
O (IMPOSIBILĂ) PRE-FAŢĂ 


Feje 


Ce este o pre-faţă, ce se află înaintea feţei autorului? Fotografia lui 
de pe copertă? Fotografia nu este omul, ci doar una din imaginile lui, un 
instant au poate o poză, acea privire, atitudine, care, crede el, 
(ata place Fititorului. Înaintea feței este masca, sau una din măști, 
căci o măseă poate ascunde o alta, așa cum și o față, un chip al autorului, 
poate ascunde un altul, cu ştiinţa sau cu neștiința lui. Vorwort, numesc 
nemții prefața (sau voorwoord, olandezii), dar ce altceva se află înaintea 
cuvintelor din carte ale autorului, decît alte cuvinte? Enunţătorul lor 
foloseşte, spontan, cînd pronumele autoreferențial „eu“, cînd termenul 
descriptiv „autorul“. Cine este „eu“ şi cine „autorul“ despre care „eu“ 
scrie? Două figuri ale Aceluiași, fața și masca? Dar cine este masca cui? 


Ar fi trebuit atunci, cum m-am gîndit iniţial, să scriu o postfață la 
această carte? Dar ce este o post-față? Ce este în spatele feței autorului 
altceva decît viața sa, acoperită, obturată cititorului, de un chip? Chipul 
nu este numai una din multiplele figuri ale autorului, ci și un mod discret 
de a-i interzice cititorului accesul la viaţa sa (intimă), sau, ceea ce este 
acelaşi lucru, un mod abil de a-i oferi cititorului o biografie standard, 
bună pentru „public relations“. 

Orice încercare de-a desluşi omul adînc din autor, orice pre- sau 
post-faţă, adaugă noi văluri în jurul acestuia, în-văl-uie încă mai multe 
lucrurile decît le dez-văl-uie. 


Pentru autorul însuși, prefața nu este decît un joc în faţa oglinzii. 
Încercarea de-a se înțelege pe sine nu-l duce decît la descoperirea unor 
noi chipuri ale sale, chipuri pe care nu le știa, sau le uitase, atunci cînd 
își scria cartea. Pre-fața este doar un exercițiu de des-făt-are, din care 
autorul, privit amuzat de editor şi/sau cititor, nu poate ieși decît feţe-feţe. 


Istoriografia nu se mai poate scrie astăzi în vidul dintre ochiul care 
citește. mîna care scrie şi realitatea citită sau scrisă. Istoricul nu se 
confruntă numai cu realitatea, ci şi cu alte cărţi, cu cei care îi arată ce să 
vadă și cu cei care-i spun ce să scrie. În jurul său zumzăie vorbele altora, 
scrîșnesc propriile-i fapte şi se ţese — de el însuși — acea pînză de 

păianjen care-i acoperă, cînd scrie, transparent-opac, ceea ce i se părea. 
odată. că vedea, atît de înnebunitor de limpede. 


Editoriale 


Această carte s-a născut printr-un fenomen de expansiune textuală, 
care la un moment dat părea să scape de sub contral Din două articole 
scrise în 1991 şi 1995 pentru publicul olandezi, de vreo treizeci de 
pagini, am ajuns -la peste trei sute. Problema, cvasi-comică, devenise, la 
un moment dat, următoarea: cum să fie oprit acest șuvoi de hîrtie. Textul 
se scria singur, deși sub semnul urgenţei. Puțin prieteni l-au putut de 
aceea citi, și aceia doar cîte un capitol, precum Florin Țurcanu la 
București și Dorin Perie la Amsterdam, ori participanții la un colocviu de 
la București, din 27-30 mai 1998, despre cultura și politica identității, 
organizat de Sorin Antohi și Irina Livezeanu, ca și Gabriela 
Adameşteanu și Rodica Palade, care au publicat un fragment, fapt puţin 
uzitat, în patru numere consecutive ale revistei 222. Le adresez aici 
afectuoasele mele mulțumiri. 


Dar cel mai recunoscător sînt echipei de la editura Univers: 
Viorela Codreanu și Marilena Râpă, excelentului redactor, exact şi 
sensibil totodată la text și la cuvînt, care este Eduard Iricinschi, vocii 
Denisei Comănescu, delicată şi tenace, convingătoare și, de asemenea, 
extrem de eficientă, și mai ales surîsului lui Mircea Martin, fin, ironic şi 
tandru, Care a ştiut, cîțiva ani buni, să mă aştepte și să mă convingă să 
termin o carte pe care, altfel, foarte probabil că nici nu aș fi început-o. În 
fine, editurii Univers înseși, la care am acum ciudatul sentiment de-a 
debuta a doua oară în România, după primul debut în 1966, cînd această 
editură ne dădea nouă, tinerilor de atunci, sentimentul de-a vedea lumea 
culturală schimbîndu-se rapid în jurul nostru, cu noi și pentru noi... 


Personale 


Tot scriind la această carte pe care nu reușeam s-o mai termin, m-am 
trezit confruntat cu cîteva probleme la care nu mă gîndisem deloc iniţial: 
„temperarea“ textului, adecvarea lui la istoria „reală“ şi raportul meu, ca 
autor, cu amîndouă. De unde veneau pasiunea de-a scrie, obsesia unor 
evenimente, sentimentul meu tulbure de-a avea încă multe de spus şi 
totuşi de-a nu le (putea) spune bine? De ce dorinţa şi de ce neputinta de 
„adecvare“'? Ce înseamnă de altfel .„adecvare la obiect“? Trebuie oare 
istoricul să i se supună? 

Am continuat să scriu pînă cînd, tot intuitiv, am simţit că-i pot pune 
punct. După o discuţie cu Mircea Martin am fost de acord cu el să public 
separat un lung capitol al cărţii, un fel de schiţă a istoriei culturii 

românești — alte volume ale Paradoxului român, sper, vor apărea mai 
tîrziu —, şi să scriu, în plus, o prefaţă, în care să „mă explic“. Iată-mă 
astfel „obligat“ să revin la lupta autorului cu el însuși, pe care, în sinea 
mea, sperasem s-o eludez. 


Născut în_august 1937, în ultima vară a democraţiei româneşti, cîteva 
luni deci înainte ca electoratul românesc, practic pentru prima oară în 
istoria României modeme democrate, să îndrăznească să trimită la 
plimbare un guvem aflat la putere, dar tot cîteva luni și înainte ca regele 
Carol să pedepsească electoratul pentru o asemenea cutezanţă, 
impunîndu-i dictatura personală, am trăit, deci, tot restul vieţii mele din 
România, numai sub dictaturi. Copil fiind, elev și chiar student, o vreme, 
nu am fost conştient de acest lucru: trăiam în universul paralel, 
nesocializat încă şi poate de aceea fericit, al descoperirii lumii, dragostei 
şi cărților. Societatea izbucnea totuşi violent în acest univers paralel din 
strada Traian nr. 179: bombardamentele războiului le-am trăit în subsol, 
lîngă calorifer; amenințarea tatălui de o patrulă sovietică am văzut-o 
aproape la fereastră — din fericire avea un ceas la el și a scăpat. oferindu-l 
„aliaţilor“ —, un bun prieten al familiei. doctorul Dragomir. a evitat cîţiva 
ani arestarea, refugiindu-se în fiecare seară la alți prieteni, printre care şi 
la noi; tata a fost concediat: era magistrat, şi a refuzat să intre în Partidul 
Comunist pentru că un „om al legii“, în concepția sa prebelică, trebuia să 
rămînă în afara politicii; casa construită cu greu de mama din dota 
matrimonială a fost naţionalizată fără nici un motiv; diverse injoncțiuni, 
la școală şi la Facultate, au culminat în arestarea unor colegi, suspectaţi 
de-a fi vrut să se solidarizeze cu revolta din Budapesta din 1956... Dar 
toate aceste lovituri din afară mi se păreau absurde, pentru că nu se 
potriveau nicidecum cu logica „normală“ a universului meu și al familiei 
mele: ele ar fi urmat deci să dispară de la sine, ca fiind contra naturii 
Mai tîrziu abia aveam să înțeleg că, dimpotrivă, lumea părinților mei se 
prăbușise şi că micul meu univers rămăsese neatins sub sfărimăturile 
acesteia numai datorită sacrificiului părinţilor, al pierderii, sau renunțării, 
de către ei, definitive, la tot ceea ce constituise universul lor social și 
material de dinainte de război, din care păstraseră, dăruin- 
du-mi-l8, doar niște „biete“ norme morale. Și mai tîrziu aveam să înțeleg 
că mizeria nu începusè cu acea patrulă sovietică din amintirile mele, ci 
mult mai înainte, de la gloanțele legionarilor la ciuntirea țării, şi de la 
masăcrarea unor nevinovaţi, români şi evrei, înainte și în timpul 
războiului, și că acestea aveau să prefigtreze, fără să ştie. masacrele 
organizate de comuniști după război. Sau poate începuse această mizerie 
şi mai înainte? Cînd anume? 


Datorez i meu respectul pentru normă, dreptate, justiție. El, care 
mi-a spus: “nefiiiTnărate ori, cu mândrie, că magistratura românească nu 
s-a lăsat intimidată de Carol al II-lea, ori de guvernul Tătărescu, şi a 
refuzat să falsifice cu cîteva procente rezultatele alegerilor din 1937, ceea 

ce ar fi „simplificat“, poate, problemele de după aceea, nu mi-a spus însă 
niciodată în ce au constat acele probleme. Ceea ce tata voia să-mi 
transmită era, bănuiesc, mândria că nici el, prin 1947-1948, ca şi 
magistrații din 1937, nu a cedat în faţa Puterii, nu a renunţat la norma 
întemeietoare a justiţiei, la despărțirea celor trei puteri în Stat Juridicul 
nu poate fi încălcat de executiv, dar poate fi distrus de acesta, fie el 
Carol al II-lea în 1938, fie comuniștii după război. Dar poate că o 
distrugere — ilegală — este totuși preferabilă renunțării — liber consimțite, 
deci legitimizante post-festum — la independenţa juridicului de către 
tocmai cei chemâţi s-o apere. Acesta a mai fost, poate, tilcul obscur al 
cuvintelor și, mai ales, al faptelor tatălui, al tăcerii lui, dar și al aerului 
din ce în ce mai abătut cu care se întorcea zilnic de la slujbele cele mai 
nedemne de un fost magistrat, pe care le-a acceptat, pînă la sfîrșitul 
vieţii, pentru a ne întreţine, fără a mi le dezvălui însă vreodată... 


Dar mi-au spus, în rest, părinții mei „tot“? Nu, desigur. Nu mi-au 
spus lucrurile pe care nu le știau, nici cele pe care nu le considerau — 
precum mulți alții, atunci — importante, și nici altele pe care le-au ţinut 
sub tăcere.din discreţie, din teamă, sau pur și simplu pentru a mă proteja. 
Cele spuse în familie, înţeleg abia acum, reflectînd asupra acestei cărţi 
terminate, au influenţat-o, probabil, la fel de mult ca cele nespuse. 
Refulatul avea să se întoarcă mai tîrziu, în forță, în viaţa publică precum 
şi în conştiinţa (mea). Magistratul din tata nu a putut vedea, sau dacă a 
văzut nu a putut accepta, cred, slăbiciunea legii în chiar statul democratic 
pe care îl slujise, și de aceea s-a abținut în a-mi vorbi despre corupția și 
arbitrarul care întovărășiseră domnia lui Carol al II-lea. Iubirea şi 
admiraţia mamei pentru fratele ei au împiedicat-o, cred, să-şi exprime 
față de mine, îndoielile sau temerile pentru el. Părinţii mei n-au fost, fără 
îndoială, singurii din generaţia lor care și-au refulat astfel unele critici la 
adresa democraţiei interbelice. sperînd în îndreptarea ei de la sine. Nu a 
fost să fie aşa Die Wiederkehr des Verdrângien, le retour du refoulé, 
avea să facă mult mai multe ravagii în țară decît ar fi făcut o discuţie pe 
faţă. Nu numai războiul, ci mai ales slăbiciunile clasei politice interbelice 
au dus la prăbușirea democraţiei în România, ca și în multe alte țări ale 
Europei, după cum crimele de atunci, și mai ales orbirea cu care au fost 
aproape unanim acceptate, aveau să ducă la adaptarea atît de facilă, prin 
anii şaptezeci-optzeci, la mizeria regimului Ceauşescu, o mizerie de ale 
cărui sechele încă nu reuşim să ne debarasăm. 


Ceea ce i-a lipsit societăţii române interbelice îi lipseşte și societății 
de astăzi: curajul de-a se privi în faţă şi, mai ales, hotărîrea de-a trage 
consecințele acestui examen de conştiinţă. Cînd prima atitudine există, ca 
duce mai curînd la auto-victimizare decît la a doua atitudine. Traumele 
sînt acceptate, mai bine zis îndurate, dar niciodată prelucrate. ele nu duc 
la schimbarea fundamentală a atitudinii, la angajarea în alt curs politic. 
Pierre Nora distingea odată între două moduri de-a anula unicitatea 

evenimentului: prin sub-informare, în societăţile premoderne, unde 
riturile „digeră“ noul care poate declanşa istoria, sau prin supra-in- 
formare mediatică permanentă, în societăţile moderne. În prima societate 
domnește, ca urmare, „une éternité sans mémoire“3. Neînţele grea 
evenimentului ca şoc, ceea ce ne-ar obliga la o nouă atitudine, duce la 
repetiţia atitudinii standard, la stagnare şi la memorie atemporală. 
Represiunile de la Budapesta și de la Praga i-au făcut pe unii intelectuali 
comuniști occidentali să abandoneze comunismul; majoritatea membrilor 
de partid au „digerat“ însă aceste invazii ca detalii nesemnificative. Nu 
cunosc totuși nici un legionar român care să fi părăsit Mişcarea ca 
protest împotriva asasinării camaradului lui, Stelescu. Istoricul acelor ani 
nu poate studia de aceea doar evenimentele lor, ci și eternitatea imobilă a 
acestor „lieus de projections sociales“, „tout un matériel d'émotions, 
d'habitudes, de routines, de representations héritées du passé qui 
affleurent soudain ă la surface de la société“4, 


Crescut în cultul democraţiei interbelice, am învăţat abia mult mai 
tirziu s-o cunosc, şi dacă părinţii mei o admirau ca pe o fecioară 
neprihănită, eu o admir cu mînie, ca pe o femeie frumoasă şi necre- 
dincioasă, pe care deşi nu pot s-o mai iubesc, nu pot nici s-o uit, pentru 
că, de fapt, încă îi aparţin. 


Imposibila neutralitate 


Cum îşi poate decupa obiectul de studiu istoricul care provine din 
acesta, mă întreb, începîndu-mi, acum, în fine, prefața? El se poate 
apropia de trecut, şi-l discută numai din perspectiva prezentului. De la 
vechii istorici, precum Ranke, a învăţat însă să prezinte istoria „wie es 
eigentlich gewesen“, deşi încă din secolul al XIX-lea, considerat 
pozitivist, Burckhardt selecta faptele Renaşterii italiene din propria sa 
viziune personală. Peter Novick apără în istoriografia americană dubla 
atitudine standard a obiectivismului, credința „in the reality of the past 
independent of its interpretation“, și a obiectivirății, imparţialitatea 
politică a relatării, pe care de fapt le promovase şi Ranke. Mulţi alţi 
istorici au criticat aceste atitudini. Prima poate duce la „timeless truths 
and universal laws“. după cum negarea ei absolută poate duce la un total 
relativism istoric. Între cele două extreme, James Kloppenberg pleda 
pentru o atitudine pragmatică. care poate ..provide knowledge that is 
useful even if it must be tentative““5. Pe de altă parte, obiectivitatea nu 
trebuie să însemne neutralitate, şi o interpretare politică deschisă. asumat 
partizană, nu trebuie neapărat exclusă din ştiinţă. În ce mă priveşte, am 
încercat mereu să evit proiectarea în perioada interbelică a unor categorii 
şi criterii care ni se par nouă. la sfîrșitul acestui secol, de la sine înțelese. 
O asemenea proiecţie ar fi, pe de o parte. de două ori anistorică — ea ar 
presupune ignorarea caracterului limitat în timp atît al „adevărurilor“ 

interbelice cît şi al celor de astăzi —, iar pe de altă parte ar însemna o 
plecăciune în fața unei „political correctness“ care, deşi conjunctural 
poate fi justificabilă — unele discriminări pozitive par uneori necesare — 
este similară structural celei comuniste. Nu am putut, și cred că nici nu 
am vrut, să evit o anumită „present-mindedness“ în abordarea perioadei 
interbelice. Ea mi se pare nu numai inevitabilă, ci chiar dezirabilă. Un 
istoric nu-și poate permite să nu aibă judecăţi de valoare asupra perioadei 
pe care o cercetează, și cu atît mai puţin poate evita acest lucru istoricul 
născut și crescut în România, în raport cu perioada interbelică La mai 
mult de o jumătate de secol de la terminarea acesteia, ea încă domină 
gîndirea și acțiunea politică și culturală de acum. Modernitatea 
românească atunci a atins culmile cele mai înalte şi tot atunci rezistența 
împotriva ei. Pe de altă parte, așa cum am încercat să arăt în carte, multe 
paradigme românești mai vechi au fost remodelate în această perioadă în 
false poze moderne, iar altele au fost „refulate“ la modul deja amintit, 
ele reîntorcîndu-se în epocă sub forme îngroșate, ca urmare a unei 
„Wiederholungszwang“ care în cultură, ca și în viața individului 
constituie, după Freud, simptomul unor conflicte vechi nerezolvate, cu 
urmări uneori nevrotice. Astfel am putut vedea că relativa secularizare a 
vieţii culturale românești din acea perioadă a dus la întoarcerea violentă 
a religiosului în diversele acţiuni ale unei drepte extrem de ofensive. În 
fine, discutînd diferența dintre autoritarismele și totalitarismele politice 
de după februarie 1938, ne-am putea întreba dacă anii 1938-1944 nu au 
constituit un „laborator totalitarist“ în care au fost experimentate tehnici 
de represiune, ca şi tehnici de rezistență/adaptare suplă la acestea, care 
aveau să se generalizeze în comunism. Văzută în această perspectivă, 
perioada dintre cele două războaie mondiale nu ar fi atunci decît placa 
turnantă dintre „mica modernizare“ a secolului al XIX-lea — pe care-o 
termină — și „modemizarea demenţială“, dejistă și ceaușistă — pe care o 
începe —, toate, de altfel, sfişiate de contradicții inteme nerezolvate care 
au ameninţat mereu — și sub Ceauşescu aproape că au și reușit — să 
catapulteze ţara în demodernizare făţișă. Cum să scriu, atunci, neutru 
despre perioada interbelică? 


Revin la întrebarea de mai sus, privitoare la decuparea perioadei 
Studiate. Aceasta nu este, evident, terminată, şi ca atare nu permite 
istoricului să-și delimiteze, ca de obicei, prezentul discursului de trecutul 
obiectului. Decît să ocolesc această ambiguitate fundamentală, am 
preferat să mi-o asum. N-am putut să scriu nici dinăuntrul, nici din afara 
perioadei interbelice, ci numai de pe granița invizibilă care leagă/des- 
parte prezentul și trecutul (meu). locul de articulare al discursului de 
locul în care el doreşte să se insereze, țara în care scriu și țara despre 
care scriu, oamenii acelor timpuri și cei: de acum, luliu Maniu și 
Corneliu Coposu, continuități ciudate şi discontinuități inexplicabile, 
cupluri de personaje (Carol/Codreanu; Antonescu/Sima), repetiții de 
situaţii (Carol: ultimul fanariot; Antonescu: un nou Tudor Vladimirescu). 

Abordarea cronologică este de aceea mereu spartă de flashback-uri şi de 
anticipări, ori de „excursul“ naratorului, în care acesta, uitîndu-și 
discreţia profesională tradițională, urcă pe scenă pentru a reflecta despre 
„paradoxul român“ al modernităţii şi pre-modernităţii, precum în 
capitolul.despre România interbelică democrată, un paradox la care se 
referă și primul capitol şi, adesea, alte capitole ale cărții. 


Cînd anume își fixează atunci istoricul cealaltă limită. acea „coupure 
inaugurale“ pînă unde coboară el în timp venind din prezent? Unde este 
începutul perioadei interbelice? L-am fixat la nașterea „României Mari“, 
în 1918, deși aceasta provine din avatarurile „României mici“, de la 
1866, sau 1859: difuzul graniţei inaugurale este comparabil difuzului 
celei finale, dintre „România mijlocie“ comunistă şi cea interbelică. 
România interbelică nu este (doar) o perioadă clar stabilită în timpul 
istoriei, difuzul ei, s-ar zice, sugerează că ea este şi o dimensiune 
permanentă a modului în care românii s-au situat față de istorie, din 
afara ei, exact în momentul în care ei păreau totuși să i se integreze în 
modul cel mai decis cu putință. 


Paradoxurile autorului 


Dificultatea de a-mi justifica decuparea obiectului îmi amintește cîteva 
subtile pagini scrise odinioară de Michel de Certeau. Din Renaștere 
încoace prinții fac istoria, în timp ce istoricii, precum Machiavelli sau 
Guicciardini, s-au născut într-un spaţiu care dublează istoria reală, în 
acel teritoriu fictiv în care ei puteau da sfaturi sau critica pe prinți şi 
comenta istoria fără a fi obligaţi să o şi facă, ori să şi-o asume: o 
atitudine în același timp critică şi ficțională. Prinţul se caracterizează prin 
faire l’histoire, istoricul prin faire de l’histoire, termeni dificil de tradus 
în limba română, dar astfel explicitați de Michel de Certeau: [istoricul] 
„pense le pouvoir qu'il n'a pas“ și „il joue au prince qu'il n'est pas: il 
analyse ce qu'il devrait faire le prince. Telle est la fiction qui ouvre à son 
discours l’espace ou il s'écrit Fiction, en effet, que d’être à la fois le 
discours du maître et celui du serviteur, d’être permis par le pouvoir et 
décalé par rapport à lui“. Nu altfel lucrează istoricul atunci cînd 
proiectează în trecut conflicte din prezent: „une mise en scene du passé“. 
„Aussi le passé est-il fiction du present“ Același lucru le reproşa, în 
spaţiul românesc, Antonescu lui Maniu și Brătianu, deşi le tolera 
activitatea: ei se jucau de-a critica, în scrisorile pe care le adresau 
mareșalului, fără a-și asuma vreo răspundere. Tot astfel, s-ar putea 
generaliza, au procedat mulți intelectuali ai epocii, deşi nu neapărat 
istorici, confundînd iresponsabil. şi împineînd la dezastru. „faire 
| histoire“ și „faire de I'histoire“. Şi, oare. nu la fel mă comport eu 
însumi, scriind această carte în loc de a-mi asuma răspunderea şi a 
participa direct la lupta politică, mulțumindu-mă să proiectez în trecut. 

sau crezînd a descoperi în trecut, rădăcinile unor conflicte actuale de care 
rămîn, prudent, departe? Nu este atunci faţa istoricului, într-adevăr, o 
mască a feţei omului politic? Curios, aproape toți intelectualii perioadei 
interbelice care au intrat în acţiunea politică propriu-zisă, de la Stere la 
Madgearu, de la Iorga la Nae Ionescu, sau de la Manoilescu la Gheorghe 
Brătianu, ca să nu mai vorbim, în alte epoci, de Maiorescu sau Nicolae 
Manolescu, au fost înregistraţi de istorie ca excelenți profesionişti, dar ca 
neinspiraţi sau nenorocoși, oameni politici. Sensul şi valoarea istoriei 
fiind decise retrospectiv, cei care s-au implicat în ea au fost nemilos 
judecaţi de cei care au stat pe margine, ori şi-au manifestat curajul abia 
după război sau după revoluţie. Îmi manifest aici, fără înconjur, 
dezacordul cu acești „judecători“. Deşi în ultimii 10-15 ani n-am putut 
sau n-am avut curajul de-a mă implica în politica românească în 
România — dar m-am implicat în aceasta, pe cît am putut, din şi în 
Olanda —, mă simt profund solidar cu cei care au făcut-o, şi-i admir fără 
rezerve, chiar dacă, uneori, ideile mele nu au coincis întru totul cu ale 
lor. Iată de ce (tot) o dublă atitudine adoptă autorul și față de majoritatea 
personajelor cărții lui: admiraţia pentru pasiunea cu care se dăruieşte 
politicii, de exemplu, Nae Ionescu, nu-l poate împiedica să fie în 
dezacord cu multe dintre ideile lui politice, după cum admiraţia pentru 
caracterul lui Iuliu Maniu nu-l poate face să uite funesta slăbiciune de a-l 
fi readus în țară pe Carol al II-lea. Este acest „paradox al autorului“ doar 
unul în plus față de cele aduse în discuţie în carte? Este autorul mai 
integrat obiectului său decît credea atunci cînd își scria discursul despre 
acesta? Manifestă un istoric român (aceleași) paradoxuri, ca şi istoria pe 
care o analizează? Cum își poate el atunci distinge a sa Historie de 
„respectiva Geschichte, discursul şi obiectul acestuia, doi termeni pe care 
“limba română, “poate nu întîmplător, îi numeşte cu acelaşi cuvînt, 
. „istorie“? i 


Textualism, contextualism 


Deşi nu (pot să) contest o eventuală, paradoxală contaminare a cărții 
de către obiectul său, aş observa că aceasta este totuşi o problemă 
metodologică mai generală. Indistincția discurs/obiect şi relativismu! 
asumat al discursului sînt susținute de așa-numitul „textualism“, în 
contrast cu istoriografia standard, „the normal history“, cea provenind 
din marele istoricism german al secolului trecut și care presupune un 
trecut existent a atare („Great Past“, în terminologia lui Berkhofer; vezi 
nota 5), reține din fluxul acestuia un anume material ( „izvoarele“, ..the 
evidence“), constituie din acesta „faptele“ şi le sintetizează prin 
naraţiune într-o „istorie“ (..Great Story“)7. Criticii istoriei standard 
observă însă că istoriografia ajunge la o istorie unitară tocmai pentru că 
ea pleacă de la ideea unui trecut unitar. Faptele sînt modelate din 
material în lumina unor anumite modele teoretice şi, ca atare. presu- 

punerea de unitate a obiectului din „input“ duce la confirmarea acesteia 
în „output“8. Unitatea istoriei este deci produsul minţii noastre, nu 
caracterul intrinsec al „obiectului“. Mergînd mai departe, textualismul 
consideră că discursul şi obiectul se modelează reciproc și permanent şi 
că ele nu există deci independent unul de altul. În fond, doar textul 
există, „textualizarea“ obiectului: nu referentul istoric se impune nara- 
țiunii, ci aceasta din urmă creează referentul. 


Importanța naraţiunii nu poate fi, într-adevăr, contestată. Naratologia, 
fie ea structurală, à la Greimas, Barthes, Bremond sau Prince, fie 
textuală, ă la Genette și mulţi alţii, a transformat narațiunea în forța 
motrice a istoriografiei. De la Hayden White încoace au fost distinse 
diferite moduri și genuri narative în istoriografie care, departe de 
obiectivismul și obiectivitatea presupuse tradițional, modelează textele 
după criterii mai curînd poetice și retorice. Istoria (Geschichte) ca obiect 
al istoriografiei (Historie), a devenit, astfel, un obiect făcut, nu unul 
existent ca atare. Reprezentarea, „oglindirea“ exactă a realităţii, a fost 
pusă la îndoială în istoriografie după ce ea fusese demonetizată în roman 
şi în pictură, unde „realismul“ s-a dovedit o retorică precum oricare alta; 
res fictae ale poeziei şi res factae ale istoriografiei se influențează 
reciproc, după Hans Robert Jauss.’ Limba naturală însăși nu s-a putut 
sustrage acestei critici: vorbind, noi ne reflectăm realitatea, construind 
propoziții despre faptele ei, cum credea „primul“ Ludwig Wittgenstein, 
în Tractatus Logico-Philosophicus (1921), ci o construim, o manipulăm, 
o creăm în interacțiune cu alții, în acte de limbaj (,,Sprachspiele“), cum 
susține al doilea Wittgenstein, în Philosophische Untersuchungen 
(1945-1949). 


Această textualizare a istoriografiei, deși teoretic fascinantă, nu mă 
mulțumește în practică. Alături de Foucault, aş obiecta tendinței 
textualiste faptul că reducerea evenimentelor la textul scris despre ele, a 
istoriei la istoriografie, evacuează din istorie „realitatea“ ei. ocultează, 
printre altele, sistemul de putere din societatea studiată.i0 Istoricii pot 
scrie diferit despre anumite evenimente. le pot da un sens şi o valoare 
diferită, dar ei nu pot susţine că sistemul de putere pe care îl descoperă 
acolo este un simplu hineininterpretieren, o fantasmă a noastră proiectată 
in trecut: dimpotrivă, eu cred că este vorba de o distribuţie reală a puterii 
prin care sînt constituite producţia şi reproducția. materială şi culturală, a 
acestei societăţi. 


Mărturisesc că nu pot scrie despre perioada interbelică românească 
ienorînd relaţiile de putere din epocă Ele există evident acolo, deşi noi 
putem avea opinii diferite asupra localizării lor exacte. Nu este vorba de 
altfel numai de anumite instituţii. partide sau forţe sociale, ci şi de 
textele care le exprimă. Le-am introdus pe acestea din urmă în discuţie 
alături, nu în locul acţiunilor — vezi de exemplu articolul despre 

Antonescu — și am încercat să descopăr fie conjuncţia, fie disjuncţia 
celor două niveluri de manifestare a puterii. Împărtăşesc ideea lui Ricoeur 
din Temps et récit că acţiunile pot fi „citite“ în acelaşi mod ca textele 
narative, logica lor fiind aceeași, dar nu cred că logica în chestiune 
trebuie să fie neapărat una singură. Aș zice, dimpotrivă, că textele şi 
acţiunile manifestă egalmente multiplicități de atitudine care nu pot, și 
nici nu trebuie să fie reduse la același numitor. lată-mă ajuns astfel la un 
„realism“ istoric asemănător celui profesat de Novick, dar corectat de 
ideea multiplicităţii. "„Realistă“ ar fi dorința mea de-a surprinde relaţiile 
de putere, ori relaţiile sistemice, ori mentalitatea de atunci, ca fiind real 
existente; „corecţia“ ar consta în aceea că această existenţă nu este unică, 
nici omogenă. * 


Susţinînd aceasta, cad eu oare în tendinţa contrară, cea numită 
„Ccontextualism istoriografic“ care, în opoziţie cu „textualismul“, 
consideră că evenimentele analizate trebuie văzute exclusiv în contextul 
lor de arunci şi că, deci, istoricul trebuie să evite contaminarea obiectului 
de ideile lui de acum? Nu cred. 


Mulhiplicități 


Delimitarea unor realități interbelice multiple îmi pare a fi, retro- 
spectiv, scopul urmărit de această carte, nu din start, nu programatic, ci 
pur şi simplu dintr-o „adecvare“ spontană, „din mers“, la obiect. Această 
multiplicitate nu eu o proiectez, însă, în trecut. Existenţa (istorică, 
socială, culturală) a fost totdeauna multiplă, deşi gradul ei de 
multiplicitate a diferit după epoci și culturi. Această dimensiune a 
existenţei istorice nu a fost ca atare remarcată din cauza mecanismelor 
unificatoare, ideologice, prezente în fiecare epocă (religioase, naţionale, 
etnice, statale, economice etc.). Sistemele de putere, manifestate 
discursiv, precum susținea Foucault!!, selectau sensurile, perspectivele şi 
valorile acceptabile în epocă, ocultîndu-le pe celelalte, sau determinau 
prioritatea unora dintre ele din motive prezentate ca obiective (de 
exemplu, „salvarea națiunii“). Prăbuşirea ideologiilor, obișnuința noastră 
postmodernă de-a vedea şi accepta multiplicitatea în societăţile de astăzi, 
„ne deschid ochii“ şi ne fac să le putem vedea și în alte societăţi, dincolo 
de, sau în ciuda modalităților discursive și a relaţiilor de putere 
unificatoare de atunci, care operau interesat, retoric, dacă nu chiar 
demagogic. Noi nu introducem multiplicitatea noastră într-o perioadă 
revolută, ci doar o descoperim acolo pe cea arunci existentă, de obicei 
alta decît a noastră. Perspectiva noastră de acum nu deformează deci 
obiectul, ci mai curînd îl eliberează de deformările de atunci. O abordare 
strict contextuală interzice orice raportare la mentalitatea actuală, în timp 
ce abordarea strict textualistă ignoră realitatea de atunci a obiectului. 
Pledoaria mea nu ţinteşte o poziție mijlocie, nici sinteza celor două 

abordări -— detest asemenea „dialectici“ fals înțelepte și în fond 
neangajate teoretic —, ci încearcă să degajeze multiplicitatea reală, de 
atunci, a societăţii interbelice. 


Văd un adversar teoretic deci nu în aceste două abordări, ci în 
holism, ori în globalismul istoriografic, în ideea că a existat o singură 
realitate în trecut („the Great Past“) și că este deci dezirabil, și realizabil, 
ca istoricul să dorească acum a o (reprezenta printr-o singură inter- 
pretare legitimă, ea însăși globală („the Great Story“). Aşa cum cred, din 
punct de vedere filosofic, că nu mai este posibil, şi nici de dorit, a veni 
cu o interpretare globală a realităţii de astăzi, tot aşa cred că globalismul 
nu mai este practicabil nici în „reprezentarea“ ori interpretarea trecutului. 
Istoricul nu are cum să nu ţină seama de părerile filosofului. 


Vocile Celuilalt 


Alternativa la holism înseamnă, mai ales în Statele Unite, multi- 
culturalismul, introducerea de către istoric în textul său a mai multor voci 
şi a mai multor puncte de vedere. Cucerirea Vestului, de exemplu, nu 
este prezentată numai din unghiul cuceritorului alb. ci şi al cuceritului 
indian. Noi întrebări apar însă. Este dezirabil oare ca indianul, să zicem. 
să-și scrie propria lui istorie a Vestului, alternativă la cea a albului pentru 
că numai el este în stare să-și exprime cu acuratețe punctul său de 
vedere, sau poate să întreprindă această istorie și un istoric alb, dacă 
construiește un „montaj“ corect al celor două perspective? Dar autorul 
montajului nu-l va construi pe acesta, inevitabil. din propriul lui punct de 
vedere? Este de altfel montajul, ca prezentare alternativă a mai multor 
puncte de vedere, suficient pentru a pretinde că înţelegem celălalt punct 
de vedere? Ori este necesar, în plus, un dialog activ dintre respectivele 
puncte de vedere? Și apoi, ce înseamnă a-l înțelege pe Celălalt? Cum 
putem noi ieși din mentalitatea noastră şi dintr-un anumit sistem de 
gîndire pentru a intra în mentalitatea Celuilalt și în categoriile lui de 
gîndire? Astfel condusă, discuţia părăseşte istoriografia şi intră în 
antropologie și filosofie. Trimit la unele lucrări în domeniul2, deoarece 
nu este locul aici, evident, de-a intra în amănuntele acestei discuţii. 
Subliniez totuși faptul, remarcat și mai sus, că o dezbatere metodologică 
în istoriografie nu mai este astăzi posibilă fără a implica imediat teze din 
filosofie, arte și diverse (alte) ştiinţe umane. Orice dezbatere este astăzi 
generală, ori imediat generalizabilă. Curios, opozitia la globalism în 
interpretarea prezentului sau a trecutului coexistă perfect cu globalizarea 
dezbaterii cu privire la orice problemă de interpretare! Iată de ce, 
repudiind globalismul, prefer să utilizez mai curînd termenul de 
generalizare, decît de globalizare. a dezbaterii din științele umane. 

Multiplicități interbelice 


Revenind la istoria interbelică a României: este posibilă o tratare 
multiplă a acesteia de către istoric? A reușit-o cartea de faţă? Răspund la 
prima întrebare, „cred că da“, iar la a doua, „nu știu, dar am dorit-o“. 
Cum am mai spus, ruptura dintre noi și perioada interbelică nu este atît 
de mare încît să justifice senzaţia că ea ar constitui un Celălalt, opac, 
ininteligibil, al nostru. Dar chiar această ultimă frază, luată stricto senso, 
presupune ideea că și „noi“ şi „Celălalt“ sînt unităţi omogene, situate 
încruntat și suspicios una în faţa alteia. Iată o mostră — neintenţionată — 
de monologism intrat automat în chiar discuţia despre dialogism! Dacă 
admitem că noi sîntem diverși, trebuie să admitem că lumea pe care o 
studiem, fie că se constituie ca un Celălalt al nostru, fie că nu, este și ea 
diversă. Deoarece interbelicul nu-mi este nici ininteligibil în sensul în 
care mi-ar putea fi o cultură (absolut) străină (Cealaltă, în raport cu a 
mea) — spuneam la început, dimpotrivă, că eu încă îi aparțin, într-un fel 
—, nici un termen de identificare — nu-l pot privi deci dinăuntru — eu îl 
pot considera ca avînd mai multe identități, mai multe „feţe“, dintre care 
unele îmi sînt afine, și altele nu. Cum am mai spus, nu am pornit la drum 
cu un „program multicultural“, ci am descoperit această multiplicitate pe 
drum. Reflectînd acum asupra ei, nu am, evident, pretenţia de-a fi scris o 
istorie multiculturală, deși cred că aceasta poate și trebuie să fie scrisă, 
ci-mi descopăr doar dorinţa de-a lua în seamă, în perioada dată, mai 
multe puncte de vedere și chiar existența „mai multor Românii“, dintre 
care, unele, nu le pot în nici un caz accepta ca fiind „ale mele“, iar altele 
da, ori parțial da. N-am scris, de altfel, „o istorie“ a perioadei, ci mai 
multe articole despre ea, fiecare focalizat pe un alt aspect, curent, partid 
ori personalitate, fără pretenția de-a le fi discutat pe toate cele 
importante. Se poate pune întrebarea care este relaţia dintre aceste 
capitole și, dacă ele sînt toate fragmente, care este „întregul“ din care ele 
fac parte, ori provin. Aș răspunde că perioada interbelică, la care ele 
trimit, nu este „un întreg“, ci numai un număr de fragmente, printre care 
și fragmentele „mele“. Nu există nici o relaţie privilegiată de sens, ori de 
valoare, între acestea. 


Împărţirea obișnuită a epocii între „tradiționalişti“ și „modernişști“, 
unanim acceptată de la Eugen Lovinescu la Zigu Ornea, ori între 
democrați și extrema dreaptă, subiacentă cărţilor lui Ornea, Volovici, şi 
alții, sînt două decupaje, printre altele posibile, care nu pot prinde 
întregul perioadei, nici oferi viziunea ei globală. Acţiunile și textele 
acestei perioade manifestă norme și puncte de vedere atît de fundamental 
diferite, încît ele cu greu se pot raporta la un referent istoric comun. Deşi 
s-au înscris în același timp și spaţiu. ele nu par a trimite la acelaşi 
referent politic și cultural. ci la mai multe „Românii“, diferite între ele. 
Ce au avut comun Iuliu Maniu, Carol al II-lea, Nae Ionescu, Zelea- 

Codreanu şi Antonescu? Nimic, sau aproape nimic. Proclamînd „binele 
României“ și luînd decizii care ar fi trebuit să producă acest „bine“, ei se 
refereau la categorii de „bine“ contradictorii între ele și desenau imagini 
viitoare ale României total incompatibile una cu alta. Respectul 
Constituţiei, cerut de Maniu lui Carol, era, cred, la fel de sincer motivat 
de „binele țării“ precum încălcarea ei de către Carol. La fel, remodelarea 
tării prin foc şi spadă, dorită de Cioran și încercată de Zelea-Codreanu, 
era la fel de sinceră, cred, pe cît represiunea legionarilor de către Carol 
şi Antonescu. „Ţara“ lui Maniu a fost aceeaşi cu „ţara“ lui Carol, şi nici 
una din ele aceeași cu „ţara“ lui Zelea-Codreanu. Cei trei au decupat din 
referentul comun spaţio-temporal „România interbelică“, referenţi 
cultural-politici atît de diferiţi, „ţări viitoare“ atît de neasemenea, încît 
fiecare din ei era mai curînd gata să moară pentru viitorul „țării sale“ 
(Codreanu a și murit), decît să treacă la un dialog, sau să se mulțu- 
mească cu un compromis. De aici violența din epocă, şi oroarea, sau 
facinaţia, pe care o simţim astăzi față de ea. 


Cîteva prezumţii 


Acceptarea acestei multiplicităţi reale începe, cred, cu acceptarea 
prezumției de sinceritate a „personajelor“. Eu nu cred că ele au minţit 
intenţionat şi intesesat pentru a pune mîna pe putere, ori avere, sau 
pentru a le menţine. Deşi au reprezentat anumite grupuri de interese în 
mod conștient — la Carol, de exemplu, faptul este evident —, ele nu au 
îndreptat lucrurile intenționat spre catastrofă după principiul salvării 
interesului personal în dauna celui public, și nici nu au minţit sistematic 
opinia publică pentru a-l promova pe primul. Țara a fost dezinformată și 
înşelată de retorica lor, nu ca urmare a unei hotărîri politice. Am vrut să 
cvit în carte obișnuita „teleological fallacy“ a istoricului, din aserțiuni de 
tipul „Carol a actionat încă din 1930 în scopul de-a declanșa dictatura 
regală în 1938“, ori „Antonescu a acceptat orice jertfe umane pentru a 
cîştiga simpatia lui Hitler“. Nici reformularea acestor aserțiuni în 
propoziții cauzale nu mă mulțumește: „Carol a făcut acțiunea x pentru că 
dorea puterea absolută“, „Antonescu a făcut z pentru că era marioneta lui 
Hitler“. Pledînd pentru prezumția de contingență, aş spune: „Carol a 
făcut x crezînd în acel moment că x era cea mai bună acţiune și pentru el 
și pentru țară“, în timp ce în alt moment, să zicem la începutul lui 1938, 
cl a făcut, tot din aceleași motive, y, respectiv dictatura, fără ca între x și 
v să existe vreo legătură prestabilită. Contingenţa nu înseamnă deci lipsa 
de sistem în ansamblu — am încercat în unele capitole tocmai să 
reconstitui sistemul partidelor politice —, ci faptul că decizia personală a 
fiecărui agent, conştient sau nu de sistemul în care acționează, rămîne 
totuşi liberă, imprevizibilă într-un fel, ea nedecugînd automat din sistem. 

Atunci, ca şi acum, sistemul și haosul coexistă. Iată o nouă mostră a 
interacțiunii dintre convingeri filosofice și istorice. 

Revenind la subiect, prezumția de contingență menţionată ar stabili 
următoarele; deși este adevărat că, profitînd de situaţia dată, Carol a 
trecut la dictatură, nu este adevărat că el a creat acea situaţie pentru ca să 
treacă la dictatură. Deosebirea nu este de nuanţă, ci de perspectiva asupra 
fenomenului istoric. (Re)Stabilind contingenţa deciziilor lui Carol, readuc 
în naraţiune, cu statut tot contingent, și pe ceilalți actori ai dramei: nu a 
fost vorba în 1937-1938 de un complot regal, ci de un complex joc 
politic prin care 'nu numai Carol, ci și democraţii și legionarii au con- 
tribuit la instaurarea dictaturii regale, fiind responsabili în egală măsură 
pentru sfîrşitul democrației româneşti. Aş introduce în acest context, în al 
doilea rînd, prezumția de nevinovăție politică: nu aş spune că Maniu. 
Goga, Codreanu și Carol sînt „vinovaţi“ de instaurarea dictaturii, ci aş 
spune numai că aceasta s-a dovedit o greșeală — la care a contribuit 
fiecare în felul său —, în sensul că dictatura nu a putut soluţiona pro- 
blemele din care cauză a fost instaurată. Incapacitatea de conlucrare. 
lupta fiecăruia contra tuturor, greșelile, se datoresc tocmai faptului că ei 
acționau, cum am mai spus, în lumi diferite și că scopul și normele 
fiecăruia dintre ei, logice în lumea lui, erau absurde în celelalte lumi, 
incompatibile și noncomunicante între ele. România democratică nu s-a 
prăbușit, ci a explodat, scoţind la iveală faptul fundamental că ea nu era 
atunci, şi poate nu a fost nici mai înainte, o singură țară, ci, mai multe, și 
că explozia s-a produs atunci cînd s-a destrămat fragilul liant care le 
ținea împreună: naţionalismu! economic liberal, cel cultural al Unirii, 
jocul constituţional, bunăvoința, sau interesul marilor puteri. „Nevi- 
novăţia politică“ de care vorbesc se referă la faptul că fiecare agent 
politic a procedat conform logicii care guverna lumea lui. Greșeala care i 
se poate imputa, i se poate imputa numai din interiorul acestei logici. 
Regula multiplicității cere să acceptăm aceste diferite logici, chiar dacă 
nu ne plac, şi să nu amestecăm criteriile, reproșîndu-i lui Codreanu, de 
exemplu, că nu împărtășea respectul lui Maniu pentru democraţie, ori lui 
Maniu că nu a trecut la revoluţie antimonarhică contra lui Carol, ori la 
război civil contra comuniştilor în 1944-1947: asemenea fapte erau pur și 
simpu de negîndit în logica respectivă 

Cîtă toleranță presupune o asemenea abordare? Am încercat, de 
exemplu, să înțeleg mentalitatea legionară, ca și pe aceea a unor inte- 
lectuali ca Nae Ionescu și Mircea Eliade, apropiaţi ei, în sensul că, mai 
întîi, am încercat să stabilesc mai exact în ce fel și pînă unde s-a produs 
apropierea respectivă, şi că, în al doilea rînd, nu am considerat-o 
vinovată, ci doar greşită, chiar dacă greșeala a fost tragică. Prezumția de 
nevinovăție politică la personaje duce la prezumția de atitudine non-ju- 
decătorească la istoric: acesta nu este, și nu trebuie să se erijeze în 
tribunalul politic, sau moral, al istoriei pe care o studiază. 


Necesarele limite ale toleranţei 


Toleranța istoricului, pe de altă parte, nu poate fi nelimitată. Deşi am 
înceercat să-l înțeleg pe Zelea-Codreanu, deși am demontat mai curînd 
ironic retorica lui, nu pot merge pînă la a face abstracţie de crimele lui 
(spun „ale lui“ pentru că, deşi nu le-a săvîrşit pe toate cu mîna sa, şi nici 
nu le-a ordonat direct, el nu le-a reprobat totuşi niciodată). Crima 
(politică), iată granița în faţa căreia se oprește acceptarea multiplicităţii 
normelor. Din acest punct de vedere legionarismul este pentru mine 
Celălalt: crima este pentru mine inacceptabilă şi, de la un punct înainte, 
şi opacă, ininteligibilă. Eu pot încerca să înțeleg un criminal, dar nu-i pot 
accepta crima. Eu pot chiar să înțeleg că, din punctul lui de vedere din 
acel moment, el nu putea găsi altă soluţie decît crima, şi totuși nu pot 
accepta această crimă. Nevinovăţia politică nu poate exclude vina morală. 
Mai mult, eu cred că nici o crimă nu a fost, vreodată, inevitabilă: alte 
soluţii (politice), în chiar interiorul aceleiași logici, au fost teoretic 
totdeauna posibile. Aş pleda de aceea aici pentru includerea analizei 
virtualului, a acţiunilor și a formulărilor textuale alternative la cele 
realizate sau formulate în realitatea istorică, alternative la care agentul 
istoric putea să apeleze din orizontul lui cognitiv din acel moment, dar 
nu a apelat. Codreanu, Carol și Antonescu puteau acţiona în diverse 
momente, cum sper că am arătat în carte, altfel decît au făcut-o. 
Opţiunea pentru cursul acţiunii finalmente adoptate cade deci sub 
răspunderea fiecăruia dintre ei. Aș introduce de =ceea răspunderea 
morală ca un termen corelativ al nevinovăției politice. Dacă agentul 
istoric este, politic, nevinovat, în sensul că acţiunea lui decurge logic din 
sistemul lui normativ, aici el putînd greși, dar neputînd fi vinovat, același 
agent este, moral, responsabil pentru fapta sa, în sensul că, aici, el nu 
doar greșește, ci chiar este vinovat (cînd este) pentru ceea ce întreprinde. 
Cineva se poate scuza de greșeală, în ordinea politicului, dar nu se poate 
scuza și de crimă în ordinea morală. lată astfel un nou „paradox al 
istoricului“: el nu vrea să fie un judecător politic, şi acceptă de aceea 
politici care nu sînt ale lui, sau la care el, dacă trăia în epoca respectivă, 
nu ar fi subscris, dar el trebuie să emită o judecară morală asupra lor 
(mai bine zis, el nu poate să nu o emită). Toleranţa politică nu poate 
deveni amoralitate. Acceptarea prezentării „contextuale“ a faptelor de 
atunci nu-l poate absolvi pe istoric de evaluarea acestora din perspectiva 
lui morală de acum, deşi ştie că aceasta din urmă nu este nici infailibilă 
- el se poate înșela —, nici definitivă: istoricul de miine va evalua poate 
altfel aceeaşi faptă Parţialitatea unui punct de vedere moral nu poate, și 
nu trebuie să mă împiedice să îl adopt, dacă sînt convins de el: 
relauivismul .textual“ nu poate duce la eludarea responsabilități. 


Ajunși în acest punct, întrebarea iniţială poate fi reformulată: pînă 
unde se întinde atunci, dacă nu toleranța, intoleranța? Pînă unde extind 

eu judecata mea morală? La două asemenea probleme mă refer concret 
în carte. Mai întîi, întrebarea pînă unde extind vinovăția morală a unui 
individ „obişnuit“. Ne-am deprins să considerăm, retrospectiv, că nu toţi 
membrii Partidului Comunist Român pot fi acuzaţi de complicitate la 
crimele săvîrşite de anumiţi conducători ai partidului, deşi cel puţin unii 
dintre membrii de rînd au ştiut de ele şi nu au schițat nici cel mai mic 
gest la auzul lor. Argumentul pentru această atitudine retrospectivă ar fi 
că, dacă extinzi termenul de complicitate foarte mult, îi diluezi conţinutul 
pînă la zero: dacă toată lumea este vinovată, nimeni nu mai este 
realmente vinovat, nici măcar cei care au săvîrșit crimele. Logic este ca 
aberaţia unei asemenea generalizări să fie recunoscută şi în cazul 
crimelor, sau al vinovăţiei morale din perioada interbelică. Nu orice 
membru al Mişcării legionare, şi cu atît mai mult nu orice simpatizant al 
acesteia, poate fi de aceea considerat vinovat de crimă în sensul în care 
au fost vinovați „decemvirii“ pentru uciderea lui Stelescu în 1936. Dacă 
putem extinde acuzaţia de vină la inspiratorii, direcți sau chiar şi 
indirecţi ai acestora, nu o putem extinde și la cei care doar au ştiu de 
crimă, şi n-au protestat. lată de ce nu cred că pot fi judecaţi de 
complicitate la crimă unii intelectuali precum Nae Ionescu, Mircea 
Eliade și alții. Este desigur regretabil că ei nu au reprobat aceste crime — 
am arătat că Eliade a făcut-o în unele cazuri (Iorga), dar nu în altele (de 
exemplu, Stelescu) —, dar nu ne putem reformula regretul în acuzaţia că 
ei ar fi fost părtaşi la crimă. Pledez deci aici pentru stabilirea exactă a 
nuanțelor implicării, înainte de-a ne lansa în evaluări morale globale, și 
ca atare irelevante. 


A doua problemă a. limitei intoleranţei la vinovăţie morală se referă 
la oamenii de stat, ale căror decizii au dus, direct sau indirect, la moartea 
unui mare număr de oameni. Dacă crima individuală, săvîrşită de 
legionari, este indiscutabilă, „crima în numele statului“ este extrem de 
greu de evaluat moral. A fost ordinul lui Carol de ucidere a lui Codreanu 
o crimă, sau nu? Intră în logica lui, şi-a dat seama mai tîrziu că a fost o 
greşeală — de aceea a și încercat apoi să-și apropie legionarii încă în viață 
—, dar a fost ea o crimă de care trebuie să-l învinuim moral? La fel, 
masacrarea evreilor de către Antonescu, sau cel puţin acceptarea tacită, o 
vreme, a acesteia, a fost ea o crimă? A fost de asemenea o crimă 
angajarea României în război dincolo de Nistru, ceea ce a dus atîţia 
oameni la moarte, sau numai o greşeală, de care mareșalul însuși, pînă la 
un punct, a fost conștient? În toate aceste cazuri, așa cum am încercat să 
arăt, existau alternative. Nici Carol, nici Antonescu nu le-au urmat A 
fost atunci opțiunea lor o crimă, sau o greşeală? 


Antonescu a fost judecat ca criminal de război, printre altele, pentru 
ambele decizii menţionate mai sus, în acelaşi fel ca naziștii la Niimbers, 
deşi procesul lui, condus de comunişti, nu a fost în nici un caz „fair“. În 
anii optzeci şi nouăzeci el a fost considerat în anumite cercuri, 

dimpotrivă, ca un erou, trecerea Nistrului fiind legitimă, iar uciderea 
evreilor neglijabilă. Aceste două probleme nu sînt însă comparabile. 
Prima era o decizie de război — desigur, greșită — și deși, dintr-un punct 
de vedere pacifist, orice război este o crimă, decizia lui Antonescu nu a 
fost în mod specific o crimă; mari conducători ai românilor, precum 
tefan cel Mare și Mihai Viteazul, nu au luat substanţial altfel de decizii. 
n mod obișnuit crime de război nu sînt considerate declanşarea și 
purtarea războiului, ci actele care încalcă legile războiului şi pe care 
acesta nu le reclamă în mod necesar. Uciderea evreilor și, la Carol, 
uciderea lui Codreanu, intră în această ultimă categorie. Nici una din ele 
nu putea fi considerată atunci, din chiar optica guvemanților respectivi, 
drept o necesitate de stat: nici Zelea-Codreanu în acel moment, nici 
evreii din Basarabia nu amenințau în vreun fel statul românesc. Carol și 
Antonescu nu puteau deci susține „raţional“ că nu au avut încotro și au 
trebuit să ia asemenea grele decizii (deşi nu s-ar putea spune că le-au 
luat chiar cu atîta greutate) împotriva dorinței lor. Dar este oare 
evaluarea mea „logică“ și una realistă? Cîţi oameni politici au acționat 
vreodată în istorie potrivit unui asemenea calcul rece, rațional? Nu au 
fost deciziile respective adesea „nereflectate“, spontan-iraționale, 
izbucniri pe care chiar autorii lor aveau mai tîrziu să le regrete 
(Antonescu și-a schimbat atitudinea)? Să le punem atunci doar în seama 
„mentalităţii“ lor, noi spălîndu-ne mîinile, liniștiți că avem o altă 
mentalitate, mai civilizată? Dar cine ne poate garanta că, supuşi unor 
presiuni asemănătoare, n-am cădea și noi în aceeași barbarie? Iată de ce, 
deși mă simt înclinat, potrivit normelor mele (noastre, actuale) morale, 
să consider asasinarea lui Zelea-Codreanu, ca și aceea a evreilor, drept 
crime — şi aceasta în ciuda faptului că lui Codreanu i se puteau imputa 
alte vini morale, dar evreilor în cauză, nici una —, m-am simțit egalmente 
înclinat, în primul rînd, să nu judec vinovăția morală a lui Carol, 
respectiv pe cea a lui Antonescu, ci să încerc a discuta sensul acţiunilor 
lor şi să le cîntăresc motivele. O atitudine atît de prudentă, se va spune, 
nu este spre cinstea istoricului. Se poate. Aș vrea numai să subliniez 
faptul că cu cît istoricul încearcă mai mult să accepte multiplicitatea 
obiectului, cu atît mai adînc se afundă discursul său în dileme morale, și 
cu atît regretă el mai mult „bunele vremuri de demult“, cînd istoricul ştia 
să împartă personajele sale fără ezitare, spre liniștea cititorului, în these 
good guys şi those bad guys. 


Naratologie, mentalități, imaginar 


Recitindu-mi cartea îmi dau seama că multe din bunele intenții 
menţionate în prefață nu au fost realizate în text. Multiculturalism. 
respectul multiplicităţii înseamnă să dau cuvîntul Celuilalt. L-am dat? 

Nu întru totul. Deși cel mai aproape mă simt de Iuliu Maniu, chiar 
dacă nu-i pot accepta unele slăbiciuni, și cel mai departe de Carol 
ul Il-lea și de legionari, i-am tratat la fel în carte, citindu-le textele și 

încercînd să le înţeleg în ambele cazuri fără parti pris. Nu am scris totuși 
capitolele respective, cum am mai spus, din perspectiva lor, nici nu le-am 
lăsat vocile să se audă singure în text; vocea şi perspectiva mea de 
narator le-a „corectat“ pe ale lor. Naratologia distinge, pe urmele lui 
Gerard Genette, între „cine povestește“ și „cine priveşte“ în narațiune: ca 
narator, aș fi putut povesti evenimentele din perspectiva lui Zelea-Co- 
dreanu, chiar fără să-i dau cuvîntul, chit că m-aș fi limitat apoi, ca autor, 
de opiniile lui. Nu am făcut-o. Naratorul nu şi-a lăsat personajul să urce 
neînsoțit pe scenă. Aici cred că se află, în ciuda textualiștilor, diferența 
totuși de netrecut dintre ficțiune și istoriografie: „cine privește“, mai mult 
chiar decît „cine povesteşte“, determină distribuţia finală a valorilor, 
greșelilor și vinilor în perioada privită Altfel decît pentru ficțiune, o 
perioadă istorică înseamnă pentru istoriografie un sistem de putere real 
existent. Deși privirea mea vine nu din teritoriul istoriei ci, vorba lui de 
Certeau, din dublul ei fictiv, istoriografia — altfel decît Maniu sau 
Codreanu, eu fac numai de l’histoire, şi nu l’histoire —, textul constituie 
O „mise en scêne du passé“ în folosul, sau detrimentul, prezentului meu. 
Ceva din lumea trecutului simt că încă trăieşte în lumea meal3. Ceea ce 
de Certeau nu a spus, deşi probabil a gîndit-o, este că istoricul, ca 
„regizor al trecutului“, nu-și poate delega altcuiva propriul angajament în 
prezent. „Istoria este un instrument de putere și un instrument al luptei 
pentru Putere“, în ciuda caracterului ei fictiv, cum bine observa Lucian 
Boia (prin „istorie“ el înțelege aici istoriografie; S.A.!4). Istoricul poate, 
şi chiar trebuie să transmită vocile celorlalți, dar nu poate renunţa la 
vocea sa. Mă simt profesional dator, deși fără simpatie, să fac auzită 
vocea lui Antonescu, dar nu-i pot abandona „teritoriul meu fictiv“, cînd 
știu cum este manipulată imaginea lui astăzi în România de dubioase 
forțe politice. La fel, mă simt dator să dau cuvîntul lui Maniu, pe care-l 
stimez profund, dar nu-i pot ceda nici lui teritoriul „meu“, cînd cunosc, 
în acest an 1998 în care scriu, îndoielile cu privire la prestația la 
guvernare a urmașilor lui Maniu. Aş putea spune, dimpotrivă, că analiza 
critică a guvernelor PNȚ dintre 1928-1931, 1932-1933, se impune toc- 
mai pentru a împiedica guvernele care includ PNŢCD după 1996 să 
repete greșelile înaintaşilor lor. O istorie „genetică“, ar fi spus Jörn 
Riisen, care interpretează trecutul ca o promisiune a unui viitor, acesta 
însă neputînd fi realizat fără implicarea noastră. 15 


Controlarea raportului dintre narator și personaje lasă însă alte voci 
din epocă total neauzite: minoritățile, regiunile, şi mai ales „oamenii 
obișnuiți“. M-am oprit la analiza acțiunilor şi textelor „topului“ politic al 
vremii pentru că am avut impresia că epoca a focalizat numeroase 
„complexe“ şi atitudini generale ale românilor pe acești oameni datorită 
intensității cu care au trăit ei „sub vremi“, în timp ce alte categorii 
sociale le-au cunoscut în mod mai difuz. În măsura în care această carte 
este una de studiu al mentalități, ea o studiază pe indivizi de excepție şi 
nu pe fenomene sociale mai largi, codificabile statistic. În fapt, depla- 

sarea istoriografiei spre duratele lungi, ori spre „obiecte“ de studiu 
neconvenţionale, este (iniţial) opera medieviştilor; efortul lor meto- 
dologic creator nu a fost urmat în egală măsură de istoricii perioadelor 
mai noi, ori contemporane. Multe din conceptele medieviştilor, excelente 
pentru analiza mentalităţii în colectivităţi putin diferenţiate intem, fac 
însă dificilă priza la comportamentele puternic individualizate din com- 
plexele societăți moderne. Mi se pare de aceea că analiza compor- 
tamentului individual din acestea pune mai bine în evidență mentalitatea 
colectivă decît analiza ei directă. Individul, ca releu al comportamentului 
social, poate redeveni de aceea un teren de studiu predilect. 

Deși n-am încercat analize cantitative în stil Annales, nu m-am întors 
nici la simpla naraţiune a unor fapte individuale, deși aceasta, după voga 
inițială a celor dintii, și-a recîștigat legitimitatea (Golo Mann, de 
cxemplu, a pledat pentru ea în Germania împotriva unei istoriografii 
excesiv teoretice16). În ce mă priveşte, am încercat să combin analize 
„Structurale“ ale epocii cu cele de texte ori decizii individuale: un 
„eclectism“ care vine mai curînd din convingerea că schimbările recente 
de optică asupra lumii — aceasta pare a fi simultan sistematică și haotică 
- fac imposibile păstrarea unei perspective unice, ori a unui model unic 
de abordare. Dar mai este ceva. Nici narațiunea, nici statistica nu mi se 
(mai) par a fi formele predilecte ale textualizării evenimentului istoric, ci 
drama, confruntarea, chiar teatralitatea evenimentului în sensul de atenţie 
dată scenei, decorului şi rechiziției, spaţialitatea (mai mult decît 
temporalitatea) întilnirii unor oameni („scena lecturii“ la legionari şi 
„scena didactică“ în lagărul de la Miercurea Ciuc, de exemplu), mimesis 
ca teatru (ro show, ziceau vechii naratologi), mai mult decît diegesis ca 
naraţiune (ro tell). Această resurgenţă a dramei ca model de interpretare 
a lumii, înțeleg eu abia acum, nu este probabil întimplătoare la acest 
sfîrşit de ciclu modernist: dacă postmodemul se reîntoarce la baroc, cum 
susține Omas Calabrese!7, de ce nu s-ar întoarce istoria la vechiul 
theatrum mundi? Românii interbelici își vor fi jucat vechile roluri, 
sîngeroasele lor încleştări dintotdeauna, în doar haine şi cuvinte noi. 


Am spus că mă apropii de istoria mentalității fără a o exersa întru 
totul. Același lucru îl pot spune și despre istoria imaginarului, pe care 
Lucian Boia o reprezintă în România De acesta mă apropie nu numai 
admirația pentru erudiția şi eleganța scrisului său, ci şi multe opțiuni 
metodologice comune: relativismul (ipoteza în locul adevărului), critica 
globalității, a cauzalităţii, preocupările naratologice, interesul pentru 
virtualităţi etc. Boia își împinge însă relativismul pînă la textualism, iar 
cu nu. „Mă asociez interpretărilor care iau în considerare textul sau 
«discursul, ca elaborări relativ autonome față de trecutul la care se referă 
şi dependente totodată de structurile imaginarului şi de acţiunea ideolo- 
viilor.“ Sau: „Noi nu ne întîlnim cu istoria reală, ci cu propriul nostru 
discurs despre istorie. Noi alegem, noi decidem ce este bine și ce este 
rău. noi elaborăm modele. Nu istoria ne învață, ci noi îi spunem istoriei 

ce trebuie să ne învețe. Știm lecţia dinainte. Morala ne aparține, iar 
istoria nu este decît un argument suplimentar de validare a propriilor 
noastre opțiuni“!8 (subl. aut, S.A). Acestei concepții despre istorie și 
discurs à la Derrida, eu i-aş opune, cum am mai spus, o concepție mai 
aproape de Foucault. Deși mă înscriu și eu într-un „interpretive tum'“19 al 
istoriografiei, nu pot accepta şi acel „rhetoric tum“ al ei care reduce 
obiectul istoriei la textul despre acesta și textul însuși la reguli retorice 
de gen literar, efecte de écriture, ori la aplatizări muzeale, cum se poate 
citi la Lucian Boia, semnificative desigur, dar nu pentru realitatea 
istorică, ci doar pentru discursul oficial despre aceasta.20 Deși naratolog 
pe vremuri, nu mai consider acum cultura o simplă super-naraţiune care 
explică comportamentul actorilor individuali, precum vechiul meu 
maestru Greimas, prin logica lor aStanţială, mai adîncă și deci mai 
semnificativă. Aș spune astăzi, dimpotrivă, că deși structurile adînci 
există, sau pot fi construite de istoric, comportamentul concret al 
actorilor este singurul care realmente interesează. Ei nu sînt numai 
oamenii de hîrtie din această carte, ci oameni care, odată, au trăit și au 
suferit real, în gîndurile şi carnea lor, chiar dacă, adesea, au greșit. Este 
fără îndoială exact că experienţa și suferințele lor veneau și dintr-un 
imaginar prin care se roteau, invizibile dar constrîngătoare, miturile, 
ambițiile și fantasmele lor, dar suferințele respective nu au fost, prin 
aceasta, mai puţin reale. Eu însumi am „inventat“, dintr-o analiză a 
textelor mareșalului Antonescu, „Scribul“ care l-a devorat pe dinăuntru, 
dar această metaforă nu înseamnă că drama omului Antonescu nu a fost 
reală, nici că „deciziile Scribului“ nu au provocat moartea reală a mii de 
oameni reali. Metafora este un mijloc euristic prin care încerc să înțeleg 
ce s-a întîmplat, nu un mod de-a evacua realitatea din discurs. Mai 
departe, este de asemeni adevărat că noi nu învăţăm nimic de la istorie, 
sau învăţăm numai ceea ce decidem noi înșine să învăţăm, dar 
îndrăznesc să afirm că nu mă interesează în primul rînd nici să învăţ ceva 
de la istorie, cum mă îndemna istoriografia clasică, nici să deconstruiesc 
lecţia, cum îmi sugerează aceea postmodernă, ci să doresc pur și simplu 
să înțeleg lumea de ieri și, comparînd-o cu cea de astăzi, să o înţeleg, 
sper, şi pe aceasta din urmă. A înţelege nu înseamnă nici a-mi place, nici 
a fi de acord cu ea, ci, tocmai, a nu o repeta. Dacă Freud avea dreptate 
găsind în nevroze mecanisme repetitive, cum am remarcat mai sus, 
scrutarea evenimentelor istorice mă interesează pentru că eu, urmașul 
actorilor de atunci, nu vreau să le repet drama. Poate că, într-un fel, 
problemele mele de astăzi au fost şi problemele lor. Totuși nu cred că 
soluţia lor, dacă atunci a reuşit, va mai reuși și astăzi, tocmai pentru că 
sînt convins că lumea mea istorică este una, în mare măsură, nouă. 
Normele tradiţiei, riturile, clișeele, structurile duratei lungi, toate îmi 
susură în urechi cuvintele liniştitoare precum că lumea nu s-ar schimba 
şi că deci eu mi-aș putea continua, netulburat, comportamentul „din 
străbuni“. Eu însă cred că istoria există simultan în mai multe planuri și 
că dacă unele dintre acestea sînt aceleaşi ca pe vremea părinţilor mei, 

altele. pentru mine şi cele mai importante, sînt doar ale mele, şi că ele 
sînt guvernate de evenimente unice, rapide, sălbatic de rapide. pe care 
trebuie să le prind, să le înţeleg, dacă vreau ca viața mea să fie alta decît 
cea a părinţilor mei. Dacă noi, românii, vrem să ne smulgem din acea 
conştiinţă mereu împăcată cu sine, pe drept cuvînt ironizată de Lucian 
Boia?!, atunci cred, altfel decît el, că trebuje tocmai să spargem cercul 
vrăjit al discursului, ideea că istoria și istoriografia se află pe veci prinse 
într-un infinit joc de oglinzi în care ne vedem numai pe noi înșine, 
pesticulînd și vorbind. Istoria ca dramă reală, dacă o regăsesc, mă poate 
ajuta să-mi trăiesc şi prezentul ca real. Numai căutînd, și regăsind, 
«dramele celor din trecut, pot spera să depășesc, prin schimbarea atitudinii 
mele. drama mea de acum. Numai spărgînd cuşca de cristal a naraţiunii, 
„închisoarea limbajului“, cum o numea Fredric Jameson22, regăsesc csaa 
reală în care au trăit și s-au ofilit de amărăciune părinţii mei. Casa aceea 
incă există, dar lumea lor nu. Această quête a mea, prin hăţișurile istoriei 
interbelice, nu vine din dorinţa de-a reintegra, simbolic, acea lume şi nu 
(cred că) manifestă o nostalgie neprelucrată, sau un doliu neterminat, 
carc mă aruncă, mereu, în retrăirea acelor vremi, „mai bune“. Curios 
lucru — şi, inevitabil, al nu știu cîtîlea paradox din această carte a 
paradoxurilor —, istoria mă interesează tocmai din dorința de-a mă 
elibera, de-a „scăpa“ de ea. 


Vocile neauzite 


Abordarea „elitistă“ a perioadei interbelice — topul ei politic și 
cultural — lasă în umbră exact acele categorii sociale care și în „istoria 
standard“ erau ignorate. S-a vorbit mult de ceea ce Eric Wolf numea 
„popoarele fără istorie“23, adică de popoarele care nu au avut istorie 
serisă, dar nu (îndeajuns) de aceia care, în mijlocul unui popor intrat în 
istorie, nu acced totuşi la discurs. Ei ar fi putut reintra în carte, dacă aș fi 
abordat perioada cantitativ, ori tradițional mentalist Scriind-o altfel, am 
avut totuşi mereu senzaţia că în adîncul ei aud şoaptele, murmurul 
distinct al acelora care, precum părinții mei, nu au avut acces nici la 
facerea istoriei, nici la scrierea unei de l'histoire compensatorii. 
Murmurul acesta nu poate fi auzit de cititori. Nu am ştiut cum să aduc 
acele şoapte peste pragul discursului și cum să le inserez în unităţile 
narative ale cărții. Eu însumi abia le deslușesc, vag, în fundalul scenei: 
ele nu devin vaierul surd, dar bine articulat, al corului antic, ci rămîn 
doar zgomotul de fond care tulbură audierea senină a marilor actori. El îl 
uhsedează pe narator tocmai pentru că acesta nu a ştiut să-i găsească 
«decupajul sonor potrivit. Mulțimea aceasta anonimă, fără față, este 
implicit prezentă în carte ca destinatarul marilor discursuri de pe scena 
ci, dar murmurul mulțimii, altfel decît cuvintele în doi peri ale țăranilor 
lui Rebreanu, ori „graiul... cu-ndemnuri pentru vite“ ale „bătrînilor“ lui 

Arghezi, din care acesta, în Testament, va fi „ivit cuvinte potrivite““, nu 

este un răspuns dat discursurilor, nu este un limbaj, ci doar un şușotit 
dincoace de limbaj, o prezență, doar sonor perceptibilă, pe care istoricul 
o înregistrează, dar nu ştie să o retransmită. Murmurul acesta este 
adevăratul Celălalt al istoriografiei, „durerile înăbușite“ ale personajelor 
sadoveniene de dincoace de istorie, speranţele iscate de discursurile de 
pe scenă și irosirea lor în războaiele de pe aceeași scenă, Cotidianul, 
Restul, Informul, Insesizabilul, ceea ce între timp s-a pierdut poate chiar 
pentru lunga durată a istoriei, Indivizibilul care mă înconjoară și mă 
obsedează, Cei cărora nu le pot da o faţă, nici măcar în prefață. 
Murmurul acesta este o Voce, dar nu o frază, și nu un punct de vedere, 
este Cineva care spune Ceva, lumea morților, pentru care „l'écriture joue 
le rôle d'un rite d'enterrement“ (de Certeau24), șoaptele parcă umane, 
parcă tesute din vînt, pe care le va fi auzit, fără să le înţeleagă nici el, 
Marcellus, la Elsinore, înainte de a-l chema pe Horatio să i le traducă 
— „Thou art a scholar; speak to it, Horatio“ —, şoaptele Tatălui pe care 
doar Hamlet avea să le înțeleagă, eu însă nu... 


Scriindu-și cartea despre indienii masacrați de spanioli la cucerirea 
Americii Latine, Tzvetan Todorov şi-a amintit de o tînără indiană care, 
credincioasă soțului său, nu a voit să cedeze unui căpitan spaniol. Ca 
pedeapsă, acesta a aruncat-o cîinilor. Care au devorat-o. Neştiind, 
probabil, cum s-o introducă în naraţiune, Todorov i-a consacrat unicul 
spaţiu liber rămas: dedicaţia. 


Și pentru mine, singurul spaţiu rămas acum încă disponibil este 
dedicaţia. Acelui murmur indistinct venit din interbelic, în care îmi pare 
a auzi, firave, deja pierdute, şi vocile părinților mei, îi dedic această 
carte. 


NOTE 


1. Un articol general despre perioada interbelică a apărut sub titlul 
„Roemenië“, în: J. Neeven, H. Ramkema și E. van Schaik (red.), Van Talinn 
tot Tirana. Oost-Europa tijdens het interbellum (De la Talin la Tirana. 
Europa de Răsărit în perioada interbelică), Utrecht, Werkgroep Oost-Europa 
Projekten, 1991, pp. 75-92. Rescrierea acestui articol, în loc de traducerea 
lui, a născut toate capitolele cărţii de faţă, cu excepţia celui despre Partidul 
Naţional-Ţărănesc Creștin și Democrat. Acesta este o versiune mult lărgită a 
prezentării PNŢCD-ului într-o carte colectivă despre partidele creştin-de- 
mocrate din Europa de răsărit, apărută la Haga: „Roemenië“, în Christen-de- 
mocratieen in Midden-en Oost Europa, Den Haag, CDA, 1995, pp. 39-51. 

2. Este vorba de numerele revistei 22 din 1-7 septembrie 1998, pp. 10-11; 
8-14 septembrie 1998, pp. 10-11; 15-21 septembrie 1998, pp. 10-11 și 22-28 
septembrie 1998, p. 13. 

3. „Le retour de l'EvEnement“, în Faire de l’histoire, sous la direction de 
Jacques Le Goff et Pierre Nora, Paris, Gallimard, 1974, vol 1, p. 221. 

4. Idem, p. 224. 

5. Este vorba de cartea lui Peter Novick: That Noble Dream: The 
‘Objectivity Quest’ and the American Historical Profession, Cambridge 
University Press 1988, şi de articolul consacrat ei de James T. Kloppenberg: 
„Objectivity and Historism: A Century of American Historical Writing“, în 
American Historical Review, nr. 94, octombrie 1989. Vezi discuţia ambelor în 
Robert F. Berkhofer, Beyond the Great Story, Harvard University Press, 
1995, pp. 205-208. 

6. Michel De Certeau, L'écriture de l’histoire, Paris, Gallimard, 1975, 
pp. 14-15. 

7. Wolfgang Hardtwig definea această istoriografie sub titlurile „das 
Wahrheitpostulat“, „der Systemcharacter“, „die Autonomie“ (în raport cu 
domeniile altor științe umane) și „Der Ableitungscharacter“ al aserţiunilor 
din cîteva axiome („Die Verwissenschaftlichung der Geschichtsschreibung 
und die Asthetisierung der Darstelling“, în R. Kosselleck, H. Lutz und 
]. Rüsen (Hgbs.), Formen der Geschichtsschreibung, München, Deutscher 
Taschenbuch Verlag, 1982, p. 151. 

8. R.F. Berghofer (op. cit., pp. 29-65) propune diverse variante ale 
acestei reprezentări a istoriei în istoriografia standard. 

9. „Der Gebrauch der Fiktion in Formen der Anschauung und 
Darstellung der Geschichte“, în Formen der Geschichisschreibung, p. 417. 
Începutul şi sfîrşitul unei acţiuni sînt legate ca o unitate de sens în 
istoriografie, altfel decît ele sînt în fluxul evenimentelor din istorie, şi tocmai 
aceasta creează o povestire, remarcă Karlheinz Stierle, în „Erfahrung und 
narrative Form. Bemerkungen zu ihrem Zusammenhang in Fiktion und 
Ifistoriographie“, în J. Kocka und Th. Nipperdey (Hsgs.), Theorie und 
Erzählung in der Geschichte, München, Deutscher Taschenbuch Verlag, 
1979, p. 93. 

10. „One can agree that structuralism formed the most systematic effort 
to evacuate the concept of event, not only from ethnology but from a whole 
„cries of other sciences and in the extreme case from history. In that sense, I 
«don't see who could be more of an anti-structuralist than myself.“ [...] „The 
important thing here, I believe, is that truth isn’t outside power, or lacking in 
power: contrary to a myth [...) truth isn't the reward of free spirits, the child 
of protracted solitude, not the privilege of those who have succeeded in 
liberating themselves. Truth is a thing of this world: it is produced only by 
vinue of multiple forms of constraint. And it induces regular effects of 
power. Each society has its regime of truth, its «general politics» of truth: 

that is, the types of discourse wich it accepts and makes function as true...“ 
(Michel Foucault, Power/Knowledge, Selected Interviews and Other Writings 
1972-1977, New York, Pantheon Books, 1980, pp. 114, 131). 

11. Michel Foucault, L'archéologie du savoir, Paris, Gallimard, 1969; 
L'ordre du discours, Paris, Gallimard, 1971 (trad. rom, București, Eurosing 
& Book, 1998). 

12. Patricia Limerick a scris cartea clasică a noii orientări multiculturale 
despre indieni: The Legacy of Conquest: The Unbroken Past of the American 
West, New York, W.W. Norton, 1987. Încă mai înainte apăruse cartea lui 
Edward W. Said, Orientalism, New York, Pantheon, 1978, despre imaginile 
standard ale Occidentului despre popoarele orientale; ea va fi dezvoltată 
într-o analiză radical critică a imaginilor despre „natives“ în romanul englez: 
Culture and Imperialism, London, Vintage, 1994. Noi orientări în antropo- 
logie apar la Clifford Geertz, Local Knowledge: Further Essays in 
interpretive Anthropology, New York, Basic Books, 1983, continuă cu mai 
multe cărţi scrise sau editate de George Marcus și James Clifford (de exem- 
plu, cartea acestuia din urmă: The Predicament of Culture: Twentieth-Century 
Ethnography, Literature and Art, Harvard University Press, 1988), sau 
Tzvetan Todorov, La conquête de l'Amerique. La question de lautre, Paris, 
Editions du Seuil, 1982, traducere românească la Iași, Institutul European, 
1994. 

13. „Erste historiographie-spezifische Disposition: Die thematisierte 
vergangene Welt ist in der Welt der Rezipienten durch bestimmte 
Gegenstände metonymisch präsent“, declară, apodictic, Hans Ulrich 
Gumbrecht în „Versuch zur Anthropologie der Geschichtsschreibung“, în 
Formen der Geschichtsschreibung, p. 491. 

14. Lucian Boia, Jocul cu trecutul, Istoria între adevăr și ficţiune, 
București, Humanitas, 1998, p. 148. 

15. Jörn Riisen, „Die vier Typen des historischen Erzăhlens“, în Formen 
der Geschichisschreibung, pp. 555-556. Celelalte trei forme de istoriografie 
în afara celei genetice sînt povestirea tradiţională, cea exemplară și cea 
critică (care se rupe complet de tradiţie). 

16. „Plädoyer für die historische Erzählung“, în Theorie und Erzählung 
in der Geschichte, pp. 40-56. 

17. L'etă neobarocca, Bari, Laterza, 1992. 

18. Idem, p. 5, respectiv p. 78. 

19. Vezi eseurile din The Interpretive Turn, ed. by David R. Hiley, 
J.F. Bohman and R. Shusterman, Comell University Press, 1991. 

20. Este vorba de fresca de la Ateneu, din 1938, care îi prezintă pe 
„salvatorii“ României, de la Traian la Cuza și Regele Mihai. Asemenea 
mişmaşuri sînt, cam peste tot în lume, plate, dacă nu chiar ridicole. Nu cred 
că românii sînt atît de departe de „dublul“ Panteon francez, cum crede 
lucian Boia într-o altă carte: „/sforie și mit în conștiința românească, 


Bucureşti, Humanitas, 1997, pp. 253-259. Asemenea monumente, simple sau 
duble, sînt oricum destinate consumului public de joasă talitate. Dar care 
este relevanța problemei pentru istoria României? Nu o prea văd. Istoricii, aş 
zice, trebuie tocmai să se smulgă acestui dulce discurs muzeal naţiona- 
list-aplatizant, istoria interesînd exact în măsura în care nu se lasă închisă în 
asemenea clișee. 

21. Lucian Boia, Jocul cu trecutul, p. 159. 

22. Fredric Jameson, The Prison-House of Language: A Critical Account 
of Structuralism and Russian Formalism, Princeton University Press, 1972. 

23. Eric Wolf, Europe and the People without History, Berkeley, 
University of California Press, 1982. 

24. Michel de Certeau, L'ecriture de l’histoire, p. 118. 


PARADOXUL ROMÂN“ 


Apariţia unei noi reviste ştiințifice”” presupune un anumit 
acord preliminar asupra a cel puţin două concepte: subiectul care 
va realiza cercetările şi obiectul acestora. Dacă domeniul unei 
astfel de activităţi este mai mult sau mai puţin stabilit și acceptat 
de o comunitate științifică și culturală dată, cele două concepte 
nici măcar nu mai sînt aduse în discuţie. Dimpotrivă, dacă 
domeniul acestei activităţi este mai puţin cunoscut, atunci se 
impune definirea prealabilă a celor două concepte-cheie. În ceea 
ce privește domeniul român, situaţia îmi pare. din acest punct de 
vedere, destul de diferită. Nu este vorba, desigur, de un nou 
obiect de studiu, dat fiind că el s-a impus, ca atare, de multă 
vreme, nu numai în România ci și în numeroase alte ţări. În plus, 
cl a fost deja integrat în domenii de cercetare mai vaste, cum ar 
fi: filologia romanică, studiile sud-est-europene etc. Miza demer- 
sului nostru este, aşadar, autonomia ştiinţifică a studiilor româ- 
nești în afara granițelor României. Altfel spus, întrebarea care se 
pune este următoarea: este înțelept să dorim existența unui 
subiect care să se dedice exclusiv cercetărilor asupra domeniului 
român, atunci cînd obiectul de studiu are o amploare destul de 
limitată și un caracter diferit faţă de alte culturi „consacrate“? Un 
răspuns pozitiv oferă întotdeauna drept argument interesul pe 
care îl prezintă caracterul intrinsec al limbii şi literaturii române, 
ca și rezultatele științifice deja obţinute. Un răspuns negativ nu 
contestă nici una dintre aceste afirmaţii, dar atrage atenţia cu un 
zîmbet politicos şi distant că aceste rezultate au fost, aproape 
întotdeauna, rodul unor cercetări care situau româna în contexte 


* Articolul de faţă a fost tradus din limba franceză de Simona Brînzaru. 

` Acest eseu a fost publicat în primul număr al revistei /nrernarional 
Journal of Rumanian Studies, Lisse (Olanda) The Peter Ridder Press, vol. I, 
nr. 1-2, 1976, pp. 9-20 (S.A.). 

mai largi. Prin urmare, autonomia subiectului: românistul, și a 
obiectului: cultura română, nu este nici necesară nici de dorit. 
Această ultimă afirmaţie, deși falsă, ar putea seduce, totuși, doar 
graţie unor luări de poziţie fundamentate istoric pornind de la 
cîteva trăsături paradoxale, atît ale obiectului cît şi ale subiectului 
Mi se pare aşadar că, pentru a limpezi sensul demersului nostru 
prezent și viitor, este indispensabilă o discuție preliminară despre 
aceste paradoxuri. Se înţelege de la sine că ea se întemeiază pe 
convingerea noastră privind absoluta necesitate a autonomiei 
studiilor româneşti. 


Primul paradox al domeniului român se referă la poziţia sa în 
spaţiul cultural european. Geografia și istoria au plasat România 
între Europa centrală, Europa răsăriteană și Balcani, asemeni unei 
insule de latinitate pierdute într-o mare slavă și ungară Aceasta a 
dus la apariţia a ceea ce eu voi numit paradoxul apartenenţei. 
Dacă ne-am întreba cărei zone aparţin românii, răspunsul ar fi 
destul de surprinzător: tuturor și nici uneia dintre zonele men- 
ționate anterior. Spaţiul român s-a format astfel la frontiera a trei 
zone culturale diferite şi, asemeni oricărui spaţiu de frontieră, și 
le-a apropiat, diferenţiindu-se în același timp de fiecare din ele. 
Este adevărat că o asemenea observaţie nu vizează doar spaţiul 
românesc. Nu este vorba oare, în cazul Olandei și al Belgiei, al 
Elveţiei și, poate, al Poloniei sau al Statelor Baltice, de inter- 
ferenţe culturale prin excelență? Și, la limită, nu este oare orice 
țară un mediator între vecinii săi? Evident că orice răspuns nu 
admite decît un adevăr de nuanţă. Totuși, la români acest fenonen 
este mai pronunțat dacă ne gîndim că Munţii Carpaţi, despărțind 
provinciile româneşti — supuse influenţei, sau dominaţiei, turce în 
Muntenia, ruse ori polone în Moldova, austriece sau ungare în 
Transilvania — au despărțit civilizaţii întemeiate pe structuri 
socio-politice, religioase și culturale în întregime diferite. Ar 
trebui, de asemenea, să amintim că, de-a lungul istoriei, provin- 
ciile românești n-au fost niciodată incluse toate laolaltă într-o 
singură zonă de influenţă, dar că, în schimb, au reprezentat 
mereu, pînă la sfârșitul secolului al XIX-lea (și chiar mai tîrziu, 
deşi altminteri) un spaţiu intermediar, amortizînd şocurile, între 
giganţii vecini: Austria, Rusia și Turcia. De aceea ele n-au putut 

fi reunite într-unul și același stat suveran decît vreme de cîteva 
decenii în secolul al XX-lea. 

Diverse schimburi și influențe s-au încrucișat pe teritoriul 
românesc, uneori amestecîndu-se, alteori anulîndu-se reciproc şi, 
adeseori, fiind absorbite în profunzimea pămîntului, dar nici una 
dintre ele nu a reușit să se impună într-un mod atît de hotăritor 
încît orice diferență să fie ștearsă și România să se integreze 
într-una din zonele vecine. Românii și-au creat propria lor cul- 
tură, acceptînd un minim de elemente comune cu fiecare zonă 
vecină, minim care făcea posibil contactul cu aceasta şi care a 
servit, în același timp, tocmai pentru a o diferenţia de celelalre 
zone vecine. Datorită unei asemenea arte au reușit ei să echili- 
breze_ caracterul, altminteri divergent, al acestor numeroase 
influențe. În Evul MW ortodoxia á păstrat contactul cu ppoa- 
rele sud-dunărene, cucerite de turci, și i-a ajutat pe români să 
reziste expansiunii catolice ungare dar, pe de altă parte, alianța 
cu Ungaria creștină a fost uneori singurul mijloc de a ţine piept 
asaltului Turciei musulmane. Ștefan cel Mare şi Constantin 
Brîncoveanu, echilibrul pe care cel dintîi l-a menţinut între 
Ungaria, Polonia și Turcia, iar cel de al doilea între Imperiul 
Otoman, Rusia și Imperiul Austriac, iată exemple faimoase ale 
unei diplomaţii care, de fapt, nu avea de ales. 

Astfel, românii au trebuit să trăiască şi_să creeze în spaţiul 
îngust rămas liber î între State și culturi puternice, uneori opresive. 
Pentru a rămîne ei înșiși, au trebuit să mizeze întotdeauna pe o 
multiplă diferenţiere și pe o multiplă apropiere. De aici a rezultat 
o sinteză culturală dar și o disponibilitate, flexibilă și neîncre- 
zătoare, față de celălalt: toleranța şi curiozitatea față de vecin, 
[aţă de străin, se aliază uneori cu un scepticism și un tradiționa- 
lism de neclintit, specifice unui popor grijuliu să-şi păstreze 
relaţiile și să evite anexarea, fie ea brutală sau bliudă. Iată de ce a 
[i şi a rămîne român este marea temă a unei culturi care a trebuit 
întotdeauna să se gîndească pe sine în termenii, uneori constrîn- 
gători, ai supravieţuirii Acest mit al identității a rămas în mod 
constant prioritar faţă de oricare altă problemă culturală sau 
ideologică. Singurul loc rîvnit de integrare era unul imposibil: 
latinitatea occidentală. Dorinţa de a reveni aici a dus la o căutare 
sau întoarcere la vatra mitică, ale cărei rezultate au fost deseori 
dezamăgitoare, permisiunea de a pătrunde în acest teritoriu 
nefiind totuna cu cea de a se stabili acolo. În secolele al XVII-lea 

şi al XVIII-lea, Italia îi fascinează pe umaniștii munteni sau 
moldoveni, iar în secolul al XVIII-lea şi la începutul secolului al 
XIX-lea, pe latiniștii transilvăneni; Franţa seduce inteligentsia 
secolului al XIX-lea. Dar nepăsarea sau aproape nepăsarea 
Vestului asemănător, dar depărtat, ca și deosebirea de vecinii 
apropiaţi, dar uneori agresivi, creează sentimentul unei singurătăți 
dureroase, al unui „dor“ sfîşietor după un altundeva care nu este 
nicăieri, și sporesc forța propriilor tradiţii, unicul loc accesibil, în 
care Identitatea și Diferenţa se acceptă și se îmbogăţesc reciproc. 


ca Al doilea paradox se referă la integrarea românilor în timp, în 
istoria europeană. Marile etape ale culturii occidentale nu există 
ca atare în România; elemente aparținînd acestor etape sînt lesne 
de recunoscut, este adevărat, însă ele sînt în mod curios ames- 
tecate și deformate. Voi numi acest paradox paradoxul simulta- 
neității, în sensul că marile curente succesive ale culturii europe- 
ne sînt proiectate în cultura română în planul simultaneităţii. 
Absența unei Renaşteri sau a unui Baroc românesc, desemnînd 
perioade artistice distincte, nu împiedică apariția unor umaniști 
sau a unor texte baroce (Dimitrie Cantemir) în cadrul aceleiași 
culturi medievale tardive. Dar fenomenul devine și mai evident în 
secolele al XIX-lea și al XX-lea. Într-adevăr, în prima jumătate a 
secolului trecut, filosofia iluminiştă, clasicismul, preromantismul 
şi romantismul coexistă, după cum coexistă romantismul, realis- 
mul, naturalismul şi simbolismul în ultimele decenii ale aceluiași 
secol. Mai mult, un același scriitor dovedeşte o ambiguitate 
surprinzătoare: să ne amintim, de exemplu, de Gr. Alexandrescu 
pentru începutul secolului al XIX-lea, și de AL Macedonski sau 
de Barbu Delavrancea, pentru sfîrșitul lui. Sau, în secolul al 
XX-lea, de poetul simbolist Bacovia, contemporan cu dadaiștii și 
cu suprarealiștii, în timp ce marile romane realiste ale lui Liviu 
Rebreanu apar o dată cu romanele „proustiene“ ale lui Camil 
Petrescu, cu cele „gidiene“ ale lui Mircea Eliade şi cu proza 
„absurdă“ a lui Urmuz. Bineînţeles că în toate literaturile există 
puţini scriitori care să poată fi integrați într-un singur curent 
literar, dar mi se pare că literatura română are această trăsătură 
specifică, şi anume că aproape nici un mare scriitor, cu excepţia 
lui Eminescu, nu aparține unui singur curent literar și că. din 
cauza acestei mixturi neobișnuite, curentele literare însele pot fi 
definite doar prin rexte nu şi prin autorii lor. Fără îndoială că un 

amestec atît de deconcertant se poate explica prin împrejurările în 
care au apărut Statul și cultura română modemă Totuși, n-ar fi 
oare cu putință să reunim toate aceste manifestări diverse și 
analoage într-o imagine coerentă a sufletului (psyché) românesc? 
| Proiectarea a ceea ce este succesiv în planul simultaneității îmi 
pare semnul unei pasiuni” periculoase și sublime totodată: să 
cîştigi un avans față de ceilalţi, să faci repede tot ceea ce alţii au 
făcut pe: îndelete; dar și al unei valorizări a timpului cu totul 
diferită de cea care acţionează în alte culturi. Dacă ar exista un 
mit temporal în cultura română, l-aş deduce din acest efort 
disperat de a recupera timpul pierdut! Dar vom vedea curînd că 
această fugă înainte operează mai degrabă la suprafaţă, deoarece 
în profunzime, contemplarea valorilor constante ale sistemelor 
tradiționale (folclorice) nu face, desigur, decît să anuleze timpul. 
Din perspectiva pe care o folosim, cultura întemeiată pe structuri 
atemporale ne apare ca fiind creată după un ritm temporal 
sacadat. Tot ce s-a realizat în România pare să se fi făcut în 
pofida sau contra timpului. 


Am delimitat pînă aici un spațiu cultural construit la granița 
dintre civilizaţii extrem de diferite și un timp cultural hărțuit, 
febril, căutînd mereu să se depăşească. Îmi mai rămîne să numesc 
cel de al treilea paradox, care este cel al continuirății/disconti- 
nuității culturii române. În ciuda avatarurilor istorice și a diver- 
selor influențe, uneori opuse, care au acţionat asupra Moldovei, 
Munteniei și Transilvaniei, limba şi cultura română dovedesc o 
unitate_surprinzătoare. Totuşi, ea este îninată de două disconti- 
nuități fundamentale. Prima, verticală, este exprimată prin faptul, 
puţin întîlnit în alte spaţii culturale, că în România există practic 
două culturi: folclorul și cultura scrisă. Se ştie că folclorul român 
este încă productiv: îşi are creatorii, publicul și mijloacele sale de 
comunicare, rămase aproape neschimbate, deși mass-media a 
pătruns și în mediul rural. Cultura orală a dublat-o întotdeauna pe 
vea scrisă; de aceea românul obișnuit a văzut în folclor adevărata, 
autentica sa cultură, iar în cealaltă un lucru mai curînd trecător, 
udăugat, un supliment, care suportă în mod fatal presiunile sau 
modele venite din străinătate. Raportat la termenii paradoxului 
precedent, folclorul există într-o dimensiune eternă, în timp ce 
cultura scrisă se manifestă într-o dimensiune temporală, deci 
„perisabilă“. Cred că fundamentul acestei convingeri este com- 

plexitatea folclorului român, care constituie un univers ideologic 
și emoțional extrem de bogat și de coerent, capabil să răspundă 
oricărei solicitări ori situaţii. De aici a rezultat o anumită seni- 
nătate a românului: atîta vreme cît folclorul exista, identitatea cu 
sine a naţiunii era salvată. Cultura oficială putea fi în slavonă sau 
în greacă ori să se supună, mai tîrziu, influențelor franceze și 
germane, nu contează, „adevărata“ cultură, cea orală, continua să 
trăiască de parcă nu s-ar fi întîmplat nimic. Acest lucru a impus 
crearea unui raport ierarhic între cele două culturi, în care 
termenul dominant era mai degrabă folclorul. Aparent indiferentă 
la schimbările de suprafaţă, viaţa spirituală „autentică“ a naţiunii 
se desfășura, imperturbabilă, în adîncuri. Încrederea aceasta 
explică supraviețuirea culturii române în locuri, ca Transilvania, 
şi perioade, ca secolul al XVIII-lea, în care presiunile politice şi 
culturale au fost foarte putemice. 

Toate acestea au fost rezultatul unei incredibile tenacităţi a 
structurilor mentale feudale, structuri ce susțin producţia 
folclorică. În plus, scriitorii şi artiștii români de origine rurală au 
adus în arta „cultă“ ideologia tradiţională a clasei lor, de aici 
rezultînd un anumit conservatorism. Acest prestigiu al tradiţiilor a 
frînat nu numai eforturile în vederea unei schimbări politice și 
culturale fundamentale, dar şi radicalizarea profundă a inteli- 
gentsiei româneşti. De la Eminescu-la Blaga şi Ion Alexandru”, 
de la Creangă la Sadoveanu și Marin Preda, numeroşi scriitori 
români au. îmbinat inovațiile estetice cu. un tradiţionalism 
ideologic. Faţă de alte culturi, precum cea franceză, de exemplu, 
în care marile nume aparțin mai ales scriitorilor care au provocat 
rupturile cele mai spectaculoase cu trecutul, situația culturii 
române poate părea neobișnuită. Dezbaterea teoretică cea mai 
îndelungată, o adevărată „ceartă dintre antici și moderni“ în 
variantă românească, a început în secolul al XIX-lea şi a con- 
tinuat pînă la cel de-al doilea război mondial şi chiar după aceea, 
opunînd „modemiştilor“ diversele și puternicele grupări „tradiţio- 
naliste“. Este uimitor cum pînă și scriitori avangardiști ca Tristan 
Tzara, Fundoianu (cunoscut în Franța sub numele de Benjamin 


* Acest eseu a fost scris în 1974-1975, din perspectiva literaturii 
române de atunci. Deşi aceasta între timp s-a schimbat, las textul nemo- 
dificat (S.A., 1998). 

Fondane), Voronca sau Vinea au reluat vechile teme ale reper- 
toriutui Jiric rural” De fapt, tradiționaliştii_ au invocat folclorul cu 
acelaşi entuziasm dovedit de Occident în evocarea “moştenirii 
clasice a Antichității De aceea nu ezit să numesc, prin analogie, 
folclorul românesc și ideologia pe care se sprijină, adevăratul 
clasicism românesc, fundament al formelor culturale ulterioare. 
Iată motivul pentru care orice gest cultural românesc nu-şi capătă 
adevărata semnificaţie decît în acest context. Astfel, Vdisconti- 
nuitatea devine motivul sfişierii interioare a oricărui intelectual 
român, rupt între datoria faţă de sine însuşi și ceea ce el resimte 
drept datorie absolută, sub acuzaţie de trădare, faţă de acest 
univers tradițional compact, imperativ, general acceptat ca expri- 
mînd însăşi esenţa sa. Etichetele politice curente în Occident — 
„dreapta“ şi „stînga“ culturală — capătă în România conotaţii 
evaluative specifice, de care istoricul obiectiv trebuie să țină 
seama, fapt remarcat între alții de G. Ibrăileanu și, mai tîrziu, de 
E. Lovinescu, în scrierile lor despre spiritul critic și dezvoltarea 
civilizaţiei române modeme. 

A Există şi o a doua discontinuitate, legată de cea dintii dar 
manifestîndu-se în plan orizontal: este vorba de ruptura înregis- 
trată în cultura română la începutul și mai ales sfârşitul secolului 
al XIX-lea, cînd România se orientează definitiv spre Vest, 
negînd şi, mai tîrziu, ignorînd vechile sale raporturi cu lumea 
balcanică. Această reevaluare se datorează, fără îndoială, situării 
geografice „paradoxale“ a României, la răscrucea a trei zone 
culturale esenţial diferite, dar și fugii disperate înainte. pentru a 
recupera decalajul temporal faţă de civilizaţia occidențală. 
Continuăm așadar să ne căutăm identitatea, dar o căutăm în altă 
parte. Ruptura cu mediul cultural apropiat înseamnă și ruptura cu 
trecutul apropiat. Statul și cultura burgheze apar în urma unei 
negaţii violente a lumii feudale și balcanice. Revoluţia se produce 
în limbaj, în viaţa de zi cu zi, înainte de a pătrunde în structunile 
socio-culturale, dar ea nu are un ritm egal. Spre sfîrșitul secolului 
al XIX-lea decalajul devine dramatic: accelerarea schimbărilor 
politice ale ţării este frînată de critica tenace a Junimii. Statul 
burghez abia format se clatină, în primul rînd datorită opoziţiei 
intelectualilor. Marea ruptură are loc, așadar, între stat şi cultură, 
între politic şi cultural, între _Sincronizarea cu orice preț- cu 
valorile occidentale şi balastul unuj trecut. încă jubit şi. respectat, 
între fuga înainte şi fuga Ti trecut. Deşi conflictul stat-cultură este 

destul de răspîndit în perioada burgheză modernă europeană, cred 
că în ceea ce priveşte România, el s-a accentuat din cauza 
intervalului extrem de scurt (aproximativ cel de-al treilea sfert 
din secolul al XIX-lea) în care au fost create statul şi instituţiile 
sale. Voi numi această discontinuitate, marcînd de fapt o stare de 
criză ce durează în România deja de un secol, conflictul între un 
model socio-economic modern şi un model cultural anacronic. 
Această criză nu a existat în îndelungatul Ev Mediu românesc 
tocmai datorită concordanţei dintre modelul socio-economic și 
cel cultural. Cultura română modernă s-a născut, așadar, printr-o 
conștientizare urmată de a.polarizare ideologică, în momentul în 
care discontinuitatea verticală a celor două culturi a fost brusc 
accentuată de către discontinuitatea orizontală dintre lumea feu- 
dală și lumea burgheză modernă. Aproape că s-ar putea spune că, 
mai apoi, întreaga cultură modernă nu a fost decît căutarea unei 
noi unităţi care să reconcilieze—modelele socio-economice, 
ideologice și artistice divergente. Neg Sai îti Br 

În fața multiplelor paradoxuri ale obiectului său de studiu, 
subiectul, românistul, nu mai păstrează nici el o coerență abso- 
lută. În primul rînd, există foarte puţini oameni care să fie 
specialiști în domeniul român și care, în afara granițelor Româ- 
niei, să se ocupe doar de acest lucru. Pentru cea mai mare parte 
dintre ei, dacă nu pentru toți, cercetările asupra culturii române 
sînt dublate de o altă specialitate. Hobby sau „violon d'Ingres“, 
româna nu s-a impus niciodată ca o specialitate suficientă, nici 
măcar acelora dintre noi sau dintre predecesorii noștri care i-au 
consacrat întreaga lor energie şi care i-au dedicat poate cele mai 
bune cărți. Care este motivul acestei ezitări? Fără îndoială, din 
cauza statutului încă imprecis ori secundar pe care îl are româna 
în ierarhia multor universităţi europene, a numărului restrîns de 
studenţi (deci de cursuri) interesaţi de română şi a faptului că un 
românist are puţine șanse să-şi cîştige existenţa în afara univer- 
sităţii. Dar, dincolo de aceste observaţii de ordin „practic“, o 
întrebare dificilă persistă: de ce nu a reuşit domeniul român să se 
impună în conştiinţa europeană pînă acum? Începînd cu 
romantismul, istoria culturală europeană se află într-un efort 
permanent de recuperare a valorilor uitate sau ignorate. O dată cu 
secolul al XIX-lea, Franţa, Germania, Anglia deveneau „centrul“ 
ideal care absorbea, printr-o mişcare centripetă, „periferiile“ 

culturale ce ocupau, de fapt, tot restul lumii. Totuşi, evaluarea 
obiectelor culturale nu făcea decît să respecte ierarhizările 
politice ale epocii. Conștiinţa culturală modernă, adică post-ro- 
mantică, a fost modelată de un sistem politic internaţional 
fatalmente orientat spre marile puteri occidentale. Priorităţile și 
criteriile ei de valoare au fost produse de un Occident destul de 
limitat la rîndu-i, care abia dacă avea știință de literatura contem- 
porană a Scandinaviei, de exemplu, a Portugaliei și chiar a 
Spaniei sau a Italiei. Cariera, la fortuna, cutărui sau cutărui 
scriitor a depins nu de valoarea sa în interiorul sistemului cultural 
din care făcea parte, ci de cota acestui sistem, ca întreg, în cadrul 
sistemului care îl recepta Ibsen, Dostoievski, Unamuno, Faulkner 
au fost aleşi, este adevărat, cu o justeţe remarcabilă, pentru că 
răspundeau nevoilor culturii franceze din acea vreme. S-ar spune 
că orice proces de receptare culturală se supune, pretutindeni și 
intotdeauna, aceluiași tipar ideologic. Neîndoielnic, dar acest 
lucru nu face decît să ne întărească observaţia potrivit căreia 
ierarhia valorilor culturale în Europa a fost, și mai este încă, strict 
dependentă de echilibrul forțelor politice. Altfel spus, cota unui 
obiect cultural pe piaţa valorilor europene a fost în funcţie de 
cota sistemului politic din care făcea parte obiectul respectiv pe 
piaţa politică internaţională. Or, pentru a reveni la România, 
această țară a avut neșansa de a-și găsi forma politică modernă 
ubia în cea de a. doua jumătate a secolului al XIX-lea, adică în 
momentul în care alte state şi culturi, deja mature, reușeau să 
pătrundă pe această piață La sfîrşitul secolului al XIX-lea și în 
perioada celor două războaie mondiale, România nu cîştigase o 
pondere politică autonomă; dacă a fost implicată în rivalitățile 
politice şi militare ale celor „mari“, a fost doar pentru că 
reprezenta un client util din punct de vedere strategic. În plus, 
valorile culturale pe care românii le-ar fi putut exporta la sfîrșitul 
secolului al XIX-lea și începutul secolul al XX-lea erau fie 
vetuste, fie deconcertante. Eminescu a fost ultimul mare poet 
romantic european. Rebreanu s-a afirmat prea tîrziu, ca și 
Bacovia, în schimb, Camil Petrescu și Urmuz, prea devreme. 
Valul literar rusofil și hispanofil n-a fost urmat de unul româno- 
fil, deşi românii se bucurau de existenţa unor poeți ca Bacovia, 
Blaga, Arghezi şi Barbu și de o duzină de eseişti și prozatori 
străluciți. 

Toate acestea pentru a conchide că în secolele al XIX-lea şi 
al XX-lea România a ratat momentul prielnic al afirmării sale 
culturale în Europa. Dar ar fi prea simplu să aruncăm vina, dacă 
există vreuna, doar pe situaţia culturală europeană Eşecul se 
datorează, de asemenea, structurii însăși a culturii române şi îmi 
permit să alătur aceste observaţii celor exprimate anterior în 
legătură cu paradoxurile acestei culturi. Ea a fost totdeauna greu 
de clasat, prea diferită faţă de ceea ce trecea drept valoare în acea 
vreme și era receptat ca atare în Occident. În același timp, văzut 
de departe şi în grabă, peisajul său cultural părea ivit dintr-o dată, 
prea dornic de a fi în pas cu moda, prea amestecat şi extrem de 
marcat de propriul său trecut. În plus, de ce să n-o spunem, 
România nu a făcut nimic să-şi exporte valorile. Aceste incon- 
veniente n-au fost atenuate decît prin „contextualizarea“ culturii 
române în studiile romanice și balcanice, care o mai „domes- 
ticeau“ puţin. 


Aceasta este situaţia pe care trebuie să o înfruntăm astăzi. 
Altfel spus, cercetările noastre s-au constituit în pofida sau 
împotriva acestei nepăsări sau ignoranţe. Oricît de riguroase ar fi, 
ele nu primesc, de obicei, în structura obiectivă a învățămîntului 
şi a cercetării (cel puţin în Occident), decît statutul de hobby sau 
de „violon d'Ingres“ și aceasta se explică prin faptul că nici 
obiectul studiilor noastre, cultura română, nu a căpătat alt statut 
decît cel, deloc de invidiat, al unei culturi europene secundare. 

Tocmai această imagine, pe care o au alţii despre cultura 
română, se regăseşte, de o manieră mai mult sau mai puțin 
evidentă, în chiar centrul activităţii noastre. Noi, „româniştii“ ne 
aflăm oarecum în situaţia ingrată a unui bărbat jenat de comen- 
tariile prietenilor făcute în prezența sa în legătură cu femeia 
iubită. El nu acceptă ironiile, fiindcă îl vizează şi pe el, dar nici 
nu îndrăzneşte să o apere de teamă ca gestul său de iubire să nu 
sporească sarcasmele. Atunci, singura soluţie este să-și rațio- 
nalizeze iubirea, să ofere argumentele logice prin care aceasta 
s-ar putea impune celorlalţi drept singura alegere posibilă. Pentru 
moment însă, românistul rămîne sfişiat între două atitudini 
contrare ce definesc paradoxul iubirii lui. El este cînd foarte 
ironic, cînd foarte pasionat, cînd foarte distant, cînd foarte 
implicat. O opţiune între aceste puncte de vedere depinde adesea 
de apartenența sau neapartenența românistului la obiectul său de 

studiu. Astfel, mulţi românișşti de origine română se simt datori să 
se justifice. Admit criticile cu privire la structura și tipologia 
obiectelor lor culturale, dar nu și pe cele în legătură cu valoarea 
acestora. Ei resimt dureros această „desacralizare“, fără să-și dea 
seama că a apăra prea mult poate face uneori dovada unui 
complex de inferioritate. Tipul opus de românist se simte mai 
degrabă obligat a lansa unele ironii prevenitoare pe care, din 
slăbiciune, le împarte cu publicul, temîndu-se ca ceilalţi să nu-i 
vadă prea repede tandreţea pe care o încearcă pentru obiectul său. 
Ironia îl salvează și îl justifică totodată, el își păstrează distanţa 
pentru a rămîne el însuși, pentru a nu fi înghiţit de obiect. Altfel 
spus, acest românist acceptă ierarhia culturală stabilită în Europa 
pentru a-şi regăsi seninătatea și, poate, pentru a se proteja îm- 
potriva îndoielilor cu privire la alegerea meseriei sale. 

În ambele cazuri, românistul riscă să se identifice prea mult 
cu rolul pe care i l-a conferit Istoria, rămînînd, cu toate acestea, 
în afara științei. Cedează chemării emoţionale, contradictorii, a 
obiectului, pentru că nu a reușit să câștige autonomia pe care 
orice știință matură o presupune faţă de obiectul și publicul său. 
Știința nu trebuie nici să justifice nici să acuze. Ea își observă, își 
descoperă obiectul, şi în acelaşi timp îl construiește. Imaginea pe 
care publicul și-o formează despre acest obiect nu este decît un 
alt aspect al obiectului însuşi. Știința nu are nimic de a face cu 
oportunitatea afirmațiilor sale, ci doar cu adevărul lor. 


Traversînd atîtea paradoxuri, discursul meu riscă să devină 
cam sinuos. De fapt, cred că vom putea evita dificultăţile men- 
tionate numai privindu-le drept în față. Nu putem ieși dintr-o 
situație paradoxală decît formulînd-o limpede. La drept vorbind, 
paradoxurile culturii române şi ale românistului nu sînt în mod 
necesar eterne; dimpotrivă, mi se pare că, în ultima vreme, șan- 
scle de a modifica măcar nuanțele, dacă nu datele problemei, au 
devenit mai mari ca oricînd. 

In primul rînd, fără îndoială că interesul pentru cultura 
română s-a dezvoltat ca urmare a rolului politic pe care România 
il joacă astăzi, cînd își face loc pe scena istoriei europene”. 


ii Și această afirmaţie este dependentă de un anumit context, de anumite 
speranţe iscate la sfîrşitul anilor şaizeci, încă existente cîțiva ani mai tîrziu, 
dar care vor dispărea complet curînd după aceea (S.A., 1998). 

Limba și literatura română, România însăși sînt descoperite cu 
uimire de ziariști, de opinia publică, de studenţi, de turiști, care 
nu ezită să-și exprime impresiile, deseori divergente. Pe de altă 
parte, într-o epocă dominată de mass-media, zonele albe nu-și 
mai au locul pe harta lumii. Cultura română începe să fie cunos- 
cută și din motivul că toate obiectele culturale trebuie cunoscute. 
De asemenea, descentralizarea culturală este un fapt împlinit. Nu 
mai există un centru al Europei și Europa însăși nu mai este 
centrul lumii. Schimburile mondiale aproape că au anulat ierar- 
hiile prestabilite. 

În cadrul procesului acesta de modificare a ierarhiilor cultu- 
rale tradiționale cultura română ar putea trage profit din chiar 
aspectele ei paradoxale. Faptul de a reprezenta o cultură de 
răscruce devine o calitate în momentul în care frontierele se şterg 
și în care Occidentul descoperă nu doar pitorescul ci și puterea 
de temut a Orientului. Discontinuităţile manifestate de cultura 
română ar putea fi chiar un punct de atracţie atunci cînd sînt 
semnalate diverse rupturi și tensiuni acţionînd în profunzimile 
continuităților culturale instituționalizate. Pe de altă parte, arhais- 
mul ei ar putea seduce pe cei care sînt preocupaţi. de- formele 
primare, spontane ale expresiei. Şi-apoi, faptul că este greu clasa- 
bilă nu ar fi o încurajare pentru cei care doresc să distrugă 
clasificările și discursurile autoritare venind de pretutindeni în 
decursul vechilor și noilor războaie ideologice? 

Dar, înainte de toate, depăşirea acestor paradoxuri este o 
opțiune ce trebuie să aparţină românistului însuși. Voi îndrăzni să 
spun că românistul este dator față de sine însuși să ia un nou 
Start, să se construiască pe sine ca specialist recunoscut de 
societate. Pe vremea romanticilor se spunea că românul s-a 
născut poet. Era, de asemenea, un mod de a admite că românul 
nu este un spirit critic înnăscut. Culturii române i-au lipsit şi încă 
îi mai lipsesc, poate, spiritul critic, puterea de a elabora concepte 
riguroase. Or, mi se pare că o nouă conștientizare a obiectului 
înseamnă, mai ales, elaborarea de noi concepte, definiţii și 
structuri ale acestuia. Pentru a sparge actualul statut nesatisfă- 
cător al românisticii — știință ce are ca scop studiul culturii 
române — este, în egală măsură, nevoie de un efort teoretic și 
organizatoric. Un efort teoretic, în sensul că paradoxurile 
existente acum în atitudinea românistului ar dispărea de la sine ca 
nesemnificative. Și un efort organizatoric, în sensul că cercetarea 

de pînă acum, întreprinsă de indivizi izolați, intimidaţi și 
resemnaţi, justificîndu-și modestia prin lipsa de interes a publi- 
cului, se dovedește anacronică și nu îndeajuns de eficientă. 
Demnitatea unei meserii se cîştigă, printre altele, prin organizarea 
muncii și prin curajul de a-i înfrunta greutăţile. 

Debutînd printr-o discuţie despre paradoxurile instalate în 
chiar centrul obiectului şi subiectului acestei meserii, sper să fi 
semnalat faptul că revistei noastre nu-i vor lipsi nici îndrăzneala, 
nici luciditatea în eforturile de a-și limpezi domeniul de activitate 
și de gîndire”. 


* Recitind acest eseu, în :1998, constat cu tristețe că situaţia 
lkomânisticii nu s-a schimbat în ultimii peste 20 de ani aproape deloc. 
I:lortul vechii reviste International Journal of Rumanian Studies, deşi a dus, 
«red, la rezultate științifice bune, nu a schimbat statutul instituţional al 
disciplinei. Este şi motivul pentru care reiau publicarea revistei în 1998 şi 
pentru care las acest text neschimbat (S.A., august 1998). 

I. CONSTRUCŢIA ROMÂNIEI MARI 


1. UN RĂZBOI PROST PREGĂTIT 


În 1914 Regele Carol I de Hohenzollern se afla deja de 
patruzeci şi opt de ani la cîrma României. Datorită lui, dar în 
secret, țara aderase la Dreibund, alianța Austro-Ungariei, 
Germaniei şi Italiei, care urma să apere România, în caz de nevoie, 
impotriva expansiunii rusești. La începutul secolului al XX-lea 
creştea însă din ce în ce mai mult simpatia pentru Antantă, atît în 
rîndul opiniei publice cît și printre oamenii politici. De aceea, pe 
3 august 1914, Consiliul de Coroană respinge propunerea lui Carol 
ca România să adere la Dreibund şi hotărește o politică de 
neutralitate. Deşi Carol se simte lezat în onoarea sa, el acceptă 
această hotărîre. Două luni mai tîrziu, pe 10 octombrie 1914, Carol 
încetează din viață Nepotul său, Ferdinand — Carol nu avea nici 
un băiat şi, după Constituţia din 1866, doar un bărbat putea deveni 
rege al României — se urcă pe tron. Căsătorit cu Maria, nepoata 
reginei Victoria a Angliei, Ferdinand părea predispus să asculte cu 
mai multă atenție decît Carol vocile favorabile Antantei. Deşi 
Puterile Centrale oferiseră României Basarabia, în schimbul 
colaborării militare, tratativele cu Antanta au un efect mai rapid: 
pc 17 august 1916 este semnat la București un tratat prin care 
Antanta acceptă unirea, dorită de România, cu Transilvania şi 
Bucovina. Zece zile mai tîrziu, România intră în război. 


Întrebarea este dacă, din punct de vedere militar, România a 
luat atunci această decizie cu spirit de răspundere. Armata 
dispunea de puţin material de luptă. iar coordonarea cu aliaţii lăsa 
mult de dorit. Intrată rapid în defensivă, armata română se retrage 
şi. la începutul lui decembrie, regele şi guvernul sînt obligaţi să 
plece la Iași. Bucureştiul şi întreaga Muntenie vor rămîne ocupate 
de Germania pînă în 1918. Aliaţii insistă totuşi pe lîngă români, ca 
aceștia să-și continue lupta. Cînd noua putere a Sovietelor din 

Rusia semnează însă la Brest-Litovsk un armistițiu cu Germania 
pe 5 decembrie 1917, România se grăbeşte să facă același lucru la 
Focșani, chiar patru zile mai tîrziu, pentru a nu risca să fie atacată 
din spate. 

Pentru a avea mîinile libere în vest, Puterile Centrale obligă 
Rusia şi România, în primele luni ale lui 1918, să semneze tratate 
de pace. Rusia o face pe 3 martie, România, prin noul guvern 
pro-german al lui Marghiloman, acceptă principiile acordului doar 
două zile mai tîrziu. Antanta manifestă înţelegere pentru acest caz 
de „forță majoră“! și guvernul României semnează astfel, pe 7 mai 
1918, umilitorul tratat de pace de la București, prin care renunţă la 
Dobrogea, rectifică frontiera cu Ungaria în Carpaţi și acceptă 
plecarea misinii militare franceze de la Iași, precum și clauze 
economice dezavantajoase. Parlamentul nu-l va ratifica însă şi nici 
Regele Ferdinand nu-l va semna niciodată, un „artificiu“ formal cu 
consecinţe pozitive la sfîrșitul războiului. 


2. UNIREA 


Basarabia 


Basarabia luptă în primul război mondial în cadrul Rusiei dar, 
după revoluția lui Kerenski, intră în febra pacifică a întregului 
imperiu țarist. Revoluția bolşevică din 7 noiembrie 1917 și adop- 
tarea, a doua zi, a „Decretului asupra păcii“ și o săptămînă mai 
tîrziu, a „Declaraţiei drepturilor popoarelor din Rusia“, care acordă 
acestora dreptul la autodeterminare și chiar la separare de 
Moscova, face să explodeze tot răsăritul Europei. La fel, declaraţia 
lui Wilson asupra aceluiași principiu al autodeterminării popoa- 
relor, pe 8 ianuarie 1918, face să explodeze centrul Europei. Cele 
două declaraţii seamănă şi prin efectul lor comun, nedorit dar ine- 
vitabil: toate popoarele avînd aceleași drepturi la autodeterminare. 
interesele lor fiind adesea divergente și neexistînd nici un arbitru, 
armele urmează să decidă care popoare reușesc să-şi creeze state 
naționale, și care nu. Astfel, Polonia şi România vor reuși acolo 
unde Ucraina va eșua. 


46 


Revenim la Basarabia. Diverse grupuri sociale — soldaţi, 
preoți. profesori — cer între aprilie și iulie 1917, autonomia țării, și 
la fel, Partidul Naţional Moldovenesc, înființat tot în aprilie. Acum 
începe un rapid proces de rememorare și de recreare a conștiinței 
naționale româneşti în Basarabia? Diverse comitete aleg 
reprezentanţi pentru un mare Sfat al Ţării, în care 70% din 
participanţi sînt români, restul avînd alte naționalități. Acesta 
decide, pe 2 decembrie 1917, crearea unei „Republici Democratice 
Federative Moldoveneşti“, preşedinte fiind ales Ion Inculeţ. Sfatul 
nu poate însă controla situația din țară: soldații ruşi care se întorc 
acasă aruncă Basarabia într-un haos complet. El cere ajutor la Iași, 
dar situația de acolo era similară. Bolşevicii iau aici prizonier pe 
generalul lor Cerbacev, cuceresc Socola și ameninţă să bombardeze 
oraşul. I.G. Duca își amintește noaptea de groază de pe 8-9 de- 
cembrie, cînd guvernul și şefii militari români se întreabă cum să-i 
dezarmeze pe bolșevici fără a risca un război cu Rusia, ca şi 
ușurarea de a doua zi, cînd află că vajnicii soldați bolșevici se 
lăsaseră dezarmați de trupele române fără a opune rezistență.? 
Dezarmarea continuă săptămînile următoare, spre furia lui Lenin; 
ca rezultat, ambasadorul român Constantin Diamandy este arestat 
o vreme. Pe 5 ianuarie 1918 bolșevicii pun stăpînire pe Chişinău 
şi, în seara aceleași zile, Sfatul Ţării își reînnoiește disperat 
cererea de ajutor. 'De data aceasta Brătianu este în măsură să 
trimită o divizie care-i alungă pe bolşevici din Chişinău pe 13 
ianuarie. Lenin consideră acest fapt o intervenţie militară străină şi 
trimite o scrisoare guvernului român, semnată de Troțki, prin care 
rupe relațiile diplomatice cu România, expulzează legația română 
și reţine tezaurul de aur al României la Moscova ca represalii.4 
Rusia se consideră deci în stare de război cu România. Un act de 
ruptură care va duce la un impas în relațiile celor două țări în toată 
perioada interbelică şi-şi va pune pecetea pe întreaga strategie 
internațională a României din aceeași perioadă. În ianuarie 1918, 
Guvernul este conştient de riscurile pe care şi le ia — pe lîngă cele 
deja enumerate se punea și problema refugiaților români de la 
Odessa — dar, în același timp, și de beneficiul intervenţiei militare, 
unirea Basarabiei cu România, de care acelaşi I.G. Duca vorbeşte 
pe faţă.5 Era cinismul lui Duca general? Scrise la începutul anilor 
treizeci, în perspectiva de atunci, reflectă oare memoriile lui exact 
mentalitatea oamenilor politici din 1918? Exista, fără îndoială, un 
consens între politicienii români şi cei basarabeni. „Bucurîndu-se 
de acest scut“ (al armatei române, S.A.), scrie pe un ton mai 
diplomatic Ion Nistor, Sfatul Ţării votează pe 24 ianuarie 1918 
„independența Republicii Moldoveneşti“, iar pe 27 martie 1918 

unirea cu România. Cu anumite condiţii însă. Basarabia îşi păs- 
trează autonomia provincială, printre care şi Sfatul Țării, iar acesta 
are de realizat în continuare reforma agrară, votul universal, 
bugetele locale, numirea funcționarilor publici, recrutarea armatei, 
respectarea drepturilor minorităților etc. Basarabia va trimite de 
asemeni doi miniștri în guvernul României şi un număr propor- 
tional de deputaţi în parlament Pe 27 noiembrie 1918 Sfatul Țării 
adoptă la Chişinău reforma agrară și apoi anulează condiţiile din 
27 martie, votînd acum unirea necondiționată cu România, a patra 
formă de stat decisă deci de Basarabia în mai puţin de un an de la 
prima declaraţie din 2 decembrie 1917. Unirea va fi ratificată la 
București pe 20 decembrie 1919. 

Cuvintele lui Duca și Nistor pot fi considerate simptomatice 
pentru atitudinile mai adînci ale celor doi „agenţi istorici colectivi“ 
ai unirii, forțele politice românești și cele basarabene. Duca, poate 
Şi Brătianu şi alții, exprimă fără voie, o grabă interesată a guver- 
nului de la Iaşi, în timp ce Nistor, Inculeţ etc. exprimă la Chişinău 
o prudență interesată. Ambele atitudini sînt explicabile. După 
prăbușirea frontului rusesc, debandada şi panica din laşi, teama 
generală de bolșevism și mai ales armistițiul cu Puterile Centrale, 
din decembrie 1917, încheiat, să nu uităm, în ciuda extraordi- 
narelor victorii de la Mărăşti, Mărăşeşti și Oituz, din iulie-august 
1917, România atinge fără îndoială, în decembrie 1917, punctul 
cel mai de jos al mizeriei războiului. Țara era ca şi pierdută. Deşi 
nu o spun pe faţă”, este posibil ca oamenii politici să fi văzut de 
aceea în Basarabia un hinterland salvator, într-un moment în care 
mica Moldovă devenise sufocantă, altfel spus, singura posibilitate, 
vitală, de-a continua existența României ca stat într-o Europă 
dominată, așa cum ea le apărea la începutul lui 1918, de Puterile 
Centrale. Cu atît mai mult cu cît acestea din urmă acceptă unirea 
Basarabei cu Româniat, aşa cum îi propusese de altfel înainte de 
1916. Pentru România, Basarabia înseamna o compensație pentru 
pierderea promisiunilor Antantei, în cazul cîştigării războiului de 
Puterile Centrale. Această perspectivă, a tragicului moment decem- 
brie 1917/ianuarie 1918, mi se pare mai realistă pentru înțelegerea 
deciziei României decît perspectiva tardivă a lui Duca, involuntar 
şi inconștient triumfalistă. Invers, din partea basarabenilor, ne 
putem întreba dacă, fără prezența armatei române, ei ar fi avut o 
altă opțiune politică. Românii constituiau atunci, fără nici o în- 
doială, mai mult de jumătate din populaţie și ei vedeau în România 
singura țară din zonă care-i putea apăra de sovietizare, ori de 
anexare de către Rusia, sau de Ucraina comunistă. Prezenţa mili- 
tară românească în Basarabia nu a cauzat deci unirea — voința 

politică pentru aceasta exista oricum -— ci doar a consolidat-o. 
Rămîne de văzut dacă cealaltă aproape jumătate a populaţiei era in 
corpore contra unirii cu România. Partea mai înstărită probabil că 
nu, din teamă de bolșevici, fie ei chiar de aceeași naţionalitate, 
partea mai săracă, probabil, însă că era împotriva unirii. Dacă 
aceasta ar fi avut cîştig de cauză, în ianuarie 1918, ea ar fi dus fără 
îndoială la bolșevizarea rapidă a Basarabiei şi la ocuparea ei de 
Rusia sovietică. Fără intervenţia armatei române, Basarabia ar fi 
avut deci, încă din 1918, soarta pe care urma să o aibă în 1944! 
„Fazarea“ unirii de către Sfatul Țării în patru declaraţii înseamnă o 
integrare treptată şi prudentă în România, menită fără îndoială să 
liniştească temerile tocmai ale acestor din urmă locuitori „nepatri- 
oți“ ai Basarabiei. O incontestabilă dovadă de maturitate politică a 
Sfatului Țării. 


Bucovina 


Evenimentele din Bucovina urmează un curs asemănător, deși 
punctul de plecare este altul. Mai întîi, românii nu sînt aici 
majoritari, precum multă vreme în Basarabia, inclusiv în perioada 
interbelică. În 1910 ei formează, după Ion Nistor?, 34,45% din 
populaţia de 794 924 de suflete a acestei provincii austriace, în 
timp ce ucrainenii ajung la 38,38%. În 1930 românii cresc numeric 
cu peste 100 000 pînă la 379 691 de locuitori, dar nici acum nu 
lormează majoritatea, ci doar cea mai importantă minoritate a 
provinciei, 41 ,01%10, În al doilea rînd, românii din Bucovina sînt 
mai activi în administraţia şi viața politică locală, decît 
conaţionalii lor din Basarabia, ceea ce indică un grad de conștiință 
naţională și civică sporitii, reflex poate şi al unei democraţii mai 
ridicate în Austro-Ungaria decît în autocratica Rusie ţaristă. În 
Bucovina austriacă operează mai multe partide politice. Românii 
nu fac parte dintr-unul singur, ca în Transilvania, ci au de ales 
între Partidul Centralist, condus de diverşi membri ai familiei 
Ilurmuzachi, inițial apropiat de autorităţile imperiale, luîndu-şi 
apoi o anumită distanță, Partidul Naţional Democratic, condus de 
Aurel Onciul, net pro-imperial, și naţionalistul Partid Naţional 
Român. Mai existau de asemeni Partidul Naţional Democrat 
Ucrainean, ca şi cel german și evreiesc. În timpul războiului, 
armatele austro-ungare şi rusești ocupă de mai multe ori, alter- 
nativ, provincia și capitala Diversele opțiuni politice ale acestor 

naţionalităţi ţin, bineînţeles. cont de soarta armelor. În 1918 
ucrainenii din estul Ucrainei vor un stat independent, în federație 
cu Rusia bolșevică, în timp ce ucrainenii din vest anunţă pe 19 
octombrie că doresc un alt stat independent, dar în interiorul 
Austriei şi incluzînd Bucovina de Nord; Rada lor din Liov anunță 
în acelaşi timp mobilizare generală. Pe 17 octombrie 1918 se 
formează un Consiliu Naţional Român la Viena care proclamă, pe 
27 octombrie, în cadrul unei Adunări Constituante, unirea 
Bucovinei cu România. O adevărată „cursă contra cronometru“ se 
angajază între ucraineni şi români pentru a smulge puterea din 
mîinile muribundei Austro-Ungarii. Pe 3 noiembrie ucrainenii 
delimitează la Cernăuţi noul lor stat și ocupă militar principalele 
oraşe ale Bucovinei. Într-o încercare de compromis, Onciul 
stabileşte cu ucrainenii o împărțire a Bucovinei între cele două 
naționalități conform majorităţii înregistrate în fiecare localitate la 
recensămîntul din 1910. O idee care sună astăzi „modernă“ şi 
„rezonabilă“, un fel de „cantonizare“ a Bucovinei deci, dar care se 
dovedeşte inaplicabilă, românii considerîndu-l pe Onciul un 
trădător. Deşi, în aceeaşi zi, guvernatorul austriac predă 
administraţia oraşului lui Popowicz (ucrainean) și lui Aurel 
Onciul, soldaţii ucraineni întorși de pe front terorizează Cernăuţiul. 
În această situaţie Consiliul Naţional Român cere ajutor militar la 
Iaşi, unde pe 6 noiembrie tocmai se formase noul guvern pro- 
antantist al generalului Constantin Coandă Pe 9 noiembrie acesta 
dă o proclamaţie, anunţînd trimiterea de trupe la Cernăuţi „pentru 
a ocroti viaţa, avutul și libertatea locuitorilor de orice neam și 
credință împotriva bandelor de criminali“12. Armata soseşte pe 
11 noiembrie și apoi îi alungă pe soldaţii ucraineni din întreaga 
țară O zi mai tirziu CNR își asumă puterea fără a se pronunţa asupra 
viitorului politic al Bucovinei. CNR nu ştia în acel moment nimic, 
spune Nistor, de înțelegerea secretă a lui Brătianu cu Antanta, din 
1916, prin care se convenise preluarea după război, de către 
România, a Transilvaniei și Bucovinei. Abia după 12 noiembrie, 
refugiații bucovineni la Iaşi, printre care Nistor însuși şi viitorul 
mare lingvist Sextil Puşcariu, iau contact cu guvernul român şi 
convin asupra unirii. Aceasta este proclamată „necondiționat și 
pentru vecie“, pe 28 noiembrie 1918, în cadrul unui congres al 
românilor, germanilor şi polonezilor. Evreii și ucrainenii 
boicotează acest congres. Nu întîmplător, după cum am văzut. 
Decretul-lege asupra unirii Bucovinei şi României este promulgat 
de Ferdinand și contrasemnat de Brătianu pe 18 decembrie 1918. 
Tratatul de la Saint-Germain consfințește acest lucru pe 10 
septembrie 1919. 


50 


Trebuie spus că astfel se anulează un rapt istoric pentru că, în 
1775, Austria obținuse Bucovina în urma împărțirii fără lupte a 
Poloniei cu Prusia şi Rusia numai ca să poată lega prin acest 
„cordon“ noua ei posesiune din Polonia, Galiţia, de Transilvania, 
cucerită de la turci la sfîrşitul secolului al XVII-lea. Austria nu 
avea deci în 1775 drepturi istorice asupra Bucovinei și nici nu 
putea invoca dorința de a-şi apăra supuşii.I3 Nici măcar Moldova 
nu a fost consultată în 1775. Turcia, ca și Rusia, au fost de acord 
cu cesiunea Bucovinei, deşi domnitorul Grigore Ghica și boie- 
rimea s-au opus. Singurul rezultat al opoziţiei a fost, cum se ştie, 
decapitarea lui Ghica în 1777 de către un emisar turc, probabil cu 
consimțămîntul tacit al Austriei... 

Cum în 1918 argumentul demografic nu putea fi hotărîtor 
pentru intervenţie — ucrainenii şi românii constituiau fiecare cam o 
treime din populație — numai argumentul istoric putea fi decisiv: 
Bucovina făcuse, pînă la 1775, totdeauna parte din Moldova, în 
ciuda luptelor acesteia cu Polonia, sau cu alţi vecini nordici. Acest 
drept, şi nu (numai) abilitatea lui Brătianu!4, a contat la tratativele 
de la sfîrșitul războiului. Intervenţia militară a României a fost, 
cste drept, elementul decisiv al unirii. Nu trebuie uitat însă că 
uceastă intervenţie a urmat celei similare ucrainene, care acţiona 
tot în numele unei treimi a populaţiei, dar fără drepturi istorice, și 
că, dacă România nu ar fi intervenit, această provincie ar fi fost 
cucerită în cele din urmă de Rusia sovietică, la fel ca și Ucraina. 
Stalin a vrut cu atîta străşnicie Bucovina în 1940, deşi ea nu era 
inclusă în pactul Ribbentrop-Molotov, nu din motive demografice 
(strict aritmetic, el avea dreptate numai în partea ei nordică), ci 
pentru a repara „greşeala“ Rusiei, în ochii lui, din 1918, cînd 
românii i-au şters de la nas această provincie exact în ultima clipă 


Excurs despre legitimitate 


Unirea României cu Bucovina în 1918, ca și cu Basarabia, 
urmează unor intervenţii militare, dar pe baza cererii exprese a 
unei bune părți a populaţiei, ca şi pe baza unor drepturi istorice. A 
profitat România în acel moment de o ocazie favorabilă? Fără 
indoială. A fost acesta un gest imperialist de anexare a unor 
provincii noi de către România?!5 Categoric nu, şi tocmai de 
aceea am propus mai sus o analiză a atitudinii mai adinci a 
„agenţilor istorici colectivi“ în locul dezbaterii, cam sterile, în 

jurul termenului „exact“, unire sau „anexare“. Este clar că în con- 
diţiile de atunci, aşa cum anii următori o vor confirma, nici Buco- 
vina, nici Basarabia nu puteau rămîne independente, cum 
Basarabia a vrut la un moment dat, dar Bucovina niciodată. Dacă 
România nu ar fi intervenit, ele ar fi fost ocupate cu siguranță de 
Rusia sovietică, care nu avea nici drepturi istorice, nici justificări 
demografice. Dimpotrivă, Rusia este ţara care s-a comportat 
imperialist și colonialist în ambele cazuri, ca şi Austria în 1775 în 
Bucovina, ocupînd mai întîi cele două regiuni și apoi colonizîndu-le. 
Putem conchide, cred, prin a afirma că România a acționat în 1918 
cu îndrăzneală, dar nu fără motive întemeiate, şi deci nu (moral- 
mente) injust. Modul în care a făcut-o n-a fost, poate, foarte pur — 
o intervenţie militară nu este niciodată pură — dar ea a devenit 
inevitabilă, după agresiunea altora, într-un moment în care nu 
exista nici un alt mijloc de a-și ocroti conaţionalii. S-a spus, în al 
doilea rînd, că, făcînd abstracţie de intervenţia României, luarea 
puterii de către români în aceste provincii a fost ilegitimă. 
Argumentul este doar formal corect, în sensul că decizia, într-a- 
devăr, nu a fost stabilită nici de organisme alese, nici prin 
referendumuri ale populaţiei. Acest argumentul este însă fals din 
punct de vedere istoric. Toate statele noi din Europa centrală și 
răsăriteană s-au constituit în 1918 în exact același fel: comitete 
naționale ad-hoc, constituite de grupuri politic și național conşti- 
ent(izat)e, așa numitele minorités agissantes, decisive de altfel în 
toate evenimentele social-istorice majore din toate țările, preiau 
puterea în numele unor naţionalităţi pe care nu avut ocazia — și 
poate nici interesul, dat fiind presupusa pasivitate a acestora! — să 
le consulte în prealabil. Masele le urmează însă, cu un mare 
entuziasm naționalist dar, probabil, şi din interesul de-a fi de 
partea învingătorilor. Sună cinic? Nu cred. Cinică ar fi mai curînd 
condamnarea în bloc a activiștilor, pentru că atunci doar imo- 
bilismul politic ar fi legitim, iar orice revoluție modernă, de la cea 
franceză încoace, ilegitimă. O singură rezervă trebuie făcută, şi ea 
este importantă. În acest proces activiștii naționaliști au fost, e 
adevărat, minoritari în propriul lor grup național, dar grupul naţio- 
nal respectiv constituia majoritatea, sau cea mai puternică mino- 
ritate, din societatea respectivă. Fără a mă putea pronunţa aici 
asupra dreptului istoric al diferitelor naționalități angajate în 
procesul de emancipare din 1918 — în afară de cel românesc -— tre- 
buie subliniat că toate acestea au avut, în regiunile respective, cel 
puţin legitimitate demografică. Sublinierea acestui fapt mi se pare 
esenţială în orice discuţie cu „„neo-revizioniștii“ actuali, tocmai 
pentru că ei îl eludează. 

În încheiere, datele. Destrămarea Austro-Ungariei se petrece în 
numai o lună, la sfârșitul lui 1918, cînd consilii naţionale ad-hoc 
proclamă, unul după altul, independenţa ţării lor: 28 octombrie: 
Boemia şi Moravia; în aceeași zi polonezii din Galiţia se unesc cu 
Polonia; 2 noiembrie: Ungaria, sub Mihâly Kârolyi; 5 noiembrie: 
Polonia; 12 noiembrie: Austria însăși, a doua zi după abdicarea 
împăratului Carol I; 24 noiembrie: proclamarea la Zagreb a 
statului sîrbilor, croaților şi slovenilor; 28 noiembrie: Bucovina; 
1 decembrie: Transilvania. De unde rezultă că românii acționează, 
chiar și aici, cu întîrziere față de „ilegitimii“ din alte provincii 
austro-magbhiare ! 


Transilvania 


În vara lui 1918 situaţia militară se schimbă complet datorită 
victoriilor aliaţilor şi a procesului de dezintegrare, început în 1917 
în Rusia, dar atingînd acum Germania și Austro-Ungaria. Pe 
2 octombrie Partidul Naţional Român din Transilvania cere 
autodeterminare şi, șase zile mai tîrziu, Alexandru Vaida-Voevod 
anunță aceasta oficial în parlamentul din Budapesta. Cam în 
aceeași zi în care Károly preia puterea la Budapesta, se constituie 
Consiliul Naţional Român Central la Arad, din şase social-de- 
mocraţi şi șase reprezentanţi ai Partidului Naţional. Ministrul 
Naţionalităţilor, Oszkár Jászi tratează cu CNRC, dar fără rezultat. 
Ultima oară, pe 13 noiembrie, el oferă românilor autodeterminare 
în schimbul autonomiei unor enclave maghiare şi secuieşti în zona 
românească. Românii se arată inzratabili. Întrebat ce vrea, Maniu 
răspunde: „secesiunea totală!“16 Pe 1 decembrie are loc marea ma- 
nifestaţie de la Alba-Iulia, la care participă 100 000 de oameni şi 1 228 
reprezentanți ai românilor din Transilvania, Banat, Maramureș, 
Crişana, provincii ale Ungariei în care românii constituiau 
majoritatea. 17 Ei hotărăsc, în aclamații, unirea cu România, dar, în 
același timp, şi dreptul minorităţilor la administrație locală, 
învățămînt și justiție în limba maternă!8, reformă agrară, drept de 
vot universal şi autonomie temporară a Transilvaniei în cadrul 
României. O zi mai tîrziu, Consiliul Naţional alege din interiorul 
lui un guvern provizoriu, Consiliul Dirigent, condus de Iuliu 
Maniu. Armata română se afla în acel moment la 200 de kilometri 
de Alba-Iulia, astfel încît ea nu a avut cum influența 
cvenimentele.!9 


53 


Minoritățile din Transilvania au reacţionat diferit la unirea cu 
România. Ungurii, Care avuseseră puterea atît de mult timp, erau în 
marea lor majoritate, fără îndoială, contra unirii. Germanii, după o 
anumită ezitare, se declară de acord cu unirea. Numai foarte puţini 
români împărtăşesc aceste îndoieli. Este clar deci că o mare 
majoritate a populaţiei Transilvaniei aprobă unirea, chiar dacă unii 
dintre ei o fac cu anumite nuanţe. Pe 24 decembrie 1918, 
Ferdinand emite decretul de unire cu Transilvania. 


Evenimentele se precipită de altfel pe toate fronturile europene 
după înfrîngerile Puterilor Centrale în august-septembrie 1918 pe 
Somme, în Italia și la Salonic (25 septembrie). Pe 29 septembrie 
Bulgaria capitulează, două săptămîni mai tîrziu și Turcia. 
Prăbușirea frontului în Balcani este evident iminentă, dar guvernul 
Marghiloman nu înțelege nimic și continuă să ceară regelui 
ratificarea tratatului de pace de la București, ceea ce el, din 
fericire, refuză. Clemenceau insistă asupra reintrării grabnice a 
României în război, dar aceasta se mișcă incredibil de încet. Abia 
pe 6 noiembrie 1918 Ferdinand cere demisia guvernului proger- 
man Marghiloman și abia pe 9 noiembrie noul guvern al gene- 
ralului Coandă dă un ultimatum trupelor germane să părăsească 
teritoriul României. Un ultimatum superfluu, pentru că din pricina 
ofensivei trupelor franceze dinspre Salonic, care trec Dunărea 
11 noiembrie, Mackensen este obligat oricum să se retragă. în 
aceeași zi se semnează la Compiègne armistițul cu Germania și, 
două zile mai tîrziu, la Belgrad, cel cu Ungaria. Practic, războiul 
se termină atunci cînd România reintră în război, trupele sale 
avansînd în Transilvania numai conform înţelegerii cu aliaţii (ele 
intră abia pe 22 decembrie, de exemplu, în Cluj). Rămîne o 
delicată întrebare de ce România amînă așa de mult această 
decizie. În toamna lui 1918, numai Ferdinand putea să grăbească 
lucrurile, dar, fără Brătianu ca sfetnic, Ferdinand ezită. Nu este 
deci de mirare că la tratativele de la Paris aliații, și în primul rînd 
Franţa, nu vor mai considera de la sine înţeles acordul cu România 
din 1916, refuzîndu-i acesteia statutul de cobeligerant, de aliat, şi 
acordîndu-i-l numai pe cel de „asociat“. Brătianu, scandalizat de 
„schimbarea“ aliaţilor, nu este în stare, probabil, să privească critic 
atitudinea guvernului român din această perioadă. Pe 18 noiembrie 
guvernul și regele Ferdinand reintră „triumfal“ în București. Pe 
12 decembrie 1918 Brătianu revine la putere, Constantin Coandă 
cedîndu-i, foarte simplu, locul. 

În 1919 România va purta, de fap:, lupte numai cu Ungaria. Pe 
21 martie 1919, Sovietele lui Bela Kun iau puterea și refuză să 
uccepte arbitrajul aliaţilor, astfel încît războiul se reia. Pe 15 apri- 
lie trupele românești resping ofensiva trupelor maghiare din Munţii 
Apuseni și, urmărindu-le în retragere, ajung la Tisa, o traversează 
pe 30 iulie, după respingerea unei noi ofensive maghiare, și intră 
pe 4 august 1919 în Budapesta, în ciuda opoziţiei formale a 
aliaților, dar probabil cu acordul lor tacit, căci ele „eliberează“ 
Ungaria de Puterea Sovietică, aducînd la putere, după Köpeczi, 
„Un guvern contrarevoluționar burghez“, chiar pe Horthy.20 
Românii vor părăsi acest oraş abia pe 15 noiembrie 1919, la 
cererea expresă a aliaţilor. 

Altfel decît în celelalte noi provincii, românii din Transilvania 
iau și păstrează deci puterea fără ajutorul militar al guvernului de 
la București. Consiliul Dirigent se dovedeşte un guvern regional 
bine organizat, cu trupe militare şi de poliţie proprii, organizate de 
Maniu încă din Viena. El transmite Bucureştiului afacerile externe 
ori transportul, păstrînd în mînă însă toate atribuțiile legislative -şi 
executive. Maniu ar fi vrut de altfel autonomie completă pentru 
Transilvania în cadrul României şi numai după lungi insistențe 
acceptă „autonomia provizorie“. 


Cînd încep tratativele de pace la Paris în 1919, schimbările 
politice avuseseră deja loc și tratatele, recunoscînd noile state, 
printre care și România, consfințesc doar o situaţie de fapt deja 
existentă. Tratatul de la Trianon, din 4 iunie 1920, recunoaşte 
unirea Transilvaniei, Banatului, Crişanei și Maramureşului cu 
România, în ciuda insistențelor maghiare pentru autonomie sau 
cantonizare a Transilvaniei. Frontiera — actuală — dintre Ungaria și 
România se stabileşte printr-un compromis între promisiunile din 
1916 şi propunerile italiene și americane, mai favorabile 
Ungariei.21 Chiar şi aşa însă unii liberali îi reproşează lui Brătianu 
concesiile făcute „regionaliștilor“ ardeleni.22 


Românii pierd războiul, dar cîștigă pacea: un tabel 


După căderea din decembrie 1917 şi nesiguranța de la 
începutul lui 1918 o răsturnare totală a situaţiei are loc la sfîrşitul 
lui 1918: 

| Basarabia | Bucovina | Transilvania 

Tabelul nr. 1 

Concluziile se impun de la sine. Procesul unirii a fost același 
în toate noile provincii (pentru simplificare numesc procesul din 
Transilvania, Banat, Crişana şi Maramureş numai cu numele 
primei provincii), trecîndu-se rapid de la discuţii şi proclamaţie la 
o declaraţie instituțională, fie de unire condiționată, fie de unire 
necondiționată. Cel mai lung proces este cel al Basarabiei, de un 
un, probabil și pentru că el se situa în afara scenariului convenit în 
1916. În Bucovina, procesul este, dimpotrivă, foarte scurt, motiv 
pentru care istoricii i-au dat puţină atenție, intervenţia românească 
fiind aproape uitată. În nici una din provincii însă, România nu 
provoacă agitaţiile naţionaliste: activiștii locali au doar relaţii 
individuale la Iaşi, nu sînt „agenţii“ acestuia și obțin ajutor militar 
numai in extremis. Trupele României nu fac decît să împiedice 
bolşevicii să ia puterea. O politică, după denumirea de mult mai 
tîrziu, de containment* a bolşevismului la Chișinău, Cernăuţi ca și 
la Budapesta; țara noastră este una din puţinele din zonă neatinse 
de bolșevism, un factor, deci de stabilitate zonală. După care 
reprezentanţii naţionalității române locale take their chance, o 
expresie cvasi-sportivă în engleză, dar greu traductibilă în 
româneşte, unde am fi tentaţi să folosim expresia grea de conotaţii 
morale și metafizice „își iau soarta în propriile lor miini“ sau cea 
moral negativă „profită de ocazie“. Poate de aici vine și culpa 
românilor, ori culpabilizarea lor de către alţii, din incapacitatea 
limbii române de-a da o traducere moral neutră acestei pragmatice 
expresii englezești! În fond, românii au făcut doar acest lucru: 
they just took their chance. Nu ucrainenii la Cernăuţi, nici rușii la 
Chişinău, ci românii în ambele locuri. Şansă, de altfel, înseamnă şi 
risc. Căci și acest lucru trebuie subliniat: riscul a fost, în ambele 
cazuri, considerabil. Cea mai riscată intervenţie este cea din 
Basarabia: ea este un amestec de îndrăzneală bine calculată, 
resentiment față de vecinul fundamental necinstit, care o trădează 
în 1917 la fel ca în 1877, dar şi de disperare în faţa unei posibile 
sufocări teritoriale. Intervenţia din Bucovina este, dimpotrivă, 
„uşoară“, avînd loc două zile după reintrarea în război a României 
și într-un moment în care prăbuşirea frontului era evidentă în 
intreaga Europă. Unirea cu Basarabia precede deci momentul 
luvorabil noiembrie-decembrie 1918. în timp ce unirea cu 
Bucovina are loc „pe creasta“ acestui ..val“ favorabil. În ambele 


kd à ERT 
Containment (engl. ) Stăvilire. 

țări, intervenţia militară apără unirea, nu o provoacă, dar fără 
această apărare unirea, foarte probabil, ar fi eşuat. 

Unirea cu Transilvania este diferită: ea se face în momentul 
favorabil menţionat, dar fără nici o intervenţie militară, numai prin 
forțele interne ardelene. Armata română apără aici formal unirea 
tot de bolșevici, acum maghiari, dar, dacă nu ar fi făcut-o, aceștia 
nu ar mai fi putut, în aprilie-august 1919, și sub ochii aliaților, 
schimba cursul evenimentelor, aşa cum tovarășii lor ar fi putut s-o 
facă în 1918, la Chişinău și Cernăuţi. Oricum, evenimentele 
politice şi cele militare sînt în Transilvania strict paralele, armata 
română nejucînd aici nici un rol politic. 


Faptul extraordinar este viteza evenimentelor favorabile 
României la sfîrşitul lui 1918 în comparaţie cu lentoarea celor 
defavorabile ei în 1916-1918: unirea vechiului regat cu noile 
provincii s-a petrecut în numai cinci zile, între 27 noiembrie 
(unirea necondiționată cu Basarabia), 28 noiembrie (idem, cu 
Bucovina) și i decembrie (unirea condiţionată cu Transilvania)! 
La fel de rapidă este promulgarea decretelor regale: ea durează 
numai o săptămînă, de la 18 la 24 decembrie 1918. Nu este de 
aceea de mirare că o extraordinară euforie cuprinde la sfîrşitul lui 
1918, întreaga Românie, ca reacţie la disperarea din lungul an 
care a precedat-o. Explicabilă psihologic și foarte stimulativă 
politic şi cultural, această euforie este însă și cauza unor 
fenomene, altfel inexplicabile, de cecitate politică la marii bărbați 
de stat ai momentului. Voi reveni asupra acestei cecităţi în capi- 
tolul următor. Tot euforia explică și marile metafore din discursul 
politic și cultural care se naşte acum: norocul, sau nenorocul 
românilor în istorie23, Dumnezeu își întoarce faţa de la, sau la, 
români, Occidentul ne iubește, ori ne trădează etc. Toate aceste 
metafore nu fac decît să ascundă, ce-i drept la modul blagian de 
potențare a misterului, logica (presupusă) a evenimentelor. A 
folosi o metaforă în loc de un concept nu înseamnă (a recunoaște) 
că nu poţi explica, ci că (încerci să) explici cu alte mijloace. Eseul 
meu este o încercare de analiză, mai rece în abordare, dar cu o 
motivaţie adîncă nu mai puţin pasionată, a unei (presupuse) logici 
a evenimentelor căreia deocamdată, nu știm să-i spunem decît 
„noroc“. În 1918 românii „au avut noroc“. După aceea, „norocul 
i-a părăsit“. 

3. UNIFICAREA 


Unirea, prezentată în discursul teleologic oficial ca un punct 
final, un scop îndelung urmărit, sau visat, de români de-a lungul 
veacurilor, a fost în realitate mai curînd punctul iniţial al unui 
proces dificil: procesul unificării. Aş distinge aici realitatea unifi- 
cării de ideologia lui. Înainte de-a mă ocupa de primul, mă refer pe 
scurt la al doilea. 

Ideologia unificării s-a bazat pe legitimitatea acestui act. Deşi, 
cum am arătat mai sus, şi eu cred că atitudinea României a fost 
legitimă în fiecare din cele trei provincii. doresc să precizez că 
legitimitatea n-a fost în fiecare caz aceeaşi. Dimpotrivă, acest 
concept cunoaşte o contradicţie internă în legătură cu care, cred 
eu, s-a ajuns la o tăcere nejustificată, aproape vinovată. 


Dezechilibrul intern al norocului 


Dezbaterile din timpul neutralității, şi mai ales tratativele 
„secrete“ ale lui Brătianu, pe de-o parte cu Antanta, pe de-alta cu 
Puterile Centrale, creează falsa impresie că scopurile tratativelor 
sînt aceleaşi: ceea ce România cere, în caz de victorie, de la 
Antantă (Transilvania şi Bucovina, eventual Crişana, Maramureş 
şi Banat) este echivalent cu ceea ce România aşteaptă, tot în caz 
de victorie, de la Puterile Centrale (Basarabia). Fiecare bloc oferă 
deci aliatului potenţial, ca recompensă, posesiunile celuilalt bloc, 
dacă acesta din urmă este învins. La tîrg egal, beneficii egale, s-ar 
zice. Faptul că România a sfîrşit prin a „pune mîna“ şi pe 
posesiunile unuia, şi pe cele ale celuilalt, a constituit una din 
definițiile, euforice la români şi „galbene de invidie“ la, de 
exemplu, unguri, a „norocului“ românilor, ori ale „şmecheriei“ lor 
proverbiale, ori ale „cinismului învingătorilor“. Las de-o parte 
calificativele şi discut numai conţinutul lor. Fapt este că atît 
succesul după primul război mondial, cît şi insuccesul de după cel 
de-al doilea (în privința Basarabiei și Bucovinei), maschează 
dezechilibrul intern al poziției României, atunci, acum ca şi, mă 
tem, în viitor, dacă nu reflectăm profund asupra acestuia. 

Puse pe cîteva coloane, caracteristicile populaţiei româneşti 
din cele trei provincii, după unire, sînt foarte diferite: 


una din minorităţi 


Drept 
statal al 
României 
pătură cultă pătură înaltă | pătură cultă 
RE e Sai ie e 


populaţie urbană redusă 


Activitate 
politică redusă redusă 


Conștiință 
naţională puternică slabă relativ puternică 


Autonomie cerută, cerută, necerută 
păstrată cedată 


Tratative da, cu Ungaria nu da, cu Austria 


Centralism al 
Bucureştiului 


Partidul 
local al integrați la integrați la 
fruntașilor liberali liberali 


unguri i fără plîngeri 
români 


Tabelul nr. 2 

Fiecare nouă provincie „vine“ în România deci cu o „zestre“ 
diferită. Diferenţele sînt uneori de nuanţe, alteori substanţiale. 
Fundamental este faptul că Transilvania și celelalte provincii 
vestice nu au făcut niciodată parte din statele româneşti Moldova 
şi Ţara Românească, pe cînd Bucovina și Basarabia au făcut parte 
din Moldova. Transilvania a fost uneori un stat independent, alteori 
nu (reninţ la detalii), dar nu cred că se poate spune că ea a fost, 
în vreuna din aceste ipostaze, un stat românesc în sensul în care au 
fost Moldova și Țara Românească, unde puterea a fost exercitată, 
cu excepția epocii fanariote, de o clasă politică românească şi unde 
clasele româneşti de jos n-au fost niciodată excluse, nici măcar sub 
fanarioți, de la exerciţiul drepturilor „normale“ în societatea 
respectivă, în favoarea altor populaţii. În Transilvania, dimpotrivă, 
puterea fiind în mîinile altor naţionalităţi, și românii fiind excluşi 
de la exercițiul şi al puterii și al drepturilor civile acordate altor 
populaţii, se poate spune mai curînd că statul și-a exercitat puterea 
în afara și, într-un sens, chiar împotriva românilor. Concluzia este 
că Vechiul Regat, dorind unirea în 1918 cu Transilvania, Crişana, 
Maramureş și Banat nu avea argumente statale pentru aceasta, pe 
cînd el avea aceste argumente în raport cu Bucovina şi Basarabia. 
Subliniez argumentele statale, pentru a le distinge de cele istorice 
în sens larg, neintrînd în lunga dezbatere asupra continuității 
românilor pe aceste meleaguri. Reţin aici deci numai faptul că 
Vechiul Regat nu avea argumente statale pentru unire cu pro- 
vinciile vestice, chiar dacă românii aveau drepturi istorice pentru 
aceasta, pe cînd același Vechi Regat avea, în raport cu Basarabia și 
Bucovina, şi drepturi istorice şi argumente statale. Din punct de 
vedere demografic, dimpotrivă, Vechiul Regat putea invoca ma- 
joritatea românilor în Transilvania și Basarabia, dar nu în 
Bucovina. Primul dezechilibru este deci acela dintre factorul statal, 
favorabil României numai în cazul Basarabiei și Bucovinei, și 
factorul demografic, favorabil numai în cazul Transilvaniei și 
Basarabiei. Sau, restrîngînd discuţia la opoziția numai dintre aceste 
două provincii, România își bazează legitimitatea unirii cu ele pe 
un criteriu statal la est (în raport cu Rusia) și pe un criteriu 
demografic la vest (în raport cu Ungaria). Slăbiciunea argu- 
mentării româneşti a fost, și încă este, faptul că ea nu este 
uniformă în raport cu ambii vecini. Aceştia pot cu uşurinţă 
răsturna ecuația românească. subliniind exact ceea ce formularea 
ci pozitivă (precum aici), ascunde. Căci, formulat negativ. se 
poate la fel de bine spune că România nu are cum invoca un 
argument statal la vest, ceea ce Ungaria poate să facă, şi că 

România nu are cum invoca un argument demografic la est (fapt 
adevărat în Bucovina şi discutabil în Basarabia, dar să nu intrăm 
în detalii), ceea ce Rusia, ori Ucraina acum, de asemeni poate să 
facă Cu alte cuvinte, Ungaria poate spune României: dacă soco- 
teşti ca decisiv în est argumentul statal, pentru că te avantajează în 
raport cu Rusia (sau Ucraina), de ce îl respingi în vest? Numai 
pentru că el aici te dezavantajează? La fel Rusia, ori Ucraina, 
poate întreba România: dacă admiţi argumentul demografic drept 
decisiv în vest, de ce nu îl admiţi şi în est, cel puţin în acele 
regiuni unde el este decisiv, precum în Bucovina de Nord și 
Bugeac? Pe cînd o asemenea contradicție nu există în cazul 
preopinenţilor noștri — fiecăruia dintre ei fiindu-i suficient unul 
singur dintre argumente —, ea poate mina însă grav poziţia de 
ansamblu a României, care are neapărat nevoie de ambele 
argumente. 


Costul norocului 


Al doilea dezechilibru se iveşte în răspunsul la întrebarea „cu 
cine s-a unit de fapt România?“ În toate provinciile noi populația 
românească, fie majoritară, fie minoritară, era predominant rurală. 
Ceea ce implică şi faptul, trist, că puțini români erau urbanizați. 
Majoritatea locuitorilor oraşelor nu erau deci români. In al doilea 
rînd, românii cu care s-a făcut unirea nu se bucurau peste tot şi de 
existența unei puternice „pături culte“ (urbanizate, sau nu). Se ştie, 
desigur, de mult că în România Mare au venit şi multe alte 
naţionalităti, dar nu s-a subliniat, cred, destul faptul că Vechiul 
Regat, unindu-se cu noile provincii, a efectuat de fapt o dublă 
unire: prima, cu o mare populaţie rurală românească; a doua, cu o 
substanțială populaţie urbană neromânească Numai combinaţia 
dintre factorul etnic și cel social dă, cred eu, imaginea exactă a 
unirii. Unirea a fost, de fapt, opera exact a acelei minorité agis- 
sante care nu intră în schema mea: pătura cultă, mai ales urbană, 
românească. Nu este clar în ce măsura țăranii români au vrut, 
deliberat, unirea; ei i s-au raliat, oricum, cu entuziasm (în măsura 
în care şi-au exprimat acest entuziasm). Nici atitudinea orășenilor 
neromâni nu este foarte clară: ungurii şi rușii, iarăși în măsura în 
care s-au manifestat. au fost împotrivă unirii, germanii au fost 
pentru, dar care a fost atitudinea ucrainenilor, evreilor etc.? Putem 
deci conchide că Vechiul Regat s-a unit cu o populaţie urbană 

românească amicală. cu o populaţie urbană neromânească 
inamicală, dar şi cu mari pături urbane şi rurale, românești şi 
neromănești, inerte, total dezinteresate. Aceste nuanțări de atitu- 
dine nu s-au văzut la actul unirii din 1918, și o vreme nici mai 
tîrziu, pentru simplul motiv că în acel moment, ca în toate marile 
evenimente istorice, numai atitudinile radicale sînt vizibile, 
prietenii şi adversarii pe faţă. Aceste nuanţe vor constitui însă 
problema unificării, pentru că atunci tendinţele oficiale de inte- 
grare se vor lovi de o imensă rezistență pasivă, țara reală din 
spatele celei legale. Acest dezechilibru al unirii, vizibil abia în 
momentul unificării, ridică desigur problema costului unirii. Am 
vorbit mai sus de riscurile pe termen scurt pe care şi le-au asumat 
Brătianu & Co., intervenind militar în provinciile noi. Ei nu au 
vorbit atunci, și de fapt nici mai tîrziu — voi reveni asupra acestui 
punct — de nici unul din riscurile pe termen lung ale unirii. Au fost 
ci însă conştienţi de acestea? Se vor fi întrebat ei, în ceasurile lor 
de taină, dacă unirea merita masificarea politicii românești 
postbelice, imensa inerție rurală, conflictele Bucureștiului cu 
orășenii români şi cu cei minoritari? Nu știu ce-și vor fi spus ei în 
acele ore de taină. știu însă că acest lucru nu a fost spus public. 
Ipoteza mea, avansată aici foarte pe scurt, este că naționalismul 
românesc postbelic poate fi citit şi ca un efect deformat, scăpat de 
sub control, al refulării acestei angoasante întrebări neformulate 
public: a meritat, oare, unirea? 


Următoarele criterii, politice, din tabelul de mai sus sînt 
înrudite cu cele sociale, discutate pînă acum. Activitatea politică a 
românilor a fost minimă în toate provinciile înainte de unire. Nu şi 
conştiinţa lor națională, diferită de la o provincie la alta. Acest 
lucru a dus la crearea de partide de asemeni diferite, care, unele, 
au tratat „civilizat“ cu vechile grupuri dominatoare, ca de exemplu 
în Transilvania, altele, precum în Basarabia, nu au tratat cu 
nimeni, nici neavînd de fapt cu cine, după căderea vechiului regim. 
Aşa s-a constituit însă o expectanță politică diferită, la românii din 
noile provincii, ca și la minoritățile respective. Cu o mai redusă 
experiență, ori cultură, a tratativelor politice, basarabenii au ac- 
ceptat unirea necondiţionat, ca și bucovinenii, prizonieri probabil, 
în ciuda existenţei acestei culturi, a unei mentalități de țară mică, 
în timp ce transilvănenii, favorabili unei uniri condiţionate, au 
creat un puternic partid, inițial local, dar care a devenit foarte 
repede un concurent politic al partidului de guvernămînt, al 
liberalilor. Transilvănenii au fost deci conştienţi de prețul unirii, 
din punctul lor de vedere, și au numit acest preţ: dreptul PNȚ la 

guvernare! Nemulțumirea lor. ca şi cea a minorităţilor, a fost însă 
minimalizată de liberali, dar şi de. alte partide, ca fiind inerentă 
perioadei unificării, şi deci strict temporară. Greşeala liberalilor a 
fost că ei nu au înţeles că această nemulțumire era structurală şi că 
ea era deci un preţ al unirii. Acest ultim preţ îl înțelege România, 
deşi încă foarte greu, abia acum. Vom numi aceste greșeli cecitatea 
oamenilor politici români. 


Grandoare și cecitate 


După lunga guvernare a lui Ion Brătianu (1876-1888; între- 
ruptă pentru scurt timp în 1881 de cea a fratelui său, Dimitrie), 
liberalii lui Dimitrie Sturdza alternează la putere cu conservatorii 
pînă în 1908. Acum intră pe scenă Ionel Brătianu ca prim-ministru 
(1908-1910), urmat de guvernele Petre Carp şi Titu Maiorescu 
(1910-1913), după care întreaga epocă a războiului este dominată 
de Ionel Brătianu, fie în guvernare directă (17 ianuarie 1914-8 februa- 
rie 1918), fie prin intermediul unor guverne în fapt aservite: 
general Alexandru Averescu (11 februarie —18 martie 1918), pentru 
a trata armistițiul cu Puterile Centrale; general Constantin Coandă 
(6 noiembrie -12 decembrie 1918), pentru a relua legăturile cu 
Antanta. Între 18 martie şi 6 noiembrie 1918 premier este 
Alexandru Marghiloman, conservator progerman, care semnează 
tratatul de pace de la Bucureşti cu Puterile Centrale dar, în ciuda 
încrederii oarbe în acestea, refuză totuși să dea curs cererii lor de 
a-l da în judecată pe Brătianu, ori de-a lua în considerare 
schimbări dinastice (agreate de Petre Carp). După ce Coandă își 
joacă, modest, rolul de tranziţie de la progermanul Marghiloman la 
un guvern pro-Antantă, Brătianu redevine prim-ministru pe 12 de- 
cembrie 1918 pentru a încheia, el, eroul rezistenței din Moldova, 
tratatul de pace. Mare îi este surpriza și revolta cînd constată însă 
răceala postbelică a idolilor lui din timpul războiului — totuşi 
explicabilă, cred eu (vezi mai sus) — ca şi „lipsa de respect“ 
pentru România a aliaţilor, care îi impun ridicarea restricţiilor cu 

rivire la evrei. Or, revolta lui Brătianu este cel puțin exagerată. 
Incă de la tratatul de la Berlin (1878), România acceptase 
naturalizarea acestora şi. totuși. marile puteri au trebuit să facă 
enorme presiuni pentru ca România să schimbe articolul 7 din 
Constituţie şi să-și respecte promisiunile. Chiar şi aşa, natura- 
lizarea se făcea individual și extrem de lent24 Legile discrimi- 

natorii se menţin înainte de război mai ales datorită guvernelor 
liberale, în timp ce conservatorii încearcă să le amendeze, printre 
altele chiar în tratatul de pace de la Bucureşti, semnat de 
Marghiloman, dar neratificat de parlament şi nesancţionat de rege. 
Indată ce redevine prim-ministru, Brătianu publică un decret, pe 
20 decembrie 1918, care ușurează, dar nu rezolvă întru totul 
problema naturalizării. Abia tratatul de la Saint-Germain cu 
Austria (10 septembrie 1919) fixează definitiv statutul mino- 
rităţilor, inclusiv naturalizarea lor (articolul 7).25 Brătianu, care 
semnase tratatul cu Germania, din 28 iunie, refuză să-l semneze pe 
cel cu Austria și scrie chiar preşedintelui Wilson o scrisoare în 
care neagă existenţa unei probleme evreiești în România, deşi 
recunoaște „pericolul“ evreilor pentru economia românească.26 
Nemulțumit de „trădarea“ de către aliaţi a înţelegerii din 1916, el 
demisionează la scurt timp după aceasta.27 Vine la putere guvernul 
generalului Văitoianu, care are sarcina de-a semna, el, tratatul de 
la Saint-Germain, pentru a-l scuti pe Brătianu de o pierdere de 
prestigiu. Statura lui Brătianu, în timpul și imediat după război, 
este desigur grandioasă Abil, prudent și îndrăzneţ totodată, el este 
omul forte care salvează România de la dezastru și care o face să 
cîştige pacea după ce ea pierduse războiul. Regele Ferdinand şi 
ceilalți politicieni îl respectă fără cricnire. Take Ionescu i se opune, 
în guvernul lor de coaliţie, dar este clar că greșeşte în aprecieri — 
de exemplu, cînd el cere continuarea răboiului în 1917/1918 cu 
orice preţ — încît Consiliul de Coroană îl urmează din fericire pe 
Brătianu, salvînd în acel moment şi țara și armata. Averescu, 
Coandă, Văitoianu, pînă la un punct chiar şi Marghiloman, dau din 
acest punct de vedere un exemplu remarcabil de solidaritate 
naţională, intrînd în jocul „Șefului“ şi acceptînd să semneze ei 
tratatele ingrate, numai pentru a păstra nepătat chipul țării. lar 
chipul țării este, în aceşti ani, chipul lui Ionel Brătianu. 

Această grandoare ascunde însă şi o anume cecitate politică la 
Brătianu, pe care aceiaşi politicieni, admiratorii lui, o preiau fără 
să ştie. Obsedat de „trădarea“ aliaţilor, Brătianu vede similitudinile 
dintre 1878 şi 1918, dar nu și diferenţele. Acceptînd să semneze la 
Paris în locul lui Brătianu, Văitoianu rămîne încredinţat că tot 
Brătianu avea dreptate.: Acum apare, probabil, o anumită menta- 
litate defetistă în clasa politică românească, un anume complex de 
victimizare, care se va repeta la sfîrșitul celui de-al doilea război 
mondial și chiar și acum, în orice ocazie în care vreo absurdă 
„Malta“ pare să repete „Yalta“: aliaţii ne trădează, Occidentul ne 
aruncă în brațele Rusiei, copiii noștri au murit degeaba la 
Mărăşeşti, etc. Aș numi cecirate politică acest defect de percepție a 
lumii în sensul că subiectul, în loc să vadă cursul real al 

evenimentelor şi să-l accepte cu pragmatism, vede, dimpotrivă, „cu 
ochii minţii“ nu ştiu ce „complot“ care face ca lucrurile să meargă 
altfel decât ar fi voit el. Cecitatea înseamnă uneori o reală lipsă de 
percepție, alteori refuzul de-a accepta cele percepute, sau refuzul 
de-a ține seama de acestea, refulîndu-le din conștiință ca nesem- 
nificative. Numai cecitatea putea să-l facă pe Brătianu nemulțumit 
de congresul de pace de la Paris, în care România realizase de fapt 
succesul ei diplomatic cel mai important, numai cecitatea îl putea 
face să interpreteze atît de negativ insistențele occidentalilor ca 
România să-și respecte promisiunile vechi de cîteva decenii ! 
Aceeași cecitate se prelungește în proprio-percepție. Un dra- 
matic portret al lui Brătianu ne este oferit de I.G. Duca la 
întoarcerea acestuia de la Paris. Împreună cu Vintilă Brătianu și cu 
Mârzescu, Duca îl aşteaptă pe Ionel Brătianu la Predeal, unde 
acesta coboară din trenul internaţional de la Paris, cinează în 
restaurantul modest al gării şi se suie apoi în mașina care-i va duce 
la Bucureşti: „Mi-a fost dat astfel să asist la acest spectacol de 
neînchipuit: omul care înfăptuise visul secular al neamului, omul 
care aducea în geanta lui tratatul internaţional care recunoștea 
graniţele României reîntregite, străbătînd satele şi orașele ca un 
simplu turist, fără o recepție, fără o aclamaţie, fără un arc de 
triumf și intrînd în capitala României Mari, neobservat de nimeni, 
ca cel din urmă anonim. El, învingătorul, se întorcea ca un 
învins.“28 Nu ştiu de ce numai colaboratorii lui imediaţi l-au primit 
atunci pe Brătianu la Predeal. El va fi primit însă cu răceală și în 
parlament?9, iar Partidul Liberal va fi confruntat cu o mare 
pierdere de popularitate pe termen scurt, vizibilă şi la alegeri. Ei 
nu vor pierde puterea, însă, decît pentru foarte scurt timp. Va urma 
un guvern Vaida-Voevod de patru luni (1 decembrie 1919-12 mar- 
tie 1920), dar Blocul Democratic nu se va dovedi viabil, urmat de 
un nou guvern Averescu (13 martie 1920-16 decembrie 1921), 
supravegheat de aproape de Brătianu, și de un iluzoriu guvern 
Take Ionescu, de numai o lună (17 decembrie 1921-19 ianuarie 
1922), după care Brătianu va realiza marea guvernare liberală 
1922-1926. Brătianu nu a fost, în 1919 şi după, nici pe departe un 
„învins“, aşa cum îl percepea Duca, şi poate și el însuşi pe sine, ci 
un învingător prea dominator, un om a cărui grandoare devenise 
de nesuportat, şi a cărui putere provoca mai curînd furie decît 
recunoștință. Masele nu cunosc acest sentiment decît pe termen 
scurt, iar „colegii“, ca să nu mai vorbesc de adversari, în politică 
dar și în general, nu cunosc deloc acest sentiment. Brătianu a 
crezut, naiv, în eternitatea grandorii. S-a înșelat. Din această 
greșeală de proprio-percepţie Brătianu şi-a revenit însă repede, 

reluînd puterea în 1922 și conducînd apoi țara cu o mînă şi mai 
forte. Percepția Occidentului s-a corectat ulterior în practica 
relațiilor internaţionale interbelice, rămînînd să funcționeze numai 
la nivelul mentalităţii. Alte greșeli de percepție însă au rămas 
active, chiar s-au generalizat. 


O dovadă de cecitate internă, în afara de cea privitoare la 
evrei, este modul în care a fost percepută „autonomia“ noilor 
provincii. În primele guveme postbelice au intrat, ca miniştri fără 
portofoliu, reprezentanţii Basarabiei Ion Inculeţ și Daniel Ciugu- 
reanu (9 aprilie 1918) în guvernul Marghiloman. Ei rămîn cu acest 
titlu în guvernul Coandă, ca şi în guvernul Brătianu, unde sînt 
întovărăşiți, după 17/18 decembrie 1918, de Alexandru Vaida-Voe- 
vod, Vasile Goldiș și Ștefan Cicio-Pop pentru Transilvania, și de 
lancu Flondor şi lon Nistor pentu Bucovina (Flondor demisio- 
nează pe 15 aprilie 1919, rămînînd pentru Bucovina doar Nistor). 
Aceiaşi șase reprezentanți ai noilor provincii iau loc în guvernul 
Văitoianu. În guvernul Vaida-Voevod numărul lor se reduce la 
patru (Inculeţ, Pantelimon Halippa, pentru Basarabia, Nistor și 
Pop). plus Vaida însuși. În guvernul Averescu mai apar doar 
Inculeţ, Nistor şi Goldiș, dar ei demisionează pe 19 martie, 
respectiv 2 mai 1920. Pe 4 aprilie 1920 este desființat Consiliul 
dirigent din Transilvania. În guvernele următoare nu mai apar 
reprezentanţi ai noilor provincii, deşi aceiași politicieni iau parte la 
diversele guverne, integrați acum în partidul liberal (Inculeţ şi 
Nistor), averescan (Goldiș) ori naţional-țărănist (Halippa). Noile 
provincii sînt deci reprezentate ca atare în guvern doar doi ani, 
între 9 aprilie 1918 şi 2 mai 1920. Basarabenii (pe 27 noiembrie 
1918) şi bucovinenii, votînd pentru unire necondiționată, nu vor 
protesta, transilvănenii însă, da. ' 

Aici apare un mare semn de întrebare. Brătianu, ca şi Averes- 
cu, au mizat pe unificarea ţării prin legi, reforme, învățămînt și 
instituții, aceleaşi în toate provinciile, ceea ce implica, logic în 
perspectiva lor, reducerea ori chiar dispariția autonomiei regionale 
şi a spiritului regionalist. Privind lucrurile retrospectiv putem, şi 
trebuie, să ne întrebăm care a fost limita admisibilă a regionalis- 
mului în perioada interbelică. Or, curios este faptul că această 
întrebare n-a preocupat deloc guvernele anilor douăzeci. Centra- 
lizarea sută la sută a fost considerată de la sine înţeleasă Nu am 
impresia că liberalii și averescanii s-au întrebat vreodată serios 
dacă niște procente de regionalism nu erau cumva acceptabile, 
chiar de dorit Consider această lipsă de preocupare ca o cecitate 
politică, aflată în prelungirea celei care considera, pînă la tratatul 

de la Saint-Germain, că împiedicarea evreilor de-a fi naturalizaţi 
este de la sine înțeles „în interesul țării“. Dar, dacă lipsa de 
percepție a problemelor minorităților poate fi ascunsă sub vălul 
naționalismului, după primul război mondial ca și astăzi, dezin- 
teresul pentru românii din provincie este strigător la cer. Pe 15 de- 
cembrie 1938, la zece luni de la decretarea dictaturii regale şi la 
douăzeci de ani de la proclamarea unirii la Alba-Iulia, Iuliu Maniu 
a scris un cutremurător „Memorand al românilor din Transilvania 
(Ardeal, Banat, Crişana, Satu-Mare şi Maramureș)“ adresat 
regelui Carol al Il-lea. El demonstrează aici ignorarea sistematică 
de către toate guvernele democrate, şi cu atît mai mult de către 
dictatura regală, a prevederilor Declaraţiei de la Alba-lulia. 
Unificarea ţării s-a făcut „în ciuda avertismentelor și protestelor 
necontenit repetate, ale conducătorilor ardeleni și bănăţeni şi cu un 
dispreț desăvîrșit pentru obligațiile morale luate la proclamarea 
unirii“. Astfel, au fost numite în toate posturile importante 
„persoane necunoscute“, în timp ce „elemente cu mari merite în 
luptele naţionale din trecut pentru unitatea noastră de stat au fost 
înlăturate, în zîmbetele de ironică satisfacţie ale minorităţilor“. 
„Ardealul şi Banatul au fost astfel aruncate într-o atmosferă cu 
totul contrară concepţiei lor de viață.“3! Deziluzia este tipică deci 
pentru o elită locală, înlăturată de la putere de o elită de la centru, 
fapt prin care aceasta din urmă rămîne singura beneficiară a 
acțiunii dusă de cea dintii. Nu altele au fost sentimentele frun- 
taşilor basarabeni, amintirea administraţiei românești interbelice 
fiind și acum destul de negativă în Moldova32. Maniu nu vorbește 
despre minorităţi, considerîndu-le chiar favorizate de București în 
dauna românilor. Acestea aveau atunci însă, și ele, propriile lor 
plîngeri, precum cele ale „optanților“ maghiari împotriva aplicării 
reformei agrare. Ignorate sau minimalizate de autorităţile române, 
poate şi din cauza pledoariei lui Titulescu la Societatea Naţiunilor 
împotriva pretențiilor exagerate ale Ungariei referitor la optanţi, 
ele au fost, totuși, înregistrate atunci de unele ambasade occi- 
dentale33. Fără a mă putea pronunța despre justețea plîngerilor 
românilor şi ale minorităţilor din noile provincii, remarc numai că 
ele au existat şi că o politică mai puţin centralizatoare şi mai 
cooperantă cu forțele locale, ori chiar de descentralizare, așa cum 
a încercat guvernul Maniu prin legea din 1931, ar fi putut, fără 
îndoială, cel puţin netezi aceste asperităţi. Acelaşi lucru se poate 
spune şi în alte privințe. A fost, desigur, necesar ca învățămîntul să 
fie unificat şi a fost de asemeni necesar ca în acele noi provincii, 
unde lipseau şcolile românești din cauza fostei administrații ruseşti 
şi maghiare, accentul să cadă pe sprijinirea compensatorie a 

învățămîntului în limba română. Nici aici însă, din aceeași cecitate 
politică, guvernele imediat postbelice nu şi-au pus întrebarea dacă 
avantajarea unilaterală a învățămîntului românesc, utilă pe termen 
scurt, nu este contraproductivă pe termen lung.34 


4. CONCLUZII 


Concluzia mi se pare a fi că grandoarea reală a politicii (mai 
ales liberale) de unire, din timpul războiului și imediat după, a fost 
întovărășită și de o anumită cecitate în ceea ce priveşte politica 
unificării țării. Rezultatele negative ale acesteia vor fi vizibile mai 
tîrziu şi Vor amaneta pe termen lung mentalitatea românească 
profundă, relaţiile dintre vechile și noile provincii, cele dintre 
români în general și minorităţi, ca şi într-o mare măsură însuși 
cursul politic general din deceniul trei și patru. Greșelile unificării 
au aruncat o anumită umbră asupra unirii, iar euforia creării 
României Mari, din deceniul al treilea, va fi întovărăşită în 
deceniul următor de deziluzii și chiar de o critică deschisă a 
tuturor instituțiilor și valorilor ei (vezi și articolul următor din 
acest volum). 


Nu cred, pe de altă parte, că a constata carenţele discursului 
irumfalist despre unire trebuie să ducă neapărat la înlocuirea lui 
cu un discurs violent contestatar, care să pună complet sub semnul 
întrebării legitimitatea atît a unirii cît şi a instituțiilor democratice 
ale unificării. Acest discurs contestatar a luat fie forma celui 
totalitar — de dreapta în anii treizeci, inclusiv la Antonescu, ori de 
stînga la comuniștii de pînă la Ceauşescu -— fie forma celui 
neorevizionist. Toate aceste discursuri, de la cel triumfalist la cel 
neorevizionist, au în comun elemente teleologice şi metafizice, 
care nu rezistă la o analiză atentă și rece a faptelor. Modul în care 
s-a realizat unirea, așa cum cred că am arătat în acest articol, nu 
confirmă nici teza „luptei seculare a poporului român“, nici cea a 
„norocului“ românesc, atît din partea acelora care văd în acesta un 
dar ceresc, cît și a acelora care-l consideră nemeritat. Unirea nu a 
fost nici un proces organic, nici un act imperialist românesc, ori un 
complot parizian. Unirea s-a realizat printr-un complex de factori 
favorabili, dar și prin asumarea unor mari riscuri de către grupuri 
politice responsabile și de cîteva mari personalități, precum Ionel 
Brătianu. O parte din riscuri au fost imediat vizibile, altele mult 

mai tîrziu; ambele au fost plătite de români cu vîrf şi îndesat, nu 
numai la Mărășești, ci şi în alte bătălii, invizibile, dar la fel de 
grele. Nici un moment însă succesul nu a fost sigur, nici un 
moment factorii responsabili interni și internaţionali nu s-au găsit 
în consens și în orice moment a existat o șansă reală ca lucrurile să 
urmeze un alt curs, defavorabil şi chiar catastrofal pentru România. 
Desigur, se poate spune, într-un sens, că România „a avut noroc“ 
că aceste catastrofe nu s-au produs. Dar această simplă explicaţie 
negativă nu este suficientă. Trebuie adăugat faptul că românii au 
știut să fructifice șansele ivite în cale, că și-au luat șansa, în sensul 
expresiei engleze mai sus citate. Dar exact termenul de „șansă“ 
exclude orice conotaţie teleologică şi metafizică. Căci, în ultimă 
instanță, unirea din 1918 s-a produs exact ca și unirea din 1859: 
un grup de oameni deciși „şi-au luat șansa“ oferită de circumstan- 
tele locale şi internaţionale din acel moment. Nimic mai mult Dar 
nici nimic mai puţin. 


NOTE 


1. Acest lucru este declarat de St. Aulaire, Barclay, Faciotti și 
Vodicka, ambasadorii Franţei, Angliei, Italiei și respectiv Statelor Unite 
(LG. Duca, Amintiri politice, München, Jon Dumitru Verlag, 1980, p. 14). 

2. Turcia cedează Rusiei în 1812 nu numai Bugeacul și raialele de la 
Nistru, aflate în stăpînirea ei directă, ci şi restul Basarabiei, care era o 
parte a Moldovei. Conform vechilor capitulaţii, Turcia ar fi trebuit mai 
întîi să-l „asculte“ pe domnul Moldovei, ceea ce ea nu face, în ciuda 
protestelor domnitorului Scarlat Callimachi. După catagrafia rusească din 
1817, românii formau atunci 86% din populaţie, ucrainenii (sau rutenii) 
6,5%, evreii 4,2% etc. turcii şi tătarii nu apar în catagrafie, probabil 
pentru că se retrag o dată cu administraţia otomană, şi nici rușii, pentru 
simplul motiv că nu sosiseră încă. Coloniștii ruși, ca și cei germani, 
francezi etc. sosesc după 1812, mai întîi în Bugeacul părăsit de turci. În 
1856, românii formează 74%, ucrainenii 12%, evreii 8%, rușii 0,6% etc. 
În 1897 procentajele se schimbă mult datorită rusificării şi colonizării de 
după pacea de la Berlin: românii 56%, rușii şi ucrainenii 18,9%, evreii 
11,7% etc. (Ion Nistor, Istoria Basarabiei, Humanitas, București, 1991 
pp. 210, 213). În jurul primului război mondial, românii erau 48% din 
populaţie, după sursele ruseşti, ucrainenii 19,6%, rușii 8,2%, evrei 11,8% 
etc. (Vlad Georgescu, /storia Românilor, De la origini pînă în zilele 
noastre, Academia Româno-Americană, 1984, p. 205; vezi şi ed. rom, 

Humanitas,. 1992). După alte surse, procentul românilor în timpul 
războiului era de 60% (Barbara Jelavich, History of the Balkans, 
Cambrige U.P., 1983, II, p. 158), ori chiar 66% (Ion Nistor, Isroria 
Basarabiei, p. 215). Orașele cunoșteau o majoritate rusă și evreiască, 
Chișinăul avînd, după Irina Livezeanu chiar 45,9% populaţie evreiască 
(Cultural politics in greater Romania, Cornell U.P., 1995; pp. 90-91; vezi 
şi ed. rom., Humanitas, 1998; nici aici însă tabelul nu este clar). În 1930 
recensămîntul românesc indică 56,2% români, 11% ucraineni, 12,3% 
ruși, 7,2% evrei etc. dar în mediul urban proporțiile sînt mult diferite: 
români 31,5%, ucraineni 5,2%, ruşi 26,8% şi evrei 26,6% (idem, p. 92). 
Mai ales în mediul urban rusificarea este, cultural vorbind, foarte 
puternică, Livezeanu trăgînd de aici concluzia, după mine exagerată dacă 
nu Chiar falsă, a lipsei unui naționalism românesc antebelic în Basarabia 
(idem, pp. 95-96). 

3. I.G. Duca, Amintiri politice, pp. 35-50. 

4. I.G. Duca, Amintiri politice, pp. 46-47. 

5. „Ca să salvăm aparențele“ este dat un manifest despre o inter- 
venţie militară limitată „pentru a restabili ordinea“ (idem, p. 49), deşi, 
„după ce am trimis armatele noastre în Basarabia la începutul lui 
ianuarie, cra evident că unirea era chiar împlinită, totuși nu am vrut nici 
atunci să-i dăm o concretizare formală ca să nu apară în faţa opiniei 
publice mondiale ca o cucerire prin arme, cînd interesul cauzei cerea 
neapărat un act voit și liber consimțit de către populaţia basarabeană, pe 
baza principiului autodeterminării popoarelor“ (idem, p. 85). 

6. „De formă, Basarabia era un stat independent“ dar în realitate 
„Toţi bunii patrioţi români din Basarabia erau încredinţaţi că singura 
soluție a problemei politice a patriei lor nu putea fi alta decît unirea cu 
vechea Moldovă, din trupul căreia fusese ruptă de ruși cu o sută de ani în 
urmă“ (Ion Nistor, Istoria Basarabiei, p. 285). Curioasă este dorința de 
întoarcere la Moldova, nu la România, ca şi expresia „toţi bunii patrioți 
români“: mai erau și alţii, neromâni sau nepatrioţi, care gîndeau altfel? 
Nistor nu ne spune. Detaliile conceptului de autonomie apar la p. 286. 

7. Ambasadorul Serbiei la Iași își informează însă guvernul, pe 29 
ianuarie 1918, că Brătianu vrea Basarabia „ca un surplus“ dar și că 
„acum România are un spate şi nu «mai» este supusă capitulării...“ 
(Anastasie Iordache, Jon I.C. Brătianu, Albatros, 1994, p. 373). La 
nesfîrșitele discuţii din decembrie 1917- februarie 1918, dacă România 
să semneze armistițiul cu Puterile Centrale (poziţia lui Brătianu) sau să 
continue războiul cu riscul retragerii regelui și guvernului „în Rusia“ 
(poziția lui Take Ionescu), această eventualitate nu mai putea însemna 
decît o retragere în Basarabia, după declaraţia de război rusească. 
Ferdinand refuză însă o asemenea „dezertare“ (idem, p. 375). 

8. I.G. Duca sugerează că acordarea Basarabiei s-ar fi făcut ca o 
compensație la pierderea Dobrogei, de către România, prin tratatul de 
pace cu Puterile Centrale (Amintiri politice, p. 86). 

9. Istoria Bucovinei, Humanitas, București, 1991, pp. 352-353. Nistor 
repetă aici argumentul invocat în alte surse pentru Transilvania, anume 
faptul că recensămîntul din 1910 lua în considerare numai criteriul limbii 
de conversaţie, ceea ce i-ar fi putut determina pe unii țărani români să 
declare că ei sînt ucraineni pentru că vorbeasc această limbă cu 
consătenii lor (dar se putea întîmpla şi cazul invers, adaug eu). Datele 
Irinei Livezeanu pentru 1910 sînt de altfel apropiate, dar nu identice 
(Cultural Politics, p. 50). 

10. În 1930 ucrainenii scad la 27,7%, probabil prin emigrare, evreii 
constituie 10,81%, germanii 8,8%, restul minorităților fiind mult mai 
reduse (Ion Nistor, Istoria Bucovinei, p. 416). În cifre absolute ucrainenii 
numără 236 130 de suflete, vreo 70 000 mai puţin ca în 1910, evreii 
92 492, germanii 75 533, polonezii 46 254, ungurii 11 881, ţiganii 2 164 
etc. Interesantă este și repartiția pe județe: românii se află în clară 
majoritate în judeţele sudice Câmpulung, Suceava și Rădăuţi, singurele 
care vor rămîne în interiorul țării și după al doilea război mondial, în 
timp ce ei sînt minoritari în judeţele nordice Cernăuţi şi Storojineţ Un 
tabel din cartea Irinei Livezeanu pare să indice (el nu este foarte clar), în 
principalele oraşe din Bucovina, mică majoritate româ-nească doar în 
Suceava, în timp ce la Cernăuți ei nu depăşesc 30%, faţă de vreo 40% 
evrei, 10% germani etc. (Cultural politics, p. 50). 

11. Președintele Dietei provinciale a fost, după 1867, totdeauna un 
român, iar membrii delegaţiilor Bucovinei în instanţele austro-ungare 
Landtag și Reichsrat, erau, în majoritate, tot români (Irina Livezeanu. 
Cultural Politics, pp. 53-54). 

12. Ion Nistor, Istoria Bucovinei, p. 386. 

13. După statisticile austriece, în 1775 trăiau în Bucovina 55 495 de 
români și 16 255 neromâni, dintre care 6 305 ruteni și 2 680 evrei, fugiţi 
din Galia, și nici un german; primii colonişti germani sosesc în 1782 
(Ion Nistor, Istoria Bucovinei, pp. 16-17, 21). 

14. Aşa crede Livezeanu, op. cit., p. 57. 

15. Istoricii, ca și oamenii politici sovietici, au vorbit tot timpul de 
„anexare“. Românii contestă vehement acest termen. I. Livezeanu îl 
utilizează însă şi ea (Cultural politics, p. 97). Deşi România a beneficiat 
de pe urma unirii, faptele nu pot dovedi însă că ea a şi provocat-o, sau că 
ea i-a manipulat pe basarabeni, determinîndu-i să ceară unirea în pofida 
dorințelor ori intereselor reale. În aceste cazuri s-ar putea vorbi, desigur, 
de „anexare“. Dar în acela al „cuceririi prin arme“, după expresia lui 
Duca și Brătianu, din nota 5? Răspunsul este dificil, pentru că se știe, de 
fapt, încă foarte puţin despre caracterul concret al operaţiilor armatei 
române în Basarabia. Au fost acestea doar „polițienești“, îndreptate 
împotriva unor „bande“ (termenul folosit de români) iresponsabile, ori 
au avut aceste „bande“ sprijinul unei părți a populaţiei (rusești şi/sau 
ucrainene)? Atît timp cît nu există dovezi pentru ultimul punct de 
vedere, ori ele nu-mi sînt cunoscute, termenul de „anexare“ mi se pare 
nejustificat. 

16. Histoire de la Transylvanie, Budapest, Akademiai Kiado, 1992, 
p. 611. Redactor general al acestui volum colectiv este Béla Köpeczi care 
este și redactorul, într-o penibilă limbă de lemn comunistă, al ultimului 
capitol, despre Transilvania înainte şi după 1918. 

17. Recensămîntul maghiar din 1910, care ia în considerare pro- 
vinciile Transilvania, Banat, Crişana şi Maramureş la un loc, indică 
pentru români o majoritate de 53,8%, în timp ce ungurii ajung la 28,6%, 
germanii la 10,8%, restui procentelor reprezentînd celelalte naţionalităţi 
(vezi B. Jelavich, op. cit., vol. II, p. 73). Aceste cifre trebuie, probabil, 
corectate în dezavantajul ungurilor, deoarece singurul criteriu utilizat la 
recensămînt a fost limba vorbită și nu religia sau alte dovezi de 
etnicitate; evreii au fost de aceea asimilați ungurilor în loc să fie 
numărați într-o categorie separată. Oricum, din acest recensămînt rezultă 
că românii erau în minoritate doar în cîteva judeţe. I. Livezeanu dă cifre 
asemănătoare pentru 1910: 53,8% români, 31,6% unguri, 10,7% germani 
şi 3,5% evrei. În mediul urban procentele sînt iarăși complet altele: 
19,1% români (deci ceva peste o treime din procentul naţional!), 62% 
unguri (dublu față de procentul naţional), 15,8% germani, 10,7% evrei. 
Este clar deci că românii constituie aici, ca şi în celelalte noi provincii, o 
populație în mare majoritate rurală. În 1930, după emigrări maghiare 
substanţiale și, probabil. imigrări românești, procentele sînt următoarele: 
57,8% români (la oraș: 35%), 24,4 % (37,9%) unguri, 9,8% (13.2%) 
germani, 3,2% (10,4%) evrei. Prezenţa românească crește la nivelul 
provinciei puţin, dar foarte mult la nivel urban: este clar că principalii 
imigranți români din Regat sînt orăşeni: cadre economice și politice 
(op. cit., p. 135). 

18. Köpeczi este peremptoriu asupra acestui subiect: „Cette formu- 
lation indiquait que les dirigeants roumains avaient tir€ la legon de leurs 
cxigeances minoritaires antérieures et promirent aux Hongrois et aux 
Saxons de Transylvanie des droits plus étendus que ceux dont ils avaient 
cux-mâmes joui dans l'Etat dualiste“ (op. cit., p. 612). 

19. În ciuda promisiunilor lui Brătianu de ajutor militar (Anastasie 
Iordache, op cit., p. 400). 

20. Op. cit., p. 619. 

21. Vezi toate liniile de frontieră propuse, reproduse de B. Köpeczi, 
op. cit., p. 620. - 

22. LG. Duca, op. cit., p. 152. 

23. Cînd, în 1918, România se unește și cu Basarabia şi cu 
Transilvania, „se spune că Petre Carp ar fi exclamat: «România are atîta 
noroc, încît nu-i trebuie oameni de stat»“ (C. Gane, P.P. Carp și locul 
său în istoria politică a ţării, Bucureşti, Editura ziarului Adevărul, 1937, 
vol. Il. p. 574. Se ştie că Petre Carp fusese partizanul Germaniei și 
Austro-Ungariei în timpul războiului. ` 

24. Între 1879 şi 1900 sînt, de exemplu, naturalizați doar 85 de evrei 
dintre care 27 decedează în aceeaşi perioadă (Carol Iancu, Les Juifs en 
Roumanie, Editions de l'Université de Provence, 1973, p. 186). 

25. C. Iancu, idem, pp. 272-275. 

26. A. Iordache, op. cit., p. 436. 

27. Brătianu consideră că clauzele privitoare la minorităţi limitează 
suveranitatea României. În plus, explică A. Iordache total necritic, 
Brătianu „avea permanent în cuget cele întîmplate părintelui său la 
congresul de la Berlin din 1878, cînd României nu i se rezervase un 
statut de cobeligerantă, fiind lăsată la latitudinea Marilor Puteri. De data 
aceasta, situația se repeta, cu deosebirea că acum, România semnase un 
tratat nu numai cu Rusia, dar şi cu Aliaţii occidentali, care se sustrăgeau 
obligaţiilor asumate sub diverse pretexte“ (idem, pp. 442-443). 

28. I.G. Duca, Portrete și amintiri, București, Humanitas, 1990, p. 48. 

29. LG. Duca, Amintiri politice, p. 192 

30. LG. Duca vorbeşte, în Amintiri politice (p. 199), chiar de o înţe- 
legere expresă între Averescu și Brătianu, prin care primul se obliga să-i 
„facă loc“ rapid celui de-al doilea. 

31. Iuliu Maniu în fața istoriei, București, Editura Gîndirea 
românească, 1993, pp. 306-307. Întregul memorand, plus o documentată 
anexă sînt publicate la pp. 301-353. 

32. Românii consideră și acum, cu aceeași cecitate, că acest resen- 
timent nu este decît rezultatul (fostei) propagandei sovietice. Discuţii 
purtate acolo cu intelectuali români democrați, în 1991 și 1994, mi-au 
întărit impresia că este însă vorba de o frustrare istorică reală. 

33. Vezi, de exemplu, remarcile lui Francisco Veiga, din Istoria 
Gărzii de Fier, Barcelona, 1989, trad. rom., Humanitas, 1995 p. 23 şi 
nota 16 de la p. 38, care trimite la arhivele Ministerului de Externe de la 
Madrid. Pledoaria lui Titulescu de la Geneva, din 20 aprilie 1923, se află 
în lucrarea: Nicolae Titulescu, Documente diplomatice, Editura Politică. 
1967, pp. 106-109. 

34. În ciuda multor exagerări în critica pe care o aduce L Livezeanu 
politicii culturale româneşti postbelice (Cultural Politics), unele exemple 
concrete par să-i dea, din păcate, dreptate. 


II. ROMÂNIA INTERBELICĂ DEMOCRATĂ, 
PE SCURT 


După constituirea României Mari, democraţia traversează trei 
ctape: (re )construcţie liberală (1918-1928), înnoire și gestionare a 
crizei de către ţărănişti (1928-1933) şi neoliberalism (1933-1937). 
Le urmează o perioadă de trei dictaturi: cea regală (1938-1940), 
cea fascistă (1940-1941 ) şi cea militară (1941-1944). Mă ocup în 
ucest capitol numai de primele trei perioade, urmînd ca celelalte 
trei să facă obiectul următoarelor capitole. 


1. (RE)CONSTRUCŢIE 


Armonizare și reforme 


Guvernele postbelice au de rezolvat cîteva probleme urgente: 
armonizarea realităților din provinciile vechi și din cele noi, refor- 
me, reorganizarea vieţii politice și relansarea economiei. 

Un fapt astăzi aproape uitat, și de români, și de cei care tot 
invocă „tinereţea“, dacă nu chiar inexistența democraţiei românești 
dinainte de comunism, este acela că România și Serbia sînt 
primele ţări din Europa Răsăriteană care ajung la independenţă de 
stat în secolul al XIX-lea, recunoscută internațional prin tratatul de 
la Berlin (1878). Într-adevăr, la terminarea primului război 
mondial, în 1918, România împlinea 59 de ani de la Unire (1859), 
52 de ani de la venirea lui Carol I şi de la prima constituţie 
democrată modernă, 40 de ani de independenţă de stat de la pacea 

de la Berlin (1878) și 37 de ani de regat (1881). Ungaria avea o 
situație specială, greu de comparat cu a celorlalte țări din regiune: 
deşi administra o jumătate a Imperiului Habsburgic, Ungaria făcea 
parte din Austro-Ungaria şi va deveni independentă abia la 
prăbuşirea acesteia în 1918. Polonia era împărțită între Prusia, 
Austria şi Rusia. Cehia, Slovacia, Croaţia şi Slovenia făceau parte 
din Austro-Ungaria. Regatul Serbiei se afla sub puternica influență 
a Austriei, care în 1908 ocupa de aitfel Bosnia-Herţegovina. 
Bulgaria era, conform aceluiași tratat de la Berlin, împărțită în trei 
părți dintre care doar partea de nord devenea autonomă, dar 
tributară Turciei, celelalte părți fiind în continuare administrate de 
Poartă; unirea lor are loc în 1896, dar abia în 1908 Bulgaria îşi 
declară independența. 


„România Mare“ continuă vechiul stat românesc, dar la alte 
dimensiuni: suprafața se dublează — de la 137 000 la 295 049 
kilometri pătrați — iar populaţia ei se triplează: de la 7 250 000 
înainte de război, la 18 052 896 locuitori în 1930. România devine 
astfel a șasea țară din Europa şi a doua din Europa centrală, după 
Polonia. Potrivit recensămîntului din acest an publicat de Vlad 
Georgescu în Istoria românilor (p. 203), majoritatea populaţiei era 
formată din români (71,9%), dar existau și minorități puternice: 
7,9% unguri, 4,4% germani, 4% evrei, 3,2% ruteni şi ucraineni, 
2,3% ruşi, 2% bulgari, 1,5% ţigani şi 2,5% alte minorități, mai 
reduse. Deşi românii erau majoritari atît în Transilvania cît şi în 
Basarabia, aportul demografic al noilor provincii face ca aproape 
unul din patru locuitori al țării să nu fie român. 

Potenţialul economic al României creşte şi el enorm: suprafața 
agricolă și lungimea căilor ferate se dublează, industria creşte cu 
235%. Dificultăţile se înmulțesc însă şi ele pe măsura acestei 
creşteri economice explozive: nu numai căile de transport și 
schimburile economice, ci şi activitatea politică şi administrativă — 
foarte diferite între ele înainte și, în plus, orientate în fiecare 
provincie spre alte centre, devenite acum externe — trebuie sincro- 
nizate între ele şi reorientate spre noua capitală politică, Bucu- 
reştiul. În procesul de creştere al acestei noi realităţi politice, noile 
provincii pierd autonomia promisă la unire. Deşi ea ar fi putut fi 
mult mai suplă (vezi capitolul precedent din volum), centralizarea 
părea Bucureştiului singurul mijloc de a sincroniza provinciile noi 
cu cele vechi. Argumente istorice pledau în acelaşi sens. Să nu 
uităm faptul că, înainte de 1918, românii mai fuseseră doar o dată 
uniţi în acelaşi stat, sub Mihai Viteazul, deşi ne putem întreba. 
astăzi. dacă acel stat a fost resimţit de elitele de atunci, ca să nu 
mai vorbim de populaţie, într-adevăr ca un stat naționali. Un 
anumit naționalism „subteran“ răzbate de aceea după 1918 chiar şi 

în declaraţiile partidelor cele mai democratice: „un vis vechi 
devenise realitate“, se spune, dar această realitate este atît de 
recentă încît ea este percepută ca fragilă, iar grija de a o apăra se 
manifestă adesea, cel puţin văzut retrospectiv, în mod exagerat. 
Simbol al unirii devine încoronarea lui Ferdinand ca rege al 
României Mari pe 15 octombrie 1922, în Alba-Iulia, oraşul în care 
se proclamase Unirea în 1918, dar acum în noua catedrală 
ortodoxă recent terminată. A doua zi, în Bucureşti, suveranii trec 
pe sub Arcul de Triumf şi asistă apoi la serviciul religios de la 
Mitropolie şi la parada celor zece mii de primari din întreaga țară.! 
O concentrare de simboluri care nu poate ascunde totuși faptul că 
principalul partid din noile provincii, Partidul Naţional, nu par- 
ticipă la festivități — ca protest împotriva „furtului de urne“ care 
dusese, după Maniu, la victoria în alegeri a liberalilor cu nouă luni 
înainte? — iar Averescu se hotăreşte să participe în ultimul moment. 
Liberalii minimalizează acest protest, la fel ca.și alte proteste 
(vezi capitolul precedent), considerînd acum la fel de firească 
monopolizarea acestui eveniment precum o făcuseră şi în 1881 cu 
prilejul ridicării la rang de regat a Romăniei.4 


Viaţa politică de după război stă sub semnul unei largi demo- 
cratizări, datorită reformei agrare şi a votului universal. Structura 
proprietăţii se schimbă la ţară în etape, între 1921 şi 1929 
(reforma agrară fusese anunţată în proclamația lui Ferdinand deja 
din aprilie 1917 şi discutată lunile următoare în parlament. În 1930 
o mare majoritate a țăranilor (92%) poseda mai puţin decît zece 
hectare pe familie, iar în totalitate țarănimea trebuia să se 
mulțumească cu ceva mai puţin de jumătate din pămîntul agricol al 
țării. Clasa de mijloc, țăranii care posedau între zece și o sută de 
hectare, era numeric redusă (7,5% din țărănime), dar poseda în 
ansamblu aproape un sfert din pămîntul agricol al țării. Rămîneau 
0.5% din agricultori ca mari proprietari (peste o sută de hectare), 
dar ei posedau un sfert din suprafaţa agricolă. Reforma agricolă a 
slăbit deci mult puterea economică a marilor proprietari de pămînt 
de dinainte de război, dar a condus şi la o anumită fărămiţare a 
proprietăţii agricole. O familie de țărani putea supravieţui cu o 
proprietate de trei hectare, și o ducea chiar binișor cu cinci 
hectare, dar 18,6% dintre țărani stăpîneau în 1930 mai puţin de un 
hectar! Aceşti țărani, săraci şi profund nemulţumiţi, vor constitui o 
bună parte a electoratului partidelor de extremă dreaptă. 

Adoptarea. pe 16 noiembrie 1918. a votului universal şi secret 
a dus la modificări profunde în viaţa politică, deşi unele categorii 
sociale (femeile, militarii şi judecătorii) au fost excluse de la 
prevederile legii. Dacă vechea lege electorală, din secolul al 

XlX-lea, avantaja clasele sociale superioare și Partidul 
Conservator, cea din 1918 duce la dispariţia bazei electorale a 
acestuia şi chiar la ieșirea lui din viața politică după alegerile din 
1922. Dispărea astfel şi posibilitatea alternării la putere a 
liberalilor şi a conservatorilor, atît de caracteristică deceniilor 
dinainte. Anii 1918-1926 se caracterizează de aceea. printre altele, 
prin încercarea insistentă de a forma un al doilea partid politic 
puternic, ca o alternativă viabilă la guvernarea partidul liberal. În 
al doilea rînd, aceşti ani vor fi caracterizați de un fenomen general 
de masificare: toate partidele se bucură de o creştere rapidă a 
numărului lor de membri, între altele şi datorită fuziunii lor cu 
partidele surori din noile provincii. 


„Surful““ politic 


Primii ani postbelici se scurg haotic: euforia democraţiei şi a 
unificării este generală, noi partide răsar ca din pămînt datorită 
unor personalități harismatice, entuziaste dar lipsite de o minimă 
experiență profesională. Programele politice sînt idealiste, dar vagi. 

Primul guvem este format în decembrie 1918 de către Ionel 
Brătianu. Acest lider liberal ştie să combine o dorință reală de 
reforme cu o atitudine politică autoritară: instaurează starea de 
asediu, introduce cenzura şi reprimă manifestația muncitorească 
din 13 decembrie. Ca rezultat, România este în această perioadă 
una dintre puţinele țări din zonă în care domnește liniștea, în timp 
ce în altele izbucnesc revoluţii bolşevice. Brătianu nu era însă un 
om politic iubit: „oligarhia liberală“ era văzută ca o întruchipare a 
„răului capitalist“: îmbogăţire prin preluarea controlului asupra 
principalelor bănci și ramuri industriale, corupție și aranjamente de 
culise. Rezultatul este că liberalii pierd alegerile din 2-6 noiembrie 
1919. 

Noile partide constituite în 1918, Partidul Poporului (PP)5, de 
generalul Constantin Averescu şi Argetoianu, şi Partidul Țărănesc 
(PT), de Ion Mihalache6, se bucură de o enormă popularitate. 
Averescu nu participă la alegerile din 1919, spre disperarea lui 
Argetoianu, care-l şi vedea conducînd ţara ca un „dictator lu- 
minat“7. Partidul țărănist formează împreună cu Partidul Naţional 
(PN) din Transilvania, condus de Maniu, cu Partidul Național- 
Democrat (PND), înfiinţat în 1910 de Nicolae Iorga, și cu alte 
partide mai mici, toate, partide „noi“ care cîștigă alegerile, un 

Bloc Parlamentar în vederea guvernării. În lipsa unui program 
coerent de guvernare, Blocul, respectiv guvernul Vaida- Voevod, se 
menţine foarte scurt timp la putere (1 decembrie 1919-12 martie 
1920). Motivul imediat al demisiei este proiectul prea radical de 
reformă agrară al lui Mihalache, ministru al agriculturii, ca și 
incapacitatea doctorului Nicolae Lupu, ministrul de Interne, 
considerat prea „de stînga“, de-a face față „agitaţiei comuniste“. Pe 
13 martie 1920 devine prim-ministru generalul Averescu. Alegerile 
organizate de el aduc Partidului Poporului o mare majoritate în 
parlament, grație căreia guvernul poate lua cîteva hotărîri extrem 
de importante: reforma financiară, legi privitoare la reforma 
agrară, interzicerea grevelor politice şi abrogarea atît a Sfatului 
Țării din Basarabia cît şi a Consiliului Dirigent din Transilvania, 
contra căreia protestează mai ales PN-ul lui Maniu (vezi articolul 
precedent din acest volum). Cînd Averescu vrea să treacă şi la 
naționalizarea unor importante întreprinderi metalurgice din 
Reşiţa, ceea ce este considerat de adversari ca o acţiune în folos 
propriu, protestul liberalilor este atît de puternic încît Averescu 
este obligat să se retragă de la putere. După un experiment, 
dinainte sortit eșecului, de guvern Take Ionescu. care durează 
numai O lună, la sfîrșitul anului 1921, se formează un nou guvern 
liberal monocolor, stabil, sub conducerea vechiului „om forte“, 
lonel Brătianu (19 ianuarie 1922-29 martie 1926). 


Cercul este astfel din nou închis. Formarea unei forțe alter- 
native celei liberale eșuează: nici Blocul Parlamentar, nici Partidul 
Poporului, nu reuşesc să se menţină la putere mai mult de patru, 
respectiv 21 de luni. Cauza nu constă în intrigile (la Curte) ale lui 
Brătianu, cum fiecare dintre actorii dramei susține, ci în propria 
lor incapacitate de a colabora unii cu alţii, sau de a realiza un 
program de guvernare coerent. Anii 1918-1922 cunosc o euforie, 
o efervescenţă politică extraordinară. Nevoia de îndreptare a lu- 
crurilor este generală, dar la fel de emoţională. puternică şi 
totodată slabă, naivă, derutată, precum dorința de schimbare din 
noiembrie 1996. Oamenii noi, în ambele situaţii, nu sunt însă de 
acord decît în ceea ce privește detestarea oamenilor vechi, în rest, 
rivalitatea și incapacitatea de colaborare dintre ei duce curînd 
partidele noi la lupte intestine. Trăind toate acestea. în 1997-1998. 
in timp ce scriu despre evenimente de acum vreo optzeci de ani. 
impresia de repetiţie este deconcertantă. și foarte tristă... După 
primul război mondial partidele noi create nu sînt de acord decît 
asupra faptului că „l’homme à abattre“* este Brătianu, și că „ve- 

chiul regim“, care acum trebuie definitiv terminat. nu constă decît 
din domnia oligarhiei şi din politicianismul liberalilor. De la stînga 
comunistă, sau țărănistă, la legalismul averescan și constituţio- 
nalismul „naţionalilor“, la eticismul înalt dar singuratec al lui 
Iorga, ori protofascismul lui Argetoianu şi A.C. Cuza, toţi, dar ab- 
solut toți politicienii, denunţă „dictatura mascată“ (Iorga), dar nu 
mai puțin odioasă, a lui Brătianu, ca şi manipularea slabului, 
„bunului“ rege Ferdinand, de către Brătianu şi Barbu Știrbei, prin 
legătura acestuia, de notorietate publică”, cu regina Maria. Acest 
val de incriminări mătură ca un tăvălug realizările extraordinare 
ale liberalilor în timpul războiului. În fapt, „România Mare“ este 
atit rezultatul efortului, adesea anonim, al miilor de români care au 
murit pe front, ori prin spitale, nu totdeauna eroic ci adesea de 
mizerie, lipsiți de minime condiții de luptă ori de îngrijire me- 
dicală, cît şi rezultatul activităţii politice și diplomatice îndirjite, 
Chiar dacă nu totdeauna rezonabile (vezi articolul precedent din 
această carte), a unor oameni politici în frunte cu Brătianu. 
România „Mare“ creşte din cea „mică“, dar puţin din aceasta 
răzbate în cea „Mare“, în afara frustrării şi furiei celor care, 
supraviețuitori ai războiului — Ion Mihalache este distins cu ordi- 
nul „Mihai Viteazul“ dar fratele lui, Dumitru, cade pe cîmpul de 
luptă din apropiere! — nu vor, întorși acasă, decît distrugerea 
vechiului regim care i-a mînat în tranșee. „Războiul tranșeelor“, al 
morţii inutile, care luase proporții gigantice, duce acum la. o ură 
generală în Europa contra „regimurilor“ care provocaseră războiul. 
Bolșevismul, fascismul, ori schimbările legale, la fel de radicale, 
nu sînt în România, precum oriunde în Europa, de altfel, decît 
expresia aceleiași „sete revoluționare“ care doreşte să sfarme orice 
urmă de continuitate a „lumii noi“ cu cea veche. Dar dacă revo- 
luţia ca formă a frustrării era de înţeles în ţările învinse şi umilite, 
precum Germania sau Ungaria, ea mi se pare mai greu de înţeles 
într-un București în care te-ai fi aşteptat ca victoria să ducă mai 
curînd la entuziasm consensual. Dar nu. Acum, ca şi în mai toate 
momentele de răscruce ale țării, în reacţiile directe ale oamenilor 
prevalează nu continuitatea cu trecutul, cum proclamă discursurile 
oficiale de orice tip, ci discontinuitatea România nouă nu „creşte“ 
din cea veche, ci se leapădă violent de ea, o reneagă, o ucide 
„simbolic“, pentru că nu poate s-o distrugă la propriu. Noua lume 
pomeşte de la zero, sau așa cel puțin doreşte. Uciderea, sau sinu- 
ciderea expiatoare, a tatălui, sacrificiul ţapului ispăşitor, fie el 


* L'homme à abattre (fr.). Omul care trebuie distrus. 

conservatorii, fie Stere, figura tragică a acestor ani, nu sînt decît 
simbolurile mitice care ascund boala endemică a României moder- 
ne, pasiunea manolică, zidirea, la fiecare criză, a unei părți din 
sine în zidul noii clădiri, ca acesta „să țină“, uitînd mereu că de- 
desubt nu zace decît o altă ruină, şi o alta, ziduri finalmente 
prăbuşite deşi, poate, şi ele înnobilate de zadarnice sacrificii. Căci 
nu sacrificiul ritual durează, cel puţin nu în lumea modernă, ci 
trecerea ordonată și rapidă a ştafetei dintr-o mînă în alta, preluarea 
instituțiilor de la o echipă la alta. „Modem“ este tocmai acest spirit 
de echipă, cred, şi nu sacrificiul individual. Dar România Mare nu 
s-a născut în acest stil modern, ci într-unul arhaic, ca mereu înain- 
te. şi mereu după... Dovadă şi faptul că, în ciuda tuturor incrimi- 
nărilor, nimeni nu este pedepsit legal pentru colaborare cu „duş- 
manul“ în războil|, ba chiar Marghiloman este aclamat în Cameră, 
în 1919, pe cînd Brătianu este primit cu răceală !!2 


Al doilea aspect deconcertant al anilor 1918-1922 îl formează 
tocmai luptele intestine ale „lupilor tineri“: ei nu-l sfişie numai pe 
Brătianu — care, prudent, se retrage — ci se sfişie și între ei. Amă- 
răciunea, ura și disprețul cu care-și scriu memoriile, chiar după 
mulți ani, Iorga şi Argetoianu, modul în care fiecare îl atacă pe 
celălalt, ca şi pe Averescu, Take Ionescu, Maniu, Vaida, Mihalache 
ctc. — mult mai violent, de altfel, decît pe „trădătorul“* Marghilo- 
man — indică o furie destructivă, aproape iraţională. .Învingătorii“ 
iau puterea, dar nu ştiu ce să facă cu ea, și ca atare o pierd. Prin 
greşelile lui, Averescu, spune Argetoianu în Memoriile sale, nu face 
decît să se constituie singur într-un pion de pe tabla de șah a lui 
Brătianu. O observaţie psihologică adîncă, dar care se potriveşte 
tuturor înnoitorilor din anii 1918-1922, inclusiv lui Argetoianu. 
Căci aşa (slab) cum era, Ferdinand le-a dat o șansă și ei au ratat-o, 
în timp ce Brătianu nu a făcut nimic altceva decît să aştepte să-i 
vină rîndul, după ce fiecare dintre ei și-l ratase pe al lui. 
Radicalismul reformei lui Mihalache, supercombinaţiile lui 
Argetoianu, naivitatea soldatului Averescu și a savantului Iorga, 
lipsa de experiență administrativă a Consiliului Dirigent (asupra 
acestui punct Iorga şi Argetoianu sînt de acord, dintr-o comună 
aversiune față de Maniu, dar cercetări recente nu le dau 
dreptate!3), înțelegerea prea mare a lui Lupu pentru grevişti (dar 
fost-au ei atît de periculoşi pe cît au pretins Argetoianu. ca să-i 
reprime, ori comuniştii, ca să se legitimeze?), nu sînt decît 
bijbiielile unei uriașe energii, cheltuite în, gol din lipsa unor forme 
pe care ea să le umple. România mare trăiește din plin beţia noilor 

alegeri realmente democratice, elle n'en a pas assez, nu se satură 
şi şi-o prelungeşte aproape anual: noiembrie 1919, mai 1920, 
martie 1922. 


Excurs: revenirile în timp 


Ruptura violentă de trecut, distanța față de ceilalți, euforia, 
lipsa de experiență a oamenilor noi, demonstrațiile nesfirşite, 
discursurile incendiare, salturile disperate înainte, de fapt înspre 
nicăieri. Și undeva, oamenii vechi aştepiînd calm, nepierzînd 
puterea, ci doar fluturînd-o pe la nasul marilor copii zvăpăiaţi, 
așteptind ca ea să le revină tot lor, de la sine, după ce a străbătut 
tot cercul. Unde am mai citit povestea aceasta? 1859? 1918? 
1944? Sau, poate, totuși, 1989? Despre care timp scriu? Scriu 
despre timp? 


Valului destructiv, energiei informe, li se opun structurile 
tranziţiei (e clar, timpul istoric îmi joacă feste !), cristalizate de la 
sine. O singură constantă pare neatinsă în acești ani: Coroana — 
pare, căci tot acum, din însăși substanţa ei intimă, la propriu, se 
naşte, se formează, contrariul ei, cel gata s-o distrugă, Carol al 
II-lea — altfel spus puterea constituțională a regelui de-a schimba 
guvernele. În timpul războiului, ca şi în anii de după, subzistă în 
România şi de fapt o salvează, știința tranzitării guvernării de la un 
personaj acuzat public la exact adversarul lui, propus ca salvator, 
prin intermediul unor figuri fără chip, sau al unor figuri conștient 
sacrificate. Știința trecerii suple, de la Cantacuzino și Brâncoveanu 
citire, printre mereu alte Scylle și alte Carybde, persistă pe 
meleagurile dunărene pe deasupra dinastiilor şi partidelor. Oare 
este știința aceasta a cuiva anume, a „despotului din umbră“ 
Brătianu, cum afirmă contemporanii lui indignaţi, ori, invers, este 
„Brătianu“ doar numele pe care-l dăm acum, precum „Brânco- 
veanu“ altădată, unei ştiinţe „românești“ de salvare a instituțiilor, 
la fel de anonimă şi colectivă ca şi valul destructiv care amenință 
să le înghită? Valul istoriei şi tehnicile de plutire, surful politic, 
Sînt noi metafore de care am nevoie în această încercare de a privi 
evenimentele perioadei interbelice ca tot atitea ciocniri de forțe 
colective, care acționează neplanificat, nu sînt controlate de in- 
divizi sublimi ori machiavelici și nu sînt deduse din înalte prin- 
cipii, ci sînt simple contingenţe. tot atîtea încercări de-a pluti cu 
valul, prin care unii se salvează. iar alţii se îneacă. 

Ştiinţa plutirii suple aduce în 1918 pe Averescu la putere, 
pentru a semna tratatul cu Germania la București, după Brătianu, 

care nu poate, sau nu vrea, să-l semneze. și înainte de Marghilo- 
man, care-l pune în aplicare. Aceeași ştiinţă aduce la guvern pe 
incolorul Coandă, tot în 1918, între progermanul Marghiloman şi, 
desigur, antantistul Brătianu. Tot ea organizează tranziţia prin 
Văitoianu, de la recalcitrantul Brătianu, care nu poate, sau nu vrea, 
să semneze tratatul de pace, la Vaida-Voevod, care-l semnează. Ori 
pe sacrificatul Take Ionescu, de la guvernele „slabe“ Vaida şi 
Averescu, la cel puternic al lui, desigur, Brătianu. Se va observa că 
în toate aceste mişcări în trei timpi numai termenul mediu este cel 
sacrificat, în timp ce termenul de plecare, care aparent pierde, în 
fond este cel protejat, lăsat să alunece, suplu, în spatele valului şi 
nu, rigid, sau greoi, sub val. Marghiloman, la putere, nu-l judecă 
pe Brătianu, în ciuda insistențelor germane, aşa cum nimeni nu-l 
va judeca pe Marghiloman, după război. O mînă spală pe alta? Nu, 
cel aflat pe creasta valului îl lasă pe celălalt să alunece dincolo, 
primul nu-i întinde mîna celui de-al doilea, să-l tragă lîngă el, dar 
nici nu-l înfundă sub apă. Colaboraţioniştii nu sînt condamnați la 
Bucureşti, cu rare excepții, precum Antonescu, nici după războaie 
mondiale, nici după dictaturi, nici după 1918, nici după 1989. 
Brătianu este fără îndoială maestrul surfului politic din aceşti ani 
interbelici: el urcă şi coboară cu valul ca nimeni altul. Este el 
protejat de rege, se protejează el singur? Oricum, Brătianu este 
ferit de ruşinea tratatului de la Bucureşti, pentru care era cît pe-aci 
să plătească Averescu, de umilința (în ochii lui) a celor de la 
Saint-Germain și Trianon, ca de impopularitatea din anii interbe- 
lici. În toate aceste serii de termeni politici, ori de perioade de 
guvernare, perioada lui Brătianu este mereu termenul tare, marcat, 
cel care dă sensul întregii serii şi în care se realizează schimbările 
decisive. Retrospectiv, fiecare serie ternară pare direcționată: de la 
Brătianu, sau înspre Brătianu. Pare, dar nu este, pentru că numai 
efectul de distanță, a noastră, constituie seria şi-i dă sens. Mişcările 
Vaida şi Averescu nu au fost făcute pentru a-l aduce pe Brătianu la 
putere (teoria complotului, cum se vede, nu pasionează numai 
acum spiritele înfierbîntate ): la fel de bine s-ar fi putut atunci şi ca 
Averescu să mențină puterea în 1920-1921, în sensul autoritar 
dorit de Argetoianu, ori ca reforma radicală a lui Mihalache să se 
impună în dauna celei moderate, liberale; amîndoi aveau masele de 
partea lor, dar nu le-au folosit. În al doilea rînd, în momentul 
respectiv fiecare credea a-l fi lăsat pe Brătianu definitiv în spatele 
valului: nici Marghiloman, nici Averescu nu credeau că Brătianu 
se mai putea întoarce la putere, cariera politică a acestui om 
„Vechi“ părea definitiv compromisă și fiecare dintre ei, pentru 
motive diferite, considera că o dată cu el începe o nouă serie, 

poziţia Brătianu nefiind decît o tristă tranziţie înspre noul lui val 
Nu văd aici numai o eroare de perspectivă a persoanelor în cauză, 
ci un principiu general: tranziţia din interiorul fiecărei serii se face 
contingent, şi aşa trebuie să rămînă ea şi în constatările noastre, 
Brătianu face guvernul în 1922, exact cum a făcut şi Unirea (vezi 
capitolul precedent): puterea, pur și simplu, vine la el, ori el la ea, 
în momentul în care Averescu face greşeala naționalizării Reşiţei, 
ori Vaida-Mihalache lansează proiectul de reformă agrară. Altfel 
decît colegii lui, Brătianu, aflat în locul puterii, pe creasta valului, 
face mai puţine greșeli, ori ştie să le corecteze la timp. Astfel că 
perioada de experiment, de tatonare, a anilor 1918-1922 se încheie 
cu instituirea unui guvem cu experiență, căutarea de noi forme 
sfîrşeşte în revenirea la forme stabile. Tranziţia de la România 
„mică“ la cea „Mare“ s-a terminat. Sîntem în plină Românie Mare, 
dar și într-o țară nouă care, prin guvernul liberal, manifestă crista- 
lizarea unei a doua constante a Puterii, pe lîngă Coroană, în 
constituirea unui raport normal de continuitate cu ţara veche. 


Guvernarea liberală 


Pe 22 ianuarie 1922 începe prima lungă guvernare liberală 
postbelică. Partidul Naţional Liberal (PNL) reorganizează toate 
domeniile publice: viaţă juridică, economică și socială. Conform 
tradițiilor liberale din secolul al XIX-lea, interesele Statului 
primează. Constituţia din 26-27 martie 1923 este cea mai de- 
mocratică constituţie din istoria României, perfect comparabilă cu 
cea a democraţiilor occidentale.!4 Conform acesteia, România este 
o democraţie parlamentară şi o monarhie constituțională. Dreptu- 
rile omului sînt garantate pentru toți cetățenii țării, indiferent de 
naționalitate, limbă, religie sau convingere politică. Proprietatea 
personală este şi ea garantată. Cele trei puteri — legislativă, exe- 
cutivă şi juridică — sînt separate. Puterea executivă aparține regelui 
şi miniştrilor responsabili. Succesiunea la tron poate avea loc doar 
pe linie masculină. Pe 27 martie 1926 va fi adoptată o lege care 
introduce o „primă“ parlamentară: partidul care obține în alegeri 
cel puțin 40% din voturile exprimate primește 50% din locurile 
parlamentului. Restul de 50% sînt împărțite în mod proporțional 
tuturor partidelor, inclusiv celui învingător, care au cîștigat în 
alegeri cel puţin 2% din voturi. Ideea era ca prin această „primă“ 
să se mărească stabilitatea parlamentară, dar mulți oameni politici 


84 


îşi exprimă temerea că, în acest fel, partidul care organizează 
alegerile obţine un spor de putere disproporționat față de rezultatul 
alegerilor. Această remarcă se referă la faptul că, la schimbarea 
guvernului, regele numea mai întîi un „formator“, acesta forma 
guvernul, iar guvernul organiza apoi alegerile. Alegerile urmau 
deci formării guvernului, și nu invers, aşa cum indică practica 
electorală occidentală. Partidul formatorului era astfel de două ori 
avantajat: se sugera electoratului că acest partid este considerat de 
rege ca cel mai bun în momentul politic respectiv, iar în al doilea 
rînd partidul respectiv exersa mari presiuni asupra electoratului 
prin administraţia locală. 


În timpul guvernării Brătianu sînt adoptate de parlament 
diverse legi economice. Acestea exprimă un anumit naționalism 
economic — în spiritul doctrinei liberale „Prin noi înșine!“ — şi 
trebuie să protejeze întreprinderile româneşti împotriva concurenţei 
străine. Următoarele guverne vor renunţa însă la acest naționalism 
tocmai pentru a nu stînjeni investiţiile străine în România. 
Administraţia liberală din anii douăzeci nu a fost poate „ideală“, 
dar a fost solidă. Ea a realizat fără îndoială construcţia statului 
modern român şi reconstrucția economiei şi a societăţii, prin 
industrializare accelerată şi severitate politică internă. 

Pe 20 iulie 1927 încetează din viață regele Ferdinand. Îl 
urmează la tron nepotul său Mihai, minor, născut pe 7 noiembrie 
1921, asistat de un consiliu de regență de trei persoane. Patru luni 
mai târziu se stinge, neașteptat, și Ionel Brătianu. Lui îi urmează, la 
cîrma şi a Partidului Naţional liberal și a guvernului, Vintilă 
Brătianu, fratele lui Ionel, un excelent economist dar un om politic 
cu mult mai puțină autoritate. Moartea lui Ionel este interpretată ca 
un semn politic: sfîrşitul perioadei de zece ani de dominație 
liberală. Partidul Țarănesc organizează mari demonstraţii de pro- 
test, presa cere schimbări pe un ton vehement, parlamentul se 
agită. Liberalii acumulaseră în acești ani atîta putere încît lumea 
răspunde meritelor guvernării lor — liniște, prosperitate şi demo- 
craţie — nu cu respect, ci cu dezgust şi revoltă. Ordinea pe care 
liberalii o speraseră de lungă durată este pe cale să basculeze în 
contrarul ei: nesupunere civică. Pe 3 noiembrie 1928 Vintilă 
Brătianu renunță la luptă şi demisionează. Va fi urmat de un 
guvern național-țărănesc. Amînînd discutarea lui, să vedem cum s-a 
constituit lurnea partidelor politice după primul război mondial. 


Practica democraţiei 

Nedemocratice şi ilogice erau deci, cum am văzut mai sus, 
două aspecte structurale ale alegerilor: noul guvem organiza ale- 
gerile, în loc să rezulte din ele, și partidul învingător beneficia de 
prima electorală. Conjuncţia acestor aspecte, deşi nu este, în sine, 
obligatorie — în 1937, de exemplu, liberalii organizează alegerile, 
dar nu obțin 40% din voturi și deci nici prima electorală — are loc 
în fapt la toate alegerile cu excepţia celor din 1937. Dacă elec- 
toratul ar fi dat dovadă de maturitate politică, votînd partidul pe 
care într-adevăr îl dorea, din punct de vedere politic, şi nu pe cel 
care organiza alegerile, considerat de aceea învingător prezumtiv, 
alegerile ar fi putut da rezultate semnificative, iar prima electorală 
ar fi acordat o reală stabilitate guvernului. Pe de altă parte, critica 
caracterului nedemocratic al primei parlamentare nu va duce însă 
la schimbarea legii respective în parlament atunci cînd, după alte 
alegeri, naţional-țărăniștii vor ajunge la putere: siguranţa în parla- 
ment va fi, pesemne, pentru fiecare partid, mai importantă decît 
etica politică. 

Independent de lege, aplicarea ei este, eufemistic spus, defec- 
tuoasă Adversarii liberalilor sînt intimidați, bătuți ori arestaţi, aşa 
cum povestesc, printre alţii, Iorga, Mihalache și Grigore Gafen- 
cu!5, iar multe urne de vot sînt, pentru orice siguranţă, furate, ceea 
ce provoacă refuzul național-țărăniștilor, în semn de protest, de-a 

articipa la încoronarea regelui Ferdinand la Alba-lulia.!6 
ntrebarea este în ce măsură asemenea alegeri pot fi considerate a 
duce la guverne legitime. O întrebare dificilă, pe care nu-mi pot 
permite s-o discut numai în cîteva rînduri. Mă rezum de aceea la 
cîteva distincţii. Alegerile din 1922, ca şi cele de dinainte şi după 
1922, au fost libere, dar (adesea) nu corecte: este diferenţa, dintre 
termenii de free şi fair elections. Legile sînt democratice, ca și 
societatea întreagă pînă la 1938, dar există fenomene de abuz şi 
profit (misuse) de pe urma lor. Fraudă există, dar nu la toate 
alegerile: cel puţin alegerile din 1919 şi 1920 (guvernul le pierde), 
ca şi cele din 1926 (popularitatea învingătorilor, PNȚ, este 
indiscutabilă) și, mai ales, 1937 (pierde guvernul liberal), se 
desfăşoară corect. Basculările electoratului sînt însă uluitoare: PNL 
de exemplu obține 6,8% din voturi în 1920 fiind în opoziţie, 
60,3% în 1922, fiind la guvern. 7,3% în 1926 (opoziție), 61,7% în 
1927 (guvern), 6,5% în 1928 (opoziţie), 47,5% în 1931 (guvern), 
13,6% în 1932 (opoziţie) şi 51% în 1933 (guvem).!7 Este clar 
deci că o mare majoritate a electoratului „votează cu guvernul“, 

indiferent care ar fi el. Analizînd această „zestre guvernamentală“, 
Matei Dogan arată însă descreşterea ei în anii treizeci, ceea ce 
indică o maturizare a corpului electoral, respectiv o integrare mai 
stabilă a alegătorilor în partidele politice.!8 În fine, frecvența 
alegerilor este surprinzătoare — aproape anuală -— ceea ce indică 
nesiguranța puterii, încercarea fiecărui guvern de a se legitima prin 
noi alegeri, încercare la rîndul ei contracarată de rege care cheamă 
din nou un alt guvern la putere ş.a.m.d. Chiar în această nervozitate 
politică se disting însă oaze de linişte, echivalente cu singurele 
guverne mai stabile: cele liberale din 1922-1926 şi 1933-1937, ca 
şi guvernul naţional-țărănist din 1928. Încercînd să rezist tentaţiei 
facile de a considera viaţa politică interbelică drept o farsă — 
tentaţie căreia îi cad victimă şi mulți contemporani și istoricii 
comuniști de mai tîrziu —, aș dori să subliniez faptul că legea elec- 
torală includea deci două aspecte nedemocratice, deşi în sine 
pragmatic concepute, dar nu ea determina bizareria rezultatelor 
alegerilor, şi nici chiar intimidarea electoratului de către agenţii 
electorali, uneori violentă dar, desigur, nu prezentă în toate cir- 
cumscripţiile țării, ci imaturitatea electoratului, lipsa lui de impli- 
care politică reală. În absenţa oricărei educaţii politice, alegătorul, 
debusolat sau oportunist, nu se întreabă care este interesul lui 
politic real pentru a-i chema la putere pe cei de care are nevoie, ci 
se consideră mai avantajat dacă anticipează, linguşitor, dorințele 
„stăpînului prezumtiv“, transformîndu-l prin chiar această antici- 
pare în „stăpîn real“. Nu era nevoie deci de bătăi și de corupție: 
chiar şi fără ele, exista o majoritate a electoratului gata să ofere 
victoria pe tavă celor crezuţi a fi indicaţi drept învingători. 
Electoratul se comportă deci în această perioadă de modernism 
democratic exact ca în perioada precedentă, de feudalism pre-mo- 
dern. La fel ca boierii de pe vremuri. la fel de altfel ca și clasa 
politică de acum, electoratul interbelic îşi oferă singur, în stil pre-mo- 
dern, serviciile celui presupus a fi în drept a i le cere, conferindu-i 
acestuia, prin chiar demisia sa din drepturile actuale proprii, gratis 
puterea în speranța unor beneficii viitoare, în loc de-a negocia 
acum, în stil modern, condițiile acordării puterii în schimbul unor 
beneficii prezente. Consider acest pre-modernism o slăbiciune 
structurală atît a clasei politice cît şi a electoratului dintre cele 
două războaie mondiale, a societăţii civile deci, eroarea funda- 
mentală de mentalitate care va face posibile toate dictaturile 
încetăţenite atît de uluitor de uşor — vezi articolele următoare din 
volum — în perioada de după 1938. 

Programele politice 


Avînd în vedere aceste slăbiciuni ale societății, mă întreb care 
este nivelul la care putem (re)găsi o anumită raționalitate a vieţii 
politice interbelice. Or, dacă practica politică este dezamăgitoare, 
alegerile fiind adesea trucate şi alegătorii mai totdeauna oportuniști 
ori infantili, programele politice, performanța guvernării şi siste- 
mul partidelor indică, cred, un alt nivel de sens, şi anume cel cău- 
tat. fa termeni de programe, ideologia liberalilor şi național-ță- 
răniştilor este în ambele decenii, extrem de coerentă, iar în ter- 
menii guvernării, la nivelul legiferării sociale și economice, foarte 
riguroasă. Mă voi opri în ultimul articol din acest volum asupra 
național-țărănismului. Pe de altă parte, ideologia dreptei din anii 
treizeci este complexă, dar nu coerentă, oferind atît un anumit 
corporatism sistematic, deși nu original, prin Mihail Manoilescu, 
cît şi remarcabile intuiţii, dar nu sistematice, la Nae Ionescu și 
elevii lui spirituali, ca și un incredibil mişmaş de locuri comune şi 
demagogie misticoidă la „Fronturile“ lui Carol al II-lea şi la legio- 
nari. În fine, paradoxul este că am avut dictaturi de dreapta, dar 
nici o guvernare de dreapta propriu-zisă, în sensul că nici Carol, 
nici legionarii, nici Antonescu nu au ştiut, ori nu au putut realiza 
un program de guvernare coerent pe baza vreunor principii spe- 
cifice, singura lor preocupare fiind păstrarea puterii prin nimicirea 
fizică a adversarilor, ori prin război extern. Pe de altă parte, mi se 
pare la fel de evident că despre restul partidelor, de orice culoare, 
se poate spune că nu au realizat nici ideologii, nici (programe de) 
guvemări deosebite, stînga social-democrată și comunistă, ca și 
Partidul Poporului (şi succesorii), ori național-democraţii lui Iorga 
(excepţie fiind aportul lor la formarea PNȚ), sau diferitele partide 
regionale şi etnice (în afara apărării intereselor lor particulare) 
prezentîndu-se întristător de sărac și ca idei și ca acţiuni politice. 
Coerenţă a programului și a guvernării întîlnim deci numai la 
liberali şi la naţional-țărăniști. În rest, nu. 


Sistemul partidelor politice 


La congresul său din 8-12 mai 1921, majoritatea Partidului 
Socialist decide afilierea la Comintern și schimbarea numelui în 
Partidul Comunist din România (PCR). Acesta acceptă punctul de 

vedere al Cominternului potrivit căruia noile provincii româneşti — 
şi în primul rînd Basarabia — trebuiau să.devină autonome şi, mai 
tîrziu, să se separe de țară. Din pricina acestui punct de vedere 
PCR este interzis în 1924 și își va ţine următoarele congrese în 
străinătate. Cominternul numește, de altfel, bolșevici neromâni ca 
secretari ai partidului iar procentajul neromânilor printre membrii 
PCR este mult superior aceluiași procentaj din populația țării.19 
Ambele motive vor face ca PCR să nu devină niciodată un partid 
popular în România. Surse mai tîrzii vor dezvălui că, în 1944, 
Partidul Comunist nu număra nici măcar 1000 de membri. El nu 
are de aceea în perioada interbelică decît o influență foarte 
limitată, graţie unor greve și unor organizaţii legale fictive sub 
„mantia“ cărora se simţea „acoperit“. Socialiştii care au refuzat 
afilierea la Comintern se unesc într-o Federație și apoi, în 1927, în 
noul Partid Social-Democrat (PSD), sub conducerea lui Titel 
Petrescu. El se distanțează de Comintern, dar nu și de lupta de 
clasă și de principiul naționalizării tuturor întreprinderilor. Pentru 
PSD votează în toate alegerile doar cîteva procente din electorat, 
prea puţine pentru ca partidul să poată juca un rol politic 
important. De altfel. nu face parte pînă la 1944. din nici un guvern. 

Rezultatul general a fost că partidele de stînga nu reușesc să 
ofere, în perioada interbelică, o alternativă politică reală celei 
liberale sau țărăniste. Din această cauză întreaga viață politică se 
deplasează către centru-dreapta, iar cultura politică românească 
rămîne văduvită de o anumită radicalitate de stînga. Singurele 
curente politice cu relevanţă culturală din perioada interbelică au 
fost inspirate de liberalism ori de dreapta tradițională. 


Singurul partid de centru-stînga cu reală influență a fost 
Partidul Ţărănesc (PŢ) întemeiat de Ion Mihalache în decembrie 
1918, care s-a bucurat de sprijin la țară în vechiul regat și în 
Basarabia. PŢ, la fel ca şi alte mici partide agrare care, cînd au 
fuzionat cu el, cînd s-au despărţit, s-a orientat programatic spre 
țărănime, reușind să rămînă radical-populist fără a se apropia de 
marxismul social-democraţilor, ori de cel al comuniştilor. 

În Transilvania scena politică este dominată tot de un partid de 
centru, Partidul Naţional (PN) al lui Iuliu Maniu. Integru, unanim 
respectat, tenace, această figură aproape legendară a luptelor 
transilvănenilor din Ungaria antebelică, ori din anii de imediat 
după război, nu a știut, din păcate, să facă față marilor crize din 
anii treizeci și patruzeci. O dată rezolvată „chestiunea națională“. 
după război, PN se adresează claselor mijlocii rurale și urbane, 
intrînd inevitabil în concurență cu alte partide de centru: liberalii, 

Partidul "Ţărănesc şi Partidul Poporului al lui Averescu. Se 
impunea o fuziune. După ce s-a unit cu cîteva partide mici, PN 
poartă ani de zile tratative cu PŢ pînă ce ele fuzionează, în sfîrşit, 
pe 10 octombrie 1926, în noul Partid Naţional Ţărănesc (PNȚ). Pre- 
şedinte al acestui partid, mai curînd de centru decît de centru-stînga, 
devine Maniu, vice-președinte este Mihalache. Conceptul luptei de 
clasă la țară, numit încă în programul PẸ, dispare din programul 
PNȚ, fiind înlocuit de necesitatea de-a încuraja „clasa de mijloc 
sănătoasă“. Accentul este pus apoi pe dezvoltarea agriculturii și a 
industriei uşoare — în timp ce liberalii acordă atenţie industriei 
grele —, pe păstrarea tradiţiilor culturale naționale — spre deosebire 
de modernismul liberalilor —, ca și pe o politică a „uşilor deschise“ 
în privinţa investițiilor străine în industrie, în timp ce aici liberalii 
se pronunță tocmai pentru o politică protecționistă. Astfel se cris- 
talizează treptat în anii douăzeci și treizeci farănismul, o doctrină 
cu argumente serioase, dar cu concluzii îndoielnice, care trebuia să 
ofere o alternativă atît la liberalism cît și la marxism ori fascism. 
Românilor li se oferă deci „a treia cale“, între liberalism și tota- 
litarism, o cale care urmează să-i conducă la o societate demo- 
cratică, dar agrară, sprijinită pe o clasă de mijloc înstărită. 
Deocamdată fuziunea țărăniștilor şi a Partidului Naţional oferă, în 
sfîrşit, contraponderea mult așteptată la liberali. Viaţa politică din 
România capătă acum contururi mai clare. În fine şi minoritățile 
încep să aibă propriile lor partide, respectiv fracții parlamentare 
separate: germanii și ungurii din 1926, evreii din 1931. 


La dreapta eșichierului politic operează, în anii douăzeci, mai 
întîi un singur partid, de altfel minuscul: Liga Apărării Național- 
Creştine (LANC), fondat pe 4 martie 1923 de A.C. Cuza, profesor 
la Universitatea din Iaşi. Liga nu era un partid confesional propriu- 
zis şi avea puţine puncte în program în afară de antisemitism. În 
ciuda retoricii lui, Cuza respectă însă democraţia parlamentară. 
Asemenea „laşitate“ nu este acceptată de un grup din partid care 
se rupe de Ligă şi înființează, în 1927, Legiunea Arhanghelului 
Mihai; de aceea membrii ei se vor numi legionari. Liderul lor, 
Corneliu Zelea-Codreanu, un vechi student al lui Cuza, respinge 
radical democraţia şi vrea, în analogie cu modelul mussolinian, să 
dezlănțuie „energia“ poporului, apelînd în România la mistica 
ortodoxă, atitudine agresivă contra instituțiilor şi indivizilor 
corupți și la jertfe de sine fanatice. Asemenea grupuleţe de dreapta 
rămîn marginale în anii douăzeci; ele vor deveni însă o mișcare 
socială importantă în deceniul următor. 

În raport cu extrema fragmentare a vieţii politice din 1918, 
observăm deci zece ani mai tîrziu, dimpotrivă, o tendință de 
concentrare a vieţii politice în jurul a două partide de centru, PNL 
şi PNȚ, ambele beneficiind de o evidentă bază socială proprie — 
clasa superioară și, respectiv, clasa de mijloc — ca şi de ideologii 
clar definite. Alte partide nu au o forță competitivă reală: la 
dreapta și la stînga lor se află doar grupuri nereprezentative. După 
perioada liberală dintre 1918 şi 1928 România este deci politic 
destul de matură pentru a reveni la sistemul politic bipartizan, la 
alternanţa la guvernare a doua- partide puternic individualizate. 

PP 


I 
i PND O! 
PSD LANC ı 
PCR |! ! LEGIUNE 
' Partidul maghiar , 
' Partidul german , 
f Partidul evreiesc ' 
[stînga] i i [dreapta] 
L] Li 


Schema nr. | 


Partidele se înșiră pe o linie, de la stînga la dreapta spectrului 
politic. Pentru a vizualiza poziţia partidelor mai ușor le plasez pe 
diverse niveluri, ceea ce nu are în sine nici o conotaţie politică. În 
centrul tabloului se află partidele care conferă coerenţă întregului: 
PNȚ (centru-stînga) și PNL (centru-dreapta). Un partid centrist 
propriu-zis ar fi putut fi Partidul Naţional, dar el dispare prin 
fuziune cu Partidul Țărănesc (de stînga), motiv pentru care 
ambele sînt notate între paranteze. Partidul Poporului este greu de 
încadrat, dat fiind că el exprimă, pe de-o parte, nemulțumirea so- 
cială din perioada imediat postbelică, iar pe de altă parte dorința 
de ordine a generalului Averescu; am optat pentru primul criteriu. 
PND are, datorită lui Iorga, o orientare mai de dreapta, iar LANC 
una şi mai de dreapta. Simetric, într-un fel, le este Partidul Social- 
Democrat. Toate partidele menţionate pînă acum respectă jocul 
democratic parlamentar, ceea ce nu se poate spune despre 
următoarele două, PCR și Legiunea (Arhanghelului Mihai), ambe- 
le, declarate contra ordinii constituţionale; ele cad de aceea în 
afara spectrului politic propriu-zis (vezi liniile punctate vertical). 

În fine, partidele minoritare sînt în această fază tot partide de 
centru. dar au caracter etnic și se ocupă de probleme specifice, 
ceea ce le conferă un loc aparte pe eșichier. 


2. ÎNNOIRE NAŢIONAL-ŢĂRĂNISTĂ 
“ ŞI GESTIONARE A CRIZEI 


Guverne țărăniste 


La alegerile din decembrie 1928, PNȚ cîștigă mai mult de 
77% din voturi. Guvernul condus de Iuliu Maniu vine la putere pe 
10 noiembrie 1928. Lumea aşteaptă încordată schimbări funda- 
mentale, dar guvernul va trebui curînd să se limiteze la măsuri prin 
care să ţină sub control criza economică, reflex al celei mondiale, 
izbucnită în 1929: asanarea unor întreprinderi, descentralizarea şi 
abolirea în fapt a protecționismului liberal. La ţară se schimbă 
oarecum lucrurile, cooperativele agricole înființindu-se acum mai 
uşor şi creditele acordîndu-se mai suplu. O politică socială de 
întîmpinare nu înseamnă însă neapărat şi o politică tolerantă: greva 
minerilor din august 1929 este reprimată de ţărănişti la fel de decis 
pe cît fusese demonstraţia muncitorilor în 1918 de către liberali. 


La decesul unuia dintre regenţii lui Mihai, în octombrie 1929, 
guvernul acţionează atît de neîndemînatec, numind ca nou regent o 
rudă a lui Maniu, încît readuce în discuţie întrebarea dacă nu ar fi 
totuşi mai bună o reîntoarcere a lui Carol decît actuala regență, 
politic influenţabilă. Prinţul Carol se reîntoarce, într-adevăr, curînd 
după aceea şi în iunie 1930 îşi reocupă tronul, devenind regele 
Carol al II-lea. Maniu, care pusese drept condiţie a restayraţiei 
despărțirea regelui de Elena Lupescu, demisionează pentru un timp 
văzînd că regele nu-şi respectă cuvîntul, și cedează locul, pentru 
cinci zile, unui guvern George Mironescu (7-12 iunie 1930), cînd 
regele este înscăunat, revenind ca premier pe 13 iunie. Va demi- 
siona din nou însă pe 9 octombrie. A doua zi se formează un nou 
guvern Mironescu (10 octombrie 1930-17 aprilie 1931). Acesta 
încearcă să combată criza prin „curba de sacrificiu“ de la 1 ianuarie 

1931: funcţionarii statului, apoi şi ceilalți salariaţi, sînt obligaţi să 
renunţe la 10-25% din salariu. Tot în ianuarie 1931 Mironescu 
interzice Garda de Fier, urmașa sub același lider, Codreanu, a 
Legiunii Arhanghelului Mihai. În ciuda unei politici chibzuite, 
Mironescu este trimis la plimbare: Carol îi cere lui Iorga, acum în 
PNȚ și lui Argetoianu (acum în Partidul Poporului), să formeze 
un guvern de uniune naţională. 


Anii treizeci: construcție și deconstrucție 


De unde vine impresia de vivacitate politică extraordinară pe 
care ne-o dă perioada interbelică, mai mult decît cea precedentă”? 
Mari oratori? Au fost, dar nu mai mulți. nici mai inspirați decît 
Brătienii şi extraordinarii conservatori ai deceniilor de dinaintea 
primului război mondial. Fascinează, cred, mai curînd spectacolul 
politic al anilor douăzeci și treizeci: marile conflicte de perso- 
nalităţi, pasiunile ilegitime ale suveranilor, focurile de revolver ale 
legionarilor, vuietul mulțimilor, războaiele. Dar nu la acestea vreau 
să mă opresc acum, ci la altceva, care mi se pare esenţial. Aceste 
două decenii ne arată facerea şi desfacerea României moderne, 
creșterea și descreșierea României Mari, în cuvintele lui Dimitrie 
Cantemir, nu numai la nivelul statului, ceea ce este evident, ci la 
nivelul instituţiilor. Nu vreau să spun prin aceasta că nu se 
transmite nimic din România anilor douăzeci în cea a anilor 
treizeci. Este evident că economia, legislaţia, administraţia, 
aşezămintele culturale, instituțiile democratice, relaţiile externe 
continuă pînă prin 1938 neschimbate, anul 1937 fiind unanim 
recunoscut ca anul de vîrf al prosperității interbelice și al 
recunoaşterii internaţionale a țării. Dar, ca şi în anii precedenţi, 
numai că acum pe scară mult mai mare, aceste fenomene de 
continuitate sînt dublate de fenomene de discontinuitate, de golire 
de conţinut a formelor sociale şi de funcționare a normelor, ori de 
involuție. Ne-ar trebui, pentru a o înţelege, o lectură a faptelor în 
termeni simultan de sistem și de dramă, pentru a face să apară 
ceea ce aş vrea să descriu drept logică a evenimentelor. Or, dacă 
ne situăm la nivelul sistemului politic, mi se pare a putea citi în 
anii douăzeci o logică a construcţiei pe care anii treizeci următori 
o contrazic printr-o logică a de-construcţiei (ceea ce nu e totuna 
cu aceea a distrugerii propriu-zise). Mai mult încă, anii treizeci 

arată ciudate inversări de imagini şi de valori ale anilor precedenţi, 
ca şi ciudate repetiţii, dublări, rime de evenimente, ca și cum 
acelaşi lucru se face, se spune, încă o dată, dar invers, sau altfel 
decît se spusese, ori se făcuse, înainte. Ca şi cum, într-o uriaşă 
oglindă neagră, anii douăzeci se văd deodată altfel, invers, ori 
deformaţi, ca și cum imaginile lor, intrînd acum în noul mediu 
(mai dens, mai toxic?) al anilor treizeci, deodată apar strîmbe, 
hîde. 


Privire înapoi: pubertatea şi maturitatea unui prinț 


Carol al II-lea, fiul lui Ferdinand, renunțase la tron după ce 
dezertase, trecînd în Odessa, pentru a se căsători pe 13 septembrie 
1918, cu Zizi Lambrino.20 La intrarea triumfală în Bucureștiul eli- 
berat de nemți, Carol arată absent și enervat?! O atitudine carac- 
teristică pentru Carol în toți anii douăzeci: perfect apolitic, el îşi 
trăieşte cu înverșunare viața personală, ignorînd cu totul lumea 
publică pe care o traversează, datorită rangului, obligat, dar cu un 
aer de robot Conform presiunii familiei regale. căsătoria lui cu 
Zizi este declarată nulă și neavenită, iar junele Carol este închis la 
Mînăstirea, proprietatea sa de lîngă Dunăre, unde va continua s-o 
vadă pe Zizi. Se şi automutilează apoi, pentru a nu fi silit să 
urmeze trupele române din Transilvania și Ungaria în 1919. In 
august 1919 renunță din nou la tron (prima oară o făcuse după 
căsătoria cu Zizi). Consiliul de Coroană, inclusiv Ionel Brătianu, 
ca și Ferdinand, decid să ierte totuşi această „greşeală de tinereţe“ 
a lui Carol. Intre februarie-septembrie 1920 Carol este trimis într-o 
călătorie în jurul lumii pentru a uita de acele necazuri. Zizi 
Lambrino şi copilul lor, Carol-Mircea Lambrino, născut pe opt ia- 
nuarie 1920, sînt expediaţi la Paris. Cuminţit, pare-se, Carol se în- 
toarce acasă. În toamna lui 1920 o cunoaşte pe Mirella Marcovici, 
cu care pleacă în vara lui 1921 la Paris; vor avea un copil, Mirel, 
în 1923 și legătura lor va dura pînă în 1924. Pe 10 martie 1921 
Carol se căsătoreşte, mai bine zis este căsătorit, cu principesa Elena 
a Greciei, cu care are un copil, Mihai pe 7 noiembrie 1921, la opt luni 
de la căsătorie, deci, din motive de sănătăte a Elenei. Cuminţirea 
este scurtă. In mai 1925 Carol o cunoaşte pe Magda-Elena 
Lupescu Wolf, se „îndrăgostește“ la fel de fulgerător de ea precum 
mai înainte de Zizi şi de Mirella şi repetă comportamentul fatal: 

„dezertează“ a treia oară. Carol pleacă oficial la Londra pentru 
funeraliile reginei Alexandra a Angliei, din noiembrie 1925, dar o 
şterge englezește apoi de la Londra, merge la Paris unde o întiîl- 
nește pe Magda, sosită şi ea acolo mai înainte, pleacă împreună la 
Veneţia şi, de acolo, Carol scrie o nouă scrisoare de renunțare la 
tron pe 12 decembrie 1925. De data aceasta paharul este plin: nici 
Ionel Brătianu, nici Ferdinand ori Maria nu-l mai apără şi Consi- 
liul de Coroană, pe 31 decembrie 1925, apoi Parlamentul pe 
4 ianuarie 1926, decretează oficial pierderea drepturilor la tron ale 
lui Carol şi numirea ca rege a minorului său fiu, Mihai, asistat de 
regență. 


Sub numele de domnul și doamna Caraiman, Carol şi Magda 
încep apoi o viață în fond fericită, aproape de film american de 
duzină, prin hotele de lux (Negresco, Nice) şi castele (Bellême, 
Normandie), la început cam greu cu banii, apoi subvenționați de 
Barbu Ionescu, englez de origine română, care-și închipuie că face 
astfel o profitabilă investiţie pe termen lung. Se va înșela însă: 
ajuns rege, Carol îi va întoarce spatele. Curînd începe o ridicolă 
supralicitare din partea unor oameni politici și intelectuali de re- 
nume din România, care se întrec a-l convinge pe Carol să revină 
în țară. Caracteristic pentru clasa politică din România acelor ani 
este deci faptul că nu Carol dorește să reintre în rolul său iniţial, 
prin maturizare (politică), ci ceilalți, de care fugise în 1925, 
detestîndu-i, îl imploră să coboare mila Înălţimii Sale asupra lor, 
nevrednicilor. Limbajul convorbirilor va fi fost desigur altul, dar 
voroava mea arhaizantă doreşte să accentueze neașteptata simili- 
tudine a unor generali, totuşi, de talia lui Averescu şi Constantin 
Prezan, ori intelectuali ca Nichifor Crainic și Cezar Petrescu, 
politicieni ca Mihail Manoilescu, sau chiar a lui Maniu, cu vechile 
delegaţii de boieri plecaţi la Țarigrad să înduplece vreun nou 
candidat la domnie. 


Scurt excurs despre un paradox român 


Ceea ce nu încetează de-a mă uimi în această carte sînt 
asemenea neîncetate „căderi în pre-modern“ la elitele românești 
cele mai moderne ca formaţie, cu prilejul mai fiecărei crize 
politice. Acest paradox român nu este singurul, deși este cel mai 
general, explicind poate precaritatea statului și sfișierile interioare 
ale culturii române moderne. Căci s-ar cuveni să ne întrebăm, ce 

este mai exact modern în acest stat și în această cultură? Ori, cît 
de adînc este stratul modern și cît rezistă el la presiunile istoriei 
moderne? Sau: cum am putea stăpini această permanentă tensiune 
dintre modernitatea formaţiei noastre (recente ) și reflexele noastre 
automat pre-moderne, la orice pericol? Cum am putea conștientiza 
aceste pericole reflectind asupra unei reacții la ele, mai 
(consistent) moderne? 


lată cum Carol, prințul moştenitor care rezistase în 1925 la 
rugăminţile stăruitoare ale părinţilor şi sfetnicilor acestora, și-și 
părăsise tronul pentru iubită, acceptă acum rugămințile umile ale 
politicienilor şi redevine rege, păstrîndu-și atît tronul cît și iubita. 
Cum de se maturizează Carol atît de rapid încît îl întrece în 
viclenie pînă și pe bătrînul vulpoi Maniu? Moartea Tatălui, a lui 
Ferdinand, ca și cea a „substitutului de Tată“, Ionel Brătianu, în 
bună tradiţie a explicaţiei psihanalitice? (N-o încerc, din lipsă de 
competenţă, dar ea mi se pare absolut necesară pentru a ne înțe- 
lege personajul.) Sau simplul fapt politic că emisari din țară, ca și 
din străinătate, nu încetează de a-i oferi regatul pe tavă? Cine ar fi 
rezistat la această cură prelungită? Carol, depolitizat de un Știrbei, 
amantul mamei, și de un Brătianu, manipulatorul tatălui, este re- 
politizat de un Averescu și de un Virgil Madgearu, care îl abor- 
dează personal. Politicienii îl reinvestesc politic prin adresare 
directă, integrare în complot și implicare în aventură. Tipic com- 
plotist, pentru mentalitatea probabilă a lui Carol, va fi fost tocmai 
Manoilescu, politicianul care-i readuce, parcă în joacă, femeia. În 
vechea lui criză puberală, Carol alesese femeia deasupra puterii. 
Maturizarea deplină are loc cînd înţelege că le poate păstra pe 
amîndouă, că imposibila opţiune nu mai este necesară. Mulţi 
istorici au accentuat rolul nefast al Magdei Lupescu. Nu acesta 
cred că a fost decisiv, în faza respectivă. Cînd Monitorul Oficial 
anunță, pe 1 septembrie 1919, că prinţul Carol nu ar fi renunţat la 
tron, cum se spunea, Carol îi scrie o scrisoare furioasă lui 
Brătianu, confirmînd renunţarea și încheind astfel: „Adică credeți 
Dvs. că nu sînt decît o păpușă care nu ştie ce vrea? Greșiţi.“22 
Cerîndu-i-se sever, de către Ferdinand și Maria, să renunţe la 
Magda Lupescu, Carol le-ar fi răspuns: „Nu pot. Sînt legat de 
femeia aceasta printr-o sălbatecă pasiune. Iar voi nu aveţi dreptul 
să mă forțați pentru a doua oară să renunţ la femeia pe care o 
iubesc. M-aţi despărțit de Zizi, dar nu veţi reuşi să mă despărțiți de 

Elena Lupescu.:“23 Născut pe 15 octombrie 1893, Carol avea 27 de 
ani în 1920, cînd pleacă din țară, abandonînd-o pe Zizi, dar are 32 
de ani în 1925, cînd refuză s-o părăsească pe Magda. În cinci ani 
Carol învățase să reziste presiunilor. Încă cinci ani şi Carol do- 
vedește că ştie să-i manipuleze el pe ceilalţi. 


Sosirea în țară a lui Carol al II-lea prezintă, pînă la un punct, 
un tulburător paralelism cu cea a lui Carol I: aeroplanul, în loc de 
vaporul pe Dunăre, maiorul Ptecup, generalul Cantacuzino Paș- 
canu și fratele Nicolae, care-l așteaptă de la aterizarea avionului 
pilotului L'alouerte pînă la Cotroceni, precum doamna Hortense 
Cornu, sau bătrînul Ion Brătianu odinioară, care l-a salutat primul 
pe așa-zisul său valet, cu care călătorise pe vapor, la păşirea de 
către acesta pe pămînt românesc. Aventura, „ludicul“, dispar însă 
după aceea din imagine: Carol I venea incognito în timp de război 
(pruso-austriac), dar în cadru instituțional; Carol al II-lea vine tot 
incognito în timp de pace şi în afara oricărui acord instituțional. 
Primul este consfințit în funcţie prin plebiscit, al doilea își arogă 
Singur puterea și nimeni nu are curajul să-l refuze. Carol I îl avea 
alături de el pe Ion Brătianu, Carol al II-lea îl are în faţă pe Maniu. 
Care se dă în lături și-l lasă să treacă. 


Restauraţie sau Instaurare? 


Anul 1930, exact granița dintre cele două decenii, este anul 
Restauraţiei. Re-venirea lui Carol al II-lea, re-urcarea sa pe tron, 
este prezentată ca o restauraţie, o re-luare a evenimentelor în 
sensul de a „repara“ ceea se „greșise“* pe 4 ianuarie 1926, cînd 
parlamentul, cu ciudată unanimitate, acceptase decizia regelui și a 
consiliului de coroană, și ea aproape unanimă, cu excepţia notabilă 
a lui Maniu și Iorga, de a-l dezmoșteni pe Carol. O dez-moştenire 
care devine acum pe 7 iunie 1930, a doua zi după sosirea intem- 
pestivă a cetăţeanului Carol Caraiman, o re-moştenire: actul din 
1926 este declarat nul şi neavenit, Caraiman redevine prinţul 
Carol, se urcă pe tronul defunctului rege Ferdinand și devine 
regele Carol al II-lea, în timp ce regele copil Mihai, căruia aceiași 
politicieni, şi guvernul Maniu oficial, îi juraseră credință, devine 

Voievod de Alba-lulia. ca și cum niciodată nu fusese rege. O 
paranteză de patru ani este ştearsă din istorie în aplauzele entu- 
ziaste ale unui parlament care, ca indivizi, nu era desigur, același 
cu cel din 1926 — mai fuseseră trei alegeri între timp (1926, 1927, 
1928) —. dar ca instituţie absolut același. Așa începe deceniul al 
patrulea: cu de-ziceri, cu ștergerea memoriei, negarea realității şi 
pervertirea a însuși sensului dorit al Restauraţiei, acela de act de 
justiţie, căci restaurarea lui Carol înseamnă în acelaşi timp un act 
de abdicare forțată a lui Mihai întru totul similar celei din 1926 a 
lui Carol, care trebuia acum anulată. Mai mult încă, re-punerea lui 
Carol în drepturi se face fără rediscutarea motivelor pentru care el 
fusese „de-căzut'“ din ele în 1926 şi care nu existau defel în cazul 
lui Mihai, un copil pus pe tron și dat jos de pe el fără voia lui și 
desigur fără nici o vină, din pur calcul politicianist. Restaurația, 
doritoare atît de grijuliu a coase la loc ruptura țesăturii instituţio- 
nale din 1926, este o instaurare, o lovitură de stat legală, o ruptură 
în țesătura, mult mai importantă, a ordinii de drept a instituţiei 
monarhice, care spune că nu poți, ca prinţ moştenitor, să te com- 
porți astăzi într-un mod nedemn de regele care vei fi mîine. Res- 
tauraţia lui Carol este o re-instaurare a bunului plac (princiar). Nu 
este de mirare atunci că anii treizeci debutează sub domnia a ceea 
ce va deveni curînd evident un arbitrar de stat, lipsă de răspundere, 
lipsă de continuitate cu trecutul. ignorare a acestuia în acelaşi fel 
în care, pe 7 iunie 1930, este ignorat actul de la 4 ianuarie 1926: 
fără argumente și cu disprețul evidenţei și al cuvîntului dat. Istoria 
a reținut mai ales viclenia lui Carol, faptul de-a fi promis, ori de-a 
fi lăsat să se înţeleagă că promite, despărțirea de Magda Lupescu, 
pentru a o readuce pe furiș în ţară într-o manieră în același timp 
penibilă și melodramatică. Este adevărat, dar istoria uită, pare-se, 
faptul că neîndeplinirea cuvîntului dat, în cazul lui Carol, este 
exact simetrică călcării în 1930 a cuvîntului dat, mai mult, a 
votului parlamentului român din 1926. Ceea ce este mult mai grav, 
pentru că acesta este începutul demisiei parlamentului și a clasei 
politice din demnitatea lor instituțională, este un vot în alb dat lui 
Carol care, în tot jocul lui viitor, nu va face decit să profite de 
acesta. Faptul că Maniu s-a efasat de la putere cîteva zile, pentru a 
nu fi obligat să semneze cu mîna lui acest act general de demisie, 
dovedeşte că el a fost, poate, singurul om politic român care a 
înțeles ce fapt grav se întîmplă. A înţelege nu este însă totuna cu a 
fi justificat Funcţia lui era să apere instituţiile. Ceea ce nu a făcut. 

Mașina de tocat regală 


Astfel începe Carol să facă uz de prerogativele lui constitu- 
tionale pentru a frînge partidele și guvernele puternice şi a pro- 
mova în schimb combinaţii politice lipsite de şanse reale. Capricii 
de vechi playboy sau tactici de subminare ale viitorului dictator? 
Criza economică și atentatele Gărzii de Fier îi făceau atunci pe 
mulți oameni să creadă că acestea puteau fi ținute sub control 
numai de un guvern solid și de miniștri, oameni dintr-o bucată. 
Privind lucrurile retrospectiv, ne frapează totuși faptul că toate 
guvernele din anii 1930-1933, deşi acționează cu dîrzenie împo- 
iriva acestor rele sociale, cad rapid în dizgraţia regelui. Urmarea 
este o mare instabilitate politică: şapte guverne în patruzeci de 
luni, un guvern deci, în medie, la aproape fiecare şase luni! Carol 
a fost învinuit mai tîrziu de urzirea, în aceşti ani, a unui plan 
diavolesc: el ar fi dorit, încă din 1930, să înființeze o dictatură 
personală, dar, neîndrăznind să treacă imediat la fapte, a făcut tot 
ce a putut ca să destabilizeze democraţia parlamentară și să aibă 
astfel un pretext, în 1938, de-a o şi desfiinţa formal, ca ineficientă. 
O asemenea interpretare mi se pare a păcătui prin ceea ce se 
numeşte teleological phallacy: priveşti anii 1930-1938 din 
perspectiva lui 1938 şi interpretezi prin urmare toate evenimentele 
precedente drept tot atîtea etape care trebuiau să ducă la 
evenimentul anului 1938, declanșarea dictaturii regale. În ce mă 
priveşte, aș dori să văd anii 1930-1938 mai curînd ca un complex 
joc în trei între rege, Garda de Fier și partidele democratice 
tradiționale. Acest adevărat rriunghi al morţii — replică grotescă la 
„triunghiul“ morţii din primul război mondial — n-a fost decît un 
clasic triumvirat, în care doi dintre participanţi se aliază pentru ca 
să-l elimine pe-al treilea și luptă apoi pe viaţă şi pe moarte, între 
ei, pentru adjudecarea puterii absolute. Pentru partidele democrate 
acest joc nu urmărea doar obținerea, sau păstrarea, puterii, ci și 
încercarea de-a rezolva o dilemă: cu cine să se alieze, cu regele ori 
cu Codreanu? Nici unul dintre aceștia nu erau parteneri de 
încredere. Pe de altă parte, democrat fiind și în lipsa oricăror forțe 
serioase de stînga, nu puteai combate pericolul fascist în creştere, 
atit în Europa cît și în România, decît sprijinindu-te pe rege. De 
altfel, mulţi oameni erau convinși de intenția și capacitatea 
acestuia de-a apăra democraţia. Abia mai tîrziu se va dovedi că 
opțiunea dintre Carol şi Gardă era de fapt opţiunea dintre doi 
gropari ai democraţiei. Că în 1938 Carol se va dovedi învingătorul 

— temporar — al acestui joc în trei nu implică şi faptul că el l-ar fi 
inventat: părtașii la joc — țărăniștii în anii 1930-1933 și liberalii în 
1933-1938 — sînt în aceeaşi măsură responsabili pentru modul în 
care a fost condus jocul şi pentru rezultatele lui. 


Tactica regelui a fost simplă: el i-a jucat pe toţi oamenii 
politici proeminenţi, în permanenţă, unii contra altora. Acest joc 
i-a reuşit aşa de uşor pentru că toate partidele erau divizate, încă 
de la începerea. „crizei dinastice“ în anii douăzeci, între „carlişti“ 
şi „anti-carlişti“. În timp ce această diviziune, în anii douăzeci, nu 
a pus în pericol continuitatea și stabilitatea vieții politice din cauza 
autorităţii lui Ferdinand și a lui Ionel Brătianu, ea a dus, în anii 
1930-1933, la o fărâmiţare totală. Urmarea a fost nu numai că 
PNȚ şi-a pierdut, între 1930-1933, în mare măsură reputația pe 
care o avea înainte, ci şi că democrația parlamentară în ansamblu 
a fost discreditată. Toate partidele au căzut de altfel victima 
acestui joc de adevăruri pe jumătate, rivalități și intrigi de culise, 
nu numai PNȚ. Confruntate cu dilema fatală „Carol sau 
Codreanu“, și cu lupte interne, nici unul dintre ele nu a ştiut să 
găsească răspunsul potrivit. 


Relaţii externe 


În ciuda asigurărilor din 1916, puterile occidentale nu s-au 
purtat deloc cu prietenie cu România în cursul tratativelor de la 
Paris. România a avut la fel de puţin drept de decizie, sau de 
participare la decizie, precum celelalte ţări est-europene (mici). 
Tratativele de la Paris nu s-au purtat, din acest punct de vedere, 
altfel decît cele de la Berlin, în 1878. Deşi Occidentul a recunoscut 
unirea României cu Transilvania, Basarabia şi cu celelalte noi 
provincii, opiniile lui au rămas foarte diferite de cele româneşti cu 
privire la poziţia minorităților, trasarea precisă a graniţelor cu 
Ungaria şi Iugoslavia, şi mai ales despăgubirile de război ce urmau 
să fie plătite de Germania pentru ocuparea teritoriului românesc. 
Dacă înţelegerea finală a fost echitabilă pentru România în ce 
priveşte graniţele şi minoritățile, ea nu a fost deloc așa pe tărîm 
financiar. Mai ales că lucrările conferinţei de la Spa (1920) şi 
planul Dawes (1924) au dus la micșorarea și mai mare a despă- 
gubirilor de război. 

Tratatele de la Paris au constituit pentru România în același 
timp un succes — ele recunosc unirea cu noile provincii — şi un 
avertisment în privinţa viitoarelor relaţii cu Ungaria şi Germania. 
Întreaga politică externă a României în perioada interbelică a fost 
de aceea dominată de nevoia de-a obține garanții pentru granițele 
ei atît la vest cît și la est. Îngrijorarea comună cu privire la re- 
vanșismul crescînd din Germania și Ungaria a făcut ca noile state 
din Europa centrală și sud-estică să se apropie rapid unele de 
altele. Cehoslovacia, Polonia, România şi Iugoslavia împărtăşeau 
teama de o nouă agresiune dinspre Ungaria și/sau Uniunea 
Sovietică. Nu numai raţiuni militare ci şi afinități politice joacă un 
rol în naşterea unei noi solidarităţii în zonă: în ţările învinse în 
primul război mondial, ca şi în Uniunea Sovietică, vin la putere 
regimuri (cel puţin) autoritare, în timp ce, mai ales în Cehoslo- 
vacia şi în România, democraţia rămîne în picioare pînă în 1938. 
Rezultatul este că România se angajază în constituirea în zonă a 
unui sistem internaţional de alianţe şi garanţii. Ele trebuiau în 
același timp să constituie o nouă ordine europeană şi să protejeze 
noile democraţii din centrul Europei şi din Balcani contra regimu- 
rilor dictatoriale din Ungaria, Germania şi Uniunea Sovietică, atît 
prin solide acorduri reciproce între respectivele democraţii, cît şi 
prin acorduri similare dintre fiecare din ele şi Franţa și Anglia. 
Acest „cordon sanitar“ în est trebuia să asigure, împreună cu 
democraţiile vestice, echilibrul puterii în Europa în raport cu 
dictaturile din centrul şi estul îndepărtat al continentului. 


Iniţiativa creării acestui sistem a fost luată de Take Ionescu, 
care a colaborat eficient pe acest teren cu Edvard Beneš, şi mai 
ales de Nicolae Titulescu. ministru de externe între 1932 și 1936 şi 
preşedinte al Adunării Generale a Ligii Naţiunilor în 1930-1931, 
primul român, de altfel, care este ales în această funcţie. Titulescu 
a fost astfel unul din arhitecţii noii Europe şi, în acelaşi timp, dato- 
rită marii lui forțe de convingere, unul dintre cei mai cunoscuți 
diplomaţi şi oratori politici din perioada interbelică. 

In martie 1921 România semnează un tratat defensiv cu 
Polonia, împotriva Uniunii Sovietice; el va fi prelungit și extins în 
1926. În iunie 1921 România semnează şi o înţelegere cu Cehoslo- 
vacia şi Iugoslavia împotriva Ungariei; sub numele de ..Mica 
Antantă“ aceasta va fi la rîndul ei extinsă, în 1933. la Geneva. pînă 
la dimensiunile unui tratat de colaborare economică și politică 
permanentă. Pe frontul sudic lungi discuţii duc abia în februarie 
1934 la naşterea Pactului Balcanic dintre Iugoslavia, România, 

Grecia şi Turcia. În 1926 este semnat și tratatul de apărare al țării 
noastre cu Franța. Rămîne deschisă numai problema relațiilor cu 
Uniunea Sovietică. Relaţiile diplomatice fuseseră rupte în 1918, 
dar ambele țări semnaseră în 1928 pactul Briand-Kellog de con- 
damnare a războiului. În Protocolul de la Moscova din 1929 dintre 
Uniunea Sovietică, Țările Baltice, Polonia şi România se specifică 
faptul că aceste ţări aplică principiile pactului Briand-Kellog în 
raporturile dintre ele. În 1934 România și Uniunea Sovietică reiau 
relaţiile diplomatice directe, iar Titulescu şi colegul său sovietic, 
Maxim Litvinov, pregătesc un proiect de tratat care urma să 
recunoască graniţele actuale dintre cele două țări. Tratatul, care ar 
fi însemnat un adevărat eveniment în relaţiile dintre cele două ţări, 
urma să fie semnat în septembrie 1936. În august Titulescu este 
obligat însă să demisioneze, ceremonia semnării se amînă, iar 
după aceea tratatul este uitat cu totul. Demiterea marelui antifascist 
care a fost Titulescu, pricinuită de relaţiile aproape explozive 
dintre guvern şi Garda de Fier (vezi mai departe), înseamnă în 
acelaşi timp o schimbare de macaz generală în politica externă a 
României. Inventivitatea creatoare și îndrăzneață de pînă atunci 
dispare o dată cu Titulescu şi face loc unei politici de apropiere a 
României de Germania. Urmașii lui Titulescu, precum Grigore 
Gafencu, Raoul Bossy şi alții vor continua principiile politicii lui, 
dar nu vor mai beneficia de aceeași inventivitate politică. 


3. NEOLIBERALISM: PROGRES 
SAU DECADENȚĂ? 


Guvernul Tătărescu 


În dificilii ani economici 1928-1933 liberalii s-au găsit în opo- 
ziție şi reputaţia lor nu a fost de aceea atinsă de impopularele 
măsuri ale guvernelor țărăniste. În 1933 ei se reîntorc la guvern şi 
asigură țării acum, cînd criza economică trecuse în toată lumea, o 
nouă perioadă de înflorire economică în cadrul a ceea ce va deveni 
ultimul guvern democratic al ţării (1933-1937). PNL rămîne atît 
de mult timp la putere pentru că el se supune acum necondiționat 
dorințelor lui Carol. Liberalii nu mai au nici o influență asupra 

regelui, precum avusese Ionel Brătianu în anii douăzeci, dimpo- 
trivă regele este cel care-i manipulează după bunul lui plac. (Vezi 
aici un caz tipic de „inversare malefică“, în anii treizeci, a situației 
din anii douăzeci, la care făceam aluzie mai sus.) 

Viaţa politică este dominată, în anii treizeci, de două noi 
centre ale puterii: curtea regală și legionarismul, acum în ascen- 
siune. Acestea, pe de-o parte, se combat unul pe altul dar, pe de 
altă parte, contribuie împreună la marginalizarea partidelor politice 
tradiționale, deja mult slăbite, ca şi a guvernului. În 1933, după trei 
alegeri în ultimii trei ani consecutivi, I.G. Duca devine prim-mi- 
nistru. PNL cîştigă cu o majoritate minimă: 51% din voturi, semn 
al unui proces de diferenţiere în reacţiile electoratului. Violențele 
Garzii iau atîta amploare în timpul alegerilor încît Duca se 
hotărăşte să o interzică. Pedeapsa urmează cu promptitudine: el 
este asasinat la 29 decembrie al aceluiași an pe peronul gării din 
Sinaia, unde sosise pentru a-l vizita pe rege la Peleș. Acest act de 
teroare naște întrebări despre complicitatea unor înalți funcționari 
de stat și chiar a regelui; nu s-a dovedit, bineînţeles, nimic.24 Ca 
urmare a atentatului este numit un nou premier: Gheorghe 
Tătărescu, unul din „tinerii liberali“ cunoscuţi pentru atitudinea lui 
obedientă faţă de Carol Lui i se permite să-și termine mandatul, 
care durează deci din ianuarie 1934 pînă în decembrie 1937. 


Guvernul Tătărescu reia politica protecţionistă a liberalilor, 
astfel încît economia românească profită de boormul internaţional al 
acelor ani: atît industria cît şi agricultura se dezvoltă rapid, dar 
veniturile reale scad oarecum din cauza inflaţiei. Situaţia politică 
se degradează însă vizibil. Partidul liberal este divizat între „tinerii 
oportuniști“ din jurul lui Tătărescu şi „bătrînii principiali““ din jurul 
preşedintelui partidului, Dinu Brătianu (fratele lui Ionel şi Vintilă). 
Nu este vorba de un conflict numai de putere, ci şi de un conflict 
politic şi economic. Bătrînii respectă fidel constituţia din 1923 şi 
vor ca monarhia să rămînă constituțională. Tinerii, dimpotrivă, nu 
obiectează contra amestecului regelui în treburile guvernului. 
Interesele politice şi economice se înnoadă acum mai încîlcit ca 
niciodată. Clica de la palat, activă de la venirea lui Carol în 1930, 
devine un nou centru de putere în care se face trocul dintre 
concesii politice şi beneficii economice. Acest adevărat trust, 
concentrat în jurul Băncii Creditului Român, intră astfel în conflict 
cu centrele economice mai vechi din jurul Băncii Româneşti a 
liberalilor şi a băncilor din Transilvania. controlate de PNȚ 
(Zaharia Boilă, de exemplu, unul din nepoţii lui Maniu, avea o 
poziţie dominantă la Banca Agrară din Cluj), sau a grupului 

industrial „Mica“, controlat de Jon Gigurtu.25 Conflictul politic 
dintre Carol și partidele tradiţionale are deci şi un substrat 
financiar. 


Carol este urît în cercurile democratice nu numai pentru că el 
se amestecă în bucătăria partidelor politice, dar şi pentru că este 
implicat în tot soiul de afaceri dubioase. Monarhii anteriori au fost 
desigur și ei oameni bogaţi, dar au știut să-şi mențină bogăţia în 
limitele prevederilor constituţionale și mai ales în limitele bunu- 
lui-simţ. Carol al II-lea acționează, dimpotrivă, cu un egal cinism 
în politică și economie, ca un boxeur care, pe de-o parte, vrea să-şi 
demonstreze calitățile dintr-un spirit macho aproape infantil, dar 
care, pe de altă parte, îşi doboară adversarul profitînd fără rușine 
de faptul că tot el este, întîmplător, şi arbitrul jocului. Ca rege, om 
de afaceri, om politic și amant al Elenei Lupescu, Carol îşi eta- 
lează, am zice noi azi, indecent complexele puberale de ranchiună 
şi frustrare adunate în tinerețe împotriva a tot ce însemna disci- 
plină, interzicere de către Tată a femeilor incompatibile cu statutul 
de prinț moștenitor, adică a aventurilor care erau accesibile 
oricărui tînăr de bani gata din permisivii ani douăzeci, împotriva 
tonului probabil superior şi pretenţios al profesorilor lui despre 
virtuțile regale şi sentimentul datoriei (o supoziţie care, pe de altă 
parte, pare contrazisă de influența pe care a păstrat-o asupra lui 
Carol fostul său profesor Iorga). Foamea de putere şi disprețul 
arătat regulilor jocului politic îl vor duce însă pe Carol, ca și 
România, la distrugere. 


Eșecul aranjamentelor de culise 


Slăbirea partidelor tradiționale în anii treizeci duce, inevitabil, 
la o ascuţire a conflictului dintre Codreanu şi Carol. În martie şi 
aprilie 1934 sînt introduse cenzura și starea de asediu, ca şi legea 
pentru „apărarea ordinii de stat“, care permite dizolvarea oricărei 
grupări care punea în pericol această ordine. Cum acestea vor fi 
prelungite în martie 1935 și în martie 1937, ele vor căpăta un 
caracter. permanent. Înainte, ele fuseseră doar temporare și nu 
avuseseră nici un rezultat: după asasinarea lui Duca, Codreanu iese 
achitat din „lipsă de dovezi“. Agitaţiile continuă însă în 1935 și 
1936. În timpul congresului studențesc din Tîrgu-Mureş — de fapt 
un congres legionar — din 3-5 aprilie 1936, se stabilesc diverse 

„escadre ale morții“, care urmau să fie lansate contra unor 
cunoscuţi oameni politici, financiari, şi a doamnei Lupescu. În 
încercarea de a linişti spiritele, premierul Tătărescu acceptă unele 
cereri ale Gărzii şi demite cîțiva miniștri, printre care şi pe 
Titulescu, ministrul de Externe. În februarie 1937 regele face 
ultima încercare de a-l domestici pe Codreanu în cadrul unei în- 
tîlniri directe în care îi propune, pare-se, puterea ca premier în 
schimbul recunoașterii de către Gardă a lui Carol drept Căpitan; 
Codreanu ar fi devenit atunci Locotenentul lui. Convorbirea între 
patru ochi nu duce însă la nici un rezultat. „Legionarii mi-au jurat 
mie credință, nu altuia“, ar fi răspuns, sec, Codreanu.26 Pe 23 fe- 
bruarie Carol remaniază guvernul Tătărăscu, întărindu-i caracterul 
antilegionar: premierul devine și ministru de Interne, iar Gabriel 
Marinescu, prefectul Capitalei şi omul regelui, devine subsecretar 
de stat la Interne. Sînt interzise formaţiile paramilitare ale par- 
tidelor politice și sînt închise o vreme universităţile. Nici o ares- 
tare, însă. 


În noiembrie 1937, la terminarea mandatului liberal al lui 
Tătărescu, regele se consultă cu Mihalache, punîndu-i drept 
condiție a formării guvernului colaborarea cu Vaida-Voevod, 
vechiul fruntaș transilvănean evoluat între timp mult spre dreapta; 
țărăniștii refuză această colaborare și astfel se definitivează vechea 
ruptură din PNȚ. Tătărescu este însărcinat iar cu formarea guver- 
nului, ceea ce înseamnă sfîrșitul rotativei guvernamentale dintre 
PNL şi PNȚ, respectate pînă atunci. În perspectivă, acest gest 
poate fi văzut ca un prim pas spre renunțare la mecanismul 
parlamentar. Tătărescu formează guvernul cu sprijinul lui Iorga şi 
al Frontului Românesc, de dreapta, al lui Vaida-Voevod?7 și obţine 
sprijin tacit şi de la Partidul Naţional-Creştin al lui Goga şi Cuza, 
ca şi de la cel german, atunci, deja, prohitlerist. După mari con- 
flicte între „bătrînii“ (grupul lui Dinu Brătianu) și tinerii liberali, 
primii acceptă această deviere de la politica lor tradițională pentru 
a nu ajunge la o nouă ruptură în partid, după părăsirea lui de către 
Gheorghe Brătianu. Panică generală la PNȚ: acesta realizează 
deodată faptul că primejdia unei dictaturi regale este mai mare 
decît cea a luării puterii de către Garda de Fier. Maniu care, după 
cîțiva ani de retragere din politică, revine în actualitate ca pre- 
şedinte al PNŢ28, se hotărăște deodată să taie nodul gordian și 
încheie, pe 25 noiembrie, un pact electoral de neagresiune cu 
Garda de Fier, cu micul partid liberal al lui Gheorghe Brătianu, cu 
Partidul Agrar (al lui Argetoianu) și chiar cu Partidul Comunist! 

Trebuie spus că acesta din urmă, împreună cu diverse grupuri de 
stînga, inclusiv Frontul Plugarilor condus de Petru Groza, şi 
Madosz-ul maghiar, încercase iniţial un pact electoral propriu-zis, 
pe bază de liste unice, cu PNȚ, dar Maniu îi refuzase net şi 
preferase o înțelegere strict tehnică doar cu dreapta. În această 
situație PCR, din dorința de-a salva ceva din ideea de front 
popular, atunci la modă în toată Europa, recomandă membrilor şi 
simpatizanţilor săi să voteze, unde este posibil, candidaţii PNȚ. (O 
decizie electorală interesantă doar din punct de vedere teoretic; în 
practică, numărul voturilor PCR este neglijabil.) Numai social-de- 
mocraţii își păstrează sîngele rece şi refuză orice fel de relaţii cu 
legionarii. 


Carlismul și alegerile din 1937 


O ciudată situaţie, puțin comentată pînă acum, pe cîte știu, se 
creează astfel înainte și imediat după alegerile din 1937. Sistemul 
politic precedent era configurat liniar, pe o scală continuă de la 
extrema stîngă comunistă la extrema dreaptă legionară, în timp ce 
PNL și PNȚ constituiau centrul democratic. Acestui sistem i se 
substituie acum o configuraţie în două blocuri rivale de partide, 
fiecare coagulînd în jurul unuia dintre cele două partide demo- 
cratice tradiționale. Criteriul de departajare rămîne politic, dar nu 
în sensul doctrinar de mai înainte (stînga vs. dreapta), ci în funcţie 
de răspunsul la întrebarea dacă partidele respective sînt sau nu 
favorabile actualei guvernări (în fond a lui Carol; în formă, prin 
interpusul Tătărescu, liberală). Blocul favorabil lui Carol are în 
centru PNL, dominat de Tătărescu (T) şi alți carliști — în ciuda 
opoziţiei lui Dinu Brătianu (B) —, la care se raliază diverse grupuri 
de dreapta, precum Frontul Românesc (FR) al lui Vaida, şi 
extrema dreaptă nelegionară (LANC), grupuri nu foarte prietene 
între ele, dar unite prin „carlism“. Blocul advers are în centru un 
PNȚ dominat de Maniu și Mihalache (M), din care fac parte 
(încă) dreapta peneţistă a lui Armand Călinescu (C) şi stînga lui 
Mihai Ralea (R), ambele (deja) cu interese procarliste nemăr- 
turisite. În jurul PNȚ gravitează o incredibilă grupare de interese 
politice: dreapta legionară, liberalii lui Gh. Brătianu (PNL-Gh), 
agrarienii lui Argetoianu (A) şi stînga (pro)comunistă (Com). 
Singurul liant politic al acestui conglomerat este anticarlismul, 

simetric deci liantului carlist al blocului rival. Văzută din această 
perspectivă, ruptura fundamentală dintre PNL şi PNȚ este dra- 
matică: tocmai cei care asigurau înainte stabilitatea și continuitatea 
sistemului, prin alternanţa lor la putere, ajung acum într-o rivalitate 
atît de profundă, încît condamnă, de fapt împreună, sistemul 
politic tradițional, mutînd rivalitatea lor dinăuntrul sistemului în 
afara lui. Căci miza alegerilor, pentru prima oară în istoria politică 
modernă, nu mai este cine primeşte mandatul de la un rege con- 
stituțional, ci cine ia puterea într-un regim neconstituțional, fie 
bazat pe favoarea regelui (grupul Tătărescu), fie forțînd mîna 
regelui (grupul Maniu/Codreanu). Eterogenitatea caracterizează 
ambele blocuri: Dinu Brătianu acceptă dominaţia carlistă împotriva 
voinței lui, Armand Călinescu și Ralea acceptă anticarlismul din 
ură contra liberalilor. Carlismul devine deci miza politică funda- 
mentală a alegerilor, deşi cele două blocuri de partide înţeleg prin 
aceasta lucruri complet diferite. Opoziția identifică în carlism 
corupţia, cinismul politicianist şi marile afaceri, regizate sub 
patronaj regal, ale unor oameni de afaceri români și evrei. Blocul 
guvernamental vede în carlism, dimpotrivă, progresul economic şi 
înflorirea culturală, realizate sub același patronaj regal și amenin- 
țate de nihilismul legionar. Această interpretare a mizei electorale 
în 1937 îmi pare mai aproape de adevăr decît cele mai vechi, care 
pun în centrul dezbaterii fie efortul „bătrînilor integri“ (Maniu) 
de-a reveni la constituționalism, fie revolta noii generaţii puriste 
(legionarii), fie pragmatismul neoliberalilor interesaţi de industria- 
lizare forțată. Aceste interpretări sînt parțial adevărate, dar ele nu 
indică miza jocului politic total. La sfîrşitul anului 1937 această 
miză totală era continuarea, sau nu, a regimului carlist: un regim 
de mînă forte regal care să continuie, într-un fel sau altul, 
guvernarea precedentă Tătărescu. Carol a reuşit deci, între 1930 şi 
1937, să neutralizeze în fapt regimul constituțional găsit la 
înscăunarea sa: nici ideea liberală din unii douăzeci, nici reînnoirea 
promisă de PNȚ în 1928, nu mai constituia miza alegerilor zece 
ani mai tîrziu. Singura întrebare relevantă este acum în ce fel se va 
produce înlocuirea lui: de către rege, menţinînd tendinţa anilor 
1933-1937, sau printr-o revoluţie de dreapta a legionarilor, 
comparabilă cu cele din alte țări europene? Este un fapt tragic că, 
între 1930 și 1937, atît liberalii cît și țărăniștii n-au putut, și mulţi 
dintre ei nici nu au mai vrut, să apere regimul constituțional. 
Ambiţia „tinerilor“ a blocat rezistenţa „„bătrînilor“ la alunecări 
neconstituționale, iar perdeaua de fum a naționaliștilor (Vaida, 
Goga, sau Nae Ionescu, proveniţi din vechiul PNȚ), ori aviditatea 

neoliberalilor (Tătărescu), au ascuns conturul clar al democraţiei. 
PNL şi PNȚ s-au dezintegrat practic în grupuri rivale, sardonic 
manipulate de Carol. Dar nu trebuie uitat că nici dreapta, atunci 
mîndră de marea ei puritate şi reprezentînd idealul de înnoire 
naţională antipoliticianistă, n-a rezistat intrigilor carliste: Codreanu 
li s-a opus, e adevărat, dar nu Goga şi Cuza, nici Vaida, Manoiles- 
cu sau chiar Iorga. Înainte și după alegeri, rivalitatea Gărzii 
anticarliste şi a „lăncierilor“ cuzişti procarlişti ajunge la confrun- 
tări violente. Pe. de altă parte, simpatia anticarlistă dintre Maniu și 
Codreanu pune sub semnul întrebării funcția de tribun ai democra- 
ţiei a primului și introduce dubii și printre partizanii lui Codreanu, 
ori în rîndurile, și așa subțiri, ale stîngii. 


Anticarliști Carliști 
PNŢ-M* PNL-T 
(PNŢ-C) (PNL-B) 
(PNȚ-R) 
Com PSD-P PSD-F 
PNL-Gh 
A FR 
Legiune LANC 


Schema nr. 2 


Naţional-țărăniștii sub conducerea lui Maniu (PNŢ-M) 
constituie bastionul anticarlist, dar fracţiunile conduse de Armand 
Călinescu (C) şi de Mihai Ralea (R) se pregătesc deja să treacă la 
adversar. Comuniștii la stînga lor, ca şi liberalii lui Gh. Brătianu 
(PNL-Gh), agrarienii lui Argetoianu (A) şi legionarii, fac corp 
comun contra temutei dictaturi regale. Li se adaugă o majoritate a 
social-democraţilor conduşi de Titel Petrescu (PSD-P). In blocul 
advers. liberalii lui Tatărescu (PNL-T) sînt trup şi suflet pentru 
Carol. dar brătieniștii se pregătesc să-i părăsească. Frontul 


* Iniţialele din tabel reprezintă fracțiunile specificate în text (S.A. ). 

Românesc și Lăncierii lui Goga şi Cuza completează blocul carlist, 
ca şi social-democraţii lui Flueraș (PSD-F). Putem astfel vedea că 
toate partidele, cu excepția celui comunist, se află acum scindate, 
de la stînga social-democrată, la ţarăniști şi liberali, la dreaptă 
legionară şi nelegionară. 


Electorale și postelectorale 


Rezultatul alegerilor este uluitor: pentru prima oară după 1926 
nici un partid nu reuşeşte să obțină 40% din voturi, și deci, prin 
prima electorală, majoritatea absolută din parlament. Tendinţa de 
diferenţiere a electoratului, vizibilă de cîţiva ani deja, atinge acum 
punctul culminant. Liberalii obțin 35,92% din voturi, urmaţi de 
PNȚ cu numai 20,40% -— în ciuda strategiei lui Maniu — şi, sur- 
prinzător, de partidul legionarilor, candidînd acum sub numele de 
Totul pentru ţară, cu 15,58%; pentru prima oară realizează un 
partid de dreapta un scor aşa de înalt. Urmează Partidul Național- 
Creştin al lui Goga şi Cuza cu 9,15%, Partidul Maghiar cu 4,43% 
şi gruparea lui Gheorghe Brătianu cu 3.89% (alte partide, printre 
care şi cel evreiesc şi cel german, ambele cu cîte 1,42%, realizează 
scoruri foarte joase). Guvernul şi sprijinitorii lui pierd evident 
majoritatea. Aliaţii din opozitie (PNȚ. Garda, şi liberalii 
„Gheorghe Brătianu“) au împreună 39.87% din voturi, dar ei ar fi 
putut realiza peste 40%, dacă s-ar fi aliat cu partidul german şi cu 
cel maghiar înainte de alegeri — după alegeri numai maghiarii intră 
în Cameră — deşi nu suficient pentru a avea majoritatea. Evident, 
acordul acestora nu putea fi dat ca sigur, maghiarii avînd țeluri 
proprii, iar germanii fiind pronunţat pro-Hitler (partidul evreiesc 
nu putea oricum intra într-o alianță de dreapta). Nu este clar dacă 
o alianță de partide ar fi putut cere atunci să beneficieze de prima 
parlamentară, ea conferindu-se pînă atunci doar partidelor separate 
cu scoruri peste 40%. Oricum, s-ar Îi creat o situaţie nouă, care ar 
fi putut duce poate la alte rezultate decît la decizia regelui de-a 
chema la putere partidul lui Goga şi Cuza. Frapant este că nimeni, 
nici atunci, și pe cît știu, nici mai tîrziu printre istorici, n-a luat în 
consideraţie aceasta posibilitate ! O largă coaliție parlamentară era 
atunci de negîndit (ea devine o realitate abia după 1989), dar, şi 
mai ales, rolul partidelor minoritare era nul. Nimeni nu se gîndea 

să lase la guvernare aceşti simpli „toleraţi“ ai parlamentarismului ! 
Căci o realitate a regimului democratic românesc interbelic, și o 
limită a lui despre care nu s-a discutat, este absența totală a vreu- 
nui ministru minoritar în multele guverne de atunci, deşi acestea 
au fost adesea greu înjghebate! 


Cu excepţia celor deja spuse, surpriza rezultatului constă din 
aceea că nici una dintre mizele alegerilor, specificate mai sus, nu 
se realizează (complet): înfrîngerea liberalilor dovedeşte că atît 
alternativa carlistă cît şi cea legionară displac unei majorităti a 
populaţiei, în timp ce nici PNȚ, nici alte partide democratice, nu 
primesc mandat să revină la vechiul constituţionalism. Opinia 
publică se manifestă decis contra situaţiei existente, dar nu se 
manifestă pentru o alternativă clară la aceasta. S-a spus adesea că 
alegerile din 1937 indică maturizarea electoratului românesc care, 
în sfîrşit, renunță să mai voteze cu guvernul, indiferent care ar fi 
fost acesta, şi votează contra lui. Dar aceasta este de fapt numai o 
semi-maturizare: electoratul se desparte de o veche mentalitate 
clientelară, dar nu realizează încă o opțiune politică proprie.29 

Carol numește ca formatori, în stilul său caracteristic, nu 
persoane din primele trei partide, ci pe Octavian Goga şi A.C. Cuza, 
liderii celui de-al patrulea partid.30 Goga trebuie deci să orga- 
nizeze noi alegeri. Ministru de Interne devine Armand Călinescu, 
acum un partizan decis al regelui, iar ministru al Apărării 
generalul Ion Antonescu, adversar al lui Carol mai înainte, acum 
de asemeni proaspăt partizan al regelui. Se spune chiar că Armand 
Călinescu i-ar fi cerut deschis regelui, este drept mai tîrziu, să ia 
personal puterea sub cuvînt că „Ţara este bolnavă, Majestate.'3] 
Guvernul Goga, deși formal încă un guvern sprijinit de partide, 
face în fapt un nou pas către desființarea lor. 

Ultimul partid care cedează „virusului“ regal este cel social-de- 
mocrat care se desface și el în carlişti și anticarlişti. Primii, Ion 
Flueraș, vechiul aliat al lui Maniu pe Cîmpia Libertăţii din Blaj, și 
B. Ehrenfeld (PSD-F), sînt excluși din partid pe motive de carlism 
de către comitetul central al partidului, situat de partea lui Titel 
Petrescu (PSD-P), dar sînt repuși în drepturi de comitetul executiv 
al acestuia. În cele din urmă PSD hotărește să-i păstreze în partid 
pe carlişti, dar să nu participe la guvernare; scindarea este evitată, 
dar ambiguitatea rămîne.32 

Al treilea, şi ultimul, sistem de partide democrat 


Sistemul partidelor descris mai sus prin existenţa celor două 
blocuri, carlist şi anticarlist, se schimbă prin guvernul Goga din 
nou. Acest guvern racolează carlişti din ambele tabere — Armand 
Călinescu şi Mihai Ralea (PNȚ), Tătărescu liberal, D.R. loaniţescu 
(Frontul Românesc) etc. —, dar mai mult sau mai puţin à titre 
personnel: partidele cad deja în afara sistemului de putere. Noul 
sistem politic postelectoral se caracterizează printr-o convergență 
la vîrf, în executiv, a celor două blocuri de partide rivale, totodată 
coloane de sprijin — paralele — ale sistemului, dar o convergenţă 
realizată fără şi în afara mandatului blocurilor respective. 


Opoziţie anticarlistă Guvern carlist 
Membri ai partidelor 


PNL-B 
PNL-Gh 
PNŢ-M 


PSD-P 
Com 


Legiune 


Schema nr. 3 


Vom vedea că ultima fază a evoluţiei sistemului va fi, în 
februarie 1938, „tăierea“ coloanelor şi „autonomizarea“ vîrfului 
executiv comun, întreruperea legăturilor lor, fie și formale, cu 
sursele de partid originare. Dar, păstrînd metafora arhitectonică, 
„tăierea“ coloanelor de susţinere va însemna și prăbușirea finală a 
sistemului, rămas, arhitectonic şi politic, încă vreo doi ani, plutind 
în vid, în afara vieţii politice. Carol, cu alte cuvinte, purcede la 
înlocuirea sistemului constituțional cu unul neconstituțional, de 
sporire a puterii regelui în dauna partidelor şi a parlamentului, dar 
fără a le desființa formal, şi aceasta în ciuda faptului că electoratul 
nu-i dăduse mandat în acest sens.33 


1H 


Sfirșitul democraţiei 


Constituirea executivului în afara celor două blocuri de partide 
provoacă o vie reacţie în sînul lor. „Sistemul“ reacţionează în 
sensul fuziunii interne a celor două blocuri şi a eliminării factorilor 
potenţial disturbanți. Democraţii se dezmeticesc şi strîng, în fine, 
rîndurile. Maniu se desparte de Garda de Fier, iar liberalii lui 
Gheorghe Brătianu se reîntorc, în ianuarie 1938, în „familia“ 
liberală condusă de Dinu Brătianu.. În timp ce campania electorală 
devine pe zi ce trece mai violentă, Goga se întîlneşte în secret cu 
Codreanu la începutul lui februarie şi-l convinge să-i sprijine 
partidul în alegeri. Carol prinde însă de veste și decide să o ia 
înainte „conspiratorilor“. În aceeaşi zi de 9 februarie Tătărescu, 
Călinescu și mareșalul Urdăreanu pun la punct detaliile loviturii de 
stat. A doua zi, Goga sosește la Carol, în audiența obișnuită, fără 
să bănuiască nimic. O inedită tristă comedie se joacă în acea 
dimineaţă la Palat Ambii intrigaseră în același timp pe la spate, 
unul contra celuilalt, dar, din nou, cel mai bun actor se dovedeşte 
a fi Carol: după ce discută chestiuni curente de guvernare, el îi 
comunică lui Goga, rece, că a hotărît să ia puterea în propriile lui 
miini. Goga pleacă furios3%. Va refuza apoi să-l mai vadă pe Carol, 
dar va muri curînd după aceea. În noaptea din 10/11 februarie noul 
guvern depune jurământul, a doua zi se hotărăşte pregătirea unei 
noi Constituţii și pe 20 februarie aceasta este promulgată. Carol nu 
pierde timpul: dictatura regală este instituită în mai puțin de o 
săptămînă fără nici un act de opoziție! Democraţia română 
interbelică ia sfîrşit aproape pe nesimţite. Sistemul de mai sus pur 
şi simplu se evaporează: partidele sînt interzise, ori se autodizolvă 
(Legiunea), rămînînd în locul celor două coloane doar... guvernul 
carlist, „sprijinit“ de un partid carlist fantomă, format din 
oportuniştii tuturor celorlalte foste partide. 

Între 1930-1933 a avut deci loc războiul lui Carol cu ţărănişti: 
unul cîte unul aceștia sînt câştigaţi de partea lui, neutralizați sau 
izolaţi. În anii 1933-1937 au fost aruncați liberalii în mașina de 
tocat regală. Stînga, oricum, nu conta. Rămînea dreapta: şi aceste 
partide sînt jucate de rege unul contra altuia, ori duse cu zăhărelul. 
Nici dreapta nu a reuşit să se unească pentru a se opune in corpore 
regelui. 

A fost atunci Carol un demon venit pe lumea aceasta pentru a 
distruge Împărăția Binelui? Nu, democraţia parlamentară română 

nu s-a prăbușit doar din cauza subminării ei de către rege, ori de 
extrema dreaptă, ci și, din păcate, datorită miopiei politice a 
partidelor democratice înseși. Acestea au știut să construiască şi să 
apere democraţia şi, într-un fel, prosperitatea, de-a lungul crizei 
dintre 1929 şi 1933, dar nu s-au priceput să se apere de intrigi și 
atacuri din afară, care pur şi simplu ignorau orice reguli ale 
jocului şi încercau sa ia cu asalt puterea, fără a menaja nici 
instituțiile, nici oamenii. Liberalii, țărăniștii, partidele mici de 
stînga și partidele mici de centru-dreapta știau ce tactică să între- 
buinţeze pentru a lua puterea în cadrul sistemului, dar ele n-au fost 
în stare să elaboreze o strategie pentru a apăra sistemul însuși 
împotriva atacurilor totalitariste. Ele ştiau, ca și partidele surori din 
restul Europei de altfel, să profite de slăbiciunile sistemului, dar 
le-a lipsit capacitatea de-a apăra această slăbiciune ca atare. 

Chiar dacă acceptăm faptul că alegerile nu se desfăşurau în 
România corect, că erau totdeauna cazuri de corupție, intimidări şi 
abuz de putere, rămîne un fapt că democraţia parlamentară a 
funcționat ca atare pînă în 1938, mai mult decît toate țările din 
centrul şi estul Europei, cu excepţia Cehoslovaciei. Ascensiunii 
extremei drepte şi cinismului lui Carol nu li s-a opus însă o rezis- 
tență radicală, ci o rezistență maleabilă: „capul plecat sabia nu-l 
taie“, „apa trece, pietrele rămîn“, accepți orice ca partid ca să 
salvezi ţara. Ciudat: dictatura regală n-a fost impusă din afară, ci 
realizată printr-o lovitură de stat de către exact acea instanță care 
trebuia să apere țara și legea de asemenea lovituri: regele. Carol 
s-a priceput de minune să facă uz de paradoxul democrației: nu 
poți să te revolți, ca democrat, împotriva regelui pentru a apăra 
democraţia, deoarece un rege constituţional face parte din această 
democraţie și este apărat contra violenţei de Constituţie. România 
ar fi putut poate fi salvată de către o coaliție cuprinzătoare, 
realizată la timp, a marilor partide democratice. Crescute însă în 
tradiția sistemului bipartizan, recuperat aşa de trudnic în 1928, 
liberalii şi țarăniștii n-au fost în stare, în anii care au urmat, să o 
rupă cu acest sistem și să colaboreze unii cu alţii. Ei au înţeles 
această necesitate abia în 1938 şi nu este întîmplător, cred, faptul 
că exact în acel moment s-a năpustit Carol să ia puterea: exact de 
această colaborare se temea Carol, probabil, cel mai mult pe lume. 
Pe de altă parte, tot atunci dreapta legionară şi cea nelegionară 
(Goga) erau pe cale să se înţeleagă. Din sfărîmăturile celor două 
blocuri existente înainte de alegerile din 1937 păreau să se nască 
două alternative la puterea regală: o coaliție democratică de centru 
şi o coaliție de dreapta. Carol a luat puterea exact atunci cînd a 


113 


înțeles că nu mai poate controla tot acest joc de puteri şi contra- 
puteri, aşa cum făcuse pînă atunci. Forţele manipulate de el păreau 
deodată să se coalizeze peste capul lui, şi contra lui Cîştiga atunci 
cine reacționa mai rapid. În acest meci de tip western „cine trage 
primul?“ pierd şi democraţii și dreapta şi cîștigă regele. 


NOTE 


1. Valentin Hossu-Longin, Monarhia românească, Ed. Litera, 1994, 
pp. 84-85. 

2. „Încoronarea trebuia să fie un act naţional. Partidul Naţional 
aceasta a cerut: constituirea unui Guvern Naţional pentru Încoronare. În 
loc de aceasta se așezase un guvern de partid, prin acel odios furt de 
urne care revoltase Națiunea În această împrejurare, Ea nu mai era 
invitată la Încoronare ca Națiune Liberă ci ca sclavă. Transilvania și 
Banatul n-au subscris atunci la această sclavie. [...] Regele s-a încoronat 
atunci şi fără participarea Națiunii, dar neparticiparea a avut un mare 
merit, n-a legalizat dictatura“, declară Maniu în anexa la Memorandul 
din 15 decembrie 1938 către Carol al II-lea, citat şi în articolul meu 
precedent (uliu Maniu în fața istoriei, Bucureşti, 1993. p. 324). 

3. Aceste tensiuni de la încoronare ar fi fost generate, după 
A. Iordache, numai „de vanităţi şi chiar trufie, depăşind limitele 
orgoliului firesc existenţei oricărei personalităţi“ (Jon I.C. Brătianu, 
București, 1994, p. 500). 

4. Atunci junimiștii au refuzat să participe fără conservatori; vezi 
C. Gane, P.P. Carp și locul său în istoria politică a ţării, Editura ziarului 
Adevărul, 1937, vol. I, pp. 244-247. 

5. Liga se constituie pe 3 aprilie 1918, la Iaşi, printr-un act semnat 
de Averescu, Argetoianu, Matei Cantacuzino, Duiliu Zamfirescu, 
A.C. Cuza, P.P. Negulescu și mulţi alții. Actul cere o „aplicare nefăţar- 
nică“ a Constituţiei și, în primul rînd, a articolului 31 care proclamă 
principiul că „toate puterile Statului emană de la Națiune“, reforma 
agrară şi electorală, reprezentarea minorităţilor etc. Apelul către „Toți 
românii“ al generalului Averescu, din 2 aprilie, explică principiul cam 
obscur de mai sus atacînd pe cei care, din „mandatari“ ai poporului, au 
devenit „stăpînitorii“ lui, noii fanarioți, pe scurt, politicianismul, care 
promovează interesul personal, şi cere: „indreptare ! Deşi răul este adînc 
înrădăcinat. totuși am credința că încă îndreptarea dorită se mai poate 
obține fără zguduire, fără zbuciumări, pe căile consimţite de puterea 
legilor“ (vezi „Anexele“ din Constantin Argetoianu, Memorii, Pentru cei 
de miine. Amintiri din vremea celor de ieri, Humanitas, 1991-1996, 
vol. 5, pp. 300 și 305). 

6. Partidul Ţărănesc se constituie pe 18 decembrie 1918 spre a 
eprezenta, după procesul verbal, „țărănimea organizată politicește“ care 
olicită „colaborarea cu muncitorimea oraşelor și cheamă la conducere 
x intelectualii neînregimentaţi în vechile partide oligarhice“. PŢ vrea 
ă-i ferească şi de „bolşevism“ și de „partidele boierești“, prin „curățirea 
noravurilor rele adînc înrădăcinate în partidele politice“, reforma agrară 
i electorală, dar şi reforme administrative care să asigure „autonomia 
'omunei rurale“, descentralizare etc. (Jon Mihalache în fața istoriei, 
3ucureşti, Gîndirea românească. 1993, pp. 132-133). 

7. Memorii, vol 5, pp. 76-78; vol. 6, pp. 27, 46-47. Argetoianu de- 
lînge aici exact legalismul generalului, interpretat ca slăbiciune de 
'aracter şi lipsă de curaj, în timp ce el îl vedea ca pe un Mussolini, sau 
in Hitler, românesc! Teribile vorbe, care, citite astăzi, nu pot fi reduse la 
cinismul“ proverbial al lui Argetoianu, ci ne arată cît de mică este 
listanța dintre conservatorism şi fascism latent. Poate tocmai „slăbi- 
iunea“ lui Averescu a ferit România de soarta pe care un alt general, 
Antonescu, i-o hărăzea exact douăzeci de ani mai tîrziu ! 

8. Deşi experimentul nu era lipsit de sens — se putea guverna cu 
icelaşi parlament şi încerca cam aceleaşi reforme cu aproape aceeaşi 
'chipă. condusă, în plus, de o personalitate de talie europeană cum era 
fake Ionescu —, eşecul lui este provocat cu bună știință de o adevărată 
:abală a lui Argetoianu (Memorii, vol. 6, pp. 277-297), iritat de faptul că 
uvernul lui şi al lui Averescu fusese debarcat, cît şi de rezervele 
saționalilor și manipulaţiile din culise ale liberalilor, dornici să revină ei 
nșiși la putere. 

9. Florin Constantiniu, O istorie sinceră a poporului român, Univers 
înciclopedic, 1997, p. 335. Cartea extrem de vulgar scrisă, Pasiuni și 
xime regale. Viaţa aventuroasă a regelui Carol al II-lea și crimele sale, 
le Joana Damaskin. Târgoviște, Editura Junimea română. 1998, pp. 2-34, 
»Ovestește pe larg cancanuri din viaţa reginei Mania 

10. „Cîţiva soldați mi-au adus vestea că a căzut, mi-l şi arătară pe 
“împ, dar nu l-am putut ridica ...** (Ion Mihalache, Ce politică să facem, 
3ucurești, Litera, 1995, fragment din jurnalul de front, anexa 9). Era pe 
»0 noiembrie 1916. Două luni mai înainte Dumitru mai fusese rănit o 

iar seara peronul a fost lăsat, altfel decît de obicei, în obscuritate. Carol 

momentul atentatului, Codreanu, se spune, s-ar fi refugiat la o doamnă 
Cernăianu, verișoară a doamnei Lupescu (Z. Ornea, Anii treizeci. 

33. Al.Gh. Savu vede în acest gest „dovada remarcabilului simţ 
politic“ al lui Carol şi dorinţa lui de-a afirma din nou „primatul exe- 
cutivului asupra legislativului. a monarhiei asupra naţiunii“ (op. cit., 
pp. 126-127). Judecat strict tehnic, ca mişcare de poker politic, gestul 
este îndrăzneţ şi abil. Eu prefer să judec aici, ca în tot articolul, evoluţiile 
acelor ani din punct de vedere al democraţiei românești, fără a cădea 

pregăti o dictatură regală. 

34. ALGh. Savu, op. cit., p. 150. 


III. UN EROU RATAT: CAROL AL II-LEA 


1. REGIMURILE AUTORITARE 


Pe 10/11 februarie 1938 se termină democraţia parlamentară 
în România şi începe epoca dictaturilor. Diferite între ele, acestea 
au, totuși, următoarele puncte comune: desființarea echilibrului 
„Celor trei puteri“ şi, mai ales, a controlului legislativului asupra 
executivului, terminarea de facto, dacă nu şi de jure, a pluralismu- 
lui și apariţia în locul acestuia a partidului unic, conducerea 
globală a statului de către un „om forte“ ca singur lider politic, 
conservarea proprietăţii particulare şi a economiei de tip capitalist, 
subordonarea societății civile statului și abrogarea drepturilor 
omului. Dacă prin aceste puncte comune cele trei regimuri dintre 
10/11 februarie 1938 şi 23 august 1944 se opun, pe de-o parte, 
democraţiei de dinainte și de după, ele se opun, pe de altă parte, și 
regimului comunist de după 30 decembrie 1947, ca tot atîtea re- 
gimuri autoritare, în raport cu ceea ce putem numi, pentru perioa- 
da 1 ianuarie 1948-22 decembrie 1989, totalitarismul românesc. 
Aş diferenţia deci între dictatura „autoritară“, care desființează 
democraţia pentru a lovi în anumite grupuri sociale (deşi nu, sau 
foarte puţin, în celelalte), și dictatura „totalitară“ care, tot în 
absența democraţiei, loveşte în întreaga societate, fără discri- 
minare. Carol și Antonescu au fost autoritari, Dej și Ceaușescu, 
totalitari. Mai mult: răscoala legionarilor din 1940 a fost o încer- 
care de-a instaura o dictatura totalitară, pe care Antonescu a 
zdrobit-o, readucînd dictatura lui în limitele autoritarismului. Carol 
şi-a îndreptat represiunea contra legionarilor, și Antonescu, O 
vreme, împotriva evreilor, dar nici unul, nici celălalt nu a lovit 
restul societăţii, deși amîndoi i-au împiedicat dezvoltarea liberă, 
garantată de regimul democrat. Legionarii au asasinat însă ne- 
discriminat evrei şi români democrați, adversari reali și adversari 

potenţiali, și ar fi trecut. probabil, la o generalizare a represiunii 
dacă ar fi rămas mai mult timp la putere. 


2. AUTORITARISMUL REGAL 


Noua Constituţie din 20 februarie 1938, consfințită printr-un 
plebiscit patru zile mai tîrziu (!), şi care o înlocuiește pe cea din 
1923, concentrează toată puterea în mîinile regelui; lui îi aparţin în 
fapt atît puterea legislativă — prin parlament —, cît și cea executi- 
vă — prin guvern —, deși miniștrii rămîn responsabili, și chiar 
puterea judecătorească, prin magistrați: hotăririle lor se iau „în 
numele regelui“. Guvernul este numit de rege și este responsabil 
numai în faţa regelui. Parlamentul poate să dezbată legile, şi să le 
aprobe, dar regele are drept de veto și poate, la nevoie, guverna 
numai prin decrete (Curios, nu altfel va guverna Ceaușescu, cîteva 
decenii mai tîrziu.) Regele poate, în fine, semna tratate politice și 
militare; acestea nu mai necesită acordul parlamentului. Dreptul de 
vot este limitat și cetăţenii sînt împărțiți în trei categorii, după 
modelul italian al corporațiilor: agricultură şi muncă manuală, 
industrie și comerţ, muncă intelectuală. Își face apariţia şi eco- 
nomia planificată, prin crearea unui Consiliu Superior Economic 
care pune la punct planuri centrale de investiţii, dezvoltare şi 
distribuție. Partidele politice sînt scoase în afara legii. În locul lor 
este înființat, în decembrie 1938. Frontul Renașterii Naţionale, sub 
conducerea regelui (din iunie 1940 el se va numi Partidul Naţiu- 
nii). Parlamentul și partidele politice care, înainte de 1938, consti- 
tuiau contraponderea regelui. nu mai au acum nimic de spus, în 
afară de-a se solidariza, umil, cu regele. La început, Carol instituie 
mai curînd o monarhie absolută decît o dictatură propriu-zisă, 
deoarece guvernează mai mult pe baza unui consens, ce-i drept 
forțat, decît a represiunii. Frontul Renașterii Naţionale este mai 
mult un Spaţiu ceremonial decît un instrument al puterii şi nu 
dispune de nici un aparat ideologic. Interzicerea vechilor partide 
lovește numai activitățile lor publice, în timp ce discuţiile parti- 
culare, și chiar remarcile critice în parlament. sau în presă. sînt 
tolerate. Nici un lider politic, ori susținător al acestora, nu este de 
altfel arestat, cu excepția — masivă — a Gărzii. Fracțiunile carliste 
ale partidelor tradiționale sprijină, desigur, noul regim. ca şi 

partidul german şi cel maghiar. „Frontul Românesc“ al lui Vaida 
îşi încetează însă activitatea, iar mișcarea legionară „Totul pentru 
Țară“ se autodizolvă. Liberalii și țărăniștii resping fățiș dictatura 
regală, se apropie simţitor unii de alții și încep să colaboreze 
direct, dar nu reușesc să pună la punct o rezistență propriu-zisă. În 
rest, eroziunea acestor partide în avantajul „carliştilor“ continuă; 
fără să atingă nucleul dur al PNL, din jurul lui Dinu Brătianu, sau 
al PNȚ din jurul lui Maniu, ea micșorează simţitor restul fiecărui 
partid. š 


Partide tradiționale 


rontul Renaşterii Naționale 


Guverne carliste 


Schema nr. 4 


Viața politică se reorganizează circular. În centru tronează 
Carol (Rex, pentru intimi), înconjurat de diverse guverne carliste, 
formate din membri ai Frontului Renaşterii Naționale (mai tîrziu 
Partidul Națiunii), în care intraseră, cu titlu individual, foşti 
membri ai partidelor tradiționale, inclusiv legionarii (Horia Sima 
colaborează și el, la un moment dat, cu Carol). Aceste partide nu 
mai există oficial, deşi ele nu sînt distruse în fapt (cu excepția 
legionarilor). Nu e astfel lipsit de interes să amintim că sistemul 
democratic al partidelor urmează, grafic, o evoluție caracteristică: 
de la puzderia de noi partide de după război, el se articulează 
liniar, de la stînga la dreapta (schema nr. 1), apoi coagulează în 
două blocuri. carlist şi anticarlist (schema nr. 2) şi, finalmente. se 
constituie într-un guvern de concentrație și în opoziție generală 
(schema nr. 3) (vezi capitolul precedent). Concentrarea sistemului 
merge deci paralel cu limitarea democraţiei. Acum, în schema de 

mai Sus, sistemul politic autoritar a pierdut orice organizare în 
unități independente, ele existînd numai în măsura în care 
gravitează în jurul, şi sub controlul, regelui 


Deși dictatura lui Carol nu are o bază proprie de putere în 
societate, ci se sprijină doar pe organele statului, partidele tradi- 
ționale, ca și Garda, i se supun imediat. Știind că represiunea îl va 
lovi pe el în primul rînd, Codreanu îşi dizolvă partidul şi recoman- 
dă apăsat membrilor lui să se abțină de la orice provocare. 

El însuși scrie însă o imprudentă scrisoare lui Iorga, critică, 
dar nu injurioasă, folosită totuși ca pretext pentru a-l aresta. Așa 
încep confruntările dintre Gardă şi Stat, care vor însîngera anii 
1938-1940 cu oribile crime de ambele părți, cum România nu 
cunoscuse vreodată în istorie (vezi despre legionarism articolul 
separat din acest volum; în articolul de față mă voi referi de aceea 
doar marginal la acest fenomen). 


Pe plan internaţional, Carol încearcă să continue alianţa tra- 
dițională cu Franţa şi Anglia, ca și cu țările Micii Înţelegeri şi ale 
pactului balcanic. În martie 1938 România şi Iugoslavia aver- 
tizează Ungaria că vor sprijini Cehoslovacia în caz de atac ma- 
ghiar, iar România permite Uniunii Sovietice să facă uz de tranzit 
prin România pentru trupe la sol și pentru aviaţie în drum spre 
Cehoslovacia, dar sovieticii nu intră în acțiune. Pe 30 septembrie 
1938 Cehoslovacia este sacrificată la Miinchen şi de puterile 
occidentale în speranța unei îmblînziri a lui Hitler. În consecință, 
perspectivele României se înrăuțăţesc. Carol poartă de aceea 
tratative în noiembrie 1938 la Londra şi la Paris, unde nu obține 
însă nici o garanţie, nici politică, nici militară. Încearcă atunci, 
cam brusc pentru a putea fi eficient, o apropiere de Germania și-l 
vizitează pe Hitler la Berghof, pe 24 noiembrie 1938. Vizita 
regelui fusese precedată, pe 6 noiembrie, de cea a lui Gheorghe 
Brătianu și pe 17 noiembrie de întîlnirea lui Argetoianu cu Göring. 
Acesta i-a comunicat că Germania era gata să asigure României 
granițele actuale, în schimbul unei declaraţii de prietenie şi a unei 
convenţii economice.! O săptămînă mai tîrziu Hitler îi repetă lui 
Carol aceste propuneri, dar pe un ton ultimativ2, cerîndu-i. după 
I. Mocsonyi-Styrcea, aducerea Gărzii de Fier la putere, denunțarea 
altor tratate şi retragerea din Societatea Naţiunilor, deci o alianță 
în toată legea; în caz contrar, România va fi anihilată.3 Curios. 
nimic dintre acestea nu este menţionat de Andreas Hillgruber, care 
a studiat arhivele germane, discuţia avînd loc numai despre 
relaţiile economice şi despre un conflict posibil al României cu 

Ungaria. Aici Hitler a declarat că nu se va amesteca în conflict, iar 
Ribbentrop. în însemnările sale, a precizat că „ideea fundamentală 
a politicii noastre în momentul de față trebuie să fie de-a ține în 
şah atît Ungaria cît şi România, pentru a le folosi, în funcţie de 
evoluţia situaţiei, în interesul german“. Avînd în vedere discuţia 
prietenească dintre Göring şi Argetoianu, mi se pare puţin probabil 
ca Hitler să adopte, o săptămînă mai tîrziu, o atitudine exact 
opusă; mai probabil este deci ca versiunea lui Hillgruber să fie mai 
aproape de adevăr. Oricum, Carol rezistă acestor sugestii, ori 
presiuni, și cere tratative economice mai detaliate, iar o dată ajuns 
la Bucureşti, dacă nu chiar de pe drum, ordonă asasinarea lui 
Codreanu. Faptul provoacă furia lui Hitler, returnarea decoraţiilor 
române primite şi rechemarea ambasadorului Fabricius de la Bucu- 
rești. Pentru a atenua tensiunea, Carol îl include în guvern pe 
filo-germanul I. Gigurtu în februarie 1939 și semnează, pe 23 mar- 
tie 1939, tratatul economic cu Germania. Pe de altă parte, îl 
numeşte pe filo-englezul Grigore Gafencu ministru de Externe, pe 
Armand Călinescu vice prim-ministru și-l trimite pe Tătărescu 
ambasador la Paris. Aceste ultime măsuri contrazic deci tendința 
de apropiere de Germania, anunțată de primele iniţiative. Carol 
încearcă să cîştige timp și practică tradiționala politică românească 
de balans între marile puteri, fără să înțeleagă că ambele strategii 
erau în acel moment deja perdante. În martie Hitler atacă şi ocupă 
Cehia — în timp ce slovacii constituie un stat autonom. satelit al 
Germaniei —, călcînd astfel în picioare tratatul de la München. 
Ungaria anexează în același timp Ucraina subcarpatică. România 
mobilizează și trimite trupe la graniţa de vest şi de nord, dar nu 
poate face nimic altceva decît să-i ajute pe refugiații cehi; este clar 
că, în practică, Mica Înţelegere nu mai există şi că tot eşafodajul 
diplomatic din Europa centrală se prăbușește. În numai cîteva zile 
evenimentele se precipită şi pentru România. Pe 15 martie 
germanii intră în Praga, pe 18 martie Viorel Tilea, ambasador la 
Londra anunță primirea unui ultimatum german la Bucureşti, fapt 
dezminţit apoi de guvernul români, dar pe 22 martie Wohlthat, 
şeful delegaţiei economice germane la Bucureşti impune, 
într-adevăr ultimativ, semnarea acordului dintre cele două țări în 
ziua următoare, fapt prin care economia României intră evident în 
sfera de influență germană: Germania preia mari cote-părți din 
industria petroliferă, mine, bănci şi agricultură, în timp ce 
România beneficiază de sprijin german, pentru a-și extinde indus- 
tria de armament şi rețeaua de drumuri. 

3. EUROPA DUPĂ „SUMMITUL“ 
GERMANO-SOVIETIC 


După zarva din jurul declaraţiei lui Tilea, Anglia și Franţa 
oferă României, în martie 1939, un pact de asistență mutuală, pe 
care aceasta îl refuză, ca să nu-l irite pe Hitler! În locul semnării 
pactului, Anglia şi Franţa declară pe 13 aprilie 1939, la sugestia 
românilor, că vor ajuta România dacă ea va fi atacată. In mai 1939 
Gafencu explică la Berlin că România va strînge colaborarea eco- 
nomică cu Germania, dar că ea nu doreşte să renunţe la alianțele 
cu Franţa şi Anglia. Pe 1 septembrie Germania invadează Polonia, 
iar Uniunea Sovietică o urmează pe 17 septembrie. Pe 6 septem- 
brie România își anunţă neutralitatea în război, decizie aprobată de 
Consiliul de Coroană a doua zi, exact ca şi la începutul primului 
război mondial. 100 000 de refugiaţi polonezi (şi rezervele de aur 
ale Poloniei) primesc ca urmare drept de trecere prin România, 
precum cehii mai înainte. Pe 21 septembrie este asasinat Armand 
Călinescu, ceea ce duce la executare de legionari, ca represalii, la 
sfîrşitul lui septembrie 1939. După scurtele guverne Argeşanu și 
Argetoianu, urmează pe 24 noiembrie un nou guvern Tătărescu, 
constituit din aceleaşi grupuri carliste din mai toate partidele. 
Planul lui Tătărescu de „reconciliere“ sună cel puţin nerealist, dar 
în martie 1940 cîteva sute de legionari sînt eliberaţi din închisoare, 
iar Horia Sima, mediocrul succesor al lui Codreanu, se reîntoarce 
din Germania, unde fugise în timpul represiunii legionarilor și este 
numit secretar de stat în iunie. Pe 23 ianuarie 1940 este aleasă o 
nouă conducere a Frontului Renașterii Naţionale cu Vaida-Voevod 
preşedinte, Tătărescu vice-președinte și secretar general istoricul 
C.C. Giurescu. Carol lansează un apel la reconciliere naţională, în 
timp ce PNL/PNŢ încearcă formarea unui bloc al opoziţiei, care să 
constituie o forţă alternativă la regimul carlist, în cazul prăbuşirii 
lui. Ca rezultat, noi disensiuni apar în ambele partide: are loc 
racolarea lui Mihalache (va deveni ..consilier regal“), a doctorului 
Nicolae Lupu ca şi, pe neașteptate, a lui Virgil Madgearu, în timp 
ce ardelenii, în frunte cu Maniu și Boilă, păstrează distanță. Dintre 
liberali unii trec de partea regelui, în timp ce Gheorghe Brătianu şi 
grupul lui Dinu Brătianu se pronunță în continuare contra 
colaborării cu Carol. 

In aprilie 1940 Germania cucereşte Danemarca și Norvegia, în 
mai Olanda și Belgia. Pe 28 mai guvernul român propune relații 

mai apropiate cu Germania; ca urmare Gafencu este înlocuit ca 
ministru de Externe, pe 1 iunie, cu Gigurtu. A doua zi răspunsul 
german este deodată mult mai dur: apropierea este acum 
condiționată de revizuirea granițelor cu vecinii țării. Cam în acelaşi 
timp este atacată Franţa și aceasta capitulează pe 22 iunie 1940. O 
nouă notă a guvernului român, de pe 20 iunie, „promiţind“ discuţii 
cu Uniunea Sovietică (?), rămîne fără răspuns german, dar pri- 
meşte, la mai puţin de o săptămînă, răspuns sovietic: ultimatumul 
de pe 26 iunie prin care se cere retrocedarea Basarabiei şi a 
Bucovinei. 


4. BALANSUL POLITIC AL LUI CAROL AL II-LEA 


Ajunşi aici se cuvine a face o pauză pentru a evalua politica 
lui Carol. Este evident că el a încercat, foarte mult timp, să men- 
țină România în sfera alianțelor pro-occidentale și că a preluat, în 
acest scop, tactica anglo-franceză de appeasement a Germaniei 
prin concesii limitate. Dacă aceasta părea să mai aibă o șansă în 
timpul acordului de la Miinchen, în septembrie 1938, întrevederea 
cu premierii Angliei şi Franţei și cu Hitler, în noiembrie 1938, ca 
şi călcarea respectivului acord de Hitler însuşi şase luni mai tîrziu, 
în martie 1939, fără ca aliaţii să poată schița cel mai mic gest de 
răspuns, ar fi trebuit să-i indice cu claritatate regelui român care 
este balanța militară reală din Europa și care putea fi soarta 
viitoare a României. Carol nu a înţeles, din păcate, această lecţie, 
şi pe cît se pare nici oamenii politici care-l înconjurau. Aceeași 
ridicolă și nefastă balansare între aliaţi și Axă continuă încă un an 
şi jumătate, între martie 1939 şi iunie-august 1940, cînd România 
retrocedează nu numai Basarabia şi Bucovina, dar și jumătate din 
Ardeal şi o parte a Dobrogei. În tot acest timp Carol pierde com- 
plet iniţiativa, iar deciziile lui devin din ce în ce mai incoerente. 
Numirile contradictorii de miniştri, ba pro-occidentali, ba pro-ger- 
mani, promovarea lui Gigurtu — un om de afaceri lipsit de greutate 
politică — ca ministru de Externe și pe 6 iulie 1940 şi ca prim-mi- 
niStru, ori înjghebarea la repezeală a unui „partid unic și totalitar“, 
Partidul Națiunii, sub conducerea regelui, exact în aceeaşi zi cu 
capitularea Franţei, pe 22 iunie 1940, nu puteau convinge pe 
nimeni de nimic şi dovedeau doar, tuturor, că la București domnea 

panica: Într-o perioadă în care Hitler ocupa țări una după alta, el 
nu mai aștepta declaraţii de intenţii, respectiv măsuri cosmetice în 
acest sens, ci o alianță politică şi militară categorică. Dimpotrivă, 
în 1938, înainte sau chiar după Miinchen, asemenea declaraţii ar fi 
putut avea un oarecare efect, măcar temporar. Indecizia, veșnica 
amînare a unei decizii politice clare, de către Carol, au dus la 
pierderea unei bune şanse pentru România, în noiembrie 1938, 
de-a obţine garantarea granițelor de către Germania, ceea ce putea 
fi atunci „mai ieftin plătit“ decît în 1940: numai printr-un tratat 
economic, nu și prin pierderi teritoriale. Poate că tonul lui Hitler la 
Berghof a fost brutal, așa cum îi era şi firea, dar mesajul a fost 
Clar. Amînările nu au dus la îndulcirea tonului, ci la înăsprirea 
mesajului: pe 2 iunie 1940 se cere teritoriu, deşi România semnase 
tratatul economic cu mai mult de un an în urmă, pe 23 martie 
1939 (tot sub presiune germană). Dacă, dimpotrivă, Carol s-ar fi 
apropiat de Germania în modul limitat propus de Hitler, între 
noiembrie 1938 şi martie 1939, cînd este oricum obligat să o facă 
din punct de vedere economic, este foarte probabil că el ar fi putut 
preveni pierderile teritoriale din 1940. 

Se poate spune, desigur, că o politică pro-Axă nu era dorită 
atunci nici de Carol, nici de o mare parte a lumii politice româ- 
neşti, inclusiv de guvern, cu excepţia lui Gigurtu. Dar nici din 
acest punct de vedere regele nu a acţionat cu consecvență. Prin 
concesiile făcute lui Hitler, mai ales economice, el a ieșit de fapt 
din rîndul aliaţilor anglo-francezi, deşi se scuza mereu în faţa lor şi 
pretindea că le rămîne fidel. Mai mult chiar, el a refuzat în martie 
1939, din teama de Germania, pactul de asistență mutuală propus 
de Anglia şi Franţa. Dacă ar fi făcut-o, România ar fi avut probabil 
soarta Poloniei: ar fi fost ocupată, și împărțită de germani și de 
ruși, dar ar fi rămas, pe termen lung, o aliată necondiționată a 
Occidentului, respectată de acesta ca atare. Or, să nu uităm că 
anglo-francezii au început războiul mondial pentru Polonia și că 
această ţară a rămas o preferată a Occidentului, în ciuda vicisitu- 
dinilor ei sub comunism, pînă acum, la primirea în NATO. Este 
desigur greu, chiar infantil, să decidem post-festum care politică ar 
fi fost mai bună pentru România între 1938-1940, dar putem totuși 
stabili că aceea dusă de Carol şi guvernele lui nu a fost bună 
Carol a ales politica minimei rezistențe, preferînd răul cel mai 
mic — pierdere treptată a suveranităţii şi cedare teritorială —, răului 
cel mare: încetarea existenţei ca stat a României (vezi din acest 
punct de vedere „excursul“ din capitolul următor). Ceea ce a fost o 
politică, teoretic, rațională, dar o politică evident perdantă, chiar la 

nivelul informaţiilor pe care el le avea atunci (Carol nu putea 
cunoaşte clauza secretă din tratatul Ribbentrop-Molotov din 1939, 
dar vedea bine comportamentul concret al marilor puteri). Mai tre- 
buie spus, de asemenea, că deși Carol încearcă în politica interna- 
țională să nu piardă contactul cu occidentalii, el abandonează în 
politica internă orice urmă din democraţia occidentală, încă exis- 
tentă după 10/11 februarie 1938, ca să nu mai vorbim de legile 
antidemocratice de dinainte, luate de guvernul Goga, precum cele 
(antisemite) de:românizare a presei din ianuarie 1938. În vara lui 
1939 are loc un simulacru de alegeri parlamentare. Liberalii şi ță- 
răniștii încearcă din noa, fără succes, pe 16 mai, crearea unei opo- 
ziții unite. Multe personalități democrate (printre alții Al. Rosetti, 
M. Sadoveanu şi G. Enescu) acceptă însă numirea lor ca membri 
ai senatului, de către Carol, deși era evident caracterul strict 
ceremonial al funcței lor. În Partidul Națiunii intră de altfel, în 
iunie 1940, nu numai mulţi legionari ci și liberali, dat fiind apelul 
la colaborare semnat, sub presiunea regelui, atît de Horia Sima cît 
şi de Dinu Brătianu! Numai țărăniștii își păstrează demnitatea, 
refuzînd orice colaborare cu Palatul, Mihalache demisionînd chiar 
din funcţia de consilier regal. În august 1940 Carol semnează de 
asemeni decrete-legi rasiale, privitoare la statutul evreilor în 
România şi la interzicerea căsătoriilor dintre evrei și români! Mă 
întreb cum va fi reacționat Elena Lupescu la aceste legi! Încă din 
august 1939, de altfel, la cîteva luni după încheierea tratatului 
economic cu Germania, fusese arestat industriașul evreu Max 
Auschnitt, iar alții obligați să parăsească țara (Blumenfeld, 
Braunstein), deși ei făceau parte din camarilla regală. Chiar și 
acești parteneri direcţi de afaceri sînt sacrificați de Carol. cu ace- 
lași cinism de altfel cu care el se debarasase de aproape toți 
politicienii care îl ajutaseră în 1930 la restauraţie (Mihail 
Manoilescu, Nae Ionescu etc). 


Ce mai rămăsese deci din România (propriu-zis) carlistă, în 
vara lui 1940? Paradoxul lui Carol este că el urmează aceeaşi 
politică tradițională internațională — neutralitate, echilibru între 
marile puteri — ca şi politicienii liberali ori ţărănişti pe care îi 
debarcase de la putere pe motive de „politicianism“. Din punctul 
de vedere a lui Hitler, se poate spune că acesta avea dreptate, în 
scrisoarea ultimativă pe care i-o trimite lui Carol pe 15 iulie 19490, 
cînd îi cere să renunţe la „manevrele tactice“, care-i puteau aduce 
mici avantaje de moment, dar duceau totuși „mai curînd sau mai 
tîrziu [...] la distrugerea României“ și-i cere, de asemeni, să treacă 

la alianţă fățişă cu Axa, printre altele „înţelegîndu-se“ cu Ungaria 
și Bulgaria în chestiunile teritoriale.” Întrebarea — la care este 
aproape imposibil de răspuns —, este în ce măsură aceste „manevre 
tactice“ de moment, adoptate de Carol la fel de automat ca şi de 
clasa politică românească în genere, au fost sau nu benefice 
României. Ele au salvat, este drept, statul român în două confi- 
guraţii: România Mare, între 1938-1940 şi un fel de „Românie 
mică extinsă“, în 1940; cea de la tratatul de la Berlin din 1878, 
plus o jumătate din Transilvania. Este foarte mult, dacă ne gîndim 
la faptul că în aceşti ani Polonia încetează să existe ca stat, că în 
locul Cehoslovaciei apar două state practic ocupate de germani, și 
că, din Iugoslavia, Croaţia devine un protectorat german şi Serbia 
este ocupată de Germania. Putem astfel spune că la începutul 
anului 1940 România era singurul stat nerevizionist rămas integral 
în ființă. Pe de altă parte, acest avantaj a fost formal și pe termen 
scurt: cîteva luni mai tîrziu România era ciuntită și devine apoi un 
aliat al Axei, la fel de total precum mai sus pomenitele state satelit 
ale Germaniei. lar pe termen lung, statele consecvent pro- 
occidentale, Polonia și Cehia, ori consecvent pro-germane, ca 
Ungaria, vor stîrni, cum am spus, mai mult interesul economic și 
politic, atît al Uniunii Sovietice (în Comecom) ca şi, actualmente, 
al Uniunii Europene și al NATO. 


5. CÎTEVA COMPLEXE ROMÂNEȘTI 


Ar fi interesant de urmărit efectele acestei tradiții brânco- 
venești în relaţiile internaţionale ale României din diverse perioade 
istorice. Mă întreb dacă balansarea între marile puteri și 
disponibilitatea de-a o „trăda“ pe cea perdantă în favoarea celei 
învingătoare — aşa am făcut și în primul şi în al doilea război 
mondial —, n-a dus întotdeauna la succese formale pe termen scurt 
— mereu salvarea (unui fragment al) statului —, şi la pierderi de 
substanță pe termen lung: minarea încrederii marilor puteri, a 
oricăreia dintre ele, în România, ca partener fiabil. Nu altfel s-au 
petrecut lucrurile la sfîrşitul celui de-al doilea război mondial, cînd 
nici opoziția PNŢ/PNL, nici guvernele sub regele Mihai, nu au 
reuşit să obțină Statutul de cobeligerant, România fiind tratată ca 

țară învinsă — la fel deci ca Ungaria, care a rămas fidelă Germaniei 
pînă în ultimul moment —, în ciuda trecerii ei de partea aliaţilor pe 
23 august 1944 și a marilor sacrificii de război ulterioare pe 
frontul vesticx Mai mult încă, insistenţele lui Maniu la Cairo în a 
obține garanţii occidentale contra Uniunii Sovietice şi condiţio- 
narea la nesfîrșit a armistițiului de acordarea acestor garanţii, au 
trezit în rîndul aliaţilor același tip de iritare precum insistenţele 
precedente ale lui Carol de-a obţine garanţii de la Hitler împotriva 
aspirațiilor Ungariei şi Bulgariei şi, pînă în 1940, şi ale Uniunii 
Sovietice//În ambele situaţii, atît Carol şi sfetnicii lui, cît și 
țarăniştii și liberalii, două grupuri deci extrem de diferite ale clasei 
politice româneşti, s-au încăpăţînat în aceeaşi nefastă speranță de a 
putea diviza în folos propriu aliaţii din momentul respectiv. 
(Modelul acestei strategii vine din perioada tratativelor din 1859; 
atunci ele au fost încununate de succes, dar Europa era, optzeci de 
ani mai tîrziu, complet diferită, lucru pierdut din vedere de politi- 
cienii români.) Nici carliştii, nici democraţii, şi nici Antonescu 
mai tîrziu, nu s-au întrebat de ce ar fi preferat Germania hitleristă 
un aliat incert (România) în locul celui sigur (Ungaria, Bulgaria), 
sau occidentalii, mai tîrziu, un aliat potenţial (România), în locul 
celui deja existent (Uniunea Sovietică)! Mă tem că trebuie să 
vedem aici — repet, în ciuda unui mic succes tactic de moment — a 
nu știu cîta „orbire politică“ pe care am mai constatat-o în 
cuprinsul acestei cărți. Antonescu, dimpotrivă, deși şi el a crezut 
că va putea băga zîzanie între Germania, Italia și Ungaria, a avut 
cel puțin meritul că a afirmat răspicat renunțarea la „manevrele 
tactice“ politicianiste, ca şi decizia de-a se situa loial de partea 
Germaniei, la victorie ca și la înfrîngere! (Vezi articolul următor 
din volum.) 


X Un trist corolar al incoerenţei sale politice este încercarea lui 
Carol de-a compensa lipsa de încredere a lui Hitler în România ca 
aliat militar, prin măsuri (cosmetice) de politică intemă care să 
transforme (în aparență) România într-un aliat ideologic al 
Germaniei. Frontul Renaşterii Naţionale și, mai ales, Partidul 
Națiunii trebuiau să-i facă pe Hitler și Mussolini să creadă că 
România avea un sistem social-politic aidoma țărilor lor;țaceeaşi 
funcţie trebuiau să aibă diversele decrete-legi ale lui Carol, 
menţionate mai sus. Procedînd în acest fel, Carol nu făcea însă 
altceva decît să aplice, într-un fel, măsurile pe care le-ar fi aplicat 
— mai radical, dar şi mai autentic — şi legionarii, dacă ar fi venit la 
putere. Or, Carol i-a reprimat tocmai pentru că-i considera o 


128 


„agentură a unor puteri străine“. El procedează, cu alte cuvinte, la 
fel ca alţi conducători ai României, inclusiv Ceauşescu, în faţa 
amenințărilor unei mari puteri: evită o ocupaţie străină, realizînd el 
însuşi măsurile pe care puterea străină le-ar fi luat dacă ocupa 
România. Un bizar servilism politic „pe după piersic“, în iluzia 
de-a salva „independenţa statului“ prin păstrarea puterii în miini 
proprii, ale autohtonilor ori ale clasei politice tradiționale, și 
sacrificarea, de către ei înșiși, a acelorași drepturi (democratice) 
pe care le-ar fi sacrificat şi ocupantul. Auro-ocupația, în iluzia că 
ea este mai puţin gravă decît ocupaţia străină statul mai presus 
decît democrația, jată o tradiţie politică românească pe care o 
regăsesc adesea în istorie, tot de la Brâncoveni încoace, trecînd 
prin fanarioți și prin reacția domnitorilor autohtoni la revoluţia din 
1848. Carol, „ocupîndu-și țara“ singur, pentru a împiedica ocu- 
parea ei de legionari şi de Hitler, creează modelul acestei atitudini 
pentru secolul XX, pentru Antonescu în timpul războiului („altfel 
vine Hitler peste noi“), Dej în faza anti-titoistă („altfel Stalin“) şi 
în 1956 („altfel Hruşciov“), ori Ceaușescu, care restalinizează 
România după 1971, în fața amenințărilor sovietice de după 
represiunea din Praga (vezi, din nou, și „excursul“ din articolul 
următor al volumului)! 


Tot acum se nasc alte variante moderne ale unor vechi com- 
plexe naţionale, care, și ele, vor culmina în comunism. Mai întîi, 
complexul consensului formal naţionay Carol instituie FRN şi apoi 
PN în locul, şi deasupra, partidelor existente, acuzate de corupție, 
politicianism și ineficienţă, în ideea că asemenea partide unice vor 
putea asigura un nou elan naţional acolo unde vechile partide erau 
epuizate. Curios este însă faptul că aceste noi partide nu oferă nici 
o platformă ideologică, ori managerială, recognoscibilă, ci doar 
fragmente din orice program de dreapta din anii treizeci. Ce anume 
trebuia să creeze atunci consensul? Harisma regală? Ea nu exista, 
Carol impunînd, unora, respect, dar nimănui dragoste, precum 
impunea Codreanu. Ciudat este că acest rege, care a tînjit mereu 
după popularitate, nu a obținut-o niciodată, în timp ce Carol I, 
Ferdinand și Mihai, care nu au urmărit-o, au realizat-o de la sine. 
(Un pasionant studiu psihanalitic ar putea pune în paralelă nevoia 
de dragoste publică a regelui cu nevoia de dragoste a bărbatului 
Carol, de la aventurile tinereţii la ciudata fidelitate față de Elena 
Lupescu!) În fond, acum, la sfîrşitul anilor treizeci, se face simțită 
o gravă lipsă de legitimitate a lui Carol.iIdeea de Rege ca arbitru 
al vieţii politice, Carol o compromite singur prin dictatura sa şi 
prin mașinaţiile de dinainte. Încearcă atunci o ideologie corporatistă 

de sorginte italiană, dar aceasta nu prinde cheag defel în realitatea 
românească, breslele şi stările sociale reprezentate în „parlamentul 
lui“ fiind mai curînd simulacre ale celor italiene decit organizații 
locale convingătoarej(ideologul corporatismului, Mihail Manoilescu 
se retrăsese din politica lui Carol, fiind recuperat de acesta abia 
după 1938). Lui Carol îi rămîne atunci populistul „Partid al 
Națiunii“, care se dovedește o formă goală şi nu durează de altfel 
nici trei luni de zile. Carol încercase, cum se ştie, și să acapareze 
Garda de Fier, dar Codreanu îl refuzase net.wCarol voia astfel să 
devină un absurd „Rege fascist“ fără fascism (italian ori german), 
o copie a lui Umberto, fără și contra lui Mussolini, ori Ciano, ori a 
regelui sîrb Alexandru, cumnatul său, dictator între 1929-1934 
(cînd este asasinat la Marsilia împreună cu Louis Barthou, 
ministrul de Externe al Franţei). 

Peste timp, văd aici modelul, poate inconștient, al Frontului 
Unităţii Socialiste, al lui Ceauşescu, imaginea falsă a unui consens 
național, de fapt doar cel al unei clici de profitori, în jurul unui 
rege comunist național, fără comunism sovietic, dar cu dictatură 
proprie, locală 


-Un al treilea complex priveşte „adeziunea“ la noul „om forte‘ 
(the strong man), Carol al II-lea, care începe, cum am văzut, de la 
sosirea lui în țară, în 1930, şi continuă în întreg deceniul domniei 
sale, pentru a culmina în timpul dictaturii regale cînd. în diferite 
faze, aproape întreaga clasă politică și mulți dintre intelectualii 
democrați se solidarizează cu regele — cu excepția notabilă a 
grupului Maniu-Mihalache din PNȚ şi a unor social-democraţi (de 
stînga) — inclusiv adversarii de ieri, Horia Sima și Dinu Brătianu. 
Cinism, pragmatism, iluzia că regele este singurul salvator posibil 
al Țării? Greu de precizat Sigur este că mitul colectiv și interesul 
personal se amestecă în aliajul acesta rău mirositor, de servilism 
politic, devenind indiscernabile. Nu altfel se va naşte, „din nimic“, 
cultul următorilor strong men: Antonescu, Dej în jur de 1960 şi 
Ceauşescu în 1968 şi după aceea. Vrebuie precizată, de asemeni, 
cealaltă față a acestui complex al adeziunii, şi anume complexul 
lepădării de omul forte, atunci cînd puterea lui se prăbușește. 
Nimeni nu-l va apăra pe Carol atunci cînd acesta va trebui să 
reflecteze asupra cererii ultimative a lui Antonescu de-a abdica, pe 
5 septembrie 1940. La fel se va întîmpla de altfel cu Antonescu 
însuşi, arestat pe 23 august 1944 de-o mînă de soldaţi din garda lui 
Mihai, ori cu Ceauşescu pe 22 decembrie 1989. Legea aspră şi 
ironică a istoriei pare să fie că acela ce ia puterea în pofida 
formelor legale precedente, o pierde în pofida formelor ilegale de 
el însuşi decretate, în favoarea următorului om forte ilegal. 

6. DICTATELE DIN 1940 


În urma pactului Ribbentrop-Molotov din 23 august 1939. 
Stalin dă un ultimatum României, pe 26 iunie 1940, cerîndu-i 
evacuarea Basarabiei și a Bucovinei. Bucureștiul înțelege, prea 
tîrziu, izolarea sa totală. Politica echivocă a lui Carol, încercarea 
de-a mulțumi ambele blocuri militare, se întoarce ca un bumerang 
împotriva României: în timp ce Occidentul, înfrînt, nu o mai poate 
ajuta, Hitler nici nu vrea. România se înclină şi evacuează cele 
două provincii fără luptă. Astăzi, cînd cunoaştem conţinutul clauzei 
secrete a pactului Ribbentrop-Molotov, putem să ne întrebăm dacă 
România nu a făcut atunci cea mai mare greşeală a sa din istoria 
modernă Mai întîi, simpla amenințare cu rezistență militară ar fi 
creat atunci, în iunie 1940, o situaţie nouă în Europa de mijloc şi 
de est. Să nu uităm că nici Austria, nici Cehoslovacia nu se împo- 
triviseră militar Germaniei, nici Țările Baltice Uniunii Sovietice, 
nici Polonia ambilor agresori. Dacă balticii nu aveau, geografic, 
cum, putînd fi uşor aruncaţi în mare, românii aveau o retragere 
posibilă spre Vest. Poziţia lor strategică era mai curînd asemă- 
nătoare cu cea a finlandezilor (vezi articolul următor). Ne putem, 
desigur, întreba şi dacă o amenințare cu rezistenţa nu i-ar fi făcut 
şi pe sovietici mai prevăzători: ei ar fi fost pentru prima oară 
confruntaţi cu un pericol de război în est Mai departe, presu- 
punînd că atacul lor ar fi avut loc, România nu s-ar fi putut 
împotrivi, desigur, mult timp, Armatei Roşii. care ar fi ocupat 
oricum Basarabia. Întrebarea este dacă ea ar fi continuat după 
aceea ocuparea altor provincii, ori a întregii ţări. Probabil că nu, 
deoarece înţelegerea lui Stalin cu Hitler nu prevedea împărţirea 
României, precum cea a Poloniei, și Hitler avea, oricum, nevoie de 
petrolul românesc. Nu este însă, pe de altă parte, exclus ca Hitler, 
văzînd înaintarea neprevăzută a ruşilor să fi trecut şi el la o 
ocupaţie neprevăzură a României, tocmai pentru a-și proteja 
interesele. Dacă, dimpotrivă, ruşii s-ar fi oprit la Prut, respectind 
aici înțelegerea cu nemţii, cum au respectat-o şi în Polonia, 
România ar fi cîștigat un mare capital politic în ciuda pierderilor 
militare. În acest caz: 1) ea ar fi arătat basarabenilor că nu-i pără- 
sește la nevoie — acest reproș se face și astăzi auzit în Moldova; 
2) ar fi fost văzută de occidentali ca o victimă a agresiunii Uniunii 
Sovietice şi aceştia ar fi avut în 1944 o altă atitudine față de 
cererea lui Stalin, atunci aliatul lor, de-a păstra Basarabia; 3) țările 

Axei, deşi nu puteau ajuta România contra aliatei lor din 1940, 
Uniunea Sovietică, ar fi fost, în mod sigur, ori mai favorabile 
României după aceea, şi n-ar fi trecut la Dictatul de la Viena, 
văzînd în ea o victimă a agresiunii bolșevice, ori, 4) dacă ar fi vrut 
să purceadă la formularea Dictatului, ar fi luat în consideraţie și 
posibilitatea ca România să li se împotrivească și lor. Nu vreau să 
sugerez, prin aceste patru speculaţii, că România ar fi putut 
schimba (total) cursul evenimentelor din 1940, ci numai faptul că 
rezultatele acestora pentru ea ar fi fost altele. Or, tocmai calculul 
acestor rezultate nu a avut, pare-se, mare greutate în Consiliul de 
Coroană din 27 iunie 1940: necunoscînd detaliile împărțirii 
sferelor de influență din 1939, membrii consiliului s-au temut în 
primul rînd de repetarea „soluţiei poloneze“ şi nu au vrut să-şi ia 
nici un risc. Este greu de judecat acum atitudinea lor din punctul 
de vedere al informaţiilor și presupunerilor pe care ei le puteau 
avea, ori face, atunci. Ceea ce nouă ni se pare astăzi o demisie de 
la principii naționale și morale minime — o ţară, și o armată, nu se 
retrage fără luptă — a putut părea atunci o situaţie fără ieşire. Cum 
necum, hotărîrea acelui consiliu a intrat în istorie ca o pagină 
rușinoasă, printre altele și pentru că fusese precedată de declarații 
belicoase despre voința şi capacitatea de luptă a armatei române”. 
Mai ales comparaţia cu situaţia similară din 1916 este amară; 
atunci primul, bătrînul, Carol, german de origine, nu a protestat 
contra hotăririi miniștrilor din țara sa adoptivă de-a lupta contra 
țării sale de origine, iar acești miniștri s-au decis pentru luptă în 
ciuda proastei pregătiri militare a armatei. În 1940, dimpotrivă, al 
doilea Carol, primul Hohenzollern născut în România, nu 
consideră necesar să-și apere ţara — devenită — natală contra 
atacului unei terţe ţări, iar miniştrii lui, cu puţine excepții, retrag 
fără luptă o armată sigur nu mai prost pregătită. Un semn al 
deteriorării valorilor în această ţară, în mai puţin de un sfert de 
veac. 


Evenimentele, după aceea, se precipită. Carol speră să recîştige 
încrederea Axei prin noi concesii economice și politice: pe 6 iulie 
1940 este instalat un guvern absolut pro-german sub conducerea 
omului de afaceri Ion Gigurtu, cu ministru de Externe Mihail 
Manoilescu, un vechi simpatizant al lui Mussolini; o zi mai târziu 
este dizolvat prin decret „parlamentul“ constituit de Carol însuşi. 
Baza politică a regimului carlist de pînă atunci — țărăniştii lui 
Armand Călinescu şi liberalii lui Tătărescu — dispare, miniștri 
devenind oamenii palatului, legionari şi politicieni din dreapta 

nelegionară, precum Manoilescu şi Nichifor Crainic (vezi capitolul 
precedent pentru „tăierea“ bazei constituționale a sistemului po- 
litic). Antonescu, ca potenţial adversar, primeşte domiciliu 
obligatoriu la Mînăstirea Bistriţa pe 9 iulie. Prea tirziu. După 
granița din est urmează cea din vest. Pe 15 iulie Hitler îi trimite o 
scrisoare lui Carol, în care îi cere sa ducă tratative cu Ungaria și 
Bulgaria pentru modificarea frontierelor. Gigurtu şi Manoilescu 
încearcă în zadar să găsească păsuire la Berlin și la Roma. 
Cedarea, pe 1 august 1940, a Dobrogei de sud Bulgariei, de la 
care România o preluase în 1912, nu creează nici o comoţie, deşi 
ea se realizează sub presiunile lui Hitler. De altfel, este curios cît 
de puține urme a lăsat stăpînirea Cadrilaterului în politica și eco- 
nomia românească. S-ar zice că numai pictorii, câțiva scriitori și 
Regina Maria au iubit Balcicul, ori zona împrejmuitoare. Din 1940 
pînă astăzi, nimeni în România nu pare să regrete această pierdere, 
nici măcar naționaliștii mai vechi ori mai noi, poate din senti- 
mentul difuz, deşi niciodată, pe cît ştiu, exprimat ca atare, că nouă 
de fapt nu ni se cuvine acest teritoriu. cîștigat cam fără motive de 
Maiorescu în 1913. Tratativele cu Ungaria, dintre 16-24 august, 
duc însă la eșec. Germania și Italia hotărăsc atunci singure ce este 
de făcut şi convoacă, pe 29 august, la Viena pe miniștrii de Exter- 
ne ai României şi ai Ungariei, pentru a le comunica rezultatul. Al 
doilea Dictat de la Viena (primul, din septembrie 1938, privea 
cedarea unei părți din Slovacia Ungariei) de pe 30 august 1940 
specifică faptul că România cedează Ungariei 43 492 km? cu 
2 667 007 locuitori. Faptul că decizia nu dădea complet curs 
cererilor maghiare — acestea specificaseră anterior 69 000 sau 
chiar 78 000 km? — nu o făcea mai puţin nedreaptă. În teritoriul 
cedat locuiau 50,1% români şi doar 37,1% maghiari.!0 Acesta 
străbătea, de altfel, întreaga Transilvanie, de la nord-vest la sud-est, 
cuprinzînd regiuni extrem de diferite cultural și demografic. Ne 
putem întreba dacă stabilirea acestui teritoriu nu ținea cont, în 
primul rînd, de interesele strategice ale Germaniei: în caz de 
război contra Uniunii Sovietice, armata germană putea ajunge 
imediat, prin teritoriu maghiar, la Carpaţii Orientali, fiind în 
același timp extrem de aproape de cîmpurile de petrol din cealaltă 
parte a Carpaţilor Meridionali. În plus, Dictatul de la Viena are și 
scopul politic de a-i asmuţi în continuare pe români contra 
ungurilor, și viceversa, astfel încît să asigure participarea ambelor 
lor armate la (viitorul) război (așa a și făcut Antonescu). 

Dictatul a fost comentat de două Consilii de Coroană, extinse 
cu membrii guvernului. Primul, în noaptea de 29/30 august, privea 
cererea germană ca România să se pronunţe pentru sau contra 

acceptării Dictatului, indiferent de conţinutul lui, în acel moment 
încă necunoscut chiar delegaţiei române la Viena! Sînt de acord 
optsprezece din membrii prezenţi ai Consiliului, iar zece sînt 
împotrivă. Al doilea Consiliu, din noaptea de 30/31 august, discută 
noua graniță trasată între România şi Ungaria. Participă acum şi 
Maniu, Iorga și alţii care nu putuseră veni la primul consiliu. Iorga 
are obiecții, dar acceptă, Gheorghe Brătianu şi Maniu protestează 
atît de vehement, încît Carol se simte obligat să precizeze că 
numai el decide, şi că el este de acord „ca să ferească ţara de alte 
nenorociri şi mai mari“. În cele din urmă, două treimi din 
participanţii la ambele consilii sînt de acord cu Dictatul, inclusiv 
Gheorghe Mihail, șeful Statului Major, care certifică incapacitatea 
de rezistență a armatei la un atac german, în caz de respingere a 
Dictatului. Treimea „recalcitrantă“ a Consiliului este reprezentată 
de bătrânii ţărănişti şi liberali.!2 

Dictatul a dus la explozia vieţii politice din România Au loc 
mari proteste de stradă organizate de legionari — Sima se retrăsese 
din guvern ca să aibă mînă liberă — în mai toate orașele importante 
din ţară. Generalul Antonescu apare deodată ca singura alternativă 
viabilă la Carol. Maniu îl vede la o întîlnire secretă pe Antonescu 
pe l septembrie; el sprijină un guvern Antonescu „de uniune 
națională“, constituit din partidele tradiţionale ca şi din legionari, 
cuzişti etc. Pînă pe 4 septembrie se duc tratative neîncetate, pe 
această bază, între Antonescu, democrați și rege. Pe 4 septembrie 
Antonescu îi cere regelui putere absolută. Alarmat, Carol își 
consultă „oamenii“, dar aceştia, civili şi militari, părăsesc rapid 
corabia ce se scufundă Pe 5 septembrie Carol cedează: suspendă 
Constituţia din 1938, dizolvă adunările legiuitoare şi acordă puteri 
depline premierului Antonescu. Regele rămîne însă șeful armatei 
Şi, ca atare, Antonescu se asigură în chiar cursul zilei de sprijinul 
generalului Coroamă, comandantul trupelor de gardă și trimite în 
provincie, sub diferite pretexte, pe alți generali devotați regelui, 
precum Gheorghe Mihail. În seara aceleiași zile Antonescu cere 
ultimativ abdicarea regelui. În noaptea de 5/6 septembrie 1940 
Carol îi consultă pe Mihail Manoilescu, A.C. Cuza, Gheorghe 
Brătianu, Dumitru Coroamă şi alţii: toți îl sfătuiesc să abdice, cu 
excepția lui Gheorghe Mihail, care nu avea însă trupe în capitală 13 
Carol înțelege în sfîrşit că toți l-au părăsit. A doua zi abdică în 
favoarea lui Mihai și apoi părăseşte țara. 

7. DECONSTRUCTOR SINGUR 


În mai puţin de o săptămînă se prăbuşește astfel o domnie de 
opt ani: și o dictatură de doi. În prima perioadă Carol a făcut tot 
ce-a putut pentru a distruge baza constituțională pe care se putea 
sprijini, ca apoi să încerce să construiască un nou regim în vidul 
de el însuși provocat. Distrugînd, în loc să restaureze, el nu a reușit 
să creeze, în schimb, nici o bază alternativă a puterii, nici o nouă 
legitimitate. Cînd a vrut să se schimbe, geniul deconstructor s-a 
dovedit un mediocru ucenic constructor. Playboy-ul iniţial nu 
devine un mare rege la maturitate, aşa cum Hal, prinţ de Wales, la 
Shakespeare, se metamorfează în marele rege Henric al V-lea, deși 
Carol se desparte, și el, de Falstaffii tinereţii sale. Mai curînd cu 
un nou fanariot seamănă Carol, preocupat să adune cît mai repede 
cu putință averi și prestigiu din manipularea curtenilor și scurgerea 
de bani din avutul public în cămara domnului. Din scîrba boierilor 
pămînteni (Maniu), linguşeala curtenilor promovați la putere 
(Tătărescu) şi decapitarea haiducilor locali (Codreanu) de către 
arnăuți, fanariotul a crezut că poate rîvai la mai mult, la o putere 
emancipată de Țarigrad (Berlin) şi năzuind la egalitate cu ea. 
Aceasta l-a lăsat să cadă fără fasoane, subminîndu-i pozitia prin 
uneltirile pașei de Vidin (Fabricius), pînă ce un nou candidat la 
domnie, acum dintre autohtoni (Antonescu), se dovedi mai vred- 
nic. Și, tot ca pe vremuri, a fost de ajuns ca un singur om, același 
Antonescu, să-i arunce cîrpa neagră pe umeri, semnul mazilirii, ca 
toți vechii slujbaşi să fugă care încotro, lăsîndu-l pe puternicul 
Vodă de ieri la mila pașei. Care s-a îndurat să-i dea voie să plece. 
Curioasă simetrie: Carol îşi încheie domnia precum a început-o. 
Sosit pe neaşteptate la Bucureşti în 1930, Carol îi ia locul dom- 
nului precedent, întîmplător fiul său, tot prin „.mazilire“: părăsit de 
cei care-i juraseră credință — numai lui Maniu i-a fost greu să 
încalce acest jurămînt — Mihai se retrage în noua dregătorie de 
Alba-lulia. Zece ani mai târziu, Mihai urcă pe același tron, părăsit, 
acum, de tată! sau, prin acelaşi joc de mazilire, doar cu inversarea 
rolurilor actorilor. 


Strîns cu uşa în ultimii doi ani, Carol dezvoltă o neașteptată 
energie în a salva regimul pe care tot el l-a desfăcut metodic mai 
înainte. Nu se poate contesta un anume dramatism al propriilor lui 
eforturi și ale lui Manoilescu ori Argetoianu, trimiși în „misiuni 

imposibile“ la Berlin şi Roma pentru a salva ce mai era de salvat. 
Dramatismul ține însă mai curînd de zbaterile agoniei decît de 
epopeea Salvării. Fanariotul identificat cu Ţara în ultimul moment, 
înainte de-a lua calea surghiunului, nu a mai apucat să intre în 
galeria eroilor. Alarmaţi de perspectiva de-a fi judecați o dată cu 
el, curtenii lui cei mai asidui l-au uns pe Carol în țapul ispăşitor al 
carlismului. Părăsit de toți și de nimeni regretat, Carol încheie cu o 
jalnică abdicare o Restauraţie începută cu promițătoare îndrăz- 
neală. Dar chiar această „prăbuşire a regelui“ n-a devenit pentru 
nimeni o tragedie. Carol al II-lea este singurul şef de stat român 
din perioada modernă a cărui prăbușire nu a fost de nimeni 
împiedicată — în acest punct, cum am văzut, regula abandonului 
este generală — și de nimeni regretată. Altfel decît Antonescu ori 
Ceaușescu, şi acum încă comemoraţi de întristați bătrîni camarazi, 
Carol al II-lea nu este plins, recuperat, reconsiderat de nimeni. Din 
domnia lui au rămas modele, adoptate, cum am văzut, de urmași, 
dar n-au rămas urme. Carol este, pur şi simplu, uitat. 


Carol al II-lea indică și o problemă generală a conducătorilor 
români de la Cuza la Ceaușescu, ori chiar Iliescu: ciudata știință 
negativă de risipire a unui capital politic inițial. Mulţi dintre aceşti 
conducători au sosit la putere pe valul unui mare sprijin popular, 
dar au părăsit-o uitaţi sau huliți. După aventurile de la începutul 
anilor douăzeci, în care nimeni nu-l lua în serios, Carol a venit la 
putere în 1930 printr-o masivă acumulare a speranţelor în el. În cei 
zece ani de putere Carol a reușit să-și dezamăgească toți suporterii 
iniţiali — de la Puiu Dumitrescu (secretarul său în „exil“), Barbu 
Ionescu, Precup, sau Manoilescu, sprijinitori de prima oră, la 
Maniu, Mihalache, Goga, ori Max Auschnitt, fidelii lui suporteri 
de mai tîrziu. La fel de nepăsător, şi de inutil, și-a alienat Carol 
familia, surghiunind-o pe regina mamă Maria la Balcic și pe 
fratele său Nicolae în afara țării pentru exact aceeaşi „vină“ pe 
care o avea şi el: o legătură, apoi o căsătorie, morganatică, a lui 
Nicolae cu Ileana Doletti. Ca să nu mai vorbim de modul barbar în 
care a ignorat, după ce a cunoscut-o pe Magda Lupescu, cererile 
de ajutor ale lui Zizi Lambrino, care şi-a sfîrșit viaţa în mizerie, în 
ciuda înfocatelor jurăminte de credință eternă cu care o bombar- 
dase Carol imediat după căsătorie. 

S-ar putea spune, în apărarea lui Carol, că el şi-a constituit, 
mai ales între 1938 și 1940, o bună echipă la guvernare. Gafencu, 
Viorel Tilea, Ghelmegeanu şi alții au avut și şi-au păstrat această 
reputaţie în acei ani. Alţi colaboratori, precum Tătărescu, Ralea, 
Argetoianu, dimpotrivă, au confirmat în acei ani oportunismul lor 

de dinainte, şi de mai tîrziu. Totuși, nici partea bună a echipei nu a 
reușit mare lucru, în principal datorită indicaţiilor contradictorii ale 
regelui 

Ciudat, în toată „cariera“ lui Carol Rex, un singur punct ră- 
mîne fix, unei singure persoane, ori principiu, îi rămîne Carol 
fidel: dragostei lui pentru Magda Lupescu. Din întreaga perioadă, 
profilul ei ne apare cel mai vag conturat. Cu un „machism“ tipic, 
marea majorităte a istoricilor și oamenilor politici — bărbaţi — 
români, a „demonizat“ imaginea ei ca prostituată şi evreică.!4 
Nimeni, pe cîte ştiu, nu a relevat aspectele pozitive ale acestei 
femei care, ca o adevărată self made woman, a ajuns o doamnă a 
Curţii, cu voia sau chiar fără voia establishment-ului. Frumuseţea 
acestei femei a fost taxată de vulgaritate, abilitatea ei în afaceri, 
drept escrocherie, lipsă de scrupul etc. Poate că aşa a fost, dar 
poate că a fost şi altceva. Că se trăgeau sfori în casa ei nu se poate 
nega, dar în care alt „salon“ al epocii nu se trăgeau sfori? Prezenţa 
ei publică a rămas discretă, cu excepția cîte vreunei snoabe 
întruniri, iar Carol, deşi o consulta, pare-se, în faţa lui Ernest 
Urdăreanu ori a lui Armand Călinescu, nu a introdus-o în funcții 
publice, cum avea s-o facă, peste ani, Ceauşescu cu a sa — e drept, 
legală — consoartă. Prezenţa sa ocultă în toate deciziile țării, cum 
sugerează Florin Constantiniu prin a sa „Lupeascocrație“, nu a fost 
demonstrată. Carol a respectat, într-un fel, cutuma, separînd viaţa 
sa publică de cea particulară. Fidelitatea lui față de o femeie sub 
nivelul său social ar putea fi văzută şi ca un gest de noncon- 
formism, ca o provocare — a cîta? — la adresa unei societăți extrem 
de conservatoare. Nu, de orice poate fi învinuit Carol, și l-am 
învinuit, cu excepţia acestei iubiri — Jurnalul său e plin de 
exprimarea ei, chiar dacă o face într-un stil de care mai curînd 
suridem ~ a cărei stabilitate pare a „răscumpăra“ fatala insta- 
bilitate, inconsecvenţă, incompetență etc. din politica sa internă și 
externă. Dacă are o culpă, el pentru acestea o are, și nu pentru 
„femeia cu părul roșu“. 


Un individ singur, fără bodyguards, fară partid propriu, ne- 
mandatat de o revoltă populară. bate la uşa regelui şi-l pofteşte să 
plece. Regele pleacă. Cutezătorul outsider îi ia locul. Patru ani mai 
tîrziu, un alt individ izolat, dar cu aura fiului regelui exilat, îl dă 
pe ușă afară pe outsider. Acesta este asasinat pe scările palatului 
de alți noi ousideri, care pînă la urmă îl vor exila și pe fiul ve- 
chiului rege. Şi care oursideri, la rîndul lor, vor fi eliminaţi de alții. 
Carol al II-lea, Antonescu, Mihai, Bodnăraş şi Dej. Istoria con- 
tinuă. Ca în orice dramă a puterii, aceeaşi mereu în lume, de ia 

antici la Shakespeare şi la vremurile noastre. lată o lectură a fi- 
nalului unui regim în care ceva încă subzistă din drama ce trebuie 
să se fi petrecut cu Carol, indiferent de faptul că, în ochii noștri, 
suferința ce o va fi resimțit era, în mare măsură, meritată. Această 
dramă a înălțării şi căderii regilor nu a înregistrat-o însă nici o 
cronică ca atare. Poate pentru că, după Aristotel, eroul tragic este 
un om cu o bună reputaţie, deşi nu un om perfect, care săvîrşeşte o 
eroare. Aceasta îl duce la o cădere nemeritată, ce ne inspiră spaimă 
şi milă. Carol nu avea această reputaţie, n-a săvîrşit numai o 
singură eroare și căderea lui, dacă a inspirat spaimă — contempo- 
ranii lui s-au temut de dispariţia României, după modelul polonez 
— n-a inspirat cu siguranţă nici o milă. Am putea vedea mai curînd 
în Antonescu, după aceeaşi definiţie aristotelică, un erou tragic. 
Reputația lui este neîndoielnică, iar singura lui greșeală, tragică, a 
fost loialitatea absurdă pentru Hitler: căderea, respectiv procesul 
organizat de comunişti, a stîrnit de aceea nu numai spaimă, ci şi 
milă. Acest lucru ar putea explica, poate, diferenţa dintre modurile 
în care istoria i-a reţinut pe cei doi oameni politici. O altă întrebare 
este însă dacă perspectiva aristotelică asupra tragediei pe scenă 
poate fi aplicată oamenilor reali din istorie. Poate că da, poate că 
nu. Neputînd tranşa aici o asemenea problemă, remarc doar că 
asemenea „drame“ azi, oricum, nu se mai poartă. Altfel decît 
pentru vechii poeţi tragici, drama, pentru noi, este mai curînd cea a 
corului decît a actorilor principali, a acelui cor exclus din jocul 
puterii, dar sortit, deşi nevinovat, să-i sufere hachiţele. 


NOTE 


1. Al.Gh. Savu, Dictatura regală (1938-1940), Bucureşti, Editura 
politică, 1970, p. 222. 

2. Tonul ar fi fost ultimativ, discuţia violentă, după însemnările 
baronului I. Mocsonyi-Styrcea, prezent la discuţii (Al.Gh. Savu, op. cit., 
pp. 223-224). După A. Hillgruber, discuţia „se pare că nu a decurs prea 
favorabil, deși Hitler şi-a primit oaspetele cu multă amabilitate şi l-a 
asigurat că Reichul este ferm în intenţia sa de-a colabora cu România în 

IV. DUBLA STRUCTURĂ A LUI ION 
ANTONESCU 


1. INTERPRETĂRI 


Pe tronul României revine pe 6 septembrie 1940 Mihai, dar 
funcţia lui este numai ceremonială, el fiind exclus de la luarea 
oricărei decizii.! Puterea se află concentrată în mîinile Conducă- 
torului statului, totodată prim-ministru, generalul Ion Antonescu. 
Vice-premier este şeful Gărzii de Fier, Horia Sima. Antonescu nu 
vorbește în numele nici unui grup social, nici măcar al armatei: el 
a fost adus la putere de Carol ca premier — după ce cîteva zile mai 
înainte era încă în surghiun la mînăstirea Bistriţa — doar ca „om al 
ordinii“, nu ca șef al unei eventuale junte militare, de tip sud-ame- 
rican. Mai mult încă, temîndu-se de reacţia generalilor carlişti şi 
anti-legionari Gheorghe Mihail, șeful Statului Major, David 
Popescu, ministru de Interne şi Gheorghe Argeşeanu, comandantul 
capitalei, Antonescu îi scoate, pe 5 septembrie, din Bucureşti sub 
felurite pretexte. Chiar și așa, dacă voia, Carol ar fi putut accepta 
oferta lui Mihail, din noaptea de 5-6 septembrie, de a-l aresta pe 
Antonescu, fie şi cu riscul unui război civil. Wilhelm Fabricius, 
ambasadorul Germaniei la București, îl salvează probabil acum a 
doua oară pe Antonescu, după ce o făcuse și pe 9 iulie al aceluiași 
an — la arestarea sa, cînd a existat temerea că poliţia l-ar fi putut 
împușca la fel ca pe Codreanu —, trimiţînd vorbă la Palat că 
Germania îl sprijină pe general. 


Astfel se inaugurează în România un nou ciclu, puțin remarcat 
pînă acum?, de restrîngere a suveranității naţionale în sensul că, 
pentru prima oară de la pacea de după războiul Crimeii (Paris, 
1856), o putere străină determină, indirect, alegerea de către 
factorii locali a persoanei care să preia puterea executivă 3 Acelaşi 
fapt se va repeta în 14 ianuarie 1941, cînd Hitler îi dă feu vert lui 

Antonescu în combaterea sau chiar lichidarea legionarilor, discută 
apoi acest lucru cu Mussolini, la o întîlnire, pe 18-21 ianuarie?, iar 
a doua zi, în plină rebeliune legionară, confirmă definitiv ver- 
dictul, prin Joachim von Ribbentrop, lui Fabricius — aflat la tele- 
fon, pare-se, chiar în clădirea președinției — şi pe 22 lui Antonescu 
personal. După 23 august 1944 suzeranitatea României se restau- 
rează doar pentru scurt timp. De la încălcarea ei de către Vîşinski, 
pe 6 martie 1945, cînd Uniunea Sovietică îl impune prim-ministru 
pe Petru Groza, vom aştepta perioada lui Ceaușescu pentru a 
vedea terminate asemenea ingerințe (Hruşciov făcuse încă multe 
presiuni asupra lui Gheorghiu-Dej). Iar pentru a vedea recuplate 
suzeranitatea și democraţia vom aştepta pînă în noiembrie 1996. 


Antonescu acceptă în mod tacit ideologia partenerilor lui de 
guvernare - România se numește stat naţional-legionar, Garda și 
Partidul German fiind singurele partide politice legale —, dar nu se 
referă deloc la această ideologie în activitatea lui zilnică. Cum 
putem atunci defini regimul lui? A. Simion îl consideră, pur şi 
simplu, unul fascist, ceea ce nu este adevărat pentru că astfel se 
ignoră eforturile generalului de-a stăvili generalizarea fascismului 
de către legionari în economie şi societate. Dacă vechii comuniști 
aşa l-au văzut, naţional-comuniştii l-au promovat salvator al țării, 
şi aceeaşi este interpretarea din toate cărțile apologetice de la 
George Magherescu la Iosif Drăgan. În fine, Ion Gheorghe îl vede 
pe Antonescu, simpatetic, ca un „dictator nefericit“, în sensul că 
dictatura acestuia a fost necesară, dar ineficientă, pentru că 
Antonescu era-un adept convins al „evoluţiei paşnice“6. Mihail 
Sturdza îl consideră, dimpotrivă, un paranoic?, iar pentru majo- 
ritatea istoricilor democrați Antonescu a rămas, cum necum, un 
criminal de război, așa cum s-a stabilit la procesul de după război, 
chiar dacă acesta a fost manipulat de comunişti; de aici şi 
protestele contra „reconsiderării“ lui, ori a înălțării de statui come- 
morative în diverse orașe ale țării. Antonescu, în lungul memoriu 
trimis lui Maniu, ca răspuns la scrisorile acestuia, se defineşte 
astfel: „În politica internă reprezint un regim de autoritate, iar în 
politica externă sînt şi rămîn alături de puterile Axei.“? Auto- 
ritaritarism nu înseamnă pentru Antonescu, însă, dictatură. Cînd 
este acuzat de aceasta la proces, el exclamă cu inocență: „Eu nu 
am fost dictator. Dictatorii suprimă pe adversari. Eu pe cine am 
suprimat?“10 (Această „inocenţă“ însăşi ar trebui să constituie 
punctul de plecare al analizei: cum de i-a „uitat“ Antonescu pe cei 
„Ssuprimaţi“ cu ştiinţa lui?) Pe de altă parte, dacă este autoritar, 

regimul Antonescu nu este nici legionar, ori fascist, pentru că el 
nu modifică nici economia, nici societatea în acest sens, nici O 
dictatură conservatoare de dreapta, pentru că nu restaurează nici un 
regim trecut, şi nici o dictatură militară, pentru că nu aduce armata 
la putere şi nici nu militarizează societatea. (În guvernul din 15 sep- 
tembrie 1940 erau puţini militari, precum generalul Petrovicescu, 
legionar, la Interne, iar în guvernul din 27 ianuarie 1941 numărul 
militarilor creşte la doisprezece, dar nu există nici o diferență între 
funcţionarea lor și cea a celorlalți miniştri, civili, din acelaşi 
guvern.) Putem vorbi de aceea mai curînd de o dictatură personală, 
sprijinită pe aparatul de stat, inclusiv, deşi nu în primă instanță, pe 
armată, dar care nu este expresia nici a unui grup social identi- 
ficabil, nici a unei ideologii particulare, cu excepția unui dispreţ 
absolut pentru regimul democratic, pe care Antonescu, în scrisorile 
către Maniu şi Brătianu, îl identifică cu cinismul politicianist, şi a 
unui „naționalism paternalist“, general în epocă și asemănător, 
după Florin Constantiniu, discursului mareșalului Petain.!! Dicta- 
tura lui Antonescu, precum cea a lui Carol, nu a avut o bază 
socială proprie — deşi ambele au cunoscut oportuniștii lor —,:dar 
prima, altfel decît a doua, nu s-a sprijinit pe nici o instituție 
tradițională, precum monarhia. Ea a fost o dictatură în vid: a luat 
ființă şi s-a menţinut atît timp cît a durat în România un vid de 
putere determinat de retragerea din jocul politic a actorilor lui 
tradiționali — partidele — și moderni: asociaţiile legionare, atunci 
un fel de expresie încîlcită, deformată și interesată a ceea ce noi 
astăzi numim, dar în condiții de democraţie, societatea civilă. 


În ce mă privește, aş dori să evit aceste categorisiri. Antonescu 
a fost un dictator, chiar dacă nu un dictator fascist, a fost, desigur, 
un om cinstit, nefolosind, spre deosebire de Carol al II-lea, puterea 
în scopul unor avantaje personale, şi a fost şi un om leal, în sensul 
că, altfel decît alți politicieni ai momentului, a crezut că trebuie 
să-şi servească patria fără a-şi trăda vechiul aliat, Germania. Sînt 
gata deci să admit aceste trăsături de caracter, comune apologeţilor 
şi criticilor lui Antonescu, fără a trage însă pe baza lor nici con- 
cluziile criticilor (Antonescu a fost un criminal de război) nici pe 
cele ale apologeţilor (el a fost „Salvatorul“, „nefericit“ sau nu, al 
țării sale). Întrebarea suplimentară, pe care nici criticii, nici apo- 
logeţii nu o pun, dar care este baza așa numitei ~ mai noi — istorii 
virtuale!2 este în ce măsură Antonescu putea, în mod concret, 
opera altfel decît a făcut-o. În al doilea rînd, credincios fiind celor 
două axiome ale acestei cărți — personajele istorice sînt multiple, 

nu omogene; istoriografia este interpretativă, nu constatativă —, mă 
interesează nu atît întrebarea care din aceste etichete s-ar potrivi 
(mai bine) lui Antonescu, cît faptul însuşi, care trebuie el însuși 
explicat, al multiplicităţii acestor etichete. Ipoteza mea este că 
nivelul de interpretare dorit se poate găsi studiind nu numai 
acțiunile șefului de stat, cît și, ori mai ales, textele lui. Antonescu a 
scris şi semnat discursuri publice, scrisori oficiale către Hitler, 
scrisori particulare către Maniu și Brătianu și proclamaţii oficiale 
către poporul român. Ce fel de „imagine a autorului“ construiesc 
ele? Dar, înainte de a răspunde la această întrebare, sînt necesare 
unele precizări asupra regimului său. 


2. VIDUL DE PUTERE 


Deși toate cele trei dictaturi — carlistă, legionară și antones- 
ciană — guvernează ţara în afara legalităţii definite de Constituţie, 
primele două pot invoca alte surse de legitimitate, respectiv 
regalitatea și dragostea fanatică a peste 15% din populație pentru 
Codreanu. Antonescu, în schimb, nu poate invoca nici un fel de le- 
gitimitate: nici masele răsculate, nici armata, nici intrigile politice 
ori presiunile exterioare nu l-au adus la putere, ci propria lui 
decizie (liderii politici democratici din opoziţia anticarlistă îi 
dăduseră sprijin să formeze un guvern legal, nu să ia puterea 
absolută !). El se consideră un soldat venit să-şi salveze ţara, atunci 
cînd aceasta alunecase în periculosul vid de putere de la sfîrșitul 
dictaturii regale. Mai simplu spus, el se instalează în vidul de 
putere creat prin abandonarea lui Carol de către vechii lui parti- 
zani, începutul de revoltă legionară și inexistența unui contra-es- 
tablishment decis să ia locul lui Carol. În acele cîteva zile cruciale 
de la începutul lui septembrie, alți politicieni credibili, precum, 
mai ales, Maniu, ar fi putut smulge și ei puterea lui Carol. Ca şi în 
viitor, în 1944, Maniu nu are nici acum însă curajul de-a lua taurul 
de coarne: pretextînd situația de criză, împinge în față un militar, 
pe Antonescu în 1940, pe Sănătescu şi pe Rădescu în, și după, 
1944. După ce Maniu și alţii îi dau acordul, nimeni nu se mai îm- 
potriveşte lui Antonescu. Vidul de putere reală şi acordul contra- 
candidaţilor potenţiali: iată cum se ajunge la vîrful Statului. 

O singură situaţie similară celei din 4-6 septembrie 1940 cunoaşte, 
cred, istoria modernă a României: momentul 22 decembrie 1989. 
Revolta populară, fuga lui Ceauşescu şi deci vidul de putere, și 
acordul vechilor disidenţi, singurii contracandidaţi moralmente 
legitimi: astfel „ia puterea“ grupul Iliescu! Deși la Iliescu nu se 
poate vorbi în nici un caz de dictatură, în sensul în care ea a fost 
exercitată de Antonescu, mecanismul luării puterii este același. 
Căci şi în 1989 era teoretic posibil ca disidenții, atunci credibili, să 
fi pus mîna pe putere: ei nu au avut curajul, sau nu au știut cum 
s-o facă, ori au fost pur și simplu depăşiţi de viteza evenimentelor. 
Au luat-o alţii. Iar disidenții au acceptat acest lucru. 


3. ORDINE VERSUS REVOLUŢIE 


Altfel decît Carol în 1938, Antonescu se poartă în mod deschis 
ca un dictator ajuns la putere prin lovitură de stat. Conducătorul nu 
dă nimănui socoteală de hotărîrile lui. Constituţia din 1938, revo- 
cată de Carol pe 5 septembrie, nu este înlocuită de nici un alt act 
normativ, guvernul guvernează fără parlament, iar drepturile 
omului sînt pur şi simplu suprimate. La fel, dispar, sau sînt des- 
ființate, Consiliul de Coroană, breslele şi organizațiile de tineret 
introduse de Carol, ca şi Partidul Națiunii, fără a fi urmate de 
instituții cu roluri similare. Miniştrii sînt numai membri ai Gărzii 
de Fier, carliştii din partidele lui Brătianu și Maniu fiind ignoraţi. 
Garda capătă mînă liberă: ea preia poliția și Ministerul de Interne, 
înființează diverse organizaţii paramilitare şi declanșază o ade- 
vărată psihoza colectivă — procesiuni și slujbe religioase — de 
comemorare a „victimelor“ (legionare) ale regimurilor trecute. 
Asemenea spectacole se transformă curînd în acţiuni de răzbunare 
contra adversarilor politici sau chiar a celor care gîndesc pur şi 
simplu altfel decît legionarii. Noaptea din 26-27 noiembrie 1940 
este noaptea cea mai neagră a istoriei României: bande legionare 
măcelăresc zeci de oameni în închisoarea de la Jilava şi alte zeci 
de evrei în cartierele, în mare parte incendiate, Văcăreşti şi 
Dudești, îi ucid pe sociologul țarănist Virgil Madgearu, la Snagov, 
şi pe Nicolae Iorga în comuna Strejnic (Prahova). în timp ce 

sociologul Petre Pandrea se sinucisese deja pe 4 octombrie. în 
momentul în care urma să fie arestat. Antonescu, soldat şi om al 
ordinei, se înfurie şi cere în guvern pedepsirea vinovaţilor. dar 
scandalul are ca urmare doar desființarea poliției legionare. iar 
generalul apare în cămașă verde alături de legionari pînă în decem- 
brie 1940. 

Evenimentele din noiembrie fac însă publică lupta surdă 
pentru putere între Antonescu și Sima. Corespondenţa oficială 
dintre ei arată că această competiţie are și un substrat economic şi 
ideologic. Ca legionar, Horia Sima vrea să implanteze în România 
un dirijism de tip nazist, în care legionarii să preia conducerea 
tuturor întreprinderilor, cu toate avantajele decurgînd din aceasta. 
Pragmaticul Antonescu doreşte, dimpotrivă, ca economia să func- 
ționeze ca mai înainte, numind doar cîțiva oameni de încredere în 
posturi cheie. Astfel Antonescu protestează în şedinţa de guvern 
din 11 octombrie 1940: „Nu mai admit violări de domiciliu, pentru 
că inviolabilitatea domiciliului este asigurată de Constituţie. Noi 
am protestat totdeauna contra actelor arbitrare și noi le comitem pe 
scară mare, este posibil aceasta?“13 Delimitarea de actele teroriste 
ale legionarilor este îndreptăţită, dar motivaţia este curioasă: pe de 
o parte Antonescu se referă la Constituţie, deși nici cea din 1938 
(decretată de Carol), nici cea din 1923 nu mai erau atunci în 
funcție, pe de altă parte el trimite la mai vechile proteste ale 
legionarilor înşişi contra faptului că regimul Carol nu-și respecta 
propria lui Constituţie. Deși curioasă, motivaţia este însă relevantă 
pentru mentalitatea lui Antonescu: om al ordinii, în anumite 
puncte (nespecificate), chiar al celei constituționale, el refuză 
orice acţiune ilegală, chiar dacă, și mai ales, ea se prezintă ca 
„revoluţionară“. Specificul actelor revoluţionare — ele nu se pot 
sprijini pe constituție din moment ce o înlătură — nu-l interesează 
pe Antonescu; că guvernarea, măcar în spirit, trebuie să țină seama 
de Constituţie înseamnă un singur lucru: această guvernare nu 
este, nu poate și nu trebuie să devină revoluționară. 


La începutul lui ianuarie 1941 conflictul cu legionarii atinge 
apogeul. Pe 14 ianuarie Antonescu se află la Berlin. Deși Hitler se 
exprimă cu prudență despre congenerii săi legionari, el îi dă să 
înțeleagă lui Antonescu că acesta este singurul care poate păstra 
ordinea într-un Stat aliat cu Germania și-l sfătuiește chiar să se 
„debaraseze“ de „fanatici“14. Mai mult încă, Hitler pare revoltat de 
o scrisoare de denunț „nedemnă“, primită de la Sima, în care 

Antonescu este prezentat ca filo-englez.!5 Pe 21 ianuarie legionarii 
trec la răscoală: ei iau cu asalt unele clădiri publice, dezlănţuie o 
adevărată teroare în Bucureşti — ucid, printre alții, vreo 120 de 
evrei — şi chiar trag asupra preşedinţiei, din cazarma din spatele ei, 
fapt la care, pare-se, Antonescu exclamă sincer revoltat: 
„Nemermicii! Au ajuns să tragă în casa unde locuiesc și muncesc 
ca să-i înalț şi să-i așez în rîndul oamenilor!“!$ În ziua de 21 
ianuarie şi în noaptea următoare au loc numeroase încercări de 
mediere în ceea ce, pentru mulţi, era încă o ceartă între frați. 
Antonescu şi Sima păstrează într-adevăr aceste aparenţe, dar 
mărturiile arată că fiecare se pregătea în acelaşi timp pentru 
lichidarea definitivă a celuilalt. Sima dispare timp de 48 de ore, 
ascunzîndu-se fără îndoială de posibile încercări de asasinat, și 
trimite doar. diverși emisari, printre care pe prințul Mihai Sturdza, 
ministrul său de Externe, şi pe P.P. Panaitescu, rectorul 
Universităţii din București. Un episod despre care s-a vorbit foarte 
puţin este cel al încercării regelui Mihai de-a veni de la Sinaia, tot 
pentru mediere. Aflînd de acest lucru, Antonescu dă ordin 
jandarmeriei sa-l oprească pe suveran cu orice preţ. Ajunge la 
București doar aghiotantul lui, colonelul Mircea Tomescu, pe care 
Antonescu îl tratează cu o ploaie de insulte.!7 Pe de altă parte, 
surescitarea maselor de tineri pe străzi crește din oră în oră. Din 
cazarma gardienilor se aud strigăte „Nu ne predăm! Mai bine 
murim cum a murit Căpitanul“, ca şi „armata din Craiova şi laşi e 
cu noi“. Relatarea lui George Magherescul8, martor ocular 
profund pro-antonescian, nu poate fi, mai ales după 22 decembrie 
1989, tratată cu ușurință. Similitudinea strigătelor din 1940 şi din 
1989 este tulburătoare. Ea sugerează că tinerii participanţi la 
ambele evenimente trăiau o similară, adîncă stare revoluţionară, 
teama, dar și speranța nebună că soldaţii nu vor trage totuşi în ei 
(ceea ce soldaţii au făcut însă în ambele cazuri!9). Diferenţele sînt 
însă evidente. Altfel decît în 1989, tinerii din 1940 erau înarmaţi, 
gata ei înşişi să tragă, iar unii dintre ei participaseră deja, probabil, 
la atrocități în alte părţi ale oraşului. Inconştienţa acestora nu poate 
fi de aceea echivalată curajului sublim al tinerilor din 1989, dar mi 
se pare clar că în ambele cazuri demonstranţii erau gata să 
schimbe, cu preţul vieţii lor, o ordine de stat detestată. Pe 22 ia- 
nuarie dimineaţa sosesc însă trupele de întănre ale lui Antonescu 
şi tonul lui se schimbă: dovadă a faptului că în acest om, 
personajul, mereu subliniat retoric, „om cinstit înconjurat de 
lichele“, era dublat de un militar calculat şi lucid: tratativele de 

mediere purtate cu masca permanentă a „durerii și amărăciunii“ 
fuseseră numai o stratagemă pentru a cîştiga timp pînă la sosirea 
trupelor lui fidele (ca şi „inocenţa“ citată mai sus, această retorică 
nu poate fi văzută ca un „dat“ — caracterul, cinstit sau fals, al 
generalului —, ci trebuie să constituie ea însăși obiectul analizei 
noastre). Germanii, de altfel, au jucat și ei dublu. Nu numai în sen- 
sul că profitau de „rivalitatea“ dintre unguri şi români, asigurînd 
ambele partide că vor fi sprijinite după război în chestiunea 
Transilvaniei, dacă vor rămîne fidele Axei, ci şi în sensul că 
Hermann Neubacher, din partea Partidului Naţional-Socialist 
(NSDAP), sprijinea Garda, în timp ce generalul Hansen, şeful 
misiunii Wehrmachtului, și ambasadorul Fabricius, îl sprijineau 
direct pe Antonescu.20 

După eşuarea încercărilor de mediere, Fabricius, ca şi Hitler 
însuși la telefon, îi dau feu vert lui Antonescu. În după-amiaza lui 
22 ianuarie armata înăbușă răscoala. Mulţi dintre legionari cad 
victime luptelor, iar ceilalți sînt convinşi de Fabricius să se predea, 
ori, în cazul cîtorva lideri printre care Sima, să plece în Germania. 
Astfel dispare de pe scenă ultimul partid al României, cu excepţia 
celui german. Pe 23 ianuarie Sima dă ordinul „de încetare a 
luptelor“, după care fuge în uniformă germană prin Bulgaria, unde 
este descoperit și dus într-un lagăr în Germania. După represiune 
Antonescu adresează, pe 23 ianuarie 1941, următorul mesaj po- 
porului: „Români, oameni de bine din întreaga Țară! Toate stră- 
duințele mele nu au izbutit să-i aducă pe răzvrătiți pe calea ordinei. 
Am făgăduit să păstrez Statul şi să-l întăresc nu să-l prăbușesc. Mă 
voi ţine de cuvînt, v-o jur! Orice limită de îngăduință fiind depă- 
şită, am lăsat ca organele de apărare ale Statului să intre automat 
în funcţie. Acest aparat, armata ţării, funcționează fără greș [...] 
Autoritatea de stat e stăpînă peste tot Români, am încredere în 
voi, strîngeți rîndurile în jurul autorităţilor Statului, faceți zid lîngă 
ostaşii țării, lîngă Regele ţării, fără șovăire, într-o unire, inimă 
lîngă inimă Comand tuturor: Adunarea! Trăiască Regele ! Trăiască 
România !“21 Nu ştii dacă trebuie să rîzi ori să plîngi de această 
colecţie de clișee în vădită contrazicere cu faptele. Căci cine sînt 
„oamenii de bine“ cărora li se adresează Antonescu la început, 
spre deosebire de „românii“ interpelaţi la urmă? Își ține el făgă- 
duința de-a apăra Statul? Fără îndoială, dar o face contra acelora 
cu care tot el împărțise totuşi puterea, ca şi mediatizarea în pro- 
cesiuni şi declaraţii, luni de-a rîndul. Armata a funcționat automat? 
Nu, Antonescu a dat ordinele necesare acelor unități fidele aduse 


de el în Bucureşti, spre deosebire de alte unități şi comandanţi 
suspecți de pro-legionarism. Zid în jurul regelui? Dar tot el îl 
împiedicase să vină la Bucureşti să-şi exercite funcţia! Despre 
comanda „adunarea“ adresată unei populaţii civile nu mai am 
cuvinte. lată cum un început de analiză „textuală“ dezvăluie un 
Antonescu mai complicat decît omul acţiunilor forte. 


4. O ISTORIE ÎN MAI MULTE CUPLURI 


Victoria legionarilor în răscoală ar fi dus, fără îndoială, la haos 
şi la pierderi de vieţi şi mai numeroase, iar România ar fi devenit 
un protectorat german, precum Cehia, Slovacia ori Croaţia, mai 
tîrziu şi Serbia cucerită militar. În toate revoluțiile cunoscute, vic- 
toria „moderaţilor“* asupra „radicalilor“, după excesele acestora din 
urmă, a fost înregistrată cu un suspin de ușurare: vezi Revoluţia 
franceză, vezi în România comunistă victoria lui Dej asupra lui 
Ana Pauker (sau, a contrario, victoria bolşevicilor asupra menşe- 
vicilor). Antonescu nu a fost mai bun decît legionarii, el a fost 
doar mai puțin rău. Repet aici cele scrise şi în articolul din acest 
volum despre legionari: România a cunoscut o revoluţie de dreapta 
în 1940-1941, după o stare prerevoluționară de cîţiva ani în dece- 
niul al patrulea, revoluţie eșuată în faza cuceririi puterii din pricina 
rezistenței armatei (Antonescu), a lipsei de sprijin interior22 şi 
exterior (Hitler) şi a greşelilor liderilor (Sima). Dimpotrivă, 
revoluţia de stînga comunistă va avea succes, în ciuda absenței 
sprijinului popular, din cauza lipsei de rezistenţă a instituțiilor 
centrale (armata lipsea din ţară), a sprijinului ocupantului sovietic 
şi a perfectei strategii a liderilor locali, dirijați de la Kremlin. 


Victoria unui moderat (Antonescu) asupra unui radical (Sima) 
presupune o anume consanguinitate între cei doi, ca și diferenţe de 
nuanță. Interesant este că în decursul celor trei ani cruciali, 
1938-1940, s-au confruntat trei pretendenți la puterea absolută — 
văzută ca un spaţiu ne- sau post-constituțional — bazaţi pe trei 
criterii diferite de legitimitate, incompatibile atît între ele cît şi 
între ele pe de o parte, și legalitatea constituțională pe de altă 

parte: regalitate absolută (Carol), sprijin popular (Codreanu, 
Sima), armată în ianuarie 1941 (Antonescu). Rivalitatea lor nu a 
luat forma clasică a unui triumvirat generator de lupte pentru 
întiietate („doi îl elimină pe al treilea şi luptă apoi unul cu 
celălalt“), ci una, mai încîlcită, a două cupluri de „fraţi inamici“: 
Carol şi Codreanu, Antonescu și Sima. În fiecare cuplu, primul 
lider a încercat să-și anexeze Garda condusă de cel de-al doilea, 
impunîndu-se ca şef ierarhic, superior aceluia care o simboliza și o 
conducea efectiv, Codreanu, respectiv Sima. Carol a promis 
puterea lui Codreanu în schimbul supunerii, Codreanu a refuzat, 
Carol l-a lichidat și a luat puterea singur; la scurt timp s-a prăbuşit 
sub loviturile următorului lider anticonstituțional. Antonescu a fost 
în septembrie 1940, într-un fel, „al treilea care cîştigă cînd doi se 
ceartă“, dar la rîndul lui şi în scurt timp, el a trebuit să găsească un 
modus vivendi cu Garda resuscitată, și a făcut-o intrînd în același 
mecanism repetitiv: a împărțit puterea cu Sima în schimbul 
supunerii, Sima a refuzat să se supună, Antonescu l-a lichidat şi a 
luat puterea singur. (Va fi însă şi el distrus de comuniști, noii lideri 
anticonstituţionali, după ce fusese arestat de rege.) Similitudinea 
este frapantă. De două ori în aceşti ani, doi lideri neconstituționali 
au încercat fără succes să-i domesticească pe legionari. Ei s-au 
dovedit „osul greu de înghiţit“ atît pentru lacomul Carol cît şi 
pentru frugalul Antonescu. Altfel decît în fabule însă, „osul“ 
respectiv este la urmă distrus. De două ori, prin sacrificiu colectiv, 
legionarii îi antrenează în căderea lor mortală pe sacrificatori, 
murind şi omorîndu-l totodată pe ucigașul lor, trăgîndu-l în adînc, 
atîrnaţi de gâtul lui. Cuplul Antonescu-Sima repetă deci, într-un fel, 
istoria sado-masochistă a cuplului Carol-Codreanu. Mai mult, 
lichidarea Gărzii cu ajutorul lui Hitler pecetluieşte alianţa dintre 
Antonescu și Hitler, în sensul că primul îi rămîne pînă la capăt 
fidel celui de-al doilea, pierind din cauza acestei fidelităţi. Istoria, 
în România, înregistrează numai „primul şi al doilea care se 
ceartă“, în favoarea unui al treilea care niciodată nu cîștigă. 
Această epocă poate fi citită, precum Shakespeare odinioară de 
Jan Kott, ca o dramă istorică fără sfîrşit, cu falși saviours care se 
revelă a întruchipa mereu the evil. Pe moment însă, fiecare dintre 
cei trei pretendenți la puterea absolută intenţionează să instaureze 
„ordinea“ în raport cu: ..haosul“ adus de cel precedent. În mo- 
mentul lichidării Gărzii. Antonescu a putut trece drept salvator. 
Privit într-o perspectivă mai largă, precum cea pe care o încerc 
aici, această reputaţie se risipește. 

5. ADIACENŢE MITICE 


După reprimarea răscoalei legionare, țara este condusă numai 
de militari. Pe 27 ianuarie 1941 ministerele sînt preluate de diverși 
generali. Militarizarea guvernului nu însemna însă. cum am mai 
spus, şi o militarizare a societăţii, în sens de control militar al 
cetăţenilor, represiune masivă a populaţiei, ori război civil. Ea îi 
loveşte numai pe legionari. Noul ambasador german, baronul 
Manfred von Killinger, asistă pasiv la dezmembrarea Gărzii de 
Fier: pragmatismul învinge ideologia. La fel ca în cazul lui Carol — 
şi mai tîrziu al lui Antonescu însuși —, legionarii sînt reprimaţi fără 
să se manifeste nici un sprijin pentru ei în societate, în pofida 
„entuziasmului“ public precendent. Sînt exprimate, dimpotrivă, 
numai „adeziuni“ la adresa generalului, precum cea a unui mare 
număr de intelectuali democrați, majoritatea de la Universitate, 
care nu suflaseră însă nici un cuvînt reprobator împotriva rec- 
torului lor, P.P. Panaitescu, membru de frunte al Gărzii, nici măcar 
cînd acesta intervenise pentru a media între general și Sima! Ceea 
ce verifică remarcile mele de mai sus despre complexele de 
adeziune şi abandon, la intelectuali şi la întreaga societate ro- 
mânească. 


Legitimitatea care îi lipsea lui Antonescu în septembrie 1940 îi 
este acordată în ianuarie 1941, pentru simplul fapt de-a fi eliberat 
țara de teroarea legionară. Astfel ia naştere un nou cult al per- 
sonalității în locul celui care l-a înconjurat constant pe Codreanu, 
sau a fost întreţinut o vreme în jurul lui Carol al II-lea. Ciudat este 
că toate cele trei dictaturi dintre 1938-1944 s-au bazat, ori au 
construit, un cult al personalităţii în jurul conducătorului respectiv. 
Modelul mitologic nu a fost însă același. Cultul lui Codreanu s-a 
întemeiat pe mitul fiului îndrăzneţ, cuceritor, demolator al Tatălui, 
fondator al unei noi lumi în numele adevărului, învingător sublim 
al monstrului primordial, fie gardian al comorii sau al ordinei 
vechi, ucigașe, fie devorator al tinerelor fete: Oedip tînăr, Perseu 
sau Sfîntul Gheorghe. Actualitatea mitului în lumea și mentalitatea 
legionarilor este evidentă. Cultul lui Carol şi al lui Antonescu, 
dimpotrivă, este cultul Tatălui apărător, sau salvator al ordinei şi al 
naţiunii, arbitru al conflictelor interne și învingător al haosului, al 
anarhiei năvălitorilor dinăuntru şi al ravagiilor năvălitorilor din 
afară: Pater familias, Pater patriae, Zeus, Oedip matur, aflat la 

putere. Altfel decît Oedip, Codreanu nu a putut însă trece de la 
primul la al doilea mit, şi nici alfer-ego-ul lui, Sima, nu a putut 
deveni fondatorul de dinastie anunţat de profetul Codreanu. Nici 
cultul lui Carol, proslăvirea lui ca Protector, nu a supravieţuit lui 
Carol ca ocupant al tronului, și chiar între 1938-1940 acest cult a 
fost acompaniat de dublul lui negativ, demonizarea lui ca ..prim 
mafiot“ al ţării. În cazul lui Antonescu, cultul său n-a început ca 
demolator al lui Carol — poate și pentru că îi lipsea tinerețea lui 
Codreanu —, ci a luat naştere direct ca protector al țării după 
zdrobirea legionarilor. Acest cult l-a întovărăşit pînă la 1944, a 
fost contestat prin demonizare sub comuniști, după procesul din 
1946, pentru a fi recuperat de naționalismul ceaușist din anii 
optzeci şi a resuscitat după 1989. Indiferent de avatarurile fiecăruia 
dintre cele trei culturi, este evident că anii de care ne ocupăm aici 
au fost, şi din acest punct de vedere, un laborator al totalitaris- 
mului. Căci oare cum altfel putem vedea uluitorul cult al lui 
Ceauşescu — acum, cînd scriu acest articol, încă existent — decît ca 
o reluare şi contopire a celor două modele mitice precedente? 
Ceauşescu a fost văzut de adulatorii din anii şaizeci ca un tînăr 
curajos, restabilitor al adevărului, fondator al noii lumi comuniste 
cu chip uman. Din 1968 încolo s-a suprapus acestui portret al 
doilea model mitic, cel al Salvatorului, Protectorului, Pater patriae 
care „ne-a salvat de ruşi“. Este uluitor să constaţi că dintre toți 
dictatorii români numai celui mai abject dintre ei, Ceaușescu, i-a 
reușit performanţa de-a acumula ambele modele mitice! Ca să nu 
mai spun că trivialului său fiu, Nicu, începuse să-i înflorească în 
anii optzeci mitul noului tînăr, urmaș al tatălui şi salvator al țării 
de „excesele“ tatălui. Revoluţia din 1989 ne-a scutit de episoadele 
ulterioare ale scenariului mitic familial. 


6. PRE-MODERNISMUL LUI ANTONESCU 


În februarie 1941 PNL şi PNȚ hotărăsc să-l sprijine pe 
Antonescu, deşi fără a lua parte la guvernul lui. Pe 2 martie 
generalui organizează un referendum despre politica lui. pe care-l 
cîştigă, desigur, cu o mare majoritate. În 1941-1942 are loc un 
schimb larg de scrisori între Antonescu pe de-o parte, şi Brătianu 

şi Maniu pe de alta. Bătrînii și incoruptibilii oameni politici apără 
cu aplomb conceptul lor de democraţie cu sprijin occidental. 
Generalul le aminteşte de sus și sarcastic cît de corupte au fost 
partidele lor și cum s-au combătut unul pe altul pînă ce au adus 
țara la un pas de dezastru. Antonescu trăia deci sentimentul a ceea 
ce noi acum numim the end of ideology: toate partidele sînt 
terminate (deci şi cel fascist!), nu mai rămîne decît bunul simţ, un 
soi de patriotism de bază, cîteva principii populiste la fel de ele- 
mentare — îmbunătăţirea condiţiilor de viaţă ale „claselor munci- 
toare“: țăranii, muncitorii și funcționarii — și, bineînțeles, o alianță 
totală cu puterile Axei. Atitudinea lui „post-politică“ este însă alta 
decît cea despre care se vorbeşte acum în Occident — aceasta din 
urmă apare în condiţii de maximă extindere a democraţiei — ca și 
de cea aplicată de Carol. Regele desființase partidele tradiţionale 
ca și cele de dreapta, înfiinţînd însă el însuși un nou partid totalitar 
şi menţinînd un simulacru de parlament și de Consiliu de Coroană. 
Antonescu renunță la orice forme instituționale cu caracter 
reprezentativ — partide politice, legislativ — operînd între puterea 
executivă și popor. Trebuie subliniat că este singura oară în istoria 
modernă a României cînd are loc o astfel de guvernare. Nici măcar 
comuniștii nu au renunțat la formele instituţionale de reprezentare, 
deşi le-au golit de conţinut. Interesant este deci faptul că 
Antonescu, deși l-a detestat și disprețuit pe Carol, a continuat, 
desigur neintenționat, tendinţa socio-politică regresivă a acestuia, 
de întoarcere spre forme pre- sau ne-moderne de guvernare: Carol 
spre monarhia absolută, dinaintea celei constituționale, Antonescu 
spre autoritatea unor conducători auto-nmpuși, aduși la suprafaţă de 
răscoale ori războaie. Dacă regele Carol a fost, simbolic vorbind, 
ultimul fanariot al României — nu etnic, ci strict funcţional, de 
prinț hotărît să profite la maximum de tronul hărăzit lui pe scurt 
timp, lui și camarillei —, Antonescu a fost, tot simbolic, un Tudor 
Vladimirescu modern, hotărît să pună capăt domniei nu numai a 
fanarioţilor, ci și a „boierilor pămînteni“ de orice fel (Maniu, 
Brătianu, Argetoianu, Vaida etc). (Ar fi pasionant de comparat 
luările de cuvînt ale lui Antonescu și ale lui Vladimirescu, ori ale 
altor conducători militari spontani.) Pe de altă parte, să nu uităm 
că legionarii, văzînd în Codreanu pe „Căpitanul“ lor, manifestau 
aceeaşi propensiune spre această forma pre-modernă de guvernare, 
invocîndu-l adesea pe Avram Iancu, Horia şi alţii, conducători 
militari nealeși, dar acceptaţi prin consens (conducători de tip 
harismatic, ar fi spus Max Weber). Şi aici Antonescu preia o 
formă de conducere socială deja existentă, pre-modernă și în afara 

oricărei legalităţi, de data aceasta de la ceilalți adversari ai săi, nu 
de la Carol, ci de la legionari. 


Se poate face și un alt paralelism între pre-modernismul celor 
doi dictatori, Carol și Antonescu. Ambii se consideră personal 
salvatori ai patriei în pericol, pater patriae, oameni forte care iau 
puterea printru-un gest creator, de sfidare a legalităţii într-un 
moment în care instituţiile tradiționale, cărora, în timpuri normale, 
ar fi trebuit să li se supună, nu mai fac faţă situaţiei. Modelele 
amândurora par a fi militari care se angajează în politică după ce 
și-au dovedit competenţa militară în slujba vechilor instanțe 
politice. Carol pare inspirat de tradiția cezarismului, Antonescu de 
cea a bonapartismului. Nici unul dintre ei, inclusiv Antonescu, nu 
se distinsese mai înainte însă în campanii militare răsunătoare. 
Carol făcuse gafe în tinerețea lui militară pasibile de pedeapsă ca 
dezertor, iar Antonescu, prin activitățile lui în 1907 și în timpul 
primului război fusese mai mult executorul, desigur merituos, al 
deciziilor altora. Interesant pentru studiul mentalităţii în secolul 
nostru este mai curînd faptul că singurul general care a intrat în 
politică după strălucite fapte de arme, Averescu, refuză cezarismul, 
spre dezamăgirea unora dintre partizani, precum Argetoianu. În 
confuzia și instabilitatea de după primul război mondial, şi cu 
imensa lui popularitate, Averescu ar fi putut deveni în România 
ceea ce au devenit Pilsudski în Polonia și Horthy în Ungaria: un 
„garant al stabilității“, neelegibil, precum preşedinţii, şi nici 
dinastic, precum monarhii, dar asigurînd cu mîna de fier rămînerea 
la putere a unui anume establishment, prin reprimarea tendinţelor 
politice contrare. Averescu nu a făcut-o. Mi se pare important de 
subliniat meritul lui pentru menţinerea democraţiei constituționale 
în România, un merit cam uitat de istorie, pentru că istoria a 
preferat să reţină mai curînd contrastul dintre calităţile generalului 
şi cele ale omului politic. În perspectivă însă, refuzul lui Averescu 
a fost numai o amînare: Antonescu a adus la îndeplinire în 
1940-1944 ceea ce Averescu refuzase cu vreo douăzeci de ani mai 
înainte. George Magherescu compara în mod repetat situaţiile din 
anii patruzeci cu cele ale lui Napoleon. Cît despre Carol, el ar fi 
putut trece la cezarism mai devreme decît a făcut-o, fie după 
asasinarea lui Duca, fie chiar în 1930. Şi aici existau paralele cu 
regi deveniți dictatori în Iugoslavia şi Grecia și aflați chiar în 
relații de familie cu Carol. Interesant este deci faptul că ambele 
dictaturi, atît cea a lui Carol cît şi cea a lui Antonescu. au fost 
dictaturi întîrziate în raport cu momentele „favorabile“ precedente, 

şi cu realizarea mai timpurie a dictaturilor respective în țările 
vecine, ceea ce nu poate decît sublinia tenacitatea structurilor 
democratice în România în raport cu aceste țări. 


7. UN REGIM AUTORITAR 


Să revenim la politica internă a lui Antonescu. El dorea, 
printre altele, să „românizeze“ întreprinderile. Statistici din acei 
ani arată că aproape 50% din întreprinderile din România se aflau 
în mîinile unor neromâni. La sfîrşitul lui 1940 și începutul lui 1941 
sînt date decrete prin care sînt naţionalizate ferme, fabrici şi 
locuinţe evreieşti, iar salariaţii evrei ale diverselor firme sînt 
concediaţi. Numărul acestora în economie scade, astfel, de la 
28 225 în noiembrie 1940 la 6 506 în 1943. Brătianu și Maniu se 
îndoiesc însă, în scrisorile lor către Antonescu, că asemenea 
măsuri duceau la o „românizare“ reală: în locul patronilor evrei 
veneau patroni germani şi saşi. „Românizarea“ nu însemna decît 
vînzarea României către Germania.23 Mai departe, sub pretextul 
eradicării Gărzii, Antonescu intensifică măsurile dictatoriale. Un 
decret din februarie 1941 interzice toate activităţile politice şi 
condamnă la închisoare diverse figuri de stînga. Și acum însă am 
putea vorbi mai curînd de o suspendare a drepturilor omului decît 
de o reprimare brutală a societăţii. Chiar în timpul războiului, cu 
excepția unor oameni politici de rang secund (Corneliu Coposu), 
ori intelectuali (Arghezi) arestați pe scurtă vreme, un singur grup 
social, cum am spus mai sus, este lovit sistematic: evreii din 
Basarabia şi Bucovina. 


Pe 22 iunie 1941 este declarat războiul şi, spre mijlocul lui 
iulie 1941, Basarabia este eliberată. La cererea lui Hitler, 
Antonescu ordonă însă continuarea războiului pe pămînt rusesc. 
Protestele contra acestei extinderi a luptelor vin de la Maniu şi 
Brătianu, ca şi de la mulţi alți oameni politici, intelectuali, activiști 
comunişti şi militari. Generalul nu-i arestează pe autorii pro- 
testelor, dar le răspunde că România era obligată, ca aliat loial, să 
sprijine acțiunile Germaniei pînă în pînzele albe. Soldatul 
Antonescu nu cunoştea un cod mai înalt decît cel al onoarei mili- 
tare, dar el voia, cred, și să pună capăt, o dată pentru totdeauna, 

politicii tradiționale românești de balansare între marile puteri. 
Trebuie să se termine o dată cu acest oportunism, spune 
Antonescu, datorită căruia România pieduse atît de mult teritoriu. 
În plus, el spera ca în acest fel să răstoarne deciziile de la Viena. 
Această ultimă speranţă nu i s-a îndeplinit: în ciuda unei anumite 
autonomii a lui Antonescu faţă de Hitler, România a fost în timpul 
războiului aceeași țară-satelit ca și Ungaria, Croaţia şi Slovacia, 
deși țara noastră a îndurat mai multe pierderi omeneşti decît 
acestea. 


8. ANTONESCU ANTISEMIT 


„Românizarea“ tuturor întreprinderilor începe cu exproprierea 
proprietăţilor evreieşti rurale, prin decretele de pe 4 octombrie și 
12 noiembrie 1940, şi continuă cu cele urbane prin decretul de pe 
21 martie 1941. Urmează expulzarea lor în zona Bugului, înto- 
vărăşită de explicaţia lui Antonescu că, în acestea, el totuși nu 
poate fi inuman, dar şi de constatarea că „sentimentul acesta de 
ură împotriva duşmanilor patriei trebuie împins pînă la ultima 
extremă. Îmi iau eu această răspundere“ (8 aprilie 1941).24 Depor- 
tările din 1941 au fost însă selective: masive pentru evreii din 
Bucovina şi Basarabia, foarte reduse pentru cei din Muntenia, 
Banat şi Ardeal şi mai mult pe baza învinuirii (suspiciunii) de 
comunism. Se pare chiar că evreii din ultimele două provincii ar fi 
fost salvaţi prin cadoul de patru sute milioane de lei pentru armata 
română a baronului Franz von Neumann, proprietarul fabricii de 
textile din Arad, se vede „neromânizat“!25 Dispariţia unui mare 
număr de evrei este însă un fapt, şi pentru aceasta Antonescu nu 
poate fi în nici un caz iertat, chiar dacă îi recunoaștem meritul 
de-a fi curmat deportările la sfîrşitul lui 1942 şi de-a fi permis apoi 
parțial, datorită, printre altele, şi intervențiilor regelui Mihai şi a 
reginei mamă Elena. plecarea lor în Palestina. astfel încît pînă la 
urmă a supraviețuit vreo 57% din populaţia evreiască.26 Toate 
declaraţiile teribile ale lui Antonescu, reproduse în volumul 
procesului său („Dacă este nevoie să trageţi cu mitraliera“, 8 iulie 
1941)27 provin din acelaşi an 1941, eventual şi din 1942. 

La proces, Antonescu admite a fi dat un ordin de „represalii“, dar 
nu de „masacru“; la Odessa, declară că la Iaşi ar fi murit doar vreo 
2 000 de victime asfixiate?8, contestă diverse stenograme ale 
Consiliului de Miniştri arătate în instanţă și la sfîrşit afirmă ritos, 
în stilul său caracteristic: „Dacă evreii din ţara românească mai 
trăiesc, trăiesc datorită mareșalului Antonescu.“29 Să remarcăm 
mai întîi că din justețea — cum am spus, admisibilă — a acestei 
ultime afirmaţii nu rezultă, cum a dorit Antonescu atunci cînd a 
făcut-o, injusteţea primelor acuzaţii: el a ordonat masacrele în 
1941-1942 şi tot el le-a revocat după aceea. Neclar rămîne de ce 
le-a revocat: el putea ignora protestele lui Mihai și ale Elenei, ale 
comunității evreieşti naţionale şi internaţionale etc. Nu este exclus 
ca după ce războiul a început să se desfășare defavorabil, 
Antonescu să fi voit să-şi menajeze eventualele şanse de relaţii cu 
occidentalii, renunţînd la antisemitism. Mai verosimil mi se pare 
că primul ordin a fost expresia unei stări de furii: Antonescu a vrut 
astfel să-i pedepsească pe evreii care au insultat Armata română la 
retragerea ei — nedemnă — din Basarabia în 1940. Gheorghe 
Buzatu a studiat documentele din arhivele ruseşti despre această 
retragere, cu vădită simpatie pentru Antonescu şi regretabilă lipsă 
de înțelegere pentru evrei. La fel, Florin Constantiniu scrie chiar că 
„militarii români au fost insultaţi şi atacați de elemente comuniste, 
în rîndul cărora se aflau numeroși evrei“30. Cu toate acestea, 
documentele citate de Buzatu indică doar cazuri izolate de 
atitudine antiromânească a evreilor: multe rapoarte militare se 
referă cam la aceleași localități (Hîncești, de exemplu) și la 
violențe mai curînd verbale: huiduieli și profanarea steagului 
românesc, arborări de steag roșu, ori proteste la rechiziționări de, 
după evrei, căruțe proprii. Violenţele fizice s-au redus la zece 
morţi și cinci răniți din trupele române din întreaga retragere! (nu 
se specifică numărul exact de victime româneşti la fiecare din 
incidentele numite, și nici de victime dintre localnici). Au mai fost 
şi sute de dispăruţi, ceea ce se poate explica prin dezertarea 
soldaţilor din zonă. Supralicitarea acestor pierderi este însă 
uimitoare, atît în rapoarte — se vorbeşte despre „terorismul“ 
evreilor —, cît şi în presa din țară, unde Iorga publica articolul „De 
ce atîta ură?“, în Universul din 6 iulie 1940.32 Că o anume 
ostilitate a existat este evident, dar ea putea fi normală la 
„Schimbarea puterii“ și, de ce nu, la bucuria comuniștilor basa- 
rabeni — tristă pentru noi, logică pentru ei — în faţa reîntoarcerii 


Sovietelor. Este însă la fel de evident că frustrarea militarilor 
împotriva ordinelor de retragere fără luptă a fost deviată dinspre 
cauza reală — decizia lui Carol — spre una fictivă, prin indicarea 
ţapului ispăşitor dintotdeauna: evreul. Curios, Antonescu fi 
protejează pe evrei la început, deşi fără simpatie — ..jidanii sînt 
vinovaţi în mare măsură de nenorocirile care s-au abătut asupra 
acestei țări“ — în faţa abuzurilor legionare. din principiu: pro- 
prietatea lor trebuie apărată de rechiziţii ca oricare alta, iar legea 
nu poate fi luată în propriile-i miîini de oricine. Această atitudine 
se menține în prima parte a lui 194153, dar se schimbă radical la 
sfîrșitul anului (războiul începuse pe 22 iunie 1941). Pe o cerere a 
lui W. Filderman, președintele „Federaţiei Uniunilor de comunități 
evreiești din țară“, pentru a opri deportările, Antonescu pune pe 
19 octombrie 1941 următoarea rezoluţie, care dovedeşte existența 
în acel moment, cu ştiinţa lui, a „dublei abordări“, regionale, a 
evreilor: „Am luat angajamente faţă de evreii din vechiul Regat. 
Le menţin. Nu am luat nici un angajament față de evreii din noile 
ținuturi. Aceștia în marea lor 'majoritate au fost niște brute. Nu pot 
fi găsiți adevărații vinovaţi, toți vinovaţii. Ei sînt mulți, sînt 
acoperiți. Regret pentru oamenii cumsecade. Trebuie să fie și din 
aceștia. Dar mult mai mult mă dor sacrificiile pe care le-am făcut 
pentru a repara o crimă care a aruncat în groaznică suferință un 
neam întreg în 1940 şi care a fost ca inspiraţie și ca execuţie de 
esență evreiască.“34 Culmea este că, trei zile mai tîrziu, Antonescu 
dispunea să fie pedepsiţi niște soldaţi germani care spărseseră un 
magazin evreiesc și, peste încă două săptămîni, el dispunea 
trasformarea muncii obligatorii pentru evrei. dintr-un ordin 
anterior, într-o plată de bani, atunci cînd munca nu putea fi 
efectuată.35 Deși îi scrie lui Filderman, vechiul său coleg de liceu, 
cu oarecare consideraţie, Antonescu nu se sfieşte să-i trateze pe 
evreii din Bucovina de Nord şi din Basarabia drept vinovaţi „în 
marea majoritate“. Rezoluţia se publică peste o săptămînă în ziare, 
unde o citeşte, îngrozit, Mihail Sebastian, pentru că înțelege că ea 
„face posibil orice gest de violență contra noastră“36, mai bine zis 
că-i declară pe evrei în afara legii. Potrivit statisticilor din 1930, în 
Basarabia locuiau 183 000 de evrei şi în Bucovina de Nord 
(judeţele Cernăuţi şi Storojineţ) 66 569 de evrei?7, la un loc deci 
249 569 de evrei. Este greu de stabiiit exact numărul victimelor 
din război. Vlad Georgescu, referindu-se la statisticile lui 
Filderman, conchide că populația evreiască din cele două provincii 

ar fi descrescut după război, faţă de cea din 1930, cu 103 919 de 
persoane, faţă de numai 15 000 din celelalte provincii la un loc. cu 
excepţia Transilvaniei de Nord, administrate atunci de unguri, 
unde mulţi evrei au fost exterminați de guvernul lui Ferenc Szálasi 
din 194458. Este drept că din cei 103 919 de evrei unii vor fi 
părăsit zona înainte și în timpul războiului, sau au fost deportaţi de 
sovietici. Chiar și aşa, ne putem gîndi la faptul că dispoziţiile lui 
Antonescu au costat viața a vreo 40% din populaţia evreiască a 
acestor provincii. Ceea ce nu este încă „marea majoritate“ vinovată 
a ei, dar reprezintă aproximativ 10 000 de morţi, ca represalii. 
pentru fiecare din cei zece morți din armata română din timpul 
retragerii din 1940! Să ne amintim că după explozia din Odessa. 
pe 22 octombrie 1941, ordinul de represalii (recunoscut de 
Antonescu la proces) prevedea împușcarea a „doar“ două sute, 
respectiv o sută, de „comunişti“ pentru fiecare ofiţer, respectiv 
soldat, german sau român, mort în explozie. Proporţiile furiei 
destructive, din 1941-1942, abătute asupra a vreo sută de mii de 
evrei numai pentru că unii dintre ei, poate, participaseră la 
incidentele de cu un an-doi înainte, sînt năucitoare și desfid orice 
„raționalitate a răzbunării“. 


A fost deci Antonescu antisemit? Fără îndoială, dacă ne refe- 
rim la ideologia sa, deși aceasta nu avea nimic personal, fiind o 
colecţie de clişee dintre cele care circulau atunci în toată dreapta, 
de la Iorga la legionari. În acţiunile sale a încercat însă, la început, 
o anumită „raționalizare“ a antisemitismului: simplul fapt că un 
magazin era al unui evreu nu permitea jefuirea lui, simplul fapt că 
un evreu era un evreu nu putea duce la uciderea lui. Uluitor este 
însă faptul că această abordare „legalistă“ a cunoscut o totală 
eclipsă în ce-i priveşte pe evreii din Bucovina și Basarabia, vreme 
de cel puţin un an — din vara 1941 în primăvara lui 1942 — pentru 
un motiv minor. S-a identificat Antonescu, inconștient, cu frus- 
trarea — cîtă o fi fost — armatei române în retragere, atît de mult 
încît simpla parcurgere a acelui teritoriu în sens invers a putut să-i 
provoace o asemenea explozie de ură? Greu de crezut. Înclin mai 
curînd să văd aici un fenomen pe care îl întîlnim și la discutarea 
altor acţiuni și declaraţii ale lui Antonescu: temporare „eclipse ale 
rațiunii“, în sensul că disproporţia dintre cauze şi efectele acestora 
nu poate fi nicidecum explicată raţional, şi că eclipsa rațiunii într-o 
zonă limitată nu exclude prezenţa ei în alte zone de activitate. 

9. PENTRU O ISTORIE PARALELĂ: 
ROMÂNIA ȘI FINLANDA 


Pe 12-13 noiembrie 1940 Hitler îi declară ritos lui Molotov că 
el garantează granițele atît ale României cît şi ale Finlandei 
ciuntite, deşi în lunile precedente fusese ori indiferent faţă de 
ciuntirea lor (Finlanda), ori chiar o „arbitrase“ (România). Ca 
răspuns, România aderă la Pactul Tripartit pe 23 noiembrie 1940, 
trei zile după Ungaria și o zi înainte de Slovacia. Nu e vorba de o 
coincidență: toate aceste ţări devin cam în același fel „state 
satelite“ ale Germaniei, deși Antonescu. şi apologeţii lui. păstrează 
iluzia „independenței“ României. 


Excurs despre „autonomie“ 


Curios lucru, în toate perioadele de înfeudare politică, eco- 
nomică şi/sau militară, fie față de Turcia, sau (Austro-) Ungaria, 
fie față de Germania sau Rusia, ori Uniunea Sovietică, principatele 
române și România au nutrit întotdeauna iluzia „autonomiei“ față 
de centru, mai mult, au fost de acord cu orice sacrificii materiale și 
spirituale pentru a salva această „autonomie “. Chiar și amputările 
[ării din 1940 au fost acceptate de clasa politică în numele 
aceluiași principiu. A fost această traducere în eroic sublim a unui 
eșec politic sau militar o normală compensație pentru mîndria 
rănită a poporului român? Ori să tragem concluzia că la români 
„Salvarea Statului“, indiferent ce formă avea acesta, a fost 
totdeauna mai importantă decit prețul pe care-l plătea societatea? 
Ascundea această obstinaţie teama de dispariţie istorică, un 
„sindrom“, să zicem, „polonez“, deși Polonia nu a pierit, în ciuda 
a patru „împărțiri“, adică dispariţii ale statului? Ori a judecat 
fiecare clasă politică orice sacrificiu al țării drept necesar doar în 
numele unei interesate continuilăți a propriei puteri, fie ea 
acordată de mereu altă „putere suzerană“? Să fi fost atunci 
naționalismul politic al acestei clase doar o cover story menită a 
da o nuanţă fals sublimă simplei dorințe de subzistență a unui 
grup? La aceste întrebări, pe care le simt urcînd deodată la 
suprafața textului în acest loc, deși ele se zbat în subtextul întregii 
acestei cărţi, nu voi afla, probabil, niciodată răspunsul. Pentru că 
nici un răspuns nu va putea fi vreodată dovedit cu argumente 

irefutabile. Orice răspuns nu face decît să proiecteze în istorie 
imaginea — satisfăcută sau disperată — pe care eu, sau cititorul, o 
are în momentul dat despre poporul său, și despre elita acestuia. 


Primii ofițeri ai misiunii germane sosesc în ţară încă din 
octombrie, alții urmează rapid, formal pentru a-i instrui pe soldații 
români, în fond pentru a ocupa zona petroliferă a Prahovei şi alte 
puncte strategice. Pe 25 noiembrie 1941, în aceeaşi zi cu Finlanda, 
România aderă 'şi la Pactul Anticomintern. Logic, ambele țări se 
aflau atunci în război cu Uniunea Sovietică. Paralelismul istoriei 
acestor două ţări, care atunci, ca și acum, nu întrețineau relaţii 
deosebite una cu alta, nu a fost, pe cît ştiu, studiat cu atenţie. El 
este însă izbitor şi aruncă o lumină specială asupra lui Antonescu 
şi a relaţiei lui cu Hitler. Cunoscând prea puţin istoria Finlandei 
pentru a putea intra în detaliile deciziilor ei politico-militare, ob- 
serv însă, surprins, existenţa în perioada celui de-al doilea război 
mondial atît a unui „ciclu sovietic“ cît şi a unui „ciclu german“, 
comune în relaţiile Finlandei și României cu ambele mari puteri.39 

Clauza secretă a pactului Ribbentrop-Molotov includea Finlan- 
da alături de Ţările Baltice și Basarabia și, eventual, unele țări bal- 
canice în zona în care Germania era interesată economic, dar nu 
politic. La izbucnirea războiului, pe 1 septembrie 1939, datorită 
atacării Poloniei de către Germania, Finlanda se declară neutră pe 
3 şi 15 septembrie, România pe 6 septembrie. Prima urma exem- 
plul Suediei, a doua nu ajuta Polonia pentru că tratatul cu aceasta 
se referea doar la eventuale atacuri sovietice, nu şi germane; n-o 
va ajuta, de altfel, nici cînd va intra și Uniunea Sovietică în 
Polonia, pe 17 septembrie, acum sub pretextul că autorităţile ei 
tocmai se refugiaseră în România. 

„Ciclul sovietic“ începe în Finlanda cu cereri de cesiuni teri- 
toriale pentru a anula „ameninţarea“ Leningradului de către finlan- 
dezi: ruşii cer portul Hanko, cîteva insule și mutarea graniței spre 
vest deoarece, observă rece Stalin, Leningradul oricum nu poate fi 
mutat mai la est. Finlanda refuză aceste cereri, iar tratativele din 
octombrie ale lui Juho Paasiviki la Moscova nu dau nici un 
rezultat. Pe 26 noiembrie Molotov protestează violent contra 
uciderii de soldaţi sovietici la granița finlandeză, reziliază tratatul 
de neutralitate din 1932 dintre cele două ţări și dă un ultimatum 
Finlandei: cesiuni teritoriale sau război. Simultan, comunistul Otto 
Kuusinen creează un guvern „democrat“ paralel, care acceptă 
cererile sovietice. Finlanda refuză cesiunile de teritoriu, deşi 

generalul Mannerheim avertizase guvernul că nu are muniții sufi- 
ciente. Pe 30 noiembrie 1939 Uniunea Sovietică începe războiul. 
Spre surpriza generală, mica armată finlandeză rezistă cu succes 
ineficientei armate sovietice. Astfel se nasc primele două „mituri 
finlandeze“: eroismul micii țări nordice și statura de „uriaş cu 
picioarele de lut“ a Uniunii Sovietice; acestui din urmă mit îi vor 
sucomba mai tîrziu atît Hitler cît și Antonescu. Primul mit mobi- 
lizează opinia publică din Franța și Anglia, care vor să trimită 
ajutor prin Suedia. Marele neutru scandinav refuză, preferînd să-şi 
abandoneze micul vecin. Germania asistă indiferent la evenimente. 
Ofensiva rușilor din februarie 1940 are însă succes, așa încît 
finlandezii încep pe 6 martie tratativele de armistițiu şi le încheie 
pe 12 martie, cedînd Uniunii Sovietice Karelia Răsăriteană, portul 
Hanko, cîteva insule şi alte mici părți de teritoriu. Parlamentul 
scoate un suspin de ușurare — a salvat statul Finlanda —, iar 
istoricii constată respectuos că, astfel, Finlanda a ferit Scandinavia 
de război general40. Astfel se termină ciclul sovietic şi legenda 
eroismului finlandez. 

România traversează exact același ciclu în săptămînile imediat 
următoare. Pe 29 martie 1940 Molotov anunţă brusc că Uniunea 
Sovietică are o problemă încă nerezolvată cu România, şi anume 
Basarabia, o problemă pe care Uniunea Sovietică n-o mai ridicase 
totuşi de la încheierea între Titulescu și Litvinov, pe 21 iulie 1936, 
a proiectului de tratat de asistenţă mutuală. Germania. consultată 
de România se arată indiferentă, țările occidentale nu pot face 
nimic. Pe 9 aprilie Molotov protestează contra incidentelor de 
graniță, pe 23 iunie îi anunţă pe germani că vrea să ceară 
Basarabia şi Bucovina înapoi. Hitler se miră: care Bucovină? Ea 
nu era trecută în clauza cu pricina. Stalin face un pas înapoi și. în 
ultimatumul de pe 26 iunie, cere doar Basarabia și Bucovina de 
Nord. La primul Consiliu de Coroană, pe 27 iunie, unsprezece 
membri votează contra acceptării ultimatumului, la al doilea doar 
şase, în timp ce nouăsprezece sînt pentru: țara e mică, nu se poate 
apăra, Franța tocmai se prăbușise, pe 22 iunie, susțin mai ales 
generalii.. Pe 28 iunie răspunsul României sună astfel: „Guvernul 
român, pentru a evita gravele urmări ce le-ar avea recurgerea la 
forță şi deschiderea ostilităților în această parte a Europei, se vede 
silit să primească condiţiile de evacuare specificate în răspunsul 
sovietic.“41 Termenii sînt aproape literal cei folosiţi la Helsinki. 
Urmează pierderea Basarabiei, a Bucovinei de Nord și, la 
învălmășeală, și a Herţei. Sfirşitul „ciclului sovietic“ român. (Tot 
în iunie Uniunea Sovietică acţiona şi contra Ţărilor Baltice: se 

grăbea. dorind să profite de campaniile militare germane în vest, şi 
mai ales în Franţa, după ce „testul finlandez“ arătase că Hitler 
respecta pactul Ribbentrop-Molotov.) 

Similitudinea şi diferențele dintre situația Finlandei şi a 
României sînt evidente: Uniunea Sovietică aplică exact acelaşi 
scenariu, Germania așijderea, dar Finlanda refuză mai întîi com- 
promisul pe care România îl acceptă imediat, deşi şansele militare 
ale celei dintîi nu erau în nici un caz mai mari decît ale celei de-a 
doua „țări mici“, şi deși oferta strategică a Finlandei era mai mică 
decît a României (petrolul). Tocmai lupta fără speranțe a 
Finlandei, de trei luni și jumătate, determină țările occidentale să 
încerce să se mişte, deşi inutil; în cazul României problema 
ajutorului nici nu se pune. Abia după aceste luni Finlanda acceptă 
inevitabilul şi atunci foloseşte, într-adevăr, aceeaşi „retorică“ 
precum România în iunie 1940. Stimulat de înfrîngerea Finlandei, 
Stalin nu mai acceptă în iunie 1940 tratativele cu România pe care 
le acceptase cu Finlanda în octombrie 1939. 

„Ciclul sovietic“ este pierdut de ambele țări, dar România îl 
pierde fără onoare. Mai rău, îl pierde printr-o greşeală de apreciere 
politică fatală, pentru că ea deschide drumul Dictatului de la 
Viena. Carol al II-lea şi majoritatea Consiliului de Coroană ignoră 
pur şi simplu atuul lor principal, „arma petrolului“, neînțelegînd că 
tocmai printr-un „război fără speranță“ de tip finlandez ei puteau 
determina implicarea Germaniei în conflict, pentru a împiedica 
căderea petrolului românesc în mîinile ruşilor. Acest argument de 
„istorie virtuală“ era realmente la îndemîna oamenilor politici ro- 
mâni, de vreme ce ei, pe 23 martie 1939, semnaseră un tratat 
economic cu Germania. Teama lor a fost că pierderea — inevitabilă — a 
războiului în Basarabia va duce la ocuparea întregii țări, a îm- 
părțirii ei între Uniunea Sovietică, Ungaria și Bulgaria, cu eventual 
sprijin german. „Sindromul polonez“ a lucrat, deci, mai mult decît 
„exemplul finlandez“. Este drept că pe 27 iunie 1940 ambele 
cursuri de evenimente păreau la fel de posibile membrilor Con- 
siliului de Coroană, cu atît mai mult cu cît ruşii, tot în iunie, erau 
pe cale să anexeze Ţările Baltice. Totuşi, scenariul moderat 
finlandez era, rațional gîndind, mult mai probabil decît cel catas- 
trofic polonez, tocmai datorită faptului că Germania avea interese 
strategice în România, dar nu în Finlanda. De ce, ca reacţie la un 
eventual atac sovietic. Germania ar fi ocupat România, sau i-ar fi 
lăsat pe unguri să o ocupe? Era mult mai logic ca Germania să 
continue neangajarea în Balcani pe care o manifestase pînă atunci. 
neavînd nici un „Danzig“ de recuperat, împiedicîndu-i pe ruşi să 

ocupe mai mult teritoriu românesc decît Basarabia printr-un 
simplu avertisment, suficient între „aliați“. Neputînd să nu dea acel 
avertisment, Germania ar fi garantat atunci granița pe Prut a 
întregii Românii, pentru a nu pierde petrolul ei, ceea ce ar fi făcut 
mult mai dificil ulteriorul Dictat de la Viena4? Analiza acestor 
evoluţii „virtuale“ readuce în discuţie „excursul“ de mai sus: cla- 
sele politice românești au evitat mai întotdeauna opţiunea pentru 
anumite virtualități în favoarea altora şi tocmai această opțiune 
indică un mecanism fundamental al deciziilor în caz de criză: 
cedarea fără luptă de teritoriu, ori de drepturi, pentru păstrarea 
continuității statale. Opţiunea finlandeză, a fost însă — iniţial — alta. 


„Ciclul german“ începe curînd după cel sovietic. Hitler caută o 
apropiere de Finlanda ciuntită, aceasta o acceptă ca pe singura 
alternativă la dominaţia sovietică de după prăbuşirea Franţei. Pe 22 
septembrie Finlanda semnează acordul de tranzitare a trupelor 
germane spre Norvegia. În Parlament se vorbeşte despre un posibil 
„război defensiv“ contra ruşilor pentru recuperarea Kareliei, patria 
Kalevalei şi, deci, o „Transilvanie a Finlandei“. Generalul 
Mannerheim, comandantul şef al armatei se opune oricărei înain- 
tări în spațiul sovietic dincolo de granița Kareliei — Finlanda nu 
trebuie să fie un stat agresor — și refuză de asemeni comanda 
supremă în sector pe care i-o flutură Hitler pe la nas. Ocupaţia 
sovietică și războiul iminent nu schimbă, de altfel, nimic din 
structura democratică a ţării: Mannerheim nu încalcă nici funcţiile 
parlamentului, nici pe ale guvernului ori preşedinţiei. După înce- 
perea războiului, finlandezii cooperează cu germanii pentru reo- 
cuparea Kareliei de Est, dar se opresc acolo, iar pe 26 august 1941 
Mannerheim refuză să se implice în bătălia pentru Leningrad. În 
decembrie 1941 Churchill cere Finlandei să înceteze războiul; 
aceasta răspunde că faptul este imposibil și, ca atare, Anglia îi 
declară război. În 1942 Hitler vizitează Helsinki pentru a-l felicita 
pe „camaradul său“ Mannerheim cu ocazia zilei de naştere. 
Imediat după înfrîngerea de la Stalingrad, președintele Ryti discută 
cu Mannerheim posibilităţile Finlandei de-a ieși din război. Pe 12 
februarie 1944 Paasikivi poartă tratative secrete de armistițiu cu 
ruşii la Stockholm, care-i cer înapoi toate „teritoriile noi“ și ares- 
tarea ori distrugerea trupelor germane din Finlanda. Paasikivi 
refuză. Hitler simte ceva şi-i declară lui Mannerheim că se bazează 
pe loialitatea lui. Ofensiva sovietică „finală“ începe pe 9 iunie 
1944, frontul se clatină, dar pe 22 iunie Ribbentrop se duce la 
Helsinki, declară că va apăra Finlanda și România la fel ca 

teritoriul propriu şi oferă două divizii suplimentare. Pe 1 august 
1944 Ryti demisionează pentru a face totuşi posibilă dezangajarea 
de Axă, pe care el o susținuse. Cine devine președinte? Indispensa- 
bilul Mannerheim. La 77 de ani, el acceptă sarcina de-a se despărți 
de camaradul Hitler și cere trupelor germane, spre furia sovie- 
ticilor, să părăsească singure teritoriul Finlandei. Astfel ia naștere 
al treilea mit, „loialitatea finlandeză“, despre care se vorbeşte mult 
la Bucureşti, unde Antonescu pledează pentru aceeași loialitate, 
dar și la Berlin, unde Pamfil Șeicaru și ambasadorul Ion Gheorghe 
admiră onoarea lui Mannerheim și faptul că Hitler ar fi înţeles că 
Finlanda nu poate face altfel și ar fi acceptat această dezangajare 
civilizată 43 Armistițiul este semnat pe 2 septembrie 1944: ruşii nu 
ocupă Finlanda, dar reiau în stăpînire Karelia și restul teritoriilor — 
le ocupă şi astăzi —, iar în loc de Hanko concesionează pe cinci- 
zeci de ani peninsula Parkkala. Mannerheim îi scrie o scrisoare lui 
Hitler, anunţîndu-i hotărîrea luată şi cerîndu-i, într-adevăr, retra- 
gerea pașnică a trupelor în termen de două săptămîni. Germania nu 
acceptă însă acest lucru și astfel începe al treilea război al 
Finlandei, între 15 septembrie 1944 şi 27 aprilie 1945, cînd, în 
sfîrşit, resturile celor 200 000 de germani, bine înarmaţi, se retrag 
după lupte grele. distrugînd o mare parte a Laponiei. Astfel ia 
sfîrşit „ciclul german“, ca şi mitul despărțirii loiale. După război 
devine premier Paasikivi, vechiul negociator cu rușii, care nu 
aduce însă pe comuniști la putere, ci iniţiază noua politică de 
neutralitate a Finlandei, pe care o vor respecta atît Uniunea 
Sovietică cît şi NATO. Pe 15 noiembrie 1945 Ryti este condamnat 
la zece ani detenţțiune, ca criminal de război, dar va fi eliberat 
după numai trei ani. Mannerheim rămîne pînă la moarte venerat ca 
salvator al țării în varii ocazii, încă din timpul primului război cînd 
își scăpase ţara de bolșevizare. Muzeul lui din Mikkeli, Finlanda, 
este și astăzi des vizitat. 


Și în acest ciclu paralelismul cu România este evident, dar 
opțiunile Finlandei sînt total diferite. Ambele țări pornesc războiul 
cu Axa contra Uniunii Sovietice pentru a-şi recupera teritoriile 
naționale și intră doar formal în conflict cu anglo-americanii. 
Aceştia vor bombarda Bucureştiul şi Ploieştii, pentru a lovi apro- 
vizionarea cu petrol a armatei germane, dar nu Helsinki. 
Mannerheim, altfel decît Antonescu, anunţă de la început limitarea 
războiului la Karelia și refuză orice implicare ulterioară, acordînd 
Germaniei doar facilități în nord. Este drept că Finlanda nu avea 
de recuperat teritorii în vest, precum România în Transilvania, dar, 

iată, această atitudine rezervată îl face parcă mai preţios 
germanilor decît cooperarea fără limită a lui Antonescu: nici 
Hitler, nici Ribbentrop nu vizitează niciodată România, dimpo- 
trivă, Antoneştii sînt cei invitaţi la Berghof. Mannerheim, ori mai 
bine zis Finlanda, sau Ryti, „știe să se vîndă“ mai scump decît 
România, mai bine zis Antonescu, unicul ei conducător, atît 
Germaniei, cît şi Rusiei ori anglo-americanilor. Finlanda poartă 
două din cele trei războaie singură, o dată contra Uniunii Sovietice 
şi o dată contra Germaniei, în ambele cazuri inițial fără nici o 
şansă de succes. România nu poartă nici unul din cele două 
războaie singură, deşi era o ţară, şi avea o armată, măcar cantitativ 
mai mare, ci se tot zbate în nesfîrşite tratative „meşteşugite“, 
pentru a schimba alianțele. În tratative, ca şi la ultimatumuri 
militare, Finlanda nu cedează imediat, ci se bate, ori refuză 
condiţiile grele, acceptîndu-le doar în ultimul moment, cînd nu mai 
putea face altceva. Această tenacitate în a-și apăra singură 
interesele îi lipseşte României, care crede greşit ca o poate suplini 
prin versatilitate (Carol), rigiditate fanatică (Antonescu), ori 
manevre subtile (Maniu). Mannerheim le dă răgaz germanilor să 
se retragă, în ciuda protestelor sovietice, Antonescu doar vorbeşte 
la nesfirşit de aceasta, fiind apoi depăşit de evenimente. Mai 
precis, Mannerheim anunjă Germania că a încheiat armistițiul în 
condiţiile date, în timp ce Antonescu tot încearcă să obţină 
permisiunea Germaniei de-a încheia același tip de armistițiu. 
Acelaşi Mannerheim nu ezită să-i atace însă pe germani cînd 
aceştia refuză să plece. Ryti se retrage singur din politică, altfel 
decît Carol ori Antonescu, cînd politica lui nu mai este posibilă, și 
prin aceasta îşi salvează şi viaţa și reşedinţa în țară, ceea ce nu-i 
reuşeşte nici lui Carol, nici lui Antonescu, ambii agățați prea mult 
timp de putere. În fine, anticomunistul şi probhitleristul 
Mannerheim nu ezită să trateze cu ruşii dezangajarea finală — cam 
cum a făcut Averescu în primul război mondial — și de aceea nu 
este judecat ca criminal de război, precum Antonescu, tocmai 
pentru că a adoptat mereu o angajare minimală, care la schimbarea 
situaţiei îi putea da posibilitatea să facă volre-face* fără a se 
compromite (prea mult). Dimpotrivă, atît angajarea maximală a lui 
Antonescu cît şi eschivările lui Carol au făcut imposibilă, ori 
incredibilă, o schimbare ulterioară de atitudine. Carol și România 
au rămas cu reputaţia de versatilitate, de țară „pe care nu se poate 
conta“, Finlanda nu, iar Mannerheim nu a fost văzut nici de 


i Volte-face (fr.) — Schimbare bruscă și totală de opinie sau de atitudine. 

concetăţeni, nici de aliaţi, ori de istorici ca un oportunist, deşi 
puțin oportunist tot a fost el, tocmai datorită acestei combinaţii 
pragmatice de luptă militară „fără speranţă“, taxată drept onoare, 
angajare minimă, interpretată ca „lipsă de alternativă“ şi repliere 
rapidă, văzută ca „în fond ne este aliat“. Nici una din aceste 
calităţi nu le-a avut nici Carol, nici Antonescu. În fapt, democraţia 
finlandeză s-a dovedit mai trainică și mai eficientă decit „mîna 
forte“ a lui Carol sau Antonescu. Militarii și oamenii politici, 
respectiv Mannerheim și Ryti, sau Paasikivi, au colaborat perfect, 
sfătuindu-se ori trecîndu-și unul altuia puterea, în scop naţional. 
Dimpotrivă, dezbinările dintre Carol şi partidele tradiţionale, Carol 
şi legionari, legionari şi Antonescu, n-au făcut decît să arunce ţara 
dintr-un colț într-altul al ringului european fără a o salva și să-i 
distrugă şi pe ei înșiși. 

Atitudinea prudentă şi eficace a Finlandei seamăna mai curînd 
cu cea a României din primul, decît din al doilea război mondial. 
Cu a României democratice, deci. S-ar putea obiecta că, final- 
mente, importanța strategică a Finlandei este oricum mai mică 
decît cea a României şi ca atare celei dintii i s-a îngăduit mai mult 
de către marile puteri — nu a fost ocupată integral de nici una — 
decît i s-a îngăduit României. Poate, deși vizitele lui Hitler şi 
insistențele aliaților puteau semnifica atunci exact contrariul. 
Antonescu nu putea ști în acel moment ce ştim noi astăzi despre 
lumea postbelică, dar, tocmai situaţia de țară mereu expusă agre- 
siunii marilor vecini, cum a fost România, trebuia să constituie un 
argument în plus pentru tenacitate, angajare militară chiar fără 
speranță și mai ales rapiditate în decizii, pentru aşa-numitele (aici) 
„calităţi finlandeze“ şi nu pentru defetismul Consiliului de Coroa- 
nă şi ineficientul maximalism antonescian. Războiul a debutat 
greşit pentru România şi a sfîrşit catastrofal. Nu ştiu dacă există 
„vină“ în istorie, dar dacă ea există, vinovată a fost clasa politică 
românească, irist reprezentată de unicii factori de decizie din acel 
moment: Carol și Antonescu. 


10. ANTONESCU ȘI HITLER 


Nu cunosc corespondenţa lui Mannerheim cu Hitler, cîtă o fi 
fost, dar o cunosc pe cea a lui Antonescu cu Fiihrerul, ca și 
procesele verbale ale întilnirilor lor: ele conţin multe sugestii 

pentru explicarea diferenței de comportament dintre cei doi aliați 
ai Germaniei. 

Prima întîlnire dintre Antonescu și Hitler are loc pe 21-24 
noiembrie 1940 la Berlin, unde generalul vine de la Roma, ca să 
semneze Pactul Tripartit. Antonescu se prezintă pe sine ca 
„Soldat“, nu ca om politic, și adoptă tonul tranşant al celui dinții. 
Am putea spune, retrospectiv, că însăși această declarație dove- 
dește că Antonescu nu era, într-adevăr, un om politic, deoarece nu 
se putea găsi un mai desăvîrșit faux pas decît acesta pentru 
inaugurarea relaţiilor cu o mare putere şi cu un spirit pătrunzător, 
deși fals, precum Hitler. Toată relaţia ulterioară cu acesta stă sub 
semnul a ceea ce, în mintea lui Antonescu, trebuia să fie o 
clarificare, dar care, în fapt, a devenit sursa unei noi ambiguități, 
profunde și dăunătoare. Antonescu era un militar, fără îndoială, 
dar venea la Berlin ca șef de Stat, ca să semneze un tratat care 
lega România de Axă, fără a fi avut acordul nici unei instanțe 
româneşti (ele erau de altfel suspendate). Antonescu dorește să 
inaugureze o nouă eră în relațiile dintre cele două țări — ceea ce 
era atunci unica soluție pentru România —, prin adoptarea unui nou 
limbaj — în sine, de asemeni. just —, dar adoptă pentru aceasta un 
limbaj pur militar, vag asezonat cu trimiteri istorice, obscure pen- 
tru Hitler, în locul limbajului diplomatic. El credea, probabil, că 
acesta era limbajul pe care Hitler îl putea aprecia cel mai mult — 
din nou o bună intuiţie a lui Antonescu —. fără a se gîndi însă că 
Hitler era și militar şi om politic şi că acesta din urmă va ști, fără 
îndoială, să tragă foloasele atitudinii lui Antonescu, chiar dacă 
militarul din Hitler aprecia stilul interlocutorului său. Oroarea lui 
Antonescu de vorbărie politicianistă — care iarăși îi va fi plăcut lui 
Hitler — l-a făcut astfel să evacueze complet politicul din ceea ce 
trebuiau să fie tratative, dar a devenit doar o discuţie neangajantă. 
Generalul s-a avîntat, printre altele, într-o lungă expunere asupra 
drepturilor românilor în Transilvania, protestînd cu pasiune contra 
Dictatului de la Viena, la care Hitler, din punctul lui de vedere 
foarte înțelept, s-a mărginit să constate că hotărîrea de la Viena nu 
este ideală, ca probă că și ungurii și românii protestează contra ei 
(ceea ce era perfect adevărat), după care conchide: „El [Hitler, 
S.A.] îi poate da totuși generalului Antonescu asigurarea că 
înțelege pe deplin simțămintele, indignarea și durerea lui. În afară 
de aceasta, istoria lumii nu se va opri la anul 1940.** Simpla 
această formulare, în exacta consemnare a translatorului Schmidt. 
îi putea dovedi lui Antonescu dorința lui Hitler de-a rămîne echi- 
distant față de Ungaria şi de România, ca şi faptul că „înțelegerea“ 
pentru „simțămintele“ generalului nu putea fi o bază suficientă 


d 167 


pentru stabilirea unui acord politic care să ducă la revizuirea 
Dictatului. Totuşi în şedinţa de guvern care urmează întoarcerii la 
Bucureşti, Antonescu declară că vizita sa la Berlin a fost „mai 
bună“ decît cea de la Roma, deși nu la fel de „afectuoasă“ (în pa- 
ranteză fie spus, nu un ton afectuos adoptă despre vizita res- 
pectivă, în memoriile lor, nici Ciano — Diario, în noiembrie 1940 
—, nici prințul Mihai Sturdza, ministru de Externe, care a participat 
la discuţie) pentru că Hitler i-ar fi „promis“ „să rezolve“ situația 
Transilvaniei la conferința de pace după război!45 Urmarea va 
arăta că Antonescu nu făcea această declaraţie „pentru uz intern“, 
ci chiar credea în bunăvoința lui Hitler. O evidentă greşeală de 
percepţie, în cel mai bun caz. 

Întîlnirea din 21-24 noiembrie este, pe de altă parte, un faux 
pas şi pentru că instituie o relaţie dintre cei doi conducători, și 
dintre țările lor, care, în concepţia lui Antonescu trebuia și era 
suficient să fie o relaţie de încredere, nu una contractuală.46 
Antonescu îşi pune parafa pe Pactul Tripartit fără a obține nimic 
în schimb de la Hitler, mai mult, chiar fără a-i cere ceva explicit 
acestuia, discuţia despre Dictat fiind o expunere de motive liberă 
şi nu (un început de) tratative, ori de formulare a condiţiilor de 
aderare. Antonescu angajază astfel România necondiţionat în 
politica Axei, şi aceasta va rămîne atitudinea lui față de Hitler pînă 
la 23 august 1944. : 

` De ce? Deși cîţiva ani mai înainte: avea o altă opinie, 
Antonescu credea acum că alianţa loială cu Germania lui Hitler 
este cea mai bună politică pentru România. El nu era însă, cum se 
prezenta, doar „un soldat“, ci „un soldat (rătăcit) printre politi- 
cieni“. În lumea militară ordinele sînt univoce şi se execută ca 
atare. Lumea politică este o lume a raporturilor plurivoce între 
cuvinte și fapte pentru care este nevoie nu (numai) de „loialitate“, 
ci (mai ales) de interpretare, de ipoteze și manevre, de argu- 
mentare. Aceste jocuri de limbaj îi sînt străine ofițerului integru 
Antonescu. El merge la Hitler „cu sufletul în palmă“ și crede că 
este suficient să-şi arate bunele intenţii pentru ca Hitler să i se 
deschidă la fel de sincer. N-a fost așa, nu putea fi aşa, chiar dacă 
în locul lui Hitler se afla un om de stat de autentică statură morală. 
Că-i plăcea sau nu, Antonescu ar fi trebuit să înțeleagă faptul 
fundamental al alianţei politice iniţiale dintre statele „revizioniste“. 
De ce ar fi renunțat Germania (sau Italia) la alianța de bază cu 
Ungaria. din moment ce amîndouă se considerau nedreptăţite la 
Versailles. pentru a manifesta (mai multă) simpatie pentru 
România, o ţară care, în ochii lor, era una din „profitoarele“ 
tratatului de pace „impus“ acolo? Antonescu a crezut în tot timpul 

războiului că poate realiza această „seducţie“ asupra lui Hitler, fie 
prin Simpla etalare a intenţiilor lui curate, fie prin maximală 
angajare militară. Ambele ipoteze erau greşite, pentru că nu plecau 
dintr-o interpretare politică, ci dintr-un avînt idealist Antonescu își 
dezvăluie astfel același spirit pre-modern pe care l-am mai 
constatat în acest articol. El vrea, ca să zic așa, ..să se prindă frate 
de cruce“ cu Hitler în baza unei încrederi. chiar a unei fulgurante 
simpatii, care a fost fără îndoială reciprocă? Tot o mentalitate 
pre-modernă48, dacă nu chiar tradițional balcanică, dovedea 
Antonescu prin insistența de-a mări mereu „peșcheșul“, adică 
participarea militară la războiul din est, acum Fiihrerului de la 
Berlin în loc de mai vechiului pașă de Vidin, ori sultanului. 
Antonescu atacă — injust — această politică de hatîr la Brătianu și 
Maniu fără să vadă — a nu ştiu cîta oară constat în acest volum 
cazuri de-o asemenea cecitate politică în epocă —, că el însuși era, 
fără să ştie, produsul acestei mentalități. Poate aici se află în cele 
din urmă diferenţa dintre Antonescu și Mannerheim: acesta din 
urmă a dovedit prin faptele lui concrete nu (neapărat) mai multă 
loialitate (aceasta a fost, cum am văzut, un mit), cît (mai ales) 
mai multă abilitate contractuală, specifică unei mentalități mo- 
derne: el a purtat cu rușii şi cu germanii tratative, nu discuţii 
despre Kalevala. 


După această nefericită primă întîlnire următoarele se con- 
stituie într-un pur mecanism repetitiv. Pe 14 ianuarie 1941 
Antonescu primeşte satisfăcut sprijinul lui Hitler contra legio- 
narilor, fără a înțelege că acest succes tactic îl va lega strategic. 
definitiv de (soarta lui) Hitler. Se arată gata de participare la 
război. „Toate acestea nu înseamnă însă că doreşte să cedeze ceva 
din drepturile sale. El are o încredere absolută în simţul dreptăţii 
Fiihrerului şi roagă să nu se ia nici o hotărire definitivă privind 
cerinţele României înainte ca situaţia [în Transilvania, S.A.] să fie 
încă o dată examinată în modul cel mai exact din punct de vedere 
etnografic, politic şi istoric.“ La care Hitler răspunde politicos, dar 
cinic: „Fiihrerul îi este recunoscător lui Antonescu că acesta a 
recunoscut de la sine greutatea situaţiei şi a declarat că nu insistă 
acum asupra soluționării problemelor care ar putea să introducă 
tensiuni în blocul antirusesc.““49 Aceeaşi ..nobleţe“ arată Antonescu 
la auzul atacării Iugoslaviei, neemițind nici o cerere de teritoriu. 
pentru ca atunci cînd înțelege că Ungaria va primi teritoriu să 
revină asupra acestei declaraţii. Nu ştia că la acea dată. aşa cum 
rezultă din actele Reichului studiate de Hillgruber. ..Banatul de 


169 


Vest fusese deja «confidențial ferm promis» Ungariei.“50. Ceea ce 
demonstrează riscurile inocenței. 

La întîlnirea de pe 12 iunie 1941, cînd se discută concret 
planul războiului contra Sovietelor, Hitler, din nou foarte abil, nu-i 
cere nimic lui Antonescu, doar îl informează. „Antonescu a 
răspuns că el însuși doreşte să lupte alături din prima zi.“ Pe 18 iu- 
nie Hitler îi scrie lui Antonescu că misiunea trupelor române va fi 
să apere teritoriul României de atacuri ruseşti. Pe 23 iunie 1941, 
după începerea ostilităţilor, Antonescu răspunde plin de avînt: 
„Asigur pe excelența voastră și poporul german că armata română 
va fi la înălțimea dîrzeniei, elanului şi eroismului dovedite de 
străbunii noştri în lungul celor 20 de secole de luptă, de martiraj și 
de glorie românească.“ Situaţia se repetă în schimbul de scrisori 
din 27 şi 31 iulie. Hitler îi cere lui Antonescu, în prima scrisoare, 
să controleze teritoriul la sud de Bug ocupat de germani. 
Antonescu îi răspunde: „Vă confirm și acum că voi merge pînă la 
capăt în acțiunea ce am pornit în răsărit împotriva marelui dușman 
al civilizaţiei, al Europei şi al ţării mele: bolşevismul rus. De aceea 
nu pun nici un fel de condiţii şi nu discut cu nimic această 
cooperare militară pe un nou teritoriu.“5! O frază fatală! 

Deja în scrisoarea din 17 august 1941 Antonescu începe să i 
se plîngă lui Hitler că nu primeşte asistența tehnică şi militară 
necesară și promisă. De acum și pînă la 23 august 1944 această 
problemă nu va mai părăsi agenda relaţiilor lor, iar tonul critic și 
patetic ia definitiv locul celui avîntat, din primele luni de cores- 
pondență. Totuşi Antonescu continuă înaintarea dincolo de Nistru 
pînă la absurd. Între august şi octombrie 1941 are loc bătălia 
Odessei, cîştigată cu mari pierderi, în iarna lui 1941 cea a 
Moscovei, pierdută, tot cu mari pierderi, iar în vara lui 1942 
trupele române intră adînc în sudul Rusiei și ajung pînă în Caucaz 
unde, după Florin Constantiniu, nu mai fuseseră din secolul al 
XV-lea.52 Contribuţia militară a României devine cea mai impor- 
tantă în războiul din Est după cea a Germaniei Antonescu cere în 
acest moment ca Ungaria să-și mărească participarea, în loc de 
a-și menţine multe trupe acasă, dar această echivalare a forțelor nu 
se produce: Ungaria trimite pe front doar o treime din forţele ei, 
România două treimi dintr-ale sale.53 Iată deci că Horthy adoptă o 
poziţie intermediară între cea a lui Mannerheim, care-și opreşte 
trupele la graniţa Kareliei, şi cea a lui Antonescu. S-ar zice deci că 
Hitler a fost mai maleabil în raporturile cu aliaţii decît a crezut 
Antonescu, permiţîndu-le nuanțe de angajare. Ideea generalului că 
se bate în est pentru a recâștiga teritoriile din vest, adică 

Transilvania, era atunci o strategie posibilă, dar nu singura şi, în 
mod cert, nu aceea cu cele mai multe șanse de reuşită. Hitler îi 
ceruse de altfel lui Mihai Antonescu la Berlin, încă din 26 
noiembrie 1941, în legătură cu repetata cerere de-a rediscuta 
problema Transilvaniei, să aibă răbdare, deoarece Ungaria ajută și 
ea Germania și un conflict între aliaţi nu este posibil în timpul 
războiului, trăgînd apoi concluzia: „Dvs. aveţi în răsărit drepturi şi 
puteri fără limită: luaţi cît credeţi.““5+ Putea deci fi clar atunci că o 
angajare maximală în est putea să nu implice defel recompense în 
vest, ci tot în est, ceea ce, chiar în ipoteza victoriei finale germane, 
în acel moment încă o posibilitate reală, nu justifica deloc politica 
lui Antonescu. El totuşi persistă în aceasta cu o încăpățînare — 
Maniu, Brătianu şi diverşi generali încearcă fără succes să-l 
convingă de contrariu — greu de înțeles, de parcă judecata 
strategică a lui Antonescu se alterează treptat, devenind imună la 
alternative. Altfel decît îi explica el lui Maniu, Antonescu ar fi 
putut atunci să-și limiteze într-un fel participarea, în analogie cu 
deciziile lui Mannerheim și Horthy, tocmai pentru că războiul 
mergea bine. După catastrofa de la Stalingrad, Antonescu rostește 
celebra frază potrivit căreia. Germania a pierdut războiul şi 
România trebuie să se străduiască să nu-l piardă pe al ei, dar nu 
întreprinde nimic concret pentru a modifica participarea României. 
Învinuit pe nedrept că din cauza slăbiciunii trupelor româneşti ar fi 
realizat ruşii străpungerea decisivă la Cotul Donului, el îi scrie pe 
9 decembrie 1942 o patetică, dar din nou ineficientă, scrisoare de 
protest mareșalului Erich von Manstein, reamintindu-i, printre 
altele, că România şi-a oferit singură jertfele militare „între 
Germania și România ncexistînd pînă la această dată nici o 
convenţie, nici politică, nici militară“55. Acest fapt. tocmai pentru 
că era adevărat, subliniază şi mai mult absurditatea strategiei lui 
Antonescu. Încercările sale de-a realiza în 1942, apoi în 1944, în 
situații militare critice, o convenţie cu Germania, în loc s-o fi cerut 
la, sau înainte de, intrarea în război, se loveşte bineînţeles de 
refuzul acesteia. Chiar și acum el ar fi putut încerca o „înghețare“ 
a participării trupelor românești, ca ripostă limitată la învinuirile 
germane. Nici vorbă. Antonescu se „reîmpacă“ cu Hitler şi 
continuă lupta. Abia în 1944, după pedepsirea „trădării“ lui Horthy 
pe 19 martie. cînd Hitler se încredințează că planul similar 
„Margarethe II“, destinat unei defecţiuni de acelaşi fel a României, 
nu era necesar, el îi declară lui Antonescu faptul că Germania nu 
se mai simte legată de semnătura ei pe Dictatul de la Viena şi că 
deci Dictatul, din punctul ei de vedere, devenise caduc. Dar tocmai 
această declaraţie dovedeste faptul că dacă Horthy nu ar fi încercat 

să scoată Ungaria din război, nici Germania nu ar fi renunţat la 
Dictat şi deci, în ipoteza victoriei ei, România nu ar fi primit 
Transilvania înapoi, cum credea Antonescu. Nici acum acesta nu 
înțelege eroarea sa. Cu numai două zile înainte de arestarea lui, 
Antonescu îi declara generalului Friessner ca are încredere 
absolută în fidelitatea colaboratorilor săi. 


Ion Antonescu îşi pierduse complet simţul realității. Cum și de 
ce oare? Analiza unui text al generalului ne-ar putea, oare, ajuta 
mai mult decît a făcut-o analiza de pînă acum a faptelor sale? 


11. ION ANTONESCU, AUTOR 


Asemenea contradicții te pot face să te întrebi dacă militarul 
Antonescu, intrînd pe scena politică, nu intra „de la sine“ în pielea 
unui personaj care, ca să zic așa, îi „dictează“ discursurile.56 
Antonescu s-a prezentat pe sine, şi aceasta a fost imaginea reţinută 
de posteritate, ca un om eminamente cinstit. El a dat, într-adevăr, 
atîtea probe de corectitudine, încît aceasta nu poate fi pusă la 
îndoială. Mi se pare simplistă însă reducerea interpretării acţiunilor 
şi declaraţiilor lui la această unică perspectivă care, deşi 
incontestabilă, nu explică alte laturi ale comportamentului său. 
Cultul lui Antonescu, la fel ca ura comuniştilor după război, 
provin tocmai din asemenea simplificări. În acelaşi context se 
înscrie și uluitoarea menţiune de pe placa memorială a casei lui 
din Predeal „cel mai mare oștean român al secolului al XX-lea“. 
(In paranteză fie spus: de ce ar fi „cel mai mare oștean“ omul, 
totuşi, finalmente răspunzător pentru dezastrul armatei române la 
Stalingrad — peste 158 000 de militari pierduţi —, deşi Antonescu 
l-a învinuit pe Hitler pentru aceasta — pierderile de la Odessa —, 
98 000 de oameni, mai mult de un sfert din totalul soldaţilor și 
ofițerilor angajaţi în luptă! — şi iluzia, pînă în ultimul moment 
întreținută, că România poate rezista Uniunii Sovietice pe linia 
Focşani-Nămoloasa-Brăila? Și de ce ar fi Antonescu mai mare 
oştean decît generalii Averescu şi Prezan, totuşi victorioși în 
primul război mondial?) 

Neocupîndu-mă aici de militarul, ci doar de omul politic 
Antonescu, constat nu numai naivitatea şi sinceritatea acestuia. 
ambele des menţionate de istorici, ci şi o dublă structură a ceea ce 
aş numi „autorul Antonescu“. Scrisorile extraordinare scrise lui 
Brătianu şi Maniu conţin, cred, condamnarea cea mai teribilă a 
acestui flagel al vieţii politice românești, care a fost politicia- 
nismul. Justețea observaţiilor poate, şi trebuie, să fie însă discutată: 
generalizarea acuzelor la adresa PNȚ și PNL în ansamblu, ca şi 
adresarea lor tocmai lui Brătianu și Maniu, poate singurii 
politicieni nepătaţi de tarele deceniului carlist, sînt aberante. Nu ei. 
ci liberalii și ţărăniștii care i-au trădat, spre exemplu Tătărescu şi 
Ralea, ori Argetoianu, oameni ai regelui și apoi, primii doi, şi ai 
comuniștilor, pot fi văzuţi ca oportunişti imorali. Lectura textelor 
scrise de Antonescu indică, mai întîi, diferenţe dintre scrisorile 
private şi discursurile publice ale autorului Antonescu57, deşi plec 
de la premiza că generalul le-a scris el însuşi pe toate. Tot ce este 
analiză tăioasă, luciditate și bun-simţ în primele, pare a fi contrazis 
de vorbele goale, naționalismul de paradă, împleticeala gîngavă și 
chiar pierderea simțului realităţii din discursuri. Autorul primelor 
texte este „omul cinstit“, cel care acţionează într-un spațiu social 
redus și de obicei familiar, pe front în inspecții, în ședințele de 
guvern, vituperînd contra escrocilor și profitorilor de toate soiurile 
(vezi volumul Pe marginea prăpastiei) în scrisorile mai sus 
amintite, ori între colaboratorii apropiaţi, cărora le-a spus, printre 
altele, „legendarele“ cuvinte raportate de George Magherescu: 
„Germania a pierdut războiul. Trebuie acum să concentrăm toate 
forțele noastre ca noi să nu îl pierdem pe al nostru.“'58 Același 
realism, aceeași sinceritate, le-a avut Antonescu şi în fața lui Hitler 
şi nu este de mirare că tocmai ele i-au asigurat simpatia Fiihrerului 
şi admirația fără margini a biografilor săi, precum lucidul 
Hillgruber, admiratorul Ion Gheorghe şi George Magherescu. 
Acest militar cinstit, care a fost „primul Antonescu“, nu pare a se 
simţi la locul lui în spaţiul public, dar trebuie să i se adapteze. Aici 
apare „al doilea Antonescu“, autorul discursurilor, analizelor şi 
deciziilor politice, „personajul“ social tratînd cu preopinenții întru 
guvernare, de la legionarii din și dinainte de 21-23 ianuarie 1940, 
pînă la opoziţia din 1944, cu Ică Antonescu, cu emisarii sovietici 
la tratativele secrete de armistițiu și cu regele Mihai pe 23 august 
1944: nerealist5?, demagog și nesigur, coleric. de aceea și chiar 
fanfaron, nu lipsit de şiretenieS0, dar lipsit de viziune pe termen 
lung și încăpăținîndu-se în decizii finalmente nefaste pentru țară și 
destructive pentru el. Acest „al doilea Antonescu“ nu este un om 

adaptat perfect mediului şi detestă, tocmai de aceea, tipul uman pe 
deplin adaptat, politicianistul (nu politicianul), cum îl numeşte el, 
după Rădulescu-Motru, cu frustrarea semisuperioară, semicom- 
plexată a amatorului din totdeauna faţă de profesionist. (Nu cred 
că există, din acest punct de vedere, un contrast mai mare în cul- 
tura politică a perioadei interbelice, decît acela dintre Antonescu, 
autorul scrisorilor către Brătianu şi Maniu, și Argetoianu, autorul 
Memoriilor pentru cei de mîine.) 

Al doilea Antonescu este de aceea un hibrid între primul, 
autentic, și omul politic care ar fi trebuit să devină şi nu a devenit 
niciodată. Mal dans sa peau în funcţia publică, hibridul nu ezită să 
folosească trăsăturile reale ale primului Antonescu ca o mască 
îndărătul căreia să-și ascundă nesiguranța și incompetenţa politică 
pe termen lung. Personajul cultivat în public — „om-cinstit-în- 
conjurat-de-lichele“ — este rezultatul operaţiei retorice conduse de 
al doilea Antonescu, asupra primului, omul realmente cinstit, 
operaţie prin care „cinstea“ devine steagul fluturat demagogic, 
mijlocul întrebuințat polemic contra unei întregi clase politice, pe 
drept și pe nedrept acuzate, ca și contra oricărei critici venite chiar 
de la sprijinitorii săi. Astfel că cinstea primordială a omului 
Antonescu devine și rolul jucat conștient de actorul. omul politic 
Antonescu. „Jocul cu cinstea“ nu a însemnat ipocrizie ori 
minciună, în sensul obișnuit al cuvîntului de a ascunde operaţii 
profund necinstite sub patrafirul cinstei rolului oficial, precum s-a 
putut vedea la Carol şi la camarilla sa, ci a însemnat, dimpotrivă, 
afișarea cinstei, îngroșarea ei retorică drept scuză pentru 
incapacitatea de-a asigura o politică alternativă, ori mai eficientă. 
Dacă ocultarea unor operaţii dubioase sub masca valorilor înalte o 
numim, firesc, ipocrizie, ori minciună, supralicitarea corectitudinii 
unor operaţii, pentru a face inutilă discutarea unor alternative 
(poate) superioare, nu este neapărat negativă. Am numi-o astăzi 
„mediatizare“, o operaţie abilă, nici incorectă etic, nici falsă epis- 
temologic, ci doar retorică, a unui vorbitor preocupat de-a ocupa 
cîmpul argumentativ în folos propriu. Istoria, neînregistrînd 
interese personale ascunse de Antonescu, a tras concluzia valorii 
etice integrale a cinstei lui, fără a lua în considerație posibilitatea 
ca tocmai arborarea acesteia să fie o reuşită operaţie mediatică, 
reuşită asupra contemporanilor. dar. mulțumită istoricilor, şi asu- 
pra posterităţii, prin care Antonescu a învăluit sub o perdea de fum 
greșelile şi stîngăciile sale politice. Un asemenea efect retoric, nu 
neapărat conştient urmărit, deși bine realizat, a caracterizat, printre 
alții, şi Junimea, care a reușit să transmită durabil posterităţii 

propria ei viziune, inițial polemică, apoi numai interesată, asupra 
culturii şi societăţii moldovene drept adevăr obiectiv al acestora 6! 
Ca şi Maiorescu, Antonescu a impus posterităţii propria-i strategie 
drept singura atitudine „cinstită“ posibilă în epocă. 


Nu (numai) faptele, ci (mai ales) cuvintele, rextele lui 
Antonescu dezvăluie dubla lui structură auctorială în locul pre- 
supusei unități interioare a „salvatorului neamului“62. Dacă o 
primă abordare indică drept loc al acestei duble structuri dihoto- 
mia „spaţiu privat versus spaţiu public“, o analiză textuală mai 
atentă observă discontinuități mai adînci în interiorul ambelor 
spaţii, sau discursuri. Înainte de-a trece la această analiză, aș vrea 
să remarc importanța, simbolică pentru Antonescu, a graniței 
dintre cele două spaţii. Se ştie că la arestarea lui de către rege, pe 
23 august 1944, Antonescu s-a răstit la un ofiţer care-l luase de 
mînă cu cuvintele: „la mîna de pe mine. cum îndrăzneşti?“ Exact 
aceeași reacţie ar fi avut mareşalul și cu ocazia rebeliunii legio- 
nare, cînd un alt ofițer îl atinsese pentru a-l feri de eventuale 
gloanţe rătăcite, menţionează Magherescu.53 Mă întreb dacă oroa- 
rea de atingerea fizică nu era, la Antonescu, oroarea de-a vedea 
transgresată granița dintre lumea privată și cea publică, la fel ca 
ciudăţenia de-a vorbi despre sine la persoana a treia$%, ori uimirea 
şi revolta lui, semnalată mai sus, în faţa „„nemernicilor“ care 
„îndrăznesc“ să tragă în el. Dorinţa extremă de-a menţine separate 
cele două lumi indică, cred, sentimentul omului privat că 
personajul public construit de el este extrem de fragil, ca și cum 
simpla atingere l-ar putea sfărîma, la propriu, în bucăţi. Altfel 
spus, anxietatea în faţa contactului fizic în public denotă la 
Antonescu inadecvarea dintre cele două roluri, sciziunea sa inter- 
nă, faptul că Antonescu-omul îl privește pe Antonescu-personajul 
public din afară, cu admiraţie, dar și cu spaimă; de aceea se şi 
referă la el la persoana a treia. Această lipsă de unică identitate ar 
explica, poate, incompatibilitatea dintre cei doi autori de texte 
crescuți din același trunchi al persoanei fizice. Limita dintre cele 
două lumi trece prin corpul lui Antonescu, în sensul că deplasarea 
corpului său din lumea privată în cea publică înseamnă schimbarea 
fundamentală a statutului acestuia, de-naturalizarea lui. ultra-sim- 
bolizarea corpului dincolo de limitele tolerabile ale contactului 
promiscuu, transformarea lui într-un ce intangibil. 


„Hibridul“ Antonescu îi „dictează“ militarului Antonescu texte- 
le publice, în sensul că împrumută formule şi termeni din discursul 

colectiv al epocii, prost digerate, pe care le asamblează cu stîn- 
găcie în proclamaţiile publice ale mareşalului. (Dimpotrivă, auto- 
rul particular Antonescu îi scrie lui Brătianu cu cuvintele lui.) Să 
urmărim acest lucru mai îndeaproape într-un ordin militar. 


12. UN TEXT AL GENERALULUI 


Ordinul către Armată, de pe 22 iunie 1941, prin care România 
porneşte războiul, sună astfel: 


„Ostași, 

V-am făgăduit din prima zi a noii domnii și a luptei mele 
naționale să vă duc la biruinţă. Să şterg pata de dezonoare din 
cartea Neamului și umbra de umilire de pe fruntea și epoleii 
voştri. Azi a sosit ceasul celei mai sfinte lupte, lupta drepturilor 
strămoşeşti și bisericii, lupta pentru vetrele și altarele românești de 
totdeauna. 

Ostaşi, 

Vă ordon: treceţi Prutul! Zdrobiţi vrăjmașul din Răsărit şi 
Miază-Noapte. Dezrobiţi din jugul roșu al bolșevismului pe frații 
voştri cotropiţi. Reîmpliniţi în trupul ţării glia străbună a 
Basarabilor şi codrii voievodali ai Bucovinei, ogoarele și plaiurile 
voastre. 

Ostaşi, 

Plecaţi azi pe drumul biruinței lui Ștefan cel Mare, ca să 
cuprindeți cu jertfa voastră ceea ce au supus strămoșii noștri cu 
lupta lor. 

Înainte! 

Fiţi mîndri că veacurile ne-au lăsat aici strajă dreptății și zid 
de apărare creștină. 

Fiţi vrednici de trecutul românesc. 

General I. Antonescu. “65 


Acest „Ordin“ a rămas în memoria colectivă ca un exemplu de 
concizie — „Ostaşi, Vă ordon: treceţi Prutul“ —, uitîndu-se detesta- 
bilul jargon în care era conceput restul textului. Citit în întregime, 
el apare ca fiind construit din mai multe tipuri de discurs. Cel pur 

militar conţine apelativele „ostași“, care și decupează textul în 
patru unități, comanda „Înainte!“ și verbul la imperativ „treceţi 
Prutul“, subliniat prin numele actului de limbaj pe care acesta îl 
constituie: „Vă ordon“. Apelativul este global: Conducătorul 
(unic) se adresează întregii armate, fără diferențiere pe grade, un 
mod de-a sublinia și faptul că inițiativa începutului războiului îi 
aparține generalului, și numai lui. Într-adevăr. nici armata, nici 
vechii oameni politici şi nici măcar regele Mihai, nu au ştiut mai 
înainte de această decizie, deşi „ea plutea în aer“. 

Pur militar, exprimarea acestui ordin era suficientă pentru 
îndeplinirea lui. Ordinul este actul de limbaj cel mai pur: fiind po- 
sibil numai într-un grup de maximă disciplină, forța lui ilocutivă — 
exprimarea sa ca un ordin, de către cel îndreptățit să-l emită şi 
înţelegerea sa ca atare de către cel obligat să-l execute — este egală 
cu forța sa perlocutivă: ostașul execută ad litteram ordinul. 
Caracteristica acestui act de limbaj este univocitatea, absența 
spaţiului interpretativ și deci a marginii de joc a ascultătorului. 

Antonescu se simte însă dator să motiveze și să explice acest 
ordin, fapt inutil şi neuzitat în armată. Acest nou discurs, destinat 
formal tot ostașului, îl depăşeşte ca atare, fiind în fapt destinat 
cetățeanului român în genere, indiferent dacă este militar sau civil: 
un discurs politic, deci. În prima unitate a textului, față de militar 
şi/sau cetățean, acest discurs este motivat prin referire la un act de 
limbaj fondator: promisiunea de redobîndire a demnităţii armatei 
făcute de Antonescu „din pritna zi a noii domnii“ și „a luptei mele 
naționale“. Regele Mihai nu este numit — autoritatea lui este doar 
formală —. în schimb apare pronumele personal ca definire a acţiu- 
nii celui care este sursa reală a puterii de decizie. A sosit ceasul 
îndeplinirii promisiunii, anunță apoi generalul. Tot un gest carac- 
teristic: guvernarea lui este bazată pe promisiune și pe îndeplinirea 
ei, ca relaţie dintre un individ şi armată (naţiune), nu pe un 
contract social, ori pe procedura legală a unor instituții. În fine, 
onestitatea generalului este afirmată răspicat: el a făcut o promisiu- 
ne şi, iată, acum o îndeplinește. 

Al doilea pasaj traduce ordinul militar în discurs politic: 
ostașului i se explică ce înseamnă trecerea Prutului: zdrobirea 
inamicului sovietic, dezrobirea celorlalți români din jugul lui şi 
reîntregirea ţării; un scop militar, unul național şi unul statal. 
Explicaţia nu este dată întîmplător tot în formă imperativă: textul 
sugerează astfel exact dimensiunea lui perlocutivă. Într-adevăr, 
numai dacă ostașii trec Prutul, ei ating aceste trei scopuri, dar 
imperativul folosit în loc de condiţiona! afirmă ca de la sine 
înțeleasă îndeplinirea ordinului. Ostașii sînt astfel instituiți în 

destinatari muţi, fără drept de replică, simpli executanţi: așa cum 
ei, în primul paragraf, au fost dezonoraţi și umiliți fără să fi putut 
reacţiona, ei sînt acum tot pasiv reintegraţi în onoarea lor. O 
ciudată relaţie subterană se stabileşte astfel textual, (probabil) în 
afara intenţiei autorului: vechiul şef rău, Carol, a privat armata de 
onoare, noul șef bun, Antonescu, îi redă onoarea, dar procedura 
celor doi este fundamental aceeași, de tip dictatorial: nici unul 
dintre ei nu găseşte necesar să consulte armata înainte de-a lua 


respectivele decizii. 


În fine, al treilea și al patrulea pasaj exprimă un fel de discurs 
istoric prin referință la Ştefan cel Mare şi la misiunea românilor 
de-a fi „zid de apărare creștină“. Zid pentru apărarea cui? Probabil 
a aceleiași lumi pe care și Ștefan credea că o apără în epistolele 
lui, adresate principilor creştini occidentali. Anticrist era repre- 
zentat atunci de turci, acum ar fi Uniunea Sovietică, un stat ateu, 
Chiar dacă cetățenii ei erau (în sufletul lor) creştini pravoslavnici. 
Ordinul nu-i numeşte pe aliații germani, de parcă România ar fi 
plecat singură la luptă contra Anticristului. Războiul este prezentat 
deci ca un război naţional, ca o „luptă sfîntă“, aceeaşi pe care o 
duce ţara „de veacuri“. Discursul istoric este un discurs naţional-re- 
ligios, care legitimează „jertfa voastră“ printr-un scop sublim. 
Ciudat, relaţia dintre „eu“, locutor, şi „voi“, alocutori, plasează 
„jertfa“ numai de partea „voastră“ și „lupta naţională“, de parte 
„mea“. Asemenea renghiuri le joacă textul autorului lui și mai 
departe, inclusiv în implicaţiile sale. Este Ştefan un bun exemplu 
în acest context? Se ştie că cererea lui de ajutor nu a prea fost 
sprijinită de cei cărora el le stătea în față ca un „zid de apărare“, 
mai mult, că la sfirşitul domniei lui, sau curînd după aceea, 
Moldova se închina Anticristului din lipsă de asistență militară 
creştină. Şi apoi ce înseamnă exact un „zid“? Pe cine apără el de 
cine? Termenul este, prin excelenţă, ambiguu și reversibil, sensul 
lui depinzînd exclusiv de perspectiva din care este rostit. Au apărat 
Moldova şi Muntenia puterile creștine de turci? Da, pentru un 
timp, dar o dată intrate în sfera de influență otomană, se poate 
afirma despre ele mai curînd inversul: ele au apărat Turcia de 
atacurile austriece, polone ori ruseşti. „Zidul“ nu a fost decît un 
„tampon“ între marile puteri care şi-au purtat războaiele pe 
teritoriul Carpato-dunărean, în loc să le poartă pe propriile lor 
teritorii. Ciudatele repercusiuni ale acestui text merg şi mai 
departe, ceea ce, este drept, autorul lui nu putea şti în 1941: 
România nu a fost un „zid“ al lumii creștine în al doilea război 
mondial, printre altele şi pentru că aliaţii Anticristului bolşevic 
erau bunii creştini anglo-americani. În schimb, ea a devenit, 

datorită nefastului război început prin acest Ordin, pentru vreo 
patruzeci și cinci de ani, un „zid“ al Anticristului împotriva creş- 
tinilor occidentali. 


Dar să ne întoarcem la textul propriu-zis. El este constituit, 
tematic, din trei discursuri — militar, politic și istoric — repartizate 
pe patru paragrafe. Lexical însă, toate discursurile sînt exprimate 
prin Cuvinte și imagini, metafore ori simboluri din recuzita unui alt 
discurs, cel politico-ziaristic al dreptei de la sfîrșitul anilor treizeci. 
agravat de o emfază (trei paragrafe din patru sînt scrise numai la 
imperativ) şi un stil tradiționalist (azi) insuportabil: „cartea 
Neamului“, „vetre“ și „altare“, „glie străbună“, „codrii voievo- 
dali“, „ogoare“ și „plaiuri“, „strajă“ etc. Am putea astfel spune că 
în text apar patru discursuri. Deși textul are o formă clară — cele 
patru fragmente constituie argumente uşor recognoscibile ca atare 
—, discursurile care le prezintă nu se intersectează. Textul este 
paratactic: fragmentele sînt doar alăturate unul altuia, ele nu derivă 
logic unul din altul. Singura coerenţă a textului provine din ordinul 
militar — de aceea și este utilizat în continuare numai imperativul — 
nu dintr-o structură argumentativă unificatoare. România fiind „de 
veacuri“ „zid de apărare creştină“, ne putem întreba cum de a fost 
totuși posibilă „pata de dezonoare din cartea Neamului“. Se vede 
treaba că transformarea dezonoarei în onoare și îndeplinirea pe 
această cale a misiunii istorice mai are nevoie și de decizia unui 
geniu naţional: generalul se compară implicit cu Ștefan cel Mare. 
Textul se constituie printr-un ordin, aşa cum şi evenimentele, 
istoria — efectele textului — se constituie prin intervenția unui 
factor providenţial: autorul textului. Structura textului se suprapune 
structurii acţiunii celui care o scrie, autorul şi personajul său, ori, 
altfel spus, subiectul enunţării şi subiectul enunţului tind să se 
contopească. Organizarea textului în patru discursuri s-ar putea 
vizualiza astfel: 


Militar 
Eu: ordin (voi) 
Politic Y Istoric 
Jurnalism de dreapta 


Schema nr. 5 

Textul este un ordin, constituie o imagine a autorului (eu, 
sursa ordinului) și o alta a destinatarului (voi, executanții lui) şi 
este motivat prin trei discursuri (tematice), toate aceste elemente 
fiind paralel proiectate — am zice a-platizate — în acelaşi lexic al 
ziaristicii de dreapta al epocii. Cele trei discursuri sînt rostite 
separat — ele nu interferează, ci doar urmează unul altuia —, dar nu 
sînt însă rostite de voci proprii: nici discursul politic, nici cel 
istoric nu utilizează tipul de argumente și stilul lor de exprimare 
propriu și apropriat; stilul apropriat este rezervat discursului 
militar. Nu e vorba deci de o polifonie textuală, cum îi plăcea lui 
Bahtin să descopere, ci de discontinuitate. Nu există operatori 
interdiscursivi, ci doar contiguitatea discursurilor în spaţiul 
textului. Acesta are o semantică şi un lexic, dar nu o sintaxă. 
Textul nu e omogen, deși fiecare discurs în sine este. Există însă o 
ierarhie în această discontinuitate: superior este discursul militar, 
avînd în centru figura autopropusă a locutorului, încadrat de 
discursul politic și de cel istoric, toate trei expuse de scribul 
oficial, în limbajul acestuia. Textul nu are o structură logică, dar 
are o organizare militară: corpurile de armată (discursive) înain- 
tează ordonat și tăcut, dar precedate de fanfară. 


Parataxa textului implică o parataxă a enunțării. Semnatarul 
textului, generalul Antonescu, este enunțătorul lui - pornesc de la 
ipoteza că Antonescu l-a redactat singur, cum a făcut-o cu multe 
alte declaraţii oficiale, inclusiv scrisori către Hitler, Maniu și 
Brătianu —, dar enunțătorul enunță discursuri diferite, aparţinînd 
unor subiecți diferiți. Există, mai întîi, un subiect de decizie și unul 
de acțiune, ambii prezentaţi în primul pasaj: primul este cel al 
făgăduinței împlinite, al doilea al „luptei naţionale“ care intră 
„azi“ într-o nouă fază. Primul subiect este mai mult moral, de 
reflecţie în timp, al doilea mai mult de acţiune, punctual, dar ei 
sînt legaţi printr-o relație de consecință tipică omului de caracter: 
acesta face ceea ce știe că este moral just. Nuanţa aceasta ne 
reamintește explicaţia lui Antonescu însuși a faptului că. vorbește 
despre sine la persoana a treia: „voinţa“ (la mine subiectul acțiu- 
nii) îndeplinește ceea ce a hotărît „gîndirea“ (subiectul deciziei) 
(vezi nota 64). Acești doi subiecți sînt nominalizați în primul pasaj 
pentru că acesta este scris la indicativ. Subiectul discursului militar 
este de asemeni nominalizat în al doilea pasaj, pentru că actul de 
limbaj respectiv este auto-referenţial: „(eu) vă ordon“. În schimb, 
subiectul discursului politic și al celui istoric din celelalte pasaje 

nu pot fi nominalizați. acestea fiind scrise la imperativ. dar ei sînt 
presupuși ca autori ai selecţiei argumentelor şi ai desemnării 
scopurilor. În fine, subiectul discursului jurnalistic este subiectul 
enunțării celorlalte discursuri, el lexicalizează temele celorlalți 
subiecți, le dă formă, redactează textul. Dacă subiectul de decizie 
şi cel de acțiune sînt prezentaţi textual în primul paragraf, iar cel 
militar în al doilea, subiecţii politic şi istoric sînt doar presupuși în 
adîncimea textului, în timp ce subiectul enunțării este subiectul 
manifest, „vocea“ celorlalți. 


Or, tocmai aici textul dezvoltă un frapant paradox. A cui este 
această voce? În formă, a enunțătorului individual Antonescu, în 
fapt a unui enunţător colectiv, căruia primul îi preia termenii și 
stilul. Antonescu vorbește, dar vorbele nu sînt ale lui, ci ale 
nenumăraților autori de discurs naţionalist de dreapta din epocă. 
Nu e vorba aici de paradoxul verbal al oricărui locutor — noi toți 
spunem cu vocea noastră cuvintele celorlalţi, ale limbii în care 
vorbim —, ci de un paradox discursiv specific, angajind structura 
multiplă a autorului de texte Ion Antonescu. Generalul ține 
propriul său discurs doar atunci cînd rostește ordinul: „Ostaşi, Vă 
ordon: treceţi Prutul.“ Doar aici subiectul redactării coincide cu 
subiectul unui discurs, în toate celelalte cazuri, redactorul enunță 
alte discursuri: militar — cînd își prezintă făgăduinţa împlinită — 
politic şi istoric, în termeni care acestora le sînt improprii, dar sînt 
proprii discursului ziaristic de dreapta. Regăsim astfel ideea de mai 
sus, a a-platizării textuale prin comprimarea temelor discursurilor 
militar, politic și istoric în lexicul discursului ziaristic. Redactorul 
nu coincide deci nici cu omul politic, nici cu istoricul, nici chiar 
cu militarul, pentru că îl depăşeşte: el este „Scribul epocii“, cel 
care transcrie „pe limba lui“ ceea ce aceştia îi dictează. El preia ad 
litteram doar termenii militari, ordinul, esența textului; restul este 
scris în „jargon“. Subiectul militar, pe de altă parte, îi include, prin 
autoprezentare, pe cel de decizie şi pe cel de acțiune, pentru că 
„Ordinul“ este prezentat ca o consecinţă a „făgăduinței“ mai vechi. 
Am putea apoi spune ca subiecţii politic și istoric, deşi presupuşi 
tematic de text, sînt ocultați lexical şi stilistic de subiectul ziaristic. 
Textul manifestă astfel doar doi dintre cei cinci subiecți ai 
discursurilor din adîncimea lui, ceilalți trei netrecînd în suprafața 
lui: 

Enunţător: 
Subiect militar: (face apel la): 
Scribul epocii 


TEXT.....(auto-prezentare )........( ocultare).......p(parataxă, transcriere )..... 
subiect de decizie subiect politic discurs militar, 
și de acţiune subiect istoric politic şi istoric 


Schema nr. 6 


Operaţiile de bază ale textului sînt deci auto-prezentarea 
enunțătorului, ocultarea subiectului discursurilor politic și istoric, 
organizarea paratactică și transcrierea discursurilor militar (cu 
excepţia ordinului), politic şi istoric în limbajul Scribului. Vom 
spune deci că autorul Ordinului, generalul Antonescu, se constituie 
din două roluri enunţiative: primul, individual și intenţionat, este 
Subiectul militar, al doilea, (probabil) neintenţionat, este Scribul 
colectiv al epocii, la care militarul face apel în calitate de (co-) 
enunţător al textului. (Această intervenţie a „Scribului“ ar explica 
atunci impresia de „hibrid“, menţionată mai sus, la personajul 
public Antonescu. „Scribul“ apare însă și în texte „private“ ale 
generalului.) Subiectul militar se auto-prezintă ca factor de decizie 
şi acţiune care-și ţine cuvîntul dat şi care, totodată, constituie 
vis-à-vis de el pe destinatar, ostașii. Enunţătorul Antonescu 
realizează însă faptul că în momentul istoric dat adresarea numai 
către Armată. cum ar face-o în mod obișnuit un general printr-un 
Ordin. nu este suficientă, ea trebuie să cuprindă în destinatar şi pe 
civili, inclusiv pe civilii din militari. El face astfel apel la Scrib, ca 
un rol enunţiator secund, care să-i redacteze textul în continuare. 
Scribul preia temele discursului militar (cu excepţia ordinului 
propriu-zis). politic și istoric — ca argumente necesare „marelui 
public“ —, dar ocultează subiecţii legitimi ai discursurilor res- 
pective și transcrie temele în limbajul său propriu, cuplînd 
paratactic fragmentele în cauză. 


Subiectul militar stăpîneşte discursul său propriu-zis. format 
din acte de limbaje specifice. Cînd doreşte să-l motiveze. şi mai 
ales să-l completeze cu cel politic şi istoric, el apelează la un 
enunțător „specializat“, numai că-l „alege“ nu pe cel „autorizat“, ci 
pe Scrib. Opţiunea se explică fără îndoială prin afinitatea dintre 

general și Scrib, ultimul văzut ca purtător de cuvînt al clişeelor de 
dreapta, comune epocii. Generalul nu are deci un limbaj „al lui“, 
atunci cînd își motivează politico-istoric ordinele pur militare, ci 
apelează la un discurs „străin“, localizabil şi recognoscibil, dar 
„străin“, în care enunţătorul militar se exprimă doar ca un amator. 
Disjuncţia aceasta dintre militar şi scrib mi se pare fundamentală 
pentru înţelegerea lui Antonescu atît în ceea ce face şi spune, cît şi 
în ceea ce nu face sau nu spune. Importantă este astfel nu numai 
apelarea la clişeele Scribului, cît și ocultarea omului politic și a 
istoricului real. Antonescu vorbește în locul lor, dar nu în termenii 
lor. El nu le interzice doar vocea, ci le ignoră şi modul de gîndire 
şi de acţiune, preluîndu-le temele prin deformare. 


Am spus că militarul apelează la scrib. Dar dacă scribul, în 
ultimă instanță, și-a apropriat militarul, inversînd ierarhia inițială? 
El pare a realiza această performanţă chiar în textul de față, 
redactat de el aproape în întregime, cu excepția doar a ordinului 
propriu-zis. Încheind aici analiza „Ordinului“ prin „dubla struc- 
tură“ a enunțătorului lui, a autorului de texte generalul Ion 
Antonescu, ne putem întreba dacă aceeași dublă structură nu l-a 
caracterizat și pe omul de stat mareșalul Antonescu. Eu cred că da, 
mai mult, eu cred că Scribul „a preluat puterea“ de la Militar şi în 
acţiunile lui, aşa cum a făcut-o în textele lui. Nu mă refer deci aici 
la o dualitate militaro-politică a mareșalului, despre care s-a mai 
vorbit. El a fost de altfel, în mod formal, în același timp şef al 
Statului și comandant-șef al Armatei. S-a şi observat faptul că ar fi 
fost mai bine să se mulţumească doar cu una din funcții, lăsînd. de 
exemplu, politica politicienilor. Ar fi fost, istoric vorbind, mai 
bine, dar ar fi fost imposibil, pentru că Antonescu era, structural, 
un antipoliticianist, negînd cu bună ştiinţă diferenţa dintre politică 
şi politicianism. Interpretarea mea este însă alta. Eu nu văd în 
Antonescu, alături de militarul de carieră, un om politic, sau un 
om de stat, fie el chiar şi improvizat, ci pe acest personaj mixt, 
Scribul, amestec de clișee ale epocii, un rol fără identitate, nici 
individuală, nici socială, un pur loc geometric al vorbelor spuse de 
alţii, neasimilate, necoagulate într-un discurs coerent, fără 
argumentare de nici un fel, deşi plin de pretenţii, o punere alături 
(paratactică!) a unor idei. teme și simboluri incongruente, care 
nici nu se adună militar — precum trupele în formaţie —, nici nu se 
completează organic precum un program politic, ori un proiect 
istoric. Generalul Antonescu nu a avut nici o cultură politică, nici 
un program şi nici un proiect politic propriu, preluate de la un 


183 


partid sau de la un grup recognoscibil ca atare. Singura încercare 
în acest sens — de colaborare cu legionarii — eșuînd, el a acționat 
într-un vid politic real, nu numai la nivelul acțiunilor, ci și al 
gîndirii, al redactării textelor şi al planificării acţiunilor, ori al 
înțelegerii vorbelor și faptelor celorlalți. Cultura, programul și 
ideile lui n-au fost decît cele ale Scribului, acest non-individ, acest 
non-lieu politic şi cultural. Scribul respectiv i-a scris declaraţiile 
către Hitler, scrisorile către Maniu, acțiunile incoerente contra 
evreilor, mirările în fața revoltei legionarilor, ca și protestele de la 
proces. Militarul Antonescu a dispărut, probabil, undeva pe frontul 
din Est, poate la acel dezastru de la Stalingrad, pe care l-a 
prevăzut — conform declaraţiilor către Hitler — dar nu l-a putut nici 
împiedica, nici redresa. Îmi place să cred că acest bun militar — 
deși sigur nu „cel mai mare oştean român al secolului“ — a murit 
de durere în faţa tragediei tuturor acelora care au pierit la 
Stalingrad. În locul lui a rămas Scribul, această fantoșă imorfă, 
indecisă și detestabilă. Regele Mihai, fără să știe, pe Scrib l-a 
arestat, acea fantoșă care nu mai știa ce să facă și ce să decidă, și 
tot pe acest Scrib l-au împuşcat comuniștii. chiar dacă în faţa lor, 
un moment, Generalul a resuscitat, cerînd oștenilor — vechii 
destinatari ai ordinului, acum executorii enunțătorului lui — să 
tragă bine. Ucigînd acest loc comun al dreptei interbelice, 
comuniștii, cum ştim acum, n-au distrus ideologia dreptei, ci doar 
un biet Scrib care o mînuia cu oarecare greutate. Ei, comuniştii, 
tocmai de aceea au putut prelua această ideologie de dreapta, cînd 
le-a venit bine: ea trăia. Și tot de aceea Scribul comunist care a 
fost Adrian Păunescu, a putut așa de uşor să scrie acel ridicol 
„bocet pentru Ion cel fără de mormînt“66 pentru un alt Scrib. Sau 
alții. Scribii nasc alți scribi. 


13. ÎNCERCARE DE GENERALIZARE 


Astfel văzute, multe alte texte — declaraţii şi acţiuni — ale lui 
Antonescu par mai ușor de înţeles. Mai întîi, dualitatea discursu- 
rilor lui „în particular“ şi publice. Primul este cel al Militarului, 
om dintr-o bucată, factor de decizie. Astfel sînt scurtele lui note 
explicative, azi publicate, la deciziile administrative luate, lunga 

scrisoare către Maniu din 22 iunie 1941 și multe scrisori către 
Hitler ori către comandanţi germani. Ele se disting prin claritate, 
argumentare concentrată și la obiect. Au convins ele pe desti- 
natari? Nu s-ar zice, sau în orice caz nu pe toți. Forţa lor ilocutivă 
nu a fost egalată de cea perlocutivă. Armata i-a executat ordinele, 
dar mulți generali au dezaprobat acţiunile lui în est și l-au părăsit 
la sfîrşit, precum Sănătescu, care a fost totuşi conducătorul militar 
al Bucureştiului şi mîna dreaptă a lui Antonescu în timpul 
răscoalei legionarilor. Plebiscitul din 9 noiembrie 1941 a fost, 
desigur, un masiv vot de încredere dat lui Antonescu și iarăși nu 
se poate contesta că el s-a bucurat de o mare popularitate în țară. 
Maniu a contestat însă, pe drept, sensul plebiscitului: acordul cerut 
cetăţenilor fiind global, aceştia din urmă nu pot diferenţia între 
anumite decizii ale generalului cu care sînt de acord, precum 
înlăturarea lui Carol sau a legionarilor, şi altele cu care nu sînt de 
acord, precum germanizarea economiei.5 Nici Maniu, nici Brătianu 
nu au fost, de altfel, convinşi de Antonescu, continuîndu-și politica 
lor separată pro-occidentală. Pe de altă parte, Antonescu însuşi s-a 
plîns, către Maniu, că multe din deciziile lui au fost sabotate de 
proprii lui colaboratori legionari pînă în ianuarie 1941.68 În fine, în 
relaţiile cu Hitler, ilocuţia declaraţiilor lui Antonescu fără îndoială 
a plăcut acestuia, dar nu l-a convins să răspundă afirmativ la nici 
una din cererile sale, nici în privinţa Transilvaniei, nici în privinţa 
ajutorului militar înainte și după Stalingrad. Mai mult încă, 
studiind corespondenţa și procesele verbale ale întîlnirilor dintre 
Antonescu şi Hitler, ai mai curînd ciudata impresie a naşterii, la 
generalul român, a unui mecanism „auto-perlocutiv“: tot voind să-l 
convingă pe Hitler de loialitatea lui, Antonescu s-a blocat într-o 
loialitate fără scop, iraţională, și tot încercînd să-l determine pe 
Hitler să acorde un tratament preferențial României, ceea ce acesta 
n-a făcut, Antonescu a angajat total România de partea Axei, pînă 
în ultimul moment. 

Curios este deci faptul că, în discursul său privat, militarul 
Antonescu nu i-a convins pe preopinenţi, în ciuda clarității argu- 
mentelor lui. Poate tocmai simțind aceasta rezervă, chiar rezis- 
tență, a apelat militarul din Antonescu la ceea ce am numit ser- 
viciile Scribului, ale Scribului din el însuși. Declaraţiile sforăitoare 
către legionari în prima parte a guvernării, lunga scrisoare către 
Brătianu din 29 octombrie 1942, ca şi multe apeluri către Hitler, 
de acest Scrib sînt scrise. Iată cîteva mostre. După patru zile de la 
căderea lui Carol, Antonescu declară: „Români! Mi-am pus în 
cumpănă soarta vieţii mele ca să o scap pe a voastră. Dumnezeu, 

care a fost cu noi şi cu mine, mi-a ajutat să spulber în două zile un 
regim tiranic şi odios. Scopul meu nu a fost numai să sparg în 
țăndări un sistem, ci acela de-a crea altul. Un nou regim de viață 
armonioasă și frățească între conducători și conduși...59 Nu știu 
dacă Dumnezeu l-a ajutat pe Antonescu în 4—6 septembrie 1940, 
dar știu că l-au ajutat ambasada Germaniei, Maniu și alți politi- 
cieni, ignoraţi cu bună știință în acest comunicat. 

Altfel decît scrisoarea, numită mai sus, către Maniu, cea către 
Brătianu este ó colecție de atacuri contra politicii liberale și a 
regimului democratic, ca şi o prezentare atît de euforică a situației 
actuale, încît ar fi putut fi preluată, cuvînt cu cuvînt, din orice ziar 
oficial al regimului, ori din mai vechea presă de dreapta. Nichifor 
Crainic. de exemplu, îi chema și el pe tineri la „jertfă“ în timpul 
„războiului sfînt“ contra Sovietelor, în termeni şi cuvinte care 
semănau ca două picături de apă cu proclamaţiile antonesciene, cu 
excepția exaltării ortodoxe, rară sau absentă la marele General. 
Brătianu este astfel admonestat: „Ce reprezentați în această țară, 
d-voastră, toți foștii oameni politici, în afară de interesele 
d-voastră egoiste şi un trecut politic total compromis şi dureros? 
Uitaţi, domnule Brătianu, că eu sînt omul muncii mele și martirul 
greșelilor acelora care au primit la 1918 România Mare...“70, după 
care urmează atacuri absolut absurde pînă și la adresa generalului 
Berthelot și a lui Ionel Brătianu, în timpul primului război 
mondial. De remarcat, de altfel, şi aici auto-prezentarea lui 
Antonescu drept om cinstit, martir etc. lată deci că stilul „Scri- 
bului““ invadează și discursul privat, nu numai pe cel public, și 
intersectează aici primul stil, faptic şi la obiect, al generalului. 

Un ultim exemplu. Revin la scrisoarea din 9 noiembrie 1942, 
pe care Antonescu o adresează mareșalului Erich von Manstein, 
care preluase comanda trupelor după dezastrul de la cotul Donului 
şi aruncase vina, pentru acesta, pe armata română: o lungă 
scrisoare, plină de informaţii extrem de exacte despre proasta 
înzestrare tehnică a trupelor românești din pricina germanilor și a 
greşelilor militare tactice, asupra cărora el, Antonescu, avertizase 
dinainte. Nu sînt competent să discut justețea acestor observaţii 
militare ale lui Antonescu, dar chiar înclinînd să-i dau dreptate, nu 
pot să nu mă mir de continuarea acestor observații cu următoarele 
fraze: „Am, domnule Mareșal, un trecut nepătat de 40 de ani 
închinați armatei și țării, în dreptate și onoare... Am o răspundere 
politică şi istorică şi am o sacră datorie față de ostaşii mei. M-aş 
dezonora dacă aş lăsa să fie dezonoraţi. Aş fi un laş dacă aş tolera 
să se comită lașităţi în contra lor.“ După care Antonescu continuă 


pagini întregi pe acest ton şi încheie într-un aproape delir retoric 
referitor la „Constituţia țării mele“, care îl opreşte să accepte 
„masacrarea“ soldaţilor săi în „atacuri inutile“/l. Pe lîngă între- 
barea „care Constituţie 7“, von Manstein se va fi întrebat și ce sens 
poate avea un asemenea patetism în corespondență militară. 
Acelaşi lucru mă întreb şi eu. Voia Antonescu să-i convingă 
emoțional pe cei care nu ascultau argumentele sale tehnice? Putea 
fi el atît de naiv? Sau. mai curînd, și aici ca și în alte locuri, 
Scribul ia pana din mîna obosită a militarului şi continuă 
scrisoarea „cum știe el“? În scrisori, ca și în fapte, militarul ar fi 
trebuit să tragă consecinţele practice ale revoltei în faţa „atacurilor 
inutile“: neparticiparea la ele. Dacă, într-adevăr. soldații români au 
fost dezarmaţi şi împuşcaţi de cei germani la Stalingrad, cum 
Antonescu susține în pagina următoare, singura atitudine logică 
era un gest, fie şi numai temporar, de retragere a unor trupe 
româneşti, și nu scrierea unor asemenea fraze plingăcioase. 
Generalul nu a făcut, cum am mai spus și mai sus, niciodată un 
asemenea gest. Poate că, la un moment dat, nici nu a mai putut 
să-l facă. Scribul, această colecţie de idées reçues, de clișee despre 
„loialitate“ şi „mers pînă la capăt“ a luat locul, s-a substituit 
generalului îndrăzneţ şi decis din 1940, rostind, în locul lui aceste 
triste fraze, nota bene, pe 5 august 1944, la ultima întrevedere cu 
Hitler, după a nu știu cîta.repetare inutilă, automată, de cereri şi 
reproşuri: „Antonescu a răspuns [la declaraţiile lui Hitler, S.A.) că 
arătase deja că nu pusese deloc la îndoială intenţiile [bune, ale lui 
Hitler, S.A.]. De altfel nici un aliat al Germaniei nu este atît de 
loial ca România. Ea va rămîne de partea Germaniei şi va fi ultima 
țară care va părăsi Reichul pentru că ştie că sfîrşitul Germaniei 
înseamnă şi sfîrşitul României.“'72 Peste doar optsprezece zile 
prevederea lui Antonescu se împlinea. Dar, cum am mai spus. 
regele Mihai aresta atunci un om sfîrșit. un general ros pe 
dinăuntru, pînă la anihilare, de Scribul care-i luase înfăţişarea şi 
dusese la dezastru nu doar un om. odată admirabil. ci și o țară 
care, odată, crezuse în el. 


NOTE 


]. Antonescu ameninţă chiar cu destituirea pe orice ministru care 
S-ar adresa regelui pentru treburile curente (A. Simion, Regimul politic 

din România în perioada septembrie 1940 — ianuarie 1941, Cluj, Dacia, 
1976. p. 64). 

2. La procesul din 1946 Antonescu este acuzat de comuniști de 
„vasalitate“ și „slugărnicie“ față de Hitler (Procesul lui Antonescu, 
București, Eminescu, 1995, p. 22). Deşi nu vreau să utilizez asemenea 
termeni, faptele nu pot fi ignorate. 

3. Domnii Alexandru Ghica şi Mihail Sturdza au fost numiţi în 
Muntenia și, respectiv, Moldova, în 1834, de către puterea suzerană 
(Turcia) şi cea protectoare (Rusia) la intrarea în vigoare a 
Regulamentului Organic. În 1859 Cuza a fost ales de ambele adunări 
elective. Carol I este ales în 1866 prin plebiscit. Ambii sînt recunoscuţi 
post-factum de puterea suzerană, iar din 1878 Principatele Unite devin 
suzerane. 

4, Abia pe 22 ianuarie notează Ciano în jurnalul său următoarele: „Il 
Führer non ha esitazioni nella scelta: le sue simpatie vanno, ad 
Antonescu, che si è dimonstrato «un uomo in buona fede, deciso a tenere 
saldo il bastone di comando e un nazionalista fierissimo». Infatti 
Ribbentrop telefona a tarda ora che sono state date istruzioni al Ministro 
germanico di appoggiare Antonesc con ogni mezzo. Chiede che sia fatto 
del pari con Ghigi. Naturalmento do corso, ma ho il vago sospetto che 
l'autorită del nostro Ministro non sia cosi decisiva come quella del suo 
collega tedesco“. (Diario. 1937-1943, Milano, Biblioteca universale 
Rizzoli, 1996, p. 501). 

5. A. Simion, Regimul politic din România în perioada septembrie 
1940 — ianuarie 1941, Cluj-Napoca, Dacia, 1976, pp. 260-261. 

6. Ion Gheorghe, Un dictator nefericit, București, Editura 
Machiavelli, 1996, p. 129. În alte fragmente ale cărții se vorbeşte și de 
singurătatea lui Antonescu întru dictatură 

7. România și sfirșitul Europei, Paris-Alba Iulia, Fronde, 1994. 

8. Procesul lui lon Antonescu, Bucureşti, Editura Eminescu, 1995. 

9. Ion Calafeteanu (red.), Juliu Maniu, lon Antonescu: Opinii şi 
confruntări politice, 1940-1944, Cluj-Napoca, Editura Dacia, 1994, p. 41. 
Aceeași afirmaţie revine la p. 64. Documentul este datat 22 iunie 1941. 
Curios, într-o trimitere la același document, aflat într-un dosar al 
Ministerului de Inteme, A. Simion citează pasajul respectiv altfel: „Eu 
sunt pentru regimul intern al statului naţional totalitar“ (op. cit., p. 54), 
ceea ce implică situarea lui Antonescu alături de Axă și în politica 
internă. 

10. George Magherescu, Adevărul despre mareșalul Antonescu, 
Bucureşti, Ed. Păunescu, 199], vol. I, p. 359. 

11. Florin Constantiniu, O istorie sinceră a poporului român, 
București, Univers Enciclopedic. 1998, pp. 394-395. ..Moderaţia“ dictatu- 
rii antonesciene este sugestiv exprimată de Constantiniu, în legătură cu 
corespondența dintre general, Maniu și Brătianu: „Îşi poate imagina 
cineva pe Hitler sau Stalin citind, în timp de război, scrisori adresate de 

adversarii lor politici şi stând apoi ore întregi la birou pentru a redacta 
răspunsul?“ (idem, p. 396). 

12. Niall Fergusson, Virtual History. Alternatives and Counter- 
factuals. Londra, Picador, 1997. Vezi şi articolul meu despre istoria 
virtuală, cu referire chiar la Antonescu, în Vineri, suplimentul revistei 
Dilema, 3 aprilie 1998. 

13. George Magherescu, op. cit., vol. I, p. 326. 

14. George Magherescu, op. cit., vol. I, pp. 358-359. 

15. Larry Watts, În serviciul mareșalului, Jon Dumitru Verlag, 
München, 1985 vol. I p. 65. (Cartea luiWatts este scrisă pe baza măr- 
turiilor lui Magherescu, al cărui nume nu este atunci dezvăluit). Sima 
n-avea dreptate în ce privește atitudinea din acel moment a lui 
Antonescu, dar nu greşea cu privire la atitudinea lui din trecut. Chemat 
în guvem la sfîrșitul lui 1937 de Octavian Goga, Antonescu a refuzat 
inițial portofoliul Apărării datorită atitudinii pro-Hitler a acestuia, iar 
după ce l-a primit, l-a informat pe atașatul militar al Franţei la Bucureşti 
că el rămîne în guvern doar atît timp cît poate continua atitudinea sa 
pro-occidentală (Florin Constantiniu, op. cit., p. 350). 

16. L. Watts, op. cit., p. 58; G. Magherescu, op. cit., vol. 1, p. 395. 

17. G. Magherescu opinează că Mihai nutrea simpatii legionare şi că 
voia să profite de situaţie pentru a-l da jos pe Antonescu; o asemenea 
intenţie este psihologic interesantă — voia fiul să-și răzbune tatăl? — dar 
neconfirmată de alte surse (op. cit., vol. I, p. 402). 

18. Op. cit., vol I, p. 423. 

19. Comandantul din Braşov îi va rămîne fidel lui Antonescu, cel din 
laşi probabil că nu — deși nu va trece nici de partea răsculaților —, deoa- 
rece este demis curînd după aceea. 

20. Ion Gheorghe, op. cit., pp. 154-156. 

21. L. Watts, op. cit., pp. 119-120. 

22. Relatarea martorului G. Magherscu despre predarea gălăgioşilor 
suporteri civili la primele focuri de armă ale soldaţilor este şi jalnică şi 
comică (op. cit., vol. I, pp. 433-434). 

23. Vezi de exemplu lunga scrisoare a lui Maniu din 23 iulie 1941 în 
Ion Calafeteanu (red.), Juliu Maniu, lon Antonescu: Opinii și confruntări 
politice. 1940-1944, Cluj-Napoca, Editura Dacia, 1994, pp. 80-107. 

24. Victor Neumann, Istoria evreilor din România, Timişoara, 
Amarcord, 1996, pp. 214-217. 

25. Victor Neumann, op. cit., p. 227. 

26. Idem, pp. 220-221, 227. 

27. Procesul lui lon Antonescu, p. 42. Alte documente reproduse la 
pp. 41-50 cu privire la masacrele de la Iaşi şi Odessa şi diverse valuri de 
deportări. 

28. Aceasta este şi versiunea povestită de Watts, vol. I, pp. 106-109 
şi de Magherescu, vol I, pp. 371-374. Ea este — regretabil — preluată de 
F. Constantiniu (op. cit., pp. 401-402). 

29. Procesul lui Antonescu, pp.'64, 90. 

30. Op. cit., pp. 375-376. 

31. Gh. Buzatu, Românii în arhivele Kremlinului. București, Univers 
Enciclopedic, 1996, p. 230. Documentele se găsesc la pp. 205-238. 

32. „Așa ni se răsplăteşte bunăvoința şi toleranța noastră. Am 

sufletul“ (Gh. Buzatu, op. cit., 1996, p. 217). 

33. „Dezordinile întîmplate acum cîteva zile la Iași [e vorba de 
pogromul din 29-30 iunie 1941, S.A.] au pus armata și autorităţile într-o 

actual al informaţiei“, numărul victimelor dintre evrei au fost mai curînd 
în jur de 200 000 (op. cit., p. 394). 

41. F. Constantiniu, op. cit., p. 375. 

la 23 august 1944“ (A. Hillgruber, op. cit., p. 151). „La 14 ianuarie 1941 

generalul Antonescu“, ar fi exclamat Hitler după aceeași întîlnire (Florin 
Constantiniu, (coord.), Anronescu-Hirler, Corespondenţi și întilniri 
inedite, 1940-1944 vol. I, p. 85). 

48. „Operaţiile militare dincolo de Nistru relevă această percepție 
anacronică a lui Ion Antonescu, potrivită rînduielilor cavalerești din evul 
mediu“ (F. Constantiniu, op. cit., p. 404). 

49. F. Constantiniu, (coord.), op. cit., vol. I, pp. 95, 100. 

51. F. Constantiniu, (coord.), op. cit., vol. I, pp. 102-103, respectiv 

52. Op. cit., p. 413. 

53. F. Constantiniu, op. cit., p. 414. 

54. F. Constantiniu, coordonator, op. cit., vol. I, p. 152. 

55. F. Constantiniu, op. cit., p. 415. 

56. Folosesc termenul de „dictare“ în sensul special utilizat de 
Jacques Derrida în La carte postale, în care filozoful francez speculează 
asupra posibilității de-a considera, împotriva tradiției care vede în Platon 
un ucenic al lui Socrate, că totuși Platon, ca autor, îi dictează — îi suflă — 
lui Socrate, ca personaj, ce anume acesta să declare. 

57. Disting aici, în sens naratologic general, autorul unui discurs, 
inscris în acesta şi recunoscut ca atare de cititor, de persoana fizică ce 
enunță concret textul respectiv, 

58. Op. cit., vol. II, p. 78. În varianta publicată de L. Watts se 
menţionează că această frază ar fi fost rostită pe 10 noiembrie 1942, 
«după bătălia de la Cotul Donului (L. Watts, op. cit., p. 47). 

59. Regele Mihai avea întru totul dreptate, refuzînd „cinstita“ dorință 
a generalului, chiar pe 23 august, de a-i anunţa în prealabil pe nemți de 
intoarcerea armelor: Hitler, care nu se jenase să-și aresteze vechiul aliat 
Ilorthy, la încercarea guvernului maghiar, în martie 1944, de-a trece de 

60. Rămîne, oricum, un fapt că Antonescu „l-a dus cu zăhărelul“ pe 
hătrînul vulpoi Maniu, obţinînd mai întîi pe 4 septembrie sprijinul 
ucestuia, ca şi al lui Brătianu, pentru un guvern de coaliție anticarlist, 
“onvingîndu-l apoi pe celălalt hîrșîit întru politichie, Carol, să demi- 

sioneze pe 6 septembrie, pentru ca apoi să formeze pe 14 septembrie un 
guvern post-carlist fără țarănișri și fără liberali, cu pretextul că Maniu îi 

Dobrescu, ambii, totuși, fruntași PNȚ, ultimul mai târziu chiar arestat de 
Antonescu (loan Scurtu, Istoria Partidului Naţional-Țărănesc, Bucureşti. 

poate îmbolnăvi, poate muri etc., dar generalul Antonescu nu poate fi 
necinstit, nu poate minţi, nu poate înșela, nu poate lenevi, în sfîrșit toate 

întâlniri inedite, 1940-1944. Bucureşti, Coziă, 1991, p. 194. 


V. „FENOMENUL LEGIONAR“: CUVÎNTUL 
ȘI FAPTA 


1. CÎTEVA PUNCTE DE VEDERE INTRODUCTIVE 


Obligația istoricului 


Nu se poate scrie o istorie a perioadei interbelice fără (a i 
erca) să se explice nașterea, viața și moartea legionarismul 
Dar cum? Mai multe volume de documente ne-au pus în față te) 
heie, nefardate; apoi excelentele cărţi ale lui F. Veiga, N. Nagy-1 
avera, E. Turczynski, H. Roberts, A. Hillgruber, A. Heinen 
Weber au reconstruit evenimentele epocii, Șt. Palaghi 
2. Papanace, C. Mutti și alții au scris apologia legionaril: 
7% Ornea şi L. Volovici au demonstrat antisemitismul epoc 
ntelectuali de frunte au scris despre Zelea-Codreanu, ori şi- 
xplicitat atitudinea (Nae Ionescu, Mircea Eliade, Mirc 
Julcănescu); au fost publicate jurnalele lui Mihail Sebasti: 
Argetoianu, Carol al II-lea, G. Gafencu etc. Ce să mai scrii? 
otuşi, cum să nu scrii? Dar din ce perspectivă? Poate scormoni 
n retorica ascunsă a textelor, în cutele discursului public și 
neandrele mentalități... 


Societatea resentimentului 


Legionarismul se naște din absurdul antiliberalism de di 
ăzboi, absurd pentru că liberalismul repurta tocmai atu 
uccesele lui cele mai mari! Noii veniţi în politică nu sînt îi 
Ateresaţi de aspectele lui pozitive — de posibilitatea, de exemţ 
e-a participa pentru prima oară, datorită noilor reforme, 
conomia și gestionarea ţării —, ci de imperfecţiunile lui. Acı 
oi veniţi — țărani, muncitori, intelectuali, mici burghezi — gînd 
i acţionează pe bază de resentiment faţă de „puternicii zilei‘ 

atacă înverșunat exact sistemul care i-a creat pe ei înșiși ca cetățeni: 
democraţia liberală. Azi, datorită triumfului mondial al 
liberalismului, înţelegem mai ușor ceea ce mulți intelectuali şi 
cetăţeni nu puteau înțelege atunci: societatea liberală este cea mai 
puţin rea societate. Guvernarea liberală, care a creat România Mare, 
creează însă atunci, paradoxai (pentru noi), şi un curent 
resentimentar antiliberal, după cum explicabilul (pentru noi) semi- 
eşec al guvernării țărăniste dintre 1928 şi 1933 creează un curent 
resentimentar antidemocratic în genere. Democraţia românească 
interbelică, imperfectă dar reală și, în plus, alături de cea 
cehoslovacă, democraţia care se bucură de cea mai mare longevitate 
în regiune, naște astfel monstrul care o va devora: legionarismul. 


Starea a treia și starea a patra 


Pînă la 1918 transformările democratice au fost dirijate şi 
controlate de liberali (şi conservatori) prin crearea treptată a stării 
a treia, urbană și rurală (ţărani înstăriți) şi pregătirea ei pentru 
participare la guvernare. Logic ar fi fost ca după 1918 acest 
curent să continuie prin alternarea la putere a liberalilor și a 
țărăniştilor ca partid al stării a treia, în locul vechilor conservatori. 
Dispariţia acestora din urmă duce însă mai întîi la dereglarea 
sistemului de către Partidul Poporului (Averescu) şi de radicalul 
Partid Ţărănist din prima fază (Mihalache) și, abia mai tîrziu, la 
recuperarea sistemului de alternare de către liberali și PNȚ. Anul 
1928 este apogeul a ceea ce părea să fie acest nou sistem de 
ordine politică PNL/PNŢ. El s-ar fi consolidat, chiar în condiţiile 
crizei economice mondiale, dacă nu ar fi apărut, în anii treizeci, 
Carol al II-lea şi Garda de Fier. Aceşti doi factori nu au mai putut 
fi recuperaţi de sistem, iar statul şi societatea au intrat ca atare 
într-un proces de dezvoltare dezordonată. În deceniul al patrulea 
starea a patra (muncitorii urbani și țăranii săraci, nebeneficiari ai 
reformei) nu a mai putut fi formată de, şi înăuntrul, sistemului. 
Tocmai aceasta devine masa de manevră a legionarilor. Din acest 
punct de vedere, anii treizeci sînt un simulacru de continuitate cu 
anii douăzeci. Guvernul Tătărescu pare să reintroducă sistemul 
bipartizan, dar nu o face pentru că în chiar acel moment nu mai 
există partenerul lui: PNȚ fusese spart de Carol, iar Maniu, 
exasperat, avea să facă în 1937 cartel cu Garda, pentru a-şi 
distruge exact partenerul logic, un PNL ajuns la remorca regelui. 

Turnesolul legionar 


Legionarismul este turnesolul statului şi al societății româ- 
neşti. El nu inventează nimic nou, ci aduce la suprafaţă, explicit, 
tot ceea ce exista implicit, potenţial, ascuns în societatea 
românească încă din secolul al XIX-lea: excluderi, prejudecăţi, 
mituri în loc de politică, inexistența unei societăți civile, ruptura 
stat/societate etc. 


Discursul festiv, cultul personalității 


În afară de politicieni, partide, gazetari şi gazete, ar trebui 
analizat şi discursul politic, sau ziaristic, ca ansamblu impersonal 
de enunțuri, în sensul propus de Foucault! Ordinea discursului, 
sau dezordinea lui, ar putea fi mai relevantă pentru o definiție a 
„fenomenului legionar“, decît enunţuri izolate ale acestuia, în sine 
uluitoare (astăzi) prin primitivism şi incoerență. Am putea vedea 
astfel că un corpus de fraze ridicole, dar rostite într-un context 
adecvat, poate constitui un discurs de-o înspăimîntătoare coerență 
în efecte! 

Legionarismul este și turnesolul intelectualități românești. O 
parte a ei rămîne credincioasă „culturii discursului critic“ care, 
teoretic, defineşte intelectualitatea?, o alta se prăbuşeşte însă în 
abisul cultului personalităţii şi al (auto)spălării creierului. Cînd 
începe discursul festiv şi discursul public de adulare în România? 
Înainte de 1866, nu: sub domnitorii vechi, sub fanarioți şi chiar 
sub Cuza, boierii adulau, dar şi complotau, ori intrigau: adulaţia 
era doar unul din mijloacele jocului politic, nu regula lui unică. Să 
ne referim atunci la „Războiul nostru de Neatîrnare“ și „Povestea 
unei coroane de oțel“, ambele din 1899, ale lui Coşbuc, ca prime 
manifestări ale discursului festiv? Să fie „Carol întemeietorul“ 
primul obiect al acestui nou discurs, apărut în afara spaţiului 
luptei politice, tocmai pentru că Regele însuși, primul rege al 
României, se află în afara acestui spaţiu? (În 1877 marii scriitori 
— mai ales conservatori. — rămăseseră departe de discursul festiv al 
epocii.) Sau să ne referim la discursul ziaristic liberal, pe care-l 
ridiculiza Maiorescu pentru „beţia de cuvinte“3, ca prim exemplu 
de discurs festiv, adulator al unei personalități în afara meritelor 

ei obiective? Un anume discurs ziaristic liberal se constituie rapid 
în afara realităţii, în sensul că ignoră controlul referentului, al 
codului comun cu cititorul, sau al tradiţiei (mai ales). Totul este 
permis, totul poate fi inventat, sub pretextul libertăţii opiniei. Rică 
Venturianu — sau prototipul lui — creează stilul iresponsabil în pre- 
să, Caţavencu în politică, numai că în realitate, altfel decît în 
Caragiale, acest stil nu rămîne o simplă vorbărie ridicolă ino- 
fensivă, ci, integrat politicii de partid, devine fie cult al perso- 
nalității (proprii), fie campanie de defăimare a adversarului. O 
primă fază „limbută“ în „elocvența românească“ încetează, zice 
Maiorescu, după războiul din 1877, care i-a făcut pe români „să 
simtă deodată deosebirea dintre vorbă și faptă“4. În timpul lui 
Carol I ambele efecte, cred, apar numai la scară mică. După 
primul război mondial discursul politic însă explodează și Rică 
Venturianu îl învinge pe Maiorescu. Delirul discursiv, confuzia 
dintre „vorbă și faptă“ se focalizează întîi pe Averescu, „salvatorul 
neamului“. Asistăm astfel la faptul de necrezut că fiii țăranilor 
uciși de el în 1907 îl venerează în 1917-1922. Copiii cu vîrsta 
între șapte şi zece ani în 1907 au deci 20-23 ani în 1920 și, prima 
oară cînd își pot exercita noul lor drept de vot direct, îl votează 
masiv pe Averescu. De altfel, douăzeci de ani mai tîrziu tot ei îl 
vor diviniza pe Antonescu, amestecat și el în represiunea din 
1907! Să socotim aceste alegeri din 1920 prima operaţie de 
(auto )-spălare masivă a creierului în România modernă? A doua 
operaţie similară urmează curînd după prima. După eșecul 
guvernului Averescu din 1920-1921 şi cîştigarea alegerilor de 
către liberali în 1922, guvernul Brătianu este văzut ca o reinstau- 
rare a politicianismului. În 1923, imediat după promulgarea celei 
mai democratice Constituţii din istoria României, aceasta este 
considerată „Constituţia trădătoare“ de un grup de tineri încă 
necunoscuţi, numiți Corneliu Zelea-Codreanu, Ion Moţa și alţii, 
pentru că ea acordă drepturi evreilor; ei pregătesc atunci un 
complot pentru a-i „împuşca pe politicienii trădători“5. Sînt închiși 
pentru scurt timp, în mijlocul indiferenţei generale. Un an-doi mai 
tîrziu însă o adevărată isterie colectivă izbucnește în jurul 
asasinatelor comise de Moţa (contra „trădătorului“ Vernichescu ) 
şi Codreanu (contra „bestiei“ de Manciu). În 1924-1925 o imensă 
mobilizare publică îi proclamă eroi, cere și obține achitarea lor și 
se raliază acestei „regenerări“ a naţiunii. Astfel începe un discurs 
de adulare publică de dimensiuni necunoscute în istoria României, 
care se va repercuta în toate evenimentele acestui secol. Cultul 
personalităţii şi spălarea creierului devin, după „cazul Manciu'“, o 
constantă în viața publică, deşi obiectul acestor operaţii se 

schimbă: Carol al II-lea, Corneliu Zelea-Codreanu, Horea Sima, 
Antonescu, Ana Pauker, Gheorghiu-Dej și, mai ales, Ceaușescu. 
Evenimentele punctuale din perioada interbelică, ori de mai tîrziu, 
nu se pot explica individual, ci numai prin referire la acest discurs 
şi la acest cult care dereglează complet comportamentul public şi 
instituțional „normal“. „Rătăcirea minţilor“, „nebunia colectivă“ 
sînt figurile retorice care exprimă această prăbuşire generală a 
societăţii. O mare parte a intelectualității româneşti cade pradă 
acestui discurs și acestui cult, ba chiar le produce pe amîndouă. 
Legionarismul nu creează însă, nici aici, nimic; el este doar 
colorantul care scoate la iveală tarele mai vechi ale statului și 
societății românești și acutizează bolile acestora. Tot el este cel 
care oferă viitoare modele de conduită și de discurs comunismului 
și extremismului postcomunist din a doua jumătate a secolului. 


Neoconservatorismul 


O problemă teoretică generală este statutul unui curent politic 
și/sau cultural care iese de pe (avan- )scena politică în favoarea altuia. 
Dispare el oare din viața publică, așa cum se consideră de obicei, și 
cum credea şi Nae Ionescu (vezi mai jos în acest articol, capitolul 
despre „Fenomenul legionar“)? Nu, el „se retrage“, sau „cade“, în 
fundalul scenei, nu mai este vizibil ca atare din sală, își pierde 
conturul și devine difuz, sau reapare în alte chipuri, printr-o neîncetată 
metamorfoză. La fel ca în lumea materiei, nici în viaţa publică nimic 
nu se pierde, nimic nu se câștigă, ci totul se transformă. 

La dispariția Partidului Conservator ca partid explicit, conser- 
vatorismul nu dispare şi el, ci devine difuz în societate, ca o bază 
comună a tuturor partidelor naţionaliste din secolul al XX-lea: 
antiliberalismul lui, spiritul (uneori) antidemocratic, elitismul, 
devin constante ale tuturor partidelor, mişcărilor, sistemelor de 
gîndire și gazetarilor de dreapta din perioada interbelică (ca și de 
acum). Apar însă și elemente noi, neasociate cu conservatorismul 
secolului al XIX-lea: naţionalismulS, existent la Eminescu, dar nu 
la Maiorescu ori Lascăr Catargiu; antisemitismul (la Eminescu, 
Conta, dar nu la Carp şi Maiorescu). antioccidentalismul şi funda- 
mentalismul ortodox (inexistente în secolul al XIX-lea !). Iorga și 
A.C. Cuza sînt cei care produc aliajul vechilor şi noilor elemente 
de conservatorism la începutul secolului al XX-lea. În această 
perioadă de tranziţie dintre cele două secole, care este 

reprezentată de primele două decenii din secolul nostru, popu- 
lismul cristalizează în două variante, ca tot atitea reformulări și 
modernizări pentru starea a treia ale doctrinelor secolului al 
XIX-lea: pe înţelesul dar și, ori mai ales, în folosul țăranilor, 
semănătorismul reformulează conservatorismul și poporanismul, 
liberalismul. 


Toate curentele neonaţionaliste din secolului al XX-lea sînt un 
aliaj de neoconservatorism și populism semănătorist. În cadrul 
acestora, legionarismul devine în perioada interbelică locul lor 
comun, vulgata lor, colecţia de clișee prin nimic inedită, dar prin 
totul acceptabilă de fiecare curent 

În lipsa comuniştilor și a social-democraţiei, legionarismul 
este cel care îşi apropriază starea a patra. Primele două decenii 
din secolul al XX-lea modelează şi recuperează starea a treia, dar 
nu au priză la starea a patra. Din cele două noi doctrine pentru 
starea a treia, poporanismul pierde în favoarea semănătorismului, 
mai accesibil țăranilor. Poporanismul se varsă în PNȚ, dar echipa 
Stere/Madgearu nu este înțeleasă de mase, iar Mihalache pierde 
întfietatea în partid în favoarea lui Maniu. 


O ciudată unicitate 


Printr-un singur fapt, legionarismul este unic față de celelalte 
curente neonaţionaliste: el este singurul partid care ia toate temele 
ad litteram, şi de asemeni singurul partid care le traduce integral 
în fapte. Istoria interbelică demonstrează că această unică 
originalitate a fost suficientă pentru a transforma legionarismul 
din loc comun al epocii în mişcarea ei dominantă. 

Legionarismul nu poate de aceea fi studiat nici numai în 
„Cuvintele“, nici numai în „faptele“ lui, vorba lui Maiorescu, ci 
doar pe acea interfață, adesea insesizabilă și incomprehensibilă, 
dintre cuvinte şi fapte. 


Etnocrat și/sau tehnocrat 


Aproape toţi intelectualii „de dreapta“ din perioada interbelică 
manifestă un bizar mixaj de etnocraţie și tehnocrație. Intelectualii 

democrați, ori de stînga, aleg, dimpotrivă, opoziţia acestor ele- 
mente. Ambele procedee se constituie în model pentru perioada 
comunistă: intelectualii vor avea şi atunci de ales între a fi doar 
tehnocraţi, sau a fi un mixaj între tehnocraţi şi activiști de partid, 
ori, sub Ceauşescu, între tehnocraţi şi „etnocrați“. 


Schizofrenie 


Dublura de mai sus a intelectualilor, dublura cuvînt-faptă la 
legionari, discursul festiv de adulare şi discursul critic, iraționa- 
lismul și spiritul pragmatic, stările sociale integrate şi cele 
neintegrate în societate, superbe realizări economice și culturale 
alături de o sălbăticie a represiunii şi a contra-represiunii nemaiîn- 
tîlnite în România, europenism şi primitivism local: o complexă 
schizofrenie socială pare a se constitui în perioada interbelică. În 
perspectivă istorică, aceasta nu va fi însă decît un prim exerciţiu și 
un bogat rezervor de atitudini, teme şi strategii, pentru următoarea 
perioadă de schizofrenie generalizată: comunismul. 


2. ISTORIE 


Fundalul internațional 


Dictatura lui Carol, proclamată pe 12 februarie 1938, nu are o 
bază proprie de putere în societate şi nu este ameninţată serios de 
forțele existente. Partidele tradiționale adoptînd în activitatea lor 
un fel de low profile, iar stînga fiind ca și inexistentă, doar 
extrema dreaptă constituie un pericol pentru Carol. Garda trece 
mai întîi în defensivă, Codreanu își dizolvă partidul pe 21 
februarie 1938: ..Sîntem aruncaţi din raportul de Drept în raportul 
de Forţă. Pe acesta însă. noi nu-l primim. Noi am înţeles să 
acționăm în cadrul legii. manifestîndu-ne credinţele noastre. [...] 
Nu voim să întrebuințăm violența. Ne este suficientă experienţa 
din trecut cînd fără voia noastră am fost atrași pe calea violenţei. 

[...] Lovitură de Stat nu voim să dăm. [...] (Nu vrem să facem) 
acte necugetate care să transfome România într-o Spanie 
însîngerată. [...] Ceasul biruinţei noastre încă n-a sunat. E încă 
ceasul lor.“"7 O declaraţie demnă, dar greu de înțeles. Cum adică, 
Garda înfăptuise pînă atunci violențe numai „fără voie“? Citim 
aici o declaraţie de intenţie, care pare făcută complet în afara 
realităţii. Să fie vorba aici de o manifestare a crizei mistice în care 
intră Codreanu în închisoare? Nu este exclus, și poate tocmai de 
aceea Horia Sima, devenit șef al Gărzii după arestarea lui 
Codreanu, nu-i dă crezare și continuă atentatele care vor duce, 
finalmente, la decapitarea Gărzii. Dar eu cred că lucrurile trebuie 
văzute mai în adînc. Inocenţa afectată de Codreanu este într-un fel 
reală, nu jucată, dar ea ţine de-o ciudată mentalitate, comună 
„fenomenului legionar“, de negare a realităţii, și pe care de aceea 
o voi analiza mai în detaliu în alt loc al capitolului de faţă. 
Continuînd deocamdată evocarea fundalului istoric, trebuie spus 
că relaţiile dintre Gardă şi Palat, ca și întreaga politică internă a 
României, își pierd treptat dinamica lor proprie şi nu fac decît să 
urmeze cursul evenimentelor internaţionale. În 1938 şi la începu- 
tul lui 1939 diversele guverne carliste continuă încă linia 
tradițională a României în favoarea Franţei şi a Angliei (ca și 
Carol însuşi). După Anschluss (11-12 martie 1938), birourile 
Gărzii sînt percheziționate, probabil din precauţie, și sînt arestaţi 
Codreanu și alți lideri (Codreanu în urma unei banale scrisori de 
acuzare de „necinste“ politică a lui Iorga). În conformitate cu 
Mica Înţelegere, România sprijină Cehoslovacia, totuși ea privește 
neputincioasă cedarea ei de către occidentali Germaniei la 
München (30 septembrie 1938), ca şi dezmembrarea ei ulterioară. 
In noiembrie 1938 Carol pleacă în vizită oficială la Paris și 
Londra, dar nu primește acolo nici garanţii politice, nici sprijin 
militar. Pe drumul de întoarcere, îi face o vizită lui Hitler. 
Intîlnirea de la Berghof, pe 24 noiembrie, nu este favorabilă: 
Hitler nu dă garanții nici pentru graniţele de vest, nici pentru cele 
de est ale României. Carol, cuprins de panică după eșecul 
tratativelor sale în toate capitalele Europei, dispune, se pare încă 
de pe drum8, lichidarea lui Codreanu. În noaptea de 29/30 
noiembrie 1938 Codreanu este, într-adevăr, ucis, împreună cu alţi 
șefi legionari, pe cînd, chipurile, încercau să evadeze. Un act de 
teroare de stat, complet nejustificat și greu de consecinţe: 
camarazii lui Codreanu jură să-l răzbune. În anii ce vin, Statul și 
Garda se vor angaja într-un ciclu infernal de teroare şi contra- 
teroare. Moartea lui Codreanu este, poate, momentul în care „mo- 
narhia absolută“ a lui Carol devine „regim autoritar“ propriu-zis, 

adică represiune brutală a unui segment social în afara oricărei 
legalităţi, chiar a celei limitate, dar respectate de regim, faţă de 
alte segmente sociale. Tot uciderea lui Codreanu este și momentul 
în care Garda (ultima denumire oficială: Totul pentru fară) se 
transformă într-un partid terorist propriu-zis, cu nimic deosebit de 
ceea ce am vazut în ultimele decenii in Italia (Brigade rosse), 
Germania (Die rote Armee), Irlanda sau Spania (ETA) sau Italia 
mafiilor și a poliției: Statul îşi pierde monopolul violenţei (Max 
Weber), grupuri înarmate trec la răscoale parţiale, ori la guerilă 
urbană, iar societatea este lovită din ambele părți. În România, 
poliția și Legiunea intră într-un război civil nedeclarat. Sau putem 
vorbi mai curînd de o (încercare de) revoluţie de dreapta? 


Puncte de vedere și niveluri de analiză 


Fenomenul legionar este prea complex pentru a putea fi 
analizat în profunzime într-un singur capitol al cărții de faţă. 
Încercînd să depășesc abordările partizane — pentru sau contra —, 
ca și diferenţierea istorică între „adevăratul legionarism“ al lui 
Codreanu și simulacrul lui teroristic sub Sima. sau diferenţa dintre 
punctele de vedere „etniciste“ ale istoricilor români (defensiv, sau 
critic blînd) şi cel al istoricilor evrei (critic de principiu, dar 
foarte civilizat ca ton) — aş dori să abordez problema fără preju- 
decăţi, punînd punctul pe i unde este cazul, decomplexat, dar fără 
nici o concesie de principiu —, nu sînt și nu voi putea fi niciodată 
un „om de dreapta“ — și în acelaşi timp cu o pasionată dorință 
de-a înţelege ce i s-a întîmplat generaţiei care a precedat-o pe a 
mea, uneori și personal. Aș porni de la faptul că legionarismul 
cunoaşte trei niveluri de existenţă diferite, logic incongruente, 
dacă nu chiar incompatibile unul cu altul, în care membrii 
mişcării trăiesc totuși simultan, aparent fără să realizeze acest 
lucru. Voi numi aceste niveluri ideologia, programul („cuvîntul“) 
şi acţiunea („fapta“) legionară. 


Mai întîi, este greu de vorbit de o ideologie legionară, com- 
parabilă cu cea liberală ori țărănistă, pentru simplul motiv că 
legionarii au refuzat raționalitatea politică minimală presupusă de 
o ideologie. Mai bine zis, ei au opus ideologiei adversarilor o 
nouă atitudine în politică, tot așa cum au opus programului de 
acțiune al celorlalți un om nou. Diferența corespunde, cred, celei 

clasice dintre retorică și politică, ori dintre persuasiune prin emoții 
(sentimente, imagini, mituri) şi argumentare prin idei. Nu știu 
dacă se poate spune care din aceste proceduri este în general mai 
bună: se poate însă spune, cred, că legionarii, recurgînd la 
retorică, au renunțat în practică la a susține idei politice. Citite 
astăzi, cărțile lui Corneliu Zelea-Codreanu și Horia Sima 
dezvăluie o sărăcie de idei uluitoare: slabă coerenţă conceptuală, 
nici o argumentare, nici o legătură cu realitatea, doar metafore 
fierbinţi, simboluri atemporale, patos stilistic şi o permanentă 
ardoare mistică în cuvinte și gesturi. Și unele și altele fac parte 
din „harisma“ lui Codreanu și, probabil, și a altora. Multe mărturii 
ale contemporanilor confirmă forța de fascinaţie a lui Codreanu, 
succesul a ceea ce legionarii înșiși produceau ca imagine despre 
sine. Eugene Weber remarcă haiducismul lor, venind din foarte 
balcanica „neîncredere față de autorităţi și indiferenţă faţă de 
conceptul de responsabilitate civilă“, „Metodele haiducului erau 
singurele recunoscute pentru a o scoate la capăt cu jefuitorii'?, 
deci legionarii preluau în ritualul lor costumul popular, frăţiile de 
cruce, jurămîntul de sărăcie. Francisco Veiga remarcă: „Imaginea 
disperatului, care-și încarcă arma în singurătate, pentru a «spăla 
cu sînge» o pretinsă nedreptate, înfruntînd chiar pe boier ori 
poliţia, coincide cu ideea despre ceea ce era pentru țăranii români, 
după mulți ani de dominație străină, «adevărata» justiţie“. Este 
citat apoi un fragment din Pentru legionari în care Codreanu se 
lasă ispitit de „gîndul retragerii în munţi“, iar rezistența armată o 
exprimă în stilul său specific: cuvinte simple, dar metafore 
înaripate, fraze scurte, bolovănoase, dar obsedant repetate: 
„Muntele e demult legat de noi, de viața noastră. El ne cunoaște. 
Decît să ni se usuce trupurile și să ne sece sîngele din vine în 
închisorile urîte și triste, mai bine să ne terminăm viața murind cu 
toții în munți, pentru credința noastră. [...] Vom ataca de acolo 
coborind în toate viesparele jidănești. Sus vom apăra viaţa 
copacilor și munţii de pustiire. Jos, vom împrăștia moarte și milă. 
Vor trimite să ne prindă și să ne omoare. Vom fugi; ne vom 
ascunde; vom lupta; iar la urmă vom fi desigur răpuși. Căci noi 
vom fi puţini, urmăriți de batalioane și de regimente românești. 
Atunci vom primi moartea. Sîngele nostru al tuturora va curge.“10 
Weber, ca şi Veiga, în ciuda atitudinii lor obiectiv-critice generale, 
par să accepte aceste imagini, mai bine zis consideră normal că 
ele au fost acceptate în epocă fără murmur. Îmi permit totuși să 
mă mir că simpatizanţii nu remarcau atunci nici incoerența 
conceptuală, nici manipularea fără jenă a ascultătorului prin 
patosul enunţurilor. Căci întreg textul este construit pe o împărțire 

simplistă a lumii în noi și ei, ipostaze ale Binelui și ale Răului 
universal, mereu repetate în faţa unui nenumit voi, publicul de 
cucerit, constrîns să aleagă între cele două stihii. Noi sîntem sus, 
în munte, ei în vale. Primii apără „viaţa copacilor şi munții de 
pustiire'*: dar de cine îi apără, cine îi amenință? Ori vin „jidanii“ 
și ni-i taie? Din cînd în cînd noi dau iama prin vale, „prin 
viesparele jidoveşti““, ori printre „jefuitori“. Cum adică, în vale 
locuiesc numai evreii? Ori mai sînt și niscai români, dar toți 
jefuitori? Ai cui jefuitori însă, de vreme ce din text nu apar alți 
locuitori, cît de cît posibil de jefuit? Expediţiile seamănă moarte 
printre evrei. De ce? Pentru că sînt evrei, deci jefuitori. Nici o 
clipă nu se pune problema că jefuitorii ar putea fi pedepsiţi și 
altfel. La urma urmei, să fie cu iertare de la domnii Weber și 
Veiga, haiducii nu doar ucideau, ci mai și luau ceva de la jefuitori 
pentru a înapoia jefuiţilor. Curios, Codreanu nu pare să ia în 
considerație această posibilitate, poate benefică pentru voi. În al 
doilea rînd, în 1936, cînd apare Penrru legionari, nu mai exista de 
mult picior de haiduc în România. De ce ar fi așteptat țăranul 
român, așa „balcanic“ cum era, dreptate de la haiduci? Existau cît 
de cît și alte forme, legale, de protest, chiar dacă nu orice țăran 
avea mari șanse de succes. Codreanu însuși nu a voit niciodată să 
dezlănţuie o răscoală țărănească, ci doar să-și cîştige adepți. Nu a 
acționat chiar așa haiducește, ci mai curînd modern și eficace. 
Cartea lui Veiga demonstrează de altfel eficacitatea campaniilor 
legionare la alegeri în „marele gol electoral moldavo-basarabean“, 
adică zona în care țăranii, mai Îînapoiați, votau mereu „cu 
guvernul“, acordîndu-i automat, oricare ar fi fost el. „zestrea 
electorală“. Asemenea campanii au cucerit voturi pentru legionani. 
Imaginea haiducească din acest text nu era, fără îndoială, decît 
ceea ce astăzi am numi un poster bine compus. Atît de bine 
compus încît este luat în serios, fără voie, şi de dl. Veiga 

Revin la text. Tot jos, în vale, noi seamănă și milă. Cine, de ce 
și pentru cine suferă de milă? Oricum însă, ei nu țin seama de 
acest frumos sentiment, ci trimit „batalioane şi regimente româ- 
neşti“* să-i omoare pe noi. Nu se spune de ce: sau te pomenești că 
uciderea evreilor, de la sine înţeleasă la munte, în acea vale 
misterioasă este, totuşi, pasibilă de pedeapsă? O întrebare ar fi și 
cine formează aceste nesfirşite cohorte românești? Evreii nu, 
jefuitorii nu, deci iată că mai sînt în acele văi ceva locuitori, 
nevăzuți pînă acum, dar gata să-i suprime pe noi, la un semnal al 
lor. Ce curios. nu s-ar zice că noi sînt foarte populari în restul 
țării, ba chiar ei par să se înțeleagă mai bine cu muntele, care „ne 
cunoaște“, decît cu ceilalți oameni. În fine, prin luptă sau prin 

jertfă fără luptă, noi vor muri cu toţii. Ceea ce este trist, desigur, 
deși este prezentat, cam neașteptat, ca apoteoza unor neînţeleşi. 
De ce rămîn neînțeleşi? Nu ni se spune. 

Regret ironia scăpată din condei, dar un asemenea text nu 
poate fi altfel comentat. Căci el este nu numai manipulant fără 
jenă, dar este și prost redactat ca act manipulatoriu în sine. O 
minimă analiză, ca aici, scoate la iveală exact ceea ce propaganda 
lui Codreanu ascundea: existenţa terţului, nenumitului termen, 
poporul: indiferent, sceptic, neconvins de noi, el îşi păstrează 
legea lui „din vale“, nu trece la cea „a muntelui“, este poate re- 
fractar la noi idei, dar cel puţin cultivă regula general-umană 
conform căreia nu poate fi acceptată moartea nimănui, nici a unor 
evrei, neacuzați de nimic, nici măcar de către asasinii lor. Și, dacă 
e nevoie, acest popor urcă la munte pentru a-și impune regula. O 
ciudată prevedere a tragicului (pentru legionari) moment din 
21/23 ianuarie 1940, cînd armata (în majoritate tot ţărani la 
origine) ascultă ordinul lui Antonescu, în ciuda manifestelor 
incendiare ale „muntelui“ legionar, şi trage în rebeli? 


O minimă analiză răstoarnă deci retorica textului contra 
intențiilor autorului lui. A existat această analiză în epocă? Fără 
îndoială, dar ea nu apare în cărțile lui Weber, Veiga și atiţia alţii, 
pentru că ei, scriind după evenimente și ştiind că textele lui 
Codreanu sînt aberante, nu mai consideră necesar să explice exact 
esenţialul: cum, şi de ce, a fost posibil ca asemenea aberaţii să 
extazieze mulțimile? Demontarea retoricii textului, ca retorică, nu 
este deci suficientă; este necesară şi analiza recepției acestei re- 
torici. Şi nu numai a retoricii „cuvîntului“ ci şi a retoricii „fap- 
tului“. Este ceea ce voi face în capitolul următor. 


Un portret al lui Codreanu 


Una din puţinele fotografii pe care i le cunosc — la ski, alături 
de Antonescu, la Predeal — îl arată pe Codreanu ca pe un tînăr 
absolut seducător, sportiv, ochi pătrunzători, virilitate, dinţii impe- 
cabili de reclamă de pastă de dinți.!! Ca evocare narativă, cel mai 
mult m-a impresionat cea a lui Nicolas M. Nagy-Talavera, tocmai 
pentru că acest evreu jumătate maghiar și jumătate român, 
adversar (democrat) fără rezerve al legionarismului, dar istoric 
de-o deosebită probitate și acuratețe, nu poate în nici un caz fi 

suspectat de parţialitate. În 1937 el avea opt ani și, aflat într-o 
vizită în Transilvania, a fost atît de uluit de oroarea cu care 
„unguri de credință creștină sau mozaică“ vorbeau despre 
Codreanu, „ca şi cum ar fi văzut monstrul pe care nu îndrăzneau 
să-l descrie“, încît s-a dus să-l vadă pe furiș: „Un bărbat chipeș, 
smead, înalt, îmbrăcat într-un costum alb, românesc, a intrat în 
curte, călărind un cal alb. S-a oprit alături de mine. N-am putut 
vedea nimic monstruos sau rău în el. Ba chiar dimpotrivă. 
Zâmbetul său copilăros, sincer, radia asupra mulțimii celor săraci 
şi părea să fie una cu mulțimea și, totodată, în mod misterios, 
departe de ea. Harisma este un cuvînt nepotrivit pentru a defini 
forţa stranie emanată de acest om. Poate el aparținea pur și simplu 
pădurilor, munţilor și furtunilor de pe culmile Carpaţilor, 
acoperite cu zăpadă, sau lacurilor și vânturilor. Şi astfel stătea în 
mijlocul mulțimii în tăcere. Nu era nevoie să vorbească. Tăcerea 
sa era elocventă; părea mai puternică decît noi. mai puternică 
decît ordinul prefectului care i-a interzis să vorbească O ţărancă 
bătrînă şi ofilită şi-a făcut cruce şi ne-a șoptit: «E trimis de 
arhanghelul Mihail !». Apoi clopotul trist al bisericii se porni să 
bată şi slujba, care preceda totdeauna adunările legionare, începu. 
Impresiile adînci, create în sufletul unui copil, dispar cu greu. De 
mai mult de un sfert de veac n-am uitat niciodată întîlnirea cu 
Corneliu Zelea-Codreanu.“12 Toate ingredientele legendei Codreanu 
se găsesc aici: inocenţa de copil — prima des-erotizare a imaginii 
- retorica tăcerii, frumuseţea fizică de înger, nu de bărbat sedu- 
cător — nu o tînără femeie o remarcă, ci o bătrîna ofilită: a doua 
des-erotizare, acum în registru creștin —, identificarea cu natura, 
sărăcia participanţilor, teatralismul atitudinii şi al „recuzitei“ (s-ar 
zice o perfectă punere în scenă), nemișcarea participanţilor, 
tăcerea generală — Codreanu nu vorbeşte și țăranii nu-l aplaudă — 
dau acestei scene statice intensitatea unei apariţii, a unei epifanii a 
arhanghelului Mihail. Dar cel mai mult impresionează stilul 
relatării: acesta este stilul adultului Nagy care, probabil incon- 
ştient, traduce impresia nebuloasă a copilului Nicolae în limbajul 
său actual. Deşi Nagy este un adversar al naţionalismului, scriitura 
din acest fragment, în care descrie reacția sa de copil, este im- 
pregnată de discursul naţionalist al epocii în care el a trăit ca 
copil. Mai mult, Nagy nu poate folosi, în California anului 1969, 
un alt limbaj decît cel exaltat al României de dreapta din anii 
treizeci: metalimbajul lui Nagy se identifică cu limbajul pe care 
voia să-l studieze! O victorie post-mortem a lui Codreanu? Nu 
chiar, pentru că în restul cărții Nagy îşi recîștisă, din fericire, 
luciditatea critică. 

Sorgintea stilului de-o clipă al lui Nagy mi se pare însă foarte 
importantă. O — necesară — retorică istorică plasează stilul res- 
pectiv în romantismul tardiv, specific unei bune părți din 
discursul politic al secolului douăzeci. În varianta exaltată a lui 
Bălcescu-Russo-C.A. Rosetti, ori în cea sumbră a lui Eminescu, 
acest stil romantic din discursul politic al secolului al XIX-lea 
trece în secolul nostru în varianta sublimă a lui Iorga, Blaga, 
Pârvan, Manoilescu, uneori şi Crainic, dar şi în varianta exaltat- 
catastrofică a lui Rădulescu-Motru, Nae Ionescu, Cioran, precum, 
într-un fel, şi a lui Eliade, în varianta apos-sentimentală a lui 
Octavian Goga sau monoman-semidoctă a lui A.C. Cuza, ori în 
dramatismul cam de operetă — pentru cititorul de azi — al 
proclamaţiilor lui Antonescu. Scrierile lui Codreanu, Moţa ori 
Sima devin convergența tuturor acestor linii stilistice. Căci așa 
cum legionarii nu inovează ideologic, ei nu inovează nici stilistic. 
Incandenscenţa textului nu provine la ei din calitatea lingvistică a 
textelor, ci din contexul enunțării acestora, un context în care 
acțiunea. conflictul socio-politic provocat, vacarmul străzii, ori 
tăcerea şi privirile expresive, constituie adevărata forță din spatele 
cuvintelor. 


Toţi autorii citați, şi fără îndoială citiți de legionari, au fost 
oameni de cabinet. Textele lor presupun un mod de lectură clasică, 
reprezentat şarjat, dar nu neapărat fals, de Caragiale: niște 
burghezi cumsecade, dar inculți şi cam limitați la minte, citesc 
poezia sau ziaristica zilei acasă, în pat, ca Leonida, sau la cafenea, 
Şi perorează în minigrupul lor familiar despre apropiata rivuluție. 
Atît Ei privesc lumea (politică) de la măsuţa lor din cafenea ca 
pe un teatru ininteligibil, amenințător pentru alţii, dar nu pentru 
ei, cei etern hărăziți, s-ar zice, tihnei lor mediocre. A se scula de 
la masă și a se arunca în acţiunea de pe scena lumii este de 
nedorit şi, desigur, şi de negîndit: privită „ca la teatru“, lumea se 
ficționalizează sub ochii lor, îşi pierde o anumită realitate 
constrîngătoare, devine o altă lume decît cotidianul lor. Această 
nouă lume nu-i priveşte. Nu altfel reacționează la cele ce citesc 
țăranii din poiana lui Iocan, prin comentariile (subtile, dar cît de 
subtile, de fapt?) ale lui Moromete sau (aparent?) tîmpe ale lui 
Cocoșilă. 

„Scena lecturii“ din Caragiale și Preda nu mai corespunde 
celei legionare. Deşi aceasta poate fi individuală, cel mai adesea 
ea este colectivă, avînd loc într-un grup de aderenţi, un grup care 
din principiu desființează limitele restrînse ale celui familiar, în 

care toți erau implicit de acord. Aici acordul este explicit. 
Legionarul este însă și un alt tip de cititor. El nu este politic mai 
cultivat decît Leonida, dar este mai concernat: lumea „de acolo“ 
(Parlament, guvern, partide, administraţie locală) este și lumea 
„de aici“. Ficţionalizarea referentului ziaristic încetează, acțiunea 
nu mai este doar „a lor“ ci și „a noastră“: cititorul trece granița la 
un semnal şi se alătură protestatarilor de pe „scenă“, aruncînd cu 
pietre și trăgînd gloanţe, ca şi ei. Cititorul este obiectul unui 
colosal brain washing, lectura a devenit îndoctrinare şi antre- 
nament teroristic. 

Numeroase texte ilustrează această nouă, înfricoșătoare „scenă 
a lecturii“. Pe 31 octombrie 1924 Consiliul Universităţii din Iaşi 
se întruneşte pentru a discuta răspunderea lui A.C. Cuza, și a 
Universităţii, în cazul asasinării de către Corneliu Zelea-Codreanu 
a prefectului de poliție Manciu. Cuza contestă implicarea lui în 
asasinat, dar apără reacţia „de legitimă apărare“ a lui Codreanu și 
refuză să se desolidarizeze de el. Solidaritatea lui politică nu 
înseamnă defel complicitate juridică, după el: „Școala noastră nu 
îndeamnă la crimă. Ea nu se adresează anume studenților, ci țării 
întregi. La cursurile mele nu fac politică, ci economie politică, cu 
aplicări la economia națională. [...] Mă ocup cu condiţiile de 
existență ale naţiei mele, şi cînd văd că se periclitează nația. aș fi 
un mare vinovat dacă n-aş da alarma. Nu mi-aş face datoria !“‘13 
Aproape toți ceilalți vorbitori îl consideră însă pe Cuza vinovat de 
influență criminală. M. Cantacuzino îl acuză de „propagandă între 
inculți““, iar Petre Andrei, fostul elev al lui Cuza, pune punctul pe 
i: „Chiar în congresul universitarilor, din 1923, în aulă ați vorbit 
de rolul jandarmului de la Câmpulung cu ocazia întrunirii 
naţionaliste de acolo și ați spus că legea nu contează față de forța 
poporului. În modul acesta aţi aprobat anarhia. Am urmat și (eu) 
la cursurile dvs. Zi cu zi aţi sugerat prietenilor aceleași principii și 
Zelea-Codreanu e copilul sufletesc al d-voastră. Tinerii entuziaști, 
pornind de la principiile d-lui Cuza nu au mai cunoscut nici o 
limită și n-au ştiut să se oprească și n-au cunoscut obstacol. [...] 
Mă simt dator a spune: dl. Cuza a ţintit și Codreanu a tras. [...] 
Sînteţi adevăratul asasin moral, aţi hrănit sufletul lui Codreanu, aţi 
făptuit un asasinat. Să declaraţi că dvs. sînteţi vinovatul !“14 În 
cele din urmă moţiunea Consiliului constată că crima lui 
Codreanu „este rezultatul unei anume școli condusă de profesorul 
A.C. Cuza, școală (care) sub cuvînt de religie şi de naționalism 
rătăcește spiritele tineretului și excită patimile lui, în loc de a-l 
îndruma prin cultură ridicată la rangul unui apostolat...“ 
Moţiunea constată de asemeni „imensa parte de răspundere [a lui 

Cuza, $.A.] în crima comisă“ ca şi refuzul lui de-a recunoaște acest 
lucru.!5 Codreanu era liber să recepteze ideile lui Cuza cum voia, 
susţine însuşi A.C. Cuza. Nu, el a fost împins la cnmă de acesta, 
stabilește moţiunea. Vinovăţia lui Cuza constă în lipsa lui de 
răspundere în a susține că „legea nu contează față de forța 
poporului“ şi în a nu prevedea că „tineri entuziaşti“ „nu mai 
cunosc nici o limită“. Fenomenul de îndoctrinare este aici perfect 
analizat: „entuziasmul“ și „rătăcirea“' pe care acesta o implică 
înseamnă exact ignorarea limite dintre „cuvînt“ şi faptă”, cum 
spunea Maiorescu, între ficțiunea discuţiei „de idei“ și aplicarea 
lor literală. Interesant este că „teora“, ca și „practica“ legionară. 
se constituie ca un cult al „faptei“: „Atitudinea generației noi este 
eminamente programatică. Ea porneşte de la cunoaşterea vieţii 
prin fapte, nu prin idei. Direct deci, nu indirect. Astfel se explică 
şi neînțelegerea generaţiei precedente care a trăit în cărți și în idei. 
a activat în virtutea unor sisteme de gîndire şi s-a afirmat pe plan 
cultural“ (sublinierea autorului, S.A.), susține Nicolae Roșu.!6 
Încă o dovadă că este impropriu a discuta despre legionari în 
termeni de „program“. Anti-intelectualismul lor bizar ar fi, pe de 
altă parte, comprehensibil, dacă ar fi şi riguros. Dar nu este. Căci 
acest raționament ar trebui să implice ideea că, de vreme ce 
faptele contează, vorbele (ideile, valorile culturale etc.) nu con- 
tează (mai deloc), ceea ce duce la concluzia că cine enunţă raţio- 
namentul trebuie evaluat tot după faptele, nu după vorbele, lui. 
Curios este însă refuzul legionarilor de-a accepta implicaţia și 
concluzia de mai sus. Nu numai A.C. Cuza refuză, cum am văzut. 
să fie judecat după fapte şi opune acestora inocentele lui cursuri 
„Strict ştiinţifice“. Acelaşi lucru îl fac Codreanu, Moța și ceilalţi, 
de la primele lor declaraţii la poliţie şi scrisori în presă (vezi mai 
jos) pînă la „fatala“ scrisoare adresată de Căpitan lui Iorga pe 
26 martie 1938, la închiderea unor restaurante legionare: „Eşti un 
incorect, un necinstit sufletește [...] Eu nu mă pot bate cu d-ta. 
N-am nici geniul, nici vârsta, nici condeiul, nici situația d-tale. 
N-am nimic. D-ta ai totul. Dar din adîncul unui suflet lovit şi 
nedreptăţit îţi strig, şi-ţi voi striga și din adîncul gropii, eşti un om 
necinstit sufletește care ţi-ai bătut joc, pe nedrept, de sufletele 
noastre nevinovate [...] De-acum şi pînă voi închide ochii, d-le 
Iorga, şi după aceea, te voi privi aşa cum meriți“ (sublinierea 
autorului, S.A.).!7 Din nou un frapant contrast între realitate şi 
seducția retorică extremă a textului, mai ales curioasa „autovic- 
timizare“ a lui Codreanu, ca şi prezicerea sa: Jorga va muri. 
într-adevăr, doi ani mai tîrziu, tras în groapă de privirea lui 
Codreanu şi de gloanţele lui Traian Boeru. Se poate. totuşi, spune 


208 


că legionarii în 1938 erau niște „suflete nevinovate“? Sau că 
Codreanu „nu avea nimic“ și Iorga „totul“? Doar la alegerile de 
cu cîteva luni în urmă legionarii deveniseră al treilea partid al 
tării, iar Iorga era politic un general fără oştire! Această auto- 
victimizare permanentă pare la Codreanu (vezi și mai jos) un tic 
stilistic, dar este, în fond, un excelent mijloc electoral. Codreanu 
cere să fie judecat după mișcătoarele lui „vorbe“, nu după fapte, 
deşi faptele erau cele pe care se baza în campania lui politică. Un 
fundamental divorț deci dintre vorbe și fapte. Ele nu comunică 
niciodată, ele nu sînt judecate niciodată împreună, ci totdeauna 
separat, după interesul de moment al mișcării. Cinism, oportunism 
politic? Nu cred. Această evaluare ar avea sens în cazul în care 
legionarii ar miza intenţionat și conștient pe interfaţa dintre 
cuvinte şi fapte. Nu aceasta îi caracterizează, însă. Ei nu sînt în 
acest sens „necinstiţi sufletește“, precum un Argetoianu, sau atîţia 
alți politicieni profesioniști din epocă. Ei nu se poartă precum îl 
acuză pe Iorga (incorect, cred) că se poartă. Indignarea lui 
Codreanu este “sinceră, nu jucată. Problema este, cred, faptul că şi 
el şi partizanii, ori simpatizanţii lui, trăiesc realmente, adică sincer 
dar inconștient, pe mai multe planuri, pe cele trei planuri enunțate 
mai Sus şi. în orice caz, pe discrepanţa dintre planul faptei și cel 
al cuvîntului. Este vorba deci, de o ștergere a diferenței ca și a 
limitei între cuvînt și faptă. care se poate numi schizofrenie. 
psihoza caracterizată prin ruptură interioară (spaltung), incoerență 
în gîndire, acţiune şi afecte (sau între ele). pierderea simțului 
realităţii etc.!8 Ceea ce numim „schizofrenie“ este un efect 
„spontan“, în timp ce „spălarea creierului“ este un efect deliberat, 
produs de un manipulator la un manipulat. A.C. Cuza se apăra 
subliniind spontaneitatea actului lui Zelea-Codreanu, în timp ce 
Petre Andrei îl acuza pe A.C. Cuza de manipulare. 

Alte mărturii întăresc această ultimă interpretare a „scenei 
lecturii“ la legionari. Un document nesemnat și nedatat, probabil 
din 1926, indică fiecărui „frate şi camarad“ cum să racoleze noi 
membri ai mişcării (conduse de Cuza, alături de care se află 

„tineri energici“ precum Codreanu și Moţa; e vorba deci de 
LANC) şi să-i supună la probe, pentru a vedea dacă sînt gata 
chiar să asasineze fără murmur.!9 „Metodologia“ acestui docu- 
ment denvă din cărţile fundamentale ale legionarilor. ..Jur că nu 
voi trăda niciodată Legiunea și pe Căpitan“ face parte din 
jurământul legionarului. iar dragostea de moarte este un punct al 
Cărticichii șefului de cuib (..Legionarul iubește moartea. căci sîn- 
gele lui va servi pentru plămădirea cimentului României legio- 
nare“), iar la congresul lor din Tîrgu-Mureş, din 4-5 aprilie 1936, 

cînd se formează „echipele morţii“ care urmau să asasineze 
diverși „dușmani“, printre care pe Stelescu, acestea declamă: 
„Jurăm cu prețul sîngelui că ne vom apăra onoarea și vom pedepsi 
pe trădători și canalii. Dacă vom da un pas înapoi, asupra noastră 
să cadă blestemul neamului.““20 Uciderile, realizate parcă de nişte 
roboți, se fac deci la un simplu semn al șefului (de cuib, de 
echipă, ori direct al Căpitanului) și exclud orice deliberare, sau 
analiză independentă a „cazului“. Spălarea creierului stinge deci 
complet identitatea individuală și o înlocuieşte cu una de grup. 
Din acest punct de vedere n-are nici o importanţă cine este şeful. 
Uciderea lui Iorga şi a lui Madgearu de grupul lui Traian Boeru, 
s-ar fi făcut la iniţiativa acestuia, dar Boeru însuși a negat mai 
tîrziu că el ar fi fost de față la asasinat?l; oricum, Sima a refuzat 
cererea lui Antonescu de a-l pedepsi și, două zile mai tîrziu, au 
mers cu toţii, unul lîngă altul, în cortegiul reînhumării lui 
Codreanu. Legionarii anti-simiști l-au acuzat mai tîrziu pe Sima 
de aceasta „deraiere“ a Legiunii de la preceptele pure ale 
Căpitanului. Preotul Ștefan Palaghiţă povestește astfel, printre 
altele, teribile scene de tortură practicate de „brigadirişti“ (propria 
poliție secretă a lui Sima printre legionari, după moartea lui 
Codreanu) în lagărul de la Rostock, din Germania, unde rămă- 
şițele mişcării se refugiaseră după represiunea lui Antonescu din 
ianuarie 1940. Sălbăticia cu care un anume Grosariu, de exemplu, 
este bătut pentru a mărturisi că a fost „agentul“ lui Antonescu 
printre legionari, o echivalează pe cea a viitorului Gulag co- 
munist22 și nu diferă în nimic de atitea torturi din istorie care, de 
la Inchiziţie la cutare mișcare mafiotă sau teroristă modernă, vrea 
să asigure prin tortură acea totală stăpînire a corpului și spiritului 
celuilalt, pe care simpla prealabilă spălare a creierului nu o 
realizase încă. Nu mi se pare a găsi, din acest punct de vedere, 
nici o diferenţă între diversele faze istorice ale mișcării legionare: 
de la primele acţiuni pînă la sfîrşitul ei postbelic, disciplina 
fanatică în a muri și a omori a fost dimensiunea permanentă de 
existență a mișcării. 


Robotul era un schizofren, spuneam mai sus. Dar dacă această 
psihoză s-a propagat vertical, de sus în jos, graţie disciplinei de 
partid, cine l-a îndoctrinat pe Codreanu însuși? Există mărturii în 
acest sens din care reiese îndărătnicia cu care Codreanu și prie- 
tenii lui de primă oră negau realitatea. Complotul din 1923, prin 
care Codreanu, Moţa și alţii plănuiau asasinarea mai multor 
politicieni, „trădători“ pentru că acordaseră drepturi cetăţeneşti 
evreilor prin Constituţie, este dezvăluit şi complotiştii sînt închiși 

la Vacăreşti. Scurt timp după aceea, Moţa îl împușcă pe 
Vemichescu, acuzat de a-i fi trădat. Moța îi declară judecătorului 
de instrucţie, pe 1 noiembrie 1923, că a „bănuit din anumite 
coincidențe““ că Vermnichescu i-a trădat. I-a cerut atunci altui 
student să-i aducă o copie după declaraţia lui Vernichescu, acesta 
i-a adus-o (cum de-a fost posibil?) și din lectura ei Moţa s-a 
convins: „Din acel moment m-am hotărît să-l omor.“23 Simplu. 
Mai tîrziu s-a aflat că Vernichescu nu făcuse altceva decit că 
„frămîntat de remuşcări“, şi „simțind nevoia unui sfat şi a unui 
sprijin moral, a mărturisit totul unui unchi al său, care era senator. 
Acesta l-a anunţat pe generalul Nicoleanu, prefectul Poliţiei 
Capitalei, care a procedat în consecință“24. Nu știu dacă acest 
lucru a citit Moţa în declaraţia lui Vernichescu, dar sînt sigur că-l 
putea afla de la Vernichescu însuși, discutînd omenește cu acest, 
totuşi, „frate de cruce“ cu el. Dar nu, Moţa l-a chemat sub un 
pretext şi a tras imediat în el. Discuţia era de prisos din moment 
ce el, Moța, știa adevărul și trebuia să facă dreptate. Fanatismul ia 
naștere spontan, ca în sectele religioase. La fel se și propagă. Căci 
iată ce declară LANC în februarie 1924, în mod oficial: „Din 
acest război (cel al complotiștilor) prin trădarea unui nevrednic și 
mișel ce răspunde la numele de Vernichescu, agent plătit al 
Siguranţei, cu nr. 967, au fost închiși și puși la opreală vrednicii 
luptători...“ (urmează lista lor, cu Codreanu în frunte). Dar Moţa 
a tras „şapte focuri în pieptul mișelului Vernichescu [...] astfel 
dînd o pildă pentru viitor...“'25 Iată cum lucrează „fabrica de 
zvonuri“: din trădător, Vernichescu ajunge rapid agent al 
Siguranţei şi i se știe chiar numărul (secret)! 

n fine, nu numai că cei închiși nu suferă de nici o remuşcare. 
dar Codreanu trimite din închisoarea de la Văcăreşti, pe 31 
ianuarie 1924, următoarea scrisoare „fraţilor“ studenți: „Frate! Au 
trecut una cîte una 115 zile de cînd ne ducem viaţa între zidurile 
înalte ale acestei închisori. Cînd am venit întîi aici era toamnă, era 
cald afară. soarele lucea încă puternic [...] Acum e iarnă, e frig 
afară [...] Tîrziu, în linişte, tăcutul miez de noapte, la ușă cu 
zăvoare. la geamuri cu zăbrele, numai noi nu dormim. Sfioasă, cu 
fața-i de giocondă, pătrunde tremurînd cu razele-i de gheață 
printre gratii, fecioară blîndă, luna.“26 Citeşti şi nu-ţi vine să crezi. 
După un complot și un asasinat, acest frumos și pur tînăr de vreo 
24 de ani nu poate dormi noaptea nu din cine știe ce probleme 
morale. ci pentru că eminescianizează asiduu, contemplînd 
„regina nopții dalbă“. Nu uită totuși, acest liric, să facă cunoscut, 
într-un stil adecvat, un intens proces de autovictimizare, 
camarazilor reali şi potenţiali care urmau, desigur, să manifesteze 

pentru el (ceea ce au și făcut). Luna, posterul studențesc şi 
tehnica de public relations! Dar mai ales perfectul meşteşug de-a 
fabrica o realitate proprie, o mitologie personală chiar, în mar- 
ginea realităţii. Lucru pe care-l va repeta, fără să clipească, 
protestînd public în contra persecuțiilor lui Manciu, care a năvălit 
asupra lor în timp ce ei, bieţii studenți, „puneau pătlăgele roşii“ 
într-o grădină, dar recunoscînd personal la anchetă — nici nu putea 
altfel — că în momentul arestării avea în mînă planul casei lui 
Manciu: „Interesează planul casei dvs. prin aceea că studenții și 
eu personal vă urîm şi probabil poartă planul în intenția de a vă 
căşuna un rău“ Dar: „N-a fost niciodată vorba în conciliabulele ce 
am avut cu studenţii ca să atentăm la viaţa dlui prefect Manciu.“27 
Nu, desigur. Iar împușcarea lui Manciu de mai tîrziu, cînd 
Codreanu întîmplător avea pistol asupra lui în sala tribunalului, a 
fost un gest „de legitimă apărare“. Este atunci orice comentariu 
superfluu? Nu. Acesta este modul în care s-a născut legenda 
legionară — o bună campanie de public relations —, dar succesul ei 
s-a datorat sincronizării cu o anume mitologie politică mai ge- 
nerală în România, singura care îi putea acorda prestigiu, aceea a 
„perpetuei regenerări“. 


Mitul regenerării 


Temeiul politic al acţiunilor Gărzii este, desigur, antilibe- 
ralismul, înţeles, de la Rădulescu-Motru încoace, drept antipoliti- 
cianism. Dar acesta nu era decît o reacţie elitist-conservatoare a 
celor speriaţi în România, ca și în toată Europa, de ceea ce Ortega 
y Gasset numea Revolta maselor. Masificarea vieţii politice — 
inevitabilă după reformele politice din anii imediat postbelici în 
România — a produs un „rezonator“ — Averescu — și un țap ispă- 
șitor: liberalii. Primul este „bun“ pentru că propovăduiește rege- 
nerarea scenei politice contra profitorilor războiului, identificaţi 
de public, în mod aberant, cu liberalii, adică exact cu cei care, în 
frunte cu Brătianu, au clădit România Mare din ruinele războ- 
iului! O scenă dramatică, povestită de liberalul Duca, dar şi de 
antiliberalul Manoilescu, îl arată pe Brătianu, revenind în țară de 
la durele tratative de la Paris pentru frontierele României Mari ca 
un simplu anonim, în mijlocul indiferenței generale a publicului.28 
Reîntors de la Viena, unde luptase zadarnic contra Dictatului lui 
Hitler, Manoilescu trebuie chiar să meargă la Bucureşti cu 

mașina, pentru a evita eventuale manifestații ostile în Gara de 
Nord, motiv pentru a se gîndi la lipsa de recunoştinţă a maselor 
pentru el, ca și pentru Brătianu, mai înainte. Liberalii reprezintă 
deci establishmenr-ul contra căruia se revoltă periodic ..forțele 
sănătoase“ ale naţiunii pentru a „regenera“ viața politică. Acest 
topos al purificării are loc, curios, cam la vreo șapte-opt ani 
(slabi?) ai ciclului politic în România. După primii ani, destul de 
haotici, de după 1918, inclusiv cei sub guvernul Averescu 
(1920-1921 ) și cei patru ani liberali (1922-1926), încep agitațiile 
pentru reînnoire ale opoziţiei şi triumful naţional-țărănist din 
1928. Tot cam după vreo opt-nouă ani — cinci ani ţărănişti 
(1928-1933), deși întrerupți de un guvern Iorga, şi iar patru ani 
liberali (1933-1937) —, legionarii, ca şi PNŢ-ul lui Maniu, vin în 
1937 cu o nouă regenerare antipoliticianistă. Curios lucru. 
„Schimbarea“ cerută cu atita insistenţă, și obținută, în 1996, vine 
tot după șapte ani de guvernare pedeseristă, identificată cu tot 
atiția ani de corupţie. Imaginea în opinia publică a PDSR 
seamănă, numai din acest punct de vedere, cu cea a liberalilor de 
altă dată (corupție !), deși în mod obiectiv Nicolae Văcăroiu este 
departe de-a fi făcut, după revoluţia din 1989, ceea ce a realizat 
lon I.C. Brătianu după primul război mondial. 

O perioadă de guvernare, oarecum eficientă, dar realizată 
adesea prin mijloace deloc pure, este în România consecvent 
urmată de o revoltă a fondului neviciat, deci a partidelor din 
opoziţie, care cheamă poporul la regenerare și adesea cîştigă 
alegerile pe această bază. Legionarii sînt, în 1937, pe punctul de-a 
cîştiga alegerile, precum naţional-țarăniştii în 1928, dar nu 
reușesc. Vor lua puterea peste trei ani, numai pentru a teroriza 
largi categorii ale populaţiei. Dar nu vreau să mă pronunț acum 
asupra succesului mişcării de regenerare a politicii româneşti — 
judecarea succesului s-a făcut, și se face, aproape mereu numai 
prin optica intereselor fiecărui partid politic implicat —, ci asupra 
nevoii de regenerare morală, manifestată în democraţiile 
românești aproape regulat la șapte-nouă ani o dată, cu o mereu 
repetată tentaţie de-a face tabula rasa din politica precedentă. 
Curios, Biblia ne spune, în Facerea 41, 26-31, după interpretarea 
visului Faraonului de către Iosif, că după cei şapte ani grași 
urmează șapte ani slabi, dar nu și că după aceștia vin iarăşi șapte 
ani grași! Chiar la nivel simbolic. deci, judecata a posteriori 
despre cei șapte ani slabi este o judecară a faptelor din trecut. în 
timp ce cea logic corelată — vor veni „deci“ iarăși șapte ani graşi 
- exprimă numai o speranță, o ipoteză asupra unui viitor care 
trebuie încă să se împlinească. Dincolo de simbolism, această 

perioadă de șapte(-opt) ani are — în România interbelică — o anu- 
mită logică: două guvernări a cîte patru ani. Caracteristic 
României pare să fie însă faptul că ceea ce în alte ţări (oc- 
cidentale) este o banală schimbare constituțională — președintele 
Statelor Unite, de pildă, nu poate să fie reales decît o dată, nu 
poate avea deci puterea mai mult de opt ani — aici devine o 
răsturnare majoră: nu persoanele ori partidul de la putere sînt 
înlocuiţi, ci trebuie schimbat regimul pe care aceştia îl reprezintă. 
Rotaţia puterii devine o dramă națională, un fel de act de 
psihanaliză colectivă purtată nu de doctorii doritori să dezgroape 
la pacienţi cine ştie ce traume originare, ci de inchizitori 
înverșunaţi să smulgă victimelor nu numai mărturisirea păcatului 
ci şi acceptarea extatică a „probei focului“ care, poate, le va 
purifica sufletul, deşi, cu siguranţă, le va sfârşi viața. Această luptă 
gigantică cu sine însuşi, această autodistrugere periodică, pare să 
fie un fel de viciu fundamental în politica și cultura română 
modernă. Cum am mai avut prilejul s-o spun în acest volum?’, de 
la paşoptism încoace fiecare generaţie a elitelor politice şi 
culturale se manifestă numai prin distrugerea completă și fără 
milă ori selectivitate, a operei generaţiei precedente, a celor care 
sînt „bătrîni“ atunci cînd ei sînt „tineri“. Adevărata traumă pe care 
au produs-o pașoptiștii nu este cea a modernizării, ori euro- 
penizării forțate, aşa cum au protestat indignaţi toți tradiționaliștii 
români, de la Titu Maiorescu la Nae Ionescu şi la cutare senator 
actual peremist, ci este trauma de-a fi infuzat într-o cultură, care 
pînă atunci fusese o cultură a unei continuități molcome și (mai 
mult sau mai puţin) senine, ideea că numai negarea violentă a 
trecutului, distrugerea lui simbolică, detractarea sistematică a 
tuturor celor care l-au realizat, este o probă de creativitate și 
originalitate, de valoare. Pesemne tocmai succesul nesperat, și 
într-adevăr uluitor, al acelui pumn de idealişti care au fost 
pașoptiștii — și care au avut „neobrăzarea“ nu numai de-a (se) 
bate (cu) toate „tombaterele'* din localitate, ori din familie ci și, 
uneori, din întreaga Europă — a determinat o uriaşă dorință de-a 
repeta această luptă şi această victorie, ca şi cum singurul succes 
posibil era acest tip de succes: „singura soluţie, o nouă revoluție“! 
Fără a intra aici în discutarea întrebării dacă cei ce strigau această 
frază în 1990 aveau istoric dreptate, vreau doar să remarc faptul 
că strigătul lor. atitudinea lor, era de fapt o veche atitudine 
politică românească: o a doua revoluţie trebuia să desăvirşească 
ceea ce o primă revoluție nu a reuşit. O alăturare în acest context 
a revoluționarilor din 1990 cu legionarii pare blasfematorie, 
deoarece ea a fost, cum se ştie, trista obsesie a preşedintelui 

Iliescu în 1990, şi după aceea. Dacă totuşi o fac aici, o fac numai 
pentru a arăta că în ambele cazuri tineri idealiști au recurs la 
atitudini radicale asemănătoare pentru simplul motiv că cultura 
politică românească nu cunoaște decit acest tip de radicalism 
politic. Legionarii — mă refer acum la atitudinea lor din încă 
„purii““ ani treizeci — repetau în fond ceea ce masele de aderențţi ai 
țărăniştilor ceruseră în timpul marilor manifestații din 1927-1928, 
ori ceea ce alții văzuseră imediat după război în acţiuni 
averescane, și așa mai departe în trecut, pînă la 1848 (ori 18217): 
dărîmarea trecutului imediat, inclusiv a ceea ce s-a produs după 
ultima dărîmare, pentru a lua totul de la capăt, da capo, căci 
numai acest moment destrucriv este pur — ceea ce implică şi 
faptul că distrugerea este legitimă, indiferent de prețul ei —, în 
timp ce orice construcție este deja, iremediabil, coruptă, impură. 
Mai mult decît mitul „la condiţional“ al Mioriţei, unde nimic nu 
se face, ci doar se reflectează asupra a ceea ce se va întîmpla de o 
fi să mor — mitul „la indicativ“ al lui Manole —, aici se pune 
problema inversă: ce fac ca să pot construi — mi se pare a fi mitul 
cu adevărat fundamental în cultura română: blestemul — deci 
repetiţia acţiunii la infinit — de a construi prin jertfă - prin 
uciderea a ceea ce ai mai scump — o nouă biserică (teoretic 
întemeiată pe dragoste!) pe ruinele uneia vechi. În ce constă 
blestemul se poate deduce imediat: jertfa ţine probabil zidurile în 
picioare o vreme, totuşi ele se prăbuşesc după aceea. Balada 
transfigurează j: tfa, moartea, spun toți comentatorii. Nu cred; 
balada indică mai curînd mecanismul demonic al jertfei, inutili- 
tatea ei prin faptul că ea doar amînă prăbușirea din nou a 
zidurilor. Ieşirea — nemenţionată — din ciclu infernal este un 
non-dit al textului, şi poate mesajul lui secret: următorul Manole 
ar trebui poate să refuze. și pe Domn și autoritatea — nepusă la 
îndoială de tradiție — a interpretării visului premonitoriu și să 
afirme răspicat: „nu, nu vreau să plătesc cu viața Anei ambiția 
Domnului, și a mea. Mai curînd ridic biserica pe un alt teren, fără 
ruine“. Ieșirea din ciclu este refuzul ciclului, refuzul tradiţiei, 
secularizarea meseriei. Aşa cum ieșirea din ciclul regenerării 
politice periodice a României ar fi nu o nouă, mai pură, darimare, 
ci poate o (încercarea de) reparaţie, mai întîi, a clădirilor deja 
stricate, sau, ca să mă exprim (intenţionat) prozaic, consultarea 
prealabilă a devizului de dărîmare. 


Revenind după această paranteză la legionari, ei nu au făcut 


deci decît să se înscrie în acest ciclu infernal, endemic la români, 
al regenerării prin distrugere şi moarte. Altfel decît Manole, ei au 

fost însă gata să jertfească nu numai pe Ana — deşi și pe ea: Ana 
lor s-a numit Stelescu, Iorga, Madgearu, evreii din Bucureşti —, ci 
și pe sine: zidarii intră ei înșiși în zid, pentru a-l ţine cu trupul lor. 
Autosacrificiul a impresionat un public obişnuit cu sacrificiul 
celorlalți — el dovedea cinste și bărbăţie —, dar neobișnuit să se 
întrebe dacă sacrificiul în sine, al oricui, are sens, și dacă este 
absolut necesar. 


Revoluţia de dreapta 


Este oricum limpede că atitudinea, nu ideile, legionarilor, a 
constituit cheia succesului lor. Explicaţia acestui succes nu vine 
așadar din condiţii sociale și politice punctuale — șomajul elitelor 
culturale (cum a explicat M. Eliade, ca și Z. Ornea), sărăcia 
exasperată a unor categorii de țărani (F. Veiga), slăbiciunea 
sistemului politic românesc (H. Roberts, E. Weber) — care au 
constituit numai condiţiile, nu forma concretă a succesului; 
aceleași condiţii împlinite puteau asigura și succesul altor forme 
de protest social. Explicaţia succesului legionarilor vine, cred eu, 
din faptul că numai ei au știut să toarne nemulțumirea socială, 
prin înseși corpurile lor, în tiparul mitului cultural fundamental 
românesc: regenerarea periodică prin distrugere şi sacrificiu. Nu 
haiducismul, caii albi, cîntecele, ortodoxia. taberele de muncă, 
frumusețea lui Codreanu ori textele lui, au determinat succesul; 
acestea au fost doar ingredientele, regia, opera abilă a mana- 
serului de la secţia public relations. Adevăratul apel la structurile 
adînci ale mentalității românești a atins modul în care și masele și 
intelectualii credeau — tradițional şi deci adesea inconștient — că se 
mişca lumea și cultura aflate, deopotrivă, sub legea blestemului și 
a sacrificiului creator, lege anterioară și ortodoxiei și modernității. 
Cheia succesului este deci acest complex politic-cultural al 
elitelor româneşti, existent şi operant de aproape un secol în 
societatea românească. L-aş numi complexul de radicalism etic, 
apărut în istoria modernă în spațiul care ar fi trebuit să fie ocupat 
atît de o rotaţie calmă a partidelor la putere cît şi de existența unei 
autentice societăți civice. Aceasta din urmă neputînd sancţiona 
viciile guvernului doar înlocuindu-l pe cel nedemn. ori lipsit de 
succes, cu un altul (reputat) superior. discuţia a avut loc în ter- 
menii distrugerii din temelii a „Puterii“ și „Regimului“ precedent 
Cu orice preţ. Götterdämmerung ! 

Legionarii au reprezentat „cu brio" această atitudine funda- 
mentală de-a înlocui dezbaterea politică cu retorica, dar şi cu 
frenezia distrugerii rituale a instituţiilor și oamenilor. Din acest 
punct de vedere trebuie luată în serios afirmația Gărzii că ea nu se 
putea exprima decît prin violență, dar nu în sensul că aveau istoric 
dreptate — nu, ei s-au înșelat profund — ci în sensul că această 
violență nu putea înnoi nimic pentru că nu făcea decît să repete, 
cu şi mai mult sînge vărsat, vechiul „blestem“ din cultura română. 
Retorica politicii în loc de pragmatica ei, metaforele în loc de 
argumente, distrugerea rituală a tatălui politic, discontinuitatea 
permanentă în cultura modernă, aceste procedee retorice ale 
legionarismului nu sînt inventate de ei: dimpotrivă, ei nu au făcut 
decît să preia de-a gata ceea ce exista în imensul curent auto- 
destructiv reprezentat de Iorga, Crainic, Goga, Nae Ionescu, 
Nicolae Roşu, Mihail Manoilescu şi atîția alții. Departe de-a fi 
originală, „doctrina“ legionară este un fel de vulgata a naţio- 
nalismului românesc, un pot-pourri de idei prost digerate, dar 
incendiar exprimate și aplicate. Ceea ce Cioran, Noica şi, într-un 
fel, Eliade au admirat, fascinaţi, la Codreanu, era tocmai curajul 
de-a trăi pînă la capăt miturile politice pe care ei, adevărații 
intelectuali, le puteau trăi doar ca idei. Legionarii au vrut să 
realizeze schimbarea la față a României, exprimată livresc de 
Cioran: prin foc şi prin spadă. Cum să nu-i fi admirat Cioran? Era 
normal să-i admire și filosoful sacrului și al spiritualităţii, Eliade. 
care vedea în ei cea mai plenară realizare creştină a poporului 
român. Noi numim naivitate această interpretare, din perspectiva 
de astăzi. Dar în perspectiva lor de atunci, acei desperados păreau 
a avea curajul nebun de-a trăi simbolurile la propriu. Nu altfel au 
reacționat alţi „naivi“ ai anilor șaizeci, văzînd în mișcările 
stîngiste alte purificări, îndelung aşteptate, ale ..putredei“ societăţi 
occidentale. A spune că au supradimensionat un „prăpădit“ pre- 
cum Cohn-Bendit de exemplu, sau un „apucat“ ca Che Guevara, 
este adevărat. dar incorect: acei, fie ei și salonfăhige intelectuali 
de stînga, au văzut în Che insul care avea, în fine, curajul să-și 
joace viaţa pe niște metafore de cabinet pe care ei, intelectualii. 
erau condamnaţi să le rumege în cabinet. Jean-Frangois Revel 
observa la tentation totalitaire la intelectualii francezi îndrăgostiţi 
de comunism în anii de zenit șaizeci, în termeni aproape identici 
cu dragostea de fascism la intelectualii (români) din anii treizeci: 
aceeași absurdă critică total-destructivă a liberalismului. acelaşi 
oportunism, ca şi aceeaşi slăbiciune a societății democrate în a se 
apăra.30 Douăzeci de ani mai tîrziu. la triumful aceluiaşi slab 

liberalism, François Furet demască marea iluzie a inte li 
de stînga, în cuvinte din nou perfect potrivite iluziei vechil 
intelectuali de dreapta (români): „Această iluzie 
[...] nu a fost un fel de eroare de judecată, care cu 
experienței poate fi reperată, măsurată, corectată, ci mai curînd o 
investire psihologică comparabilă cu cea a unei credin 
religioase, deşi obiectul ei este istoric.“3!* Nu altceva decît 
„sectă religioasă“ avea să constate, dar cu admirație, şi Eliade 
colegii săi de generație români, de dreapta (vezi mai jos). 

Nu numai intelectualii de dreapta au contribuit la crearea 
val uriaş de simpatie pentru legionari, dar şi o mare parte 
restului societății, purtată de valul aceleiaşi credințe 
„regenerare“, indiferent de mijloacele folosite de aceasta. 
fiecare crimă, popularitatea Gărzii creşte, socotită în număr de 
membri ori de voturi la alegeri.32 Mai mult încă, un fapt uluitor 
asupra căruia nu s-a insistat îndeajuns, este acela că pînă în 1 
cînd începe dictatura regală, roate tribunalele și toți jurații i-au 
achitat pe fruntașii legionari și uneori și pe inculpații respectivi 
complotiștii Codreanu, Moţa. Gârneaţă etc. din octombrie 1923 
Ion Moţa în 1924 pentru împușcarea lui Vernichescu; Codreanu 
1925 pentru uciderea prefectului Manciu; Beza în 1930 a 
tras în ministrul Constantin Angelescu; Codreanu și al{ 
legionari în 1931 după dizolvarea Gărzii de Fier (imediat 
aceasta Codreanu este ales deputat în parlament, la alegerile 
1931 şi 1932!); Codreanu și alţi fruntași în aprilie 1934, deși 
trei „nicadori'* care îl asasinaseră pe Duca în decembrie 1933 
pentru „crima“ de-a fi dizolvat Garda de Fier şi de a fi arestat 
închis la Jilava mulţi legionari, dar nu pe „intruvabilul'“ 
— sînt condamnaţi la muncă silnică pe viaţă (tribunalul „n 
găseşte probe“ pentru implicarea lui Codreanu, deși aces 
scrisese o scrisoare în care-l ameninţa pe Duca în legătură cu 
arestarea legionarilor cu numai opt zile înainte de asasinare !33) 
Codreanu etc. în 1937, din același motiv, după sadica asasinare a 
lui Stelescu în iulie 1936. deși „decemvirii“ respectivi sîn 
condamnaţi la muncă silnică pe viaţă; zece legionari în 
în 1937; cei şase agresori al rectorului Traian Bratu din 1937, 
1938. Din 1933 începe, dimpotrivă, asasinarea de către poliţi 
fără proces. a anumitor legionari, iar după 12 februarie 1938, 
Carol al II-lea hotărăşte, după preluarea puterii. represiunea 


François Furet, Trecutul unei iluzii. Eseu despre ideea comunistă în 
secolul XX, trad. E. Marcu şi VI. Russo, Humanitas. Bucureşti. 1996. 

masivă împotriva legionarilor, aceştia încep să fie condamnați la 
detenţie în lagăr (printre ei fiind Nae Ionescu și Mircea Eliade) 
fără nici un proces, sau după un proces ridicol (mai ales cel al lui 
Codreanu, pentru scrisoarea trimisă lui Iorga), ori chiar asasinați: 
Codreanu, nicadorii şi decemvirii pe 29/30 mai 1938, 252 frun- 
tași, pe 21 septembrie 1939, în lagărele din Miercurea Ciuc (din 
„publicul“ lui Nae Ionescu!), Vaslui etc., ca și zeci de alți 
legionari în toată ţara. Riposta legionarilor rămași „afară“ nu 
întîrzie: se trage asupra rectorului Universităţii din Cluj, Florian 
Ştefănescu-Goangă. în noiembrie 1938 (..vina“ lui a fost, pare-se, 
hotărîrea de-a fi desființat niște cantine studențești în februarie 
1937!), premierul Armand Călinescu pe 21 septembrie 1939, 
coordonatorul „prigoanei“ antilegionare (asasinii lui, ca și cei 252 
fruntași legionari pomeniţi mai sus, sînt asasinați în replică în 
aceeași noapte), șaizeci şi patru de foști miniştri și oameni politici 
vinovaţi şi ei de ..prigoană“, în închisoarea de la Jilava pe 26/27 
noiembrie 1940 (ei fuseseră închiși aici de noul Stat național-le- 
gionar al lui Antonescu și Sima), asasinarea lui Iorga și 
Madgearu, pe 30 noiembrie 1940 (replică la asasinarea lui 
Codreanu exact cu doi ani mai înainte). 

Toleranţa oarbă față de legionari pînă în 1938 este urmată de 
o represiune oarbă după aceea, punctul de cotitură fiind o 
adevărată culme a paradoxului pentru absurdul raport existent 
atunci dintre „guerilă“ și Stat: Codreanu, achitat pentru crime 
reale pînă în 1938, este condamnat și asasinat după aceea pentru 
vini imaginare (scrisoarea către Iorga, acuzaţia de-a fi în serviciul 
unei puteri străine, niciodată dovedită, și minciuna sfruntată a 
„fugii de sub escortă“). În ambele faze, justiția funcţionează 
complet în afara independenţei ei constituționale, fiind la chere- 
mul opiniei publice (adică a grupurilor de presiune legionare) 
pînă în 1938, şi a dictatorului Carol după aceea. Cu puţine 
excepții deci, eliza legionară nu a fost niciodată judecată cinstit în 
România pînă în 1938, crimele ei reale fiind ori circumscrise la 
executanții acestora, ori achitate prin absurde referiri la „codul 
onoarei'' (Moţa faţă de Vernichescu) sau la „legitimă apărare“ (a 
lui Codreanu față de Manciu), pe cînd în ambele cazuri se putea 
ușor dovedi premeditarea crimei (Moţa şi Codreanu aveau arme 
asupra lor în locuri și situaţii în care normal era să nu le aibă). 
Cea mai flagrantă crimă. cea contra lui Stelescu, în 1936, este un 
scandal34, pentru că se datorase clar atacurilor personale ale lui 
Stelescu la adresa lui Codreanu, pe care-l învinuia de minciună. 
-hef cu maici la Agapia, primire de fonduri pe ascuns de la Vaida- 
Voevod şi Malaxa, ca şi de sustragere din calea „prigoanei“. după 


asasinarea lui Duca (1933): „În timp ce toți stăteam la Jilava şi în 
alte închisori, d-ta te adăposteai la o doamnă. Era o persoană 
dușmană acțiunii d-tale. Cum de v-aţi împăcat aşa de bine?“35 
Doamna respectivă, s-a spus, ar fi fost o rudă a doamnei 
Lupescu.36 Aceste acuze nu au fost niciodată lămurite de 
Codreanu, nici nu s-a spus clar care anume ar fi fost vina lui 
Stelescu pedepsită de decemviri, așa încît nu se știe nici dacă, și 
în ce măsură, Stelescu a spus adevărul. Rezultatul acestei eclipse a 
justiției în perioada respectivă, ca şi a oricărui spirit critic printre 
aderenţii la mişcare, cu excepția lui Stelescu, este faptul că în 
jurul Gărzii s-a ridicat o perdea de fum prin care se zăreau numai 
siluete romantice, animate de înalte coduri morale şi acuzate 
(numai) de către „canalii“ (poliţie, evrei și disidenţi-trădători ) de 
tot felul de orori, în timp ce ei nu făceau decît să „răzbune“ 
maltratări precedente, din pură sete justiţiară. Aceasta a fost 
imaginea publică a Gărzii pînă în 1938: texte sublim-incendiare. 
tabere de muncă, gesturi romantice. Nu a existat nici o cercetare 
justiţiară și nici o imagine publică alternativă. Semnificativ, chiar 
cronologia „oficială“ a mișcării din 1941, publicată de editorul 
cărții lui Palaghiţă înaintea textului acesteia37, ignoră atît 
asasinarea lui Stelescu cît şi pe cea a lui Iorga şi Madgearu, o 
refulare a crimelor celor mai odioase care ar atrage automat 
atenţia unui psihanalist! Începînd cu 1938, dimpotrivă, Garda a 
fost lichidată, printr-o similară, deși inversată, „eclipsă a justiţiei“. 
Nici acum, și de fapt niciodată, nu a avut loc un proces real al 
legionarilor: revizuirea procesului lui Codreanu şi achitarea lui în 
noiembrie 1940, sub guvernul Antonescu-Sima, are aceeaşi nulă 
valoare ca şi exonerarea lui Traian Boeru de asasinarea lui Iorga, 
prin anii şaizeci, în Germania, de un „juriu de onoare“ prezidat de 
generalul Ion Gheorghe, ultimul ambasador al lui Antonescu la 
Berlin, adversar atît al lui Sima cît și al armistiţiului de la 23 
august 1944.38 


Nu aş vrea nici să mă erijez în judecător, nici să mă rezum la 
a constata greșeli, ci să caut explicaţii. Din acest punct de vedere, 
cred că trebuie să acceptăm o realitate: da, în România a avut loc, 
din păcate, la sfirșitul anilor treizeci, o încercare de revoluție de 
dreapta. Ea fost precedată de o intensă campanie revoluționară în 
mass-media de către intelectuali de dreapta, și în politică de cîteva 
partide separate, sau de disidenți de dreapta în partidele demo- 
cratice, de acţiuni populiste de „masificare“ a mișcării de către 
legionari, de o reală popularitate şi de succese ale acestora în 
alegeri, ca și de toleranţă în justiţie, urmată după aceea de o 

represiune atît de absurd, ori neîndemînatec condusă, încît i-a 
transformat pe legionari în martiri. Starea prerevoluționară a cres- 
cut în intensitate după uciderea lui Codreanu și a dus la guerilă în 
perioada 1938-1940, la două încercări de insurecție armată — pe 
3 septembrie 1940, cînd revolta este îndiguită în următoarele zile 
de demisia lui Carol şi preluarea puterii de Antonescu, și pe 21-23 
ianuarie 1941, cînd scurtul război civil este cîştigat de Antonescu —, 


A . 


ca și la o „semiguvemare“ în perioada dintre aceste două date. 


Această schiță de evenimente nu este „nouă“ decît în termenii 
întrebuințați pentru a o formula. Esenţială ar fi însă analizarea, în 
acest cadru terminologic, a evenimentelor: tehnicile, de exemplu, 
întrebuințate pentru insurecție, lovitură de stat, propagandă etc., în 
comparaţie cu cele similare din Germania, Italia, Ungaria etc. 
Renunţind la „scuze“ și complexe -— „intenţiile erau totuși bune“ — 
aş prefera să spun lucrurilor pe nume. O asemenea analiză nu o 
pot face aici. Mă rezum la a arăta manipularea, mentalitatea și 
mai ales răsunetul profund, cvasimitic al acestei revoluţii de 
dreapta, ca și teribila „investiție psihologică“ şi morală, ori 
„credinţa religioasă“ a intelectualilor, care s-au identificat sincer, 
deși greșit, cu această revoluţie. După care aș constata în con- 
cluzie acest interesant „paradox român“: noi am avut o autentică 
revoluție de dreapta care n-a ajuns la putere pentru că a fost 
zdrobită de Carol şi de Antonescu; nu am avut nici o revoluţie de 
stînga, în schimb am avut un regim totalitar comunist de jumătate 
de secol! Și încă un paradox: Carol şi Antonescu i-au zdrobit pe 
legionari, dar au pus în aplicare multe dintre doleanţele lor: legi 
rasiale anti-evreiești, românizarea întreprinderilor în ţară și 
holocaust în Transnistria, partid unic și desființarea celorlalte 
partide, corporatism, încadrarea tineretului în organizaţii de Stat, 
controlarea presei și, mai ales, alianța militară cu Axa. Ne putem 
întreba ce ar fi făcut în plus legionarii dacă preluau (complet) 
puterea, în afară de o represiune încă mai sălbatecă. Cu alte 
cuvinte, din punctul lor de vedere, legionarii ar fi putut spune că 
şi-au atins scopul — revoluţia de dreapta — în mare parte, dacă nu 
chiar total, prin interpuși: duşmanii lor de moarte au fost 
interpuşii lor fideli. 


Ideea unei revoluţii de dreapta eşuate poate explica. cred. şi 
alte aspecte „obscure“ ale legionarismului. Ei au apăsat mereu 
asupra creștinismului lor, un aspect prin care se deosebeau 
profund de nazism și fascism. Deosebirea este reală, din nou, la 
nivelul cuvintelor. dar nu al faptelor. pentru că în fapte legionarii 

nu s-au comportat altfel decît naziștii. Creștinismul nu i-a 
împiedicat să treacă la aceleaşi măceluri și jafuri ca acelea ale 
„ateilor“* germani. Li s-au adus de aceea două obiecţii: creştinis- 
mul lor era ori o farsă, un show, ori, dacă era real, el a fost 
contrazis de crimele Gărzii. Din nou, nu cred că a fost o farsă: 
miile de oameni însoțind înmormîntarea lui Moța și Marin au 
venit, şi s-au rugat, din convingere, deşi nouă, din perspectiva de 
astăzi, credința lor ne poate părea un fel de halucinație colectivă 
Pe de altă parte; contradicția dintre creștinismul şi crimele politice 
ale Gărzii, adeseori numită de Z. Ornea aporie, sau antinomie“?, 
provine dintr-o neînțelegere. Nu numai Garda, ci Biserica în 
general — orice Biserică — nu a ezitat niciodată, și nu ezită nici 
astăzi, să justifice, chiar să provoace, războaiele religioase. Cu- 
vîntul Domnului — sau al Domnului sectei tale — se apără cu 
Biblia într-o mînă și cu spada în cealaltă. Cuvîntul care spune 
adevărul desparte lumea în credincioși și în necredincioși, după 
care fapta care decurge din aceasta, uciderea necredinciosului 
(evreu, palestinian, catolic sau protestant irlandez etc.), este 
absolvită de păcat. Ce este antinomic pentru unii credincioşi nu 
este neapărat pentru instituție: Biserica judecă politic. Exact ideea 
de revoluţie, ca şi cea de război, șterge scrupulele individuale. Or, 
din chiar citatele date de Z. Omea reiese evident întrebuinţarea, în 
același context, a ideii de revoluţie şi a ideii de „mîntuire prin foc 
a neamului“, dar niciodată cea de salvare a individului. Mai 
departe, „neamul“ nefiind „societatea“, mesianismul face casă 
bună cu anarhismul: distrugerea unor instituții și a unor tradiţii, o 
dată cu necredincioşii, „canaliile“ etc. constituie o purificare prin 
foc care include „pierderi calculate“. Ceea ce ar putea deschide o 
discuție pe care aici pot doar s-o sugerez: România nu a cunoscut 
un-anarhism propriu-zis, Bakunin şi Kropotkin fiind scoși din 
circulaţie chiar de social-democraţii din secolul trecut. Am avut 
însă un anarhism de dreapta: legionarismul. Acesta s-a deosebit 
de nazism şi fascism nu numai prin creștinism, ci şi prin totala 
lipsă de organizare, totalul dispreț față de instituţii: lipsa de 
evidență a membrilor, dubioasa organizare în cuiburi care i-a 
făcut atît de vulnerabili represiunii, amatorismul rebeliunii din 
21/23 ianuarie 19400, incapacitatea de-a profita efectiv de lunile 
în care au fost la putere, justifică decizia lui Hitler (din punctul 
lui de vedere) de-a merge pe mîna lui Antonescu şi nu a 
legionarilor. Candoare amestecată cu cruzime: un amestec posibil 
numai la cei aflați în proces «de puternică de-socializare. 

3. „FENOMENUL LEGIONAR“ 


Conferinţele lui Nae lonescu 


Fenomenul legionar este titlul unei serii de patru conferinţe 
ținute de Nae Ionescu în lagărul de la Miercurea Ciuc, unde este 
internat în mai 1938 — fusese arestat pe 16/17 aprilie — împreună 
cu un numeros grup de legionari și de intelectuali „simpatizanți“. 
Preotul Ștefan Palaghiţă, martor și ascultător, a notat cele spuse 
de Nae Ionescu, și-a coroborat notițele cu amintirile altora şi le-a 
predat lui Constantin Papanace, și el vechi legionar, care le-a 
publicat în 1940 şi apoi în 1993, împreună cu ale sale conside- 
rațiuni4l. Referindu-mă la această carte, voi utiliza termenii 
titlului între ghilimele, în buna tradiție a separării limbajului de 
metalimbaj, în timp ce utilizarea acelorași cuvinte fără ghilimele 
trimite la fenomenul social în sine. Și titlul articolului meu 
include, între ghilimele, titlul cărții lui Nae Ionescu, pentru că ea 
a fost punctul de plecare al propriilor mele reflecții, dar îi adaugă 
„cuvîntul şi fapta“ pentru a distinge cele două niveluri ale 
legionarismului, pe care acesta nu a vrut, sau nu a putut, să le 
distingă, și deci nici să le coreleze coerent. Convingerea mea este 
că Nae Ionescu, Mircea Eliade și alți intelectuali care au scris 
despre legionari, au căzut ei înșiși, la un moment dat, în plasa în 
care se zbăteau legionarii, în iluzia că „faptele“ nu se leagă de 
„Cuvinte“ și că numai acestea din urmă decid evaluarea Mișcării. 
Ruptura dintre cuvinte şi fapte de-responsabilizează atît pe locutor 
cît și pe subiectul acțiunii, legitimează orice extravaganță și, cum 
se va vedea, şi orice crimă, şi duce în cele din urmă la schizo- 
frenie. Dimpotrivă, o (re)conectare a enunţului și a acțiunii duce 
la răspunderea individului, ca subiect al acțiunii, în faţa lui însuși 
ca subiect al enunţării, și viceversa, ca şi la reîntregirea sa ca 
subiect moral, dincolo de posibila lui schizofrenie, dincolo de 
ruptura dintre cele două roluri pe care le joacă în timpul acţiunii 
și al vorbirii. Încerc astfel să găsesc o explicaţie la criza psihică 
personală, dar și la criza de mentalitate generală. care au făcut 
posibile fenomenul legionar şi „deriva“ celor care au exaltat. 
sincer, cu bună-credinţă, dar orbi la realitate şi la propria lor 
orbire, „fenomenul legionar“. 

Deși aceste conferinţe nu sînt integrale, ci rezumative, ele 
constituie, cred, cea mai importantă încercare de-a defini teoretic 
cîteva principii ale „gîndirii legionare“. Retorica vagă şi senti- 
mentalitatea apoasă din scrierile lui Codreanu și Sima crista- 
lizează aici, în contact cu acuitatea gîndirii lui Nae Ionescu, în 
formulări limpezi: ele constituie de aceea o bună bază de discuții. 
Aceste texte sînt, după Papanace, lipsite de „vraja specifică“ vor- 
bitorului: o situație cunoscută din reeditarea tuturor cursurilor lui 
Nae Ionescu, de altfel, dar care are şi aspectul pozitiv că înles- 
nește discuţia conceptelor în sine. 

Pe de altă parte, „vraja“ lui Nae Ionescu merită discutată în 
sine. Ea acționa la Miercurea Ciuc în cadrul unei „scene didac- 
tice“, care revenea acolo la vechiul învățămînt oral al magistrului 
în faţa elevilor. Z. Ornea a adunat diverse mărturii ale partici- 
panţilor“?, inclusiv cea a lui Mircea Eliade din Memorii, despre 
eleganța vestimentară a profesorului, în vădit contrast cu „hainele 
jerpelite“* ale elevilor: Nae Ionescu „se îmbrăca şi se comporta în 
lagăr așa cum se îmbrăcase și se purtase la Palat, pe stradă, sau la 
Universitate“ şi „își continua prelegerile de la universitate avînd, 
drept studenţi, întregul lagăr, drept bănci, iarba crescută de la 
Dumnezeu între reţele şi clădiri“; chiar ziua lui de naștere, la 49 
de ani, a fost sărbătorită „în curte, lîngă rețele, în jurul bazinului 
de ciment“. Un teatralism spontan, un happening care transformă 
un spaţiu real, fără a-l modifica, în scenă de teatru sau oratorie. 
Lucrurile nu se petrec altfel în colțul oratorului din Hyde Park 
(Londra), în faţa la Centre Pompidou (Paris), sau în oricare alai 
maramureșean cu măști. Toate aceste evenimente au un caracter 
ceremonial. Totuși, admiraţia pentru vorbitor capătă aici imediat 
accente mistice: „iarba crescută de la Dumnezeu între reţele şi 
clădiri“ creează un frapant contrast între cuvîntul viu al profetului 
și deşertul de beton din jur. Teoria teatrului cunoaşte analogia 
dintre spaţiul de joc şi spațiul sacru: în ambele, accesul este admis 
numai „expertului“ (actor, preot) şi interzis publicului (privitori, 
credincioși ), categoriile fiind despărțite de un același cerc magic, 
adesea nevăzut (de exemplu la happening-uri ), dar totdeauna 
scrupulos respectat43 „Scena didactică“ este a treia scenă, după 
ceremonia religioasă și cea teatrală propriu-zisă, ori „teatrali- 
zantă““, care respectă „spontan“ distincția dintre „sacru“ și „pro- 
fan“, instaurînd-o în acest caz în distanţa dintre „catedră“ şi 
„sală“, sau „bănci“. Religiozitatea cu care erau ascultate lecţiile 
Profesorului nu este, la prima vedere, decît exagerarea spre su- 
blim a admirării performerului. Caracteristice fenomenului legio- 
nar îmi par însă a fi sensurile mai adînci ale scenei. Instaurarea 

spațiului sacru în cel profan este întovărășită aici de o de-realizare 
lățișă a lagărului: scena didactică nu se suprapune doar pe durata 
lecţiei „reţelelor şi clădirilor“, ci pare a le lua locul permanent. 
Martorii nu ne spun nimic despre viaţa zilnică în lagăr, nu-l 
descriu în mod concret aproape deloc și nici nu par a se interesa 
de politică, deși aceasta i-a adus acolo. 


Lagărul văzut de Eliade 


Mircea Eliade scrie cîteva rînduri banale despre lagăr, cu un 
dezinteres vizibil, concentrîndu-se în restul de zece pagini al 
fragmentului din Memorii asupra a ceea ce-i spune Nae Ionescu 
despre Sfîntul Pavel şi, mai ales, asupra a ceea ce lucrează el, 
Eliade: traducerea din Înger luptător de Pearl Buck şi Nuntă în 
cer.44 Nimic altceva! Vorbeşte, oare, Eliade despre creștinismul 
legionarilor — voi reveni asupra acestui punct —, iar nu despre 
dezbaterile lor politice, din aceeaşi discreție cu care „uită“ 
mizeriile zilnice? Nu cred, pentru că în toate memoriile sale el are 
exact aceeaşi atitudine: cotidianul este totdeauna golit de 
semnificaţie pe dimensiunea laică și reinvestit cu semnificaţie 
numai dacă el poate fi recuperat (de Eliade) pe dimensiunea 
sacră. În măsura în care se poate generaliza — alte mărturii 
concordă într-adevăr cu aceasta — atitudinea lui Eliade pare a fi 
tipică pentru cea a deţinuţilor din lagărul de la Miercurea Ciuc, iar 
„scena didactică“ de acolo caracterizează o atitudine generală a 
legionarilor: de-realizarea realității, punerea între paranteze a 
cotidianului, refuzul percepției faptului concret şi concentrarea 
atenţiei numai asupra abstracţiilor, ca și fabricarea sublimului ca 
unic obiect al interesului prin ştergerea din real a acelor fapte care 
îl contrazic. Percepția lumii exterioare este aici complet obturată 
de viziunea internă Nu este un incident faptul că publicul vede în 
performer un profet: profeția este singurul mod de exprimare și de 
comunicare asupra lumii al acestui grup. Ciudat lucru. Oamenii 
aceştia se gîndeau fără îndoială că ar putea muri curînd — așa s-a 
şi întîmplat de altfel cu patruzei și patru deţinuţi din „public“ 
(uciși pe 21/22 septembrie 1939 ca represalii la asasinarea lui 
Armand Călinescu). şi totuși ei par să se dezintereseze complet de 
ceea ce îi amenința direct! Cei care au scăpat execuțiilor au fost, 
printre alţii, chiar performerii profetici Eliade, bolnav de tuber- 
culoză şi Nae Ionescu, bolnav de inimă, ambii mutaţi la sanatorii 

militare, dar ambii salvați de glonţ prin chiar excesul lor profetic, 
prin ignorarea sublimă a realului (Eliade ignoră faptul că în 
camera în care el își scria romanul dormise înainte un tuberculos), 
ca şi cum lumea viziunii lor confirma încă o dată primatul 
spiritualului asupra realului, salvîndu-i de la moarte ignobilă în 
real. 


Excurs I: Miopia politică a lui Mircea Eliade 


Căt de real era acest dezinteres pentru real? Întrebarea mi se 
pare esențială pentru a înţelege „fenomenul legionar“, cartea lui 
Nae Ionescu, modul în care ea s-a constituit, ca şi fenomenul 
social pe care ea încearcă să-l explice. Eliade prezintă atitudinea 
legionarilor în lagăr drept una profund creștină, care „răscumpă- 
ra“ cumva lipsa sfinţilor din ortodoxia românească. Legiunea 
însăși „avea structură și vocaţie de sectă mistică, iar nu de 
mișcare politică“. Rugăciunile lor colective i se par atunci „cutre- 
murătoare“ și „fascinante“. Eliade rămîne însă, retrospectiv, critic: 
„Cu atît mai gravă e răspunderea acelor șefi legionari care au 
anulat «saturația de tortură și jertfa de sînge» [e vorba de sufe- 
rințele legionarilor în timpul a ceea ce ei numesc prigoana sub 
Carol al II-lea, S.A.] prin odioasele asasinate din 30 noiembrie 
1940, cînd alături de mulţi alţii, au fost ucişi N. Iorga şi 
V. Madgearu. Dar și această tragedie face parte din destinul 
neamului românesc, neam fără noroc, căruia nu i-a fost îngăduit 
nici măcar să-și păstreze neîntinată cea mai proaspătă din 
nenumăratele sale jertfe“. Cîteva pagini mai departe, Eliade 
condamnă iar „crimele legionarilor“ şi consideră că uciderea lui 
Iorga „va păta pentru multă vreme numele de româi“. Trebuie 
spus, pe de altă parte, că tot în Memorii Eliade afirmă fățiș că n-a 
crezut niciodată în steaua politică a lui Codreanu: arestarea și 
executarea lui „mi-au confirmat că generaţia noastră nu are destin 
politic. Probabil că el, Corneliu Codreanu, nu m-ar fi contrazis. 
Căci, pentru el, Mișcarea legionară nu constituia un fenomen 
politic, ci era de esenţă etică și religioasă. Repetase de atitea ori 
că nu-l interesează cucerirea puterii, ci crearea unui «om nou»“, 
Claudio Mutti citează. mai ales în a doua sa carte. Penele 
Arhanghelului, declaraţii ale lui Codreanu, dar și ale lui Moţa — 
de exemplu, din chiar ziua plecării lui în Spania —, care merg în 
același sens al afirmării mișcării ca religioasă şi nu politică. 

Aceeași afirmație apare în articolul scris de Eliade pe 21 februarie 
1937 în Vremea, după înmormântarea pe 12 februarie a lui Moţa 
și Marin: „Semnificaţia revoluţiei pe care o năzuieşște dl. Corneliu 
Codreanu este atît de profund mistică încît succesul ar însemna 
încă o dată victoria duhului creștin în Europa“. Interesant, textul 
continuă aproape litera] cu cuvintele citate mai sus din Memorii: 
„Nu e vorba de cucerirea puterii cu orice preţ, ci înainte de toate 
de un «om nou»“, ceea ce indică fără îndoială persistența acestei 
interpretări la Eliade cîteva decenii mai tîrziu. Citez, în fine, din 
acelaşi volum al lui Mutti faimoasa declaraţie „De ce cred în 
biruința Mișcării legionare“ (Buna Vestire, 17 decembrie 1937): 
„Cred în această biruință pentru că, înainte de toate. cred în 
biruința duhului creștin. O mișcare izvorită și alimentată de 
spiritualitatea creștină, o revoluţie spirituală care luptă în primul 
rînd împotriva păcatului și nevredniciei, nu este o mișcare 
politică. Ea este o revoluție creștină [...] Dar niciodată un neam 
întreg nu și-a ales ca ideal de viață călugăria şi ca mireasă 
moartea [...] Cred în destinul neamului românesc, de aceea cred 
în biruința mișcării legionare. Un neam care a dovedit uriașe 
puteri de creație, în toate nivelurile realității, nu poate naufragia la 
periferia istoriei, într-o democraţie balcanizată şi într-o catastrofă 
civilă...“ Se știe că Eliade a afirmat mai tîrziu că nu el a scris 
acest text, ci un redactor al ziarului; această afirmaţie a fost citată, 
printre alții, de Mac Linscott Ricketts și Adriana Berger 
(cf. Claudio Mutti în Penele arhanghelului).45 O analiză lexicală 
şi stilistică ne-ar putea face, cred, să acceptăm această afirmaţie, 
altfel imposibil de dovedit. Contrar articolelor lui Eliade, acest 
text este scris paratactic, din fraze scurte, incendiare, fără nici o 
argumentare ori ordine logică, iar multe expresii par a fi preluate 
din alte articole ale lui Eliade („duhul creștin“), ori din 
Schimbarea la față a României, publicată de Cioran cu un an 
înainte. Dacă textul ca atare nu este imputabil lui Eliade, ideile 
acestuia reiau însă cele afirmate de el altundeva. Or, este clară, 
chiar în această declarație — mereu considerată „infamantă“ dar 
niciodată analizată — aceeași motivaţie religioasă, în mod declarat 
non-politică, a importanței mişcării și a credinţei în victoria ei. 
Revenirea atit de frecventă a unor asemenea afirmaţii în opera lui 
Eliade mă face să accept ideea că, într-adevăr, aceasta a fost 
convingerea lui sinceră din acei moment și că acestea, și nu altele, 
au fost motivele pentru care el s-a apropiat de Mișcare. O cu totul 
altă problemă este întrebarea dacă el a avut dreptate, şi dacă nu, 
de ce a persistat în această iluzie. Or, din tot ce-am văzut pînă 
acum mi se pare evident că Eliade, ca şi alții, a căzut pradă marii 

desfășurări retorice legionare: el a crezut literalmente în „cuvin- 
tele“ acestora, fără a cerceta dacă ele acopereau și „faptele“ lor. 


Oricum, explicaţiile lui Eliade au părut unora ca fiind puţine, 
tardive şi insuficiente „desolidarizări“ de Legiune. În 1938, el nu 
a semnat o declaraţie de „abjurare“46, precum au făcut-o mulți 
deținuti de la Vaslui și Sadeghia (Basarabia), ca și Nae Ionescu 
însuși pentru a se putea trata de cord.47 În Memorii Eliade a măr- 
turisit că o desolidarizare a posteriori de colegii lui de generaţie 
ar fi fost o puţin onorabilă desolidarizare de suferințele lor, de 
care el a avut norocul să fie ferit („șansa de a fi bolnav“ își 
intitulează amar-ironic capitolul respectiv din Memorii). Această 
loialitate față de oameni a fost interpretată ca fidelitate faţă de o 
ideologie: „La noi nici extrema stîngă, nici extrema dreaptă nu 
şi-au asumat vreo responsabilitate. Or, felix culpa înseamnă să-ți 
trăiești cu seninătate culpabilitatea“, declară Dan Pavel despre 
Eliade, deși lărgește înţelept aria discuţiei.48 Punctul de vedere al 
lui Eliade este poate discutabil, dar îi face cinste, la fel ca tuturor 
acelora — și sînt enorm de mulţi, în România și în Occident, ba aș 
zice mai ales în Occident — care din același motiv nu s-au deso- 
lidarizat la maturitate de credinţele și de prietenii lor din tinerețe, 
de dreapta sau, mai ales, de stînga, deși politic se despărţiseră de 
ei. Nu știu de altfel dacă absenţa desolidarizării implică în mod 
necesar continuitatea solidarizării: sînt posibile multe nuanțe 
intermediare. Dar chiar admiţind această solidaritate, în ce ar fi 
putut consta ea, eventual, la Eliade? Nu în solidaritate cu crimele 
legionarilor — pe acestea le-a condamnat explicit —, ci în aceea cu 
„creştinismul“ lor (mai bine zis cu propria sa interpretare a 
acestuia), așa cum îl descrie atunci cînd, la maturitate, își scrie 
Memoriile. Motivul este că Eliade, în citatul cu pricina, admiră 
„„Saturaţia de tortură şi jertfa de sînge“ a legionarilor, pe de-o 
parte, dar condamnă, pe de altă parte, crimele „odioase“ din 1940, 
faţă de care sînt responsabili șefii legionari, pentru că au „întinat“ 
„cea mai proaspătă din nenumăratele [...] jertfe“ ale poporului 
român, acest „neam fără noroc“. Această interpretare este 
ambiguă din mai multe motive. Ea pare mai întîi a ignora faptul 
că asasinatele „odioase“ ale legionarilor au' avut loc şi înainte de 
1940, chiar înainte de internarea în lagăr la Miercurea Ciuc în 
1938, și că atît cele din 1940 cît şi cele dinaintea lor, întreprinse 
cu ştiinţa. dacă nu din ordinul „șefilor“, nu implică numai 
responsabilitatea acestora, ci a tuturora: nimeni nu s-a dezis atunci 
de ele în România, nici executanţii lor, nici şefii, nici simpa- 
tizanții, nici chiar, aşa cum am remarcat mai sus, justiţia. 

Alternanţa crimelor legionare şi a crimelor de Stat făcea impo- 
sibilă localizarea „jertfei de sînge“ numai de o parte a baricadei; 
de aceea vorbeam mai sus de o guerilă urbană de tip postbelic în 
care teroarea și antiteroarea intrau într-un ciclu infernal 
permanent, cu victime și călăi de ambele părți. Se poate spune: 
este adevărat că românii au fost un „neam fără noroc“ în perioada 
interbelică, dar nu pentru că n-au ştiut să „valorifice“ şansa 
mistică a Legiunii, ci pentru că n-au știut să contracareze eficient 
brutalele și inutilele ei „jertfe de sînge“. Interpretarea lui Eliade 
nu scuză, ci condamnă crimele legionare, dar numai parțial. Cum 
ca nu numește însă crimele de dinainte de 1940, noi nu putem, pe 
de altă parte, da nici un răspuns întrebării cum le-ar fi evaluat 
Eliade pe acestea din urmă, dacă le-ar fi luat în consideraţie. lată 
al doilea aspect al ambiguităţii textului eliadesc, dar un aspect din 
care în nici un caz nu se poate trage concluzia unei culpe .„aprio- 
rice“ a autorului. Este motivul pentru care consider interpretarea 
lui Eliade „ambiguă“, şi nu „suspectă“, adică în mod secret încă 
solidară cu Garda. Adevărata problemă mi se pare de aceea nu o 
„(de)culpabilizare ipotetică“ a lui Eliade, ci faptul în sine că 
Eliade nu s-a referit mult timp deloc la Gardă, iar cînd a făcut-o — 
în 1936-1937 — a fost într-un sens mai curînd religios, ignorînd 
aspectele ei politice de pînă la asasinatele din 1940. 


Interpretarea cu pricina derivă dintr-o anumită viziune asupra 
realităţii, și nu din partizanat politic îngust. Mă interesează aici de 
aceea mai mult mentalitatea pe care această interpretare o dez- 
văluie decît faptul că ea nu se susține prin date obiective. Nu 
există nici un motiv de a-l acuza pe Eliade, în cele afirmate, de 
lipsă de sinceritate. Sînt convins că a scris exact ce a gîndit: el a 
văzut în Gardă, într-adevăr, o „sectă mistică“, nu o „mişcare 
politică“ și tocmai de aceea nici nu a judecat-o politic, mai mult, 
tocmai de aceea și-a pierdut interesul pentru ea cînd a constatat 
că, prin uciderea lui Iorga și Madgearu, Garda a încetat să mai fie 
„Secta mistică“ pe care o admirase la Miercurea Ciuc, și mai 
înainte, şi care a „căzut“ într-o .„mişcare politică“. „Greşeala“ lui 
Eliade, dacă se poate spune așa'— dar ce ușor ne este nouă să fim 
înţelepţi retrospectiv — este că nu a văzut „căderea“ în politică a 
lui Codreanu din chiar primul' moment al activității lui. Interpre- 
tarea religioasă a Legiunii presupune distincția dintre o primă fază 
a ei, de puritate paradisiacă, și o a doua de cădere în păcat. Nu a 
fost așa: „păcatul“, din nefericire, a coincis cu „naşterea“. „secta 


religioasă“ a fost tot timpul, simultan, şi o „mişcare politică“. A-l 
acuza pe Eliade că a văzut numai religiosul pentru a scuza 

politicul mi se pare o acuzaţie de intenţie care nu se poate prin 
nimic dovedi. Pentru un filosof al religiei este, la urma urmei, 
„normal“ să vadă în primul rînd religiosul în politic, cu atît mai 
mult cînd o mişcare politică precum Garda a fost evident și o 
sectă religioasă Ne putem însă întreba în ce sens a văzut Eliade, 
dacă a văzut, caracterul politic al Legiunii dinainte de 1938, 
inclusiv în 1936-1937, anii lui de apropiere de mișcare. Ambigui- 
tatea formulărilor ne permite să punem ipoteza nu a unei naivități 
politice la Eliade — naivitate în sensul de a nu înţelege anumite 
fapte, respectiv crimele politice ale Legiunii —, ci a unei miopii 
politice, în sensul de a nu vedea aceste crime, sau de-a le vedea 
fără a realiza că le vede, de a nu le acorda importanţă, de-a refuza 
să le acorde „realitate“ în chiar sensul pe care Eliade avea să-l 
teoretizeze pentru gîndirea mitică: nu orice fapt are importanţă, și 
deci este real, ci numai acela care se referă la, sau repetă, faptul 
originar, cel petrecut in illo tempore.4 Cum să nu fi ştiut Eliade 
de crimele legionare? Vuia întreaga lume românească de ele. A 
„ştiut“ de ele, așa cum evident „ştia“ şi ce se întîmplă zilnic în 
lagărul de la Miercurea Ciuc, aşa cum (fiecare deținut) „ştia“ că 
ar putea fi ucis acolo. „A ști“ nu însemna însă pentru el, și în- 
drăznesc să afirm că şi pentru toți cei care participau la această 
mentalitate, „a şti“ nu implica, deci, necesitatea de a schimba 
atitudinea în mod fundamental, de exemplu de „a se desolidariza“ 
de Legiune. (Tulburătoare este teza unei „miopii politice“ și 
pentru că autorul Romanului unui adolescent miop a fost toată 
viața, la propriu, miop!) 


Trebuie făcute, cred, şi alte precizări. Apropierea lui Eliade de 
legionarism a avut un alt caracter decît adeziunea lui Nae Ionescu, 
deși chiar aceasta din urmă nu a fost, niciodată, pare-se, for- 
mală.50 Nae Ionescu a trecut de partea Gărzii în toamna lui 1933 
din motive politice: dezamăgirea față de hotărîrea lui Carol, în 
care își pusese atîtea speranţe înainte, de-a chema la putere iarăși 
un guvern liberal, al lui Duca. Următorii patru ani și mai bine, 
cînd nu scrie în Cuvîntul (acesta este interzis între 1933-1937 şi 
reapare între ianuarie și aprilie 1938, cînd este arestat Nae 
Ionescu). Eliade nu şi-a urmat mentorul, din punct de vedere 
politic. El a făcut campanie, mai ales în 1935 şi 1936, simultan 
pentru ..revoluţia spirituală“, realizată de intelectuali, și pentru 
depășirea politiculuis!, prin respingere în același timp a comunis- 
mului şi a nazismului. Se pot da nenumărate exemple pe această 
temă din articolele grupate în Proferism românesc. Protestînd, de 
exemplu, contra confundării în România modernă a vieţii politice 

cu viaţa civilă — ar trebui subliniat faptul că Eliade este printre 
primii care vorbesc în România de „viaţă civilă“ într-un sens 
foarte apropiat de ceea ce noi numim astăzi „viață civică“! — el le 
distinge în felul următor: „[ Viaţa civilă] priveşte realitatea naţio- 
nală întreagă; cealaltă [adică viaţa politică, S.A.], o realitate 
fracturată între „partid“ și adversarii partidului. La viața civilă sînt 
datori să participe toți, căci de ea se leagă unul din sensurile 
omului pe pămînt: civilitatea, adică tehnica armoniei intereselor 
omenești, arta de-a depărta pe om de brută, de barbar. La viața 
politică participă cine vrea. Viaţa politică nu este o datorie pentru 
nimeni. A nu «face politică» nu este o trădare, dimpotrivă, acei 
care se refuză astăzi politicii constituiesc ultima rezistență a 
spiritului public în România.“52 „Nu ne putem lăsa convinşi de 
lozinca zilei: primatul politicului. Căci, nu este vorba de un primat 
al politicului, ci de un primat al istoriei. [...] Asistăm astăzi la un 
fenomen cu considerabile consecințe pentru ființa românească 
(dacă se va realiza pînă la capăt). Asistăm la disoluția obiectivelor 
politice (partide, legi, administrație, afacerism, ambiţie etc.) — şi 
înlocuirea lor cu obiective istorice (un om nou, o altă Românie, o 
altă liberatate). România veche a trăit sub semnul politicianis- 
mului [...] România nouă vrea să trăiască sub semnul istoriei ...“'53 
Primatului politicului, Eliade îi opune primatul spiritului. S-ar 
putea discuta sensul acestui concept filosofic, ca și măsura în care 
el poate conduce, în anumite situaţii, la justificarea unei atitudini 
politice de (extremă) dreapta, deși este evident că, filosofic ca și 
istoric, această derivă nu este deloc automată.54 Deşi o asemenea 
discuţie nu-și are locul aici, mi se pare oricum evident că Eliade, 
în articolele din epocă, nu discută tactici politice, precum Ionescu, 
ci dezbate ierarhii de valori. Apropierea lui de Gardă nu a fost de 
aceea un gest politic, precum la Nae Ionescu, ci un gest de 
focalizare: iată, legionarii întruchipează revoluția spirituală de 
care am vorbit pînă acum! În 1936-1937, Eliade nu-și schimbă 
deci ideile, nu se „înverzește'“, cum susține Ornea, ci crede a găsi 
un exemplu de întrupare, în sfîrşit (din punctul lui de vedere), a 
ideilor lui mai vechi. Acest punct de vedere apare, de altfel, 
treptat în publicistica lui. Într-un articol din Vremea, din 
1 decembrie 1935, el trimite la Codreanu, fără a-l numi, la fel de 
evident ca şi într-un alt articol din același ziar, din 4 octombrie 
1936, redactat aproape în aceleași cuvinte: „Nu este deloc întîm- 
plător că o mişcare tinerească de dreapta își propune, prin 
cuvintele șefului ei, «să împace România cu Dumnezeu». Așa nu 
vorbea decît Bălcescu sau Heliade-Rădulescu.“'55 Referinţa la 
paşoptişti, care nu putea fi deloc pe placul mentorului său Nae 

Ionescu, ori legionarilor, arată specificitatea abordării problemei 
de către Eliade. Noi ne putem desigur mira că el, şi alţii, au putut 
lua în serios o asemenea frază de-a lui Codreanu, dar fapt este că 
Eliade a transformat-o în chiar motivarea interesului său, anterior 
inexistent, pentru această „mișcare tinerească“. Nu am avut încă 
posibilitatea de-a citi integral „articolele legionare“ ale lui Eliade, 
mai ales cele din anul următor, 1937. Paradoxul, în care, vrînd 
nevrînd, mă înscriu şi eu aici, este că de ani de zile toată lumea 
glosează în marginea unor articole ale lui Eliade încă nepublicate 
în volum și pe care fiecare le citează din citatele altora! 


De ce se petrece focalizarea în 1937, mi se pare lesne de 
înţeles. Mai întîi, după congresul de la Tîrgu-Mureş din aprilie 
1936, pe care regele Carol îl sprijinise indirect, legionarii se 
îndepărtează de Carol, şi refuză tutela sa. La începutul lui 1937 
Codreanu s-ar fi întîlnit în secret cu Carol care i-ar fi propus să-l 
aducă la putere cu condiţia ca Garda să-l considere pe Carol 
„Căpitan“ și pe Codreanu doar „locotenent“: Codreanu ar fi res- 
pins indignat propunerea$ Dacă este adevărat, Codreanu se dovedea 
atunci singurul om politic român — în măsura în care i se poate 
aplica această formulă pe care el a combătut-o în permanenţă — 
care nu se lasă corupt de Carol şi refuză puterea oferită de acesta 
(se poate spune că refuzul nu a fost — numai — din principiu, ci — 
şi — din interes, Codreanu dorind puterea numai pentru Gardă, 
dar, oricum, a fost un refuz). Chiar dacă această ofertă nu a fost 
făcută publică, depărtarea de Carol era, la începutul lui 1937, deja 
un fapt consumat. Dacă Eliade putea crede înainte că Garda era 
un partid politic ca oricare altul, tocmai de aceea neinteresant 
pentru el, la începutul lui 1937 același Eliade putea să-și spună, 
iată, un partid care refuză jocul politic murdar obișnuit din 
această țară. Dar al doilea motiv mi se pare decisiv: pe 13 ia- 
nuarie mor Moţa și Marin în Spania, iar exact o lună mai târziu ei 
sînt înmormîntați în Bucureşti, după mari manifestări de simpatie 
în toată țara, printr-o înmormîntare grandioasă: patru sute de 
preoți, buciume, o gigantică cruce în fruntea cortegiului. Moartea 
lor a fost prezentată ca eroică deși, din relatarea lui Francisco 
Veiga, în zona unde ei au murit, celor doi „războiul li s-a dez- 
văluit în toată oroarea și mizeria lui“57. „Jertfa“ celor doi ni se 
poate părea nouă astăzi, după atitea războaie murdare şi inutile, 
de-o valoare îndoielnică, atunci însă moartea celor doi tineri. 
intelectuali și autori de volume apărute, probabil post-mortem. în 
același an, a avut un impact emoţional uriaş. Două zile după 
moartea celor doi, Mihail Sebastian îl întilneşte pe Mircea Eliade 

şi notează cu obișnuita lui acuitate: „Mi-e greu să vorbesc cu 
Mircea despre asta. Simt că el e în doliu. În ce mă privește, mă 
gîndesc cu tristeţe la întîmplarea asta. Este în tabăra lor mai multă 
orbire decît farsă și poate mai multă bună-credință decît 
impostură. Dar atunci cum se poate, prin ce aberaţie, să nu-şi dea 
seama de oribila lor eroare, de sălbateca lor eroare?'“'58 Toată 
drama se află poate în aceste cuvinte, în această „orbire“ şi „bună- 
credință“ care îi împiedică, în epocă, nu numai pe Eliade, dar și 
pe zeci de mii de alţi oameni, să vadă „eroarea“ lor. Dar mai este 
ceva: neînțelegerea lui Sebastian. În săptămînile următoare el se 
duce la schi la Sinaia şi ignoră total comoția din ţară. Pe 12 
februarie are o întîlnire la o cafenea cu un prieten şi singura lui 
grijă este ca legionarii să nu profite a doua zi de situaţie şi să dea 
o lovitură de stat. După care notează scurt: „Nae n-a ţinut curs, 
desigur în semn de doliu. Mircea nici el nu va ţine mîine curs.“ Pe 
13 februarie, ziua înmormântării, nici o însemnare. Pe 14 februarie 
Sebastian pleacă din nou la Sinaia la schi, ca „să mai uite de 
București““29. Sebastian vedea, desigur, „oribila eroare“ a celorlalți 
şi nu avea nici un motiv personal de doliu, totuși este uluitoare 
totala lipsă de emoție — umană, chiar faţă de un adversar politic — 
cu care scrie în acele zile. Tăcerea și stinghereala dintre Sebastian 
și Eliade, la întîlnirile următoare, vor fi provenit, cred, din 
sentimentul lor reciproc de neînțelegere. Insemnarea acestui 
sentiment datează din 25 februarie; Eliade scrisese între timp în 
Vremea articole „din ce în ce mai legionare““60. Care articole, 
Sebastian nu spune. Le rezumă însă Ornea, la paginile 200-208 
ale cărții lui: roate se referă la aceleaşi obsesii ale „primatului 
spiritului“ și ale „revoluţiei creștine“, inclusiv mult încriminatul 
articol „De ce cred în biruința Mişcării legionare“, despre care am 
vorbit mai sus. În fine, nu trebuie uitat faptul că sentimentul 
reciproc de neînțelegere şi de distanțare putea veni și din dorința 
lui Eliade de-a menaja susceptibilitățile prietenului său faţă de 
anumite noi accente din publicistica sa. Interesant este că Eliade 
teoretizează, încă din 1935, acest lucru în articolul „Românismul 
și complexele de inferioritate“ din Vremea, 5 mai 1935. El pleda 
acolo împotriva antisemitismului, susținînd că dacă sînt „prea 
mulți minoritari la posturile de comandă“ ei trebuie scoși „prin 
concurență“: „noi nu avem nevoie de intransigenţă și intoleranţă, 
vicii străine structurii noastre“. În plus însă, Eliade pleda, poate 
implicit, şi pentru înțelegere, pentru sensibilitatea evreilor: 
„Fiecare cunoaşte din propria-i experiență cît de sensibili sînt 
evreii adevărați, cît de orgolioși, de intransigenți. [...] Ştiţi cît e de 
greu să fii obiectiv față de un evreu inteligent. Omul suferă la 

orice aluzie, la orice bănuială; i se pare că se află în faţa unui 
antisemit și se arată întotdeauna pregătit pentru o nouă persecuție. 
Astfel e făcută istoria neamului lui Israel și aşa funcţionează 
spiritul defensiv iudaic. Trebuie să privim lucrurile așa cum sînt. 
Complexele de inferioritate iudaice au fost provocate mai ales de 
istoria lumii creștine.“Sl Am putea citi aici poate prefigurarea 
jenei reciproce de peste doi ani, și de mai tîrziu, cînd 
„românismul“ lui Eliade trece de la nuanța Rădulescu-Motru la 
apologia creştinismului lui Codreanu, greu de susținut în faţa lui 
Sebastian, şi greu de înghiţit de acesta din urmă 


Cred că putem conchide, chiar cu o informaţie incompletă — 
dar aș fi gata să rediscut problema dacă mai multă informaţie ar 
deveni accesibilă — că mai sus-numita interpretare religioasă a fost 
motivul apropierii lui Eliade de legionarism. În acest caz am 
impresia că o „desolidarizare“ de legionarism, atunci sau mai 
tîrziu, ar fi putut ușor fi văzută de Eliade (din perspectiva lui), şi 
într-un fel aşa ar fi și fost, ca lipsită de obiect. Eliade nu a 
renunțat la această interpretare religioasă niciodată - vezi 
Memoriile —, dar a recunoscut, este drept cam printre linii, 
(„ambiguu'“. am spus mai sus) că legionarii, date fiind „odioa- 
sele“ lor crime, nu constituiau în fond proiectul de „revoluţie 
spirituală“ în care el a crezut. Mai mult, Eliade a condamnat 
„crimele odioase“. Ce să mai condamne în plus? O altă „problemă 
legionară“ n-a existat, cred, pentru el, de vreme ce nu s-a interesat 
niciodată — atît cît putem ști astăzi — de ideile politice ale legio- 
narilor, ci numai de relevanţa spirituală a atitudinii lor. Aceste idei 
politice el nu le-a împărtășit, precum au făcut-o Cioran sau Noica. 
De ce s-ar fi desolidarizat atunci Eliade de ceva cu care nu s-a 
solidarizat niciodată? Înclin să cred că el a luat în consideraţie 
numai „fenomenul legionar“, aura lui creștină, prietenii personali. 
latura umană, și nu fenomenul legionar real. Ieșirea din lagăr, 
primejdia prin care a trecut — putea fi și el împuşcat acolo —, 
plecarea din țară şi mai ales ororile anilor 1938-1940 l-au trezit, 
în sensul că. în sfîrșit, a înţeles ca atare activitatea politică reală a 
mişcării şi consecinţele ei îngrozitoare. 

Publicarea recentă a unor scrisori de-ale lui Eliade către 
Cioran pare să întărească această supoziţie.6? Într-o scrisoare 
nedatată. din toamna lui 1935, el îi mărturiseşte: „tot ce-am scris 
pînă acum nu exprimă deloc adevărul în care cred. n-am minţit, 
dar cred că m-am jucat. Tot ce-am spus privește mai mult 
experiențele mele individuale și acestea au fost totdeauna auten- 
tice“. N-am mințit, dar cred că m-am jucat, iată o frază care spune 

mult asupra mentalităţii întregii acelei generații gidiene, perfect 
descrisă de altfel în Huliganii, ahtiate de aventură, risc. depăşire a 
prudenţei burgheze în angajări totale dar efemere, detestînd 
estetismul rațional şi rece ă la Valery, dar descoperind brusc că şi 
atitudinea lor tot un joc a fost, tot un fel de estetism, deşi invers, 
pentru că tot lipsit de responsabilitate etică a fost. Și nu este exact 
acesta reproșul pe care-l facem noi astăzi acestei generaţii? Dar 
Eliade continuă: „Singurul lucru important este că Europa crapă 
de prostie, lichelism, de luciferism, de confuzie [...] sper că 
România nu aparține acestui continent care a descoperit ştiinţele 
profane, filosofia şi egalitatea socială“ Un sentiment catastrofic 
astăzi greu de înţeles, dar atunci o veritabliă obsesie. Pe 24 iulie 
1936 Eliade se află însă la Oxford și iată ce scrie: „Regele mă 
trimite, prin Gusti, să văd ce e cu Oxford Group Movement. Am 
fost și am văzut: cel mai magnific lucru din Europa, bate şi pe 
Hitler. Păcat că e greu să te laşi condus de Dumnezeu ...“ Această 
„jucăuşă“ frază, „bate și pe Hitler“ dezvăluie modul de gîndire al 
lui Eliade: obsesia pentru „renașterea religioasă“ — nu ca trăire 
personală, nu, pentru el rămîne „greu să te lași condus de Dumne- 
zeu“ — este singura dimensiune pe care consideră fenomenele 
sociale contemporane, și nu contextul lor politic. Nu are nici o 
importanță dacă un revival religios are loc la Oxford, în mjlocul 
democraţiei britanice. ori în Germania nazistă. Primul se 
dovedeşte mai tare? Atunci îl „bate și pe Hitler“! Religiosul, ca şi 
sportul, este apolitic. Ajunge și în Germania, și scrie: „Sînt la 
Berlin de două zile. Dacă aș sta un an aici aş face şi eu politică 
militantă.“ De ce? Nu spune. Optativul este însă contrazis de 
indicativul realității: „M-au dezgustat însă (sublinierea mea, S.A.] 
împrejurările asasinării lui Stelescu. Nu se suprimă un adversar 
cînd e singur în spital, într-un pat, fără apărare. Să avem pardon.“ 
Stelescu fusese omorît pe 16 iulie; la numai o săptămînă, Eliade 
condamna acest gest „dezgustător“ din străinătate, dar, din nou, 
ambiguu. Mai întîi nu în public, ci într-o scrisoare, în al doilea 
rînd din aceeaşi perspectivă care era de mult o altă obsesie a lui: 
virilitatea, înfruntarea bărbătească prin „angajare totală a fiinţei“: 
ceea ce-l supără sînt „împrejurările asasinării“ lui Stelescu, faptul 
că acest „adversar“ era „fără apărare“, nu asasinatul în sine. Dacă 
Stelescu ar fi putut să se apere, care ar fi fost diferența? Un fel de 
scenă de western se joacă parcă pe fundal: dacă cei doi „ad- 
versari“ se aşează lent unul în faţa celuilalt, au ambii deci „șanse 
egale“, apoi contează numai cine trage mai repede. Şi astfel 
asasinatul politic este redus la o gafă de lipsă de stil. O 
condamnare, din nou, estetică, nu etică, la un om care milita 

mereu, ca și alţii din epocă, împotriva a tot ce mirosea a scriere 
frumoasă. Pe de altă parte, asasinatul nu este nici scuzat. Pentru 
că acel „însă“ sugerează, prin raport sintactic de adversitate, că 
asasinatul citat îl împiedică să se înscrie în „politica militantă“, ca 
și cum această politică nu ar putea împiedica, din principiu, 
dezgustătoare asasinate. Eliade arată aici că este la curent cu ce se 
întîmplă în politică, dar rămîne dezgustat de ea ca atare. Nu jocul 
politic este domeniul înfruntării virile ori ale angajării fiinţei, la 
care visează el. Religiosul este domeniul căutat, și căutarea lui 


„merită“ obturarea politicului... 


Excurs II: O polemică în jurul lui Eliade 


Interpretarea lui Dan Pavel a articolului scris de Eliade la 
moartea lui Panait Istrati, mi se pare, din acest punct de vedere, 
deși incitantă, alături de chestiune. Eliade remarcă cele două 

„trădări“ ale lui Istrati: prima în care a renunțat „să rămînă liber, 
să păstreze «spiritul critic»“ şi a trecut la „o atitudine politică și 
socială“ angajată, de stînga; a doua, la întoarcerea din Rusia 
sovietică, cînd a spus adevărul și a încercat astfel „o reîntoarcere 
la autonomie, la libertate, la critică“. Prima mișcare a fost aplau- 
dată de stînga, a doua, violent criticată de aceasta: Istrati a fost 
considerat în consecinţă „un renegat“ și chiar un agent al Sigu- 
ranţei. Pavel vede în articolul analizat o „condamnare“ a lui Istrati 
de către Eliade prin faptul că acesta i-ar fi reproșat lui Istrati, la 
„Sfirșitul articolului“, că nu a înțeles „actualitatea“ și necesitatea 
miturilor în acel moment: numai ele „au priză asupra conștiințelor 
şi numai prin ele se așteaptă biruința“. Istrati „a murit înfrînt: nu 
atît de boală. cît de vremea nouă pe care n-a cunoscut-o și n-a 
înțeles-o“. 

Curios este, mai întîi, că Pavel (ca și Eliade!) nu menționează 
faptul că Istrati a colaborat la sfîrşitul vieţii la Cruciada românis- 
mului, revista legionară a disidentului Mihail Stelescu, rupt de 
Codreanu prin 1934 şi asasinat de „decemviri“. cum se știe. în 
1936. Împărtășesc admiraţia lui Pavel pentru curajul lui Istrati 
de-a spune adevărul despre comunism, cu orice risc. dar aş ezita 
de aceea să-l transform pe Istrati, precum o face Pavel, într-un 
„model alternativ“ la modelul Eliade. (În paranteză fiind spus. nu 
ştiu dacă noi mai trebuie să căutăm astăzi vechi, sau noi, modele, 
dar aceasta este o altă discuţie.) În al doilea rînd, nu rezultă din 

articolul respectiv că Eliade l-ar fi condamnat pe Istrati. Frag- 
mentele citate de Pavel, citate şi de mine aici, sînt citite de el ad 
litteram, în sensul că Eliade ar fi fost de acord cu „priza“ 
miturilor politice asupra conștiințelor în timpul ..vremii noi“. O 
lectură atentă a acestui articol în contextul întregii publicistici 
eliadeşti din anul respectiv, 1935, accesibilă în Profetism 
românesc, arată, dimpotrivă, că Eliade scria aceste cuvinte pe un 
ton amar-ironic, ca o critică la obișnuita împărțire a intelectualilor 
în tabere politice adverse, care, în ambele cazuri, le distruge 
spiritul critic (vezi și discuţia de mai sus). În ultimul paragraf al 
articolului, aflat în text după paragraful pe care Pavel îl consideră, 
în mod greșit, „sfîrşitul“ articolului, Eliade conchide: „Mi se pare 
semnificativ destinul acesta al lui Istrati [...] Singura și marea 
armă a oricărui scriitor este independenţa sa față de orice formaţie 
politică; este conștiința misiunii sale spirituale şi naţionale.“ Ade- 
vărata trădare a lui Istrati a fost deci prima, nu a doua schimbare 
de opinie. „Istrati şi-a primit pedeapsa pentru cea dintii. Un scri- 
itor atît de mare cum era el putea servi orice cauză neintegrîndu-se 
nici unei doctrine politice, nemilitînd în nici un partid de luptă 
politică. Omul a biruit scriitorul. Istrati a uitat că cel mai mare 
bine pe care îl poţi face oamenilor nu-l poţi pregăti decît singur și 
în libertate. Destinul s-a răzbunat, destinul care nu îngăduie ca 
inteligenţa, geniul şi forța creatoare a unui scriitor să se risipească 
în alte munci decît cele ale spiritului.“ Eliade nu-l condamnă pe 
Istrati, ci vede în cazul lui un exemplu de ceea ce intelectualul nu 
trebuie să facă: Eliade pledează: deci pentru neangajare politică, 
tocmai pentru a putea salva spiritul critic și creativitatea intelec- 
tualului.63 

Pavel trece apoi la o identificare a lui Eliade cu Istrati: 
primul, ca şi al doilea, dar din alt punct de vedere politic, și-ar fi 
trădat „misiunea“, „intrând activ şi necritic în mișcarea legionară“. 
Altfel decît Istrati, Eliade nu și-ar fi făcut însă „autocritica“, ar fi 
dat deci dovadă de „cinism“ prin „refuzul său de a-și aplica lui 
însuși aceeași judecată“. „Abil, evitînd un examen al propriei 
conștiințe, Eliade a reușit să evite parţial şi local [...] a fi deranjat 
de destin în America...“ Dacă la Istrati a funcționat instinctul 
moral, la Eliade ar fi funcţionat (numai) cel de autoconservare.54 

Cuvinte grele, pe care însă Pavel nu le argumentează în mod 
substanţial. Mai întîi, în 1935, cînd scrie despre Istrati, Eliade nu 
era încă interesat (serios) de legionarism. iar cînd a devenit 
interesat, în 1936-1937, el l-a interpretat în articolele sale, așa 
cum am văzut, în mod strict religios. Nu se poate spune, în al 
doilea rînd, că Eliade „a intrat activ și necritic în mișcare“: 

informaţiile despre activităţile lui în Mișcare sînt vagi și la 
şi la Sebastian, iar Ornea chiar neagă apartenenţa lui la 
În al treilea rînd, Pavel îşi contrazice singur acuzaţia, 
exact în paginile următoare, că „puternicele componente 
și naţionaliste ale legionarismului l-au împins pe Eliade şi 
săi pînă la respingerea conţinutului doctrinar al hitlerismului 
sovietismului“ şi remarcînd, în fine, apărarea de către Eliade 
valorilor vieţii civile. Dacă așa stau lucrurile, în ce constă 
acuzarea lui Eliade? Repet cele de mai sus: de ce anume 
mai trebuia el să se desolidarizeze, din moment ce s-a 
lidarizat de crimele legionarilor? Îi reproşează atunci Pa 
simplul fapt că nu a confesat apartenența la mişcare? Dar noi 
știm încă dacă i-a aparținut. Rămîne simpatia pentru mișcare 
sensul religios şi uman precizat mai sus. Dar este nevoie oare 
scuze pentru aceasta? 

Mi se pare că, de dragul analogiei cu Istrati, Pavel 
orice nuanţă individuală, transformîndu-l pe Eliade într-un „mem- 
bru de partid“, la fel de înregimentat ca şi Istrati, chiar dacă în alt 
partid. Or, cred că tocmai nuanța este importantă, iar aceasta 
dezechilibrează analogia, şi încă într-un mod foarte semnificativ. 
De ce n-am citi atitudinea lui Eliade din 1936-1937 exact în 
termenii pe care el îi numește în articolul din 1935 despre Istrati? 
De ce n-am spune că Eliade a dorit, şi sperat, că „un scriitor atît 
de mare cum era el putea servi orice cauză neintegrîndu-se nici 
unei doctrine politice, nemilitînd în nici un partid de luptă poli- 
tică“? Dacă putem încerca o identificare între Eliade şi Istrati — și 
în sugestia acesteia văd un merit al textului lui Pavel, deși el o 
dezvoltă, cred eu, alături de realitate —, aceasta ar putea fi între- 
prinsă mai curînd în sensul negativ menţionat de Eliade însuși: el 
a dorit, cred, să facă ceea ce Istrati nu a făcut, şi ceea ce este 
adevărata misiune a intelectualului: aceea de-a servi o cauză, 
respectiv mult visata „revoluție spirituală“, fără a se integra unei 
doctrine sau unui partid politic. El s-a menţinut, din acest punct 
de vedere, într-o margine asumată a mişcării, literalmente alături 
de ea, nu în ea, în ambele sensuri ale cuvîntului „alături“: cu 
simpatie, dar în afara ei Comună între publicistica lui Eliade și 
legionarism a fost numai „spiritualitatea“, mai bine zis, ceea ce 
credea Eliade că este spiritualitatea lor comună, și ceea ce eu, în 
acest articol, numesc „cuvîntul“, retorica, „fenomenul legionar“. 
Dimpotrivă, ceea ce a constituit distanța, diferența. mereu subli- 
niată de Eliade, a fost „fapta“ Gărzii, fenomenul legionar real. Pe 
acesta din urmă Eliade l-a ignorat sistematic, chiar atunci cînd, 
am spune noi, ar fi trebuit să-i sară în ochi. Altfel decît 

Dan Pavel56, eu cred de aceea că este vorba aici de o cecitate 
generală în epocă, la Eliade ca și la alţii. și că această cecitate 
este problema adevărată pe care trebuie s-o analizăm, nu culpa, 
sau neculpa, fericită sau nefericită, a lui Eliade. sau Istrati, sau a 
oricui altcineva. 


Problema reală a dezbaterii este deci ignorarea politicului pînă 
la 1938, respectiv reducția interpretativă a fenomenului legionar 
la un fenomen religios. Vorbind în general, relația dintre cu- 
noştinţe, informaţie (knowledge) şi acţiune, sau comportament 
(behaviour), nu este niciodată directă, ci mediată de convingeri, 
credințe, principii (beliefs). Rareori acționăm numai pe bază de 
informații primite, de obicei deliberăm, reflectăm asupra lor mai 
întîi, întrebîndu-ne care este veracitatea și importanța lor pentru 
noi. Acest spațiu intermediar dintre informaţie (input) şi acţiune 
(output)? poate fi stăpînit de noi rațional — printr-un calcul lucid 
al argumentelor pro și contra — sau irațional: impulsiv, instinctiv, 
sau prin ştergere nereflectată şi uneori şi inconștientă a valorii, 
greutății vnora dintre argumente. Ideologicul, miticul, moda, 
teroarea, „spălarea creierului“, sînt tot atîtea proceduri de ștergere 
(deletion) „iraţională“ a acelor argumente care „rațional“ nu ne 
convin. Devierea spre mitic trebuie să se fi produs în cazul de față 
atunci cînd asasinarea lui Manciu, ori a lui Duca, nu a mai fost 
evaluată printr-o cîntărire „la rece“ a situaţiei lui Codreanu, ori a 
Gărzii, în momentul respectiv, ci printr-o proiectare a ei în abso- 
lutul unor valori eterne: act de răzbunare, de vendetta, din onoare, 
de pedeapsă justițiară în afara spaţiului justiţiei propriu-zise. 
Astfel văzuţi, legionarii „s-au jertfit“ pe „un altar al credinţei“ în 
loc de-a suferi rigorile legii. Pedepsirea lor devenea atunci 
„(auto sacrificiu“. Or, dacă te poţi desolidariza de o crimă, chiar 
a fratelui sau a celui mai bun prieten, nu te poţi dezice de 
sacrificiul lui cînd ești de aceeași credinţă cu el. O asemenea 
interpretare scoate deci uciderea lui Manciu din contextul penal și 
o proiectează într-unul religios, mitic. Despre cel ce o săvîrşeşte, 
ori o acceptă, nu se poate deci spune că nu o vede, sau nu o 
cunoaște, ci că nu-i acordă același tip de importanţă precum cel ce 
gîndește în context legal. Nu se pune deci problema nici a unei 
naivități politice, nici a încercării de-a scuza o crimă, ci se pune 
problema situării într-un tip de gîndire, sau de acceptare a unei 
ideologii, conform căreia o crimă nu este o crimă, ci un act de 
justiţie deasupra legii umane, un act inspirat de comandamente 
(cvasi-)divine. 

poate explica, cred, distanța faţă de legionarism 
observată de Eliade înainte de 1936-1937 — în 1933, de exemplu, 
lăuda meritele filologice ale evreilor Moses Gaster și Lazăr 
Șăineanu și deplîngea expulzarea lor70 —, ca și după 1938, după 
lagăr: o distanță remarcată de altfel de comentatorii săi, Z. Ornea 
și “L. Volovici. Poate nu întîmplător, „trezirea“ a coincis cu asa- 
sinarea maestrului săp lorga”!, ca fiind primul intelectual, coleg, 


asasinat de legionari. 

Sub-excurs inevitabil etic 


Or, problema, pentru mine, pentru noi, este tocmai faptul 
că toate aceste crime legionare, ca și antilegionare, sînt, în eter- 
nitate, de neiertat: pentru noi, pentru mine, nu are nici o impor- 
tanță că Iorga a fost un mare savant și Manciu, probabil, o brută, 
după cum nu are de asemenea nici o importanţă că nicadorii erau 
realmente vinovaţi de omor și unii dintre legionarii executaţi în 
provincie prin tragere la sorți erau, probabil, nevinovaţi. Nu, toate 
acestea au fost crime la fel de oribile pentru că au fost crime, 
pentru că au dus la curmarea unor vieţi omenești în afara oricărei 
forme de legalitate (las aici în afara discuţiei întrebarea funda- 
mentală dacă pedepsirea unei crime prin uciderea, decisă legal, a 
criminalului, este moral acceptabilă). Eliade, și alţii, s-au trezit 
moral la uciderea vechiului lor maestru. Păcat. Trebuiau s-o facă 
încă de la aşasinarea nedemnului Manciu. 


O concluzie: cecitatea politică 


Dar nu doresc să mă refer aici la Eliade ca autor și ca per- 
soană, ci numai ca ilustrare a unei mentalități mai generale. 
Ambiguitatea dintre religios și politic nu este numai perspectiva 
lui proprie, ci aparţine întregii perioade interbelice. Ea vine, așa 
cum am văzut deja, din incapacitatea justiţiei de-a acţiona inde- 
pendent, ca și din lipsa totală de voință a opiniei publice de-a afla 
adevărul. De fapt, perspectiva lui Eliade, aleasă mai mult din 
motive de limpezime hermeneutică, printre multe altele la fel de 
revelatorii, este aceeași cu cea a lui Nae Ionescu, Cioran, Goga, 
Crainic și atâția alţii. La toţi, confuzia politicului cu mitul (ori cu 
religiosul — sau ortodoxul) — a funcţionat ca o axiomă Atitudinea 
de de-realizare a realităţii, și deci de auto-amăgire, a fost cvasi-ge- 
nerală. 

Întrebarea este, încă o dată, cît anume din realitate au văzut 
acești oameni și cît s-au făcut că nu văd. Deşi nu exclud deloc 
nici cinismul, nici ipocrizia, mai mult decît evidente în epocă, ipo- 
teza mea este că a existat atunci o reală cecitate politică, nejucată 
şi neprefăcută. Mă explic, revenind la „fenomenul legionar“ al lui 

Nae Ionescu, după ce am discutat interpretarea acestuia de către 
Eliade, care indică, ea însăși, o aceeaşi cecitate. 


Testamentul lui Nae lonescu 


Arestat pe 14 iulie 1938, Eliade soseşte în lagăr la sfîrșitul lui 
august. El povesteşte că Nae Ionescu ţinuse în mai „cîteva 
prelegeri de metafizică“; se referă fără îndoială la conferințele 
menționate mai sus, la care deci nu a asistat. Păcat, pentru că ar fi 
fost interesant de văzut cum ar fi reacționat un filosof al religiei la 
aceste conferințe de filosofie a istoriei, mai mult decît de 
metafizică Abstract formulate și cu o surprinzătoare absenţă de 
referire la realități româneşti — ignorarea contextului real este și 
aici vădită —, ele încearcă să ofere mai curînd o fundamentare 
filosofică a mişcării legionare decît să o analizeze pe aceasta din 
urmă. Titlul, ales, potrivit lui Papanace, de Ionescu însuși, pare să 
indice dorinţa autorului de-a mărturisi — voalat — cum şi de ce un 
filosof ca el, Nae Ionescu, s-a apropiat de legionarism. Nu ştiu 
dacă a mai scris după aceea ceva și mă întreb ce s-a păstrat din 
notițele lui din lagăr despre Machiavelli, scrise pe hîrtie igienică 
(1), ori dacă a apucat să redacteze ceva din ultimele cărți aflate, 
după Eliade, în stare de proiect: Comentariu la epistolele Sfintului 
Pavel şi Căderea în Cosmos (din cartea lui Vulcănescu despre 
Nae Ionescu rezultă că el a citit eseul despre Machiavelli). Dacă 
nu, aceste conferinţe sînt ultimele texte scrise — de fapt spuse — de 
Nae Ionescu şi capătă dimensiunea, nebănuită de el atunci, de 
testament filosofic ! Astfel privite, aceste conferințe pot fi citite ca 
o justificare de sine, rostită de „profesor“, cum era numit de 
fiecare, în faţa „camarazilor“, printre care mulți îi vor fi fost, fără 
îndoială, şi studenți. Ne putem întreba, mai ales după mărturiile 
lui Palaghiţă și Papanace, cît şi ce vor fi înţeles aceştia acolo, 
„între reţele şi clădiri“ din abstractele de fapt „convorbiri cu sine 
însuşi“ ale filosofului. Scena totuși, trebuie să fi fost extraor- 
dinară, nu numai datorită „vrăjii“ vorbitorului, dar mai ales 
datorită totalei incongruențe dintre înaltele lui preocupări şi 
contextul real. Căci, să nu uităm unul din puţinele detalii „rea- 
liste“ ale memoriilor lui Eliade: „Nimeni nu ştia ce se va întîmpla 
a doua zi. [...] Mitralierele acelea nu erau îndreptate asupra 
noastră doar în chip simbolic“72 (este vorba de mitralierele 
paznicilor, S.A.). 

Demersul lui Nae Ionescu este logic construit, în sensul unei 
anumite coerenţe formale între conceptele şi deducţiile sale. O 
logică demnă de respect, ca orice logică, dar neconvingătoare prin 
vicierea premiselor. (Că aceasta nu este şi logica mea, este, cred, 
de prisos să mai precizez.) Nae Ionescu pornește de la o apologie 
a organicităţii „formelor istorice“, în sensul „corelaţiei între 
clementele constitutive“ care „dă diagrama, profilul formei isto- 
rice“73: „De exemplu, nu pot fi ortodox dacă sînt capitalist, 
idealist sau nominalist în filosofie, individualist în etică, democrat 
în politică. Dacă sînt protestant nu pot fi decît așa.“ Existenţa 
acestei corelaţii este, de la Max Weber încoace, evidentă. Mai 
puţin evident este exclusivismul ei („decît“). Nae Ionescu subli- 
niază faptul că nimeni, într-o anume epocă, nu se poate sustrage 
„profilului“ ei: forma istorică este „obligatorie pentru oamenii 
care participă la ea“. Cine desenează însă acest profil al epocii, 
obligatoriu pentru toți? Nu ni se spune exact: „Aprecierea ele- 
mentelor definitorii este o chestiune de artă personală. Există şi 
elemente obiective.“ Autorul nu mai revine asupra acestei fraze 
care încheie prima conferință. Credinţa în totalităţi creează însă 
totalitarismul: cineva decretează că aşa, şi numai așa, este o 
epocă, și aşa sînt obligaţi să creadă și să trăiască roți contem- 
poranii lui. Acordul sau dezacordul personal cu această formă, şi 
căutarea sau promovarea unor forme alternative la aceasta în 
epoca respectivă, sînt deci ignorate, ori interzise. Totalitară în 
consecinţe, premisa este falsă în fapt: nici o epocă istorică nu a 
avut o asemenea omogenitate. Vicierea premisei rezidă în for- 
mularea ei descriptivă — aşa merg lucrurile în istorie — în timp ce 
ea este strict normativă: „aşa ar trebui să meargă lucrurile şi aşa 
vor merge“. Amenințarea aici implicită se revelă în ultima 
conferință, în violentul ei atac asupra trădării ca rupere de ade- 
vărul comunităţii. O interesantă sincronizare a premisei şi con- 
cluziei, care conferă cărții înseși o coerență „organică“. 

Mai departe. Istoria curge, ca și viaţa, fară a avea o direcţie 
Sau un sens: „nu există cauzalitate și sens în istorie“, „istoria nu 
se înșiră evolutiv (evoluţia este o idee necreştină, nu anticreștină, 
introdusă în gîndirea noastră în secolul -al XIX-lea)“. De acord, 
dar această negare a evoluţionismului care, în politică, funda- 
mentează liberalismul, marxismul (moderat) şi ideea însăşi de 
modernitate, este, împreună cu organicismul expus mai înainte. tot 
o concepție politică, anume una de tip conservator. Ea i-a inspirat 
pe mulţi istorici români, de la Kogălniceanu la Iorga, care o 
învață de la Herder sau Ranke74, ca şi pe junimiști, cu deosebirea 

că aceștia acceptau o anume evoluţie socială, dar lentă, și tot or- 
ganică. Motiv pentru Nae Ionescu de a-i critica pe aceștia din 
urmă: ei au trebuit să preia elemente liberale, căci așa era epoca. 
Ionescu, deci, radicalizează acest vechi conservatorism. Libera- 
lismul este, spune el, ca și democrația, o formă istorică: „Ea în 
sine nu este nici bună nici rea. [...] N-a prins la noi. Faptul că s-a 
născut în sud-vestul Europei şi de-acolo s-a întins în altă parte 
dovedește că sînt forme viabile. Democraţia a fost bună acolo, 
însă nu la noi.“ O veche idee, pe care Nae Ionescu a repetat-o la 
nesfîrșit în articolele sale, ca și toți ceilalți gînditori de dreapta. Și 
aici constat o radicalizare însă: importul democraţiei în România a 
fost o greșeală care nu mai trebuie repetată: democraţia nu (mai) 
are ce căuta în România. Epoca ei s-a terminat, o alta începe 
acum. Nae Ionescu nu observă însă că se contrazice. Dacă această 
formă istorică, plecată din sud-vestul Europei (ceea ce este 
discutabil) s-a extins apoi în altă parte, dovedindu-se „viabilă“, de 
ce nu s-ar putea extinde ea și în România? Mai mult, simplul fapt 
că ea a existat în România, ceea ce și Nae Ionescu afirmă, nu 
implică, după propria-i logică, faptul că ea este și în România 
„viabilă“? Altfel spus, de ce a fost ea o vreme „viabilă“ și acum 
nu ar mai fi? Un nou exemplu de „refuz al realităţii“, de data 
aceasta al celei istorice din România, pur şi simplu concediată ca 
nesemnificativă. Nae Ionescu își explicitează ideea prin referire 
directă la Platon: „ Platon [...] spunea că un lucru din lumea 
sensibilă nu există decît în măsura în care participă la Idee, care 
era, după el, o existență cu adevărat reală, pe cînd obiectele, 
faptele, pe care le trăim noi, erau de mai puţină realitate. În 
măsura în care lucrul sau fapta participă la o Idee, în aceeaşi 
măsură lucrul sau fapta aceea există.“ Iată aici statuată, și 
legitimată, însăși atitudinea de care vorbeam şi în legătură cu 
Eliade: un fapt există, deci este real, numai în măsura în care 
participă la Idee. Asasinarea lui Stelescu participa la Ideea de 
răzbunare a trădării? Bun, ea exista ca atare. Dar ea nu există, nu 
este „reală“, ca simplu asasinat. Realitatea asasinatului, acea 
înfiorătoare ciopîrțire a corpului lui Stelescu, sadismul celor care 
o săvîrşesc şi se îmbrățișează apoi de bucurie, un sadism inutil, de 
fapt, în „logica“ simplei pedepsiri a trădării, toate aceste orori „nu 
există“. Simplu. (Interesant este faptul că aproape în același timp, 
Popper vede în Platon originea totalitarismului/5,) Ionescu nu dă 
un răspuns la întrebarea de ce liberalismul n-ar fi „viabil“ şi în 
România, pentru că nu poate da: cum necum, el a existat în 
România între 1866-1938. 

Mai putem găsi și o altă incongruență la Nae Ionescu. El cere 
în multe articole şi cursuri „supunerea la real“, o atitudine pé-care 
o putem înțelege, cred, mai curînd în sensul fenomenologiei 
husserliene decît în cel al pragmatismului american. Fără a putea 
intra aici în dezbateri filosofice, menţionez primejdia teoretică, 
din fenomenologie, de-a cădea într-un esenţialism arbitrar: esența 
obiectului din: fața mea este ceea ce eu definesc ca esenţă a lui. 
Este posibil ca acest esenţialism să-i vină lui Nae Ionescu de la 
Husserl6, și ca de aici să-l fi preluat și elevii lui, printre care 
Eliade. Supunere la obiect înseamnă atunci supunere la obiectul în 
prealabil modelat de mine (ori de Profesor, Învățător, Condu- 
cător). Deriva politică sare în ochi. Și aici, ca la Eliade mai sus, 
nu putem spune că Nae Ionescu nu ar fi „văzut“ existența istorică 
a liberalismului în România: a văzut-o, dar i-a ignorat importanța 
„reală“. Obiectul „liberalism“ pentru el era, esențialmente, 
inadecvat României, și așa rămîne în viziunea lui, deși în realitate 
acesta s-a dovedit perfect adecvat. Incongruenţa filosofică la Nae 
Ionescu este aceea dintre două concepte ale realului: cel (decretat 
drept) esențial şi cel existent istoric. (Nae Ionescu va explicita 
mai departe această problemă drept diferența dintre caracterul 
reprezentativ şi cel statistic al realității.) „Fenomen“ trebuie 
înțeles, din nou foarte probabil în sens husserlian, conform 
primului dintre cele două concepte ale realului. Și iată cum cercul 
se închide filosofic: „fenomenul legionar“, pe care Nae Ionescu se 
pregătește acum să-l analizeze, nu este fenomenul legionar din 
realitate, ci esența acestuia, ipostaziată de autor. Nu cred că 
greşesc, văzînd aici sorgintea problemei. În epocă, la nivelul 
percepției publice, inclusiv a multor intelectuali, a trăit în primul 
rînd această imagine sublimată, ipostaziată: „fenomenul legionar“. 
Din nou o operaţie de public relations reușită, am spune ușor 
cinic-ironic, dacă n-ar trebui să adăugăm şi faptul că un anumit 
public simțea nevoia aceastei imagini. Idealismul acestuia pro- 
venea, în mare parte, din refuzul materialismului atunci dominant 
Utopia legionară se naște astfel la confluența unei crize de ideal și 
a unui delir esențialist. Ambele ignoră al doilea concept al 
realului: legionarismul concret, existent istoric. Utopia se naște 
din victoria „fenomenului legionar“ asupra fenomenului legionar. 


Încă un cuvînt despre liberalism. Trebuie spus că tocmai acest 
hulit liberalism (și democraţie) a făcut posibilă violenta lor 
criticare de către Nae Ionescu. Exact cînd liberalismul și demo- 
crația au luat sfîrşit prin dictatura regală din 1938, Ionescu a fost 
arestat și ziarul lui interzis. Tot prin încetarea democrației vor fi 

uciși zeci din acei tineri. studenţi, unii, ai lui Ionescu, care-i 
ascultau cu evlavie filipicele contra democraţiei în mai 1938! Cu 
cît încerc să-mi reprezint mai bine acea „scenă didactică“ din 
lagăr, cu atît mă uluieşte mai mult amestecul ei de sublim şi totală 
aberaţie, de subțirime intelectuală şi de incredibilă pierdere a 
simțului realităţii... 


Dar să revenim la întrebarea de mai sus: de ce n-ar fi totuşi 
viabil liberalismul în România? Nae Ionescu nu-i dă un răspuns 
explicit, dar îi dă unul implicit, de ordin metodologic. El constă în 
voluntarismul istoric sugerat mai înainte: de vreme ce nu există 
cauzalitate, evoluţie şi sens în istorie, „moartea“ unei forme 
istorice poate fi oricînd decretată, la fel ca începutul uneia noi. 
Profetismul ia locul istoricismului. O alternativă, nici ea, prin 
nimic demonstrată: refuzul celei de-a doua atitudini nu duce deloc 
obligatoriu la acceptarea celei dintîi. Doar vicierea premiselor de 
către profesorul de logică duce la o asemenea concluzie, vicioasă 
şi ea: o nouă forma istorică se naște sub ochii fermecaţi ai vor- 
bitorului și ai publicului: legionarismul. Și această teorie, probabil 
influențată de morfologia istorică a lui Spengler şi de discuţiile, 
mai ales postbelice, despre „moartea civilizaţilor““, are presupoziții 
neanalizate, în primul rînd însăși ideea de „moarte“ a unei forme 
istorice, sau a unei civilizaţii, în sensul de dispariţie fără rest a 
acesteia.77 Nae Ionescu credea, fără îndoială, sincer în acest 
concept. Noi nu mai credem astăzi în asemenea catastrofe, iar eu 
însumi încerc aici în alt capitol al cărții să aduc în discuţie ideea 
de retragere, sau cădere, a unor teorii, din primul plan, în fundalul 
scenei istorice, ca şi ideea continuității paradigmelor, pe lîngă cea 
a succesiunii lor, în subculturi, sau reziduuri ale culturii domi- 
nante din perioadele următoare (vezi mai sus în acest volum). 
Interesant este însă faptul că Ionescu, susținînd moartea unor 
forme istorice, demonstrează prin Chiar susținerea acestei teze 
faptul că el aparţine formei „moarte“. De la pașoptişti încoace 
cultura română înregistrează la fiecare generație profeţi ai morţii 
vechiului şi ai nașterii noului. Modernizarea României și însuși 
conceptul românesc de modernitate constă din nesfirşite asemenea 
catastrofe rituale. Ideea de bază a practicii modernităţii românești 
este că totul se poate, și trebuie, luat mereu da capo, fără nici o 
sinchisire de ceea ce s-a realizat deja. Aceasta este și atitudinea 
fundamentală a lui Nae Ionescu în respectiva conferință. Filosoful 
antimodernismului repetă literalmente gestul definitoriu al 
modernităţii: proclamînd la rîndul lui moartea formei istorice 

existente pînă la el, Nae Ionescu nu face decît să dovedească 
faptul că el aparţine întru totul acestei forme! 


Conferinţa a treia începe cu o distincţie cam îndoielnică între 
metoda experimentală şi cea statistică: prima studiază „omul 
caracteristic“, cel deci declarat reprezentativ pentru o formă 
istorică, în timp ce a doua metodă studiază cifrele seci, nein- 
teresante (bineînţeles, pentru Nae Ionescu). Omul reprezentativ 
este reprezentativ pentru „un colectiv“; un grup, sau o serie, am 
spune noi astăzi. Nefiind statistică, în ce constă această reprezen- 
tativitate? Din nou, în simplul fapt că cineva îl declară repre- 
zentativ, chiar atunci cînd statistica nu-l confirmă! Românul, 
afirmă Ionescu fără să se jeneze de tautologie, „este tipul de om 
care se găseşte în colectivul român. Individul se defineşte astăzi în 
funcţie de colectivul din care face parte. Aceasta este deosebirea 
dintre Renaștere și vremea noastră“. Biserica ortodoxă, de exem- 
plu, nu reflectează pe baza „Bibliei și a raţiunii“, nu, asta fac doar 
„€i“, protestanții, ci pe baza a ceea ce „Căpitanul înțelege prin 
ecumenicitate“. Interpretul, legiuitorul, este din nou, unul singur: 
ceea ce el proclamă drept ecumenicitate, este ecumenicitate. 
Religiosul, deodată, este politicul (acum devine evidentă și 
influenţa lui Nae Ionescu asupra lui Eliade). Acelaşi model al 
identității colective ca singură formă de identitate, dar declarată ca 
atare de acel individ care, întîmplător, este și singurul care decide, 
acelaşi model al omogenității absolute a grupului, în care nici o 
identitate, ori opinie deviantă „nu există“, se aplică imediat şi 
asupra națiunii: în formele politice noi, „națiunea (este) luată nu 
în sens democratic, pentru că fascismul şi hitlerismul nu au nevoie 
de voturi. Voturile de acolo. chiar și atunci cînd se recurge la vot. 
nu sînt voturi individuale. Acolo poporul este considerat ca 
unitate, iar oamenii care stau în capul statului (în fruntea 
poporului) sînt considerați ca emanaţiuni ale poporului, sînt ca 
națiunea. Hotărîrea lor este prezentată a fi hotărîrea întregului 

însăşi decise. Din nou, nu je 


zîmbesc de asemenea aberaţii sau trebuie să mă cutremur de 
profetismul lor (involuntar), pentru că aceste rînduri par să legi- 
timeze exact „prigoana“ care-i aduce pe Ionescu și publicul lui în 
lagăr, cît şi măcelul legionarilor de către Antonescu, al acelora 
care supravieţuiseră represiunii decise de Carol! De „alegerile“ 
ținute sub comuniști nu mai e nevoie să amintesc, nici de ciu- 
dăţenia faptului că despre „emanaţi“ ai poporului cunoaștem 
destul de bine după 22 decembrie 1989. Nici de umorul — desigur 
involuntar — al lui Nae Ionescu precizînd că hotărîrea şefilor „este 
prezentată [ceea ce implică faptul ca ea nu ar fi așa! S.A.] a fi 
hotărîrea întregului popor“. Topirea individului în colectivitate a 
dus la moartea ori anihilarea exact a acelor indivizi care au militat 
sub democraţie pentru topirea în cestiune: legionarii, sau — puţinii 
— comuniști idealiști, ca de-alde Ion Caraion. 


Desființarea votului autentic — „chiar și atunci cînd se recurge 
la vot“ — o realizează prin „referendum“ și Carol al II-lea, care pe 
24 februarie 1938 îşi vedea plebiscitată Constituţia promulgată cu 
numai patru zile mai înainte, ceea ce înseamnă trei luni înaintea 
tinerii acestei conferințe de către Nae Ionescu. Să fie acesta 
motivul pentru care el își termină ultima conferință cu un atac 
asupra Constituţiei „tranzacţionale“? Aparent, textul se termină în 
coadă de peşte, dar dacă luăm în considerare le non-dit al acestuia 
ca şi ceea ce, în închisoare, era și /'indicible, ultimele fraze ale 
conferenţiarului capătă o fascinantă ambiguitate: „Constituţia este 
starea de fapt a unui neam și nu învoială între diferite părți. 
Constituţia nu trebuie să fie deci o normă, ci totalitatea normelor 
fireşti. Azi, mentalitatea juridică trebuie înlocuită cu mentalitatea 
organică. De la statul juridic pînă la statul organic este tot atîta 
distanţă cît este de la Renaștere pînă astăzi.“ Mi se pare imposibil 
ca un asemenea final să nu fi fost „cu cheie“, imposibil ca atacul 
profesorului să nu fi stîrnit o rumoare, zîmbete, întrebări (martorii 
conferințelor nu ne spun dacă ele au fost urmate de discuţii) 
printre cei care se aflau acolo, ca și el, tocmai în virtutea Consti- 
tuției dictatoriale regale. Un fapt dublu ironic pentru Nae Ionescu, 
vechiul susținător înfocat al regelui. Dar un final totuşi ambiguu, 
pentru că nu știm dacă vorbitorul consideră Constituţia din 1938 
drept „juridică“ sau drept „organică“. Chema Nae Ionescu, în 
finalul ciclului său de conferințe, la revoltă împotriva constituţiei 
juridice a lui Carol, la fel de .„neviabilă“ ca şi celelalte constituții 
românești, sau sugera el supunere față de prima Constituţie 
organică a țării? Ultima conferință nu este datată, dar celelalte da, 
Şi, ținînd seama de succesiunea- lor la două zile, presupun că 

ultima conferinţă a avut loc pe 23 mai 1938: trei luni de la auto- 
desființarea, de către Codreanu, a partidului Totul pentru Țară 
(21 februarie), cinci săptămîni și ceva după suprimarea Cuvîntului 
(13 aprilie), patru săptămîni după arestarea și prima condamnare 
a lui Codreanu (17-19 aprilie), două săptămîni după propria sa 
arestare (a lui Nae Ionescu, pe 7-8 mai), și în aceeași zi cu 
începutul celui de-al doilea proces al lui Codreanu la Consiliul de 
Război. Trei zile mai tîrziu (26-27 mai) Codreanu era condamnat 
la zece ani de muncă silnică. Nu va executa decît șase luni din 
aceștia pentru că, pe 29-30 noiembrie 1938, Codreanu este miîrșav 
asasinat de poliţie (strangulat în mașină, ca și ceilalți 13 legionari, 
cadavrul lui este împuşcat pe la spate în cîmp, ars cu acid sulfuric 
Şi îngropat anonim sub o placă de beton la Jilava). Dezgropat 
acolo peste doi ani de legionarii aflaţi acum la putere, vederea 
cadavrului va duce la asasinarea politicienilor din Jilava — 26/27 
noiembrie — și a lui Iorga și Madgearu exact în noaptea din 29/30 
noiembrie 1940. Cadavrele nasc alte cadavre. O oroare de care 
Nae Ionescu, decedat pe 15 martie 1940, va fi scutit. 

Pe 23 mai 1938 Nae Ionescu și ascultătorii săi nu puteau ști 
rezultatul procesului „Căpitanului“, dar fără îndoială îl bănuiau. 
(Sau poate că l-au știut imediat, așa cum aveau să afle mai tirziu 
de uciderea lui Codreanu „la puţine ceasuri de la săvîrşirea cri- 
mei“, încă o dovadă a unităţii politice puternice dintre legionarii 
din lagăr şi cei din afară, în ciuda .„de-realizării“ ei în diversele 
mărturii citate aici.) Știau că regele triumfase şi că el putea 
ordona uciderea lor dintr-un moment în altul Represiunea regală 
din ultimele săptămîni l-a făcut pe vorbitor să fie prudent în 
conferinţe și să le formuleze intenționat (cred eu) abstract. Acest 
ermetism filosofic, de care mă miram oarecum mai sus, mi se 
pare acum, retrospectiv, un cifru voit, dar, cred, transparent pentru 
ascultători. Nu numai eleganța lui Nae Ionescu, „ca la Palat, pe 
stradă sau la Universitate“’8, era un travesti, ci şi discursul lui. EI 
vorbea ca un filosof, ei, ascultătorii, tăceau şi se îmbrăcau cum 
dădea Dumnezeu. Ei nu erau în travesti, ei își acceptau condiţia de 
prizonieri politici. Omul politic Nae Ionescu, care le vorbea lor, 
era travestit în filosof, dar acest travesti era întîmplător și 
identitatea lui era cea iniţială. Filosofia devine, în lagărul de la 
Miercurea Ciuc, ceea ce ea va deveni de mai multe ori în acest 
secol, din temnițele democraţilor închişi de comuniști pînă la 
Păltinișul lui Noica: un camuflaj al politicului. Toţi acești oameni 
împiedicaţi să facă politică în agora o fac în închisoarea „cea de 
toate zilele“ cu aerul că discută filosofia, de exemplu, a formelor 
istorice, perisabile, nu-i așa (mimică!), sau a Constituţiei, care 

poate fi, nu-i așa (mimică!), de mai multe feluri. Acolo, în la- 
gărul de la Miercurea Ciuc, se naște filosofia ca formă de 
rezistență a spiritului în faţa dictaturii şi tot acolo se naște lim- 
bajul esopic printre fiosofi, printre acești foşti, viitori, foști-vi- 
itori, niciodată propriu-ziși, oameni politici... 

Dar prudenţa are o limită: pe 25 mai Nae Ionescu ar fi trebuit, 
sau ar fi putut, să-și țină a cincea conferință. Nu a mai ţinut-o și, 
probabil, nu a mai ținut nici una după aceea. Pentru că în zilele de 
după 23 mai ei știau ce se petrece la proces, știau poate ceva 
despre depoziţiile martorilor, dar ştiau şi că sentința era ca și dată. 
Pe 25 mai așteptarea era probabil în lagăr atît de încordată, încît 
un discurs esopic devenise deodată insuportabil. Pe 25 şi a doua zi 
şi noapte, pe 26/27 mai, cînd s-a dat sentința la Bucureşti, în 
lagărul de la Miercurea Ciuc trebuie să fi domnit o îngrozitoare 
liniște... 

Nae Ionescu încetează să mai vorbească public, travestiul 
filosofic îi alunecă de pe umeri, eleganța vestimentară nu, 
constată în vară Eliade, dar „scena didactică“ ia sfîrşit (alţii vor 
conferenţia în continuare, spune Eliade, dar ne putem întreba dacă 
ei mai pot reface „vraja Profesorului“) și Nae Ionescu se va 
rezuma (din nou după Eliade) la discuţii particulare. Profesorul 
(re )devine maestru pentru inițiați, discursul esopic devine tăcere 
semnificativă. Ambiguitatea ultimelor cuvinte ale lui Nae Ionescu 
creşte astfel în semnificaţie, dar nu se dezleagă. Nu pot să cred că 
ele au putut fi interpretate ca un acord cu o „constituție organică“ 
pe punctul de a le condamna Căpitanul în acele zile. Dar puteau fi 
ele atunci înţelese ca un apel esopic la rezistență, fie ea şi numai 
pasivă? Compacta formulare a lui Eliade indică precis spaţiile de 
lucru ale lui Ionescu: Palatul, strada şi Universitatea. Da, Palatul 
pe primul loc. Cei care îi sorbiseră cuvintele la Unversitate și erau 
gata să iasă în stradă pentru ele, știau fără îndoială că Profesorul 
obișnuia să-i frecventeze pe Carol, pe nedemnii lui miniștri, mai 
ştii, şi pe „Duduie“, ca și pe „colegii“ de la J.G. Farbenindustrie. 
Nu se putea ca ei să nu se gîndească la faptul că acea Constituţie 
din 1938 prelua idei corporatiste lăudate de Profesor şi că Frontul 
Renașterii Naţionale era primul experiment al ideii de partid unic, 
definitoriu, după conferențiar, pentru noua formă istorică născută 
sub ochii lor. Nu se putea să nu se fi gîndit, acei ascultători tăcuți 
din lagăr, la faptul că regele, într-un fel, era creația lui Nae 
lonescu.79 Numai că cel chemat să întrupeze organicitatea dez- 
lănţuia teroarea juridică exact contra celor care doreau triumful 
acestei organicităţi. Să se fi înșelat Profesorul? Sau trebuia altfel 
înţeles mesajul lui? 

A patra conferință are următoarele patru capitole: Trădarea, 
Națiunea, Concluzia logică şi Despre constituție. Logic legate sînt 
doar al doilea şi al treilea capitol. Primul și ultimul capitol, 
dimpotrivă, par lipite la celelalte două, neavînd aparent legătură 
cu ele. Sau trebuiau ascultătorii să înțeleagă legătura lor, 
reflectînd la situaţia în care se aflau? Să fie atunci sugerată ideea 
că ultima constituție, nefiind încă organică şi nemaifiind juridică, 
dar fiind aplicată juridic, este o trădare? 

Apostazia trădătorului în ultima conferință este cea mai sum- 
bră pagină din „testamentul“ lui Nae Ionescu. „Trădarea este 
ruperea de comunitate.“ Neexistînd decît „adevărul comunității“, 
trădătorul „nu mai recunoaște singurul adevăr absolut, firesc, ca şi 
ereticii“. „Nu interesează cauzele, intenţiile trădării, nici chiar 
pedeapsa ei“, dar trădarea cuiva „mă obligă să rup relaţiile cu un 
individ care nu mai există“. Trădătorul, altfel decît convertitul, 
parăseşte o comunitate fără a adera la alta: el „rămîne izolat, 
suspendat“ între ele. De ce rosteşte Nae Ionescu aceste teribile 
cuvinte la sfirșitul ciclului de conferințe? O ciudată nevoie de 
scuze? Se simte nevoit filosoful care aderase la mișcare să explice 
de ce acceptă implicit, prin însăşi aderare, crimele celor la care 
aderă? Se scuză că a aderat prin dorința de-a nu rămîne 
„suspendat“ în vid, prin nevoia de-a aparţine unei comunități, 
oricăreia? Au acele cuvinte un cod care nouă astăzi ne scapă? 
Prin aerul sulfuros al acestei a patra conferințe par a trece figuri 
damnate, foști şi viitori trădători, în lagăr deja condamnaţi la 
moarte, dar, dat fiind urechile poliţiei, cu pedeapsa suspendată. 
„Printre reţele și clădiri“ ascultătorii vor fi şoptit nume pe care noi 
nu le mai putem auzi, dar pe care istoria le-a înregistrat: nu numai 
Armand Călinescu şi Iorga urmau atunci încă să moară ca 
tradători, dar şi cel care, imobil în sutana lui de preot, nota la 
Miercurea Ciuc aceste vorbe grele fără să protesteze (ca preot) şi 
fără să ştie că el însuşi va denunța un tradător — pe Horia Sima — 
în cartea din care adesea aici citez, şi că acesta nu va ezita, la 
rîndul lui, să-l execute și pe el: „Ștefan Palaghiță, comandant 
legionar ridicat la acest rang de Horia Sima şi ulterior dat afară 
din mișcare de către același (şi, după unele informaţii, asasinat 
din ordinul aceluiaşi ).'*80 Nae Ionescu vede în trădător un același 
caz extrem ca ereticul, ambii pierzîndu-şi prin aceasta „calitatea 
de persoană umană“: individul „nu mai există“, iar el. Nae 
Ionescu, consideră normal să rupă relaţiile cu el. Rareori am citit 
„Stigmatizări“ atît de violente: trădătorul este un outlaw, în afara 
legii, ceea ce nu poate însemna decît că el poate fi executat fără 


251 


ca executorul să sufere rigorile legii. (Interesant este că, după 
Hannah Arendt, acesta este și ultimul stadiu din pregătirea pogro- 
mului: dușmanului, de exemplu evreului, mai întîi i se retrag 
drepturile, apoi dispare protectia lui de către Stat ca persoană, şi 
ca rezultat este ucis.8!) Pe lîngă mișcarea analoagă care-l 
asimilează pe trădător cu evreul, există şi o alta care „leagă“ 
trădătorul de executor: primul este declarat, de cei trădaţi, în afara 
legii, dar prin chiar acest gest, executorul iese și el în afara legii, 
și — următoarea etapă — ies și trădaţii inițiali, căci dubla lor 
declaraţie este ilegală, ei neavînd dreptul de-a decide excepții de 
la lege. Complexul „trădare/pedeapsă““ minează legea, în sensul că 
scoate mereu noi Categorii de sub incidenţa ei. Nu întîmplător Nae 
Ionescu legitimează și acest fapt: nu legea contează, ci „drep- 
tatea“, ceva psihologic, concret. „La noi, oamenii, însă nu ţineau 
seama de justiţie, ci de dreptate. Exemplu: Ivașcu din Tătaru, deși 
nu era de nimeni numit judecător, totuşi împărțea dreptate 
țăranilor. “82 


Citit în sine, acest capitol poate trimite la oricine i-a trădat pe 
legionari, după normele pe care aceştia înşişi le hotărăsc, con- 
form, desigur, nu „legii“ ci „dreptăţii“. Citit împreună cu ultimul 
capitol, el poate sugera numele unui trădător destul de cunoscut: 
cel care a promulgat ultima Constituţie. „Nu interesează cauzele, 
intenţiile trădării, nici chiar pedeapsa ei“ — repet citatul din Nae 
Ionescu —, dar trădarea cuiva „mă obligă să rup relaţiile cu un 
individ care nu mai există“ Este unul dintre puţinele cazuri în 
carte unde verbele sînt folosite la persoana întîia; expresia poate fi 
citită impersonal, dar poate fi înțeleasă şi personal: eu, Nae 
Ionescu rup relaţiile cu acel trădător! A se observa faptul că Nae 
Ionescu și Cuvîntul au sprijinit toate campaniile Legiunii în anii 
treizeci, inclusiv cea contra lui Duca în 1933, puţin înainte de 
asasinarea acestuia, şi că Nae Ionescu a fost martorul apărării 
decemvirilor, asasinii lui Stelescu, în procesul acestora din 
193783, o faptă pentru care nici cel mai subtil sofism al „Pro- 
fesorului“ nu-l va putea face iertat în veci. Dar, trebuie de 
asemeni spus, că nici unul dintre acești „trădători“ nu-l trădaseră 
pe Nae Ionescu personal, dat fiind absenţa relaţiilor lor prece- 
dente. Interesant este deci faptul că din punctul său personal de 
vedere, Ionescu nu putea reflecta la nimeni mai apropiat, în 
postura de trădător, decît la Carol al II-lea! Și distincţia dintre 
convertit și trădător, destul de neașteptată şi aparent obscură, 
poate căpăta astfel sens. S-ar fi putut spune că el, Nae Ionescu, îl 
trădase şi pe Carol, solidarizîndu-se cu legionarii, după ce 

susținuse Restauraţia din 1930. Dar, se apără probabil Nae 
Ionescu, eu n-am trădat, eu m-am convertit, pentru că am plecat 
„dintr-o comunitate trecînd în alta“. Distincția este în sine cam 
ciudată — cel care pleacă poate fi oricum socotit trădător de către 
cei pe care îi părăseşte —, dar capătă sens numai văzută din 
perspectiva comunității în care soseşte: numai aceasta îl poate 
admite pe noul venit drept convertit! Văd aici o frapantă marcă 
contextuală a conferinţei: conferenţiarul vorbește publicului din 
perspectiva lui, a publicului, a legionarilor: numai pentru ei so- 
sirea fostului membru al camarilei regale poate fi scuzată şi 
admisă: omul se convertise, ce să-i mai facem. Teatral, pe cînd 
înainte conferențiarul va fi privit, în timpul vorbirii, undeva spre 
cer, acum el fără îndoială i-a fulgerat, scurt, direct, în față, pe 
ascultătorii săi, cu acel licăr „demonic“ al ochilor care-l făcuse 
celebru !84 „Profesorul“ îi anunţă pe ascultători, deci, că întrerupe 
relațiile cu Trădătorul. Anunţul, chiar încifrat, nu poate fi altfel 
înțeles decît ca o anatemizare, o excomunicare a regelui: el este 
declarat un outlaw, cu toate consecințele care decurg din aceasta. 


Dacă primul și ultimul capitol sînt legate de axa trădării, al 
doilea și al treilea introduc axa naţiunii. Națiunea este „poporul 
care capătă cunoştinţa de sine“ și „Fiecare naţiune reprezintă un 
fel ireductibil de existenţă (p. 52; sublinierea autorului). Concluzia 
logică sintetizează: „Prin naționalismul secolului al XX-lea se 
înțelege potențarea existenţei în realități organice devenite prin 
conștiință de sine realități naționale care, în absolut, tind la 
identificarea naţiunii cu Dumnezeu“ (P 54). „Dacă nația reali- 
zează pe Dumnezeu pe pămînt, pe mine nu înă interesează decît 
Dumnezeul pe care-l trăiesc eu și nu ungurii, francezii etc. [...] 
Deci, eu sînt dator lui Dumnezeu numai în nația mea“ (p. 55). 
Nae Ionescu îl „naționalizează“ pe Dumnezeu85, o operație remar- 
cabilă dacă ne gîndim că Biserica ortodoxă, încă din evul mediu 
românesc, era internațională, la Athos, Kiev sau Iaşi neexistînd 
deosebiri naționale, ci doar solidarități internaţionale împotriva, de 
exemplu, a Catehismului calvinesc. Nae Ionescu, fără îndoială, 
ştia acest lucru. De ce atunci această derivă naționalistă în 
ortodoxie? Răspunsul nu poate fi decît unul de logică a 
„testamentului“: Nae Ionescu avea nevoie de o valoare (eternă) pe 
care s-o opună non-valorilor „trădării“: „Eu sînt dator lui 
Dumnezeu numai în nația mea.“ Aceasta, cred eu, este adevărata 
concluzie a testamentului lui Nae Ionescu, nu întîmplător plasată 
sub titlul Concluzia logică, deşi textul continuă apoi, înspre ceea 
ce putea fi ori un „denunț al trădării“, ori puntea spre o altă 

conferință. Aceasta din urmă nemaivenind, concluzia rămîne cea 
„provizorie“: „Eu, Nae Ionescu, şi voi, morituri, sîntem datori 
numai lui Dumnezeu și naţiei. Noi, cei ce vom muri nu putem să-l 
salutăm pe unicul nostru Caesar, Codreanu, pentru că «ei» tocmai 
îl condamnă la moarte. și noi vom muri. Dar vom muri întru 
Dumnezeu și nație, iar Trădătorul, cel pe care aici nici măcar nu-l 
putem numi, va fi pedepsit de camarazii, sau de urmașii noștri.“ 
Iată adevăratul sfîrșit al conferinţelor, nu cel „în coadă de pește“ 
al ultimelor cuvinte. După acest cuvînt, evident, nu mai putea 
urma decît tăcerea (lui Nae Ionescu). 


Final 


Interpretarea mea acordă, fără voie, dar citind textele în pro- 
funzime, un Caracter sublim „scenei didactice“ din Miercurea 
Ciuc. Sînt convins că acest sublim, pentru cei de faţă, a existat cu 
adevărat. Că acest sublim nu este și sublimul meu se datorește 
faptului că eu trăiesc, și scriu, în altă perioadă istorică (ori formă 
istorică?). Eu ştiu ceea ce Nae Ionescu, pe 23 mai 1938, nu ştia, 
anume că în numele acestui sublim urmau să fie ucişi „colegii“ lui 
întru intelectualitate, Iorga şi Madgearu, ca și mulţi alţii, români 
și mai ales evrei inocenți. Eliade n-a putut accepta această 
contraprobă a sublimului legionar. Nici eu, nici noi, în veci nu o 
vom putea accepta. Această ultimă crimă destramă „fenomenul 
legionar“, cel cu atîta grijă și subtilitate țesut de Nae Ionescu, și 
lasă să se vadă, în sfîrşit și pentru simpatizanți, fenomenul le- 
gionar. Exit Utopia. 


Exeunt 


Urmată de „ieșirea din lume(a)* (românească) a celor care, 
slujind Utopia, i-au devenit victime. Nae Ionescu este eliberat 
după asasinarea lui Codreanu pe 29/30 noiembrie 1938, dar este 
din nou închis la Miercurea Ciuc, pe 13 decembrie în acelaşi an. 
Eliberat a doua oară, este iarăși arestat pe 9 martie 1939 și 
internat la spital în Brașov pînă pe 24 iunie, pentru a fi din nou 
arestat după asasinarea lui Armand Călinescu în septembrie 1939, 

revenind acasă în „iarna lui 1940“ (după „reperele biobiblio- 
erafice“ ale lui Marin Diaconu. ar fi fost închis însă numai între 
13 ianuarie şi 24 iunie 1939). Catedra nu și-a mai redobiîndit-o 
niciodată și nici nu se cunosc noi publicaţii în acest răstimp. 
Moare pe 15 martie 1940. La înmormântare nu s-au putut ţine 
discursuri. Mircea Eliade a publicat însă un necrolog în „Uni- 
versul literar“ din 23 martie 1940, sub titlul, eternul — pentru el 
— titlu al celui dispărut: „Profesorul Nae Ionescu“. Aici se poate 
citi și această frază: „Nae Ionescu a restaurat tradiția imperială a 
învățăturii filosofice, care înseamnă gîndirea riguroasă a proble- 
melor proprii, iar nu gîndirea pe cărțile altora.“ 


Mihail Sebastian notează în Jurnal pe 16 martie: ,„Plîns 
nervos, imposibil de stăpînit. ieri dimineață, intrînd în casa lui 
Nae Ionescu, două ore după ce a murit. Se duce cu el o întreagă 
perioadă din viaţa mea, acum - acum de abia — definitiv închisă. 
Ce soartă stranie a avut omul acesta extraordinar, care moare 
neîmplinit. nerealizat. învins şi — dacă nu mi-ar fi greu s-o spun — 
ratat“. Faţă de de-alde Șeicaru. Tătărescu, Eftimiu şi alții, sănătoși 
și realizaţi, „Nae Ionescu moare la 49 de ani, neluat în serios, 
înfrînt“. Sebastian însuși moare, după absurde privaţiuni în timpul 
războiului, într-un și mai absurd accident de circulație, pe 29 mai 
1945. Moartea îl salvează astfel de ororile comunismului; 
extraordinarul său Jurnal apare abia în 1997. 


Mircea Eliade este scos, după multe insistenţe, din lagărul de 
la Miercurea Ciuc pe 25 octombrie 1938, și mutat la sanatoriul de 
la Moroeni, fiind eliberat pe 25 noiembrie 1938, patru zile înainte 
de uciderea lui Codreanu și zece luni înainte de marea represiune 
anti-legionară de după asasinarea lui Armand Călinescu, pe 21/22 
septembrie 1939, cînd sînt uciși, printre alţii, prietenul său Mihail 
Polihroniade în lagărul de la Rîmnicu-Sărat și, cum am mai spus, 
patruzeci și patru de deţinuţi de la Miercurea Ciuc. Aproape șapte 
luni mai tîrziu, și la mai puţin de o lună de la moartea — suspectă 
~ a lui Nae Ionescu, pe 10 aprilie 1940, guvernul Tătărescu, mai 
exact ministrul culturii C.C. Giurescu, la insistențele multor 
intelectuali, printre care Al. Rosetti, îl numesc atașat cultural la 
Londra. Eliade scapă astfel altor posibile represiuni, anilor tulburi 
ai războiului şi regimului comunist. Devine un mare savant, 
recunoscut ca atare în toată lumea. Poate singurul „pe deplin 
realizat“ din grupul de la Cuvîntul. Rebelul, ..huliganul“ anilor 
treizeci s-a cristalizat într-un eseist „bine temperat“ şi într-un 
savant, prin sacrificarea, într-o anumită măsură, a idealului 

moștenit de la Profesorul său, anume, „gîndirea riguroasă a 
problemelor proprii, iar nu gîndirea pe cărările altora“. Tot aşa, 
printr-o „temperare“ care ar trebui odată studiată, s-a născut şi 
scepticul parizian Cioran din anarhistul sibian Emil Cioran. 


Carol al II-lea n-a reușit să distrugă legionarismul, dar a 
distrus o mînă de tineri intelectuali ..miopi“, apropiați acestuia din 
idealism greșit plasat. Cu Nae Ionescu, s-ar zice, a murit ceva, 
inevitabil, în tragicul grup care i-a supravieţuit. Poate acea flacără 
iresponsabilă dar strălucită, poate acel demonism răcit în obscur 
aliaj cu cabotinismul. Dar despre aceasta, poate, e cazul, în fine, 
să tăcem. 


NOTE 


1. Vezi, mai ales, L'archeologie du savoir, Paris, Gallimard, 1969, şi 
L'ordre du discours, Paris, Gallimard, 1971, trad. rom., Eurosong & 
Book, 1998. 

2. Alvin W. Gouldner, The Future of Intellectuals and the Rise of the 
New Class, Londra, The MacMillan Press, 1979, pp. 28-43 

3. De la Observări polemice (1869) la Oratori, retori și limbuți 
(1902), Maiorescu revine adesea asupra stilului parlamentar şi ziaristic 
al epocii. Unul din citate este folosit de Maiorescu în ambele articole, la 
aproape patruzeci de ani diferenţă, ceea ce spune, pentru discuţia de aici, 
tot. Este vorba de discursul lui Dumitru Brătianu, după abdicarea lui 
Cuza, publicat în Românul din 3 martie 1866: „Români ! În mai puţin de 
două luni aţi trăit mai mult de doi seculi Voi născuţi de ieri la viaţa 
libertăţii, aţi devenit învățătorii lumii civilizate. Europa, uimită de 
înţelepciunea patriotismului vostru, a suspens cursul lucrărilor sale și 
aşteaptă tot de la voi, de la voi singuri, astăzi poporul Mesia al întregei 
omeniri gemînde de durere și palpitînde de speranţe ... Nu simţiţi, 
fraţilor, nu simţiţi că dumnezeirea furnică în toată ființa voastră?“ 
(Critice, Bucureşti, Minerva, 1984, pp. 115 și 583). Cu același prilej 
Maiorescu citează o prezentare de Vasile Alexandrescu-Urechia a unei 
expoziţii, în ziarul Adunarea Naţională din 6 iulie 1869: nimeni n-a 
putut ieși din expoziţie „fără ca inima plină de recunoștință și speranţă să 
strige o dată mai mult: Să trăiască Carol I, împămîntenitorul și 
protectorul frumoaselor arte“ (p. 113). Interesant este, în fine, faptul că 
Maiorescu situează în 1884 — anul revizuirii Constituţiei, dar şi anul 
celebrului discurs al lui Petre Carp, Era nouă —, începutul unei oratorii 
politice mai mature în România și adaugă: „E caracteristic că tocmai în 

toamna acelui an [...] apare pe scena Teatrului Naţional Scrisoarea 
pierdută a d-lui Caragiale. [...] Discursul lui Caţavencu [...] seamănă 
aidoma cu discursul «celebrităților» din prima epocă a elocvenţelor 
noastre politice“ (p. 585). Curios, cultul personalităţii regale începe cu 
tema „Carol I, protectorul artelor“ şi se termină cu „Carol al II-lea, 
regele culturii“, fapt oarecum adevărat, dar peste măsură umflat și rupt 
de context. Vezi, de exemplu, uluitorul număr special din Revista 
Fundațiilor Regale din 1940, Restauraţia, la care participă floarea 
intelectualităţii democratice româneşti (Vianu, Oțetea, Comarnescu, 
Cioculescu, G.M. Cantacuzino şi chiar Sebastian). Menit să serbeze 
ditirambic deceniul carlist, pe 8 iunie 1940, el apărea la doi ani și ceva 
de dictatură, la cîteva luni după sălbatecul război contra Gărzii, după 
teroarea ei de zece ani. ca și, ironie a sorții linguşitorilor, la exact trei 
luni înainte de abdicarea lui Carol pe 6 septembrie 1940! ( Vezi numărul 
special „Cazul Carol al II-lea“ din Dilema, 30 mai-5 iunie 1997, p. 11.) 

4. Maiorescu, op. cit., p. 584. 

5. Cronologia „oficială“ a mișcării legionare din 1940 este publicată 
în cartea lui Ștefan Palaghiţă, Garda de Fier spre reînvierea României. 
Istoria mișcării legionare scrise de un legionar, Bucureşti, Editura Roza 
Vînturilor, 1993, p. 16. A 

6. Leon Volovici deosebește „vechiul naționalism“, nu neapărat 
antisemit, de „noul naționalism“ de după 1933, xenofob şi antisemit, 
Ideologia naționalistă și „problema evreiască“ în România anilor '30, 
(Oxford, 1991), București, Humanitas, 1995, pp. 113, 131. 

7. P. Șeicaru, Istoria partidelor naţional, țărănesc și național- 
țărănesc, Madrid, Editura Carpaţii, 1963, voL 2., pp. 248-249. 

8. Pamfil Șeicaru, op. cit., p. 250. Francisco Veiga situează hotărîrea 
lui Carol în Cehoslovacia, dar la fel de intempestivă în Istoria Gărzii de 
Fier. 1919-1941, Mistica ultranaționalismului (Barcelona, 1989), Bucu- 
reşti, Humanitas, ed. II, 1995, p. 257. Carol l-a întîlnit pe Hitler la 
Berghof, pe 24 noiembrie, la două săptămîni după „noaptea de cristal“. 

aceeași zi cîțiva studenţi încercau să-l asasineze la Cluj pe rectorul 
Florian Ştefănescu-Goangă. În timpul convorbirii cu Hitler, Carol a fost 
chemat de mai multe ori la telefon de Armand Călinescu, prieten și rudă 
cu Ștefănescu-Goangă, care i-a împărtăşit temerea că un nou val terorist 
poate începe. Ambasadorul Germaniei la București, de față la 
întrevedere, şi-a exprimat părerea că legionarii încearcă totdeauna prin 
acte de violență să tulbure bunele relaţii dintre România și Germania. 
Oricum, Carol nu i-a cerut lui Hitler să-l ţină în frîu pe Codreanu, ci pe 
Arthur Konradi, șeful (nazist) al grupului german din România, ceea ce 
Hitler n-a părut să refuze. După asasinarea lui Codreanu, Hitler a refuzat 
însă orice măsură contra lui Konradi, a returnat medaliile oferite de 
Carol unor oficialități germane şi a răcit relaţiile cu România. Carol a 
ordonat lichidarea lui Codreanu la întoarcerea sa la Bucureşti, susține 
Andreas Hillgruber (Hitler, Regele Carol și Mareșalul Antonescu, 
Relațiile româno-germane (1938-1944) Stuttgart, 1965, Bucureşti, 

Humanitas, 1994, pp. 63, 319). Codreanu este ucis o zi mai tîrziu (29/30 
noiembrie 1938). Indiferent de momentul în care a luat hotărîrea, ea a 
fost una pripită şi, faţă de Hitler, complet contraproductivă. A acţionat 
Carol impulsiv, ori din spaimă? Ori conform cunoscutului său procedeu 
de-a învrăjbi aliaţii şi de-a bruia pistele? Carol putea crea impresia că 
obținuse acordul lui Hitler la Berghof pentru lichidarea legionarilor. 
De-aici şi protestele germane. Interesant este că, exact doi ani mai tîrziu, 
Antonescu obţine de la Hitler acordul de-a lichida Garda, de data aceasta 
definitiv. 

9. Eugene Weber, Dreapra românească, (Berkeley, 1966), Cluj, 
Dacia, 1995, pp. 57-58. 

10. Apud F. Veiga, op. cit., p. 83. 

11. Pe marginea prăpastiei, loc. cit., vol. 1, p. 196. O fotografie 
veche, în care Codreanu pare un brun italian din California. Mărturiile 
ni-l indică însă drept blond cu ochi albaştri (Z. Ornea, op. cit., p. 376), 
un caz nu foarte tipic românesc deci, prilej tardiv pentru Cioran de a-l 
ironiza ca „tipul unui hatman ucrainean“ (ibidem, p. 386), o inutilă 
inelegantă aluzie la numele originar al tatălui lui Codreanu (Zelea, 
Zelinski?). 

12. Nicolas M. Nagy-Talavera, op. cit., p. 340. 

13. Ioan Scurtu (red.), Totalitarismul de dreapta în România, 
Bucureşti, Institutul național pentru studiul totalitarismului, 1996, p. 469. 

14. Ibidem, p. 466. 

15. Ibidem, p. 471. 

16. Citat după Z. Ornea, op. cit., p. 366. 

17. Citat după Z. Ornea, op. cit., p. 315. Nu îmi este, de altfel, clar 
de ce Codreanu îi scrie lui Iorga, ministru de stat în guvernul patriarh 
Miron Cristea, de atunci, și nu lui Argetoianu, ministrul industriei și 
comerțului, sau altui ministru mai calificat în problemă. Totuși, poate 
pentru că autorul scrisorii se simţea mai aproape „sufletește“ de Iorga? 
Un interesant paradox. 

18. Unele citate din Laplanche/Pontalis par a se referi la lumea 
teroristului, sau la a celui căruia i s-a spălat creierul sistematic, precum 
pierderea simțului realității şi: dominarea fantaziiilor asupra vieții 
interioare: „[...] Ablösung von der Realität mit Rückzug auf sich selbst 
und Vorherrschaft eines Innenlebens, das der Phantasieproduktionnen 
preisgegeben ist“. La fel, dispariţia acceptării obstacolelor în calea 
realizării dorințelor, o parafrază parcă a celor spuse de Petre Andrei la 
lași: „der ehrgeizige Schizophrene träumt nur noch von seinen 
Wünschen; die hindernisse ihrer Realisierung existieren für ihn nicht“ 
(J. Laplanche & J.B. Pontalis: Das Vokabular der Psychoanalyse, 
Frankfurt. Suhrkamp, 1982, Iler Band, pp. 453-455 trad. rom. 
Vocabularul psihanalizei, Bucureşti, Humanitas, 1994). 

19. „Îi spui că e nevoie să pună mîna pe revolver, cuțit sau armă 
(ceea ce nu se întîmplă) şi să tragă în cineva. [...] Dacă îţi va răspunde 
Că e gata să o facă, atunci îi pretinzi să-şi procure revolverul şi să ţi-l 

aducă să-l vezi, sau dacă e femeie îi pretinzi să-ți aducă o otravă pe care 
i-o indici. Cînd ţi le-a adus, atunci i le dai înapoi, spunîndu-i că nu e 
momentul.“ (Totalitarismul de dreapta, Bucureşti, 1996, p. 581: ASRI — 
Arhiva Serviciului român de informaţii —, fond D, dosar nr. 4376, 
f. 19-30). Pe marginea prăpastiei. 21-23 ianuarie 1941, Bucureşti 
(1942), Editura Scripta, 1992, vol. 2, p. 59. 

21. Nicolas M. Nagy-Talavera, „Reminiscensces of lorga's murderer: 
Traian Boeru“, în Kurt W. Treptow (ed.), Romania and World War II, 
Iași, Centrul de Studii Românești, 1996, pp. 73-80. 

22. „Apoi au început să mă bată la tălpi, în timp ce pumnii lui 
Tocoianu curgeau pe tot corpul meu ca ploaia. La urmă am rămas singur 
cu Ghiţă Ghimbăşanu, care m-a așezat pe podea cu fața în jos. Avea în 
mînă un ac pe care mi l-a înfipt aproape tot în cotul drept. Am scos 
atunci un țipăt îngrozitor, promițînd să spun tot ce știu, numai să nu mă 
mai chinuiască Mi-au mai dat atunci încă 25 de trăgători la tălpi cu 
ciomege și diferite alte unelte de fier. Nemaiputînd răbda, am admis toate 
acuzaţiile monstruoase. În felul acesta am țesut o întreagă poveste despre 
un atentat şi un complot care n-au existat niciodată. Am fost slab. 
Aceasta o ştiu.“ Această teroare „privată“ avea loc, nora bene, în 
Germania, unde Grosariu, şi alţii nu au avut curaj să protesteze la 
conducerea germană a lagărului. Vezi Garda de Fier spre reînvierea 
României. Istoria mișcării legionare scrise de un legionar, Bucureşti, 
Editura Roza Vînturilor, 1993, pp. 190-191. 

23. Totalitarismul de dreapta în România, loc. cit., pp. 391-392. 
Vorbind despre plecarea, cam neașteptată, a lui Moţa în Spania, Mircea 
Vulcănescu crede că adevărata cauză a fost căinţa lui pentru uciderea lui 
Vernichescu; el ar fi plecat „la judecata lui Dumnezeu. Ca să răzbune o 
trădare, ucisese. Și oricît ar fi fost achitat de juraţi şi oricît ar fi socotit 
justificat faptul, dacă omul credea în Dumnezeu -— și sînt dovezi că Moţa 
era credincios — nu se poate ca faptul să nu-i fi dat căințe amare“. (Vezi 
Nae Ionescu. Așa cum l-am cunoscut. Bucureşti, Humanitas, 1992; vezi şi 
Nae lonescu în conștiința contemporanilor săi, București, Criterion 
Publishing Co, Inc., 1998, p. 432.) În același loc Vulcănescu opinează că 
şi Codreanu era „frămîntat de remușcări“ pentru uciderea lui Manciu. 
Curioasă este deci diferenţa pentru legionari dintre judecata lumească și 
cea divină: prima îi absolvă, a doua — din sufletul lor — nu, și pedeapsa 
acesteia ei o plătesc cu viaţa lor. Și mai curios este că mintea atît de 
lucidă a lui Vulcănescu pare a cădea pradă, aici, aceluiași „delir sublim“ 
de care sufereau şi Codreanu și Moţa. Căci Vulcănescu nu explică faptul, 
crucial pentru mine, de ce Moţa și mai ales Codreanu, dacă au suferit 
atita de aceste crime, nu și-au făcut niciodată publică suferința. ba mai 
mult, Codreanu a mai înfăptuit, direct sau indirect, şi alte crime. 

24. Ibidem. p. 408. 

25. Ibidem, p. 408. 

26. Ibidem, p. 404. 

27. Ibidem, p. 421. 

28. I.G. Duca, Amintiri politice, vol. 3, München, Jon Dumitru 
Verlag, 1982, p. 186. Mihail Manoilescu, Dictatul de la Viena. Memorii 
iulie-august 1940, București, Editura Enciclopedică, 1991, pp. 242-243. 

29. Vezi şi articolul din acest volum, „Paradoxul român“, pp. 37-38. 

30, La tentation totalitaire, Paris, Robert Laffont, 1976. Ceea ce alți 
intelectuali români, precum Mihail Sebastian și Eugène Ionesco, vedeau 
cu oroare la intelectualii români, prietenii lor, la sfîrșitul anilor treizeci, 
ca „înverzire“ sau „rinocerizare“ din oportunism, iată descris pentru 
stîngiştii francezi ai anilor șaizeci în termeni mai neutri, dar perfect 
similari: „Acceptant le système de pensée contradictoire dans lequel le 
terrorisme stalinien a réussi à les enfermer, les hommes de diverses 
familles de la gauche sont hantés par la peur de se voir accuser d'anti- 
communisme, cet anti-communisme considéré comme une disposition 
peccamineuse de l'âme“ (p. 81). i 

31. Le passé d'une illusion, Paris, Robert Laffont, 1995, pp. 13-14 
(trad. rom. Humanitas, 1996). 

32. Apud Z. Ornea, op. cit., pp. 308, 311-313. 

33. Istoria lui Palaghiță conține o contradicție flagrantă: autorul 
susține că Codreanu nu a ştiut nimic de uciderea lui Duca (pp. 52-53), în 
timp ce cronologia din capul /sroriei menţionează scrisoarea de 
ameninţare a lui Codreanu (p. 22). 

34. Interesant este faptul că Dan Zamfirescu, un naţionalist à 
outrance, nu ezită să condamne total uciderea lui Stelescu în prefața la 
cartea lui Ștefan Palaghiţă, op. cit., p. 6. 

35. Pe marginea prăpastiei. 21-23 ianuarie 1941 (Bucureşti, 1942), 
București, Editura Scripta, 1992, vol. 2, pp. 22-25. În aceeaşi scrisoare 
deschisă către Codreanu din 4 aprilie 1935, Stelescu îl acuză pe acesta de 
pregătirea asasinării sale prin interpuși, după care termină scrisoarea 
astfel: „Vino de ai curajul şi mă împușcă singur, nu mai trimite la ocnă 
pe alţii“. Pe 3-5 aprilie 1936 are loc congresul legionarilor de la Tîrgu- 
Mureş în care se constituie „echipele morţii“ ce trebuiau să pedepsească 
„canaliile“ şi „trădătorii“. Pe listă figura şi Stelescu, care urma să fie 
omorît, la „preferința“ lui Codreanu, de echipa Caratănase. Crima are loc 
zece zile după aceea, pe 16 iulie, în spitalul Brâncovenesc. Prezicerea lui 
Stelescu se împlineşte ! 

36. Doamna căpitan Crăiniceanu, verișoara Elenei Lupescu 
(Z. Ornea, op. cit., p. 298). Aceeaşi verişoară este numită de Al.Gh. 
Savu, doamna Cernăianu (Dictatura regală, Bucureşti, Editura Politică, 
1970, p. 72). F. Veiga susţine, dimpotrivă, că gazda lui Codreanu ar fi 
fost colonelul Zăvoianu (op. cit., p. 210). 

37. Ştefan Palaghiţă, op. cit., pp. 15-38. 

38. Nicolas M. Nagy-Talavera, Fascismul în Ungaria și România. 
București, Editura Hasefer, 1996, p.77. 

39. Z. Omea, op. cit., pp. 204, 358, 361-363. 

40. Vezi amintirile impresionante, deşi teribil de triste, povestite de 
un ofițer [adică, George Magherescu. vezi şi volumul lui, Adevărul 
despre mareșalul Antonescu, citat mai sus) al lui Antonescu, lui Larry 
Watts: În serviciul mareșalului, vol. I-II, München, Jon Dumitru Verlag, 
1985. 

41. București, Antet XX Press. 1993. Anexarea lui Nae Ionescu la 
Gardă, în conferința pe care Papanace o ţine în 1940 la Viena, printre 
legionari, la moartea lui Ionescu, este ridicolă: deşi Nae Ionescu „nu și-a 
făcut educaţia în cuib. N-a deţinut vreun grad legionar. Nu se legase prin 
jurăminte sfinte și nu purtase săcușorul'“ (la aderare la Gardă se rostea 
jurămîntul și se primea un săcuşor de pămînt, ce trebuia să rămînă la 
purtător!; S.A.). „Profesorul Nae Ionescu a căzut în luptă pe reduta 
onoarei legionare“ şi „Prin moartea lui Nae Ionescu, Mişcarea Legionară 
face un mare pas spre Învierea Neamului Românesc“ (pp. 59, 61). Vezi 
şi publicarea de către Dan Zamfirescu a Fenomenului legionar ca 
„Addenda“ la cartea lui Ștefan Palaghiţă, 1993, op. cit., pp. 339-364. 

42. Z. Omea Anii treizeci, Extrema dreaptă românească, Bucureşti, 
1995, pp. 236-241. 

43. „Tout commande en effet cet aspect ceremoniel du théâtre: la 
sollenit€ du lieu, la distinction d'un public, profane, et d'un groupe 
d'acteurs isolés dans un monde étroit, lumineux, le costume des 
commediens, la rigueur des gestes [...] Nous l'avons dit, déjà: une 
séance de tribunal, un jury de concours, l'inauguration d'un monument, 
un service religieux à la Mosquée ou à la Synagogue, une fête, même un 
anniversaire célébré en famille sont des cérémonies“ (Jean Duvignaud, 
Les ombres collectives. Sociologie du théâtre, Paris, PUF, 1973, p. 17). 

44. Memorii, vol. 2, Bucureşti, Humanitas, 1991, pp. 28-37. 

45. Memorii, op. cit., vol. II, pp. 30-31, pp. 48-49 şi respectiv pp. 27- 
28. Vezi şi Claudio Mutti, Penele arhanghelului. Intelectualii români şi 
Garda de Fier, Milano, 1994, trad. rom, Bucureşti, Anastasia, 1996, 
pp. 67, 69 şi respectiv p. 79. Unele fragmente sînt preluate aici din cartea 
precedentă a lui Mutti, Mircea Eliade și Garda de Fier, Parma, 1989, 
trad. rom, Sibiu, Puncte cardinale, 1995. Unele afirmaţii gratuite — pen- 
tru Mutti, autor al multor traduceri în italiană din cărțile lui Codreanu și 
Moţa, „„legionarismul“ lui Eliade este un punct pozitiv pentru acesta! —, 
precum „alegerea“ lui Eliade în parlament pe listele partidului Tortul 
pentru țară în 1937, dată ca sigură în cartea (tradusă) din 1995 (pp. 31, 
46), este considerată totuși „greu de verificat“ în cartea (tradusă) din 
1996 (p. 71). 

46. Ştefan Palaghiţă pretinde că da, însă se înşeală în mod evident, 
pentru că îl situează pe Eliade în lagărul de la Vaslui, în timp ce el se 
afla la Miercurea Ciuc (op. cit., p. 118). 

47. Z. Ornea. op. cit., pp. 240-241. Tot în Memorii Eliade spune că. 
după arestarea lui Nae Ionescu, „direct sau indirect, noi toţi, discipolii și 
colaboratorii lui, eram solidarizați cu concepțiile şi opţiunile politice ale 

Profesorului“ (p. 12), şi că, din aceeași cauză el refuză o declarație de 
ruptură care i se cere la Siguranţă, după propria-i arestare (p. 24). Este 
evident că pentru Eliade, solidaritatea, chiar cu „opţiunile politice“ ale 
lui Nae Ionescu este una de onoare, de loialitate a asistentului față de 
profesor, şi a redactorului față de redactorul-șef. Ea este automată, nu 
reflexivă, şi nu poate fi văzută ca rezultatul unei identități de gîndire. 

48. Etica lui Adam, Bucureşti, Editura Du Style, 1995, p. 84. 
Expresia felix culpa folosită de Eliade în legătură cu „adoraţia“ lui pentru 
Nae Ionescu, a fost, după un articol al lui Norman Manea din 22, nr. 6-7-8 
din 1992, abuziv extinsă la atitudinea lui Eliade faţă de legionarism în 
genere. (Articolul lui Manea a apărut întîi în The New Republic, 5 august 
1991, a fost republicat și în Contrapunct şi finalmente în volumul Despre 
clovni. Dictatorul și artistul. Cluj, Apostrof, 1997, pp. 97-132, reluat şi la 
pp. 206-213.) Manea are meritul de-a fi început discuţia, dar citit 
retrospectiv, articolul este destul de slab, deși a stîrnit o furtună de 
proteste. El menţionează „eschivele“ lui Eliade în a-și retracta „ideile 
legionare“, dar nu face nici o analiză a acestora, mărginindu-se la cîteva 
citate rupte din context. Nici etichetarea crimelor legionarilor, de către 
Eliade în Memorii, drept „crime odioase“, pe care eu o citez aici, nu este 
menţionată de Manea, care s-ar zice că dorește astfel să acrediteze ideea 
falsă că Eliade n-ar fi scris niciodată nimic despre această problemă! 
Curios este, de asemeni, că Manea îi reproșează lui Dan Pavel, pe care 
eu îl discut aici ca pe un critic al lui Eliade, faptul de-a fi manifestat 
rezerve faţă de articolul său în 22. nr. 6, 8 şi 11 din 1992. La fel, 
Gabriela Adameşteanu este criticată pentru a se fi distanțat de articolul 
lui, ca și cum era normal ca toată lumea să-i dea dreptate în cor. Pentru 
că nu o fac, intelectualii români sînt văzuti ca incapabili de spirit critic. 

La rîndul lui, Leon Volovici condamnă la Eliade „un stăruitor efort 
de a rescrie trecutul, de a șterge episodul socotit, probabil, compro- 
mițător [şi care] provoacă un fel de magică amnezie selectivă“ (op. cit., 
p. 155). 

Dan Pavel citează în 22, 15-21 iulie 1997, p. 12, un articol al lui 
Vladimir Tismăneanu din volumul Political Writings from Partisan 
Review, Columbia UP, 1997, în care acesta se întreabă cum a fost posibil 
faptul că Cioran, Eliade şi Noica „au făcut pactul cu cele mai întunecate 
forțe ale acestui secol şi nu s-au angajat niciodată în mod serios într-o 
discuţie cu privire la clarificarea propriului trecut“, ei fiind „inspirati de 
un guru intelectual cu pretenţii creștine și influență mefistofelică (Nae 
Ionescu)“. Asemenea formulări sînt caracteristice nașterii unui nou clișeu 
— Eliade legionar, Nae Ionescu un guru provincial — care s-a repercutat 
apoi din publicaţie în publicaţie fără nici o analiză, Chiar din partea unor 
cunoscători ai culturii române precum Vladimir Tismăneanu. Dimpotrivă, 
seducerea lui Sebastian de către acelaşi guru este apărată de Leon 
Volovici într-o discuție cu Gabriela Adameşteanu (22, 8-14 iulie 1997, 
pp. 12-13), ca fiind o slăbiciune de la sine înţeleasă pentru cineva care 

i-a fost „naş literar“ lui Sebastian: „El l-a remarcat încă pe cînd 
Sebastian era liceean, el l-a adus în redacţia Cuvânrului și l-a îndemnat să 
scrie despre tot ce doreşte. Asemenea gesturi sînt decisive pentru un tînăr 
de 20 de ani și marchează pentru mult timp o traiectorie intelectuală Nu 
e de mirare că a rămas legat afectiv de Nae Ionescu...“ De acord, dar de 
ce atunci nu se vorbeşte şi de o felix culpa la Sebastian? On de ce nu 
este scuzat şi Eliade prin aceeaşi afecțiune firească pentru cel care i-a 
pus ziarul la dispoziție exact în acelaşi mod în care a făcut-o pentru 
Sebastian? În plus, publicarea Jurnalului lui Sebastian, din care rezultă 
oroarea lui de legionarism, duce acum la ideea unei opoziții 
fundamentale dintre Sebastian şi restul grupului de la Cuvintul, convertit 
la legionarism. Nu așa era el însă văzut în epocă. În postfață la Roza 
vinturilor, culegerea de articole ale lui Nae Ionescu publicată de Eliade 
în 1937, acesta vorbește de profunda influenţă a Profesorului asupra 
tuturor elevilor săi „atît de personali, atît de rotunjiți sufletește, chiar 
dacă atît de deosebiți între ei. Toţi au cîteva note comune: realiști, 
antioratorici, antidemocratici. Dar ce deosebire între un Mircea 
Vulcănescu bunăoară și un Emil Cioran, între un G. Racoveanu și Mihail 
Sebastian“ (citez după Nae Ionescu în conștiința contemporanilor săi, 
crestomaţie de Gabriel Stănescu, Bucureşti, Criterion Publishing Co. Inc., 
1998, p. 137). Deşi „diferit“ de ceilalți, Sebastian participa deci la 
mentalitatea lor „antidemocratică“, lucru prin care se înțelege, probabil, 
dezgustul lor de „politicianismul“ (liberal), general la o bună parte a 
intelectualităţii de atunci, deși greşit din perspectiva noastră de acum. 

Sebastian însuşi nu precupeţeşte laudele la adresa lui Nae Ionescu, 
„directorul nostru de conștiință“ (Nae Jonescu în conștiința 
contemporanilor săi, p. 294), împărtășește diferenţierea operată la 
Cuvîntul între „stat, o realitate politică și naţiune, o realitate culturală“, 
datorită căreia ziarul apăra drepturile minorităţilor, „în speţă“ cele ale 
evreilor (ibidem, p. 299), afirmă caracterul antihitlerist al Cuvinrului şi 
constată alunecarea lui spre dreapta abia în noiembrie 1933, datorită 
dezamăgirii lui Nae Ionescu față de hotărîrea lui Carol, vechiul său idol, 
de a-i chema la putere pe liberali, vechii lui dușmani. Chiar prefața 
antisemită a lui Nae Ionescu la De două mii de ani (1934) nu stinge 
afecțiunea lui Sebastian, de care Jurnalul său dă la fel de multe dovezi 
ca de tristeţea sa în faţa apropierii Profesorului de legionari, conchizînd 
în 10 octombrie 1942, cu aceste dramatice cuvinte: „Cuvîntul rămîne în 
viața mea o chestiune etern deschisă. Nimic n-o va închide, nimic, nici 
scrisul meu, nici viața mea“ (ibidem, p. 321). 

49. Un interesant articol din 1935 încearcă să definească inteligenţa 
umană. Aceasta aparţine, după Eliade, „generalistului“, nu „specia- 
listului“. Inteligența, are „cea mai nobilă misiune: aceea de-a cosmiciza 
datele experienţei umane“. Aplicarea la obiect nu înseamnă concentrarea 
pe obiect, nici plasarea acestuia în cîmpul a ceea ce astăzi numim 
„interdisciplinaritate“ („spiritul = sex, spiritul = luptă de clasă“); 


263 


inteligența este o „funcțiune organică“, utilă în a structura întregul 
experienţei, nu în a asigura veridicitatea aserțiunilor („Viitorul 
inteligenței“, Vremea, 20 ianuarie 1935, în Profetism românesc, loc. cit., 
pp. 48-53. 

50. Mircea Vulcănescu, op. cit. pp. 97-101, pune alături informaţiile 
pentru şi contra înregimentării acestuia în Garda de Fier, conchizînd că 
el i-a fost mai curînd un „tovarăș de drum“, ori un „confesor“ (pentru 
Moţa). 

5]. S-ar putea glosa pe marginea unui „post-politic“ interbelic în 
România. O asemenea discuţie, în sine excitantă, nu poate fi desigur 
purtată în cadrul acestui articol. 

52. Profetism românesc, loc. cit., p. 81. Articol publicat în Vremea, 
21 aprilie 1935. 

53. Profetism românesc, loc. cit., pp. 154-155 (Vremea, 26 aprilie 
1936). Vezi din acest punct de vedere și importantul articol „1918- 
1921“. din Vremea, 27 octombrie 1935, în care Eliade atacă, cu o 
vehemenţă neobişnuită la el, pe îmbogăţiţii de război din acei ani, 
crimele, fraudele şi tîlhăriile lor, după care conchide: „A existat un 1907 
pentru boieri și arendași urmat la zece ani de o radicală reformă agrară. 
Va veni și un 1907 pentru politicieni şi clientela lor capitalistă. Vor plăti 
şi ei. Tot ce s-a ridicat pe turpitudinea și tîlhăria din 1918-1921 va trebui 
să fie ars de la rădăcină... Aş mai putea crede în forţa și vitalitatea 
poporului român, dacă n-aș spera că o asemenea revizuire se va face 
cusînd?* ( Profetism românesc, p. 132). 

54. Jacques Derrida discută această problemă la Heidegger, în De 
l'esprit. Heidegger et la question, Paris, Galilée, 1987. 

55. Profetism românesc, loc cit., p. 170; prima referință este la 
p. 136. 

56. Al.Gh. Savu, op. cit., pp. 77-80. 

57. F. Veiga, op. cit., p. 231. 

58. Jurnal. 1935-1944. Bucureşti, Humanitas, 1996, p. 108. 

59. Ibidem, p. 111. 

60. Ibidem, p. 114. 

61. Z. Omea, op. cit., pp. 206-207. Vezi şi deliranta pledoarie a lui 
Eliade, făcută lui Sebastian pe 2 martie 1937 încheiată cu aceleași 
obsesive cuvinte: „Eu totdeauna am crezut în primatul spiritual“ (op. cit., 
p. 115). Pentru articolul din Vremea, cf. Claudio Mutti, Penele 
arhanghelului, pp. 62-63. 

62. Mircea Eliade: scrisori inedite catre E. Cioran, în revista 22, 
24-30 iunie 1997, pp. 10-11. 

63. Tot în acest fel trebuie citită exclamația amară, în sens de 
certificare a ceea ce se întîmplă de fapt, deși nu ar trebui să se întîmple 
de drept, anume aderarea oarbă la nazism ori comunism, tipică, după el, 
epocii: „Este timpul opiniei politice nete definitive. Trebuie să închizi 
ochii la greșeli, să nu vezi nedreptăţile, să nu vezi crimele de lîngă tine, 

săvârşite de ai tăi, ci să lupți necontenit pentru biruinţa ideologică şi 
efectivă a partidului.“ 

64. Citatele din Eliade provin din Profetism românesc, pp. 115-116, 
iar cele din Pavel din Etica lui Adam, Bucureşti, 1995, pp. 84-102. 

65. Z. Ornea, op. cit., pp. 202, 207. M. Sebastian notează pe 
7 decembrie 1937 că Eliade a însoțit o echipă de propagandă, în care se 
aflau prietenii lui, Mihai Polihroniade și Haig Acterian, într-un sat, în 
campanie electorală legionară, dar adaugă: „Nu ştiu dacă și Mircea a 
ținut discursuri“ (op. cit., p. 132). 

66. Op. cit., p. 85. 

67. Multe teorii ale argumentării iau în discuţie, pentru construirea 
silogismului practic (silogismul a cărui concluzie este angajarea într-o 
acţiune), pe lîngă premisa minoră (informaţia concretă), o premisă 
majoră extrem de complexă. Stephen Toulmin o numește „garanţie“ 
(warrant), ea însăşi putînd fi sprijinită de o motivaţie complexă 
(backing) depinzînd de domeniul în care activăm (field-dependence), 
inclusiv norme, valori, emoţii etc. Există de asemeni şi posibile excepții, 
argumente contrare (rebuttal) pe care dezbaterea cu noi înşine le ia în 
consideraţie, sau le ignoră în stabilirea concluziei (The Uses of 
Argument, Cambridge University Press, 1974). 

68. Nu întîmplător, în anii 1936-1937 au apărut cărţile de bază ale 
legionarismului, care excelau tocmai printr-o accentuată notă mistică şi 
adesea o remarcabilă forță de exprimare poetică: Corneliu Zelea- 
Codreanu, Pentru legionari (1936), Ion I. Moţa, Cranii de lemn (1937), 
Vasile Marin, Crez de generație (1937). Nu este deci exclus ca Eliade, 
aflat tocmai atunci într-o dispoziţie asemănătoare, să fi fost sedus literar 
de aceste texte pînă la a participa la atitudinea lor de „de-realizare a 
realităţii“. În plus, tot de acum datează interesul lui Eliade pentru legenda 
Meșterului Manole, despre care vorbeşte în cursul universitar de filosofia 
religiilor din 1936-1937 - volumul Comentarii la legenda Meşterului 
Manole va apărea în 1943 — oarecum simultan cu referire la această 
legendă de către Ion Moţa în scrisoarea din preziua plecării lui în Spania, 
despre care am vorbit şi mai sus: „Acţiunea noastră este o piatră 
unghiulară în această nouă construcție legionară care — destinul a vrut-o 
aceeaşi din timpurile legendare ale Meşterului Manole — ne-a impus să 
fim îngropaţi la temelii pe care veacurile nu vor mai putea să le dărîme“ 
(Claudio Mutti, Penele arhanghelului, p. 19). 

69. Profetism românesc, loc. cit., p. 116. 

70. Z. Omea, op. cit., p. 135. 

71. Eliade a regretat toată viața recenzia virulentă şi nedreaptă, scrisă 
în 1926, dintr-un amestec de adorație și decepție, la cartea lui Iorga 
Essai de synthèse de l'histoire universelle, vezi Memorii, vol. I, 
Bucureşti, Humanitas, 1991, pp. 125-126. Pe de-altă parte a văzut 
totdeauna în Iorga, altfel decît mulți gazetari legionari, o sursă de 
inspirație demnă de tot respectul, alăturîndu-l chiar lui Nae Ionescu 

(Profetism românesc, vol II, București, Editura Roza Vînturilor, 1990, 
pp. 62, 120, 178 etc). 

72. Memorii, op. cit., p. 29. 

73. Toate citatele provin din ediţia editurii Antet XX Press, în 
ordine, de la pp. 34, 36, 32, 45, 46, 47-48, 50, 38, 57. 

74. Leopold von Ranke, „On progress in history“ (1854), în The 
Theory and Practice of History, New York, The Bobbs-Merill Company, 
1973, p. 53: „Every epoch is immediate to God, and its worth is not at 
all based on what derives from it but rests in its own existence, in its 
own self.“ De: aici decurge, în istorie, pentru Ranke, pricipiul 
individualităţii ireductibile a fiecărei epoci, națiuni și instituții. 

75. Deşi publicată în 1945, primele capitole din The Open Society 
and its Enemies (trad. rom. Societatea deschisă și dușmanii ei, 
Humanitas, 1993) au fost scrise prin 1938-1939, mărturiseşte Popper in 
Autobiografia sa, cînd el era în mare măsură alarmat de creşterea puterii 
lui Hitler. 

76. Mircea Vulcănescu își aminteşte entuziasmul lui Ionescu, prin 
1921-1922, pentru Logische Untersuchungen (Nae lonescu. Așa cum 
l-am cunoscut, Bucureşti, Humanitas, 1992, p. 24). 

77. Morfologia organică a lui Spengler vede analogii, dar nu 
influențe, nici cotinuități, dintre aceleași faze ale unor culturi diferite. 
Succesiunea lor, ca și decăderea unei culturi (spirituale) în civilizaţie 
(materiale), faza în care se află Europa începînd din secolul al XIX-lea, 
este inevitabilă: „Chaque culture a ses possibilités d'expression nouvelles 
qui germent, murissent, se fanent et disparaîssent sans retour.“ Fiecare 
din ele „arrivera, avec l'invariable nécessité d'un destin“. Cît despre noi, 
„nous ne sommes plus libres d'accomplir ceci ou cela, mais le nécessaire 
ou rien“ (sublinierea autorului, S.A.) (Oswald Spengler: Der Untergang 
des Abendlandes, 1918-1922; Le declin de l'Occident, traducere, vol I, 
Paris, Gallimard, 1976, pp. 33, 51). 

78. M. Eliade, Memorii, loc. cit., p. 31. Referinţa la otrăvirea lui Nae 
Ionescu se poate citi în amintirile lui Acterian (Nae Jonescu în conștiința 
contemporanilor săi, p. 24). Carol al II-lea notează de altfel, cinic, în 
Însemnările sale „Moartea lui (Nae Ionescu) aduce azi un mare serviciu 
țării, căci era una din marile piedici la ralierea legionarilor“ (ibidem, 
p. 108), raliere pe care Carol a încercat-o, inutil, în 1940. În fine, 
rapiditatea cu care s-a aflat de asasinarea lui Codreanu provine dintr-o 
carte a unui anume I. Fleceriu (Amintiri, Madrid, 1977, p. 107), pe care 
n-am putut-o găsi, dar care este citată de Mutti (Mircea Eliade și Garda 
de Fier, p. 29). În această din urmă carte este citată, pe drept cuvînt, şi 
mărturia indirectă a lui Eliade despre reacţia deţinuţilor din lagăr la 
aflarea morţii lui Codreanu (indirectă, în dublul sens că ea se petrecuse 
înaintea sosirii lui acolo, şi că este povestită prin ochii personajului 
Ștefan Viziru, prezentat ca democrat, deci nelegionar): „Apoi Ștefan auzi 
un strigăt sugrumat, sălbatec, de fiară rănită: «L-au împușcat pe 

Căpitan». Nu se mai auzi, atunci, nici o răsuflare în toată curtea. Tăcerea 
aceea împietrită i se păru mai cumplită decît orice strigăt. În clipa 
următoare îi văzu pe toți căzînd în genunchi, izbucnind în plîns, gemînd; 
unii se loveau cu capul de pămînt, alții urlau ca niște cîini loviți. Cu 
armele în mini, jandarmii îi priveau. Ștefan își făcu o cruce și își plecă 
fruntea, fără gînduri“ (Noapte de Sinziene, Bucureşti, Minerva, 1991, 
vol. I, p. 180; vezi şi Mircea Eliade și Garda de Fier, p. 17). Indirectă, 
această mărturie este fără îndoială corectă: ea i-a fost povestită lui Eliade 
la sosirea în lagăr. 

79. Terminarea „ficţiunii parlamentare“, ca şi necesitatea unui partid 
unic, sînt susținute de Nae Ionescu în Cuvintul încă din 1930, la scurtă 
vreme după Restauraţia lui Carol al II-lea (pp. 185-189). La fel în 1932 
(pp. 306-310). Speranţa în revoluţie și dictatură a partidului unic este 
legată mai întîi de PNȚ, apoi de guvernarea lui Iorga în 1931 (pp. 281-284), 
dar ambele îl „dezamăgesc“. Trimiterile sînt la culegerea lui Nae 
Ionescu, Roza vinturilor, ed. de M. Eliade, (Bucureşti, 1937), Editura 
Roza Vînturilor, 1990. Ei bine, Carol al II-lea îi va da, în sfîrşit, 
satisfacţie celui care strigase exaltat: „Regele este Națiunea. lată marele 
adevăr în căutarea căruia umblăm de la constituirea României modeme, 
şi care nu ne-a venit decît oarecum din cer, pe aripi de pasăre măiastră, 
în seara de 6 iunie [data Restauraţiei, S.A.]“ (Cuvintul, 2 ianuarie 1931; 
Între ziaristică și filosofie, Iaşi, Timpul, 1996, p. 84). Acelaşi rege nu 
ezită în 1938, totuşi, să-l arunce în închisoare. Mircea Vulcănescu 
certifică interesul lui Nae Ionescu pentru „partidul de mase“ şi „dictatura 
personală“, preferabilă fiind prima, ca şi opoziţia față de cea de-a treia 
formă de conducere, „regimul parlamentar“ (op. cit., pp. 55-61). 

80. Dan Zamfirescu, introducere la Șt. Palaghiţă, op. cit., p. 7. 

81. Hannah Arendt, The Origins of Totalitarianism, New York, 
Harcourt, 1979, (trad. rom Originile Totalitarismului, Humanitas, 1994). 
Vezi pentru aplicarea acestei proceduri la cazul evreilor români, cartea — 
prea puţin comentată, din păcate —, a lui Dan Pavel, Erica lui Adam, 
Bucureşti, Du Style, 1995. 

82. Nu legea contează, spunea Nae Ionescu, ci dreptatea Domeniul 
dreptăţii recuperează ceea ce este sustras domeniului legii. Cine decide? 
„Ivașcu din Tătaru“, alesul, înțeleptul, profetul. Căpitanul, în ultimă 
instanță? De ce nu? Înrudirea acestor idei cu cele ale lui Codreanu 
însuşi, sau Sima, care nu se sfia să declare că elita se auto-alege și se 
auto-impune poporului ca unic păstrător al adevărului și dreptăţii, 
dovedeşte o alunecare nu numai spre (neo)conservatorism, ci spre un 
fundamentalism aproape feudal, sigur pre-modern. Această teorie şi 
această practică — la nivel de mase — recreează în România ceea ce 
aceasta se sforțase să depășească de un secol: puterea personală a 
Domnului și a boierului, pe care toate constituţiile, de la Regulamentul 
organic pînă la cea din 1923, au voit să o înlocuiască cu puterea 
impersonală a legii (Max Weber!). Din 1938 pînă în 1989 România tot 

de „Conducători înţelepţi“ a avut parte: Carol, Antonescu, Dej, 
Ceauşescu. Toţi au îndeplinit idealul totalitar din această scriere, avînd în 
acelaşi timp grijă — ce ironie ! — să facă imposibilă orice reeditare a exact 
teoriei care i-a creat, cea legionară. Privit retrospectiv, „fenomenul 
legionar“ este încercarea de legitimare (filosofică) a tuturor 
totalitarismelor româneşti, iar fenomenul legionar este laboratorul de 
constituire a practicii acestora, inclusiv denunţul, trădarea și execuţia pe 
acuzații fictive. Similaritatea dintre legionarism și stalinism ne este de 
mult cunoscută.. Teoria lor comună aici apare, în cîteva conferinţe 
adresate celor închiși de dictatorul Carol, pentru a-i convinge parcă de 
beneficiile unei contradictaturi, cea a celor închiși. Și în adîncimea 
acestei „scene didactice“ citim o alta: cea a „universitaţii de partid“, cum 
se spunea pe vremuri, care, tot la Jilava, tot la Doftana, pregătea deţinuţii 
comuniști pentru contradictatura pe care şi ei o pregăteau. Ori a celeilalte 
„universități“, cea a democraţilor închiși de comuniști, începînd din 
1947, tot în aceleași închisori, dintre care puţini, precum Corneliu 
Coposu şi Ion Diaconescu, le vor supravieţui, și încă și mai puţini, 
precum Ion Diaconescu, vor ajunge „la putere“ în 1996! 

83. Z. Omea, op. cit., p. 232. 

84. Mircea Vulcănescu, plecînd de la o fotografie într-adevăr 
extraordinară a lui Nae Ionescu, care este de altfel și tipărită pe ultima 
copertă a volumului, compune acest portret — legendar — al Profesorului: 
„II văd pe Nae Ionescu, la el acasă, în cămara lui de lucru. În picioare, 
cu spatele la rafturi, se sprijină de bibliotecă. A albit, are mîinile în 
buzunar și un aer în aparență degajat Dar chipul e dureros răvăşit și 
privirea parcă e în gardă. Pare un lup rănit care se apără de haita cîinilor 
care-l înconjoară. De ce, privindu-l, ai impresia stranie că Nae Ionescu 
ține pe cineva în faţa lui în vîrful spadei? În fotoliu, adică acolo de unde 
priveşti acuma tu. Pe cine privește Profesorul fix ...? Viaţa pe care a 
trăit-o? Moartea pe care-o vede venind și căreia, la fel ca Roland din 
legendă, îi aruncă mănuşa? Ori e diavolul, care vine. ca şi în Faustul 
goethean, să-și ceară prețul?“ (op. cit., p. 152). 

85. Această teorie a naţiunii presupune omogenitatea ei și este deci o 
abordare esenţialisă a problemei. Abordarea mea, dimpotrivă, se vrea 
anti-esențialistă, punînd accentul pe individ, aşa cum se comportă el 
concret. Primejdia esenţialismului, nu numai la Nae Ionescu, este că 
aceasta poate duce la postularea unei identități între naţiune, biserică și 
Stat, şi deci a unui fundamentalism reacționar. 


VI. PARTIDUL NAŢIONAL ȚĂRĂNESC CREŞTIN 
ȘI DEMOCRAT (PNŢCD): 


1. 78 ANI DE LUPTĂ: PNŢCD ÎNTRE 1869-1947 


Acest partid s-a născut în prima zi a revoluţiei, pe 22 
decembrie 1989, prin fuziunea Partidului Naţional-Ţărănesc 
(PNȚ), renăscut în acea zi din propria-i cenușă, şi un nou partid, 
micul Partid Creștin, fondat tot pe 22 decembrie 1989, dar 
separat, de poetul Ioan Alexandru şi alții. PNŢCD este primul 
partid post-revoluționar înscris oficial la Tribunalul din Bucureşti 
pe 11 ianuarie 1990. PNȚ însuşi, interzis de comuniști în 1947, 
era rezultatul unei fuziuni în 1926 dintre Partidul Naţional (PN) 
din Transilvania, fondat în 1869, și Partidul Ţărănesc (PŢ), din 
Vechiul Regat, fondat în 1918. Istoria PNȚCD-ului este deci strîns 
împletită cu cea a României, ideologia şi scopurile lui neputînd fi 
înțelese în afara acestei istorii. 


Partidul Naţional Român (PNR) 


În 1869 apar de fapt două Partide Naţionale româneşti, unul 
în Banat şi celălalt în Transilvania, care se unesc în 1881 în 
Partidul Naţional al Românilor din toate provinciile maghiare. 
Motivul era discriminarea românilor din aceste provincii ale 
dublei monarhii, instituite în 1867. Discriminarea a fost pentru 
prima oară legiferată prin Unio Trium Nationum din 1437, un 
acord ale celor trei națiuni, ungurii, saşii şi secuii?, prin care 
numai acestea, împreună cu religiile lor — catolică, luterană, 
reformată și unitariană — sînt recunoscute ca națiuni și respectiv 
biserici oficiale. Termenul de națiune avea atunci un sens social. 
nu etnic, și se referea la aristocrație și clasele de mijloc, aliate 
astfel contra țărănimii, nici ea specificată etnic. Un război țărănesc 

de anvergură, declanşat de revolta de la Bobilna, este cîștigat cu 
greu de nobilime, un an mai tîrziu. Avînd în vedere faptul că 
aristocrația românească fusese asimilată de cea maghiară încă din 
secolul al XIV-lea, românii deveniseră un secol mai tîrziu, 
aproape toți, țărani liberi ori iobagi, neputînd intra astfel în nici o 
„națiune“ şi rămînînd doar un popor și o biserică „tolerată“, fără a 
avea acces, prin lege, la activităţi politice, religioase şi culturale 
proprii, precum -reprezentare proporțional corectă în Dieta 
transilvană, ori. învățămînt în limba maternă, la care aveau însă 
acces celelalte etnii, prin păturile lor suprapuse. Această lipsă de 
drepturi a rămas neschimbată în formele statale ulterioare ale 
Transilvaniei.3 

După Ausgleich (1867), situația românilor se înrăutățește şi 
mai mult. Deși, „legea naționalităților“ le acorda teoretic anumite 
drepturi, acestea nu au fost niciodată aplicate în practică. 
Dimpotrivă, asimilarea forțată, „maghiarizarea“, a fost dusă foarte 
departe: numai cîțiva români puteau fi aleși pentru Dietă5, 
învățămîntul în limba română era ca şi inexistent6, în 
administraţie se putea utiliza doar limba maghiară”, iar procesele 
politice ale românilor protestatari se succedau cu rapiditate.8 
Toate acestea nu ţineau deci deloc seama de faptul că românii, 
după chiar recensămîntul maghiar din 1910, constituiau 53,8%, 
deci majoritatea populaţiei, în timp ce ungurii ajungeau la 28,6%, 
germanii la 10,8% iar restul celelalte minorităţi.? Pentru a 
îmbunătăţi situația românilor, Partidul Naţional alterna politica 
rezistenţei pasive — boicotul alegerilor — cu cea activă: acţiuni de 
protest cu scopul de a schimba legea electorală și a obţine 
admiterea întrebuințării limbii române în școli, justiție şi 
administraţie. În 1892 PNR trimite Kaiserului Franz Josef un 
Memorandum care explică situaţia actuală a românilor și originea 
ei istorică. Preşedinte al Partidului Naţional era atunci dr. loan 
Raţiu, unchiul actualului fruntaş PNȚCD. Acţiunea nu a adus 
decît închisoare pentru autorii acestei scrieri, inclusiv pentru 
Raţiu. După moartea acestuia, în 1902, și sub președinția lui Pop 
de Băseşti se dezvoltă noi linii de acţiune. Aurel C. Popovici 
preconizează, în lucrarea sa, Die vereingten Staaten Gross 
Osterreich (1905) transformarea statului dualist habsburgic într-o 
federaţie de cincisprezece state naţionale, „Statele Unite ale 
Austriei Mari“ printre care „Transilvania cu toate regiunile locuite 
de românii din Ungaria și Bucovina“ (incluzînd, probabil, 
Banatul) în care românii să joace un rol important. „Ţara 
Secuilor“ urma să devină, dimpotrivă, un „stat“ separat. 

Guvernele naționale ar urma să-și trimită reprezentanți în 
guvernul imperial, Transilvaniei revenindu-i patru reprezentanți 
(locul patru ca număr de delegați, după Austria, Ungaria și 
Boemia) într-un guvern de 42 de locuri. Atribuţiile tuturor 
instanţelor sînt definite cu claritate de Popovici într-un proiect de 
constituție.!0 La conferința PNR din 1905 se adoptă însă linia 
activismului politic, iar adepţii ei. Iuliu Maniu (1873-1953). 
Alexandru Vaida-Voevod (1872-1950), Aurel Vlad şi alţii intră în 
conducerea partidului. La alegerile din acelaşi an ei sînt însă 
înfrînți. Alegerile sînt repetate în 1906 și acum Maniu și Vaida 
intră în parlamentul de la Budapesta. Aici cei nouăsprezece 
deputați români vor colabora foarte strîns cu reprezentanții 
slovacilor, cehilor şi croaților în așa-zisul Club al naționalităților. 
Unele speranţe se leagă de atitudinea binevoitoare a prințului 
moștenitor austriac Francisc Ferdinand, pe care Vaida îl întilnește 
în 1907, dar cel dintii va fi asasinat în 1914. În noile alegeri din 
1910, PNR pierde din nou, atît datorită unei reduse solidarități a 
românilor cît și intimidărilor maghiare, doar cinci deputaţi mai 
ajungînd acum în parlament. Ca rezultat, ziarul Tribuna din Arad. 
sub conducerea lui Octavian Goga, îi atacă pe „bătrânii“ din PNR; 
iată aici originea unui conflict între acest partid şi activităţile 
viitoare ale lui Goga, care vor dura pînă la moartea acestuia din 
urmă. După 1910 se înteţesc contactele dintre PNR, pe de-o parte, 
și Kalman Tisza, ministrul de interne al Ungariei, ori oameni 
politici de la Bucureşti, pe de altă parte, pentru acordarea de 
concesii românilor în schimbul unui sprijin politic al acestora; nu 
se obține însă nici un rezultat important. 

În timpul și mai ales la sfîrşitul primului război mondial, cînd 
cele două imperii multinaționale, Austro-Ungaria și Rusia, sînt în 
curs de prăbușire, PNR își intensifică acţiunile. Plecînd de la 
dreptul popoarelor la autodeterminare, anunțat de președintele 
Wilson, reprezentanţii tuturor popoarelor din Austro-Ungaria 
hotărăsc să se rupă de Viena și să-şi declare țările respective state 
naționale independente. Așa s-au petrecut lucrurile și în 
Transilvania. Pe 18 octombrie 1918 Vaida proclamă în parlamen- 
tul din Budapesta dreptul românilor la autoguvernare, ca şi 
constituirea unui Consiliu Naţional Român (CNR), care să o rea- 
lizeze. Maniu participă la război ca sublocotenent, dar ajunge în 
toamna lui 1918 la Viena, unde (re)organizează cîteva unităţi 
militare româneşti, contribuind o vreme chiar la păstrarea ordinei 
în capitala cuprinsă de anarhie. 

Noul guvern maghiar al lui Mihâly Kăroly discută, prin 
ministrul naționalităților Oszkár Jászi, cu CNR în noiembrie 1918, 
dar autodeterminarea oferită de Jászi vine prea tîrziu: radicalizaţi, 
şi mai ales sub impulsul lui Maniu, românii cer acum separarea 
deplină de Ungaria. Pe 1 decembrie 1918, 100 000 de repre- 
zentanţi ai românilor din Transilvania, Banat și Ungaria (adică 
Crişana și Maramureş) votează unanim pentru independenţă și 
unire cu România. 

Declaraţia din 1918 este deosebit de democratică. Ea prevede 
reformă agrară „radicală“, vot universal, inclusiv al femeilor (!) şi 
drepturi egale pentru români și minorităţi, ca şi dreptul acestora 
din urmă “la folosirea limbii materne în învățămînt, justiţie și 
administraţie, conform principiului enunțat de Maniu: „Nu voim 
ca din asupriţi să devenim asupritori. Voim să asigurăm libertatea 
pentru toți şi dezvoltarea pentru toate popoarele conlocuitoare [...] 
Voim ca fiecare națiune să se poată cultiva în limba ei, să se 
roage lui Dumnezeu în limba ei și să ceară dreptate în limba ei. 
Noi, care am vărsat lacrimi văzînd limba noastră scoasă din școli, 
biserici, justiție, nu o vom lua altora.“!! Acest principiu va fi 
respectat toată viața de Maniu și va fi adesea invocat de PNŢCD 
și după 1989. Maniu este numit preşedinte al Consiliului Dirigent, 
instanța centrală de administraţie a unei Transilvanii temporar 
autonome. Deși colaborează excelent cu social-democraţi ca Ion 
Flueraș, „naţionalii“ joacă rolul principal în acest consiliu: Maniu, 
bineînţeles ca vioara întîia. apoi Vaida-Voevod, Gheorghe Pop de 
Băsești, Teodor Mihali și mai tînărul poet Octavian Goga, revenit 
o vreme alături de ei. Prin decesul lui Pop de Băsești, Maniu 
devine preşedintele PNR în 1919. 


Partidul Țărănesc (PT) 


Votul universal (1918) şi reforma agrară (1921-1929) i-au 
emancipat pe țărani din punct de vedere politic și economic. Noile 
provincii au mărit potențialul economic și capitalul uman al țării, 
dar au creat și noi probleme. Pentru a le face față era nevoie, 
printre altele, de noi structuri politice. În această conjunctură se 
naşte Partidul Ţărănesc, în 1918, sub conducerea învățătorului Ion 
Mihalache (1882-1963). El doreşte să reprezinte un nou electorat, 
care urmează să manifeste norme și exigențe proprii şi după 
realizarea reformelor amintite. 

Partidul Naţional Român și Partidul Țărănesc 
între 1918 şi 1926 


Fuziunea PNR cu PȚ a fost foarte anevoioasă. Primul partid 
reprezenta interesele clasei de mijloc româneşti din Transilvania 
în timp ce Partidul Ţărănesc era sprijinit de țărănimea din 
Muntenia şi Moldova. Deşi PNR era în principiu satisfăcut de 
democraţia postbelică, el voia să-și protejeze electoratul de ten- 
dințele politieii centralizatoare a Bucureştiului, exprimată de libe- 
rali. Aceștia porneau de la interesele statului — omogenizarea 
vechilor şi noilor provincii, ceea ce a dus rapid la ignorarea auto- 
nomiei regionale, la cultul ordinii și stabilităţii, chiar cu prețul 
reprimării unor greve ~, dar nu-și uitau nici propriile interese: 
implementarea în noile provincii şi deci conflicte, printre alţii, cu 
PNR, şi controlarea economiei naţionale. Toate aceste interese 
i-au conferit reputaţia, uneori meritată, de oligarhie coruptă. 
Apropierea dintre liberali (Ionel Brătianu) şi naţionali (Iuliu 
Maniu) de la sfîrşitul războiului se răcește de aceea rapid după 
război şi duce la despărțire definitivă după 1922, în timpul marii 
guvernări liberale. Naţionalii votează acum contra Constituţiei din 
1923 şi boicotează chiar încoronarea regelui Ferdinand la 
Alba-lulia (15 octombrie 1922) din cauza „măsluirii“ alegerilor, 
cîştigate de liberali, din 1922. În căutarea altor aliați din zona de 
centru a scenei politice, naţionalii fuzionează în 1922 cu 
rămășițele Partidului Conservator Democrat, condus de Take 
Ionescu pînă la moartea acestuia în același an, obţinînd concursul, 
printe alţii, al lui Grigore Filipescu și al lui Stelian Popescu, 
directorul ziarului Universul. Maniu poartă discuţii în 1924 cu 
Iorga, președintele Partidului Naționalist Democrat, și cu 
Argetoianu, care se desprinsese de Partidul Poporului al lui 
Averescu, dar ele nu duc la fuziune; dimpotrivă, Argetoianu și 
Iorga creează împreună în mai 1924 Partidul Naționalist al 
Poporului; în septembrie 1924 negocierile vor fi însă din nou 
reluate. Dincolo de neînțelegerile dintre persoane, aceste tratative 
indică existența unei zone politice dominate de ideea națională și 
de cea a unei demâcraţii deschise mai ales claselor de mijloc, 
ambele concepte fiind fundamentale noii Românii Mari 
postbelice. Tratativele au loc însă și din dorința de-a crea o 
contrapondere la puterea absolută a liberalilor după prăbușirea 
rivalilor lor tradiţionali, conservatorii. Averescu şi Partidul 
Poporului par, în primii ani postbelici, să ofere această alternativă. 

dar eșuează și, curînd după aceea, voturile simpatizanţilor lor se 
îndreaptă spre naționali și ţărănişti. Oricum, PNR reuşeşte să dea 
o primă formă acestor noi sentimente publice, dar încă de acum 
apar tensiuni între un centru (Maniu) și o dreaptă (vechii 
conservatori) a partidului, între un naționalism moderat (Maniu, 
din nou) și un naționalism mai radical (Vaida- Voevod), ori între 
luptă de principii (Maniu) și pragmatism (Vaida- Voevod, care, 
altfel decît Maniu, acceptă să prezideze un guvern în 1919), ca şi 
între regionalismul transilvănean, mult timp apărat de Maniu, 
președintele Consiliului Dirigent, autonomismul încă și mai radi- 
cal al lui Vaida-Voevod, și o politică larg naţională. Aceasta este 
reprezentată mai întîi de liberali și Averescu — care desfiinţează 
Consiliul Dirigent în aprilie 1920 —, dar după aceea, volens 
nolens, şi de PNR, în ciuda unor rezerve mereu simţite de 
„ardeleni“ față de „bizantinismul“ politic al regăţenilor și al 
Bucureştiului. Respectivele curente din sînul PNR se vor menţine, 
și chiar întări, în viitorul Partid Naţional Ţărănesc. 


Partidul țărănist era, dimpotrivă, un partid mai de stînga, care 
voia să adîncească democraţia pentru a oferi noi șanse țăranilor 
rămași săraci și după reforma agrară. Partidul condus de 
Mihalache se întărește cu grupările conduse de dr. Nicolae Lupu 
şi de Constantin Stere (din Basarabia). În programul electoral din 
1919 se vorbea de cooperativizare, etatizare a Băncii Naţionale şi 
se critica „oligarhia feudală“ care a stăpînit țara după Cuza; ideea 
luptei de clasă a țăranilor apărea și ea în diverse documente ale 
PŢ. Programul din 1921, cînd are loc un congres de unificare a 
tuturor grupărilor țărăniste, scris de ideologul partidului, Constan- 
tin Stere, propune o „a treia cale“, nici social-democrată, nici 
liberală, unde rolul principal va fi jucat de țărani. Țărănismul lui 
Virgil Madgearu se va baza în anii treizeci pe aceste idei. 


Necesitatea de-a se găsi oricum o contrapondere politică la 
liberali, este una din raţiunile obiective ale fuziunii dintre PNR și 
PŢ. În cursul tratativelor, mai ales Partidul Țărănesc a trebuit să 
facă anumite concesii, să renunţe explicit la principiul luptei de 
clasă și să se deplaseze spre centrul eșichierului politic. Programul 
de zece puncte din 1924, redactat de Madgearu, menţionează 
principiile declaraţiilor de unire de la Alba-lulia, Chișinău și 
Cernăuţi, solidaritatea tuturor claselor cu țărănimea, libertatea și 
onestitatea alegerilor, descentralizare și autonomie locală, coope- 
rație și protecția proprietăţii ţărăneşti, organizarea industriei mici 
şi mijlocii şi egalitatea de tratament pentru capitalul local și străin. 

lată baza întregii atitudini politice a PNȚ în viitor, în opoziţie cu 
liberalii — orientați spre marea industrie românească, protejată 
contra concurenţei străine — ca şi cu toate regimurile dictatoriale 
de la sfîrşitul anilor treizeci. În 1925 naționalii fuzionează cu 
partidul lui Iorga și Argetoianu, ceea ce, printre altele, creează o 
nouă rivalitate în partid între Iorga și Maniu, cîștigată în fapt de al 
doilea. Sînt astfel consacrate patru facțiuni în partid care exprimă, 
printre altele, și nuanțele menţionate mai sus în PNR, facţiuni 
conduse de Maniu și respectiv Iorga, Argetoianu și vechii conser- 
vatori. Abia la sfîrșitul lui septembrie 1926 fuziunea naţionalilor şi 
a țărăniştilor este un fapt. Partidul Naţional Țărănesc devine astfel 
un partid de centru-stînga, motiv pentru care stînga radicală a PŢ, 
condusă de Stere şi de dr. Nicolae Lupu, ca și dreapta PNR, repre- 
zentată de Nicolae Iorga şi de influentul oportunist Constantin 
Argetoianu, sînt marii învinși ai fuziunii; ultimii doi vor părăsi de 
altfel PNR puţin înaintea fuziunii. Ideile lor nu dispar însă (cu 
totul) din ideologia şi practica partidului, care va exprima și în 
viitor, cum vom vedea, prin anumite grupuri, atît un anume 
naționalism cît și un pragmatism pe care Argetoianu, poate. nu 
l-ar fi dezavuat. Ca președinte al noului PNȚ este ales Iuliu 
Maniu, vicepreședinți fiind Ion Mihalache și Nicolae Lupu, 
Alexandru Vaida-Voevod și Pavel Brătășanu (fost conservator), ca 
secretar general Virgil Madgearu, iar Mihai Popovici devine 
casier. Pe 10 octombrie 1926 se definitivează programul noului 
partid, care îl reia pe cel din 1924, însă cu unele noi accente. 
Agricultura nu mai poate fi subordonată unui ..industrialism forțat 
şi artificial“!2, proprietatea agrară, peste o sută de hectare, trebuie 
redistribuită țăranilor, pămîntul țărănesc trebuie să circule liber 
prin vînzări pentru a se întări „cultivatorii serioşi“, sindicatele 
trebuie susținute etc. Deschiderea către clasele de mijloc este deci 
accentuată, PNȚ dorind să devină purtătorul de cuvînt al acestui 
segment al societății românești. 

În anii următori Iuliu Maniu devine liderul incontestabil al 
partidului, în timp ce Mihalache și Madgearu pierd treptat din 
influenţă. Maniu, și prin urmare PNȚ, preferă însă o opoziție 
morală solidă unei atitudini pragmatice și/sau participării la 
guvern (o atitudine a cărei influență îndepărtată se va simţi chiar 
şi în linia politică a lui Comeliu Coposu, în perioada post-de- 
cembristă, ori într-una din aripele PNŢCD-ului de astăzi). Vechiul 
lider al luptei românilor contra discriminării maghiare dovedeşte 
în anii douăzeci aceeași forță de caracter și putere a voinţei, 
împotrivindu-se noilor puternici ai zilei, acum români, şi acţionea- 
ză pe baza acelorași principii întruchipate în activitatea sa din 

Austro-Ungaria: modestie, refuzul oricărui compromis, incorupti- 
bilitate, idealism și tenacitate în a apăra democraţia, disprețul 
exercitării puterii, înțelegere pentru oamenii obişnuiţi, răbdare, 
consultare a fiecărui colaborator înainte de-a lua o decizie, dar 
adesea şi prudenţă excesivă și un ritm extrem de lent în a lua 
decizia finală. Aceste trăsături vor caracteriza de altfel stilul 
politic PNȚ în general, fie el în opoziţie fie la putere. Aceleași 
„legendare“ caracteristici le vor demonstra și Coposu și alţi lideri 
național-țărăniști, care vor pune accentul în activitatea lor de după 
1989 mai curînd pe etica decît pe pragmatica politicii. Acum, în 
1998, cînd revăd acest capitol, aceste diferite accente devin din 
nou actuale prin opțiunea mai curînd etică a grupului condus de 
Victor Ciorbea şi în opţiunea mai curînd pragmatică a premierului 
Radu Vasile şi a colaboratorilor lui, în timp ce preşedintele 
partidului, Ion Diaconescu, doreşte în mod evident combinarea 
celor două opțiuni. 


PNȚ între 1926 şi 1933 


În 1926 se termină importanta guvernare liberală a lui Ionel 
Brătianu, care a pus.bazele juridice și economice ale României 
moderne. PNȚ preia puterea abia în noiembrie 1928, după imense 
demonstraţii, inclusiv în Alba-lulia, contra noului guvern liberal 
al lui Vintilă Brătianu. Naţional-țărăniştii vin la putere datorită 
unui mare entuziasm popular, ca un partid al cinstei care urma să 
reînnoiască fundamental societatea și economia, şi rămîne la 
putere între 1928-1933 cu o întrerupere de un an, de guvern Iorga 
(1931-1932). 


Altfel decît liberalii, național-țărăniştii se pronunță pentru 
adîncirea democraţiei, respectarea mai riguroasă a drepturilor 
omului, inclusiv abolirea stării de asediu şi a cenzurii presei, „statul 
de drept“, „naționalismul luminat“, descentralizarea administrativă 
şi autonomie locală, pentru îmbunătățirea situaţiei femeilor, 
introducînd în 1929 dreptul de vot al acestora în viața adminis- 
trativă!3, pentru politica „uşilor deschise“ în raport cu capitalul 
internațional, accentul pe agricultură şi mică industrie în eco- 
nomie și extinderea învățămîntului pentru oamenii mai săraci. 
Referinţa la principiile creştine rămîne doar implicită, aşa cum 
putem vedea în diferitele cuvîntări ale lui Maniu, poate pentru că 

termenul de „creştin“ apărea atunci deja în titulatura Ligii 
Apărării Naţional Creştine, a lui A.C. Cuza, un partid de dreapta 
şi antisemit. Din 1927 se publică Dreptatea, ziarul PNȚ; sub 
același titlu va reapărea și după 1989. Putem conchide că PNȚ 
era, în anii douăzeci şi treizeci, cu adevărat un partid al claselor 
de mijloc rurale şi orășenești din întreaga țară.!4 Tot în 1927 PNȚ 
aderă la „Internaționala agrară“, cu sediul la Praga. 


Maniu este premier între noiembrie 1928 — cînd PNȚ cîştigă 
detașat alegerile, între altele datorită cartelului cu Partidul 
German și cu cel Maghiar —, și aprilie 1931. PNȚ stimulează în 
această perioadă descentralizarea, declară amnistie parţială, 
întărește agricultura prin formarea de cooperative şi procurarea de 
credite la ţară și încurajează investiţiile străine. Reformele după 
1928 sînt tehnic corecte şi politic foarte avansate, totuși ele nu 
reușesc să rezolve multiplele probleme ale României de atunci 
pentru că sînt perturbate de doi factori neașteptaţi: criza mondială 
din 1929 şi reîntoarcerea pe tron a lui Carol în 1930. În 1929 
moare un membru al Regenţei și Maniu săvîrșeşte aici, fără să-și 
dea seama, un curios faux pas: îl aduce ca nou regent pe 
Constantin Sărățeanu, rudă cu Popovici și cu Vaida-Voevod, ceea 
ce creează impresia că PNȚ vrea să manipuleze acum Regența la 
fel precum liberalii, mai înainte, îl manipulau pe regele Ferdinand 
prin Barbu Știrbei. Această greșeală este la fel de neașteptată 
precum cea a susţinerii ambițiilor lui Carol şi ea a rămas pînă 
astăzi neexplicată: a crezut Maniu, cu ingenuitate, că Sărăţeanu 
era realmente cea mai bună soluţie, sau a năzuit, printr-un efect de 
oglindă, care apare frecvent în istoria politică românească, să 
realizeze „şi el“ ceea ce atîția ani putuse realiza „maestrul de- 
testat“, Ionel Brătianu, respectiv influențarea conducerii supreme 
a ţării? Greu de răspuns. Oricum, criza mondială frînează refor- 
mele și impune măsuri impopulare de economii, iar întoarcerea 
lui Carol stârnește confuzie. 


Prima schiță de portret al lui Iuliu Maniu: 
un om politic pilatian 


Cum la 4 ianuarie 1926 liberalii. în acord cu regele Ferdi- 
nand, impun îndepărtarea din ţară a principelui moștenitor Carol, 
PNȚ consideră necesar a adopta o atitudine opusă, determinată 


277 


printre altele și de convingerile lui dinastice legitimiste. Maniu, 
Mihalache ca și Madgearu vor stabili de aceea contacte mai mult 
sau mai puţin secrete cu Carol, pentru a-l readuce în țară. Astfel 
se declanșează acţiunea probabil cea mai controversată a PNȚ şi. 
în primul rînd, a lui Maniu. Paradoxal, tocmai legitimismul său, 
atitudinea sa juridic-morală în treburile dinastice, vor deveni 
cauza degradării ideii monarhice și sursa unui deceniu politic 
tensionat care va duce România, datorită nefastei politici a lui 
Carol al II-lea, la un pas de prăpastie. 


Mihalache se pronunţase încă din 1927 în favoarea lui Carol 
al Il-lea.!5 Maniu adoptă în această problemă, cum am mai spus, o 
linie riguros legitimistă, dar şi democrată: el sprijină reîntoarcerea 
lui Carol cu cîteva condiţii, printre care și despărțirea de doamna 
Lupescu.16 A rămas neclar în ce măsură a ştiut Maniu exact de 
sosirea lui Carol pe 6 iunie 1930 şi dacă l-a informat sau nu la 
timp, despre aceasta, pe Ion Mihalache.!7 Confuzia a fost mare şi 
după sosirea lui Carol, acesta promițîndu-i, pare-se, lui Maniu că 
acceptă funcţia de regent, pe care el i-o propusese, în timp ce Ion 
Mihalache și Grigore lunian se declară de acord, la audiența 
acordată de Carol şi la sugestia acestuia, cu proclamarea lui ca 
rege: neînțelegere între lideri sau atitudini politice realmente 
diferite?18 Găsindu-se în minoritate în ședința de guvern, cînd se 
preferă soluţia regală, și temîndu-se, nejustificat, de o mișcare 
militară în favoarea lui Carol, Maniu demisionează pentru a nu-și 
călca jurămîntul dat regelui (minor) Mihai. Se formează un nou 
guvem PNȚ cu G.G. Mironescu premier, care impune Camerelor 
reunite alegerea lui Carol ca rege. Pe 13 iunie, Maniu revine însă 
ca premier al unui alt guvern PNȚ! Condiţia ar fi fost încoronarea 
lui Carol alături de regina Elena în septembrie, ceea ce implica 
despărțirea definitivă de Magda Lupescu. În Memoriul său (vezi 
nota precedentă), Maniu spune că încoronarea s-a stabilit „cu 
acordul“ lui Carol al II-lea, dar că puţin timp după aceasta Carol 
şi-a schimbat atitudinea. Mai mult, pe 4 august Magda Lupescu se 
reîntoarce pe ascuns în ţară. Aflînd acest lucru, Maniu 
demisionează din nou, pe 12 august, dar Carol al II-lea îi cere să 
rămînă la post. După alte neînțelegeri, Maniu demisionează 
definitiv pe 6 octombrie, iar pe 10 octombrie vine la putere un 
nou guvern Mironescu (rămas la conducere pînă la 17 aprilie 
1931). Maniu demonstrează astfel o atitudine moral riguroasă, dar 
politic ambiguă și puţin eficientă. Fidelitatea faţă de regele Mihai 
este demnă de admirat, dar „soluţia“ de-a demisiona pentru cîteva 
zile, astfel încît formal Mironescu să-i fie infidel lui Mihai, este 
cvasicomică. În Memoriu, Maniu se referă la planul de a-l readuce 

pe Carol ca regent: o idee în sine ambiguă, deoarece nu se 
înțelege cum ar fi restabilit legitimitatea monarhică în ţară; în 
plus, din declarația lui Maniu se poate vedea doar că el i-a propus 
respectiva funcţie lui Carol. nu că acesta a acceptat-o formal. 
Chiar și așa, tot Maniu declară că, la rugămintea lui Carol, ca el, 
Maniu, „să îmbrăţişeze ideea Restaurării“', Maniu i-ar fi răspuns: 
„Eu îl voi primi cu toată bunăvoința şi nu-i voi face nici o 
greutate.“19 În fine, deși pe 6 iunie Maniu spune că „aş fi putut 
împiedica cu mare ușurință, dacă aş fi voit“ revenirea lui Carol, a 
doua zi el constată că „părerea mea, chiar dacă aş impune-o, tot 
nu ar mai putea: avea roadele la care tindeam eu“, motiv pentru 
care „m-am supus opiniei publice şi majorității guvernului și (...] 
mi-am dat demisia“20, Scris în 13 decembrie 1934, Memoriul lui 
Maniu trage următoarea concluzie: „Prin Restauraţie ordinea 
constituțională și dinastică a intrat în albie normală.“2! Ce să 
înțelegem din aceste enunțuri contradictorii? Maniu a vrut, fără 
îndoială, să-şi explice posr-festum şovăielile din 1930 prin dorința 
de-a nu provoca o criză în ţară, dar în fapt tocmai el a dus 
lucrurile la un pas de criză prin declaraţiile ambigue făcute lui 
Carol înainte de sosire şi prin teama de-a adopta o atitudine fermă 
după sosire. În ambele faze ale procesului, Maniu exprimă 
trăsături tipice ale caracterului său, pe care le vom reîntîlni mereu 
în viitor: formalism în argumentare, incapacitate de evaluare 
pragmatică a situaţiei, complexul „spălării pe miini“ al lui Pilat, 
adică teamă de acţiune, degajare de răspundere prin împingerea în 
față a altora şi păstrarea reputației intacte, pentru viitor, tocmai 
prin inacţiune în prezent. Curios, Maniu a fost un om de acţiune 
numai în faza lui habsburgică, înainte și în timpul războiului, mai 
ales în Viena căderii imperiului și la Alba-Iulia. În faza regățeană 
a activităţii lui, Maniu, dimpotrivă, a refuzat orice risc personal şi 
a devenit un „pilatian“ convins. Moralitatea lui este mai presus de 
îndoială — el a refuzat toată viața orice act moralmente suspect —, 
dar această moralitate a constat aproape întotdeauna în tăria de a 
nu face ceea ce făceau ceilalți, nu în curajul de-a combate ceea ce 
făceau aceştia. În termenii unei logici modale a acţiunii, aș spune 
că Maniu a beneficiat de un savoir ne pas faire, dar nu de un 
vouloir faire. Contemporanii l-au numit adesea „Sfinxul“, pentru 
că nu lăsa niciodată să i se ghicească intenţiile, dar Maniu mi se 
pare, retrospectiv, un politician nu atît secret, cît abulic: nu 
ascunderea intenţiilor de-a acționa l-a caracterizat, cît incapa- 
citatea de a le realiza. Strămutarea lui Maniu din lumea habs- 
burgică în cea regățeană trebuie să fi fost pentru el un şoc 
cultural: de la o lume cu posibilități reduse de acţiune, dar perfect 
calculabile potrivit logicii formale habsburgice, el a trecut într-o 


279 


lume de posibilități nelimitate de acţiune, dar realizabile printr-un 
joc de mişcări rapide, imprevizibile, lipsite de rigoare formală 
însă eficace, „imorale“ în sensul că nu se lăsau derivate dintr-un 
cod prealabil, ci din pură pragmatică a momentului. Această lume 
politică, nu atît „balcanică“ cît „sudică“, temperamentală și 
retorică precum cele din Franţa şi Italia, trebuie să i se fi părut 
„germanicului“* Maniu, la fel precum altor transilvăneni, o lume 
incomprehensibilă și în care este imposibil să ai încredere. Altfel 
decît Octavian Goga, de exemplu, ja care „șocul regățean“ duce la 
supra-adaptare, sublimul poet ardelean devenind un îndoielnic 
politician bucureștean, Maniu, din teamă de necunoscutul politic 
regățean, dublează, sau triplează prudenţa și devine un fanatic al 
formalismului în tratative, amînînd la infinit decizia în speranţa 
unor imposibile garanţii. Abulia politică i se naşte dintr-un 
perfecționism moral-juridic supradimensionat. S-ar zice că Maniu 
s-a identificat „post-mortem“ cu spiritul politicii habsburgice, al 
unei politice atunci decedate, dar pe care el o combătuse fără milă 
cînd aceasta era în viață şi în putere. Maniu a devenit pilatian, s-ar 
zice, cînd spiritul adversarului politic răpus a început să-l 
„locuiască“ stilistic, iar lupta odată reală s-a transformat brusc în 
compatibilitate discursivă. Celebrele lui „pertractări“ nu au fost 
astfel, decît tot atitea încercări de-a introduce în lumea politică 
românească spiritul habsburgic, un stil pe care aceasta nu-l 
cunoscuse niciodată, nici măcar în epoca lui Maiorescu și Carp, 
raționaliști şi formalişti „germanici“ şi ei, dar „regățeni“ prin 
mondenitate și lecturi franceze. În plus, o a doua trăsătură îl 
distinge pe Maniu totalmente de aceștia: moralismul lui pilatian 
are un Caracter ascetic unic în politica românească. Stilul 
îmbrăcăminții, rigiditatea posturii, credința catolică?2, atmosfera 
de reculegere de la Bădăcin. domeniul său atît de opus mon- 
denității și estetismului domeniului Florica, al Brătienilor, 
inexistența unei vieţi personale, legătura puternică cu sora sa, 
călugăriță, în ciudată simetrie cu renunțarea la acea misterioasă 
Clara, frumoasa unguroaică de care va fi fost îndrăgostit la 
tinereţe, la care va fi renunțat din nemărturisite scrupule 
(politice?), dar pe care nu o va fi uitat pînă în momentul morţii, 
cînd i-ar fi invocat frumuseţea?3, toate acestea compun un 
personaj aproape neromânesc, mai mult de sfînt decît de om 
politic, un personaj din El Greco, sau mai curînd un călugăr 
descins din dezlănţuit baroca, dar interior austera mînăstire de la 
Melk, de lîngă Viena, într-un Bucureşti reconstruit din Craii de la 
Curtea Veche... Ciudat. marile personalităţi politice ale perioadei 
interbelice vin din cea precedentă. Dacă Ionel Brătianu este, 
printre ei, fondatorul României Mari, incarnarea energiei ei 

constructive, luliu Maniu este conștiința normativă a acestei 
Românii, întruparea virtuților ei, constructivă în domeniul nor- 
melor, nu al instituţiilor, scăpîndu-le din mînă, pe acestea, dar 
opunînd degradării lor o intransigenţă etică absolută, victorioasă 
pe termen lung chiar dacă în plan imediat ineficace. 

Acţiunile și normele se presupun, dar se și combat reciproc: 
primele își găsesc legitimitatea în adecvarea pragmatică la 
realitate, sau în schimbarea acesteia, celelalte în evaluarea de sus 
atît a realităţii cît și a schimbării ei. Este, probabil, imposibil ca 
același om să le poată incarna pe amîndouă. Politica românească 
democratică a cunoscut ambele linii. a acţiunii şi a evaluării 
morale a acesteia: Brătianu şi Maniu. Primul din ei a rămas în 
istorie prin ceea ce a făcut, al doilea- prin ceea ce a refuzat să 
facă. Maniu a greșit aducîndu-l pe Carol în ţară, a greşit per- 
mițîndu-i să ia puterea — însă cum ar fi putut ataca un gentleman 
pe His Majesty? —, dar a rămas drept în faţa lui și la fel de neclin- 
tit i-a cerut, scurt, în 1940, să plece. Cîţi asemenea oameni a mai 
avut România, cu greşelile lor cu tot? Un Barbu Catargiu, un 
Petre Carp, un Corneliu Coposu, și cam atît... 


Nu mai puţin adevărat este faptul că alți lideri PNȚ, precum 
Gheorghe Mironescu, în curînd şi Alexandru Vaida-Voevod şi Ion 
Mihalache, manifestă atitudini mai lumești și mai suple. Accen- 
tuez acest aspect al PNȚ. pentru că el a fost adesea trecut cu 
vederea. S-a spus, şi pe drept cuvînt, că acest partid a dovedit, şi 
dovedește, în comparaţie cu alte partide româneşti, o remarcabilă 
unitate. Acest lucru trebuie însă înțeles, cred eu, în sensul că el nu 
s-a scindat şi nici nu a cunoscut lupte intestine violente, nu în 
sensul de-a fi fost realmente omogen: PNȚ a cunoscut, dimpo- 
trivă, permanent, o remarcabilă heterogenitate de atitudini și de 
linii politice. Ascetismului lui Maniu i s-au opus, cum am mai 
spus, naționalismul și pragmatismul altor lideri, așa încît mi se 
pare incorect a echivala partidul cu linia președintelui său, deşi 
această linie a fost, într-un fel, cea mai spectaculoasă. 


Guvernări național-țărăniste 


Cu guvernul PNȚ al lui Gheorghe Mironescu din 1930 începe 
o perioadă de instabilitate în care, datorită lui Carol al II-lea, opt 
guverne neputincioase se succed în numai trei ani. Influenţa 
regelui creşte în acestea datorită unor miniștri „carliști“ precum 


281 


Mihail Manoilescu, și servilismului lui Mironescu: din pricina 
celor doi. imaginea de incoruptibilitate a partidului se deterio- 
rizează. in 1931 Carol aduce la putere un guvern lorga-Argeto- 
ianu, în numele unei vagi „Uniuni naţionale“ create de ei ad-hoc. 
Alegerile organizate de cei doi sînt câştigate de partidul lor, dar 
acesta este urmat, pe un merituos loc doi, cu 14% din voturi24, de 
PNȚ. Pe 28 iulie 1931, la un an de la Restauraţie, Maniu face un 
ultim apel personal la Carol în încercarea de a-l influenţa în bine 
şi a relua astfel, eventual, colaborarea. Potrivit notițelor lui 
Mihalache. căruia Maniu i-a povestit audiența, acesta îi 
reproșează regelui „o politică dezastruoasă pentru țară și dinastie“. 
„Regele a ascultat, dar era galben și tremura“ şi a refuzat atît 
îndepărtarea camarilei (Manoilescu, Nae Ionescu, Aristide Blank. 
Puiu Dumitrescu) cît și despărțirea de Elena Lupescu și refacerea 
căsniciei. Concluzia lui Maniu a fost „sau Regele își schimbă 
politica, sau vine momentul ca partidul să intre în luptă cu 
Regele““25. S-ar zice că acesta este momentul în care PNȚ se 
desparte de regele adus de el la putere; viitorul va infirma însă 
această concluzie, atunci atît de probabilă. În mai 1932 cade 
guvernul Iorga. Maniu nu se mai lasă convins de Carol să revină 
și din nou un alt pragmatic național-țărănist, după Mironescu în 
1930, acceptă funcția de prim-ministru: Alexandru Vaida-Voevod, 
pe 6 iunie 1932. PNȚ organizează acum alegerile și se situează pe 
primul loc, cu 40,3% din voturi. 

Maniu reia şefia partidului, ca și a facțiunii parlamentare, dar 
cei doi vechi aliaţi şi prieteni nu reuşesc să facă un front comun. 
Vaida demisionează și, pe 18 octombrie 1932, Maniu acceptă, în 
mod neașteptat, să formeze un al treilea guvern național-țărănist, 
obţinînd de la Carol asigurarea că va avea „mână liberă la 
conducerea țării, inclusiv în numirea și destituirea oricărui 
funcționar de stat; dreptul de-a cere îndepărtarea oricărui demnitar 
de la Palat dacă era în contradicţie cu guvernul; refacerea 
căsniciei regelui cu Elena şi încoronarea la Alba Iulia“26. Din nou, 
deci, Maniu crede în promisiunile regelui. Cît de ferm formulate 
au fost acestea este greu de ştiut. Ne putem chiar întreba dacă 
procesul de comunicare dintre Maniu şi rege nu intrase cumva, de 
partea celui dintii, într-un dereglaj sistematic, pe care l-ar putea 
defini termenii englezi de repetată misunderstanding şi de wishful 
thinking: Maniu devenise incapabil de-a înțelege jocul real al 
regelui şi lua propriile lui dorinţe ca fiind şi dorinţe ale acestuia 
din urmă. Nu este de altfel exclus ca Maniu să fi crezut acum, ca 
și în 1930, că regele nu are un alt spațiu de manevră decît cel 
îngăduit de el: Carol nu putea colabora cu liberalii, vechii lui 

adversari, iar celelalte partide erau prea mici pentru a guverna, 
aşa cum a arătat experiența nereușită cu Iorga; deci Carol nu 
putea decît primi condiţiile impuse de Maniu. Dacă acesta a fost 
raționamentul lui Maniu — ceea ce mă face să cred, este gîndirea 
lui politică abstractă, semnalată mai sus —, el se va dovedi rapid 
perdant în fața meandrelor „politicii regăţene“. Deși guvernul 
Maniu este foarte puternic ~ Mironescu vicepremier, Nicolae 
Titulescu la Externe, Ion Mihalache la Interne, Virgil Madgearu la 
Finanţe, generalul Samsonovici la Apărare —, omogenitatea PNȚ 
în jurul lui Maniu se arată iluzorie. În conformitate cu mai vechile 
legi, adoptate sub guvernele PNȚ anterioare, de organizare a 
creditului agricol, guvernul Maniu urmărește acum conversiunea 
datoriilor agricole şi încearcă şi alte măsuri financiare pentru a 
atenua efectele crizei economice. Ele nu reușesc, dar duc la 
retragerea din guvem și din partid a lui Grigore lunian — apropiat 
în vederi de Stere — care va şi întemeia apoi Partidul Radical 
Țărănesc. Mai grav însă este refuzul lui Carol de-a respecta 
„înțelegerea“ inițială cu Maniu. De o renunțare la Elena Lupescu 
nici nu mai este vorba, iar „favoriţii“ regelui, generalul 
Dumitrescu de la conducerea jandarmeriei și Gabriel Marinescu, 
prefectul poliției Bucureștiului, dau dovadă de insubordonare 
fățişă faţă de ministrul de Interne, Mihalache. Carol — dependent 
de aceștia pentru siguranța puterii sale personale — refuză 
demiterea lor. Pe 12 ianuarie 1933 Maniu demisionează şi, două 
zile mai tîrziu, Vaida- Voevod preia șefia unui nou guvern PNȚ, cu 
asentimentul lui Maniu. Pe 20 ianuarie 1933 Maniu renunță și la 
preşedinţia partidului, pe care o pasează lui Mihalache. 

Maniu rămîne astfel la putere numai trei luni și o părăseşte la 
prima încercare de forță cu regele. După cum va arăta viitorul, 
aceasta va fi și ultima lui guvernare. Din nou constatăm ezitarea 
lui Maniu, la fel ca în 1930, de a se angaja într-un conflict 
deschis, deşi avea în mînă multe atuuri. El nu face publică 
înţelegerea precedentă cu Carol — dacă ea era reală — şi nici nu 
apelează la forțe militare fidele pentru a pune capăt insubordonării 
lui Dumitrescu și Marinescu. Mai mult, așa cum îi trecuse puterea 
lui Mironescu în 1930, el o pasează acum lui Vaida-Voevod, după 
care se retrage demn într-o izolare autoimpusă. Reacţia lui la 
evenimente este, cum am mai spus, lipsa de reacţie. Partidul însuși 
se iluzionează în rămînerea la putere prin sacrificarea persoanei 
lui Maniu. Este uluitor cum, totuși, acești lideri nu îndrăznesc să 
se opună in corpore lui Carol, declarîndu-i fățiș că nici unul din- 
tre ei nu acceptă să preia moștenirea lui Maniu dacă regele nu 
îndeplineşte condițiile puse de acesta din urmă și anume încetarea 

amestecului în politica guvernului. Ceea ce acum ne apare ca o 
regretabilă lipsă de solidaritate cu Maniu, apărea însă atunci ca 
pragmatism: Vaida-Voevod urma să realizeze ceea ce Mironescu 
nu putuse. 

Iluzia colectivă a PNȚ este că permanentul conflict cu regele 
era unul de persoane, pe cînd el era de fapt un conflict politic 
fundamental: acceptarea sau nu, de către Carol, a limitelor consti- 
tuționale ale puterii lui. Datorită acestei iluzii, regele va reuși să-i 
manevreze pe liderii PNȚ Maniu, Vaida și Mironescu, apoi într-un 
fel și pe Mihalache, unul contra altuia, să slăbească partidul şi 
finalmente să-l îndepărteze de la putere. 


În timpul guvernării PNȚ, conflictele sociale iau amploare 
datorită grevelor din 1933 şi a acţiunilor din ce în ce mai brutale 
ale Gărzii de Fier. Ambele sînt reprimate cu asprime. În ianuarie 
1931 Mihalache, ca ministru de Interne, dizolvă Garda de Fier, 
dar în iunie 1932, Vaida-Voevod, care manifestă simpatie pentru 
legionari, refuză să împiedice participarea ei la alegeri și blochea- 
ză eforturile secretarului de stat la Interne, Armand Călinescu, 
de-a li se opune. „Afacerea Skoda“, în care Carol şi alții încearcă, 
fără succes, să-l implice pe Maniu, înveninează raporturile dintre 
Vaida și Maniu: Zaharia Boilă şi alţi tineri ţărănişti care pledaseră 
pentru linia morală a lui Maniu sînt excluși din PNȚ, dar în 
octombrie 1933 Ion Mihalache, președintele partidului, îl susține 
pe Maniu și, pe 9 noiembrie 1933, guvernul Vaida demisionează. 
S-ar zice că o dată mai mult linia morală triumfă împotriva celei 
pragmatice, dar PNȚ părăseşte acum guvernarea — cea a lui 
Vaida- Voevod va fi ultima pînă la 1996! —, iar legătura dintre 
Maniu și Vaida, vechii eroi ai luptei pentru drepturile româneşti și 
pentru unire în parlamentul de la Budapesta, se rupe pentru 
totdeauna. Carol al JI-lea reușește astfel o învrăjbire pe care nu o 
reuşise nici un guvern maghiar! Pe 14 noiembrie 1933 revin la 
putere liberalii: la putere, dar și la discreţia regelui, pînă cînd, în 
1938, Carol al II-lea va institui dictatura regală şi va abroga toate 
instituțiile democratice din țară. 


Deși, în cei cinci ani de guvernare, PNȚ promovează o po- 
litică socială avansată, îi lipsește totuşi forţa de-a schimba fun- 
damental situația politică din țară. Ea creează un climat mai 
favorabil micii gospodării ţărăneşti și industriei, prin investiţii 
străine, lărgește politica externă pro-occidentală prin ministrul de 
Externe Nicolae Titulescu — la acest capitol există de altfel un 
consens între toate partidele democratice —, dar nu reușește să 

găsească o soluţie de durată la conflictele interne şi nici să 
preîntîmpine extinderea serioasă a puterii regelui și a legionarilor. 
Dimpotrivă, regele și legionarii reușesc să bage zizanie între 
fruntașii partidului. O frapantă și îngrijorătoare carență de guver- 
nare apare astfel la un partid care atunci, ca și astăzi — 1998, cînd 
revăd acest articol — promite o „schimbare“ pe care, în ciuda 
bunelor sale intenţii, nu reușește să o transpună în practică. 

În toți aceşti ani au existat de fapt trei curente în PNȚ, 
derivate din cele existente în anii douăzeci: cel de dreapta, condus 
de Vaida-Voevod, carlist dar și simpatizant al legionarilor; 
curentul radical anticarlist al lui Maniu și un altul, manifestind o 
atitudine mai neutră, mai pragmatică, al lui Mihalache.27 În anii 
următori, distanța dintre aceste trei curente va crește neîncetat. 


PNȚ în opoziție (1933-1937) 


La congresul din 1934 este ales președinte Mihalache, iar 
Vaida- Voevod unul dintre vicepreşedinţi, în timp ce Maniu se ţine 
pe planul doi. Un an mai tîrziu Vaida-Voevod se deplasează spre 
dreapta atît de mult — promovînd, la fel ca partidul antisemit al lui 
Cuza și Goga, clauza „numerus valachicus“, care ar trebui, adică, 
să impună o majoritate românească, după criterii demografice, în 
instituţii și universități — încît pe 14 martie 1935 el este exclus din 
partid; Vaida va înființa după aceea propriul său partid de dreapta, 
Frontul Românesc. Cu acest prilej, unii lideri tineri din PNȚ, 
precum V. Tilea și Emil Haţieganu, îl urmează pe Vaida şi vor 
deveni după aceea carlişti convinşi. Prin plecarea lor, linia 
naționalistă dură din PNȚ pierde mult teren în favoarea celei 
naționalist moderate și democratice. Programul din 1934 accen- 
tuează, și mai mult decît cel din 1926, necesitatea de-a sprijini 
agricultura, industria ușoară, învățămîntul și descentralizarea, dar 
face un pas înainte în ceea ce priveşte politica economică, pro- 
movînd formula unui „stat țărănesc“ care să plaseze România 
între capitalism şi socialism. Se vorbeşte astfel și de etatism şi 
dirijism. În „Memoriul său către Rege“, din 8 noiembrie 1935, Ion 
Mihalache critică regimul liberal „definitiv compromis“ și 
opinează că ..Statul român va renaşte luînd de bază munca națio- 
nală [...] cu marca ei specific țărănească și în jurul căreia se pot 
solidariza [...] toate forțele vii creatoare ale tuturor claselor 
producătoare din țară“. „Un astfel de stat este cea mai puternică 

pavăză împotriva comunismului — opunîndu-i o formă de pro- 
prietate individuală. organizată, raționalizată — în special prin 
disciplina cooperaţiei generalizate în toate domeniile ocupate de 
mica gospodărie și mica industrie“, precizează Mihalache.28 
Aceste principii sînt reluate într-o conferință din 17 decembrie 
1935, adresată tineretului național-țărănesc. Statul comunist, statul 
corporatist după model mussolinian — promovat atunci mai ales de 
Manoilescu, dar unele aspecte ale acestuia erau acceptate, în 
anumite limite, cum am văzut mai sus, şi de Mihalache —, ca și 
cel național-socialist. sînt hotărît respinse în favoarea unui stat 
țărănesc, bazat pe interesele celor 85% din populația românească 
a țării, procent ce reprezenta țăranii. Naționalismul este adoptat 
doar ca atitudine de muncă constructivă, respingîndu-se antise- 
mitismul partidului cuzist, destructiv, precum acţiunea de-a da foc 
caselor evreiești din Borșa, în Maramureş.29 Economiștii Virgil 
Madgearu şi Gheorghe Zane, sociologul Petre Andrei, filosoful 
Constantin Rădulescu-Motru și eseistul Mihai Ralea, pledează și 
ei pentru un stat în care valorile centrale să fie legate, altfel decît 
în cadrul „statului liberal“, de mica gospodărie țărănească, de 
solidaritatea între indivizi și de creştinismul tradițional, valori care 
trebuie însă să se manifeste în cadrul unei democraţii de tip 
occidental, aşa cum precizează Maniu în 1937.30 Tot Maniu 
accentuează în 1936 „legea creștină“ a partidului, opusă extre- 
mismului politic.3l Aceleași principii sînt solemn repetate de 
Mihalache la aniversarea, în 1936, a zece ani de la fuziunea celor 
două partide, naţional și țărănesc: PNȚ are misiunea istorică de-a 
realiza o adevărată Românie Mare ca un stat de muncă, de auto- 
ritate, de ordine, și ca un stat creștin și democratic, „baraj 
dictaturii şi albe şi roșii''32. Astfel PNȚ se distanțează de poziţiile 
mai „fundamentaliste“ ale revistei Gîndirea, din anii treizeci, care 
pleda atunci pentru un rol mai apăsat al bisericii în societate și 
critica democraţia occidentală de pe poziţii religioase ortodoxe 
destul de rigide. În anii 1933-1937, în timpul guvernării liberale a 
lui Tătărescu și al „retragerii“ lui Maniu, PNȚ este deci dominat 
de aripa lui țărănistă, care dezvoltă, în opoziţie fiind, o politică 
alternativă extrem de coerentă, Maniu mărginindu-se la a pune 
anumite accente pe vechea recuzită de idei, fără înnoiri ideo- 
logice. Deşi economia românească se dezvoltă în aceşti ani în 
mod vizibil, anul 1937 fiind considerat anul de vîrf al perioadei 
interbelice, naţional-țărăniștii, ca şi cercurile de dreapta, de exem- 
plu cele din jurul lui Nae Ionescu, despărțit între timp de Carol al 
[-lea, asociază aceste succese corupției liberalilor și a camarilei 
regale. Din acest punct de vedere, alternativa unui „stat țărănesc“ 

era atunci o alternativă reală și democrată, fiind deci, altfel decît 
alternativele de dreapta, demnă de tot respectul. Văzute din pers- 
pectiva noastră, eforturile teoretice şi politice ale lui Madgearu şi 
Mihalache par însă mai curînd utopice, opuse singurei linii viabile 
de modernizare, cea bazată pe industrializare şi urbanizare. Cert 
este, de asemenea, că în acești ani linia Maniu păleşte în partid. 
Liderii mai tineri, precum ţărăniştii numiţi mai sus, ca și Grigore 
Gafencu, Armand Călinescu, M. Ghelmegeanu și alţii, consideră, 
în iunie 1937, chiar că o revenire a lui Maniu la preşedinţia 
partidului ar anula orice șansă a PNȚ de-a fi chemat la. guvernare 
de către Carol al II-lea. Regele nu contenea, de altfel, să mo- 
mească partidul cu această șansă, reușind astfel în noiembrie 1935 
să-l convingă pe Mihalache să contramandeze o mare demon- 
strație de protest a partidului contra guvernului și a camarilei. 
Linia pragmatică triumfă astfel în aceşti ani și, pe 4 aprilie 1937, 
Mihalache este reales președinte de către un congres al partidului 
care, fără ca cineva să poată atunci bănui, avea să devină ultimul 
congres naţional-țărănesc pînă la reluarea activităţii lui după 1989. 
De aceea trebuie precizat, din nou împotriva tendinței de-a echi- 
vala PNȚ cu „linia Maniu“, că în acești ani 1933-1937, Maniu își 
continuă campania contra camarilei mai mult cu titlu personal, 
fiind puţin sprijinit şi adesea chiar criticat pentru ea, de restul 
partidului. 


În octombrie-noiembrie 1937 speranța în venirea la guvernare 
se aprinde şi se stinge tot la fel de repede: Carol al II-lea face 
apel la Mihalache, într-adevăr, dar cu condiţia de-a forma guver- 
nul alături de Vaida-Voevod, ceea ce primul refuză, pentru că 
acceptarea ar fi însemnat o majoră alunecare la dreapta a parti- 
dului, inclusiv în politica externă, precum și noi conflicte cu omul 
politic exclus din PNȚ în 1935. Pe 22 noiembrie 1937 Mihalache 
recunoaște insuccesul politicii sale de apropiere de Carol și 
demisionează. Revine ca președinte al PNȚ din nou Maniu, care 
afirmă imediat reluarea unei politici opoziționiste active împotriva 
guvernului liberal şi a camarilei. 

Privind de la distanță, ne putem întreba dacă, din chiar punc- 
tul de vedere al intereselor proprii, Carol al II-lea nu a făcut 
atunci o mare greșeală, punîndu-i lui Mihalache condiţia, evident 
inacceptabilă, a colaborării cu Vaida. Teama lui că un premier, 
Mihalache, ar fi fost încă manevrabil din umbră de Maniu era 
nejustificată: acesta din urmă era, dimpotrivă, aproape izolat în 
partid, iar PNȚ era dispus, din pragmatism, să accepte cola- 
borarea cu regele, dar, așa cum notează Mihalache în însemnările 

sale cu privire la audiența la rege din 8 octombrie 1937, ca un 
guvern de partid, nu ca un guvern personal al lui Carol. și anume 
o aşa-zisă „echipă de lucru [...] din afară de partide“. Aceste 
însemnări mi se par un adevărat document al pragmatismului lui 
Mihalache: el este dispus la cedări de amănunt, dar nu la cele de 
principiu, și nici la abandonarea lui Maniu pentru o alianță de 
interes cu Vaida, ori la slugărnicie față de rege, precum Mironescu 
mai înainte.33 Corectitudinea lui Mihalache nu era însă, probabil, 
împărtăşită de toţi liderii tineri. Așa cum va arăta curînd după 
aceea Armand Călinescu, sau Ralea, mulți dintre aceştia preferau 
un carlism pe faţă liniei ideologice tradiţionale. In fond, PNȚ se 
afla în acel moment, potențial, în aceeași situaţie cu Partidul 
Liberal, care acceptase linia oportunistă a lui Tătărescu, pe 
deasupra atitudinii intransigente a lui Dinu Brătianu și a altor 
„bătrîni“. Foarte probabil, și Maniu ar fi trebuit să înghită 
compromisurile inevitabile ale unui guvem Mihalache, mărginin- 
du-se la proteste sotto voce. Curios, Carol a ratat şansa de-a fi 
domesticit şi al doilea mare partid al țării și tocmai această 
greşeală a salvat PNȚ de la degradare: rămas în opoziţie, el nu a 
alunecat de la pragmatism la oportunism, ci a revenit la „linia 
Maniu“ tradițională, sau, în termeni actuali, la o political 
correctness admirabilă, dar ineficace. 


După ce în 1936-1937 relaţiile PNȚ cu Garda de Fier fuseseră 
foarte încordate, Mihalache, Madgearu, Călinescu și Lupu fiind 
adesea ameninţaţi cu moartea şi partidul trebuind să formeze 
propriile sale „gărzi ţărăneşti“ de apărare34, revenirea la preșe- 
dinție a lui Maniu, exponentul liniei naţionale, chiar dacă 
democrate, şi perspectiva alegerilor. determină discuţii între 
Maniu şi Codreanu pe 21-24 noiembrie 1937 pentru colaborare 
împotriva ilegalitătilor electorale, dar şi pentru înlăturarea 
camarilei „interpuse între coroană și ţară“. La acest pact de 
neagresiune aderă pe 25 noiembrie şi Gheorghe Brătianu, mai 
apoi Argetoianu, Partidul Social-Democrat și Partidul Evreiesc: o 
adevărată „alianță monstruoasă“35. Atunci, ca și mai tîrziu, acest 
pact a fost criticat ca incompatibil cu principiile democratice ale 
PNȚ. Trebuie de aceea precizat că acordul nu conţinea nici o 
prevedere de colaborare propriu-zisă.36 Un detaliu picant este 
faptul că Partidul Comunist sprijină acest acord! (Vezi articolul 
anterior, „România interbelică democrată, pe scurt.) Nu este, 
totuşi, mai puţin adevărat că descrierea camarilei ca fiind 
„interpusă între tron și țară“ era ambiguă și sugera o inexistentă 

inocenţă a regelui. culpabilizînd, cu un subton etnic, doar grupul 
Magdei Lupescu. În al doilea rînd, se pare că Maniu ar fi voit 
continuarea luptei şi după alegeri „contra dușmanului“ (adică a 
cui?) împreună cu legionarii, dar că aceştia ar fi refuzat 37 Dacă 
așa a fost, atunci colaborarea ar fi putut lua aspecte politice 
nedorite. Din nou deci, greşeala „partenerului“ (acum Codreanu, 
înainte Carol; în tratativele cu Mihalache), fereşte PNȚ de 
compromitere, sau în orice caz de posibilitatea de-a se com- 
promite. 


Alegerile din decembrie 1937 nu indică nici un câștigător: 
PNȚ obţine locul doi cu 20,4% din voturi, dar liberalii „carliști“, 
cu 35,92% din voturi obțin cel mai mare număr de voturi, însă nu 
ating pragul de 40%, care le-ar fi conferit prima parlamentară. 
După scurta guvernare a lui Goga, Carol instituie dictatura regală. 
Unii politicieni PNȚ, printre care Armand Călinescu, intră în 
guvernul Goga. Alţii, precum Mihai Ralea, Ghelmegeanu și Petre 
Andrei vor participa la guvernele carliste din timpul dictaturii 
regale şi vor fi ca atare excluşi din Partidul Naţional Ţărănesc. Un 
sprijin simbolic îi vine lui Maniu, în ianurie 1938, din partea lui 
Nicolae Titulescu şi a unor colaboratori ai acestuia, precum 
Constantin Vişoianu, care cer înscrierea în PNȚ pentru a apăra, cu 
el, democraţia. 


PNȚ în timpul dictaturilor de dreapta (1938-1944) 


Deşi PNȚ este declarat ilegal, el rămîne activ. În timpul 
tuturor acestor dictaturi PNȚ adoptă atitudinea legalistă pe care 
Partidul Naţional Român o avusese și în perioada habsburgică: el 
acţionează exact în spaţiul — minim — de manevră acordat de 
sistem, fără a ataca sistemul din afara lui, prin ceea ce se numește 
în mod obișnuit civil disobedience, ori chiar prin acte de revoltă 
fățişă. 

Deși pe 10 februarie 1938, în preziua declarării dictaturii 
regale, Maniu respinsese ideea lui Carol al II-lea de „guvern de 
uniune națională“ — eufemism pentru abolirea regimului constitu- 
tional —, el nu întreprinde nimic concret pentru a o bloca: țără- 
niștii, ca și liberalii, se mărginesc la proteste verbale. Apropierea 
dintre părțile democratice ale celor două partide, respectiv dintre 

Iuliu Maniu și Dinu Brătianu. marchează sfîrșitul cîtorva decenii 
de conflict politic și colaborarea punctuală în cîteva acțiuni de 
protest, dar nu confederarea partidelor și nici un apel direct la 
aderenţi pentru acțiuni protestatare de masă. Astfel, după ale- 
gerile“ din 1-2 iunie 1939, Maniu, Mihalache, Lupu și alții sînt 
numiți de Carol al II-lea „senatori de drept“. Ei se hotărăsc să par- 
ticipe la lucrările Senatului pentru a protesta, dar primul memoriu 
în acest sens, pe care-l adresează Senatului, este respins, iar ei 
sînt excluși din Senat ca „răzvrătiți“. Intransigenţei lui Maniu îi 
răspunde, din nou, o disponibilitate limitată a lui Mihalache: aces- 
ta primește funcția de consilier regal între 17 aprilie și 26 iunie 
1940, cînd demisionează în fața lipsei evidente de dorinţă a lui 
Carol de a-şi liberaliza regimul. Pe 4 iulie de altfel, mai mulți 
„bătrîni“ politicieni vin în audienţă la Carol spre a-i cere revenirea 
la democraţie. În zadar. La 30 iulie Maniu și Brătianu semnează al 
nu ştiu cîtelea memoriu către Carol împotriva oricărei cesiuni 
teritoriale. Tot în zadar. 


A doua schiță de portret al lui Iuliu Maniu: călugărul 


Episoadele de mai sus mi se par caracteristice pentru toate 
demersurile ulterioare ale PNȚ (şi PNL). Liderii respectivi refuză 
capcana de-a protesta nedemocratic. eventual prin violențe de 
stradă, împotriva abolirii democraţiei, o capcană care putea în- 
semna simultan arestarea lor de către Putere și condamnarea lor 
de către opinia publică pentru a se fi lăsat contaminaţi de exact 
metodele nedemocratice pe care ei le criticau. Reversul medaliei 
era însă ineficacitatea: memoriile trimise regelui, deși întreprinse 
perfect democratic, nu aveau nici un efect asupra politicii acestuia. 
Exact acelaşi demers îl va avea Maniu (și Brătianu) și în timpul 
dictaturii lui Antonescu, şi la fel vor proceda disidenţii din anii 
optzeci, precum Doina Cornea, contra lui Ceaușescu. În toate 
aceste cazuri democraţii (naţional-țărăniști ) optează pentru forma 
democratică a protestului lor și nu pentru eficiența acestuia, 
obținută eventual prin mijloace nedemocratice. Interesant este că 
în toate aceste cazuri, ineficiența pe termen scurt a acţiunii s-a do- 
vedit eficiență pe termen lung: toți dictatorii respectivi au fost 
răsturnați prin efectul de eroziune a puterii pe care aceste inocente 
şi, în ochit unora, chiar cam naive misive l-au produs. S-ar putea 
replica, pe de altă parte, că misivele în chestiune nu au fost cauza 
imediată a triumfului democraţiei: Carol a căzut datorită 

protestelor populare şi a acţiunii lui Antonescu, acesta din urmă 
din cauza prăbuşirii frontului și a arestării lui de către regele 
Mihai, iar Ceaușescu din cauza unei revolte populare. Ne aflăm 
deci în faţa unor schimbări sociale complexe în care este greu de 
stabilit exact lanţul cauzal al acţiunilor. Dar așa cum scrierile lui 
Voltaire și Rousseau au dus — în cele din urmă — la revoluția 
franceză, și scrierile lui Marx, ori Herzen, la revoluția sovietică, 
ori ale lui Soljeniţîn la prăbușirea Uniunii Sovietice, tot așa — o 
spun din toată convingerea — cuvintele și atitudinea lui Maniu și 
ale lui Dinu Brătianu, ca şi ale atîtora dintre colaboratorii lor, mai 
toți morţi la Sighet, au dus în cele din urmă la prăbușirea 
dictaturilor de dreapta și a comunismului în România. În toate 
aceste proteste, ca și în acțiunile din timpul Marii Uniri, Maniu nu 
a fost singur, dar el a știut, prin intransigența lui, să devină 
simbolul grupului strîns în jurul său. La portretul de mai sus al lui 
Maniu ca om politic pilatian, trebuie de aceea adăugat că acest 
Pilat, în cel din urmă, a triumfat: nu acţiunea cu orice preţ este 
totdeauna, în istorie, valoarea supremă, ci poate tocmai toleranța 
Celuilalt, modestia de-a nu decide tu însuţi soarta altora, 
lepădarea mantiei de lider pentru neputința asumată a omului 
obișnuit. Într-un fel, „Călugărul din Melk“ pe care îl desluşeam, 
simbolic, la sorgintea omului politic Iuliu Maniu, a învins: el le-a 
strigat lui Carol și lui Antonescu: „Pleacă !“, și s-a retras apoi, ca 
să moară, în mînăstirea nevăzută care a fost, într-un fel, Sighetul. 
Dar şi de acolo, de dincolo de mormânt, tot el, sau acel alter-ego 
al lui Maniu care a fost Corneliu Coposu, i-a strigat şi lui 
Ceaușescu și, mai ales lui Iliescu: „Pleacă!“ Coposu i-a 
supraviețuit lui Ceaușescu, partidul lui l-a învins pe Iliescu. 
Intransigența călugărilor a învins, pe termen lung, puterea 
politicienilor și corupția puterii. 


În fierbintea vară a lui 1940 au loc Consiliile de Coroană cu 
privire la cedarea Basarabiei și a Transilvaniei de Nord. Curios, 
Maniu este absent, în ambele situaţii, la primul, chiar și al doilea 
Consiliu (26/27 iunie pentru ultimatumul sovietic, 30 august 
pentru Dictatul de la Viena; la acesta Mihalache votează contra), 
cînd sînt luate deciziile de principiu, dar este prezent după 
aceea — protestează pe 2 și 4 iulie contra cedării Basarabiei — ori 
la al doilea consiliu — 30/31 august, în ce privește Dictatul de la 
Viena — cînd protestele, deși onorabile, nu mai pot schimba 
situaţia de fapt. 

Regimul carlist nu se poate menține mult timp la putere. Cînd 
România este obligată, în 1940, prin Dictatul de la Viena, prin 
precedentul pact Ribbentrop-Molotov şi prin înţelegerea cu 

Bulgaria. să piardă o parte din Transilvania, ca şi Bucovina, 
Basarabia și Dobrogea de Sud, demonstrațiile de protest, mai ales 
ale Jegionarilor, devin atît de violente încît Carol apelează pentru 
sprijin chiar şi la Maniu. „Nu văd cum Majestatea Voastră își va 
salva tronul și țara“, îi replică acesta, rece.38 Aceste puține cuvinte 
manifestă victoria istorică — deşi fără urmări imediate pentru 
democrație — a lui Maniu asupra dictatorului. Carol abdică și 
cedează puterea generalului Antonescu. Acesta ajunsese cu puțin 
timp înainte la o înțelegere cu Iuliu Maniu și Dinu Brătianu, cu 
privire la instituirea unui guvern de uniune naţională O dată ajuns 
la putere, generalul formează însă guvernul cu Garda de Fier. 
Terorii acesteia, dintre noiembrie 1940 şi ianuarie 1941, îi cad 
victime, printre mulți alții, național-țărăniștii Virgil Madgearu şi 
Petre Andrei; ultimul se sinucide pentru a nu fi prins de legionari. 
Urmează, cum se ştie, dictatura militară a lui Antonescu în timpul 
căreia PNȚ, ca şi celelalte partide, rămîne la fel de ilegal ca şi sub 
Carol al II-lea, deşi Maniu, tot la fel ca în timpul dictaturii regale, 
îşi continuă protestele verbale și scrise, paisprezece la număr. În 
iunie 1941 Antonescu declară, alături de Puterile Axei, război 
Uniunii Sovietice. Maniu respinge atitudinea pro-germană a 
mareșalului, dar aprobă ca „obiectiv limitat“ atacarea Uniunii 
Sovietice pentru a recuceri Basarabia. Din acelaşi motiv, Gh. 
Brătianu și Mihalache participă, pentru scurt timp, ca voluntari la 
război, în ciuda vîrstei (născut în 1882, Mihalache avea 59 de ani 
în 1941). Antonescu continuă războiul însă şi dincolo de Nistru, 
din loialitate față de aliații germani, ceea ce duce la violente 
proteste din partea lui Maniu, secondat de Dinu Brătianu. Maniu 
acționează acum ca un adevărat lider al întregii opoziții 
democrate, în fine reunite. Curios, Antonescu tolerează aceste 
activități, deşi membri ai conducerii partidului, precum Hie Lazăr, 
Zaharia Boilă, Emil Ghilezan sînt arestaţi.2% În schimbul de 
scrisori40 dintre Antonescu şi Maniu, ori Brătianu, aceștia îl acuză 
că ia parte la un război împotriva intereselor naţionale ale țării, iar 
generalul le reproșează ineficiența, corupția şi retorica goală a 
guvernelor (lor) precedente, care au pricinuit și mai mult rău țării 
decît războiul de acum. Avînd în vedere refuzul mareșalului de-a 
se retrage din Rusia, Maniu ia contact, pe cont propriu, cu Aliaţii, 
prin reprezentanți trimiși special la Geneva, Londra și mai ales 
Cairo (unde acţiona prințul Barbu Știrbei). Maniu respinge oferta 
de-a pleca el însuşi la Londra sau New York, pentru a coordona 
rezistența — aşa cum reprezentanţi ai altor țări est-europene o 
făceau cu mare succesâl — din convingerea că o asemenea 
rezistență trebuia organizată la fața locului. Din nou, interpretarea 

istoricului șovăie: să vedem aici dorinţa lui Maniu de a-şi asuma 
răspunderea în țară, sau incapacitatea lui de a-și asuma această 
răspundere în străinătate? Oricum, rămînerea lui în ţară nu va 
reuşi să impună un curs favorabil evenimentelor. 

Maniu oferă Aliaților schimbarea armelor de către România 
în schimbul acordării statutului de „cobeligerant“, ca și a prote- 
Jării graniţelor şi a democraţiei împotriva unei ocupări eventuale 
de către Uniunea Sovietică. Conform înţelegerii lor cu Uniunea 
Sovietică, Anglia şi Statele Unite nu acceptă tratative separate cu 
România, așa cum propunea Maniu. Istoria va demonstra cît de 
justificată a fost însă teama acestuia de o Uniune Sovietică 
„aliată“. Eforturile lui Gafencu, Vișoianu şi Știrbei nu duc la 
nimic. În lunile cruciale ale lui 1944 „toată lumea“ duce tratative, 
dar nimeni nu realizează nimic şi — retrospectiv, cel puţin - im- 
presia generală de haos, lipsă de coordonare — dacă nu chiar de 
interesată concurenţă — și de amatorism este covîrșitoare. Maniu 
are pînă în ultimul moment, s-ar zice, toate firele în mîna lui, dar 
amînă la nesfârșit decizia, din iluzia de a-i putea juca pe occi- 
dentali contra lui Stalin, și pierde contactul cu evenimentele chiar 
şi în ultima zi, pe 23 august 1944, când nu scrie scrisoarea de 
sprijin pentru Antonescu, împreună cu Brătianu, pe care mareșalul 
o ceruse — în ceasul al doisprezecelea mareșalul şi liderii 
democratici își pasează mingea unul altuia în mod penibil, fiind 
vorba de cine își va asuma implicaţia armistițiului, anume cedarea 
Basarabiei și Bucovinei „aliatului“ sovietic — şi soseşte la palat 
abia pe 24 august dimineaţa la ora șase42, când evenimentele — 
inclusiv predarea Antoneștilor unei echipe comuniste — erau 
consumate. 


În iunie 1944 PNȚ formase, împreună cu liberalii, social-de- 
mocraţii și, la sugestia aliaților şi cu minuscului Partid Comunist, 
Blocul Naţional-Democratic (BND), care se pronunța pentru 
încheierea războiului şi, în ascuns, colabora intens cu regele 
Mihai pentru a răsturna regimul Antonescu. (Opoziția „unită“ 
cu liberalii data din 1941; la ea se vor ralia social-democraţii lui 
Titel Petrescu în decembrie 1942. Contactele cu comuniștii au loc 
abia după dizolvarea Cominternului în 1943, dar și atunci numai 
după ce Lucrețiu Pătrășcanu îi comunică faptul că o parte din 
comuniști ar fi abandonat tezele vechi care contestau existența 
statului român de după pacea de la Trianon.) Trebuie adăugat că tot 
Maniu era acela care avea legături conspirative cu Palatul (Ioan 
Mocsony-Styrcea, Mircea loaniţiu), cu ofițerii superiori (Con- 
stantin Sănătescu, Racoviţă, Ilie Șteflea, Dumitru Dămăceanu, 

Aurel Aldea, Gheorghe Mihail etc.) și cu ministerul de Externe 
(Grigore Niculescu-Buzești, Constantin Vişoianu, Alexandru 
Cretzeanu, Neagu Djuvara etc). Pe 23 august 1944 are loc 
lovitura de stat a lui Mihai: Antonescu este arestat — pierzîndu-şi 
sîngele rece, Sănătescu îl predă, la sugestia lui Pătrășcanu, unei 
echipe comuniste — și România trece de partea Aliaților. Astfel se 
termină perioada dictaturilor de dreapta. 


PNȚ în perioada de tranziție (1944-1947) 


Deși era personajul politic cel mai important din BND, Maniu 
refuză să devină prim-ministru al guvernului democrat postbelic. 
Motivul, sau pretextul, este că în acele momente grele era nevoie 
la cîrma țării de „o mînă de fier“, deci de un general. Prim-mi- 
niștri devin deci generalii Constantin Sănătescu, de două ori, și 
Nicolae Rădescu. Ne-am putea totuși întreba dacă nu este vorba 
acum la Maniu şi de o ciudată teamă de-a „trece pragul“, de a-şi 
lua o răspundere atît de mare, știind prea bine că în lunga lui 
carieră nu fusese la guvernare decît vreo patru ani, și ei întrerupți, 
între 1928 și 1933. „Vulpea bătrînă“ își reia astfel cunoscuta ei 
tactică: wait and see! Timpurile se schimbaseră, însă, și nu în 
favoarea acestei democraţii „tradiţionale“. PNȚ ia parte la guvern, 
dar înțelege repede că de fapt comuniștii erau pe cale de-a 
acapara puterea şi că orice sprijin occidental pentru apărarea 
democraţiei era o iluzie. Ar fi putut Maniu „să bată cu pumnul în 
masă“ și să salveze democraţia în România? Nu cred. Soarta 
întregii Europe de Răsărit era atunci pecetluită, așa cum știm 
acum, de fatalul aparteu dintre Churchill și Stalin, la care și-a dat 
consimțămîntul, în fapt, şi Roosevelt. Maniu ar fi putut însă 
realiza altceva: o largă mobilizare a tuturor forțelor democratice 
împotriva luării puterii de către comuniști și de sprijinire a 
eforturilor regelui Mihai de-a le rezista. O asemenea coaliție ar fi 
putut, poate, trezi puterile occidentale, sau le-ar fi putut măcar 
oferi o alternativă la pasivitatea lor, dar este cert că ar fi putut 
duce și la grave represiuni sovietice, ori la război civil. Maniu 
nu-și ia răspunderea unor asemenea conflicte, cu rezultate impre- 
vizibile, ci alege lupta de culise. Nu trebuie uitată nici drama 
adîncă prin care a trecut, foarte probabil. Maniu: cel care ani de 
zile susținuse, contra lui Carol şi apoi a lui Antonescu, fidelitatea 
României față de anglo-americani, este obligat să constate acum, 


294 


după victoria lor în război, că aceștia abandonează. fără nici un 
scrupul, România, şi întreaga Europă de Răsărit, Uniunii Sovie- 
tice! Pe 6 martie 1945 Uniunea Sovietică vîră pe gît României 
guvernul comunist al lui Petru Groza. După proteste occidentale, 
sînt acceptaţi în guvern şi Emil Haţieganu (PNȚ) şi un liberal, 
dar fără nici o putere reală. În februarie 1945 se desprinsese de 
altfel și un grup „disident“, condus de Anton Alexandrescu, din 
PNȚ pentru a-i sprijini pe comunişti. In mai 1946 are loc procesul 
lui Antonescu, care ajunsese, după arestarea din 23 august 1944, 
în mîinile rușilor. Maniu depune mărturie la proces în favoarea 
vechiului său adversar, declarînd că Antonescu luase desigur 
decizii greșite, dar le luase pe baza convingerii sale cinstite de 
atunci că acestea erau atunci cele mai bune pentru țara sa. 
Antonescu a fost condamnat la moarte şi executat în iunie 1946. 
Groza şi ruşii nu-i vor ierta lui Maniu curajul de la acest proces. 


PNȚ avea atunci 2 125 000 de membri şi era condus de 
Maniu (preşedinte), Mihalache și Mihai Popovici (vicepre- 
ședinţi), Ștefan Mihăilescu, asistat de Emil Ghilezan (casier) şi 
de Ghiţă Pop, urmat de Nicolae Penescu, asistat de Corneliu 
Coposu (secretar). Acesta din urmă a fost timp de zece ani 
secretarul particular al lui Maniu și a fost ales în 1945 secretar 
general adjunct al PNȚ și, în 1946. secretarul delegaţiei perma- 
nente a partidului. Organizaţia de tineret era atunci condusă de 
Ion Diaconescu, Ion Puiu, Ion Bărbuș și alţii. 

Alegerile din noiembrie 1946, organizate de comuniști. sînt 
cîştigate foarte probabil, cel puţin după cum se declară astăzi, de 
PNȚ, cu vreo 70% din voturi.*? Guvernul lui Groza răstoarnă însă 
rezultatul și proclamă victoria comuniştilor și a susținătorilor lor, 
printre care și grupul lui Anton Alexandrescu, cu 79,86%, în timp 
ce național-țărăniştii ar fi obținut doar 12,6% şi liberalii doar 
4,1% din voturi. Rezultatul este acceptat de Occident. Imediat 
după aceasta începe represiunea. 


Ion Bărbuș, Cicerone Ioniţoiu și Coriolan Lupuţiu fuseseră 
deja arestaţi la sfîrşitul lui 1945. În iulie 1946 are loc „incidentul 
de la Tămădău“: un grup de fruntaşi ai PNȚ, printre care 
Mihalache şi Penescu, acceptă cu o ușurință de neînțeles propu- 
nerea unui pilot, de fapt agent provocator al poliţiei, de a-i ajuta 
să fugă în străinătate, cu un avion. din mica localitate Tămădău. 
Acolo îi aștepta însă poliţia. Cîteva zile mai tirziu sînt arestaţi toţi 
liderii PNȚ, inclusiv Maniu și Coposu, la sediul partidului din 
Bucureşti, deși ei nu erau (direct) implicaţi în episodul Tămădău. 

Partidul este interzis pe 30 iulie 1947 și pe 30 octombrie al 
aceluiaşi an începe un proces mamut după rețeta stalinistă. Toţi 
fruntaşii național-țărăniști, ba chiar și unii liberali, în cîteva 
procese paralele, sînt condamnaţi, în ciuda faptului că ei contestă 
acuzaţiile ce li se aduc, la închisoare pe viață sau alte pedepse 
grele. Astfel ajung la închisoare Iuliu Maniu, Ion Mihalache, 
Nicolae Penescu, diplomaţi și generali care luaseră parte la lo- 
vitura de stat din 23 august, toți fruntașii PNȚ mai tineri, precum 
Ion Puiu, Paul Lăzărescu, Adrian Marino, Corneliu Coposu, 
Gabriel Țepelea, Șerban Ghica şi alţii (îi numesc numai pe aceia 
care joacă din nou un rol politic după 1989). În noiembrie 1947 
au loc „epurări“ în guvern, de unde sînt scoși toți „tovarășii de 
drum“ din partidele „burgheze“, inclusiv Anton Alexandrescu — 
rolul lor se terminase —, iar pe 30 decembrie 1947 este silit să 
abdice regele Mihai. 

Aşa ia sfîrşit democraţia în România și începe lunga noapte 
comunistă. 


2. PNȚ ÎN ILEGALITATE (1948-1989) 


Deși cîțiva membri de frunte ai PNȚ au putut rămîne în 
Occident și au format nucleul diasporei — Emil Ghilezan în Italia, 
Grigore Gafencu la Geneva, Brutus Coste la New-York şi Ion 
Raţiu în Anglia (acesta lucra la Ambasada României în 1940) — 
vreo 280 000 de persoane, deci mai mult de 13% din membrii 
partidului, au murit în Gulagul românesc.4 Maniu a murit în 
închisoarea din Sighet în 1953, la vîrsta de optzeci de ani. 
Cadavrul său a fost aruncat în groapa comună, alături de cele ale 
liberalilor Dinu și Gheorghe Brătianu și ale cîtorva episcopi 
greco-catolici. Mihalache moare zece ani mai tîrziu, în închisoarea 
de la Rîmnicu Sărat, la vîrsta de 81 de ani. Coposu și cîțiva alți 
tineri fruntaşi PNȚ, rămîn în viață mulțumită unei condiţii fizice 
excepționale. Corneliu Coposu, între altele, halterofil, intră în 
închisoare cu greutatea de 112 de kilograme. Arestat pe 14 iulie 
1947, traversează practic tot Gulagul românesc, timp de 17 ani și 
jumătate, între care opt ani de totală izolare, opt luni de „zidire“ 
în celula sa din Craiova, şi în „cea mai cumplită puşcărie care se 
poate imagina“, la Rîmnicu Sărat A fost sălbatec chinuit, printre 
altele, pentru că nu a vrut să depună mărturie împotriva lui 

Lucrețiu Pătrâşcanu. Soţia şi. cumnata sa sînt condamnate fără 
vină la 25 de ani muncă silnică şi mor după 14 ani. După lunga sa 
izolare Coposu trebuie să înveţe din nou să vorbească. Cînd iese 
din închisoare cîntărește doar 51 de kilograme. Într-o celulă de la 
Malmaison, din Calea Plevnei din Bucureşti, se întîlnește cu 
Maniu: bătrînul muribund îl imploră ca, dacă îi va supravieţui, să 
salveze Partidul.45 Coposu nu va uita această rugăminte. 


Toţi deţinuţii politici au fost eliberaţi în jurul anului 1964. 
Unul dintre ei, Adrian Marino, național-țărănist, a devenit după 
aceea unul din marii critici literari ai României, un savant, autor 
de zeci de cărți publicate în țară şi în străinătate, totuși niciodată 
numit profesor universitar. Cei mai mulţi dintre fruntașii PNȚ vor 
trăi o viață marginală: Coposu lucrează în construcţii pînă ce iese 
la pensie în 1976. În notița biografică a unei broșuri electorale din 
1990, se precizează, sec, că numitul Coposu „n-are avere (şi) nu a 
călătorit niciodată în străinătate“. Acest grup de oameni, Coposu, 
Puiu, Bărbuș, Diaconescu, menţin prudent contactul unul cu altul, 
dar sînt supuși, mai ales în anii optzeci, unor continue interoga- 
torii şi arestări de către Securitate. Puiu se manifestă totuşi ca 
disident - deși el va fi „demascat“ apoi ca fiind colaborator și 
exclus pe tăcute din PNȚ —, iar Coposu, considerat prin consens 
ca șef al întregului grup, scrie în septembrie 1983 un lung raport 
preşedintelui american George Bush, în care critică rezultatul 
alegerilor din 1946 şi declară drept ilegală interzicerea partidului 
său în 1947.45 Tot Coposu este cel care scrie în 1987 o scrisoare 
Uniunii Europene a Partidelor Creștin-Democrate (UECD) în 
care anunţă renașterea PNȚ şi cere în acelaşi timp afilierea la 
UECD, ceea ce implică de asemeni acceptarea de către partid a 
principiilor democrat-creștine. 

Mai sînt şi alți disidenţi din anii optzeci care merită să fie 
pomeniţi în acest context, pentru simplul fapt că ei erau sigur 
inspirați de principii creştine în lupta lor politică, deşi nu 
întrețineau formal legături cu (reînviatul) PNȚ: preotul ortodox 
Gheorghe Calciu în 197947, greco-catolica Doina Cornea, înce- 
pînd din 198248, și episcopul László Tokes în biserica reformată 
în 1989. O cunoscută problemă generală a acestor disidenți a fost 
faptul că ei n-au avut nici un moment scurtul răgaz necesar pentru 
a stabili contact unul cu altul și a fonda un partid democrat-creş- 
tin. Lipsa unui proces de constituire instituţională a partidului nu 
implică în nici un caz lipsa unei rezistențe — individuale — creştin- 
democrate. Dimpotrivă. tocmai continuitatea subterană a PNȚ şi a 
idealurilor creștin-democrate face posibil faptul ca Partidul 
Naţional Țărănesc Creştin Democrat să poată fi format atît de 
repede după căderea lui Ceaușescu. 

3. DEMOCRAŢIE FĂRĂ PUTERE: PNŢCD DUPĂ 1989 


Începutul: 1989 — mai 1990 


Imediat după 22 decembrie Corneliu Coposu încearcă să sta- 
bilească un contact cu Iliescu. Acesta refuză să-l primească, ne 
spune Petre Roman, martor al scenei, iar Roman însuși nu inter- 
vine deoarece, o generație mai tînăr fiind, el nu știa atunci cine 
era Corneliu Coposu. Curînd după aceea este înființat un consiliu 
consultativ și un comitet de coordonare mai restrîns din care fac 
parte Corneliu Coposu (președinte), Ion Diaconescu, Ion Bărbuș 
şi Ion Alexandru (vicepreşedinţi), Ioan Lup (secretar), Gabriel 
Ţepelea (directorul biroului științific), Ion Puiu și Liviu Petrina 
(membri), la care se adaugă curînd și Ion Raţiu, întors în ianuarie 
1990 de la Londra.49 

Interesul publicului pentru PNŢCD crește cu rapiditate. 
Partidul hotărăște să primească în rîndurile sale și vechi membri 
obișnuiți ai PCR, dar nu și pe cei care au făcut parte din nomen- 
clatură și din Securitate. Pentru a împiedica infiltrarea partidului 
de către aceştia din urmă se hotărește însă ca în comitetul restrîns 
să fie primiţi doar oameni de încredere și, în plus, ca un „senat“ al 
partidului, format mai ales din vechi deţinuţi politici, să supra- 
vegheze politica de cadre a partidului. Deși aceste măsuri duc la 
un anumit conservatorism al PNȚCD, ele asigură unitatea acestui 
partid, singurul care nu cunoaște sciziuni, fracțiuni rivale, con- 
flicte sau suspiciuni între membri. Nucleul central al conducerii, 
bătrînii activişti de după război, țin hăţurile strîns, colaborează 
excelent unul cu altul și recunosc fără ezitare preeminența 
președintelui Coposu, care știe să cucerească de altfel respectul 
unanim, al prietenilor ca și al adversarilor. Cîteva figuri îndoiel- 
nice, precum Puiu, Petrina sau Lup, părăsesc partidul fără o 
publicitate excesivă, cîțiva ziariști de la Dreptatea, organul 
partidului, sînt concediaţi; Ioan Alexandru nu este reales la 
Congresul din 1991, totuși nu are loc nici un scandal politic la 
PNŢCD, precum în alte partide. Pentru a contracara însă deza- 
vantajul acestei politici — restrîngerea conducerii la oameni în 
vîrstă şi pierderea contactului cu oamenii tineri — sînt înființate 
departamente PNŢCD speciale pentru școlari, tineri și femei. 

„Bătrînii“ PNŢCD își pun o anumită amprentă pe partid, pe 
placul unora, dar și spre neplăcerea altora, care văd în acesta „O 
stafie a trecutului“, o repetare anacronică a ideilor politice 
interbelice, un fenomen retardatar, ceva vetust şi cam prăfuit, pe 
scurt, un partid lipsit de viitor. Anii următori vor arăta că această 
ultimă aserțiune este oricum greşită și că o anumită lipsă de 
actualitate poate uneori însemna și un simţ al continuității istorice, 
chiar o opţiune decisă pentru aceasta. Fără să mă pronunț asupra 
valorii acestei atitudini în sine, aş dori să subliniez aici faptul că o 
parte din lipsa de afinitate cu PNȚCD a unor spirite altfel profund 
democratice, se datorește, cred, faptului că acest partid introduce 
și impune o anumită atitudine și un foarte particular stil politic. 
Acesta este modelat în mare măsură după stilul personal al 
preşedintelui Coposu, dar el resuscită întreaga cultură politică 
interbelică a lui Maniu, ea însăși de sorginte germanică. La 
aceasta se adaugă prezența personală a acestui mare om politic, 
(care a fost) Corneliu Coposu, fermitatea ascunsă adesea sub 
lentoarea deciziei, decenţa și tactul în relaţiile cu oamenii, cultura 
nebănuit de întinsă, memoria prodigioasă, serenitatea cu care 
privea, de sus, actualitatea, aşteptînd mai curînd ca aceasta să 
capete de la sine formă, decît avîntîndu-se rapid în a o forma el 
însuşi. Un stil, încă la începutul anilor '90, „ne-românesc“, în 
sensul de „ne-valah“, „ne-bucureştean'“, mai curînd „ardelean“, 
implicînd prin acesta, că nici bucureşteanul, nici valahul tipic — 
îndrăznesc să o afirm pentru că eu sînt și una şi alta — nu pot 
aprecia. mai mult încă, nu pot nici chiar înțelege, virtutea, chiar 
farmecul discret, al stilului atît de „Mittel-Europa“ al unui festina 
lente politic. O mare parte a succesului PNŢCD la anumite cate- 
gorii sociale, ca și a insuccesului la altele — în primul rînd la acele 
categorii grăbite, intelectuale, bucureştene şi briliante, care se vor 
constitui în PAC -— se explică, cred eu, exact prin această deose- 
bire fundamentală de cultură politică. O deosebire de cultură, nu 
de valoare, dar care va justifica în mare măsură avatarurile opo- 
ziţiei de după 1990. 

Mă voi ocupa pe scurt de aceasta, fiind prea bine cunoscută, 
amintind în continuare numai cîteva din aspectele PNŢCD din 
ultimii ani. 


Deși PNȚCD nu este reprezentat în Frontul Salvării Naţionale 
constituit pe 22 decembrie 1989, sub președinția lui Ion Iliescu. el 
îl sprijină atît timp cît acesta rămîne ceea ce a anunţat la început a 
voi să fie: un organ temporar al puterii, care urma să organizeze 
alegeri democratice. Cînd FSN anunţă însă, pe 23 ianuarie 1990, 

că ia parte ca partid la alegerile pe care tot el le și 
PNŢCD îi retrage sprijinul şi organizează, împreună 
mare demonstraţie de protest pe 28 ianuarie. Iliescu şi ai 
nizează ca răspuns o contrademonstraţie, cu participarea 
din Valea Jiului. Aceștia intimidează oamenii pe 
devastează nu mai puţin de treizeci de sedii ale PNŢCD: 
însuși este salvat din ghearele lor, ironie a soartei, de 
Roman50, atunci prim-ministru. Atacurile minerilor se 
19 februarie după ce, la sfîrșitul unei alte demonstraţii de 
care se desfăşoară pașnic, elemente provocatoare pătrund 
guvernului și provoacă daune. 

Rezultatul acestor conflicte este instituirea Consiliului Provi 
zoriu al Unităţii Naţionale (CPUN), în care, datorită inflației 
partide participante, influenţa partidelor democrate serioase, 
precum PNŢCD, rămîne foarte limitată. În plus, acestuia îi lipsesc 
mijloacele organizatorice necesare unei campanii electorale efi- 
ciente, în timp ce FSN dispune de toată infrastructura preluată de 
la vechiul Partid Comunist. Vechiul ziar național-țărănesc Drepra- 
tea reapare pe 6 februarie 1990, dar circulaţia lui rămîne restrînsă 
la București, deoarece singura intreprindere de distribuţie, încă de 
Stat, refuză „colaborarea“ cu ziarele opoziţiei. 

Alegerile parlamentare şi prezidenţiale au loc pe 20 mai 1990. 
Cum Coposu refuză propunerea de candidatură, Ion Raţiu devine 
candidatul prezidenţial al PNŢCD. Campania electorală este puțin 
eficientă. Mai întîi, pentru că ea devine în multe locuri material 
mente imposibil de realizat. Vechii securiști şi comunişti interzic 
accesul PNŢCD în unele sate5! și îi maltratează pe național-ţă- 
răniști în altele: dintre aceştia cad doi morți şi 167 de răniți, iar 
160 de birouri ale partidului din întreaga ţară sînt distruse. Sînt 
atacați în public și Raţiu şi soţia sa (de origine engleză). În al 
doilea rînd, programul PNŢCD este violent răstălmăcit de FSN. În 
timp ce primul partid cere, negru pe alb, în programul său, împro- 
prietărirea țăranilor, iar FSN nu promite acestora decît uzufructul 
pămîntului, propagandiştii FSN declară țăranilor că PNȚCD 
doreşte întoarcerea „boierilor“ de dinainte de război şi reîmpro- 
prietărirea lor, aberaţii care prind la oameni mai puţin școliți. 
Toate aceste manevre par a fi fost mai puţin utilizate contra 
liberalilor, ceea ce ar putea indica faptul că pericolul potenţial al 
naţional-țărăniştilor este considerat de FSN mai ridicat decît cel al 
liberalilor. 

În alegerile prezidențiale, atît Ion Raţiu, cît şi Radu 
Câmpeanu sînt dezavantajați de faptul că s-au reîntors în ţară cu 
numai cîteva luni mai înainte, în timp ce Ion Iliescu se prezintă pe 

sine ca un lider „local“, un produs ai revoluţiei și duce, în plus, o 
campanie clar populistă Dimpotrivă, Raţiu și Câmpeanu vorbesc 
în termeni destul de generali, cer amîndoi democratizare şi 
economie de piață, fără a distinge de altfel între un program de 
guvernare specific democrat-creştin și unul liberal. Raţiu merge 
chiar mai departe decît Câmpeanu şi cere şi privatizarea marii 
industrii. Această propunere este fără îndoială timpurie: mulți 
alegători înţeleg din aceasta doar că un „bogat capitalist din 
Occident“ va veni să le ia bucata de piine de la gură. 


Rezultatul alegerilor este foarte dezamăgitor pentru electoratul 
PNŢCD: Raţiu se plasează cu 4,29% din voturi pe locul al treilea, 
după Iliescu (85,07%) şi Câmpeanu (10,64%), pe care se pare 
l-au votat și maghiarii. La un loc, cei doi candidaţi democrați 
obţin ceva sub 15% din voturi, deci mai puţin decît partidele 
respective în alegerile parlamentare (19,87% împreună), ceea ce 
înseamnă că mulți simpatizanți ai acestor partide au avut mai 
multă încredere în Iliescu ca președinte decît în candidatul pro- 
priului lor partid. Pe de altă parte, FSN obţine 66.31% din voturi, 
deci mult sub popularitatea lui Iliescu (85,07%). Ca partid, 
PNŢCD obține doar 2,55% din voturi, iar acestea vin mai mult 
din Transilvania și Banat, provinciile care înainte de război erau 
fieful Partidului Naţional. Chiar şi în aceste provincii însă, 
majoritatea țăranilor votează pentru FSN, sau pentru un partid 
agrar subordonat acestuia (Partidul Democrat Agrar din România, 
PDAR: 1,83%)52. Această slabă performanță a PNŢCD, caracte- 
ristică în mare măsură atmosferei din 1990, nu spune însă mare 
lucru, cum vom vedea, despre potenţialul politic real al partidului. 


Reconstrucția: mai 1990-1991 


După alegeri, FSN formează al doilea guvern Roman. Pe 22 
aprilie începuse însă o mare demonstraţie anticomunistă în Piața 
Universităţii. PNŢCD manifestă simpatie și înțelegere pentru 
aceasta, dar nu ia parte la ea din convingerea că lupta politică 
trebuie purtată în parlament și nu pe stradă. Urmează evenimen- 
tele din 13-15 iunie, printre care şi o nouă invazie a minerilor, a 
căror teroare se îndreaptă în mod specific și asupra opoziţiei 
parlamentare, devastînd în primul rînd birourile PNŢCD și chiar 

unele locuinţe particulare, precum cea a lui Raţiu, aflate departe 
de centru, dar ușor descoperite de „minerii“ de la Lupeni. 

în acea toamnă acţiuni de unificare a forțelor democratice într-un 
Forum Antitotalitar care se va numi, din 1991, Convenţia Demo- 
cratică Română (CDR). PNŢCD joacă aici, de la început, un rol 
important. l i 

Pe termen scurt nu se semnalează însă rezultate concrete. In 
parlament PNŢCD votează contra legilor care introduc reforme 
doar parţiale, ori de ochii lumii, precum legea fondului funciar, şi 
cere, dimpotrivă, aplicarea principiului de „restitutio in integrum“. 
Majoritatea FSN torpilează însă orice amendament ori proiect de 
lege introdus de opoziție. Aşa se întîmplă, de exemplu, cu pro- 
punerea PNŢCD de pe 31 decembrie 1990 ca abdicarea forțată a 
regelui Mihai din 1947 să fie declarată neconstituţională. La fel, 
în dezbaterile pe marginea proiectului noii Constituţii, este res- 
pinsă propunerea naţional-țărănișilor de a se ţine un referendum 
aparte despre forma de stat a României, republică ori monarhie. 
Ca urmare, se ţine un singur referendum despre proiectul de 
constituţie ca întreg, inclusiv primul articol care stipulează că 
România este republică; proiectul este acceptat integral de 
populaţie cu o mare majoritate. 

Pe plan internaţional, naţional-țărăniştii instituie filiale în 
diferite ţări occidentale, stabilesc contacte cu partidele frățeşti din 
Franța, Germania, Italia (în luna mai), Grecia (iunie), Ungaria 
(noiembrie) etc., iar în 1991 PNȚCD devine membru cu statut de 
observator în Uniunea Europeană a partidelor Creștin-Democrate 
(UECD). 


Cu toate pînzele sus: 
Congresul PNŢCD din 27-29 septembrie 1991 


În raportul său de activitate la acest prim Congres de după ... 
anul 1937, vicepreşedintele Ion Diaconescu se scuză, sec, că aces- 
ta nu s-a mai ţinut de 54 de ani, deși statutele prevăd congrese la 
fiecare patru ani. Participă multe delegaţii din străinătate, printre 
care şi cea a Partidului Creștin Democrat din Olanda, formată de 
Olaf van Boetzelaer, Meinert Stolk şi Sorin Alexandrescu, care 
discută cu acest prilej cu liderii români relațiile viitoare dintre 
cele două partide. 


302 


Programul naţional-țărănist 


Prezentat de Gabriel Ţepelea, adoptat. după multe discuţii, în 
ziua următoare și publicat apoi în Dreptatea, programul naţio- 
nal-țărănist reia sintetic multe propuneri ale PNŢCD din parla- 
ment cu privire la Constituție, privatizare. învățămînt etc. 

Principiile lui de bază sînt democraţie reală, morală creştină, 
patriotism luminat și justiție socială. După 45 de ani de comu- 
nism, „morala creștină este esenţială pentru renașterea poporului 
român“, spune Ţepelea. Coposu declarase de altfel în cuvîntarea 
sa: „Dumnezeu este cu noi şi ne conduce pe drumul cel bun“. La 
fel ca în anii treizeci, asemenea cuvinte nu au un sens „funda- 
mentalist“, nu reprezintă interesele vreunei anumite biserici, ci 
exprimă convingerile atît ale ortodocșilor cît și ale uniaţilor, ori 
ale altor credincioşi. PNŢCD se declară împotriva luptei de clasă, 
a xenofobiei, a individualismului absolut și a puterii nemăsurate a 
Statului. El anunţă o politică de toleranţă faţă de toate minoritățile 
și îi cheamă pe români și pe minoritari, ca şi toate grupurile 
sociale, la dialog pentru o mai bună cooperare între ele (pp. 3-4). 


Alte propuneri importante sînt următoarele: 

- Constituţia trebuie să cuprindă o condamnare explicită a 
oricărui fel de totalitarism ca și o formulare explicită a princi- 
piului separării puterilor în Stat. 

— Autonomia reală a justiţiei. 

— Basarabia și Bucovina de Nord ca şi Insula Şerpilor, anexa- 
tă de Uniunea Sovietică după război, sînt numite „teritorii indis- 
cutabil româneşti“, iar locuitorii lor „români“. Statutul acestor 
teritorii trebuie discutat PNȚCD își exprimă speranţa în unirea lor 
cu România și se declară împotriva tratatului bilateral semnat 
atunci de Iliescu şi Gorbaciov în care această problemă este tre- 
cută cu vederea (din fericire, tratatul a căzut în desuetudine după 
dispariția Uniunii Sovietice). 

— Integrare în Europa, aşa cum cerea în perioada interbelică şi 
Titulescu, naţional-țărănist și mare european. 

— Spiritualizarea frontierei cu Ungaria. 

- Acordarea tuturor drepturilor minorităţilor naționale, așa 
cum sînt ele stipulate de acordurile internaţionale. În ce priveşte 
minoritatea maghiară se face o referință explicită la ..Declaraţia 
de la Alba-lulia“ și la cuvintele lui Maniu, citate mai sus (vezi 
pagina 246). Se exprimă de asemeni speranţa ca emigrația sașilor 

și şvabilor în Germania va înceta și că unii dintre cei plecaţi vor 
lua în considerare posibilitatea de-a se reîntoarce în România. 

- Îmbunătăţirea relaţiilor cu diaspora. 

- Reconciliere între ortodocși și uniţi; reintroducerea orelor de 
religie în şcoli. 

— Depolitizarea justiţiei, poliţiei şi armatei, ca și epurarea lor 
de vechii securiști; control parlamentar asupra SRI. 

— Privatizarea întregii economii, inclusiv a marii industrii, 
desființarea gospodăriilor agricole colective și restrîngerea pro- 
prietăţii de stat în agricultură la 900 000 hectare; înființarea de 
bănci agricole. 

— Asigurări sociale pentru șomeri și pentru salariaţii cu lefuri 
mai joase. 

— Descentralizare şi autonomie locală în întreaga țară. 

— Întărirea relaţiilor cu UECD. 


Acest program a fost completat și precizat în multe declaraţii 
ulterioare pe care le adaug aici. În multe probleme sînt reluate 
programe politice mai vechi, așa cum Coposu de altfel și declară 
în multe interviuri, cînd nu ezită să trimită, în ceea ce priveşte 
principiile de bază, la programe din 1893, 1918 și 1934. Alte 
puncte de program sînt evident noi, precum cele privitoare la 
privatizare, politică externă, integrare europeană și politică 
religioasă ecumenică. PNŢCD a refuzat să devină exponentul unei 
singure confesiuni; deși Coposu însuşi, ca și Maniu, a fost uniat, 
el nu a militat niciodată pentru avantajarea greco-catolicilor în 
favoarea ortodocșilor şi a întreţinut excelente relaţii cu Patriarhia 
(pp. 293, 289, 293). i ceea ce priveşte relațiile cu minoritatea 
maghiară Comeliu Coposu a subliniat totdeauna atît faptul că el 
provine dintr-o veche familie ardeleană, care a luptat, și a avut de 
suferit, înainte de Unire pentru drepturile românilor53, cît şi faptul 
că, în acord cu principiul anunţat de Maniu la unire, partidul 
doreşte o bună colaborare cu maghiarii din România și cu UDMR, 
susținînd dreptul acestora de-a avea miniștri în guvern. ca și 
prefecţi și înalți funcționari în stat (p. 172), și în general toate 
drepturile individuale ale minorităţilor la utilizarea limbii lor 
materne în învățămînt, administraţie şi justiție. Coposu a susținut, 
de asemeni, acordul dintre România și Ungaria realizat de pre- 
şedintele Ion Iliescu, în ciuda diferendelor politice dintre PNŢCD 
şi PDSR (p. 272). Dacă aceste principii au fost cu totul adoptate 
de PNŢCD. ele ducînd și la intrarea minștrilor UDMR în 
guvernul democrat de după noiembrie 1996, nu acelaşi lucru se 
poate spune despre principiile monarhice ale lui Coposu. EI le-a 

făcut adesea cunoscute, specificînd chiar că aceasta este rațiunea 
pentru care el personal nu se poate înscrie candidat la preşedinţia 
statului (deci a republicii). Pe de altă parte, Coposu a apărat 
totdeauna dreptul regelui Mihai de-a se întoarce ca simplu cetă- 
tean român în țară — cetăţenia română i s-a retras în mod ilegal în 
1948 — şi a făcut totodată cunoscută intenţia acestuia de-a nu 
contesta Constituţia actuală a țării (pp. 176, 206, 220). În alegerile 
din 1996 PNŢCD, ca şi Emil Constantinescu, au renunţat însă la 
monarhie şi au declarat că sprijină Constituţia (republicană a) 
țării, deşi au votat la timpul respectiv împotriva ei. PNŢCD repetă 
în această problemă întru totul: atitudinea înaintaşului PNȚ, care 
de asemeni votase, deși din alte motive, contra Constituţiei din 
1923, dar care o acceptase totuşi la luarea puterii în 1928 şi o 
restaurase după al doilea război mondial. Un partid, deci, care nu 
şi-a dezminţit niciodată legitimismul și legalismul. 

n fine, un alt principiu de bază al partidului, afirmat adesea 
după 1989, este subsidiaritatea, un principiu al democraţiei creş- 
tine occidentale adesea citat, dar aproape niciodată clar explicat, 
nici de Coposu. nici de alţi lideri (pp. 92, 157).54 La fel, concep- 
tul de „persoană“, central în doctrinele partidelor surori occiden- 
tale, capătă puţină atenţie din partea PNŢCD. Din punct de vedere 
programatic PNŢCD manifestă, deci, o remarcabilă continuitate 
cu PNȚ, demonstrînd caracterul său de „partid istoric“, dar şi 
capacitatea de-a reacționa, din perspectiva tradiţiilor sale, la 
realitățile actuale. Pe de altă parte, se poate de asemeni conchide 
că acest partid, ca și liberalii, este interesat în această fază mai 
mult de practica opoziţiei (după 1996, a guvernării), decît de 
definirea teoretică exactă a conceptelor cheie. În mai toate ocaziile 
de după 1989 cînd se discută programul PNŢCD, altfel decît 
înainte de război, pragmaticii triumfă deci în faţa „doctrinarilor““ 
din partid. Oricum, deşi Coposu afirmă adesea necesitatea unui 
puternic partid liberal pentru democraţia românească, el consideră 
că „sfârșitul de mileniu va da câștig de cauză ideilor creştin-de- 
mocrate'“55, 


Revenind la Congresul din 1991: alegerile desemnează urmă- 
torul comitet: Corneliu Coposu (președinte), lon Diaconescu, 
Valentin Gabrielescu (mai tîrziu numit secretar), Ion Raţiu, 
Gabriel Țepelea, Ioniţoiu, Bărbuș, Ilie Păunescu și Șerban Ghica. 
Sînt aleși de asemeni membrii consiliului consultativ, ai Senatului 
ca şi președinții cîtorva organizaţii PNȚCD: Ionut Munteanu 
(studenţi). Ştefan Mamulea (tineri), Ciprian Dumitru (elevi), Ion 

Lambru (muncitori) și Felicia Raica (femei). Se hotărăşte și o 
politică de întinerire sistematică a cadrelor partidului: în acest 
moment 30% din acestea sînt veterani, 40% au o vîrstă între 
patruzeci și cincizeci de ani și 30% sînt mai tineri. PNŢCD are 
organizații locale în toate cele patruzeci de judeţe şi în 2 000 de 
sate. Un succes remarcabil, dacă ne gîndim că în alegerile din 
anul precedent, reprezentanții PNŢCD nici n-au putut intra în 
multe sate. 

Acum, și mai ales în anii următori, PNŢCD va fi constant 
criticat pentru că ar bloca accesul tinerilor la putere în cadrul 
partidului şi ar menţine conducerea acestuia în mîinile „senio- 
rilor“. Coposu, el însuși la o vârstă înaintată, a fost pus adesea în 
situația de a trebui să răspundă acestor remarci (cel puțin) 
inelegante. Din comitetul de „seniori“ ales în 1991 vor rămîne de 
altfel, pînă în 1998 (când revăd acest articol), numai Ion 
Diaconescu și Gabriel Țepelea în funcții de conducere. Încă din 
1993 Coposu preciza sarcastic amar că „supraviețuitorii 
holocaustului comunist [...] își cer scuze de la opinia publică 
pentru vârsta lor înaintată dar asta nu o pot repara“. Oricum, din 
şaptesprezece persoane din „conducerea centrală“ a partidului, 
„opt sînt din generaţia tînără, între 25 și 35 de ani“. Faţă de 
proporţia din 1991, menţionată mai sus, ponderea tinerilor în 1993 
ar fi progresat deci de la 30% la 50%. Este drept însă că „noi 
avem ghinionul că ne lipsește generația intermediară“56. Aș spune 
că faptul este explicabil pentru un „partid istoric“ a cărei existență 
„instituțională“ s-a mărginit, vreme de cîteva decenii, doar la (în- 
cercarea de) supravieţuire în închisori. Mai mult, după mine, acest 
paradox — un partid format din „seniori“ și „juniori“, fără 
generaţie de mijloc — este spre cinstea PNŢCD: din el fac parte 
tocmai oameni necompromiși în regimul comunist, oameni aflaţi 
în afara establishmeni-ului acestuia prin vîrstă, singurul criteriu 
absolut sigur, din păcate, în România postcomunistă. Mai mult 
încă, afluxul de oameni din generaţia de oameni de 50-60 de ani 
spre conducerea partidului în anii 1993-1998, printre care şi 
actualul premier Radu Vasile, ori foştii miniştri Victor Ciorbea şi 
Mircea Ciumara, arată o rapidă umplere a golului de generaţie în 
conducere, dar și o diluare a criteriului menţionat mai sus, aceşti 
politicieni fiind supuşi unor critici diverse — deși nemeritate — în 
raport cu trecutul lor, critici, sau bănuieli care nu au fost niciodată 
formulate la adresa „.seniorilor“ sau a „juniorilor“. 

O nouă invazie a minerilor 


În timpul Congresului PNŢCD are loc a patra invazie a mi- 
nerilor în Bucureşti. Ea are însă acum un cu totul alt caracter: 
minerii cer, şi obțin, demisia guvernului Roman pe motiv de 
corupție şi incompetență. Cînd grupul cel mai radical al minerilor, 
împreună cu demonstranți bucureșteni, cer și demisia lui Iliescu, 
scutierii intervin deodată extrem de dur. Deși invazia lor nu avea 
nici o legătură cu congresul PNŢCD, minerii caută în acel mo- 
ment sprijinul național-țărăniștilor. Ei asigură paza Teatrului 
Naţional, unde avea loc congresul, deși nimeni nu le-o ceruse, pe 
motiv că, într-adevăr, poliția dispăruse de acolo, şi insistă chiar să 
fie primiți în congres. Diaconescu precizează că partidul are 
înțelegere pentru motivele protestului lor — mizeria din zona mi- 
nieră — dar că în același timp condamnă metodele lor de protest. 
În ziua a doua a congresului ia cuvîntul. în numele unei delegaţii 
de zece oameni, Miron Cosma. lider al minerilor şi în 1990, şi se 
scuză — indirect — pentru cele întîmplate atunci. Cîțiva oameni din 
sală aplaudă, conducerea PNŢCD ascultă politicos, dar partidul nu 
le oferă minerilor nici un semn de adeziune. Se depun însă 70 000 
lei de către participanții la congres pentru a se:cumpăra alimente 
pentru mineri. Cu o zi înainte minerii luaseră de altfel cu asalt şi 
clădirea parlamentului şi tocmai Ion Raţiu, cel căruia aceştia îi 
distruseseră casa cu un an înante, are acum curajul de-a le cere 
decis să părăsească parlamentul. Curios. minerii îl ascultă. 

Avînd în vedere criza, Iliescu îi cere un sfat şi lui Coposu. dar 
acesta refuză orice formă de colaborare cu FSN și cere un guvern 
de tehnicieni fără de partid, care să organizeze alegeri parla- 
mentare și prezidenţiale curate. Cînd Coposu anunță în congres 
acest răspuns izbucnesc aplauze spontane, dar în timpul discuţiilor 
care urmează se vădește un anumit dezacord cu privire la cea mai 
bună metodă de urmat. Ștefan Mamulea, liderul organizaţiei 
PNŢCD de tineret, introduce o moţiune care cere demisia lui 
liescu; în cazul că acesta ar refuza, PNŢCD ar trebui să pără- 
sească parlamentul. Moţiunea este respinsă, partidul sprijinind 
soluţia lui Coposu: Iliescu poate să rămînă la post, dar să aducă la 
putere un guvern de tehnicieni. Astfel se dovedeşte încă o dată că. 
deşi se consultă cu tinerii, tot „vechea gardă“ a partidului este cea 
care decide ce trebuie făcut. 

' Congresul se încheie într-o remarcabilă atmosferă de unitate 
şi seninătate, în ciuda violenței continue din afara clădirii 

congresului. PNŢCD demonstrează astfel că știe să facă față 
crizelor, adoptînd o atitudine rezonabilă, dar fermă, în fața 
guvernului şi una de înţelegere față de mineri, fără a accepta însă 
încălcarea legii. Naţional-ţărăniștii dovedesc acum definitiv matu- 
rizarea politică a partidului lor şi rolul central pe care îl au în 
cadrul opoziţiei democrate din România. 


Faptul că Iliescu cedase minerilor și abandonase guvernul 
Roman, avea să ducă un an mai tîrziu la ruperea FSN în două: 
aripa reformatoare a lui Roman va deveni actualul Partid 
Democrat (PD) și cea conservatoare a lui Iliescu, actualul Partid 
al Democraţiei Sociale din România (PDSR). Retrospectiv, s-ar 
putea spune că PNȚCD nu a sprijinit guvernul Roman, deși ar fi 
putut s-o facă. Reproșul mi se pare nedrept. Prin moţiunea votată, 
PNȚCD a acceptat o anumită continuitate a instituției preziden- 
tiale, ca şi a parlamentului, împotriva haosului dezlănţuit de 
mineri. Ambele instituții urmau să aducă un nou guvern și alegeri 
anticipate. Se poate spune dimpotrivă că. în fond, guvernul 
Stolojan instalat atunci, a îndeplinit exact cerinţele specificate şi 
de moţiunea PNŢCD. 


4. FORŢA CONDUCĂTOARE A OPOZIȚIEI: 
PNŢCD ÎNTRE 1991-1995 


PNŢCD în timpul guvernării Stolojan 


PNŢCD va juca acest rol central în opoziţie în toate perioa- 
dele următoare. În guvernul Stolojan intră și cîțiva liberali, ceea 
ce le va aduce renumele de „oportuniști“, în timp ce naţional-ţă- 
răniștii, care rămîn în afara guvernului, cîștigă în popularitate. 
Economistul Stolojan respectă promisiunile făcute la înscăunare, 
anume că se va ocupa doar de două probleme: refacerea eco- 
nomiei în sensul opririi degringoladei, așa-zisa „opțiune-zero“, și 
organizarea unor alegeri corecte, ceea ce implică o atitudine 
neutră din partea instanțelor de stat cu privire la partidele politice 
aflate în luptă. Tot el își dă de asemeni permisiunea pentru vizita 
ex-regelui Mihai în ţară, o permisiune care nu va mai fi repetată 
niciodată pînă la data la care scriu acest articol’, în ciuda 

nenumăratelor lui cereri în acest sens. Mihai rămîne în România 
doar în timpul Paștelui (25-27 aprilie 1992). dar vizita lui devine 
un imens succes: aproape jumătate de milion de bucureșteni, în 
frunte cu Coposu, Raţiu și fosta disidentă, acum membră proemi- 
nentă a partidului, Doina Cornea, demonstrează pentru reîn- 
toarcerea definitivă a regelui în ţară În iunie însă sondajele de 
opinie vor indica faptul că popularitatea regelui la nivelul întregii 
țări nu depăşeşte 18%. În timpul vizitei sale, PNŢCD se manifestă 
deschis ca un partid monarhist, singurul dintre partidele mari ale 
țării care are această opțiune. 


Anul 1992 se află complet sub semnul alegerilor: locale, pe 
9 şi 23 februarie, parlamentare pe 27 septembrie şi prezidenţiale 
pe 27 septembrie şi 11 octombrie. 

Reprezentanţii Convenţiei înving în februarie în aproape toate 
marile orașe ale țării: Bucureşti, Timișoara, Constanţa, Iași etc., 
dar la Cluj are succes (limitat la 52% din voturi) Gheorghe Funar 
(PUNR), iar la Giurgiu reprezentantul Partidului Social al Muncii 
(PSM). Partidul de guvernămînt FSN cîştigă, dimpotrivă, mai 
mult la sate și în orașele mici. 

Succesul Convenţiei la alegerile locale are cîteva importante 
efecte secundare: mulți dintre cei nemulțumiți de politica guver- 
nului, dar neîncrezători, sau speriați de CDR, îşi vor da voturile la 
alegerile parlamentare noilor partide extremiste de dreapta şi de 
stînga; ruptura, deja menționată, din FSN între tehnocraţii refor- 
mişti din jurul lui Roman, care rămîn în FSN (mai tîrziu rebotezat 
Partidul Democrat), şi vechii activişti de partid din jurul lui 
Hiescu care se retrag din FSN şi înființează Frontul Democratic al 
Salvării Naţionale (FDSN; mai tîrziu rebotezat Partidul Demo- 
craţiei Sociale din România); neașteptate probleme pentru CDR 
însăşi, și anume noi disensiuni interne. În aprilie, o parte a 
Partidului Liberal de sub conducerea lui Câmpeanu se retrage din 
CDR și face campanie electorală separat, în speranța că vor 
cîştiga astfel mai multe voturi decît dacă rămîn în CDR. O altă 
parte a liberalilor rămîne însă în Convenţie sub numele de PNL- 
CD. La alegerile parlamentare se va vedea că hotărirea lui 
Câmpeanu a fost fatală: PNL nu reuşeşte să mai intre în 
parlament. În consecință, CDR este dominat de aici înainte de 
PNŢCD, ceea ce va duce însă la alte fricţiuni, acum cu PAC, 
partidul tinerilor intelectuali. Aceştia doresc ca liderul lor. 
harismaticul Nicolae Manolescu, să devină candidatul CDR la 
alegerile prezidenţiale. Convenţia reacționează însă, înființînd 
alegeri interne ale unui candidat unic și acestea sînt cîștigate de 

candidatul PNŢCD, Emil Constantinescu. Un efect îndepărtat al 
acestui vot intern va fi părăsirea Convenţiei de către PAC la 
începutul lui 1995 (vezi mai jos). Din cauza acestor tensiuni 
interne ale Convenţiei Democrate, lui Emil Constantinescu nu-i 
rămîn, din păcate, decît trei luni de campanie electorală, foarte 
puţin pentru un candidat cvasinecunoscut în afara mediului 
universitar. Aici se află una din cauzele scorului său insuficient la 
alegerile din septembrie 1992. Pe de altă parte, trebuie spus că atît 
PNŢCD cît şi Constantinescu au primit, în campania lor, sprijin 
moral de la CDA, Partidul Creştin-Democrat din Olanda, ca și de 
la UECD (Uniunea Europeană a partidelor Creştin Democrate) în 
general. Datorită iniţiativei CDA — la care sînt bucuros să spun că 
autorul acestor rînduri a luat o bună parte, atît în deciderea cît și 
în realizarea ei —, Emil Constantinescu și Corneliu Coposu şi-au 
început tumeul lor de prezentare în Europa pe 26 iulie 1992 la 
Haga, unde au avut, printre altele, o întîlnire cu prim-ministrul de 
atunci Ruud Lubbers, apoi la Bruxelles, Londra și Paris. 

În ţară, campania CDR a fost purtată cu puține mijloace 
materiale și destul de idealist şi intelectualist, pe cînd FDSN, 
dimpotrivă, a folosit tot felul de lozinci populiste şi a ştiut să se 
organizeze rapid, mai ales la țară, profitînd şi de rețeaua de 
comunicații a foștilor comuniști. 

Rezultatul alegerilor a fost din nou defavorabil democraţilor, 
CDR obţinînd doar 20% din voturi. După reîmpărțirea voturilor 
acordate partidelor care nu intră în parlament, democraţii (CDR, 
UDMR şi FSN) ocupă 152 din cele 327 de locuri din Parlament, 
adică 46,5% din locuri, pe cînd FDSN, PUNR, PRM şi PSM 
obțin împreună 23 de locuri în plus (53,5%). 


Cîteva concluzii se impun de la sine. Deși FDSN cîştigă cel 
mai mare număr, de voturi, acesta reprezintă numai o treime din 
electorat, deci o pierdere de jumătate din cel avut în 1990: 
împreună cu FSN — acum adversar, atunci uniți în acelaşi partid — 
FDSN ar fi avut acum 38% din voturi, în timp ce în 1990 
obțineau 66%, Cetăţenii nemulțumiți de politica ultimilor ani își 
dau acum votul opoziţiei — acum peste 45%, în 1990 vreo 20% — 
dar și extremei drepte şi stîngi. În Parlament, facțiunea CDR este 
formată de PNȚCD în proporție de aproape 50%, iar restul din 
celelalte partide. 


Alegerile prezidenţiale merg în acelaşi sens cu cele parla- 


mentare. Iliescu cîştigă detaşat în cea de-a doua rundă cu 61,27% 
în fața lui Constantinescu (38,73%), dar victoria celui dintii 

înseamnă şi o pierdere serioasă de voturi faţă de 1990 (85%), 
după cum înfrîngerea celui de-al doilea înseamnă o dublare a 
voturilor candidaţilor opoziţiei din 1990 (Câmpeanu și Raţiu au 
avut 15% împreună). 


În următorii ani scena politică este dominată de alianța la 
putere dintre Ion Iliescu, FDSN (rebotezat mai tîrziu PDSR) şi 
partidele extremiste în timp ce opoziția CDR este caracterizată de 
buna colaborare dintre Emil Constantinescu și Corneliu Coposu. 


PNŢCD în timpul guvernării Văcăroiu (1992-1996) 


Politica guvernului 


Iliescu începe prin a-i propune Partidului Naţional Țărănesc 
Creştin şi Democrat participarea la guvern, dar acesta refuză pe 
motivul că nu i se dă și garanţia de-a avea un cuvînt de spus în 
stabilirea deciziilor politice. Într-un interviu din mai 1993, Coposu 
recunoaşte că în aceste tratative CDR a cerut președinția ambelor 
Camere, poate „prea mult“, dar nu aceasta a fost cauza eșecului, 
ci refuzul PDSR de-a ceda „pîrghiile puterii“; acceptarea unei 
participări formale a PNŢCD, ori CDR, la guvernare, ar fi dus la 
repetarea tristei experiențe a liberalilor din guvernul Stolojan. 
Aceeaşi poziţie este menţinută în numeroasele discuţii din anii 
următori la fiecare nouă criză a guvernului Văcăroiu, când 
sprijinit. când șantajat de partidele extremiste: Coposu declară 
mereu că o coaliție dintre PNȚCD, PD şi „aripa moderată“ a 
PDSR este posibilă, dacă aceasta din urmă este dispusă la cedarea 
reală a unei părți din putere.58 Disponibilitatea de-a guverna a 
PNŢCD este, deci, determinată de criterii pricipiale și totodată 
pragmatice. Văzută retrospectiv, ea s-a dovedit corectă: nu orice 
compromis este funcțional, după cum aveau s-o dovedească difi- 
cultăţile de guvernare ale partidului după 1996 cu un partener 
ideologic mult mai apropiat, și anume Partidul Democrat. Pe de 
altă parte, strategia refuzului principial de-a guverna în orice 
condiţii și răbdarea de-a accepta un moment prielnic, lipsa de 
interes a lui Corneliu Coposu pentru „puterea cu orice preţ“, 
reeditează în mod vădit atitudinea similară a lui luliu Maniu din 
anii treizeci și patruzeci, şi reafirmă imaginea de rigiditate, fie ea 
şi moral justificată, a PNŢCD. La o întrebare, probabil ironică, a 

unei ziariste de la România liberă, pe 14 martie 1994, dacă este 
de acord cu afirmaţia lui Maniu, potrivit căreia acesta ar fi 
„guvernat țara douăzeci de ani din opoziție“, Coposu răspunde, 
probabil cu un zâmbet, că acest lucru este posibil, deşi nu este 
realizabil în momentul respectiv.59 


Ca urmare, se formează pe 4 noiembrie 1992 cabinetul mino- 
ritar FDSN (mai tîrziu PDSR). sub conducerea lui Văcăroiu, 
sprijinit de PUNR, PRM şi PSM. Guvernul optează pentru o poli- 
tică prudentă: refuză terapia de şoc în economie pentru a nu 
provoca nici creșterea rapidă a șomajului, nici dezafectarea gi- 
ganţilor economici din perioada comunistă. Rezultatul acestei 
politici este faptul că privatizarea economiei, ca și reformele în 
general, se desfășoară extrem de încet. Marile conflicte sociale 
din 1992 și 1993 duc la cooperare între opoziţie și sindicate. În 
noiembrie 1993 acestea cer explicit guvernului să preia cîțiva 
miniștri din CDR pentru a accelera reformele. Fără rezultat. 
Opoziția introduce în parlament patru moţiuni de neîncredere în 
guvern, dar de fiecare dată mașina de vot a majorităţii lucrează 
perfect şi moţiunile sînt respinse. 

În 1994 devine evident faptul că, în ciuda atacurilor neîntre- 
rupte ale opoziţiei, guvernul controlează situaţia și că-și va duce 
la bun sfîrșit mandatul de patru ani. Confruntat cu condiţiile FMI 
şi ale Uniunii Europene pentru intrarea României în structurile 
europene, guvernul navighează cu dibăcie între nevoia de reformă 
și rezistenţa la acestea din partea aliaţilor interni. Deşi privatizarea 
este mereu amînată, guvernul Văcăroiu reuşeşte să obțină recu- 
noaşterea internațională, aducînd România în organismele euro- 
pene: contractul de asociere cu Uniunea Europeană pe 1 februarie 
1993 şi intrarea în Consiliul Europei pe 4 octombrie 1993. Pe 26 
ianuarie 1994 România semnează, ca primă ţară est-europeană, 
cererea de a obține un parteneriat pentru pace cu NATO. Două 
săptămîni mai înainte Coposu atrăsese atenţia, într-un interviu, 
asupra pericolului ca doar țările de la Vişegrad să fie admise în 
NATO; el constatase această tendinţă la Bruxelles în decembrie 
1993. Un an mai tîrziu, el preciza că aceeași preferință a NATO 
pentru cel trei țări de la Vișegrad ar putea condamna România la 
discreţia „intereselor rusești“%. Deși acest ultim pericol s-a arătat 
a fi iluzoriu, excluderea României din „primul val NATO“ s-a 
adeverit în 1997 la Madrid. 

Trebuie, pe de altă parte, amintit că președintele Iliescu a 
proclamat peste tot, în timpul mandatului său, atitudinea pro-oc- 
cidentală a României. Ca rezultat, întîrzierea României faţă de 

țările de la Vişegrad părea atunci a fi fost recuperată. cel puţin în 
parte. FDSN trebuie însă să plătească aceste succese colabo- 
ratorilor interni: după 18 august 1994 participă şi PUNR la 
guvern, iar după 20 ianuarie 1995 şi celelalte două partide 
extremiste. Tratatul cu Ungaria nu se semnează nici la 20 martie 
1995, la reuniunea „Balladur“ de la Paris, unde relaţiile dintre 
România şi Ungaria sînt singurele nesoluționate din Europa, iar 
guvernul „roşu-brun“ al României continuă a fi privit cu 
neîncredere, dacă nu chiar cu mirare. 

În parlament PNŢCD menţine o opoziţie activă. În problema 
„memorandumului“* pe care guvemul îl compune despre politica 
sa economică în februarie 1994, pentru FMI, partidele din opo- 
ziție votează diferit: PNŢCD se abţine, liberalii sînt împotrivă, 
deoarece nu cred că guvernul va pune în practică o politică reală 
de privatizare. În dezbaterea despre impozitele pe veniturile 
agricole opoziția părăsește integral dezbaterea din parlament ca 
protest Maşina de vot guvermamentală împiedică însă opoziţia să 
obţină ceva concret din aceste dezbateri. 


PNȚCD şi CDR 


Bunele relaţii iniţiale din Convenţie se tulbură în 1993 dato- 
rită, mai întîi, nefericitelor declaraţii ale episcopului László Tokes 
despre politica de „purificare etnică“ contra maghiarilor din 
România. Într-un moment în care o asemenea purificare era o 
dramatică realitate în Bosnia în ce-i privea pe musulmani, această 
afirmaţie despre România, unde ea nu există în nici un fel, îi irită 
pe mulți români, și chiar pe maghiarii moderați. Pe 2 martie 1993 
atît guvernul cît şi partidele din opoziţie condamnă declaraţia 
episcopului Tökes. El însuși explică această declaraţie, chiar şi în 
timpul vizitei lui din Olanda din aprilie 1993, prin faptul că s-a 
referit doar la imposibilitatea ungurilor de-a ocupa poziţii înalte în 
magistratură sau armată, măcar conform procentului lor 
demografic. Deşi această situaţie, dacă este adevărată, este regre- 
tabilă, ea nu-mi pare suficientă pentru a susține ideea unei 
„purificări etnice“ ci, cel mult, a unei „discriminări etnice“, ceea 
ce este cu totul altceva. PNȚCD îşi precizează poziția într-o 
scrisoare deschisă către Tokes din 15 aprilie 1993. Naţional-ţă- 
răniștii încep prin a-l contrazice pe episcop în ceea privește o 
politică românească permanentă de discriminare a ungurilor: ea 

nu a existat în perioada interbelică, ci doar în cea ceauşistă, dar 
atunci românii și ungurii sufereau în egală măsură. În perioada 
actuală, PNŢCD se exprimă pentru toate drepturile individuale ale 
membrilor unei minorităţi, dar nu pentru drepturile lor colective. 
Dacă acestea din urmă s-ar acorda, rezultatul ar fi crearea unor 
enclave ungurești în România: pentru unguri o politică de „sinu- 
cidere politică“. Viitorul acestora se află într-o politică de 
colaborare şi interacțiune cu românii în scopul întăririi demo- 
craţiei, şi nu într-o politică de izolare şi neîncredere. Știrile despre 
„purificarea etnică“ sînt jignitoare mai ales pentru acei români 
care se dedică înbunătăţirii relaţiilor cu ungurii. La sfîrşitul 
scrisorii sînt trecute în revistă drepturile maghiarilor din România 
pe care PNȚCD este gata, eventual alături de UDMR, să le 
sprijine: întrebuinţarea limbii materne în învățămîntul de toate 
gradele, ca și în administraţie și justiție; dezvoltarea propriei 
culturi; numiri în funcţiile de conducere pe bază proporțională; 
decizie directă în probleme proprii în cadrul unei descentralizări 
administrative în toată ţara. (Interesant este că asemenea reven- 
dicări avusese Maniu și pentru românii ardeleni în timpul lui 
Carol al II-lea.) Această scrisoare, un adevărat program național-ţă- 
rănist de politică a minorităţilor, acordă deci maghiarilor practic 
toate drepturile în afara celui de autonomie etnică locală, pe 
motivul că aceasta, în absenţa unei legi de autonomie generală în 
România, ar constitui un privilegiu maghiar în loc de-a fi un drept 
al oricărui cetățean. Acest rezonabil punct de vedere este repetat 
în 1994-1995 în mai toate ocaziile publice, inclusiv în discuţiile 
interne din CDR. Astfel, în timp ce PAC adoptă pe 13 ianuarie 
1995 punctul de vedere, neaşteptat de dur, ca UDMR ori să-şi 
retragă cererea de autonomie pentru maghiari, ori să părăsească 
CDR, Coposu declară pe 23 ianuarie 1995 doar că propunerea 
UDMR este „exagerată“ şi că reglementarea prin lege a autono- 
miei locale în toată ţara va rezolva și problemele minorităţii 
maghiare. Acest punct de vedere este repetat pe 30 ianuarie, la 
cererea PNŢCD, în tratativele generale dintre CDR și UDMR. 


Criza Convenţiei părea astfel rezolvată, cînd ea reizbucnește 
pe motive organizatorice — printre altele, în legătură cu hotărîrea 
de-a lua decizii prin majoritate de voturi şi nu prin consens, ca 
pînă acum — şi duce la părăsirea Convenţiei de către PAC, 
PL '93, social-democraţi şi UDMR în februarie-martie 1995. Ultimul 
partid, pe lîngă problema modului de formare a deciziei, ridică și 
problema legitimităţii articolului unu din Constituţie privitor la 
unitatea naţională a României, legitimitate pe care UDMR, în 

ciuda cererii celorlalte partide, nu o recunoaște, preferînd formula 
unei „Românii multinaționale“. Oricît de regretabilă pentru 
unitatea opoziţiei ar fi această „despărţire a apelor“, ea are 
avantajul de-a clarifica opţiunile ideologice și programele politice 
ale opoziţiei. Deşi în mai 1995 se constituie în Convenţie un 
important grup liberal prin fuziunea partidului naţional-liberal 
condus de Mircea Ionescu-Quintus cu grupuri din PAC și din PL 
'93 care refuză părăsirea Convenţiei, aceasta va fi dominată, de 
aici înainte, de creştin-democraţi (PNŢCD). Speranţa inițală era 
că, în afara ei, se pot cristaliza mai bine ofertele social-democrate 
(PSDR, ieșit din Convenţie, dar şi FSN, gruparea lui Roman6!). 
liberale (PL '93 şi eventual PACS2) ca și problematica grupării 
UDMR, ca un one-issue party declarat53 Această speranță nu se 
va realiza: nici liberalii, nici PAC nu vor intra în parlament după 
alegerile din 1996, nereușind să depășească pragul de 3% din 
voturi, ceea ce pare, din păcate, să îndreptățească scepticismul cu 
privire la viitorul lor politic, manifestat de Coposu la părăsirea 
Convenţiei de către aceste partide.54 


Moartea lui Corneliu Coposu 


În 1995 președintelui PNŢCD i se conferă, în mai, o medalie 
de onoare de către președintele francez Jacques Chirac și. în 
octombrie, Legiunea de Onoare a Franţei. Fără a fi ocupat 
vreodată vreun post oficial în România, Coposu atinge o culme a 
recunoaşterii internaționale a meritelor lui ca om de stat neoficial. 
Nu pentru multă vreme, însă. Pe 31 octombrie 1995 este internat 
în stare gravă la spital, unde va deceda pe 11 noiembrie. Zeci de 
mii de oameni defilează prin faţa corpului său neînsufleţit şi la fel 
de mulţi participă la îngroparea sa pe 14 noiembrie. Din nou, 
guvernul nu-i acordă regelui Mihai viza de intrare pentru a 
participa la înmormîntare. Un rămas bun îndurerat i-ă sosit și din 
Olanda; îl adaug aici în anexă, fără comentariu. 

Partidul intră într-o fază post-Coposu cu tristețe, dar la fel de 
unit ca înainte. Ion Diaconescu, fostul vicepreşedinte. este ales 
președinte ad-interim și apoi preşedinte propriu-zis. El va conduce 
PNȚCD la victoria din 1996, o victorie pe care Coposu o 
prezisese, dar pe care el nu a mai apucat-o. 

5. VIITORUL CREŞTIN-DEMOCR AŢIEI ÎN ROMÂNIA 


Dubla dimensiune a ortodoxiei 


Titulatura partidului (PNŢCD) indică dubla lui dimensiune: el 
are o lungă tradiție național-țărănească în spate, dar formal este 
creștin-democrat abia de la cererea de adeziune a lui Coposu din 
februarie 1987, trimisă la EUCD, și oficial, de la înscrierea par- 
tidului la tribunal în ianuarie 1990. Dublă lui dimensiune -- na- 
țional-țărănistă și creştin-democrată — este un produs cultural-is- 
toric care se cere explicitat. În toate țările în care biserica 
ortodoxă este biserică naţională — Grecia şi alte țări balcanice, 
România, Rusia și alte foste republici sovietice — Biserica a slujit 
interesele națiunii — văzută adesea ca o naţiune de țărani —, dar nu 
(Şi) interesele societății, or ale indivizilor concreţi ai acesteia. Ea 
s-a ținut în mod tradiţional în afara politicii, indiferent de ce 
caracter avea această politică. Este o poziție motivată deci 
dogmatic, nu istoric, şi nu are nici o legătură cu „firea“ credin- 
cioşilor sau a poporului respectiv. Biserica ortodoxă are, pur şi 
simplu, o altă atitudine față de societate decît biserica catolică sau 
cea protestantă. Ţin să precizez acest lucru pentru că, deși el este 
un loc comun în ţările ortodoxe, el este, pare-se, încă necunoscut 
în unele cercuri occidentale, precum, din păcate şi în studiul CDA 
din Olanda „Colaborarea cu ţările central și est-europene“ (Notitie 
Samenwerking met de landen van Centraal- en Oost-Europa). O 
consider pe aceasta din urmă, în cele ce urmează, (doar) ca 
exemplu al unei mentalități mai generale, ca și al unei regretabile 
autoreproduceri de clișee. 

Apolitismul bisericilor ortodoxe din Europa Răsăriteană nu 
este o caracteristică a acestor țări ci a bisericii ortodoxe înseși, ca 
organism suprastatal. Din faptul că biserica ortodoxă nu s-a 
angajat în problemele civice ale unei perioade, precum cea 
comunistă, nu se poate trage concluzia că cetățenii respectivi, sau 
cel puţin credincioșii ortodocși din acea societate, au fost struc- 
tural incapablili, sau neinteresaţi de problemele civice ale 
societăţii lor. La fel de greșită istoric este concluzia că aceste 
societăţi ar fi „mai puţin deschise“, sau „mai puţin europene“ 
decît acelea în care biserica este catolică sau protestantă, sau că în 
țările ortodoxe n-ar exista o diferenţiere între stat și biserică și că 

societatea civilă s-ar naște aici de aceea mai dificil decît în 
zelelalte țări65. Problema este fals pusă. Nu „diferențierea“ dintre 
diserică și stat, sau lipsa ei, a determinat tăria atitudinii civice în 
societate, ci angajarea politică, sau lipsa acesteia, a bisericii 
respective în societate. Biserica ortodoxă română nu s-a angajat în 
societate nici în perioada democraţiei interbelice — pledoaria în 
acest sens a lui Nae Ionescu nu a fost urmatăS6 —, nici în cea a 
jictaturilor care 'i-au urmat, patriarhul Miron Cristea slujind 
Jictatura lui Carol la fel de senin precum patriarhul Justinian sau 
Teoctist pe cea comunistă. Atitudine civică a existat, sau nu, în 
»erioadele date, din motive social-politice. nu religioase. Biserica 
1u s-a amestecat niciodată în stat, sau în societate, dar vîrfurile ei 
- cei mai sus-numiţi, dar exemplele se pot înmulţi, din păcate — 
;-au lăsat cumpărate, ori îngenuncheate. de puterea politică. Mai 
nult, Biserică nu s-a ocupat activ, în ciuda colaborării capilor ei 
su Puterea, nici măcar de apărarea propriilor ei interese. precum 
je salvarea bisericilor pe care le-a demolat Ceaușescu. De ase- 
nenea, nimeni din interiorul Bisericii nu l-a apărat, de exemplu, 
x părintele Calciu, ori pe alți, foarte puţini, preoţi, ori călugări cu 
uraj. Biserica ortodoxă română nu s-a simţit responsabilă față de 
lisidenţi, precum biserica catolică poloneză, ori biserica protes- 
antă din vechiul fosta Republică Democrată Germană.67 
Paradoxul este deci că biserica ortodoxă română „s-a diferențiat“ 
xea mult, nu prea puţin, de Stat. în sensul că ea nu s-a simțit 
Niciodată implicată în treburile publice. separîndu-se, diferen- 
iindu-se total de lume, adoptînd o atitudine de totală neutralitate 
aţă de aceasta. Problema nu este specific românească, ci generală 
n țările ortodoxe. Referindu-mă acum numai la România, nu mă 
)ot totuși împiedica a reproşa bisericii ortodoxe de aici exact 
„politismul ei, incapacitatea de-a se trezi, măcar în ceasul de 
'umpănă care a fost (cel puţin) ultimul deceniu ceaușist, din 
:omnul ei dogmatic. Atitudine civică în România, atîta cît a fost, 
-a dezvoltat deci în afara bisericii ortodoxe. În interiorul ei 
»Įamenii au „rezistat“ ca totdeauna în istorie, prin întoarcere în 
ine, revenire la valori tradiționale, supraviețuire individuală, în 
oc de organizare colectivă. 


Critica exprimată în volumul olandez este deci greşit direc- 
ionată: nu „tările“ (countries) ortodoxe, ci biserica ortodoxă în 
renere, trebuia să fie ținta acesteia. Pe de altă parte, volumul 
espectiv „uită“ că (de exemplu) în România, nu numai biserica 
rtodoxă, ci toate bisericile s-au lăsat aservite, independent de 

tradițiile lor de „diferenţiere“68. Cine i-a făcut viața imposibilă 
reformatului Tökes decît episcopul reformat, tot maghiar, László 
Papp, din Oradea? Cine a apărat interesele lui Ceauşescu în SUA 
mai bine decît rabinul Moses? De ce n-ar fi putut invoca și 
Teoctist „argumentul“ lui Moses, că a făcut ce a făcut pentru a-și 
salva enoriaşii? De rezistat comunismului, de fapt, a rezistat doar 
biserica unită. A rezistat, și a fost distrusă. Ca biserică, dar nu ca 
credință, renăscînd după 1989 mai puternică decît oricînd. O pildă 
bună pentru noi toți.6? 


În concluzie, trebuie spus că, independent de eventualele lor 
critici față de trecut, atitudinea creștin-democraţilor occidentali ca 
şi a Partidului Creștin Democrat (CDA), nu ar trebui sa fie una 
de discriminare între Europa Centrală „diferențiată“ şi Europa 
Răsăriteană „nediferenţiată“, ci una ecumenică, de subliniere a 
exact aspectelor comune (bisericilor) celor două Europe. Aceasta 
cu atît mai mult cu cît CDA însuși este un exemplu de ecume- 
nism, constituindu-se prin conlucrarea dintre vechile partide 
catolice și protestante olandeze, la fel de altfel ca și EUCD, la 
nivel european. Problema creştin-democraţiei europene este. 
printre altele, cred eu, exact extinderea ecumenismului la partidele 
surori din țările ortodoxe. Altfel nu vom putea vorbi niciodată de 
o creştin-democraţie europeană, așa cum putem vorbi, în schimb, 
de social-democraţie și de liberalism european. 


Revenind, în fine, la PNŢCD și la „dubla lui dimensiune“ 
remarcată mai sus: absența bisericii din societate a făcut ca 
partidele democratice, inclusiv PNȚ, să se constituie ca partide 
laice în ciuda faptului că unii dintre membri, chair un lider ca 
Maniu, erau credincioşi convinşi. Creștinismul, deşi înscris pe 
agenda PNȚCD, nu a dus la cristalizarea unui program de acțiune 
concret pentru că problemele politice nu existau în general pe 
agenda bisericii. Dimpotrivă, numai un partid de extrema dreaptă 
ca Liga Apărării Naţional-Creştine (LANC) al lui A.C. Cuza, a 
înscris doctrina creștină în titulatura lui, ca și în program, dar, din 
păcate, „docrina creştină“ a rămas politic neelaborată, iar restul 
programului s-a redus la un antisemitism primitiv. Dacă România 
ar fi avut după război „norocul“ pe care l-au avut statele 
occidentale, de a scăpa dintr-un foc şi de nazism și de comunism, 
este probabil că s-ar fi realizat o legătură naturală între credință 
(ortodoxă) și politică (democrată). România nu a avut acest noroc 
şi legătura a fost de aceea făcută ori în Gulag (Coposu) ori sub 

cizmele Securităţii (Doina Cornea). Iată de ce PNȚ nu a devenit 
PNŢCD decît după decembrie 1989. Pornit atunci încet, acest 
partid crește după alegerile din 1992, domină treptat Convenţia 
Democrată, mai ales după sfărîmarea partidului liberal în diverse 
partide mici, concurîndu-se unul pe altul, şi este acum principala 
forţă a opoziţiei democrate, fiind totodată singurul partid politic 
românesc care propune o alternativă creștin-democrată. 


Prudente previziuni 


Întrebarea este, desigur, în ce măsură va putea confirma 
PNŢCD aşteptările pe care el însuși le-a creat. Fără voie ne 
amintim de situația asemănătoare dintre 1926 și 1928, acei doi ani 
de după crearea partidului, cînd nenumăratele demonstraţii în 
favoarea PNȚ au creat sentimentul general de „schimbare“, nu 
numai de curs politic, dar și de noi norme sociale, de onestitate şi 
sinceritate, atunci față de „corupția“ liberală. Cam aceleaşi aş- 
teptări sînt produse acum faţă de stagnarea pedeseristă. Criza 
mondială și întoarcerea lui Carol, spune istoria, şi spun și eu aici, 
în alt capitol al cărții, au împiedicat PNȚ să-și demonstreze atunci 
capacităţile. Ce se va întîmpla cu PNŢCD? 


. Aș distinge trei aspecte ale acestei întrebări majore: 
1. Ce şansă are creștin-democraţia în faţa electoratului 
românesc? 
2. Ce șansă are PNŢCD în alegerile din 1996? 
3. Care este forța reală, organizatorică și ideologică, a 
PNŢCD? 


1. Acum, ca şi în perioada interbelică, PNŢCD este un partid 
al claselor de mijloc mai modeste, în timp ce clasele economic 
mai favorizate se identifică acum cu PD, PL'93, sau, paradoxal, 
cu partidul de guvenămînt, PDSR, așa cum în trecut se identificau 
cu liberalii. Legitimitatea istorică a acestor partide este diferiță: 
clară la național- ţărănişti, vagă la PL'93 şi inexistentă la PD şi 
PDSR. Ce este nou în contextul actual, însă, în raport cu cel 
istoric? Exact dimensiunea creștin-democrată a PNȚCD. Între- 
barea este deci în ce măsură electoratul român actual este matur 
pentru ideea creștin-democrată. 

Cred, în momentul în care scriu70, că electoratul român poate 
da potențial o majoritate creştin-democrată. Motivele acestei 
opțiuni ar fi următoarele: 1) puternica, dar difuza tradiţie creștină 
(ortodoxă), atît în viaţa cotidiană cît şi în cultură; 2) absența unui 
concurent ideologic puternic: social-democraţii n-au nici o şansă 
ca atare, adică ideologic, deşi forța harismatică a lui Petre Roman 
este apreciabilă, liberalii sînt prea fragmentaţi, iar naționalismul 
este instinctual. puternic, dar ideologic neelaborat și în practică 
prea nostalgic-ceauşist, iar PDSR n-are nici o ideologie distinctă: 
3) puternice legături cu lumea occidentală. Pe scurt, PNŢCD este 
astăzi singurul partid din România care oferă o sinteză credibilă 
între o puternică tradiție naţională și o evidentă joncțiune cu un 
solid curent occidental. Mai ales ultimul argument poate fi 
actualizat dacă EUCD îl confirmă printr-o acţiune de tip ecu- 
menic, fără a sugera că partidele ortodoxe“ sînt rudele ei sărace; 
căci dacă, dimpotrivă, face această sugestie, ea va da apă la moară 
exact partidelor naţionaliste. 

Ne putem întreba, cu alte cuvinte, dacă, și cum, diverse 
instanţe interne și externe (precum EUCD), ar putea contribui la 
transformarea unui electorat creștin-democrat potenţial într-unul 
actual. 


2. Şansa PNŢCD depinde în mare măsură de performanța 
celorlalte partide. Altfel decît acestea, PNŢCD se prezintă în 
cadrul unei mari alianțe. Convenţia Democrată, pe care o domină, 
fără a-i dicta unilateral programul electoral, care conține și idei 
ale liberalilor rămași în Convenţie. Aceasta, mai ales prin 
asociaţiile civice, se prezintă deci ca un amplificator al național- 
țărănismului şi ele pot echivala, pentru electorat, opțiunea general 
democrată cu opţiunea pentru PNŢCD, deci pentru creștin-de- 
mocraţie. 

Dintre partidele democratice ieșite din Convenţie, exceptînd 
UDMR şi electoratul său specific etnic, doar PAC este un concu- 
rent serios, social-democraţii lui Cunescu și liberalii lui Dinu 
Patriciu fiind partide prea mici pentru a recolta mai multe voturi 
decît cele ale simpatizanţilor direcți. PAC îi atrage însă pe tineri — 
generaţiile celor de 30 și 40 de ani —, cărora național-țărăniștii nu 
le (mai) spun nimic, şi pe intelectuali, electoratul prin excelență 
al acestui partid, datorat în mare măsură harismei lui Nicolae 
Manolescu. PNŢCD nu prea are cum să se impună în faţa acestor 
două segmente ale electoratului. Viitorul s-ar putea să fie al 

grupării PAC, întrebarea este însă dacă viitorul soseşte chiar în 
1996. Manolescu realizează la nivel naţional, conform previziu- 
nilor, doar cîteva procente: forța acestui partid, intelectualismul 
lui. este şi slăbiciunea lui. Problema PAC - maniera în care ar 
stabili o linie de comunicare între intelectuali şi alegătorii ..de 
rînd“ — nu este însă o problemă a PNŢCD: aici comnicarea se 
face de la sine. PAC şi PNŢCD nu se concurează deci direct 
pentru acelaşi segment de electorat. Concurența este mai curînd 
indirectă: cine formează formatorii de opinie? Mulţi ziarişti de 
opinie sînt simpatizanți ai PAC. Nu toţi însă. În ultimă instanță nu 
contează nici mesajul în sine, nici cine-l transmite, ci măsura în 
care el este compatibil cu nevoile reale ale grupului de alegători 
respectiv. Or, aici PNŢCD mi se pare mai bine articulat la 
electorat decît sublimele, dar dificilele discursuri ale PAC. 

Rămîne, în fine, o necunoscută: cîtă popularitate vor avea PD 
și mai ales partidul de guvemămînt, PDSR, care nu are o ideo- 
logie, nici un program care să poată concura cu cele ale CDR 
pentru atragerea majorităţii aceluiași electorat mai mult sau mai 
puțin de centru democratic. dar care, fiind actualmente la putere, 
poate menţine voturile — interesate — ale acestei majorităţi. Între- 
barea este deci în ce măsură o parte (majoră) a acestui electorat 
se va deplasa de la PDSR la CDR. Segrmentele de extremă stîngă, 
sau dreaptă. ale electoratului cad, evident, în afara unui interes 
posibil pentru CDR și creştin-democraţie. 


3. Dacă PNŢCD este potențial partidul cel mai puternic din 
România, forţa lui reală este însă mult mai mică. De exemplu, nu 
este clar cît de puternice sînt diversele lui organizaţii regionale şi 
locale. Este posibil ca idealismul convingerilor să întreacă în 
multe cazuri eficiența acțiunii şi profesionalismul campaniei 
electorale. În 1992, de pildă, aceasta a fost organizată, pentru 
CDR, de un naţional-țărănist din vechea gardă, cu rezultate foarte 
slabe. Programul PNȚCD reia acum principiile de bază ale creş- 
tin-democraţiei: sentimentul răspunderii, solidaritate, subsidia- 
ritate (accentul pe autonomie locală), dreptate socială, moralitate, 
credința creştină, rolul central al persoanei umane. sprijin pe clasa 
de mijloc. Toate aceste nobile principii sună destul de abstract. 
Întrebarea este cum vor fi traduse ele într-un limbaj accesibil, în 
primul rînd la țară, şi mai ales într-un program concret de 
schimbări economice și sociale de care ţara are urgentă nevoie. 

6. EPILOG, 1998 


Scris mai înainte și revizuit în august 1996 (vezi nota 70), 
acest articol, recitit și lărgit în 1998, ar trebui să aibă noi 
concluzii. Mai întîi pentru că în noiembrie 1996 CDR a cîștigat 
alegerile și, în cadrul ei. PNŢCD a primit cele mai multe sufragii. 
Previziunea mea în privinţa posibilității transformării unui elec- 
torat potenţial creștin-democrat într-unul actual, s-a dovedit 
exactă, deși cauzele ei nu au fost atît de ordin ideologic, ori da- 
torate influenței UECD, cum credeam eu7!, ci dorinței de schim- 
bare concretă reală a unei mari majorităţi a electoratului, care 
dorinţă s-a întîlnit cu promisiunea de-a o realiza venită din partea 
formațiunilor CDR și PNŢCD. Convingerea electoratului de-a se 
deplasa de la alte poziţii anterioare la acestea s-a făcut, cum eu 
doar speram în articol, foarte prudent, printr-un limbaj electoral 
concret, adecvat nevoilor reale și nu numai principiilor abstracte, 
dar trebuie de asemeni subliniat că dimensiunea creștin-democrată 
a acestui limbaj electoral a fost evidentă. În fine, previziunea mea 
cu privire la capacitatea PAC de-a deveni singurul rival serios al 
CDR nu s-a adeverit defel, acest partid, la fel ca PL'93, nereuşind 
nici măcar să ajungă în parlament. În rest, PDSR a pierdut 
într-adevăr voturi în favoarea CDR. 


CDR ajunge astfel la putere și, în numele acestei grupări, 
PNȚCD formează un guvern de coaliție, prin premierul Victor 
Ciorbea, pentru prima oară după guvernul Vaida-Voevod din 
ianuarie 1933. Din noiembrie 1933, cînd demisionează Vaida, pînă 
în noiembrie 1996, au trecut deci 63 de ani, timp în care național- 
țărăniştii nu au mai condus un guvern, deși membri ai partidului 
au mai participat, cu sau fără voia conducerii lui, și la alte 
guverne, regizate de Carol al II-lea ori de comunişti. Guvernul 
Ciorbea, ca şi guvernul Radu Vasile, care-i urmează în 1998, au, 
deci, pentru prima oară, șansa de-a realiza nu numai ideea 
naţional-țărănist, precum Maniu și Vaida între 1928 şi 1933, ci și 
aceea creștin-democrată, deși faptul că acest guvern CDR este 
unul de coaliție implică multe ajustări pragmatice. Guvernul de la 
sfîrşitul anilor nouăzeci poate deci intra în istoria partidului ca un 
moment triumfal, concluzie logică a unui lung proces politic, ca 
un moment de eșec, ori ca unul neconcludent „din motive obiec- 
tive“, precum guvernele Maniu-—Vaida mai sus pomenite. Prima 

posibilitate va oferi un viitor politic național-țărănismului creştin- 
democrat, celelalte două vor restrînge însemnătatea acestui partid 
la un trecut glorios. 


Cum este prea devreme pentru a trage o concluzie înainte de 
terminarea mandatului guvernului actual, închei aici istoria 
PNŢCD, unul din marile partide democratice ale României, un 
partid care, indiferent de conjunctura actuală și de viitorul lui, 
întrupează deja sinteza politică cea mai importantă a României 
democrate, sinteza dintre naționalismul luminat, înțelegerea pentru 
păturile sociale defavorizate, țărănești sau nu, creştinismul ecume- 
nic (mai ales ortodox și uniat) și tradiţii culturale, ca și opțiunea 
decisă pentru democraţie de sorginte occidentală. Nici un alt 
partid democratic românesc nu a putut reuni decît unele din aceste 
puncte în programul său. Este însă adevărat că alte partide 
democratice, precum liberalii, au realizat mai mult din programele 
lor decît PNȚ(CD). Încă o dată, doar viitorul va dovedi dacă acest 
partid este numai unul de maxime principii sau și unul de im- 
portante realizări. Cum acest articol, şi această carte, au un ca- 
racter mai mult de analiză istorică decît de comentariu politic de 
actualitate, fără a putea însă evita cu totul un asemenea comen- 
tariu, speculațiile cu privire la viitorul acestui partid cad în afara 
scopurilor ei. 


ANEXĂ” 


RĂMAS BUN, DOMNULE COPOSU 


Amsterdam, 13 noiembrie 1995 


Întîmplarea a făcut că la cursul meu de istoria României de 
astăzi, 13 noiembrie, pentru studenții de la secția de română a 
Universităţii din Amsterdam, trebuia să vorbesc despre Partidul 
Naţional din Ardeal, Iuliu Maniu şi PNŢCD. În timp ce vorbeam 
am realizat, deodată, îngrozitorul fapt că nu mai pot vorbi despre 
domnul președinte Coposu la prezent, aşa cum totdeauna făceam, 
pînă sîmbată, ci numai la trecut. Domnul președinte a alunecat pe 
nesimţite dintre noi în altă lume, căreia noi îi spunem istorie, și 
unde noi îl vedem alături de cel de care niciodată nu s-a despărțit, 
Iuliu Maniu. Corneliu Coposu intră în istorie pentru că a știut să-i 
reziste, pentru că nu i-a acceptat ororile comuniste şi postco- 
muniste. El intră în istorie pentru că i-a spus „nu“ atunci cînd 
mulţi dintre noi au tăcut. Corneliu Coposu este acea Românie care 
nu a putut fi învinsă. Știu acest lucru, și totuşi nu pot suporta, eu. 
cel de departe, durerea imensă că domnul Coposu nu se mai află 
în spatele acelui birou unde îl știam, fumînd, neobosit, țigară de la 
țigară, primind şi ascultînd pe fiecare, senin. surizător, deasupra 
vremurilor, invincibil. 

Domnule președinte. plecînd din acel loc. lăsați România, și 
pe mulţi dintre noi, cu sentimentul că ne-au fost tăiate rădăcinile. 
Dumneavoastră veneaţi dintr-o lume pe care eu nu am cunoscut-o. 
dar pe care o iubesc pentru că v-am cunoscut pe dumneavoastră 
Şi pentru că mi-aţi dovedit că ea trăiește din vremi și întotdeauna 
va trăi. Căci nu este vorba de trecut aici, ci de acea puritate. 
cinste, demnitate şi tărie care, datorită Dumneavoastră. sînt aso- 
ciate României. Prin plecarea Dumneavoastră, pleacă un om 


* Publicat în revista 22, 15-21 noiembrie 1995, p. 5. 

exemplar. Golul pe care-l lăsaţi, nu-l vom putea umple. Dar vom 
încerca și noi, cum vom putea, să nu ne lăsăm striviţi de istorie. 


Sorin Alexandrescu 

Profesor la Universitatea din Amsterdam 

Consilier pentru România al Partidului Creștin-Democrat 
Olandez. 


NOTE 


1. O variantă prescurtată a acestui capitol a apărut în Olanda sub 
titlul „Roemenië“ în Christen-democratieen in Midden- en Oost Europa, 
Den Haag, CDA, 1995, pp. 39-51. 

2. Ungaria cucerește Transilvania în secolele al XI-lea și al XII-lea şi 
colonizează partea ei din sud cu saşi (secolele XII-XIII) şi secui (secolul 
al XIII-lea). 

3. Împăratul Leopold oferă românilor, în 1699 şi 1701, drepturi 
politice în schimbul acceptării de către biserica ortodoxă a Unirii cu 
biserica catolică, și deci a supremaţiei Papei de la Roma. Unirea nu 
aduce pînă la urmă românilor „uniţi“ drepturile politice promise, ci 
numai avantaje culturale: accesul la învățămîntul universitar (iezuit) din 
Viena şi Roma şi dezvoltarea unui învățămînt propriu în Transilvania, 
ambele cu enorme efecte pentru cultura română din Transilvania. 

4. D. Drăghicesco, Les Roumains, Paris, Editions Bossard, 1918, 
pp. 95-97. 

5. Legea electorală cenzitară din Ungaria prevedea un prag electoral 
mai ridicat pentru români decît pentru unguri și sași. La alegerile din 
1910, românii ar fi trebuit, numeric, să ocupe 75 din cele 516 locuri ale 
Dietei; au cîştigat pînă la urmă, din cauza manipulărilor ministrului de 
Interne Istvân Tisza, dar şi a luptelor electorale intestine, numai cinci 
locuri (D. Drăghicesco, idem dito, p. 135); în alegerile cu patru ani mai 
înainte obținuseră (numai) șaisprezece (D. Drăghicesco, idem dito, 
p. 152). Vezi de asemenea Bulletin of the Center for Transylvanian 
Studies, Cluj, vol. 1, nr. 2, december 1992, p. 26 şi C. Popovici, La 
question roumaine er Transylvanie et en Hongrie, Paris, Payot. 1918, 
pp. 82-85 despre legea electorală din 1882 şi alte legi şi dispoziţii de 
dinaintea acesteia. 

6. În 1844 erau pentru 776 603 locuitori de rit catolic (unguri) şi de 
rit protestant (unguri şi germani) 1 354 de şcoli, deci o şcoală la aproxi- 
mativ 574 de locuitori. Pentru 1 310 872 locuitori ortodocşi şi uniţi 

(români) existau doar 596 de şcoli, deci o școală la aproximativ 2 199 
de locuitori. Numărul de școli pentru maghiari și germani era astfel 
proporțional de aproape patru ori (mai exact: 3,84) mai mare decît cel 
pentru români (David Prodan, Transilvania și iar Transilvania, 
București, Editura Enciclopedică, 1992, p. 152). Potrivit legii Trefort din 
1879 şi Apponyi din 1907, învățătorii români erau obligaţi să predea 
lecţiile în limba maghiară (D. Drăghicesco, op. cit, pp. 104-105). După 
legea Apponyi din 1907, 420 școli româneşti particulare și confesionale 
sînt închise între 1908-1910 (Apostol Stan, Juliu Maniu. Naţionalism și 
democraţie. Biografia unui mare român, Bucureşti, Editura Saeculum 
1.O., 1997, p. 22). 

7. Aurel C. Popovici consideră că, potrivit procentajului lor din 
populaţia din 1892, românii ar fi trebuit să ocupe 320 din cele 1 726 de 
posturi din ministerele maghiare; nu ocupau însă decît 18 (D. Dră- 
ghicesco, op. cit., pp. 133-134)! 

8. În perioada 1886-1909, 353 de ziariști români au fost condamnaţi 
la mai mult de 131 ani detenţiune: a fost condamnat deci mai mult de un 
ziarist pe lună, fiecare primind arest, în medie, patru luni și jumătate. 
(Bulletin, loc. cit., p. 46) 

9. Barbara Jelavich, History of the Balkans, Cambridge U.P., 1983, 
voL II. p. 73. 

10. Aurel C. Popovici, Srat și națiune. Statele Unite ale Austriei 
Mari, Viena, 1906, traducere română în 1939, reeditare la București, 
Albatros, 1997, pp. 280, 292. 

11. Iuliu Maniu, Testament moral politic, București. Editura Gîndirea 
Românească, 1991, pp. 2-3. 

12. Apostol Stan, op. cit., p. 160. 

13 Cf. afirmației lui Maniu din cuvîntarea sa din 19 decembrie 1937 
a adunarea organizaţiei de femei a PNȚ din Bucureşti, unde precizează 

ă dorea să extindă acest drept în 1932 și la alegerile pentru Cameră și 
entru Senat (Juliu Maniu în faţa istoriei, coordonatori I. Diaconescu și 
 Ţepelea, Bucureşti, 1993, p. 157). 

14. loan Scurtu, Din viața politică a României, 1926-1947, Bucureşti, 
litura Ştiinţifică şi Enciclopedică, 1983, p. 75. 

15. Ioan Scurtu, idem dito, p. 83. 

16. O descriere pitorească a acesteia se poate citi în Guy de Cars, 
»uwen om de Roemeense troon, Antwerpen/Baam, Editura Hadewijch, 
0; trad. olandeză a ediţiei originale franceze, Les reines de cæur, 
rin, 1979. 

17. Apostol Stan. op. cit.. pp. 211-213. 

18. Vezi notițele scrise de Mihalache pe 9 iunie 1930, în /on 

alache în fața istoriei, coordonatori Ion Diaconescu şi Gabriel 

'lea, Bucureşti, Editura Gîndirea Românească, 1993, pp. 233-252, ca 


şi „Memoriul dlui Iuliu Maniu în chestiunea Restauraţiei“. în Juliu Maniu 
în fața istoriei, 1993. 

19. Iuliu Maniu în fața istoriei, p. 131. 

20. Op. cit., pp. 134, 137. 

21. Op. cit., p. 140. Comeliu Coposu a povestit odată că a scris o 
carte despre Maniu cu titlul /storia unui tribun, confiscată și distrusă apoi 
de securitate (Corneliu Coposu în fața istoriei, Bucureşti, Editura 
Metropol, 1996, p. 79). Fără a putea cunoaşte conţinutul acestei cărţi, 
înclin să cred că termenul de „tribun“, în sensul tradiţional al cuvîntului, 
nu se potrivea lui Iuliu Maniu în faza sa „regățeană“; acesta este motivul 
pentru care încerc cele două schițe de portret alternative care urmează. 

22. În momentul morţii, Maniu „îl ruga pe N. Carandino să-l 
informeze pe Papă că [...] trăise unit, dar înţelegea să moară catolic“ 
(A. Stan, op. cit., p. 509). i 

23. A. Stan op. cit. 

24. Ioan Scurtu, op. cit., p. 192, nota 21. 

25. Ion Mihalache în fața istoriei, pp. 253, 256, 257. 

26. A. Stan, op. cit., p. 238. 

27. Ioan Scurtu, op. cit., p. 261. ` 

28. I. Diaconescu. G. Țepelea (coord. ), Ion Mihalache în fața istoriei, 
pp. 288, 289. 

29. Ibidem, p. 310. 

30. Principiile de bază ale naţional-ţărănismului sînt pentru el 
„morala creștină. democrația adevărată, fără posibilitate de răstălmăcire 
şi constituționalismul“ (Testament moral, politic, p. 175). 

31. A. Stan, op. cit., p. 285. 

32. Jon Mihalache în fața istoriei, pp. 342-344. 

33. Ion Mihalache în fața istoriei, mai ales pp. 419, 423-425, cu 
concluzia că regele a rămas la ideea ca PNȚ să guverneze după cum 
dorește: „Eu rămâînînd tot timpul pe planul guvernării, cum vrem noi, și 
subliniind că și gospodărește şi ca ordine şi ca interes pentru ţară şi 
Tron, Partidul Naţional "Țărănesc e capabil a corespunde cerinţelor şi își 
ia răspunderea“ (p. 425). 

34. A. Stan, op. cit., p. 309. 

35. A. Stan, op. cit., p. 321. 

36. Ioan Scurtu, op. cit., p. 376. 

37. A. Stan, op. cit., pp. 324-325. 

38. A. Stan. op. cit., p. 362. 

39. A. Stan, op. cit., p. 383. 

40. Corespondenţa a fost mai întîi publicată în 23 august 1944. 
Documente, Bucureşti, Editura Științifică şi Enciclopedică. 1984, 2 vo- 
lume, apoi și în alte volume. 

41. A. Stan, op. cit., p. 402. 

42. A. Stan, op. cit., p. 429. 

43. Ion Diaconescu, Raportul de activitate al PNŢCD-ului la 
congresul din 27-29 septembrie 1991, p. 10. 

44. Ion Diaconescu, op.-cir., p. 11. Coposu exprimă altfel aceste 
situaţii, ceea ce nu înseamnă neapărat alte realităţi: „La desființarea lui, 
PNȚ avea 2 125 000 membri. Din aceștia un număr de aproximativ 
272 000 reprezentînd suprastructura partidului au fost arestaţi şi trimiţi în 
pușcării [...} Dintre ei mai mult de trei sferturi s-au prăpădit în închisori 
(Corneliu Coposu în fața istoriei, p. 82). 

45. Corneliu Coposu, Dialoguri cu Vartan Arachelian, București, 
Editura Anastasia, 1991, pp. 90-91. Corneliu Coposu în fața istoriei, 
pp. 81, 299. 

46. Vlad Georgescu, România anilor '80, Miinchen, Jon Dumitru 
Verlag, 1994, p. 111. 

47. Predicile lui au fost publicate sub titlul Şapte cuvinte către tineri, 
Minchen, Jon Dumitru Verlag, 1979. 

48. Liberte? Paris, Criterion, 1990; Libertatea?, Bucureşti, Huma- 
nitas, 1992. 

49. Ion Raţiu s-a născut în 1917 la Turda dintr-o veche familie, 
atestată încă din secolul al XIV-lea, și care a dat, printre alții, şi pe 
conducătorul mișcării memorandiste din 1892. Ion Raţiu studiază dreptul 
la Cluj și devine membru în comitetul unei organizaţii studenţeşti 
creştine, dar îşi dă demisia cînd aceasta își declară simpatia pentru Garda 
de Fier. În 1940 este numit membru al Ambasadei Române de la Londra, 
dar demisionează și de aici în momentul formării unui guvern al Gărzii 
la Bucureşti. Primeşte azil politic în Anglia, dar rămîne cetăţean român. 
Absolvă economia la Cambridge în 1943, își ia acolo, mai tîrziu, şi 
doctoratul şi intră apoi în lumea afacerilor unde face o carieră deosebită. 
Între 1951-1957 colaborează activ la BBC. Este unul din fundatorii 
asociaţiei Amnesty International şi iniţiază de asemeni mai multe 
asociaţii democratice ale românilor în diaspora, cea mai importantă, şi 
foarte eficientă, fiind Uniunea Democrată Mondială a Românilor Liberi 
(UDMRL). În calitate de preşedinte al acesteia, întîlnește mulţi oameni 
politici occidentali, printre care pe Margaret Thatcher şi Richard Nixon. 
pentru a-i informa în legătură cu situaţia din România. Publică, printre 
altele, Bessarabia, a Romanian Land (1968), Contemporary Romania 
(1975) şi Moscow challenges the World (1986). În România fundează 
ziarul Cotidianul, se angajază în cîteva proiecte umanitare, dar nu intră în 
lumea afacerilor pentru a se putea concentra asupra vieţii politice. 

50. Corneliu Coposu, Dialoguri cu Vartan Arachelian, pp. 124-125. 

51. Comeliu Coposu, idem dito. pp. 132-133. 

52. Pavel Câmpeanu. Ariadna Combes și Mihnea Berindei. România 
înainte și după 20 mai, Bucureşti, Humanitas, 1991. 

53. „Străbunicul meu a fost unul din fruntaţii Partidului Naţional ale 
cărui şedinţe se țineau chiar în casa lui. Bunicul dinspre tată a murit în 

irma unor bătăi primite în alegerile de la Cehul Silvaniei, el fiind 
»rietenul lui Gheorghe Pop de Băseşti. Tatăl meu a făcut pușcărie 
ingurească şi a fost scos din temniţă numai cînd armata română a ocupat 
3udapesta“ (Corneliu Coposu în fața istoriei, p. 171). 

54. Aceste pagini trimit, în tot paragraful, la volumul Corneliu 
Zoposu în fața istoriei. 

55. Corneliu Coposu în fața istoriei, p. 156. 

56. Corneliu Coposu în faţa istoriei, pp. 129-130. 

57. Articolul a fost scris în olandeză în aprilie 1995 şi rescris, apoi 
ărgit, în româneşte în august 1996, Regele Mihai va avea dreptul de-a reveni 
n țară abia după victoria democraţilor la alegerile din noiembrie 1996. 

58. Corneliu Coposu în fața istoriei, pp. 132-133, respectiv p. 184. 

59. Corneliu Coposu în fața istoriei, p.185. 

60. Corneliu Coposu în faţa istoriei, pp. 161 şi 237. 

61. Fuziunea acestor partide este decisă în septembrie-octombrie 
1995, într-o uniune social-democrată (USD). 

62. Această fuziune, hotărîtă în decembrie 1994, nu se va dovedi 
riabilă. După insuccesul în alegerile din 1996, PAC se va hotărî să revină 
n CDR prin fuziune cu liberalii aflaţi deja în Convenţie. 

63. Amintesc aici pe scurt unele puncte ale unei „Cronici a eveni- 
nentelor curente“ din 1994-1995, prezente în textul olandez. dar prea 
'unoscute pentru a le mai păstra în versiunea românească a articolului. 

În 1995 președintele Coposu este intemat pentru a fi tratat de cancer 
ntr-o clinică din Germania, vreme de aproape şase luni de zile. (Fusese 
ratat acolo, pentru alte probleme de sănătate. şi la sfîrşitul lui 1994. cînd 
Zoposu recuperase și se întorsese acasă. aparent însănătoşit, oricum plin 
le energie, anunţînd „lupta finală contra neocomuniştilor“ şi readucînd 
in anumit ascuțiș polemic în activitatea partidului.) 

Acesta tocmai că părea să dispară datorită rolului nefericit jucat la 
fîrşitul anului 1994 de secretarul PNŢCD Valentin Gabrielescu, devenit 
reşedintele unei comisii parlămentare de anchetă în legătură cu revo- 
uţia din decembrie 1989. Audierea preşedintelui Iliescu de către comisie 
usese filmată de televiziune și trecută a doua zi pe post fără știrea lui 
/alentin Gabrielescu. Filmul dezvăluia atitudinea umilă și incompetentă 
ı comisiei, şi mai ales a lui Gabrielescu, în fața celui audiat Indignarea 
n rîndurile partidului este atît de mare încît Gabrielescu demisionează pe 
\ ianuarie 1995 din toate funcţiile PNȚCD, rămînînd doar membru al 
enatului. 

Excelentul economist Mircea Ciumara, președintele institutului de 
tudii al PNŢCD, este şi președinte al unei comisii parlamentare pentru 
dministraţia locală În această calitate protestează în nenumărate rînduri. 
ntre altele în revista 22, împotriva blocării legilor necesare acestui 
ector, în pofida semnării de către România a cartei europene a admi- 
ustraţiei locale în octombrie 1994. 

Dimpotrivă, prefecții numiți de guvern demit mulți primari aleși în 
1992, potrivit legii (greșite) în vigoare, înainte ca justiția să-şi fi dat 
verdictul în procesul intentat primarilor. Aproape 10% din primari, 
aparținînd mai ales grupării CDR, au fost între timp demiși. Printre ei se 
numără și Tutunaru, primarul PNŢCD al sectorului 3 din Bucureşti. 
Arestat pe 11 octombrie 1994, el este totuși eliberat o săptămînă mai 
tîrziu de justiţie care găseşte acuzarea neîndreptăţită. 

Relaţiile PNŢCD cu creştin-democraţii din Europa şi mai ales din 
Olanda se dezvoltă promițător datorită vizitei în România a unei delegaţii 
EUCD conduse de belgianul Martens și olandezul Wim van Velzen 
(6-8 aprilie 1993), a unui seminar internaţional despre societatea civilă 
la Bucureşti (12 noiembrie 1993), a congresului CDA de la Wassenaar 
(Olanda) despre Europa centrală și răsăriteană la care participă Emil 
Constantinescu, Mircea Ciumara și alții (3-4 decembrie 1993), a vizitei 
primului ministru Lubbers (CDA) și a minstrului de Externe Kooijmans 
la București (17-19 aprilie 1994) etc. 

64. Corneliu Coposu în faţa istoriei, p. 213. 

65. Citez dintr-un volum publicat de o fundaţie a EUCD: „The fact 
that there is a structural difference between Central and Eastern Europe 
cannot be denied. In Central Europe, there are countries with historical 
experiences with a differentiation of the functions of church and state, of 
state and economy, of state and science. Thus, they form a structural 
basis for a responsible society. The Eastern European countries have 
much less experience with this. They have suffered the long rules of the 
autocratic systems of the Ottoman and Russian empires. For them, a civil 
or responsible society is much more difficult to achieve“ (Essays on 
Civil Society, Subsidiariry and Federalism, Stichting Eduardo Frei, 1994, 
pp. 24-25). Pe lîngă faptul că ignoră contraexemple flagrante — Polonia 
catolică a fost și ea sub dominație ţaristă, filosofia și ştiinţa din oc- 
cidentul catolic au cunoscut inchiziţia etc. — această afirmaţie subînțelege 
amestecul bisericii ortodoxe în stat, ceea ee este fals — ortodoxia tocmai 
că nu a cunoscut o inchiziţie — ca şi faptul, de nimic demonstrat, că 
diferenţierea dintre biserică și stat ar fi în sine o condiţie a afirmării unei 
atitudini responsabile în societate. 

66. Nae Ionescu, în unele articole din Roza Vinturilor 1926-1933, 
republicat la Bucureşti, Ed. Roza Vînturilor, 1990. 

67. O analiză mai pe larg, și mai puţin critică decît observaţiile mele 
de mai sus, a relaţiilor dintre biserica ortodoxă română și statul comunist, 
a fost făcută într-o excelentă teză de licenţă a unui fost student al meu de 
la Amsterdam, Cees van der Jagt, Ce zice popa să faci, dar ce face el ..., 
Amsterdam, 1994. Menţionez, de asemeni, o altă teză de licenţă din 
Amsterdam, din 1997, a Ralucăi Cîţă, despre istoria postbelică a 
PNŢCD. 

68. Următoarea afirmaţie din acelaşi volum este de aceea discrimi- 
natorie: „In Eastern European countries like Rumania, support for the 

church was difficult, because orthodox churches traditionallly held close 
relations with the ruling system. They were not trusted by the people“ 
(Essays on Civil Society, Subsidiarity and Federalism, p. 16). 

69. O precizare poate necesară: eu sînt ortodox, nu unit 

70. Încă o dată, ultima versiune a acestui articol este datată august 
1996. 

71. Este drept, pe de altă parte, că articolul meu iniţial, scris pentru 
Partidul Creştin-Democrat Olandez, CDA, şi pentru relaţiile acestuia cu 
EUCD, punea intenţionat accentul pe dimensiunile internaţionale ale 
PNŢCD. 

